
mereu singur 

o... 

E o zi bună. Uneori știi asta pur și simplu. 

E caniculă, la fel ca ieri, la fel ca mâine. Dar poţi să respiri. A 
plouat recent, iar el inspiră adânc, îndelung, ţine aerul în piept, 
apoi îi dă drumul puţin câte puţin. 

Coboară dintr-un autobuz orășenesc care a fost roșu cândva 
și care a plecat cu o oră în urmă dintr-o staţie din San Javier, 
Comuna 13 - câteva blocuri foarte înalte și câteva blocuri mai 
mici, precum și clădiri care au rămas netencuite. Unii spun că e 
un cartier urât, dar el nu e de acord, locuiește acolo, a locuit 
acolo toată viața, până la cei nouă ani ai lui. Și miroase altfel. 
Nu ca aici, în centru. Aici mirosul e nefamiliar... incitant. O piaţă 
mare care probabil e dintotdeauna aici. Întocmai ca tarabele de 
pește, cele de carne și cele de fructe și legume și restaurantele 
micuţe doar cu câte trei-patru locuri. Dar toţi oamenii ăștia care 
se înghesuie, care se îmbrâncesc, de bună seamă ei nu sunt 
dintotdeauna aici? Oamenii se nasc și mor, la urma urmelor... 
sunt înlocuiţi. În momentul de faţă îi vede pe cei care există, 
dar, până se va face el mare, unii dintre ei nu vor mai fi și vor fi 
apărut alţii noi. Așa merg lucrurile. 

Camilo traversează piaţa mergând pe străduţele înguste și o 
ţine tot înainte, spre La Galeria. Aici sunt și mai mulţi oameni. Și 
e un pic mai murdar. Dar tot arată minunat, cu toate grămezile 
de mere și pere, de banane și piersici, într-o varietate de culori. 
Se ciocnește de un individ mai în vârstă, care îl înjură. Apoi 
trece un pic prea aproape de ciorchinii de struguri mari, negri, și 
câteva boabe cad pe jos. Le culege și înghite cât de multe apucă 
înainte ca o femeie care seamănă cu maică-sa să înceapă să 
țipe la el, aruncându-i aceleași înjurături ca tipul mai în vârstă. 
Dar el nu le aude, a trecut deja la taraba următoare, apoi la 
următoarea și tot așa. Și, când trece de ultimele tarabe cu pește 
și gheaţă care s-a topit de mult - și aici mirosul nu mai e 
incitant, peștii morţi nu se împacă bine cu căldura, iar cei care 
nu s-au vândut până la ora prânzului miros și mai nasol -, știe că 
aproape a ajuns. Mai are câţiva pași și iată-i. Stau pe scaunele și 
pe băncile de lemn în faţa meselor grele care nu le aparţin nici 
negustorilor, nici restaurantelor, cineva le-a pus la capătul opus 
al pieței, unde chiar n-a mai rămas nimic. Asta fac, stau și 
așteaptă laolaltă. N-a fost de prea multe ori aici, n-are decât 
nouă ani. Dar face și el la fel ca ei... se așază și așteaptă și 

speră că poate, poate, astăzi i se va da o misiune. Ar fi prima 
dată. Ceilalţi sunt un pic mai mari - 10, 11, 12, 13, unii au chiar 
14 ani, începe să li se schimbe vocea, străpunge aerul și din 
când în când cade în gol, le alunecă din gură și rămâne 
suspendată acolo chiar când dau să spună ceva. El vrea să fie 
ca ei, să câștige bani ca ei. Ca Jorge. Fratele lui. Care e cu șapte 
ani mai mare decât el. Care era cu șapte ani mai mare decât el - 
a murit între timp. Au venit polițiștii la ei acasă, au sunat la ușă 
și i-au spus maică-sii că a fost găsit un cadavru în Rio Medellin. 
Era posibil să fie el. Voiau ca maică-sa să vină să-l identifice. 
Ceea ce a și făcut. Nu stătuse prea mult în apă încât să nu mai 
poată fi recunoscut. 

— Salutare! 

Camilo îi salută timid, așa de timid, că ei nici măcar nu-l 
observă, sau cel puţin așa i se pare lui. Se așază pe una dintre 
bănci, la capăt de tot, unde stau și ceilalți băieţi de nouă ani. 
Vine aici în fiecare zi după școală. Vocile care străpung aerul, cei 
care sunt aici de mai mult timp și care nu merg deloc la școală, 
nimeni nu-i obligă s-o facă, așa că stau aici toată ziua. Așteaptă. 
Stau de vorbă. Se hlizesc uneori. Dar între timp tot trag cu 
ochiul la spațiul dintre ultimele tarabe - căpăţâni de varză și 
conopidă ca niște mingi de fotbal dezumflate puse grămadă într- 
o parte și pești mari cu ochii sticloși în cealaltă parte -, trag cu 
ochiul, dar fac pe indiferenţii. Și toată lumea știe. Toată lumea 
știe că încearcă să se păcălească și totuși toţi se prefac că nu se 
uită în direcţia aia, când doar asta fac de fapt. Pentru că din 
direcţia aia vin ei de obicei. Așa că trebuie să fii pe fază. 
Clientes. Așa le spun. 

Camilo inspiră adânc și simte cum i se înfiripă un nor în 
stomac, un norișor alb și pufos. Și un soi de plăcere îi inundă tot 
corpul, inima îi bate mai repede și obrajii lui îmbujoraţi se fac și 
mai roșii. 

Astăzi. 

Işi dorește așa de tare! 

Ştie de azi-dimineaţă. Astăzi cineva îi va da prima lui misiune. 
După ziua de azi va putea spune că a făcut-o. Și, odată ce ai 
făcut-o, devii pentru totdeauna altcineva. 

E și mai cald acum. Dar tot se poate respira. Un oraș aflat la o 
altitudine de 1 500 de metri deasupra nivelului mării și, când 
oamenii vin doar în vizită aici, cum fac adesea clienţii, se plâng 

că nu e destul oxigen, parcă nu le mai fac faţă plămânii, iar ei 
înghit întruna încercând să absoarbă și mai mult aer. 

Uite! Uite! 

Un cliente. 

Camilo îl vede exact în același moment ca restul lumii. Și se 
înviorează la fel ca toți ceilalţi, se ridică și dă fuga spre el, se 
înghesuie cu toţii în jurul lui. Un grăsan chel, într-un costum 
negru, cu pălărie neagră și cu niște ochi mici și ageri, ca de 
pasăre. Individul îi studiază pe puștii care l-au înconjurat și, 
după o fracțiune de secundă, la fel de intensă ca o bătaie de 
tobă, arată spre cineva din mijloc. Cineva care are 11, aproape 
12 ani, care a mai făcut asta. Şi pleacă împreună. 

La naiba! 

Camilo își înăbușă ceva ce-ar putea fi un suspin. La naiba, la 
naiba, la naiba! S-ar putea să nu mai vină altul pe ziua de azi. 

Și fusese atât de sigur că va fi rândul lui! 

Trece o oră. Și încă una. Cască, hotărăște nici să nu mai 
clipească, numără de câte ori își poate ridica și cobori braţul 
stâng într-un interval de 60 de secunde, fredonează genul de 
cântecele stupide pentru copii care-ţi rămân pe creier. 

Nimic nici azi. Doar așteptarea. 

Vine cineva. 

E sigur de asta. 

Pași hotărâți. Vine glonţ spre ei. 

Vine cineva. 

Și, exact ca data trecută, toţi sar în picioare, se înghesuie în 
jurul lui, se luptă să fie observați. 

Tot un bărbat și de data asta. Bine făcut, nu gras ca tipul de 
dinainte, dar solid. Un indian. Sau poate că nu. Metis. Camilo îl 
recunoaște. L-a mai văzut. Vine tocmai din Cali și e mai în vârstă 
decât tatăl lui Camilo. Sau cel puţin așa crede, el nu și-a văzut 
niciodată tatăl și maică-sa nu vrea să-i spună prea multe despre 
el. Indianul, sau metisul, îi dă de obicei misiuni lui Enrique - 
Enrique, care nu s-a mai arătat de ceva vreme, care are 17 
misiuni la activ. 

Toți sunt plini de speranţă. De obicei, nu vin prea mulţi cu 
misiuni pe-aici și asta e probabil ultima șansă pe ziua de azi, 
înainte de a trebui să plece cu toţii acasă fără a fi realizat 
altceva în afară de a aștepta. Îl înconjoară pe metis și el îi 
urmărește cum încearcă să-și ia un aer de adulți. 

— Cu toţii aţi mai făcut asta până acum? 

— Si! răspund ei la unison. 

Toţi în afară de Camilo. El nu poate să ridice mâna și să spună 
că da, nu poate să mintă. Ceilalţi strigă: De opt ori și De 
douăsprezece ori și De douăzeci și una de ori. Până când 
bărbatul se uită la el. 

— Dar tu? 

— Niciodată. Sau... nu încă. 

Camilo e sigur de asta, metisul se uită ţintă la el. 

— Ei bine, e momentul s-o faci pentru prima dată. Chiar acum. 

Camilo se întinde ca să pară mai înalt, încercând să priceapă 
spusele bărbatului. E adevărat. O s-o facă. Astăzi. lar mâine, 
când va trece printre șirurile de tarabe, totul se va fi schimbat, îl 
vor privi cu respect, pentru că va putea spune că a făcut-o. 

Mașina e parcată ilegal în faţă, în apropierea pieței publice. 
Un Mercedes G-Wagen. Negru. Pătrăţos. Cu reflectoare mari, 
late și solide, pe acoperiș - Camilo numără patru -, care pot fi 
orientate în diferite direcţii. Geamuri groase, nu poţi să vezi prin 
ele, nici prin parbriz. E blindată, e sigur de asta. Și înăuntru e un 
miros de piele de animal, ca în mașinile noi. Are scaune din piele 
albă, moale. Aproape că nu se aude motorul când demarează. 
Metisul e la volan, Camilo - pe scaunul din dreapta. Trage cu 
ochiul pe furiș la bărbatul înalt care aproape că atinge tavanul 
cu capul. O faţă pătrată, o conformaţie pătrăţoasă, tipul aduce 
un pic cu mașina în care se află. Are părul negru împletit într-o 
coadă îndesată, ca o franzelă prea rumenită, legată cu o 
panglică țesută cu fir auriu. Niciunul nu spune o vorbă. Fac 20 
de minute până la destinaţie, trecând de la o zonă prăpădită și 
murdară la clădiri renovate, apoi la o zonă scumpă și din nou la 
una prăpădită. Trec de Carrera 43A și intră pe un drum mai mic 
pe care el nu-l știe. 

Și apoi se opresc. Camilo se uită la indicatoarele cu numele 
străzilor, s-au oprit în punctul în care Carrera 32 se 
intersectează cu Calle 10. larăși sunt într-o zonă scumpă. Un 
cartier numit El Poblado în care el n-a mai fost până acum. E un 
cartier bun. Așa zice maică-sa. Și, desigur, cei care stau aici au 
casa lor, cu peluză în faţa casei și două mașini pe alee, nu 
departe de centru. 

De-aici pot să observe casa fără a fi observați. Și metisul i-o 
arată. 

— Acolo. O vezi la geam, în celălalt capăt. Ea e misiunea ta. 

Camilo o vede. Și încuviințează. Mai dă o dată din cap când i 
se înmânează un prosop și îl pune în poală, desfăcându-l. Un 
pistol. Zamorana, fabricat în Venezuela, poate trage 15 gloante, 
9 milimetri. Camilo știe lucrurile astea. Jorge l-a învăţat aproape 
tot. 

— Restul știi, da? Ce ai de făcut? 

— Da. 

— Cum să tragi? 

— Da. Asta am făcut de multe ori. 

Chiar o făcuseră, Camilo și Jorge. Exersaseră. Seara exersau 
cu același tip de pistol, dar un model mai vechi, pe care Jorge îl 
împrumutase de la o persoană pe care Camilo n-a avut voie s-o 
întâlnească niciodată. Pe un teren viran departe de-aici, în La 
Maiala. 

— Bun. Ne întâlnim în două ore. În același loc, în piaţă. Va 
trebui să te întorci singur de aici. 

Inima îi bate să-i spargă pieptul, deopotrivă de bucurie și de 
nerăbdare, de emoție și de teamă. 

Un sicario!. 

După ce a dispărut mașina, Camilo se îndreaptă spre un pâlc 
de copaci de pe marginea drumului și se așază sub ei. De acolo 
poate să observe casa și fereastra, precum și pe femeia aflată 
înăuntru, care nu bănuiește nimic. 

Are o rochie verde. Nu e atât de bătrână pe cât crezuse. Pare 
să stea în dreptul ferestrei de la bucătărie, dar el nu-și dă seama 
ce face exact. Fixează amortizorul, exact cum l-a învăţat Jorge, 
și încarcă magazia cu cele cinci gloanțe care se aflau tot în 
prosop. Asta îţi dau ei. 

Concentrează-te! 

Așa îi spunea Jorge: Concentrează-te, frățioare, respiră încet, 
închide ochii și gândește-te la ceva care-ti place. Camilo se 
gândește la o barcă. Îi plac bărcile, bărcile mari cu pânze, care 
înaintează agale când e un vânt domol sau repede când vântul 
bate mai tare. Nu s-a plimbat niciodată cu barca, dar s-a gândit 
de atâtea ori la asta, încât e sigur că știe senzaţia. 

Câteva minute. Și Camilo e gata. 

Se ridică. Işi îndeasă pistolul în elasticul de la pantaloni și are 
grijă să-l acopere cu cămașa. Se îndreaptă spre ușa casei pe 


1 Asasin plătit (în limba spaniolă în original). (W.t.). 

care i-a arătat-o metisul. 

Gratii. O ușă securizată. Foarte groasă. A mai văzut genul 
ăsta de ușă. 

Apasă pe sonerie. 

Pași. Cineva vine spre ușă. Cineva se uită pe vizor, el își dă 
seama după umbră. 

Scoate pistolul din elastic și apasă pe butonul mic aflat la 
capătul opus, trăgând piedica fix în momentul în care o aude că 
desface lanţul de la ușă. 

Apoi femeia îi deschide, pentru că a văzut pe vizor un copil de 
nouă ani. 

lar el se uită în ochii ei, întocmai cum l-a învățat Jorge, și 
ridică pistolul, ţinându-l cu ţeava în sus, pentru că e mult mai 
înaltă decât el. 

Ține arma cu amândouă mâinile, întocmai cum i-a arătat 
Jorge. 

Și apasă pe trăgaci. 

De două ori. 

Primul glonţ o nimerește în piept și femeia tresare, săltând un 
pic pe loc, și i se citește surprinderea pe buze și în ochi. Și apoi 
băiatul trage din nou, îndreptând pistolul spre cap. 

lar femeia se prăbușește la pământ, ca o frunză care cade 
ușurel din copac, cu spatele rezemat de tocul ușii, cu o gaură 
plină de sânge în mijlocul frunţii. Dar nu cade pe spate sau într-o 
rână, nu cum își imaginase el că o să se întâmple, ca în filme. 

Și apoi el stă pe scaun în autobuz. Tot drumul înapoi. Și i se 
pare că adineauri inima îi bătea de bucurie și de entuziasm și 
totuși nu mai e deloc ca adineauri - acum nu mai simte pic de 
teamă. Acum a făcut-o. O să se citească în fiinţa lui, știe, 
observă și el asta la alţii. 

Mașina așteaptă în același loc. Lângă piaţă. Metisul solid e pe 
locul din față, cu coada groasă atârnată pe umăr. Camilo bate în 
geam și se deschide portiera din dreapta. 

— Gata? 

— Gata. 

Cu mănuși, metisul îi ia pistolul din mână și scoate magazia. 
Au mai rămas trei gloanţe. 

— Ai folosit... două? 

— Da. Unul în piept, unul în frunte. 

Eu. Un sicario. 

lar în autobuz. În spate e plin, așa că se așază pe singurul loc 
liber, chiar în spatele șoferului. l-a înapoiat metisului pistolul 
înfășurat în prosop și a primit două sute de dolari. Camilo simte 
că-i ard obrajii. Două sute de dolari! In buzunarul din dreapta! 
Bancnotele par la fel de încinse cum își simte el obrajii, îi ard în 
dreptul coapsei de parcă ar vrea să iasă de-acolo, să se arate 
celorlalţi pasageri din autobuz din seara asta, care n-au două 
sute de dolari în buzunar nici toţi laolaltă. 

Cele șase zone aflate de-a lungul lui Rio Medellin se împart în 
16 comune și 249 de barrios. E în drum spre una dintre acestea, 
cum urci pe șoselele în pantă din Comuna 13, San Javier. In 
drum spre casă. A făcut de atâtea ori drumul ăsta cu maică-sa și 
cu Jorge și de unul singur, dar nu s-a simţit niciodată ca acum. 
Norul din stomac nu se mai plimbă de colo-colo, s-a instalat în 
dreptul inimii lui, iar senzaţia de moliciune pare să vină din 
exterior spre interior acum. Se reazemă de spătarul tare și își 
imaginează casa lui, care e aglomerată, dezordonată și plină de 
zarvă, cum o să fugă el cât de repede poate din staţia de 
autobuz și cum o să dea buzna în casă și, până să apuce s-o 
vadă măcar, o să strige Mamă, ti-am spus eu c-o să repar 
frigiderul și am reușit și o să-i dea jumătate din bani. lar ea o să 
fie mândră la culme de el. Și apoi el o să se ducă în camera în 
care dorm, la ascunzătoarea lui secretă - o cutie turtită de metal 
în care cândva au fost bomboane de ciocolată și pe care poate 
s-o ascundă aproape oriunde - și o să pună acolo restul banilor, 
o sută de dolari, primii bani câștigați de el. 


VP - 10 


ai încredere doar în tine însuți 

Partea întâi 


Dacă zorii lasă loc dimineţii. Dacă iulie lasă loc lui august. 

Dacă un sfârșit lasă loc unui început. 

Piet Hoffmann lăsă în jos geamurile camionului - o boare de 
aer -, nu era nici măcar opt dimineaţa, dar simţea deja arșiţa 
zvâcnindu-i în tâmple și broboanele lucioase de transpiraţie 
care-i acopereau ţeasta rasă evaporându-se încet în bătaia 
vântului. 

Dacă un sfârșit lasă loc unui început și astfel nu contenește 
niciodată. 

Fix în ziua asta, cu trei ani în urmă, sosise într-o ţară pe care 
n-o mai vizitase niciodată. 

Un fugar. 

Într-un vid. 

Viaţa se reducea acum doar la supravieţuire. 

Slăbi pedala de acceleraţie un pic, 90 de kilometri pe oră, 
exact cum conveniseră. Verifică distanţa faţă de camionul din 
fața lui: 200 de metri, exact cum conveniseră. 

leșiseră de mult de pe Autostrada 65. Kilometru după 
kilometru, în stânga lor, dincolo de desiș, curgea năvalnic râul 
Caquetá, alcătuind hotarul cu provincia Putumayo - râul îi 
urmărea de o oră de-acum, păstrând distanţa, dar continuând să 
se ţină ca scaiul de drum. El mesteca frunze de coca pentru că 
voia să fie pe fază și bea ceai alb ca să-și ţină firea. Și, din când 
în când, sorbea din băutura pe care i-o dădea cu forţa El Mestizo 
la fiecare livrare, un soi de colada: făină, apă, zahăr și o 
cantitate zdravănă de espresso cubanez. Avea un gust ca naiba, 
dar era eficientă, îţi alunga foamea și oboseala. 

În mai multe rânduri, mai ales în ultimul an, crezuse că un 
sfârșit chiar este un sfârșit, o fereastră, o ocazie să se întoarcă 
acasă. În Europa. În Suedia, în Stockholmul pe care el, Zofia, 
Rasmus și Hugo îl considerau lumea lor. Și, de fiecare dată, acea 
fereastră se închidea rapid, vidul se lărgise, exilul lor se 
prelungea. 

Diseară. Diseară avea să-i revadă. Femeia pe care o iubea, 

deși odinioară crezuse că e incapabil să iubească pe cineva, și 
doi omuleți pe care cumva îi iubea și mai mult - oameni de-a 
binelea, care gândeau cu adevărat și care se uitau la el ca și 
cum era ceva de capul lui. Nu-și propusese niciodată să aibă 
copii. Acum însă, când încerca să-și amintească viața până să 
apară ei în peisaj, nu-i apărea nimic dinaintea ochilor, ca și cum 
acele amintiri s-ar fi șters. 

Incetini un pic, se apropia. Să menţină o distanţă constantă, 
pentru siguranţă maximă. Era responsabilitatea lui să protejeze 
ambele camioane. Deja plătiseră ca să poată trece - era genul 
de loc în care, dacă intrai în poliţie sau în armată, nu era din 
cauză că ai fi vrut să prinzi infractori sau să lupti împotriva 
infracţionalităţii, ci din cauză că voiai s-o duci bine din șpăgile 
adunate. 

Protecţie. 

Asta făcuse ieri, asta făcea azi și asta va face mâine. Se 
ocupa de transport. De oameni. Atât timp cât era mai bun decât 
oricine altcineva la treaba asta, nimeni n-avea să-i pună 
identitatea sub semnul întrebării. Dacă El Mestizo sau oricine 
altcineva din gherilele PRC se îndoia, chiar și pentru o clipă 
doar, că el era cine spusese că era, dacă se dădea de gol, asta 
ar fi însemnat moarte sigură. Pentru el, pentru Zofia, pentru 
copii. Trebuia să-și joace rolul zi de zi, clipă de clipă. 

Piet Hoffmann închise cele două geamuri laterale, alungase 
pe moment arșița - adierea risipise valul înspumat de 
transpiraţie care i se strecura pe sub ţinuta obișnuită. Vesta 
antiglont cu două buzunare cusute de el - pentru receptorul GPS 
în care erau salvate coordonatele exacte ale fiecărei rute și 
destinații și telefonul prin satelit care funcţiona chiar și în junglă. 
Plus arma care-i atârna într-un toc pe umăr, un Radom, cu 14 
gloanţe în magazie, cel pe care se obișnuise să-l poarte ani în 
șir, în perioada în care fusese infiltrat sub acoperire în mafia 
poloneză, pe statul de plată al poliţiei suedeze. În celălalt toc din 
dreptul umărului avea un cuţit de vânătoare cu mâner de lemn, 
pe care îi plăcea să-l strângă în mână, cu o lamă dublă proaspăt 
ascuţită. Îl avea de mult, încă dinainte de a primi sentinţa 
judecătorului și condamnarea, încă dinainte de a fi lucrat pentru 
brigada suedeză de protecţie specială - face ravagii dintr-o 
singură lovitură. Pe locul din dreapta se afla un Mini-Uzi care 
trăgea 950 de focuri pe minut, cu un pat reglabil. De asemenea, 

pe rampă, chiar în spatele cabinei camionului, era fixată în două 
cârlige o armă cu lunetă. Avea chiar și permise pentru toate 
armele. Eliberate de El Cavo din Bogotá, în schimbul unui preţ 
pe măsură. 

Acolo. Dincolo de șopronul rămas nezugrăvit de lângă șosea, 
chiar în faţa celor doi copaci înalţi care se uscaseră de mult - 
crengi dezgolite care păreau să aștepte pe cineva care nu avea 
să mai vină vreodată. Aici o să încetinească pentru a vira la 
dreapta și o să parcurgă apoi ultimii câţiva kilometri pe un drum 
neasfaltat, plin de noroi, prea îngust și cu gropi adânci, pline de 
apă. Un câmp de cartofi, la naiba! 30 de kilometri la oră - nu 
puteai să înaintezi mai repede de-atât. Așa că Piet Hoffmann se 
apropie un pic de camionul din faţă, la jumătate din distanţa de 
siguranţă, nelăsând mai mult de 100 de metri între ei. 

Nu făcuse niciun transport la cocina? asta până acum. Dar 
toate arătau la fel oricum și toate aveau aceeași funcţie - 
procesarea frunzelor de coca, în combinaţie cu chimicale, pentru 
a produce peste 100 de kilograme de cocaină pe săptămână. 
După vreo oră pe acest drum nenorocit vor ajunge într-o zonă 
aflată sub controlul PRC - care fusese la un moment dat sub 
controlul gherilelor FARC? -, unde laboratoarele sunt deţinute fie 
de PRC, fie de operatori care închiriază terenuri de la PRC și le 
plătesc spre a-și cultiva și produce marfa. Când a venit prima 
dată aici, Hoffmann a presupus că mafia deţinea controlul, cu 
ideea asta crescuse, așa se formează miturile, așa prind 
rădăcini. Acum știa că lucrurile nu stăteau așa. Poate că 
membrii mafiei împart marfa în Columbia și strâng averi, dar 
fără proprietarii terenurilor din junglă nu însemnau nimic. Mafia. 
Statul. Grupările paramilitare. Și o învălmășeală de alte 
organizaţii care aleargă de colo-colo și se războiesc. Dar nu 
aveai nicio putere fără gherilele PRC - pentru cocaină aveai 
nevoie de junglă, de frunzele de coca, iar acestea nu erau 
cultivate pe teritoriul gherilelor fără autorizaţia lor. 

— Alo! 

Işi propusese să n-o sune imediat. Dar își dorea prea tare s-o 
sune. Să-i simtă mâinile pe obraji, s-o vadă uitându-se în ochii 
lui, dorindu-și ce avea el mai bun, iubindu-l statornic, zâmbindu-i 


? Bucătărie (în limba spaniolă în original). (N.t.). 
3 Forțele Armate Revoluţionare ale Columbiei, mișcare de gherilă activă din 1964. 
(N.t.). 

plină de încredere. 

— Alo! 

Lipsise șapte zile. Ca ultima dată. Așa funcționau lucrurile. 
Despărţiţi, în așteptare, lucrând până târziu în noapte. El îndura 
totul pentru că îndura și ea. Nu aveau de ales. Asta era singura 
lui metodă de a-și întreține familia. Dacă se întorcea în Suedia, 
ar fi fost închis. Dacă nu continua să-și joace rolul, ar fi fost ucis. 

— Mi-e dor de tine. 

— Și mie. 

— Diseară. Sau poate chiar după-amiază. Ne vedem atunci. 

— Te iubesc. 

Voia să-i răspundă. Și eu te iubesc. Dar legătura se 
întrerupse. Se întâmpla uneori treaba asta pe-aici. O s-o sune 
din nou mai târziu. 

Drumul deja minuscul începea să aducă mai mult a potecă, 
era din ce în ce mai îngust și plin de gropi din ce în ce mai largi. 
Era greu să menţină distanţa corectă. Uneori, al doilea camion 
dispărea după vreo curbă abruptă sau după o creastă mai 
înaltă. Hoffmann tocmai reușise să scoată roata din spate, 
stânga, dintr-un crater, când văzu că se aprind două lumini de 
frână mai în faţă, scânteind ca niște ochi roșii în lumina 
orbitoare a soarelui. Nu era de bine. Celălalt camion n-ar fi 
trebuit să încetinească sau să oprească - nu aici, nu acum. 
Planificase personal fiecare detaliu al acestui transport, era 
responsabilitatea lui, și el sublimase că niciun vehicul nu trebuie 
să încetinească sub 25 km/h fără să fie avertizat și el. 

— Fii atent! 

Auzi vocea lui El Mestizo în ureche și reglă receptorul rotund, 
argintiu, ca să-l audă mai bine. 

— Oprește! 

Hoffmann încetini și el, apoi opri, exact ca El Mestizo. La vreo 
80-90 de metri distanţă. Și descoperi obstacolul, în ciuda curbei 
pronunțate și a tufelor care-i blocau vederea. Mai în faţă drumul 
era blocat de un vehicul de teren verde-închis. Și mai erau și 
altele de-o parte și de alta a drumului. Numără patru vehicule 
de armată dispuse în semicerc, ca un rânjet care se întindea 
dintr-un capăt al junglei în celălalt. 

— Așteaptă și... 

Se auzi un pârâit strident, un soi de hârșâit care se înverșună 
deodată, mai să-i spargă timpanul, și Hoffmann nu reuși să mai 

deslușească restul propoziției, semn că El Mestizo își mutase 
microfonul minuscul pe gulerul de la cămașă și îl fixase pe 
modulul de transmisiune. 

Hoffmann lăsă motorul pornit, studiind mașinile verzi. 
Armata? Pe ei îi plătiseră deja. Una dintre grupările 
paramilitare? Dacă era așa, aveau o problemă. Acestea nu erau 
pe statul de plată al lui El Mestizo. 

Apoi toate cabinele se deschiseră în același timp. Bărbaţi în 
uniforme verzi săriră din mașini, cu arme automate în mână, dar 
fără a le îndrepta spre ei. 

Și acum se lămuri. 

Nu era o grupare paramilitară. Nu recunoștea uniformele lor. 
Și se mai linişti cât de cât. El Mestizo părea să se fi liniștit și el, 
vocea lui nu mai aducea așa tare a mârâit, cum suna când 
vigilenta și neîncrederea - trăsăturile lui caracteristice - își 
intrau în drepturi. 

— Îi cunoaștem. Revin. 

Se deschise și portiera de la cabina lui El Mestizo. Era un 
individ solid, înalt și lat în umeri, dar, când ateriza pe pământul 
acoperit de noroi, păși ușurel. Hoffmann rareori văzuse pe 
cineva atât de corpolent mișcându-se atât de agil. 

— Dom” căpitan Vásquez? Care-i problema? 

Transmiţătorul fixat la guler nu mai pârâia, semnalul se 
transmitea limpede și fără bruiaje acum. Lăsând să se audă 
tăcerea prelungită. 

Până când Vásquez își aruncă braţele în lături. 

— Problema? 

— Ce-i cu vehiculele astea? Pare să fie un baraj rutier, la 
naiba! 

— Mmm. Exact asta este. 

Tonul lui Vâsquez. Lui Piet Hoffmann nu-i plăcea cum sună. 
Lipsea ceva de-acolo. O rezonanţă. Era genul de ton pe care îl 
adoptă involuntar cineva când nu-ţi vrea binele. Hoffmann se 
ridică ușurel de pe scaunul șoferului, ieși pe geamul din spate al 
cabinei și se târî până în remorca acoperită a camionului. Pușca 
cu lunetă era fixată cu două cleme simple, iar el le desfăcu, 
scoase bipiedul, se întinse pe burtă și trase piedica în sus și spre 
el, strecurând ţeava puștii printr-una din găurile lăsate dinadins 
în prelată. 

— Ai fost plătit. 

— Nu suficient. 

Luneta îl aduse mai aproape. Parcă ar fi stat chiar acolo cu ei, 
printre ei, cu El Mestizo de-o parte și căpitanul Vâsquez de 
cealaltă. 

— Ai primit ce-ai cerut, Vâsquez. 

— Dar nu e destul. 

Îndeajuns de aproape cât să devină una cu faţa lui El Mestizo. 
Sau faţa lui Johnny - îi spunea din ce în ce mai des așa. Lucind 
de transpiraţie, cu o expresie de încordare în jurul gurii, cu ochii 
ațintiți asupra prăzii, ochi care îl înspăimântau cândva pe Piet, 
dar care începuseră să-i devină simpatici, chiar dacă expresia 
lor prietenoasă lăsa atât de des loc unui aer nemilos. Și fața lui 
Vásquez - mustata stufoasă, neagră ca tăciunele, de care era 
tare mândru, sprâncenele răsfirate ca niște antene răzvrătite. 
Arăta ca de obicei. Și totuși complet schimbat, întocmai ca 
glasul lui, iar gesturile lui se schimbaseră, nu era deloc 
înverșunat sau violent, doar mai încrezător. Da, asta îl descria, 
gesturile lui erau încetinite, aproape transparente, ca și cum 
voia ca spusele lui să percuteze cât mai bine. Nu avusese 
același aer când negociaseră cu el și îi plătiseră șpaga la un 
restaurant minuscul din spatele unei biserici din Florencia, 
compensaţia pentru a lăsa să treacă trei transporturi. In acele 
dăţi, Vásquez fusese îmbrăcat civil și părea agitat, vorbea și se 
mișca repezit și se așezase doar după ce desfăcuse plicul și 
numărase banii bancnotă cu bancnotă, mormăind. 

— Nu mi-ai spus cât de mare e transportul. N-ai spus 
adevărul. 

— Avem o înţelegere. 

— N-am știut cât face. Dar acum știu. 

Piet Hoffmann se uită la ei prin lunetă, privind fix în ochii lui El 
Mestizo. Îi cunoștea bine. Erau pe cale să-și schimbe forma. 
Întotdeauna se întâmpla fulgerător - pupilele se dilatau, 
absorbind mai multă lumină ca să aibă mai multă forță, 
pregătindu-se de atac. 

— Glumești? Ai fost plătit. 

— Vreau aceeași sumă... încă o dată. 

Vâsquez ridică din umeri și arătă spre camioanele dispuse în 
diagonală și spre cei patru tineri care așteptau în dreptul lor. Și 
toți ca unul își fixară degetul arătător pe trăgaci, fără să ridice 
armele. 


VP - 17 


Un semnal limpede. 

Piet Hoffmann reglă luneta și fixă ţinta pe fruntea căpitanului 
Vâsquez, luând în cătarea puștii punctul dintre sprâncene. 

— Ai primit ce ai dorit. 

— Asta crezi tu. Dar eu nu sunt de acord. 

— La naiba, ai grijă ce faci, // Capitano. 

O temperatură de 27 de grade. Mâna stângă a lui Hoffmann 
rămase pe lunetă. Nu bate vântul. Strângea ușurel şurubul 
minuscul între degetul mare și arătător. Distanta - 90 de metri. 
Răsuci şurubul - clic! 

TPD1. Transportul din dreapta unu. 

Obiectivul în cătarea puștii. 

— Ai grijă... Ştii la fel de bine ca mine că se poate întâmpla cu 
ușurință un accident aici în junglă. Așa că, ascultă-mă bine, 
Vâsquez... nu mai primești niciun ban în plus. 

Prin lunetă, Piet Hoffmann devenise aproape una cu pielea 
aceea groasă, cu fruntea care se încreţea, cu sprâncenele gata 
să se îmbine. Căpitanul Vâsquez tocmai fusese amenințat. Și 
reacționă. 

— In acest caz... 

Încrederea în sine și autocontrolul lăsară loc agresivităţii și 
atacului. 

— Îți confisc oficial transportul. 

Hoffmann o simţi. Se îndreptau spre acel punct. În care el nu 
dorea să ajungă. 

Arătătorul drept se lăsă ușurel pe trăgaci. 

Evită orice întrebare. 

Trebuie să supraviețuiești. 

Datoria lui oficială era aceea de a proteja. Asta credea El 
Mestizo și asta trebuia să creadă și de-acum înainte. 

Inspiră pe nas, expiră pe gură, căută calmul, trebuie să fie pe- 
acolo pe undeva. 

Ucisese de șapte ori până acum. De cinci ori de când ajunsese 
aici. Din cauză că fusese constrâns de împrejurări. Spre a nu fi 
demascat. 

Ori tu, ori eu. 

Și țin mai mult la mine decât la tine, așa că mă aleg pe mine. 

Dar ceilalți fuseseră genul de oameni care aveau de câștigat 
direct din traficul de droguri, care le răpeau treptat vieţile 
altora. Căpitanul Vásquez era un ofițer oarecare în armata 

columbiană. Un om care făcea ce fac cu toţii, se adaptează 
sistemului, acceptând șpaga ca parte din salariu. 

— Asta înseamnă că transportul tău e al meu acum... 

Vâsquez era înarmat, o pușcă automată îi atârna pe umărul 
stâng și avea un toc în dreptul șoldului drept - scoase arma de- 
acolo, un revolver pe care i-l puse la tâmplă lui El Mestizo. 

— ... Şi ești arestat. 

Căpitanul coborâse glasul, ca și cum era o discuţie doar între 
ei doi, și probabil că din cauza asta clinchetul metalic se auzi 
atât de strident când armă revolverul și ţeava se roti, gata să 
elibereze un nou cartuș. 

Inspiră, expiră. 

Piet Hoffmann ajunsese în punctul acela acum, punctul în care 
totul putea fi demontat în părțile componente și reasamblat. Era 
în elementul lui, în lumea în care se simţea în siguranţă. Un foc, 
o lovitură. Fără să verse mai mult sânge decât era cazul. Elimină 
liderul, metoda funcţiona de fiecare dată, silindu-i pe ceilalţi să 
se uite în jur, să vadă de unde se trăsese și să se adăpostească. 

— Mie nu-mi pune nimeni o nenorocită de armă la tâmplă! 

El Mestizo i se adresă în surdină, aproape șoptit, în timp ce se 
întorcea, deși țeava pistolului îi era apăsată pe pielea delicată a 
tâmplei - o să-i rămână un semn rotund, roșu, acolo. 

— El Sueco*. 

Și acum se uita ţintă la al doilea camion. La Hoffmann. 

— Acum. 

Un foc, o lovitură. 

Piet Hoffmann apăsă un pic mai mult pe trăgaci. 

Și țin mai mult la mine decât la tine, așa că mă aleg pe mine. 

lar când glonţul îi străpunse fruntea căpitanului Vásquez, 
apăru aceeași imagine ca întotdeauna când trăgea cu genul 
ăsta de muniţie - o rană minusculă, lată doar de un centimetru, 
în punctul de intrare, dar o rană imensă în punctul de ieșire, o 
explozie care-i spulberă cu totul ceafa lui Vâsquez. 


4 Suedezule (în limba spaniolă în original). (W.t.). 

Nu mai văzuse pe cineva murind până atunci. Nu așa, în 
mișcare. O fiinţă care respiră, gânduri, dragoste, dorințe și 
apoi... nimic. 

Înfruntase moartea, desigur, fusese hăituit de moartea lașă, 
hâdă și abjectă și învățase s-o urască, dar într-o altă formă - știa 
cum e s-o strângi în braţe în timp ce-ţi iei rămas-bun, să pierzi 
persoana pe care o iubești cel mai mult pe lume cu fiecare clipă 
glacială care se scurge. 

Timothy D. Crouse se uită ţintă la un ecran cât peretele din 
sala care îi purta numele. Satelitul, care tocmai filmase și 
înregistrase un glonţ tras de un lunetist, ce se înfipsese în 
fruntea unui bărbat, plutea la o altitudine de 160 de kilometri, 
intrând o dată la 88 de minute pe orbita Pământului. 

O imagine filmată de la înălțime. 

Bărbatul în uniformă - probabil ofițer, asta sugerase postura 
lui în raport cu ceilalți patru inși în uniformă - îi pusese pistolul 
la tâmplă unuia dintre șoferii de camion. Patru vehicule militare 
fuseseră dispuse astfel încât să blocheze drumul și era limpede 
că ofițerul comandant și șoferul de camion avuseseră o 
altercaţie. Și apoi omul murise sub ochii subordonaţilor lui, care 
păreau năuciţi, neștiind de unde se trăsese. In curând se trăgea 
și asupra lor. Se trăgea dintr-o parte, din față și din spatele lor. 
Părea că lunetistul, care-l nimerise cu asemenea precizie pe 
ofițer între ochi, își rata dinadins ţinta, se mulțumea să-i 
intimideze, să-i pună la respect. Cei patru soldaţi se aruncaseră 
la pământ. Nu căzuseră, era doar imperios necesar să se 
lipească de pământ, cât mai repede. Sub ploaia de gloante, 
șoferul solid, aproape pătrăţos, cu părul negru împletit într-o 
coadă deasă, își scoase la rândul său arma și dădu fuga spre ei, 
legându-i rând pe rând, cu braţele la spate și cu feţele îndesate 
în noroi. 

Timothy D. Crouse era absorbit de imaginile de pe monitor. 

Toată lumea încremenise. Bărbatul solid din mijlocul ecranului 
părea că așteaptă ceva. Sau pe cineva. Și apoi Crouse văzu ce 
anume - lunetistul veni în fugă din partea dreaptă, alunecând pe 
drumul accidentat, plin de noroi, cu arma în mână. 

— Eddy... ești OK? 

O crimă transmisă în direct. Urmărită de doi spectatori. El din 
scaunul lui și operatorul satelitului, unul dintre cei cărora le 

revenea misiunea de a monitoriza situaţia din Columbia, de la 
locul lui. 

— Da, domnule președinte, sunt OK. 

— Fă o pauză, dacă vrei. Chestia asta... nu e ușor să vezi așa 
ceva. 

— O să-mi revin. 

— În cazul ăsta, Eddy, te las un minut singur. Trebuie să iau 
un pic de aer. 

Crouse îi puse mâna pe umăr operatorului și se ridică. Aruncă 
o privire în treacăt spre cele două ecrane uriașe care acopereau 
alți pereţi din sala Crouse: unul care monitoriza Triunghiul de 
Aur - Laos, Birmania și Thailanda; celălalt, concentrat asupra 
Semilunii de Aur - Afganistan, Iran și Pakistan. 

Frunze de coca de cultură în drum spre cuptoarele de cocaină 
din Columbia. Macii de cultură, în drum spre fabricile de opiu din 
Asia. Toate, destinate traficului de droguri, vânzării de droguri, 
abuzului de droguri. 

Și având ca deznodământ moartea. O moarte ca aceea la care 
tocmai asistase. Sau genul de moarte pe care o zămislise din 
sângele lui, o înveșmântase și o văzuse stingându-se sub ochii 
lui. 

Crouse descuie ușa cu cardul de acces și ieși pe culoarul 
nesfârșit. Un aer sufocant, închis. Bucătărioara era pe la 
jumătatea holului și era pustie, cum sperase. Puse un ibric cu 
apă pe aragaz și se uită cum se încălzește apa, cum începe să 
scoată abur și să ţiuie strident. li plăcea să lase apa să 
clocotească mai mult timp, să se lase înconjurat de abur și de 
acel ţiuit prelungit. Puse mai multe linguriţe de nes - trebuia să-i 
iasă o cafea zdravănă - într-o cană de porțelan pe care scria 
NGA. De la prima înghiţitură simţi o zvâcnire în piept. Ar fi vrut 
să rămână în acel abur plin de umezeală, să lase cafeaua să-l 
încălzească, de la gâtlej până în stomac - era tare bine să te 
prăvălești în neant uneori, să te sustragi morții, așteptărilor și 
responsabilităţilor. Preşedintele Camerei Reprezentantilor. 
Tehnic, a treia persoană în ierarhia politică a SUA după 
președinte și vicepreședinte. Și iată-l aici, într-o bucătărioară 
minusculă, în clădirea în care revenea din ce în ce mai des, 
unde - pentru un scurt răstimp - putea să devină anonim. 

O ţinu tot înainte pe culoar, care nu mai părea chiar așa de 
înăbușitor. Trecu pe lângă sala pe ușa căreia rămăsese atârnată 

plăcuța, deși misiunea se încheiase - Operaţiunea „Suliţa lui 
Neptun”; pe baza informaţiilor adunate aici, fusese iniţiat un 
atac al armatei americane asupra unei case din Abbottabad, în 
Pakistan, în care era ascuns un individ pe nume Osama bin 
Laden. Trecu pe lângă sala pe plăcuţa căreia scria Operaţiunea 
„Libertate pentru Irak” - încă în curs, operaţiunea urmărea 
vânarea a 52 de indivizi considerați cele mai importante ţinte în 
invazia Irakului; trecu pe lângă o sală nou-nouţă dedicată unei 
acţiuni numite Operaţiunea „Aladin” și pe lângă o sală pe ușa 
căreia scria Operaţiunea  „Sirena”, care încă nu fusese 
demarată. 

Apoi ajunse la capătul culoarului ce păruse fără sfârșit. 

Și ieși într-una dintre cele mai spaţioase încăperi din lume - 
un atriu cu un tavan de sticlă atât de înalt, încât ar fi încăput și 
Statuia Libertăţii acolo. Ținând cana în mână, se îndreptă spre o 
banchetă aflată la capătul opus al sălii, lângă scări - nu era un 
loc foarte elegant, dar îi plăcea să-și bea cafeaua acolo, uitându- 
se la bolta albastră care se întindea dincolo de tavanul de sticlă, 
de unde pândeau sateliții de care depindea în mare măsură 
activitatea lui. 

Liz. 

Îi simţea lipsa în fiecare zi. De mai multe ori pe zi. 
Sentimentul nu trecea și nu se îmblânzea cu trecerea timpului. 
Mai curând se accentua. Și, chiar când era convins că nu mai 
putea suporta, știa că sentimentul avea să revină și mai intens a 
doua zi. 

Moartea readucea întotdeauna cu sine moartea. 

Crouse inspiră adânc, pe îndelete, uitându-se la împrejurimile 
complexului în care lucrau 8 000 de angajaţi, dar care era 
aproape necunoscut și confundat adesea cu NSA. Agenţia 
Naţională de Informaţii Geospaţiale - pe scurt, NGA, agenţia 
guvernamentală americană care avea misiunea de a analiza 
imaginile transmise din spaţiu de sateliții comerciali și de 
sateliții altor ţări. 

Și de sateliții americani. 

Unul dintre aceștia din urmă tocmai îl purtase într-un alt colț 
al lumii. Într-o realitate în care avea să revină în curând, din 
care va continua să facă parte. 

— Domnule președinte, nu-mi place să vă știu aici. 

— Nici mie nu-mi place să-mi reamintești treaba asta. Ca de 

obicei. 

Crouse îi zâmbi bărbatului înalt și solid care se apropiase pe 
nesimţite de el, din spate. Îmbrăcat într-un costum negru, cu un 
toc de armă fixat în dreptul pieptului și un radioemiţător, arăta 
fix la fel ca toți ceilalţi, dar nu era. Crouse știa cum se numește, 
era cel care-și petrecea cel mai mult timp cu președintele 
Camerei. Unul dintr-o suită de gărzi de corp, dar care-i fusese 
cel mai mult alături, încă de când fusese ales liderul grupului 
minoritar și începuse să primească ameninţări - mereu exista 
câte un individ furios, dezamăgit sau în căutarea cuiva asupra 
căruia să-și descarce furia. 

— Rămăsese că mă anunţaţi dacă plecaţi din Sala Crouse. 

— Și n-am făcut-o, Roberts. Pentru că voiam să fiu lăsat în 
pace. 

— Treaba mea nu este să vă las să vă beti cafeaua în pace, 
domnule. Treaba mea este să vă ţin în viaţă. 

— Păi, sunt în viaţă. Nu? 

Făcură cale întoarsă și Roberts se ţinu după el până în dreptul 
ușii pe care scria Modelul Crouse și abia atunci se opri, 
rămânând la ușă. Urma să rămână acolo până când Crouse avea 
să iasă din nou. 

— Durează doar un minut, domnule, până când recuperăm 
semnalul. 

Operatorul din dreptul pupitrului pentru Columbia arătă spre 
ecranul uriaș de pe perete. Se făcuse negru. 

— Urmează să avem o nouă fereastră. De la un alt satelit. 

Timothy D. Crouse se trânti pe scaunul simplu de lemn pe 
care îl folosea atât de des, încât aproape că-l considera al lui. Cu 
câţiva ani în urmă, când fusese iniţiat Modelul Crouse, peretele 
acela fusese mai mult negru, cu scurte intermitențe în care 
apăreau imagini la rezoluţie foarte scăzută, greu de interpretat. 
Acum era exact pe dos. Doar de câteva ori pe zi se întâmpla, 
pentru un scurt răstimp, ca raza de acţiune a sateliților de 
spionaj, care dădeau roată Pământului mai rapid și pe o orbită 
mai apropiată decât ceilalți sateliți, să nu se suprapună, 
moment în care un anumit loc devenea inaccesibil. 

— Gata. A trecut pauza. Putem să-i urmărim din nou. 

Crouse se uită la ecran. Imaginea transmisă de satelit se 
modificase, acum avea altceva în centru. Scena se schimbase. 
Jumătate dintre vehiculele militare care iniţiaseră blocajul rutier 

dispăruseră. Însă cei patru bărbaţi în uniformă erau încă la 
pământ, legați și păziţi de individul solid. 

— O să ne apropiem foarte mult acum. 

Operatorul puse mâna pe ceva ce părea a fi un stilou 
electronic, îl lăsă deasupra discului de pe suprafaţa de lucru și 
mări imaginea, aducându-i mai aproape de individul solid. 

— Atât de aproape, încât avem șanse să-i identificăm. 

Crouse se uită la un bărbat bine făcut aflat pe o potecă 
șerpuită din jungla amazoniană, care nu știa că este urmărit și 
se plimba de colo-colo pe lângă soldaţii întinși pe jos, trăgându- 
le câte un șut zdravăn din când în când, dacă se foiau prea mult. 
Și imaginea asta era luată tot de sus, din unghiul satelitului, dar 
era infinit mai detaliată. Treaba asta nu fusese posibilă la 
început - prima dată când el se aflase aici, folosiseră sateliți de 
spionaj care transmiteau secvențe în care fiecare pixel 
corespundea unei rezoluții de zece centimetri - altfel spus, era 
imposibil să deslușești ceva în imaginile acelea neprocesate, 
nimeni nu putea fi identificat. Imaginile de următoarea 
generaţie, cu o rezoluţie de trei centimetri, se dovediseră de 
asemenea inadecvate. Acum foloseau sateliți cu rezoluţia de un 
centimetru, în așteptarea următoarei generaţii, de zero virgulă 
unu, în curs de dezvoltare - moment în care aveau să poată citi 
și ce scria cu litere mici într-un ziar. 

— Putem obţine o imagine mai detaliată? 

— Din păcate, nu, domnule. 

In dreptul feţei se vedeau doar pătrate incolore. Nu conta. 
Crouse ghicise deja cine era - îl urmărise de mai multe ori, tot 
așa, de la 4 000 de kilometri depărtare și îndeajuns de aproape 
cât să-l poată atinge. 

II recunoscuse după conformaţie, după modul de a se mișca. 
El era. El Mestizo - Johnny Sánchez. Asasin profesionist. Bărbatul 
plasat pe locul 4 între membrii gherilelor PRC clasificați drept 
periculoși de FBI. 

Dar Crouse era mai interesat de tovarășul lui. De celălalt șofer 
de camion. Lunetistul. Care apăru din nou în fugă din afara 
cadrului, de data asta din stânga. 

— Vreau să modifici focalizarea - du-te direct pe e/ acum. 

O refocalizare a imaginii. larăși pătratele incolore. Un tip spân, 
care părea să aibă un tatuaj pe ţeasta rasă. Un picuț mai scund 
decât Sánchez, slăbuț, cu o vestă de vânătoare peste cămașă, 

în blugi și bocanci, cu mănuși negre. 

— Îl vedeţi, domnule? 

Doar 12 secunde apucară să-l urmărească, înainte ca individul 
să sară într-unul din vehiculele de teren rămase și să demareze, 
dispărând din nou în junglă. 

— Mda, l-am văzut. 

Bărbatul plasat de FBI pe locul 7 dintr-un total de 13, pe 
aceeași listă a suspecţilor dați în urmărire generală din ierarhia 
membrilor gherilelor PRC, finanţate din traficul de cocaină. 

Singurul care nu fusese identificat încă. 

— El Sueco, așa-i? 

— El Sueco. 

Pe baza aspectului lui și conform puținelor lor surse, nu era 
sud-american. Nu neapărat suedez, cum sugera porecla, dar cel 
mai probabil originar din Europa de Nord, poate din Australia 
sau chiar din America de Nord, doar atât reușiseră să obțină cu 
ajutorul programului de recunoaştere facială. 

— De fiecare dată când l-am văzut, de fiecare dată, l-am ochit 
și pe Sánchez lângă el. Sau, mai curând, tipul ăsta e mereu 
lângă Sânchez. Conform brumei de informaţii pe care o avem, e 
tovarășul lui cel mai apropiat. Mâna lui dreaptă. El protejează 
plantațiile de coca, cuptoarele și transporturile de cocaină. 
Protejează transporturile de arme. Il protejează pe Sánchez. 

O crimă transmisă în direct. 

Și continuau să transmită, cum îi păzeau pe soldaţii legaţi 
fedeleș și cum mutau vehiculele ca și cum nu s-ar fi întâmplat 
nimic. O zi ca oricare alta pentru cei implicaţi în traficul de 
droguri, unde o viaţă valora mai puţin decât banii. Incet, Crouse 
dădu o tură de jur-împrejurul încăperii spaţioase, cu 
neastâmpărul care nu-i dădea niciodată pace - senzaţia 
revenise, moartea aducea cu sine moarte. Trecu pe lângă 
ecranul învecinat și pe lângă operatorul care monitoriza fabricile 
obscure din Laos în care se produceau opioide, apoi pe lângă 
ecranul pe care se vedeau câmpurile de maci din Afganistan și 
numeroșii fermieri care culegeau recolta, cu unelte modeste. 
Mai înaintă și ajunse în dreptul grupului care avea misiunea de a 
dezvolta Forța Operativă Crouse. li salută și le spuse să se 
pregătească pentru o vizită pe teren a doua zi. Dincolo de ei se 
aflau liderii Grupului Crouse - nucleul Modelului Crouse, analiștii 
care compilau imaginile preluate prin intermediul sateliților de 

spionaj ai NGA, convorbirile audio interceptate și documentele 
descărcate prin programul de decriptare operat de instituţia 
înrudită, NSA, precum și informaţiile confidenţiale obţinute în 
urma operaţiunilor sub acoperire ale DEA”. 

Tot degeaba. 

Senzaţia nesuferită de neastâmpăr continua să-l urmărească 
și el tot încerca să scape de ea. 

Un bărbat tocmai își dăduse ultima suflare. 

Mai dădu o tură, la fel de încet, prin sală înainte de a se 
întoarce la pupitrul de investigaţii care se ocupa de Columbia. 
De departe cel mai important producător. 85 la sută din 
producţia mondială de cocaină prizată, fumată sau injectată 
provenea de acolo, spre a fi transportată de cartelurile 
mexicane către șase milioane de americani. 

Propria lui fiică era una dintre aceste persoane. 

Fusese una dintre ele. 

Crouse închise ochii, inspiră, ţinând aerul în abdomen cum 
învățase. Tot degeaba. Neastâmpărul lăsă loc furiei. Furia se 
transformă într-un nou val de neastâmpăr. 

Ce aniversare nenorocită! 

1915 - cocaina a fost scoasă în afara legii. 2015 - mai multe 
tone de cocaină intră în ţară prin contrabandă decât la orice 
moment din istorie. 

100 de ani de eșec. 

Crouse își ridică privirea spre ecran și, pentru o clipă, i se oferi 
o imagine la rezoluţie perfectă. Camionul fusese mutat și era 
parcat în spatele celui condus de Sânchez. Acesta era singur în 
cadru. Bărbatul căruia îi spuneau El Sueco nu mai era în raza de 
acțiune a camerelor prin satelit. 

Sânchez părea să șovăie, ca și cum ar fi așteptat ceva. Fără a 
se grăbi neapărat. 

Omorâseră pe cineva. 

Și, spre deosebire de cei care priviseră crima de la câteva mii 
de kilometri distanţă, nu părea să-i afecteze treaba asta. 

Și apoi, deodată, se mișcă, întorcându-se spre drumul 
acoperit de noroi, în mod evident căutând ceva. 

— Poţi să iei un plan mai larg? 

Operatorul scoase stiloul electronic și îl trase peste plăcuța de 
pe birou. Ajustă zoomul cu cinci pași. Până când Crouse văzu ce 

așteptau cei doi. Un microbuz și două motociclete, conduse de 
bărbaţi în uniformă, care se apropiau rapid. 

Piet Hoffmann își întinse sacul de dormit pe suprafaţa tare și 
zgrunțuroasă a remorcii. Întinsese un ziar, pagina din mijloc a 
numărului de ieri din £E/ Espectador, ca să acopere ca lumea 
remorca. Peste ziar se afla arma lui dezasamblată - 12 piese 
care trebuiau stropite, curățate de praf de pușcă și unse cu ulei. 

Ucisese un om. O să discute diseară treaba asta, el și Zofia. 
Nu că ea l-ar fi judecat sau condamnat - nu o făcea niciodată -, 
dar descoperise că trebuia să vorbească despre asta. Sau, mai 
curând, ea îl învățase așa. 

Hoffmann se uită la ceasul de mână, numărând. Așteptau de 
o oră și 40 de minute. Puerto Arango nu era departe, dar El 
Cavo avea să ajungă în curând. 

Un revolver. Care-i fusese pus la tâmplă. 

Johnny - era Johnny în momentul de faţă - se aflase la 90 de 
metri de el. 

Și se întorsese încet spre el, șoptindu-i: 

— Acum, El Sueco. 

Johnny avea încredere în el. Chiar și când era viaţa lui în joc. 

În singura persoană în care n-ar fi trebuit să aibă încredere. 

Patru soldaţi tineri din armata oficială fuseseră siliţi să se 
întindă la pământ, legaţi fedeleș, cu faţa îndesată în noroi și 
mâinile la spate. Piet Hoffmann își mutase camionul mai 
aproape de al lui El Mestizo și îl parcase în spatele lui. Asta după 
ce se uitase la harta topografică și descoperise o pantă de o 
jumătate de kilometru care ducea în jungla defrișată parţial - un 
teren pe care încă nu începuseră să se înalțe ziduri noi de 
arbuști și frunze, cu o vegetaţie fragilă, care amintea mai 
curând de peisajele prin care se plimbau el și Zofia în interiorul 
arhipelagului din Stockholm. Genul de loc prin care puteai trece 
cu mașina. Merse cu primul vehicul militar prin junglă până la 
marginea prăpastiei, trăgându-l cu spatele spre una din râpele 
formate pe cale naturală, pe unde trecea un râuleţ azuriu, la 
vreo 25 de metri mai jos. Lăsase jeepul în marșarier, apăsând 
pedala și fixând-o cu un pietroi legat de o sfoară când își retrase 
piciorul. După asta fusese de ajuns să tragă frâna de mână, să 
sară din mașină și să tragă ușurel de pietroi, ţinând de sfoară. 
Până când mașina se puse în mișcare. Atunci trase cu totul 
piatra și jeepul tuși de câteva ori, apoi se rostogoli cu spatele 
peste buza prăpastiei, prăbușindu-se în râu. Reușise să-și 

alunge oboseala provocată de căldura sufocantă și de umiditate 
și se întoarse de mai multe ori ca să ia și următoarele mașini de 
teren. Cele patru vehicule pe șase roţi zăceau pe fundul 
prăpastiei acum, împrăștiate ici-colo ca un buchet de flori ofilite. 

Dacă îl ameninţi pe El Mestizo, suferi consecinţele. 

Piet Hoffmann terminase de șters orice urmă de praf de pușcă 
și unsese cu grijă cu ulei ţeava, ultima bucată rămasă din pușcă. 
12 bucăţi de metal pe ziarul desfăcut. Fiecare, inofensivă în 
sine. Dar, odată reasamblate, vor alcătui o unealtă a morții. 

Imaginea aia nenorocită nu voia să dispară. 

Fix între sprâncene. 

O rană minusculă în punctul de intrare, o explozie când îi 
ieșise prin ceafă. 

Se strecură prin spărtura aflată lângă marginea prelatei care 
acoperea remorca, cu pușca pe umăr. Alese un copac aflat la 
150 de metri distanţă, fixă instrumentul cu laser și reglă ţinta în 
raport cu un punct roșu, ca să se asigure că era calibrată 
perfect. Încărcă o magazie nouă, cu nouă gloanţe - gata de 
tragere. 

— Au ajuns. g 

El Mestizo arătă în direcția din care veniseră. Incă nu se 
vedeau, dar se auzeau. Vreo două-trei vehicule care înaintau pe 
un drum îngust, noroios și îmbibat de apă. Hoffmann se urcă la 
loc în remorcă, fixă pușca cu lunetă în cele două cleme și sări 
din nou de-acolo. 

Două motociclete și un microbuz cu șase locuri. Opt polițiști. 
Dar unul singur conta. El Cavo. 

El Mestizo le făcu semn să se apropie și îl salută pe unul 
dintre ei, un tip înalt și slăbănog, cu degetele de la picioare 
chircite, ceea ce era atipic pentru un poliţist. 

— Sánchez. Nu ne-am mai văzut de mult. 

El Mestizo rareori răspundea când i se spunea pe numele de 
familie. Dar aveau genul ăsta de relaţie de-acum. 

— Și de fiecare dată în aceleași... 

El Cavo se întrerupse brusc. Observase cadavrul. 

— ... împrejurări. 

Sau, mai curând, uniforma în care era îmbrăcat cadavrul. Și 
se trase involuntar înapoi. 

— Un... căpitan? Din armată? 

— Se mai întâmplă și belele. 

— Asta nu respectă nici pe departe înțelegerea noastră. 

El Mestizo semnase înțelegeri cu așa de mulţi oameni, că 
Hoffmann le pierduse socoteala - și lucra îndeaproape cu el de 
aproape doi ani și jumătate; chiar și-așa, mereu mai apărea 
cineva nou. Vreun oficial de la Vamă care putea face mânării cu 
declaraţiile, procurori care nu-i puneau sub acuzare, un 
judecător care fabrica probe, soldaţi care înregistrau permisele 
de portarmă, polițiști care închideau ochii. Erau o grămadă de 
indivizi din aceste categorii, când venea vorba de documente. 
Dar mai erau și ceilalți. Hoffmann îi întâlnise în cel puţin șapte 
dintre cele 32 de provincii ale Columbiei. Oficiali sus-puși din 
Poliţie care se ocupau de o treabă ceva mai delicată decât 
hârţoagele - de cadavre. De exemplu, acest El Cavo, care își 
avea jurisdicția în provincia Caquetá. Hoffmann îl mai întâlnise o 
dată, atunci Johnny fusese cel care apăsase pe trăgaci - era 
vorba de cineva care luase un teren în arendă și îl cultiva și care 
uita un pic cam des să-și plătească taxa. 

— A comis-o băiatul ăsta aici de faţă. 

El Mestizo arătă spre Piet Hoffmann. 

— E din Suedia. Și ar putea avea probleme cu actele din 
cauză că a împușcat din greșeală pe cineva aici în Columbia. 
Așa că ţi-aș fi recunoscător dacă te-ai ocupa de asta. 

Hoffmann nu scutură din cap, dar ar fi vrut s-o facă. 

Băiat? Am 38 de ani. Nu sunt cu mult mai tânăr ca tine. 

Dar înţelegea ce făcea El Mestizo de fapt. Il prezenta drept o 
categorie marginalizată, ca să inspire compasiune. 

— Așadar îţi dau nouă milioane de peso pe loc. Pe lângă suma 
pe care o primești lunar. 

— Nouă milioane? 

— Da. 

— Hei, amice, suntem opt. Vrei să împărţim nouă milioane? 

Individul înalt și slab, care se chiora când la căpăţâna pe 
jumătate spulberată, când la cei patru soldaţi legaţi la pământ, 
vorbea într-un dialect bizar pe care Hoffmann nu-l mai auzise 
până atunci. Deși ajunsese să se descurce aproape la fel de bine 
în spaniolă ca în suedeză sau în polonă, tot se chinuia să ţină 
pasul cu propoziţiile și cuvintele schimonosite, care păreau să 
alcătuiască o limbă aparte. 

— Ce crezi că faci aici, Sánchez? N-o să ne mai rămână nimic. 

— Cred că primești deja un salariu bun de la mine. De obicei, 

fără să fie nevoie să faci nimic. 

— Dacă e să strâng, să strângem noi, în urma ta, te costă 
nouă milioane. Ori opt. 

— Dă-o naibii, ar fi cazul să... 

— Uită-te la mine, Sânchez. Atât te costă dacă împuști un 
ofițer din armată. Și vreau suma în dolari. 3 500 de dolari de 
fiecare. 28 000, în total. Tu cum vrei să procedăm? 

El Mestizo rareori ceda într-o discuţie legată de bani, sau în 
orice tip de discuţie. Dar de data asta cedă. Se îndreptă spre 
cabina camionului, scotoci prin torpedou și se întoarse cu un plic 
cafeniu. El Cavo întinse un braț firav și îl înhăţă. Amândoi știau 
ce avea să se întâmple apoi. O imagine-fantomă cu cineva care 
nu trecuse niciodată pe-acolo. Un mesaj transmis prin staţie, un 
bărbat de culoare a fost văzut părăsind locul faptei. 

Dar lucrurile nu se încheiară astfel de data asta. 

El Mestizo îi înmână plicul, încuviinţă din cap după încheierea 
tranzacţiei și se apropie de cadavrul ofițerului. De gâtul mortului 
atârna o mitralieră. l-o desfăcu, schiţă un nou gest din cap spre 
El Cavo și se îndreptă spre cei patru soldați întinși pe jos și 
legaţi fedeleș - lor ai fi putut să le spui pe bună dreptate băieţi - 
și fixă arma pe modul rafală. 

Apoi îi împușcă pe rând, în spate, în zona în care ar fi trebuit 
să fie inima. 

— Dacă vă plătesc așa de mult, aţi putea la fel de bine să vă 
ocupați și de ei. Munciţi pentru banii primiţi. 

El Mestizo îl mai salută o dată din cap pe șeful Poliţiei, care 
ținea în mână plicul cafeniu, fără să zică nimic. 

— 28 000 de dolari. Împărţiţi la cinci cadavre. Un cost mediu 
de... 5 600. E mult mai bine așa. Nu-i așa, dom' șef? 

e 

Piet Hoffmann întinse mâna prin geamul deschis și reglă 
oglinda laterală - El Cavo și subordonații lui se vedeau din ce în 
ce mai mici, dar nu atât de repede pe cât ar fi sperat. Cele două 
camioane înaintau aproape chinuitor de încet, 20 de kilometri 
pe un drum care se dovedise impracticabil de la bun început și 
pe care situația se agrava, ceea ce însemna 45 de minute de 
mers. 

Oglinda laterală din nou, tot nu era fix cum ar fi trebuit - 
trebuia întoarsă mai spre stânga. Gata. Poate și lăsată un pic în 
jos. Perfect. Văzu ce se aștepta să vadă - gașca lui El Cavo se 

pusese deja pe săpat. Nu la mare adâncime, câinii sălbatici 
trebuiau să le poată lua urma. Le văzuse urmele când împinsese 
mașinile în prăpastie, erau prin preajmă, stăteau răbdători la 
pândă. De obicei, apăreau rapid, acționau în echipă, ca lupii, le 
lua 10, maxim 15 minute să ajungă până pe fundul unei gropi 
cam de o jumătate de metru. Și sfârtecau rapid cadavrele - 
știind că n-au prea mult timp la dispoziţie, mâncau rapid, până 
să apuce să se răspândească mirosul și să apară concurenţa. 
Condorii și vulturii dădeau târcoale pe deasupra, apoi începeau 
să-i atace pe câini, care se dădeau bătuţi și o tuleau de acolo. 
Păsările de pradă le luau locul la ospăț, dar mai pe îndelete - n- 
avea să le tulbure nimeni până pe înserat, când își intra în 
drepturi ursul din Anzi și făcea curăţenie, zdrobind mai întâi 
oasele ca să ajungă la măduvă. Până când era provocat la luptă 
de jaguar. Și până când pleca fiecare dintre ei cu câte un femur. 
Doar tigvele aveau să mai rămână, curățate de carne până la 
os, pe fundul gropii - până a doua zi de dimineaţă, cei cinci 
oameni vor fi dispărut. 

Conversaţia cu Zofia avea să fie și mai apăsătoare, și mai 
aiurea. 

Mai întâi o să încerce să înțeleagă faptul că soțul ei a omorât 
pe cineva. Pentru că el era convins că nu avusese de ales. Și, 
odată ce ea înțelegea asta, o să încerce să proceseze faptul că 
patru băieţi fuseseră îngropaţi și apoi dezgropaţi. Pentru că EI 
Mestizo considerase că nu avea de ales și făcuse ce făcea 
întotdeauna când se simțea ameninţat sau voia să-și 
consolideze poziția. Și apoi se va strădui să înţeleagă de ce 
cineva pe care nu-l întâlnise niciodată, cineva căruia i se spunea 
El Cavo, și subordonații lui strânseseră, pe rând, cadavrele, 
pentru 3 500 de dolari fiecare. 

lerarhie. Bani. Și treaba... nu se mai oprea. 

Cum se întâmplă când sistemul din jurul tău devine sistemul 
dinlăuntrul tău. Când te naști în acest sistem, când ești educat și 
adoptat de el. Până când, într-un final, îl adopţi la rândul tău. lar 
răsuflarea ta nu mai înseamnă propria supravieţuire, ci vestește 
moartea pentru ceilalţi. 

— Zofia? 

Puse mâna pe mobil. Sună de câteva ori până când i se 
răspunse. 

— Alo! Din nou. S-a întrerupt mai devreme? 

— Sunt... în junglă, știi. 

— Știu. 

— Diseară, Zofia. 

— Dacă te... O să te aştept aici. 

— Te iubesc. 

Apelul se întrerupse din nou. De data asta din cauză că el 
apăsase pe buton. Era de-ajuns. Ea știa ce însemnau de fapt 
spusele lui. Că ar trebui să-i trimită la culcare devreme pe 
Rasmus și Hugo, iar ei vor sta faţă în față în bucătărie și vor 
discuta pe îndelete, până ce-și spuneau tot ce aveau de spus, 
apoi o să se așeze pe canapea, ţinându-se de mână, fără să mai 
scoată o vorbă. 

Jungla începea să se îndesească în jurul lui. Era din ce în ce 
mai greu să înainteze, pe măsură ce ramurile, frunzele și lianele 
se izbeau de geam. Un drum construit de gherile, săpat prin 
junglă, căi de acces spre puncte de întâlnire și tabere pe care nu 
le putea găsi nimeni altcineva - o lume în sine. lar înăuntrul 
acesteia, sunetele. Zumzetul straniu a sute de mii de insecte 
care planau ca niște nori negri deasupra lor, cocostărci, tucani 
uriași și papagali arakanga reluându-și unul altuia strigătele și 
maimuţele, câte una aproape în fiecare copac, făcându-și auzite 
strigătele... o lume de un verde-închis care alcătuia o seră 
uriașă, cu propriul său fundal sonor primordial. 

Piet Hoffmann se uită din nou pe hartă. Și își zise că pesemne 
nu mai avea mult de mers, un kilometru, maxim. Își șterse faţa, 
ceafa și ţeasta cu mâneca de la cămașă, dar nu absorbi deloc 
transpiraţia, doar mai adăugă din umezeala îmbibată deja în 
material. Uite. Uite. Intrezări un acoperiș de zinc și pereţi din 
bambus și pământ uscat. Cocina. Locul unde lucrau și locuiau 10 
persoane - șeful taberei, doi chimiști, trei laboranţi și patru 
paznici. Opri camionul chiar când El Mestizo îl parca pe al lui, 
coborând și salutând lumea. Mai întâi pe șef, El Comandante, 
care îi primi în caleta? lui ceva mai încăpătoare. Locuia singur, 
avea o rogojină pătată pe jos, un birou simplu cu un bec fără 
abajur deasupra și, în dreptul ușii, un televizor mare atârnat 
într-un copac, cu antenă reglabilă, conectat la generator, ca și 
becul. Apoi chimistul mai în vârstă, singurul care nu purta ţinută 
de camuflaj, se prezentă drept Carlos. Hoffmann zâmbi, cei cinci 
chimiști-șefi pe care îi întâlnise până acum se prezentaseră toţi 

drept Carlos. 

Cele două remorci arătau identic, acoperite cu prelate. Șase 
rânduri pe care erau câte patru saci mari, puși vraf, doi câte doi, 
saci voluminoși cum vezi în preajma șantierelor - plini-ochi cu 
frunze de coca. Și, în spate de tot, patru bidoane pentru 
combustibil în care erau chimicale. 

Macaraua se învârtea de colo-colo ca o gheară care înșfacă 
prada, un braţ de metal ițit între cabină și remorcă, ușor de 
manevrat. Rând pe rând, sacii și bidoanele aterizară pe niște 
plăci înălțate deasupra noroiului care îneca orice altceva, un soi 
de terci cafeniu care îi mânjea bocancii lui Piet Hoffmann cu 
fiecare pas. 

Hoffmann, ca și El Mestizo, se ocupase de astfel de 
transporturi în mai multe rânduri până atunci - într-o jumătate 
de oră, remorcile fuseseră golite. 

— Vă e foame? 

El Comandante atârnă plase de țânțari între crengi și niște 
cuie și întinse niște saci negri de plastic peste scândurile care 
făceau legătura între caleta lui și cele în care locuiau paznicii și 
chimiștii, alcătuind o cameră de zi în aer liber, în mijlocul 
adăpostului lor din junglă. 

— Ajiaco’? Felul principal de azi. Și, pentru prima dată, avem 
plăcerea de a le servi bere rece oaspeților noștri. 

În spatele laboratorului pentru cocaină era o baracă micuță și 
șeful taberei îi conduse mândru până acolo spre a le arăta un 
frigider relativ nou conectat la un generator. Îl deschise zâmbind 
larg, arătându-le mai multe rânduri de sticle de Aguila și Club 
Colombia, beri ușoare, numai bune de băut. El Comandante și 
Carlos se instalară pe una dintre scândurile învelite în plastic, 
îmbiindu-i pe El Mestizo și pe El Sueco să se așeze în fața lor, și 
mâncară împreună supă de cartofi cu pui și porumb dulce și 
ciocniră câte o bere rece, în timp ce paznicii și laboranțţii stăteau 
ceva mai încolo, așteptându-și rândul. 

Erau ascunși de un zid de copaci înalt de cel puţin 30 de 
metri, care-i apăra de lumina soarelui și-i ajuta să se sustragă 
sateliților. În interiorul acestui teritoriu bine delimitat, cocina 
devenea o fortăreață inaccesibilă, care nu putea fi monitorizată. 
Toate laboratoarele pentru cocaină pe care le vizitase Piet 

Hoffmann până atunci fuseseră identice cu acesta sau situate în 
zone părăsite, aproape de graniţa cu Venezuela, care ofereau 
un alt tip de protecţie - dacă armata ataca și gherilele PRC erau 
într-o poziţie de inferioritate, membrii gherilelor puteau să fugă 
oricând peste graniță. Armata Columbiană nu-i urmărea 
niciodată până acolo. O cocina dată în vileag nu merita riscul - 
pătrunderea unor soldaţi înarmaţi într-o ţară străină putea fi 
interpretată drept un atac și ar fi riscat să declanșeze un nou 
război între două ţări deja sătule de lupte. 

— Vreţi desert? 

Șeful aștepta ca unul dintre laboranţi să strângă masa și să 
ducă vesela și tacâmurile într-o bucătărie rudimentară, dar 
funcțională - cu apă într-un bidon de plastic și o bucată boţită 
de metal pe post de chiuvetă. 

— Eu, nu... 

El Mestizo arătă din cap spre Piet Hoffman. 

— ... Dar poate tânărul? 

— Arroz con leche de coco. Te tentează? 

Șeful îi zâmbi celuilalt oaspete, la fel de mândru ca atunci 
când deschisese frigiderul. 

— Nu în fiecare zi vă pot oferi așa ceva aici. 

— Mulţumesc. Dar m-am săturat. 

— Ştii cum e cocosul... prietene, nici nu mai simţi gustul 
orezului. 

Hoffmann se bătu ușurel pe burtă. 

— Chiar și-așa... nu mai pot. 

El Comandante ridică o mână și zâmbi, un gest prin care se 
declara dezarmat. 

— Bine atunci. Îmi rămâne mai mult mie. Este? Dar în cazul 
ăsta insist să luaţi niște tamale la pachet. Avem câteva 
pregătite deja. O să vă cadă bine. 

Orez, pui, legume. Puse într-o doză de Coca-Cola. Piet 
Hoffmann încuviinţă și se ridică, întinzându-se și uitându-se în 
direcția în care presupunea că e cursul râului. Nu se vedea apa. 
Zidurile de vegetaţie îi blocau vederea. Dar, conform hărții, era 
pe-aproape. 

Trebuia să ajungă acolo înainte să se întoarcă. 

Doar un infractor. 

Avea nevoie să fie singur. 

Doar un infractor poate trage pe sfoară alt infractor. 

Dădu roată agale sacilor și bidoanelor, prefirându-și degetele 
printre frunzele de coca bine îndesate și bătând în metalul 
rotunjit - un zgomot înfundat, semn că bidonul era plin-ochi cu 
substanțe chimice. Acesta era nucleul cocinei, clădirea 
principală, care avea, de asemenea, un acoperiș de zinc și 
pereţi din bambus. O podea de pământ bătătorit, care își 
pierdea consistenţa spre mijloc și se transforma în noroi de 
obicei. De îndată ce o să ia masa și ceilalţi, frunzele de coca o să 
fie lăsate la macerat în alcool etilic, în bidoanele de combustibil 
cu capacul tăiat, și golite metodic de sevă. Apoi vor fi mutate în 
următorul bidon, unde se va elimina benzina, iar coca va fi 
combinată cu amoniac și apoi filtrată. Cu mult timp în urmă - 
înainte de Zofia și de copii, înainte de minciunile și de 
promisiunile pe care, în cele din urmă, a început să și le ţină -, 
fumase la greu substanţa aceea lipicioasă care se formează pe 
la mijlocul procesului. Freebasing. Așa i se spunea pe vremea 
când făcea și el negoț cu așa ceva în centrul Stockholmului - în 
ţara asta i se spunea bazuko și, după spusele lui Johnny, era de 
cu totul altă calitate, îți inducea un alt tip de transă, era 
paranoia de-a dreptul, la naiba, oricine o testa rămânea zile 
întregi în starea asta. 

Din când în când tânjea s-o facă din nou, desigur, dar n-o 
făcea. 

Acel ultim pas al procesului, de la bazuko la cocaină, la praful 
alb, era asemănator - se mai adăugau niște chimicale. Cele din 
transportul lui de azi. Eter, butanonă, acid clorhidric. Doar atât 
reușise să deslușească din foaia de expediţie. Mai era și altceva, 
nu reușise să descifreze ce conţineau ultimele bidoane. 

— E ceva în neregulă aici? 

El Mestizo îi pusese mâna pe umăr lui Piet. Treaba asta nu se 
întâmpla prea des. Era bine dispus. 

— Da. 

Piet Hoffmann studiase deja laboratorul, cum făcea 
întotdeauna când intra într-un spaţiu nou. Acum o mai făcu o 
dată. Bancuri de lucru făcute din lăzi de transport goale. 
Banchete făcute din foi de furnir sprijinite pe trunchiuri de copac 
tăiate cu ferăstrăul. Bidoane de plastic, găleți de plastic, 
recipiente de metal, tăvi, material textil, cuptoare cu microunde, 
platforme mobile, suporturi fragile pentru eprubete. 

Totul era cum ar fi trebuit. 

— Dar alea parcă... nu-și au locul. 

Într-un colț era un morman de genţi. Genţi stivuite. Poșete 
puse peste serviete diplomat care stăteau deasupra unor valize 
de diferite mărimi. Toate având aceeași culoare și din același 
material, un fel de piele. 

— Ai dreptate. Și te înșeli totodată. Nu prea se potrivesc. Și 
totuși da. Carlos? 

El Mestizo îl strigă prin peretele plin de găuri pe chimistul 
rămas afară, cu o ţigară în colțul gurii. 

— Mda? 

— Treci încoace. Vreau să-i arăţi prietenului nostru din Europa 
micul tău secret. 

Chimistul-șef aruncă ţigara în noroi, călcând-o cu călcâiul, și 
intră în laborator. Carlos. Piet Hoffmann își aminti că 
predecesorul lui Carlos, care purta același nume - ca și cel de 
dinainte -, era genul pe care îl lua gura pe dinainte uneori, așa 
că anul trecut El Mestizo trebuise să se ocupe de el. Acum, 
actualul Carlos se îndreptă spre mormanul de genţi, înșfăcă o 
valiză de mărime medie și o puse pe unul din bancurile de lucru. 

— Eşti absolut sigur... 

Chimistul se uită la El Mestizo în timp ce vorbea, să se 
asigure. 

„Că vrei să... 

— Carlos? 

— Da? 

— Arată-i! 

Două mâini neașteptat de bătătorite desfăcură valiza, care 
arăta ca orice altă valiză pe dinăuntru. 

— Asta e metoda noastră de a-i livra unui client... o selecţie 
de mostre. 

Chimistul-șef arătă cu o mână bătătorită spre valiza goală. 

— Într-o geantă mică, nu prea multă cocaină. Într-o geantă 
mare, o grămadă. În transportul ăsta intră vreo trei kile. 

Trei kile. Mostre? Hoffmann nu știa care mai era prețul pieţei 
acum, dar, pe vremea când era el dealer la Stockholm, o 
asemenea cantitate de cocaină ar fi însemnat o petrecere pe 
cinste și un purcoi de bani. 

— Exteriorul e făcut din piele. Vezi? Și înăuntru e parţial 
plastic, dar mai mult piele - și aici, practic tot interiorul -, 

compartimentele, fundul genții, părțile laterale. 

Carlos își plimbă mâna peste piele, care era de un cafeniu 
discret. 

— Partea din piele conţine cocaină. Pe care am stins-o. l-am 
eliminat mirosul adică. Cocaină complet inodoră. Poţi să treci 
orice vamă vrei, să treci pe lângă orice câine vrei. 

El Mestizo îi făcu semn să-i dea geanta și chimistul-șef se 
conformă. 

— Prima dată când am văzut chestia asta, Peter, a fost cât pe- 
aci sa-l omor. Mai ţii minte, Carlos? Am intrat aici și am văzut o 
tigaie mare, în care fierbea un fel de mâzgă neagră. Am întrebat 
ce-i acolo și Carlos mi-a zis: £ cocaina ta. M-am înfuriat la culme, 
futu-i! N-am mai văzut așa ceva. Am început să ţip: Ce naiba 
faci, dobitocule, o distrugi! și Carlos m-a întrerupt. Nu distrug 
nimic, stai să-ți arăt! 

El Mestizo puse mâna pe unul din buzunarele interioare ale 
genţii, îl desfăcu și ridică bucata de piele. 

— Sunt două etape. Mai întâi, trebui s-o stingi, eu n-am văzut 
niciodată cum se face. Și nici n-am forţat pe nimeni. Te înţeleg, 
Carlos. Am explicat că e tehnica ta, că din asta vă câștigați 
existența tu și colegii tăi și trebuie să vă apăraţi secretul. 

Chimistul-șef zâmbi precaut, ca și cum se temea că El Mestizo 
s-ar putea răzgândi oricând, încetând să mai fie așa înțelegător. 

— Nu sunt mulţi care să poată face asta. Doar câţiva chimiști. 
Eu știu de unul în Cali, unul în Bolivia, unul în Venezuela și mai e 
încă unul aici, în provincia Guaviare, dar mult mai adânc în 
pădure. Eliminăm mirosul și apoi topim cocaina ca să se 
combine cu pielea. Și, când fac treaba asta, nu las pe nimeni în 
laborator. Dar pasul doi, reactivarea cocainei, asta pot să vă 
arăt. E mai ușor și clienţii noștri primesc instrucțiuni cum să o 
facă de unii singuri. 

În colţ, lângă teancul de genţi, era un bidon albastru de 
plastic. Cu un miros puternic de chimicale. Carlos îl luă și îl puse 
pe bancul de lucru. 

— Dă-mi pielea! 

Făcu un semn din cap spre El Mestizo, care îi înmână bucata 
de piele pe care tocmai o rupsese din valiză. 

— Uite așa! 

Și cufundă fâșia dreptunghiulară în compusul chimic. 

— Aici e eter. O cufund aici, o frec, ca și cum aș spăla-o și... 

voilà... după cum vedeţi, se face albă. Sau nu neapărat albă, 
mai curând incoloră. Ce ziceţi, poate c-ar trebui să-i spunem alb- 
gălbui? 

Nuanţa de cafeniu-închis se dusese. Carlos luă un alt recipient 
de plastic cu substanţe chimice - permanganat și acid sulfuric - 
și introduse pielea devenită incoloră în acest amestec. Încet, se 
formară două straturi. Un strat gălbui la suprafaţă și, sub acesta, 
un al doilea strat, de apă curată. Sau cel puţin ceva ce semăna 
cu apa. 

— Acum o reactivăm. O readucem la viață. 

Întinse mâna spre raftul încărcat de eprubete și o alese pe 
prima. i 

— Pui o picătură de aşa ceva peste alb. Incă o picătură. ȘI 
încă una. Vezi? Se îngroașă, aproape că aduce cu... sperma. Cu 
cât pui mai multe picături, cu atât mai tare se îngroașă mâzga, 
cum îi spune Sânchez. Sau poate e mai bine să-i spunem aluat? 
Și apoi, dacă am fi avut mai mult timp, aș fi încălzit amestecul 
până la o temperatură de 98 de grade, l-aș fi pus pe o tavă şi l- 
aș fi lăsat să se usuce. In câteva ore obţii cocaină de cea mai 
bună calitate, de 94%, uneori chiar de 96%. Noi îi spunem solzi 
de pește. N-au așa ceva pe la tine prin ţară, dar nu găsești ceva 
mai bun și... sclipește, ca solzii unui pește de mai mare 
frumusețea. 

Piet Hoffmann descoperise încă o formă a drogului care îi 
controlase viaţa cândva. Acum știa un lucru pe care puţine alte 
persoane îl știau. Dar nu despre asta era vorba. Ci despre 
încredere. Ăsta era adevăratul mesaj. El Mestizo, care nu avea 
încredere în nimeni, făcuse fix treaba asta, dovedise că are 
încredere în el și acum părea oarecum încântat de sine, 
așteptând ca omul care devenise mâna lui dreaptă să realizeze 
asta. Durase doi ani și jumătate, dar acum pătrunsese adânc în 
nucleul gherilelor PRC, mai adânc decât orice alt informator 
până atunci. 

— Râul? E încolo? 

El Mestizo zâmbi. 

— Te duci să faci o baie, Peter? 

— Trebuie să mă spăl. Până să ne întoarcem. Căldura asta mi- 
a intrat prin toţi porii și nu-mi mai dă pace. 

— Ştii că sunt crocodili în apă, da? 

— Da. 

— Și știi că, în provincia asta, nu numai că mușcă orice le sare 
în ochi, dar și mestecă. 

Și zâmbi și mai larg. Hoffmann zâmbi și el și o porni de unul 
singur prin tunelul săpat prin junglă, înconjurat de ţipetele 
maimuţelor și băzâitul insectelor. lar furnicile îi treceau în zigzag 
pe dinainte, alcătuind funii negre și groase. 

În câteva minute ajunsese. Era superb. O întindere de apă, 
vreo 75 de metri până pe celălalt mal, după aprecierea lui, și un 
curent puternic în mijlocul apei. Unul din numeroșii afluenţi care 
străbăteau jungla amazoniană, mergând de nicăieri spre 
nicăieri. 

O briză plăcută și răcoroasă. 

Se dezbrăcă și făcu primii pași spre mal și apoi văzu un 
buștean în apă, nu foarte departe. Se aplecă, puse mâna pe un 
pietroi măricel și îl aruncă într-acolo. Nimeri în plin. Bușteanul se 
mișcă agasat, împroșcând cu apă în timp ce se ducea la fund, 
spre a fi purtat de curent, urmat de vârtejuri în miniatură. 

Mai făcu câţiva pași, intrând cu totul în râu, și-și cufundă 
țeasta rasă sub apă. Liniște. Și mai răcoare. Era ca un balsam 
răcoritor pe pielea lui încinsă. Rămase în apă mai mult decât își 
propusese, avea nevoie de un moment de răgaz, departe de 
arșița necruțătoare. 

Johnny își dovedise încrederea în el când îi ceruse să tragă. 

Și încă o dată când îi arătase gențile. 

În singura persoană în care n-ar trebui să aibă încredere. 

Piet Hoffmann se întoarse spre mal, călcând apa printre stânci 
colțuroase, se șterse cum putea mai bine cu cămașa umedă, se 
îmbrăcă și se uită precaut în jur. 

Era încă singur. 

Receptorul cu GPS era în buzunarul de la vestă. Îl scoase, 
apăsă un buton pe care scria Marchează 


57,308326; 15,1241899 


și verifică zecimala marcată pe ecran. 

Latitudinea și longitudinea exactă a acestui punct - dar într- 
un program codificat. 

Dacă ajungeau pe mâini greșite, dacă altcineva punea mâna 
pe aceste cifre până să apuce să le dea celor care îl monitorizau 
din Bogotâ sau din Cartagena, persoana respectivă n-ar avea 

habar ce înseamnă. Coordonatele găsite i-ar conduce pe un alt 
continent - la una din bisericile care-i plăceau tare mult, în 
Korsberga, în sudul Suediei. Pe care conveniseră s-o folosească 
pe post de diversiune. Adevăratele coordonate ale unui cuptor 
de cocaină din jungla amazoniană controlat de PRC apăreau 
doar după ce persoana lui de contact de la DEA le introducea în 
dispozitivul e; de criptare. 

Puse aparatul la loc în buzunarul de la vestă și făcu din nou 
câţiva pași spre apă, apoi se lăsă pe vine și se clăti încă o dată 
pe față, uitându-se în oglinda tremurătoare a valurilor. Undeva, 
prin vegetaţia din spatele lui, se afla cocina. După o perioadă de 
așteptare de opt săptămâni, spre a nu ridica vreo suspiciune cu 
privire la vizita lui, Forța Operativă Crouse, formată recent, 
urma să facă o descindere fix aici, pe baza coordonatelor pe 
care tocmai le descărcase, ca să închidă cu forța laboratorul. Și 
doar câţiva oameni vor fi la curent cu ce se întâmplase, puţini 
vor ști cum reușiseră să identifice locul - condiţia necesară 
pentru supraviețuirea unui informator. Nici măcar politicienii 
americani influenţi care  iniţiaseră misiunea și îi culegeau 
roadele nu știau că el, un prizonier condamnat, evadat dintr-o 
închisoare europeană, lucra pentru ei de fapt. 

Timothy D. Crouse nu putea să plângă. Nu mai putea. Era ca 
și cum și-ar fi epuizat lacrimile cu patru ani în urmă, ca și cum 
toate i s-ar fi scurs în pământ, pentru a-i face un pat mai moale 
celei care se odihnea acolo. Pe veci. 

Nu începu să plângă nici acum. Deși urmărea pentru a șaptea 
oară imagini cu încă un mormânt în care erau depuse cadavre, 
cu alte ființe umane a căror viaţă se sfârșise. Furie. Asta simţea. 
De-asta se îndepărtă de operator și se apropie de ecranul uriaș 
de pe perete, spre care se aplecă sperând că astfel o să 
estompeze realitatea. Degeaba. Sânchez, bărbatul solid cu 
coadă la spate, căruia i se spunea și El Mestizo în rândul 
gherilelor PRC, luase arma automată de pe umărul mortului și îi 
împușcase pe tinerii în uniformă. 

De la o moarte se ajunsese la cinci. Și membrii unei alte 
patrule, de poliţie probabil, luaseră un plic, cu bani probabil, și 
se uitaseră la Sânchez cum îi împușcă. 

Apoi se apucaseră de săpat. 

Crouse nu ţipă. Nu ţipa niciodată. Asta n-ar fi rezolvat nimic. 
Dar puse capăt vizitei, îi făcu semn din cap lui Roberts, care 
stătea de pază în dreptul ușii, unde își luaseră rămas-bun, și o 
luă la picior mai repede ca de obicei, bocănind pe podeaua 
acoperită de linoleum. 

— Domnule? 

— Plecăm acolo, Roberts. Mâine. 

— Unde, domnule? 

— Acolo unde oamenii ăștia sapă morminte mai degrabă 
pentru bani decât de amărăciune. 

Mașina neagră îl aștepta pe locul lui de parcare, chiar în 
dreptul intrării în clădirea cu opt etaje. Distanţa de la NGA și 
Fort Belvoir la cimitirul Pleasant Valley Memorial Park era de 
aproape 10 kilometri. Vizita proiectul care îi purta numele cel 
puţin de trei ori pe săptămână și, când se întorcea de la 
Capitoliu, trecea întotdeauna pe la ea. Pe la Liz. Persoana pentru 
care își vărsase toate lacrimile. 

— Mâine, domnule? 

— Da. Mai întâi trecem pe la Liz, apoi pe la Camera 
Reprezentanţilor și apoi pe-acasă. Asta e programul de azi. 
Mâine o să ajungem în Bogotă imediat după prânz. O să-i anunţ 
doar că vin. 

— Nu... nu-mi lăsaţi prea mult timp la dispoziţie. 

— Roberts? 

Nu i se întâmpla prea des să se zburlească la omul în mâinile 
căruia își lăsase viaţa. Dar așa se întâmplă de data asta. 
Cadavrele aruncate în gropi ar trebui să declanșeze ceva în cei 
care priviseră scena. 

— Domnule? 

— Ocupă-te de treaba asta! 

Şoferul lui parcă în dreptul capelei, lângă drumul principal. 
Crouse dorea de fiecare dată să se apropie pe jos de mormântul 
ei, să-l vadă cum se transformă din ceva mic și cenușiu într-un 
obiect care era lumea întreagă pentru el. 

Fata nu trecuse de 24 de ani. 

O fire sociabilă. Fericită. Poate prea sociabilă și fericită. Deși 
lui nu i se păruse așa la momentul respectiv. Din contră, 
încurajase aceste înclinații, fără să-și dea seama cum se 
transformaseră treptat în lipsa oricăror limite. Nu știa să spună 
nu - se lăsa întotdeauna purtată de val. N-avea decât 15 ani 
când o luase la întrebări cu privire la pastilele pe care le ţinea 
ascunse sub pat și fata îi spusese că le primise de la cineva 
căruia nici măcar nu-i știa numele. La următoarea discuţie în 
contradictoriu, /e primise s-a transformat în /-a plătit unui 
prieten pentru ele. Cu următorul prilej, i-a plătit unui prieten s-a 
transformat în s-a culcat cu un tip pentru ele. 

Aleea îngustă și șerpuită care conducea spre morminte era 
înconjurată de pajiști verzi, superbe. Acolo se afla și piatra ei de 
mormânt, încadrată de doi arbuști, asemănătoare cu cea de pe 
locul învecinat. Mamă și fiică, împreună aici, ca și în viaţă. 

Apelase la un terapeut pentru problemele de dependenţă, 
care să-l ajute să clarifice lucrurile pe care Liz nu voia să le 
audă. Impreună puseseră la cale o intervenţie. Și primise 
răspunsurile pe care le căuta. Și pe care nu le dorea. Începând 
cu vârsta de 12 ani, fata încercase toate drogurile de care 
auzise el vreodată și încă vreo câteva de care nu auzise - la 
momentul acela era dependentă de un amestec de 
benzodiazepine, barbiturice, alcool și marijuana. O internase la 
un centru privat de dezintoxicare și, din nou, nu înțelesese. 
După mai puţin de două săptămâni acolo, fata fugise cu un 
dependent de crack, cu nouă ani mai mare decât ea, după ce-și 
făcuse noi contacte printre drogați. Crouse nu știa pe vremea 

aceea ce-i ăla crack - cocaină care se fumează și care-ţi ajunge 
mai repede la creier, astfel că poţi ajunge dependent de ea și 
după ce ai încercat-o o singură dată. 

— Domnule? 

Roberts nu-l întrerupea niciodată aici. Nu când era cu ea. 
Când o făcea, era ceva important. 

— Da? 

— Îmi cer iertare... dar m-am interesat și pur și simplu nu am 
cum să pun la punct o echipă de securitate ca lumea până 
mâine. 

— lar eu, unul, n-am de gând să mai stau în fața unui ecran 
fără să mă implic. Trebuie să fac chestia asta. Pentru că pot. De- 
asta există Forţa Operativă Crouse. Așa că mâine plecăm spre 
Bogotá, Roberts, indiferent ce ai de zis, o pornim spre 
garnizoană. 

— Și o să rămânem acolo? 

— Da, exact acolo. 

Îi plăcea foarte mult piatra ei de mormânt. Era din granit. Cu o 
inscripţie simplă - Elizabeth Crouse în stânga, data nașterii și 
data morţii în dreapta. 

— N-o să fie ca ultima dată, domnule? Când urma să 
rămânem doar în garnizoană și ați ieșit din perimetrul securizat 
ca să inspectaţți locul în care noii recruți au dat foc la niște 
plantaţii de coca, la graniţa cu Venezuela? Sau cum a fost acum 
două dăţi, când, fără să mă anunţaţi, aţi plecat cu un căpitan din 
Forța Operativă Crouse să asistați la o razie într-un depozit plin 
de chimicale, lângă Cumaribo? 

— Doar o zi și o noapte. Ne întoarcem a doua zi. Bine? 

Crouse se lăsă pe vine, îndreptă vaza de flori înţepenită în 
iarbă, chiar în spatele pietrei de mormânt - trandafirii din vază 
începuseră să se ofilească, dar aveau să mai reziste câteva zile. 

— Cinci persoane în perimetrul exterior. Patru în perimetrul 
interior. Trei în zona de proximitate. Domnule, nu sunt de-ajuns 
după aprecierea mea. 

— Dacă asta e treaba acolo, cu asta vei lucra, îl repezi din 
nou. 

Dar, de data asta, se simțea îndreptățit. 

— Roberts, mă scuzi? 

Bodyguardul se retrase în dreptul unui copac, la o oarecare 
distanță, și îl privi pe Crouse cum uda iarba neagră care creștea 

pe mormântul mamei lui Liz. La momentul când se născuse fiica 
lor, erau deja despărțiți, dar acum avea senzaţia că îi leagă din 
nou ceva. 

O adiere subită suflă câteva frunze uscate, cafenii, pe 
mormântul fiicei lui. Le mângâie, cum făcea când era ea mică, 
prefirându-și degetele prin părul ei lung, împingându-i bretonul 
un pic într-o parte, înainte ca ea să-l rearanjeze cum îi plăcea. 

Avea 16 ani când fugise de la centrul de dezintoxicare. Nu 
mai vorbiseră prea des după aceea. Câte un telefon ocazional, 
câte o vizită neașteptată, era mereu agitată și instabilă, era la 
pământ. El primise telefon de la poliţia din Sacramento în ajunul 
zilei ei de naștere. Zăcea la morgă, cu capul pe un cadru de 
metal, și părea de o vârstă cu tatăl ei. N-avea nici 35 de 
kilograme. O sărutase pe frunte și îi strânsese mâna țeapănă, 
scheletică. Suferise un atac de cord în urma unei supradoze. 

El se hotărâse de mult. Și în ziua aceea își reafirmase 
hotărârea. 

O să dea de urma acelor droguri. 

Nu pentru a pedepsi pe cineva - ci pentru a elimina sursa. Nu 
mai era mânat de dorinţa de răzbunare, ci de durere. 

Cobori din mașină, lăsând întunericul să-l ocrotească. Cândva 
se temea de lucrul care îl învăluia acum, îl îneca și îi ocrotea pe 
alţii - pe cei veniţi să-l atace. Întunericul acesta era ca o lumină, 
călăuzindu-l, ţinându-l de mână. 

Piet Hoffmann zăbovi în curtea îngustă din spate. Un aer uscat 
și răcoros. Cerul înstelat. Din locul unde se oprise vedea până în 
bucătărie, o vedea așezată la masa rotundă de stejar, cu un 
pahar de vin în mână și un ziar în faţă, singură, așa cum îi 
promisese că o să fie. 

O scenă atât de diferită de jungla plină de insecte, în care 
domnea o umezeală infernală. O luase pe poteca plină de noroi 
ca să ajungă din nou la drum și, în Florencia, luaseră o mașină în 
locul camioanelor, conducând cu rândul, ca de obicei. Opt sute 
de kilometri și niciunul nu spusese prea multe, nu pentru că ar fi 
convenit astfel, dar se lăsau în pace, niciunul dintre ei nu se 
temea de tăcere. Îi plăcea lucrul ăsta la Johnny, puţini oameni 
puteau face faţă tăcerii, puteau rămâne în largul lor când era 
liniște. Nici măcar când îl lăsă la hacienda întinsă de lângă 
Pradera nu-și spuseră nimic, doar se salutară din cap. Aveau să 
se reîntâlnească oricum peste câteva ore la bordel, pentru a 
începe o nouă zi, în care vor fi siliți să folosească din nou 
cuvinte. 

Casa cu tencuială albă și acoperiș de țiglă nu se deosebea cu 
nimic de celelalte case din cartierul Los Guayacanes din 
Comuna 5, în nord-estul orașului Cali. Așa trebuia să arate. O 
mașină obișnuită în faţa unei case obișnuite, cu oameni 
obișnuiți, pe o stradă îngustă și șerpuită, care nu era nici măcar 
luminată. O cumpărase cu șapte, aproape opt ani în urmă, când 
făcuse un drum de la Stockholm, cu Erik Wilson pe post de ghid. 
Agentul lui de legătură suedez fusese cel care îi spusese că 
trebuie să găsească o cale de scăpare și îl ajutase să planifice 
totul. Știau amândoi că, dacă ar fi fost descoperit vreodată de 
grupul în care se infiltrase în numele poliției suedeze sau dacă 
angajatorul lui îl trăgea pe sfoară și îl lăsa de izbeliște, va trebui 


să fugă cu familia - imediat. Să fugă pentru a scăpa de 
pedeapsa cu moartea. Câteva tranzacţii cu cocaină în sudul 
Stockholmului - la care poliţia închisese ochii câtă vreme le 


furniza informaţii utile privind crima organizată - îi asiguraseră 
fondurile pentru cumpărarea casei, precum și pentru a plăti pe 

cineva să aibă grijă de casă în cei patru ani cât a rămas 
nelocuită. 

Peter Haraldsson. Acesta era numele pe care îl folosise în 
titlul de proprietate. Și prima dată când Piet Hoffmann apelase 
la această nouă identitate. 

O tranzacţie imobiliară pe un alt continent, sub o altă 
identitate. 

Nu-i spusese Zofiei nici măcar treaba asta. 

Minţise atâta amar de vreme, încât uitase cum e să spui 
adevărul sau cum arată adevărul de fapt. Și, când fusese silit, în 
cele din urmă, să-i spună totul - ca să nu piardă totul -, a înțeles 
în sfârșit cât de mult forţase hotarul dintre adevăr și neadevăr, 
până când ajunsese să nu știe unde se sfârșește minciuna și 
unde începe adevărul, până când nu mai știa nici cine este el. 

În momentul de faţă, Zofia tocmai își mai turna niște vin în 
pahar. Puse mâna pe un creion și notă ceva. 

Lumina din bucătărie cădea minunat pe chipul ei, atât de 
caldă, atât de aproape. 

Își aminti de o altă casă în Enskede, în Stockholm, care 
rămăsese la fel de pustie cum fusese și asta, în urma plecării 
subite a locatarilor. Căminul lor. Zăbovise de multe ori în fața 
acelei case, ca acum, înainte de a intra, cândva între miezul 
nopţii și zorii zilei. O casă pustie într-o altă realitate - pomi 
fructiferi încărcaţi de roade, straturi largi de flori, o pajiște pe 
care ar fi trebuit s-o tundă mai des. Și un gard viu rar care-i 
despărţea de casa învecinată, în care Rasmus și Hugo se făceau 
nevăzuți cât de des puteau. 

Zofia. Soţia lui. Ea era persoana care stătea în casă. Uneori 
gândul ăsta i se părea foarte straniu. Faptul că un bărbat care 
nu-și propusese niciodată să se așeze la casa lui avea o soţie. In 
primele rânduri în care spusese cuvântul soție îi sunase fals, 
forțat, ca și cum ar fi fost ceva născocit de alți adulți. 

Soția mea. 

Cea care îl aștepta pentru că știa că are nevoie să-l aștepte. 

— Bună! 

Se aplecă spre ea și o sărută, întotdeauna de două ori. 
Întotdeauna era un număr par. O îmbrăţișă și se simţi complet 
relaxat, doar aici, doar în braţele ei. Preţ de șapte zile și câteva 
sute de kilometri tânjise după asta. 

Avea în faţă un ziar suedez, Dagens Nyheter, îl cumpăra 

ocazional când avea drum la Bogotâ. Un rebus în suedeză 
aproape completat. La asta îi trebuise creionul. Ea trase scaunul 
de lângă ea, făcându-i semn să se așeze. 

— Imediat. Stai o clipă. 

Treptele care duceau la etaj scârțâiau din ce în ce mai tare de 
la o săptămână la alta. Nu se auzea așa rău dacă pășea chiar pe 
margine. 

Se apropie tiptil de prima cameră. Rasmus, care avea șase 
ani, dormea pe burtă, cu mâinile sub pernă, așa dormise din 
prima noapte. Respira egal, relaxat. Era cel mai degajat dintre 
cei doi, nu-și făcea așa multe griji ca fratele lui mai mare - pur și 
simplu, asta era realitatea lui, jumătate din viaţă până acum i se 
spusese Sebastian și trăise ca fugar. Il sărută ușurel pe obraz, 
Rasmus se foi un pic, mormăi ceva, apoi reveni la respiraţia 
egală, relaxată. În camera învecinată. Hugo, opt ani. El visa, ca 
taică-său. Era transpirat, dădea din mâini, agitat, vorbea cu 
voce tare, era greu de deslușit ce spunea, dar după voce părea 
hăituit de ceva. Piet se așeză pe marginea patului îngust, îi puse 
mâna pe frunte, mângâindu-l într-un mod care știa că are efect. 
Hugo își făcea atâtea griji și nu-i plăcuse deloc că se mutaseră și 
i se dăduse un nou nume, Eu nu sunt un William - oricât de 
răbdător i-ar fi explicat că acesta era noul lui nume acum, că nu 
puteau folosi niciodată numele de Rasmus și Hugo pentru că 
cineva le voia răul. Mamă, tată, nu vedeți că nu mi se potrivește 
- n-a avut niciun efect orice i-ar fi zis el sau Zofia, pentru că fiul 
lor refuzase numele. lar noaptea îl apăsa cel mai tare, atunci se 
simţea cel mai hăituit, pentru că așa și erau. 

Hoffmann se ridică și se îndreptă spre scări, care scârțâiau 
mai puţin la coborâre. Rasmus. Hugo. Avea voie măcar în minte 
să le spună astfel. 

Ea își umplu pe jumătate paharul gol de vin, apoi îi puse unul 
gol în față și îl umplu de tot. Piet se așeză pe scaunul de 
bucătărie care fusese tras și-și lăsă mâna peste a ei. 

— Cameră în care găsești un AC. Din trei litere. M-am poticnit. 

— Cameră în care găsești un AC? 

— Da. 

Se trase mai aproape. De ea. Și de rebus. Ei îi plăceau 
rebusurile, vreme de câteva ore își lua gândul de la altele, și ea 
se pricepea la asta - el n-avea stare, n-avea răbdarea necesară. 

— latac. 

Însă uneori, când se poticnea, îl ruga să-și dea și el cu 
părerea. 

— latac, Piet? 

— Da. 

— OK... OK, m-am prins acum. O cameră cu un AC. Chiar n-a 
fost o definiție grozavă. Dar mersi. 

Zâmbi și completă cele trei litere rămase. Apoi închise ziarul. 
Mângâie mâna lăsată peste a ei, așteptând ca el să înceapă să 
vorbească. De obicei, dura un pic. 

— Astăzi, Zofia. 

— Da? 

ÎI iubea, desigur. Încă îl mai iubea. Dar în seri ca aceasta era 
greu de spus cum vor putea merge înainte, împreună. 

— Astăzi. Azi-dimineaţă. Am omorât pe cineva. Incă pe 
cineva. 

O minciună care durase nouă ani. O viaţă dublă, lumi 
paralele. Acasă fusese soț și tată, deţinea o firmă privată de 
securitate. Şi, în același timp, fusese un individ implicat în lumea 
interlopă, punându-și totodată viaţa în pericol zi de zi într-o 
misiune sub acoperire. Fusese o trădare mai profundă decât 
dacă ar fi înșelat-o cu altă femeie. Fuseseră minciuni peste 
minciuni și, oricum o luai, cum ai fi putut să procesezi totul? 
Dacă ar fi fost o altă femeie la mijloc, ar fi fost mai ușor, ar fi 
existat, ar fi putut fi văzută, înţeleasă, detestată, i-ar fi oferit 
Zofiei un motiv limpede să plece. 

Alesese să nu-l părăsească. lar viaţa cu cele două lumi 
paralele continuase. 

— O singură împușcătură. 

Ceruse adevărul de la el. Să-i spună întotdeauna adevărul. 

Și totuși uneori ea și-ar fi dorit să nu trebuiască să-l afle. 

— În frunte, între ochi. 

Uneori își dorea și mai mult. Tânjea după trecut. După zilele 
din timpul săptămânii când îi lua pe copii de la grădiniţă sau de 
la antrenament. Să-i vadă tulind-o undeva când ajungeau acasă 
și nevenind imediat la cină când îi strigai. Nimic din toate astea 
nu mai exista acum, pentru că nici ej nu existau. 

— Și apoi... Johnny a redevenit El Mestizo. 

Ea știa ce face Piet. Și că o face de dragul lor. 

— Erau tineri, Zofia. Niște băieţi. Doar cu zece ani mai mari 
decât băieții noștri. l-a împușcat în ceafă, doar pentru că i s-a 

oferit prilejul. 

Ştia că soțul are de-a face cu moartea în activitatea lui. Că 
uneori chiar îi dă o mână de ajutor. Direct, când îi proteja pe cei 
care comiteau crime. Indirect, când proteja drogul care aduce 
moartea. 

— Cinci oameni. Doar azi. Într-un singur loc. Înțelegi? 

Și încercase să-și spună că, dacă n-ar fi făcut el treaba asta, 
ar fi făcut-o altcineva. 

Nu mai ţinea. 

— Cinci oameni? 

— Da. 

— ȘI... e vreo diferenţă? 

— Ce vrei să spui? 

— Dacă împuști un om... cum ai spus... între ochi, sau dacă 
Sânchez împușcă patru în ceafă? 

— Eu o fac pentru a supravieţui. Ca să supravieţuim cu toţii. 

— Tot morţi sunt, până la urmă. 

Poate că tonul ei era aspru. Dar nu pe el era furioasă. 

— Trebuie să plecăm, Piet. Să mergem acasă. Nu mai putem 
continua așa. 

— Ca să fac închisoare pe viaţă? Să trăim despărțiți o viață 
întreagă? 

Piet Hoffmann încercă să ia o gură de vin. Era alb, oarecum 
dulceag. 

Dar nu reuși. 

| se pusese ceva în gât. 

— Treaba asta o să te schimbe, Piet. Te-a schimbat deja. De 
fiecare dată când stăm aici și discutăm despre oameni care și- 
au dat ultima suflare, a mai dispărut un pic din omul pe care-l 
iubesc. Când omori pe cineva, asta te schimbă, așadar trebuie 
să te schimbi ca să reziști? Ca să mergi înainte? Piet... tu ai 
empatie, ţie îți pasă. De-adevăratelea. Eşti în stare să plângi, să 
râzi. Ai sentimente reale. Îmi place asta la tine! Ăsta ești tu! Dar 
cât timp o să mai fii așa? Câte Împuşcături, câte respiraţii 
curmate, până când n-o să mai rămână nimic? 

— Îmi... 

— Piet, ascultă-mă! M-am gândit și m-am tot gândit. Dacă faci 
treaba asta ca să... putem rămâne împreună și asta te 
transformă în altcineva, într-o versiune a ta cu care nu mai 
vreau să fiu - atunci ce rost mai are? Este? Aș prefera să te 


VP - 50 


vizitez zi de zi într-o închisoare din Suedia decât să mă gândesc 
la acel vid înghețat, cufundat în beznă, care e încă și mai izolat. 

El lăsă paharul de vin din mână și îl împinse cât mai departe, 
în capătul opus al mesei. Încercase de mai multe ori deja - dar 
tot nu reușea să înghită. 

— Te iubesc, Zofia. Știi asta. 

Să plece acasă. Să se întoarcă. Il aștepta închisoarea pe viaţă 
dacă îl prindeau autorităţile suedeze. Pedeapsa cu moartea din 
partea mafiei poloneze dacă îl prindeau ei. Dacă rămânea, nu 
făcea decât să amâne inevitabilul. Și totuși. Incepuse să 
transpire, deși era răcoare, inima lui o luase la goană, deși 
rămăsese nemișcat. ` 

— ÎI iubesc pe Rasmus. ÎI iubesc pe Hugo. Știi asta, Zofia. Și n- 
are nimic de-a face cu... viața cuiva. Sau cu moartea. 

— Ba da, are. Am hotărât, am hotărât împreună că asta e 
opțiunea de preferat. Dar dacă nu mai e aşa? Piet? Dacă e mai 
rău așa? Dacă de fiecare dată când omori pe cineva... omori și o 
parte din tine? O parte din noi? 

ÎI luă din nou de mână, îi luă mâinile amândouă, și rămaseră 
așa o bună bucată de vreme, înainte de a urca treptele care 
scârțâiau. Trecând pe lângă camera lui Rasmus, în continuare 
întins pe burtă, nemișcat, pe lângă camera lui Hugo, care se tot 
foia și mormăia ceva, până la dormitorul lor. Și se strânseră tare 
în braţe în timp ce făceau dragoste, ca de obicei. 


VP -51 


O cafea. Piet Hoffmann înhaţă cana de îndată ce picăturile 
fierbinţi se prelinseră prin aparat, o dădu pe gât și o puse la loc 
pe suportul de plastic pentru a fi umplută din nou. Stătea în 
mijlocul unei încăperi spațioase, fără ferestre, aflate la subsol, în 
care nu mai era nimeni altcineva momentan. În ciuda tăcerii, 
camera încă mai duhnea a alcool, bani și femei, la doar câteva 
ore după ce se închisese localul. Mirosul adăsta pe ringul de 
dans pustiu, de lângă scena pustie. Pe mesele goale din dreptul 
scaunelor și canapelelor goale. In spatele tejghelei goale, unde 
el tocmai își bea a doua cafea. 

La Casa Heaven - clubul spaţios aflat la subsolul hotelului. 
Cele 80 de tinere îmbrăcate sumar care lucrau aici aproape 
toată ziua - 120 de joi până duminică - aveau rolul de a se 
asigura că nou-veniţilor li se repartizează câte o masă și că li se 
servesc două băuturi, preţul minim spre a avea loc la masă. Și, 
în fiecare după-amiază, seară, noapte sau dimineaţă, după ce 
clienţii își goleau paharele, femeile le zâmbeau și îi luau de 
mână și-i conduceau la etaj pe scările șubrede. 

Hoffmann deschise frigiderul de sub tejghea și scoase de- 
acolo o sticlă rece ca gheața. Cafea tare urmată de apă 
minerală cu bule - organismul lui se trezea încet la viaţă și în 
dimineaţa asta. Se așeză la o masă din apropiere, rezemându-se 
de canapeaua moale. O încăpere cu miros de mucegai care era 
deopotrivă sală de mese, sală de dans și loc de întâlniri. Și, 
deasupra ei, trei etaje cu cămăruţe mici - pat, masă de toaletă, 
baie cu duș. Johnny făcea bani pe două căi. Mai întâi, din alcool. 
Apoi, din închirierea camerelor. Singurul bordel din Cali al cărui 
proprietar garanta protecţie fără a cere un comision din sumele 
plătite de clienți. O practică de afaceri care a stârnit furia 
rivalilor de îndată ce a apărut în zonă - bordeluri identice erau 
înșirate de-o parte și de alta a străzii - și a început să împartă 
cărţi de vizită. Îţi merge bine aici? Cât câştigi de fapt, mititico? 
Mă cheamă Johnny, dar mi se spune El Mestizo și sunt 
proprietarul localului de-acolo. Te-aștept să-mi faci o vizită, eu 
nu iau comision - banii pe băutură și pe camere merg la mine, 
banii pe futai rămân la tine. Părea mândru de el când îi povesti 
cum fetele veniseră buluc de la alte bordeluri, chiar și din alte 
orașe, implorându-l să le lase să se vândă aici. 

Piet Hoffmann se pleoști un pic în tăcerea din încăperea 

pustie. 

Erau o grămadă de lucruri pe care nu le mai pricepea. 

Cum ar fi femeile care își vindeau trupul. 

Cum ar fi faptul că omorâse pe cineva, din nou. Cum ar fi 
faptul că Zofia hotărâse că trebuiau să se întoarcă acasă. 

La ce? 

La ceva cu care nu putea trăi de fapt? 

— Cafea? 

Johnny. La bordel era Johnny. În curând, odată ce plecau de- 
aici, avea să redevină El Mestizo. 

— E în cafetiera de după tejghea. 

— E proaspătă? 

— De-abia am făcut-o. 

Era un tip solid, zdravăn. Dar agil în mișcări. Coada neagră 
împletită îi atârna peste cămașa roșie, care-i atârna la rândul 
său ca un caftan peste pantalonii de pânză în stil militar din 
buzunarele cărora se ițeau un cuţit, o magazie de rezervă și o 
cutie cu frunze de coca tăiate. Turnă cafea în două cești și veni 
cu ele la o masă pe care o păstrau mereu liberă și curată, la 
care era așezat Hoffmann acum - masa patronului. 

— Te-ai trezit, Peter? 

— Acum mă trezesc... 

— Te-ai descurcat bine ieri. 

Johnny împinse o ceașcă spre el. Aici, în acest subsol 
întunecat, cu aer stătut, șeful lui Hoffmann - și cel care-i 
garanta, fără a o ști, continuarea misiunii de infiltrare - se 
simţea cel mai în largul lui. Acea stare de agitaţie care se putea 
preface pe dată în iritare sau furie îl însoțea constant, ca și 
Hoffmann, și aici, în răstimpul dintre ultimul client și primele 
livrări pe ziua respectivă, se făcea simțită cel mai rar. 

— M-ai auzit? Te laud. 

Avea un stil de a râde pe înfundate, care nu prea se potrivea 
cu constituția lui masivă. 

— La naiba, aproape că am încredere în tine! 

Bordelul lui Johnny mergea pe al doisprezecelea an deja - 
afacerea își avea originile în recuperarea unei datorii de la unul 
dintre clienţii permanenţi ai gherilelor, un șef mafiot mărunt din 
Jamundi care nu plătise la timp pentru cele 50 de kile primite și 
le vânduse. Avertismentul obișnuit - O să-ți omor mezinul, apoi 
pe următorul copil, și tot așa, până când te-ai achitat de datorie 

față de noi - nu funcţionase. Abia la a treia vizită, când EIl 
Mestizo își pierdu răbdarea și-i puse pistolul la tâmplă 
băiețelului de șase ani al debitorului, s-a făcut plata finală. Dar, 
între timp, el nu mai era mulțumit doar cu suma iniţială - voia 
dobândă și hotărî că voia unul dintre bordelurile care formau o 
parte din imperiul local al debitorului. Cel în care își beau 
cafeaua acum. Fusese unicul scop al cererii de a i se plăti 
dobândă. Din motive care nu-i fuseseră niciodată împărtășite lui 
Hoffmann, El Mestizo ajunsese la o înțelegere cu gherilele. Avea 
să se ocupe el de bordel - era genul de afacere cu care nimeni 
nu-și dorea să fie asociat, oricum - și avea să le dea 25% din 
profituri. lar șeful cel mare acceptase. Nu din cauza banilor, ci 
deoarece înţelegea ce îl motivează pe El Mestizo și de ce acest 
bordel anume din Cali era atât de important pentru el. 

— Și Maria? Ce mai face, Peter? Te îngrijești cum se cade de 
ea? 

Zofia. 

Care se exprimase foarte clar. 

Era momentul să se întoarcă acasă. Indiferent de consecinţe. 

Aș prefera să te vizitez zi de zi într-o închisoare din Suedia 
decât să mă gândesc la acel vid înghețat, cufundat în beznă, 
care e încă și mai izolat. 

Se strânseseră în braţe, până când el se trezise din pacea pe 
care o găsea alături de ea... braţul cu care o înconjura îi 
amorțise. 

— Am grijă de ea. Și voi continua s-o fac. 

Johnny încuviinţă, mulţumit de răspuns. Neînţelegând nici de 
data asta ce însemna, cum îl afecta treaba asta - toate lucrurile 
care influențau acel Am încredere în tine. 

— Uite! 

Tinea în mână un plic mare, roz. 

— L-am primit ieri. M-am gândit c-o să vrei să-l vezi. 

ÎI întoarse cu fundul în sus și era gata să răstoarne conţinutul 
pe masă, când se auzi un strigăt dinspre scările care duceau la 
parter. 

— A venit mașina! 

O ultimă înghiţitură din ceașca de cafea. Strecură plicul într- 
unul din buzunarele de la pantaloni. 

— Ne ocupăm mai târziu de asta. 

Johnny se ridică și se îndreptă spre scări și spre rampa de 

încărcare din spatele hotelului. O dată pe săptămână venea o 
mașină dinspre portul din Buenaventura, cu băutură de 
contrabandă. Principala sursă de venit - cele două pahare de 
alcool pe care trebuia să le cumpere fiecare client, la un preţ 
exorbitant, înainte de a putea cumpăra serviciile unei fete. 
Totalul vânzărilor pe o zi, în condiţiile în care un pahar de 40 ml 
costa 25 de dolari americani, ajungea la peste 30 000. De 20 de 
ori prețul pe care-l plătea acum. Johnny măsură din priviri 
cărucioarele cu sticle ambalate, numărându-le, și scoase un fișic 
de bancnote de 100 de dolari, prins cu un elastic. 

— Aducetți-le jos! Și aveţi mare grijă. 

Trei ore. Și apoi ușile se vor deschide din nou. Mirosul se va 
intensifica, va deveni și mai înţepător. 

— lar whisky-ul vreau să-l puneţi acolo. 

Cei doi docheri terminaseră treaba și își împingeau 
cărucioarele goale spre ieșire, spre camionul de livrări, când 
Johnny îi făcu semn lui Hoffmann, era momentul să se urnească 
pentru a recupera prima datorie pe ziua respectivă. 

— Dar mai întâi cred c-ar trebui să mergem să luăm o 
motoretă. Ce zici, Peter? Una roșie cu dungi albe și cu șa 
rotundă și moale. 

De data asta luară unul din jeepuri și nu merseră prea mult cu 
el înainte de a face prima oprire. O zonă industrială, în apropiere 
de ieșirea spre nord din Cali. Și-i aștepta acolo, desfăcută, gata 
de plecare. Roșie, cu dungi albe. Il ajutară pe cel de la 
reprezentanţă s-o ridice și s-o lege de remorca jeepului. 
Următoarea oprire a fost la o casă micuță și îngrijită, la 
jumătatea distanţei spre Palmira, într-un cartier în care locuiau o 
mulţime de polițiști. Polițistul cu pricina era tinerel - avea vreo 
30 de ani, după aprecierea lui Hoffmann - și împingea o mașină 
de tuns iarba pe un petic de pajiște de un verde-cafeniu. 

— Mi-a șoptit mie o vrăbiuţă că Leandro al tău urmează să 
intre la școală. 

El Mestizo avu grijă să-i strângă mâna poliţistului fix cât 
trebuia. 

— Doamne, parcă ieri îi cumpăram tricicletă. Era roșu cu alb, 
dacă-mi amintesc bine? 

Tăticul mândru zâmbi. 

— Vă amintiţi bine. Ce repede trece timpul! 

— În cazul ăsta... acum o să ai nevoie de-așa ceva, nu? 

El Mestizo îi făcu semn tăticului mândru să-l însoțească până 
la remorcă. 

— Pentru c-o să ai nevoie să-ţi duci băiatul la școală. Este? 

Împreună dădură jos motoreta, a cărei vopsea în nuanţe de 
roșu și alb lucea în bătaia soarelui. 

— E destul de departe de-aici, așa-i? 

În timp ce o luau din loc, Hoffmann se întoarse pe scaunul din 
dreapta și se uită la angajatul guvernamental cum își împingea 
motoreta nouă spre garaj, mângâindu-i șaua alungită și moale. 
Unul dintre cei care, asemenea multora, primeau un salariu fix și 
de la celălalt angajator, gherilele PRC. Și care, o dată la două 
luni, primeau câte un cadou care să le reamintească regula că o 
mână spală pe alta - misiunea acestui tânăr poliţist era să-i 
avertizeze dacă se pregătea vreo razie la bordel -, cât timp ne 
putem baza pe tine, și tu te poţi baza pe noi. 

— E totuna cu a-i da o recompensă unui câine când îţi aduce 
pantoful care trebuie. 

— Poftim? 

— Te-ai gândit vreodată la treaba asta, Peter? Că sunt ca 
niște căţei. Și un câine trebuie să primească în continuare 
recompense, dacă vrei să-ți mai aducă pantofii. Fără 
recompense, nu mai pupi aport. 

El Mestizo vorbea mereu așa. Așa vorbeau ei toți. Ca niște 
profitori. 

Piet Hoffmann oftă. 

Așa vorbim noi toţi. 

Noi, traficanţii de droguri, care suntem deopotrivă în interiorul 
și în afara gherilelor PRC, noi îi marginalizăm întotdeauna pe 
complici și pe cumpărători, facem mișto de ei - profitori care-i 
privesc cu dispreţ pe cei de pe urma cărora profită. Așa era 
peste tot, în Stockholm unde lucrase, dar simţitor mai rău aici, 
ca și cum, cu cât câștigai mai mult de pe urma traficului de 
droguri, cu-atât mai disprețuitor trebuia să te porți faţă de cei 
care se drogau - cei slabi. 

— Dar trebuie să procedezi cu stil, Peter. Să nu trebuiască 
niciodată să-ţi ceară ei ajutorul - tu te oferi. O motoretă? Mi-am 
dat seama că ţi s-a părut ridicol. Ești aici de ceva vreme, dar tot 
nu înţelegi. Și ești într-o companie selectă - sunt și unii care au 
crescut în lumea asta și tot n-o înțeleg pe deplin. Nu văd 
imaginea de ansamblu când vine vorba de motoreta roșie cu 


VP - 56 


dungi albe. Asta mă duce cu gândul la general și la aeroport. 
Unul din grupurile de-aici, Peter - i-ai întâlnit pe câţiva din gașca 
aia, dar individul ăsta se ocupa cu trecerea mărfii prin aeroport 
cu mult înainte să apari tu și îi plătea unui general 6 000 de 
dolari americani ca să evite Vama când își trimiteau cocaina în 
State. Le-a mers bine câţiva ani. Dar, până la urmă, generalul a 
observat toate rahaturile pe care le cumpărau cei din bandă - 
bijuterii cu ditamai diamantele, Porsche fără număr, ditamai 
casele, ba chiar domenii cu cai și podgorii. Și într-o zi le-a zis: 
Umblaţi de colo-colo și vă afisati stilul de viată opulent, iar eu 
primesc doar 6 000 prăpădite, așa că de-acum încolo vreau 10. 

Motoreta cu alb și roșu și polițistul care o ţinea strâns de 
ghidon dispărură după ce luară curba și Hoffmann se întoarse 
din nou spre munţii care se profilau în depărtare, unde se afla 
destinaţia lor. 

— Șeful contrabandiștilor i-a râs în față, plin de el: Ascultă ce- 
ți zic, soldat nenorocit, o să primești ce-ai primit și până acum. 
Dar generalul se hotărâse deja și s-a întors spre subordonații lui: 
Puneţi-i cătușele! Abia atunci a înţeles contrabandistul. Bine, 
bine, plătim. Acum îi venise rândul generalului să-i râdă în faţă: 
Prea târziu, jigodie. Nu dau doi bani pe tine. O să fac afaceri cu 
altcineva de-acum. La naiba, Peter, i-au închis și i-au acuzat de 
tot ce s-a putut. Le-au confiscat și casele în care locuiau familiile 
lor. Și au luat câte 25 de ani de închisoare. Toţi. M-ai înțeles? 
Dacă ţie îți merge bine, contactele tale trebuie să primească la 
rândul lor o mică recompensă, ca să simtă că beneficiază de pe 
urma succesului tău. N-ar trebui să ajungă vreodată să-ţi ceară 
mai mulţi bani. Dacă sunt mulţumiţi de tine, o să te apere. O să 
se asigure că n-ajungi la închisoare, ca să poţi livra mai multe 
droguri și să poţi câștiga și mai mulţi bani. 

— Ca ieri? 

— leri? 

— Ăia pe care i-ai omorât. 

— Aia a fost altceva. 

— Cum adică? 

— De-asta sunt eu șeful în mașina asta. Pentru că tu nu știi 
cum merg lucrurile astea. 

Pe indicator scria că erau 230 de kilometri până la Medellin. Și 
Piet Hoffmann nu-i ceru nici acum vreun răspuns. Pentru că era 
zadarnic. Și pentru că făceau drumurile astea de recuperare a 

datoriilor de mai multe ori pe săptămână, pe tot cuprinsul 
Columbiei, și de obicei abia când aveau un drum de trei-patru 
ore înainte îi dădea El Mestizo vreo informaţie necesară. 
Niciodată mai devreme - în lumea lui, să deţii informații 
însemna să deţii puterea și controlul, încrederea pe care ţi-o dă 
faptul că știi ceva ce nu știu alţii, un soi de vestă de salvare 
mentală. Dar nici mai târziu - El Mestizo realizase că, spre a se 
asigura că e protejat pe deplin de Hoffmann, acesta avea nevoie 
de un anumit interval de timp să se pregătească. Tocmai 
trecuseră de Cartago când începu să i-l descrie pe Prez 
Rodriguez - necăsătorit, nu avea copii, în vârstă de 38 de ani. 
Din care 12 ani îi petrecuse în La Picota, o închisoare specială 
din Bogotă, pentru trafic de droguri. Rodriguez făcuse parte din 
cartelul din Medellin, fusese prins și își asumase el vina - îi 
acoperise pe alţii, dar nu primise niciun fel de ajutor cât făcuse 
pușcărie, nici bani, nici mâncare, nici curve. Ca urmare, când 
ieșise, își oferise serviciile concurenţei - gherilele PRC. Acum le 
datora plata pe trei transporturi, 70 de kile. Era un dealer 
mărunt, dar dreptul e drept, era reputaţia lor în joc. 
e 

O casă albă, tencuită. Cu zăbrele la mai multe ferestre. Pe 
laturile mai înguste se vedeau cărămizi roșii care nu fuseseră 
puse drept. Câteva mașini modeste parcate în față și câţiva 
puștani se jucau mai încolo pe stradă, sub un mănunchi de 
cabluri de telefon desfășurate la câţiva metri deasupra 
capetelor lor, ca niște coarde lungi, dezacordate, de chitară. 
Erau în centrul Medellinului, aproape de capătul lui Calle 3 Sur și 
de intersecţia cu Carrera 52. O scară în dreptul căreia scria 
numărul 17. Un lift minuscul, mizerabil, pe care El Mestizo îl 
ignoră - întotdeauna le evita, luând-o hotărât pe scări, pentru că 
el era șeful, nicio mașinărie n-avea să decidă dacă rămânea 
blocat pe undeva. Piet Hoffmann o luă după el, numărând 
treptele, 18 între etaje, 72 până la etajul trei, până în dreptul 
ușii cu o plăcuţă aurită pe care scria Rodriguez. 

Soneria era un buton mic, negru și rotund care nu funcţiona. 
El Mestizo, care se pusese în fața lui, bătu la ușă. De mai multe 
ori. Până când auziră amândoi pași. Nu erau tocmai ușori, deloc 
săltăreţi, mai curând un fel de târșâit. O persoană care era 
obosită sau poate suferindă sau mai în vârstă. Ultima variantă. 
Un bărbat cu părul încărunţit, lung și rar, le deschise șovăielnic, 

studiindu-i prin ușa crăpată. Peste pieptul dezgolit îi atârnau 
niște ochelari cu ramele lipite cu scotch, atârnaţi de o sfoară 
răsucită. După aprecierea lui Piet Hoffmann, avea în jur de 75 de 
ani. Vârsta pe care ar fi avut-o și tatăl lui acum. Avea o voce 
neașteptat de răsunătoare. 

— Ce vreţi? 

El Mestizo prinse ușa și o deschise cu forța, trăgându-l pe 
bătrân cu ușă cu tot în casa scării. 

— Îl căutăm pe Prez Rodriguez. 

— Nu locuiește aici. Aici locuiesc eu. Singur. 

— Și tu cine naiba ești? 

— Luis Rodriguez. 

— Dacă nu stă aici... atunci de ce consideră cei de la Fisc că 
stă aici? 

— Și de ce crezi, mă rog, că e treaba mea să fiu la curent cu 
ce au de zis cei de la Fisc? 

Bătrânul încercă să tragă ușa, cu brațele lui lungi și 
slăbănoage. El Mestizo o ţinu bine și făcu un pas spre el. 

— Rodriguez. Scrie și pe cutia poștală, futu-i! E treaba ta să fii 
la curent, la dracu’, pentru că e vorba de fiu-tău care-ţi poartă 
numele! 

— Uite ce e, dacă aș avea un fiu, n-ar fi treaba ta ce nume i- 
am dat. 

Piet Hoffmann nu zâmbi, nu pe faţă oricum. Bătrânul își făcea 
treaba. De părinte. Își apăra fiul. Ceva ce un părinte face 
indiferent ce vârstă ar avea fiul lui. 

— M-ai înţeles, javră de indian ce ești? 

— Uite cum stă treaba. Fiul ăsta, căruia tu i-ai dat numele și 
de care crezi c-ar trebui să uit, a fost avertizat acum, prin 
intermediul tău, că are fix trei zile la dispoziţie să-și plătească 
datoria. Și primește un singur avertisment, Papi. 

Luis Rodriguez făcu și el un pas în faţă. Era foarte aproape de 
El Mestizo. Un bărbat firav, trecut bine de vârsta pensionării. 
Dar având aceeași atitudine pe care o avusese probabil și când 
era tânăr și în puteri. 

— Ai venit la ușa mea să-mi ameninţi familia? 

— Da. 

Nu mai putea face niciun pas. Așa că Luis Rodriguez doar își 
aținti ochii asupra lui. Ochi spălăciţi, înceţoșaţi acum, care 
fuseseră probabil ageri și pătrunzători cândva. 

— Javră de indian, dacă te atingi de familia mea, o omor și eu 
pe-a ta! 

Hoffmann încă mai zâmbea în sinea lui. Era... mă rog, un 
deliciu. 

Și autentic. Undeva în ființa bărbatului acela bătăios și 
înverșunat întrezări un alt tată, căruia îi ducea dorul. 

— Trei zile. Moșule, stai aici și mă faci în tot felul, dar știi care 
sunt consecințele dacă fiul tău nu-și plătește datoria la PRC? Să 
fii convins că fiu-tău le știe. De-aia nu e aici. De-asta a tulit-o și 
și-a lăsat tatăl să înfrunte consecințele. 

El Mestizo dădu drumul ușii și începu să coboare. Apoi se opri 
pe a treia treaptă și se întoarse din nou. 

— Luis? 

— Da? 

— N-ar fi trebuit să mă ameninţi. 

e 

Odată revenit în mașină, la volan, pornind-o pe Carrera 52 
spre centrul orașului, El Mestizo se purtă ca și cum nu s-ar fi 
întâmplat nimic. Deşi tocmai fusese amenințat cu moartea. 
Pentru că aşa merg lucrurile, e ceva la ordinea zilei, rareori lasă 
vreo urmă. 

— Un traficant mărunt. Data viitoare când trecem, dacă fiul 
tot nu se achită de datorie, am putea la fel de bine să-l omorâm 
pe unul dintre ei, ar fi relativ simplu, nimeni n-ar plânge după ei. 
Dar treaba asta cu foștii lui șefi din cartel complică lucrurile, 
Peter. Realizezi lucrul ăsta, da? Sunt mai multe grupări care 
concurează în zona asta. Dacă e să punem în practică planul, 
trebuie să nu se vadă că am fost implicaţi - am declanșa un 
război. Ultima dată când am făcut treaba asta, am câștigat până 
la urmă - dar am pierdut 36 de angajaţi. O să găsesc o altă 
metodă de data asta. 

Așezat pe locul din dreapta, Piet Hoffmann se uita la casele 
terne - acest Luis Rodriguez s-ar fi putut ascunde în oricare din 
ele. Și știa ce înseamnă o altă metodă - nu-i plăcea de nicio 
culoare. Singura dată când spusese deschis ce gândea despre 
lumea lui El Mestizo, singura dată când aproape că ridicaseră 
glasul și se încăieraseră, singura dată când alesese să pună în 
pericol misiunea sub acoperire fusese când nu putuse suporta 
să înghită și să scuipe viaţa asta. 

Teatro Metropolitano. Ajunseseră. Aici, în fața intrării 

principale, se oprea El Mestizo de obicei când aveau treabă la 
Medellín - și aici se despărțeau. Ca urmare, restul programului 
șefului lui Hoffmann rămânea învăluit în mister. După câteva 
vizite - în decursul cărora Hoffmann insistase că rolul lui era să-l 
apere și că n-ar trebui să-l lase niciodată singur -, El Mestizo 
dăduse de înţeles că va fi pe Carrera 7, la un spital numit Clinica 
Medellin. Atât și nimic mai mult. Și se reîntâlneau de fiecare 
dată tot în faţa teatrului, după fix două ore. Piet, ca omul care 
trebuia să-l protejeze, știa unde, dar nu ce și de ce, nu primise 
niciodată răspunsurile și într-un final renunţase să mai pună 
întrebări. 

Două ore. De fiecare dată. 

Și Piet Hoffmann descoperise modalitatea ideală de a și le 
petrece. 

Atunci se întâlnea de obicei cu Lucia Mendez, întâlniri care 
erau singura și adevărata lui misiune. 

(J 

Locurile unde se întâlneau aveau întotdeauna două intrări și 
două ieșiri, pe două străzi diferite. Și soseau la ore diferite. 
Întâlnirile aveau loc în apartamente pustii în curs de renovare, în 
care tot mobilierul era acoperit cu plastic. Se așezau la masa din 
bucătăria cuiva, beau cafeaua altcuiva. Indiferent dacă se 
întâlneau la Medellín, la Cali sau la Bogotá. Același principiu ca 
la întâlnirile pe care le avusese cu Erik Wilson, agentul lui de 
legătură din Stockholm. 

Schelărie în casa scării. Vopsea, trafalete, truse de scule și 
bărbaţi în salopete și șepci identice. Piet Hoffmann îi salută din 
cap și o porni în zigzag pe lângă ei pe scara acoperită de plastic. 
Aruncă o privire pe geamul balconului de la primul etaj, știa că 
Lucia venise din direcția aia, traversase curtea interioară și 
urcase pe scara din spate, până la mansarda care făcea 
legătura între clădirea aceasta și cealaltă, spre a cobori pe scara 
asta. 

Etajul trei. Pe ușă scria ORTEGA. Același nume de familie ca la 
toate locurile de întâlnire. Sună la ușă, ascultând zgomotul de 
bormașină de undeva din clădire. Mai sună o dată. Și surprinse o 
umbră pândindu-l prin vizor. 

Femeia îi deschise. Un păr negru și cârlionțat și ochi care 
aveau acel aer grav pe care îl căuta la cineva înainte de a fi 
dispus să aibă încredere în persoana respectivă. 

— Intră! E la fel de dezordine ca de obicei. 

Lucia Mendez, agentul special care coordona ambele birouri 
ale DEA din Columbia. El Mestizo îl anunţase pe Hoffmann în 
ajun, târziu, că vor merge la Medellin pentru recuperarea unei 
datorii și ca să facă o vizită la spital, iar Hoffmann o contactase 
la rândul lui, așa cum conveniseră, și lăsase în urmă biroul din 
Cartagena. Nu putea niciodată să-i spună momentul exact, 
pentru că El Mestizo îi ascundea întotdeauna ora și itinerarul 
până când se urneau, astfel că ea trebuia să-l aștepte câteva 
ore - așa se întâmplase la toate întâlnirile lor, 28 cu totul, din 
ultimii doi ani și jumătate. 

Străbătură un hol prăfuit și intrară în bucătărie, unde ea trase 
învelitoarele de plastic de pe masă și scaune, în timp ce el 
despacheta bufetul ca să găsească o cutie de nes și trăgea 
plasticul de pe aragaz. Turnă apă într-o cratiţă și aprinse ochiul - 
o flacără cu străfulgerări de albastru și roșu. Exact ca la 
Stockholm - Erik scotea învelitorile și el punea de cafea. 

— Lucia. 

— Paula. 

Erik Wilson le transmisese numele de cod al lui Piet din Suedia 
și cei de la DEA deciseseră să-l păstreze. Așadar, în încăperea 
asta era Paula. El Sueco, pentru El Mestizo și membrii gherilelor. 
Peter Haraldsson pentru vecinii lui din Cali. Piet Hoffmann în 
casă. Minciuni, adevăr, era greu să mai găsești linia de 
demarcaţie, ba chiar să știi dacă mai exista vreuna. 

Ea puse două cești de porțelan pe masă și îi zâmbi. 

— Cum îţi merge? 

— O zi obișnuită. 

li era chiar simpatică. Activa de doi ani și jumătate aici și nu 
avusese niciun contact cu Suedia și cu Erik, niciun contact cu cei 
din State și cu Masterson, care îl recrutase, așa că Lucia Mendez 
era, prin definiţie, singura lui colegă. Cea cu care se sfătuia. 
Cineva cu care se simţea în siguranţă. Nu era Erik, cu care 
avusese de-a face nouă ani, dar se apropia. 

— Și Zofia? 

— La fel de bine ca și până acum. 

Işi făcuse instrucţia, ca și Erik, la o bază numită FLETC, situată 
în Glynco, în statul Georgia. Şi se vedea. Ca și Erik, se străduia 
să formeze o legătură emoţională cu el, să se apropie de el, să-l 
convingă să-și riște viaţa zi de zi pentru ea, pentru o frântură de 

informaţie. Nu realizase treaba asta cu Erik. Fusese tânăr și 
naiv, recunoscător pentru că fusese acceptat cu bratele 
deschise după ce făcuse închisoare. Nu se mai lăsa păcălit 
acum. Manipularea urma același tipar. Dar nu-l deranja. De data 
asta, el era cel aflat la nevoie... nevoia de muncă spre a putea 
supraviețui. 

— Și Rasmus? Hugo? 

— Bine. Bine amândoi. 

Ea era cea care o ajutase pe Zofia să-și găsească de lucru ca 
profesoară de engleză în Cali. Ea le asigurase protecţie băieţilor 
când se temuse de repercusiuni. Asigurase protecția familiei lui 
când el îi pusese în pericol - fusese cât pe-aci să fie împușcați la 
un moment dat, în mașina lui, se aflaseră cu toţii în mașină cu 
doar câteva minute mai devreme și, la scurt timp după aceea, 
mașina arăta ca o strecurătoare de paste... un gând copilăresc, 
dar asta îi trecuse prin minte atunci, cu sângele curgându-i din 
umărul drept, văzând acoperișul, portierele și geamurile 
ciuruite. Și, când un bărbat cunoscut sub numele de El Sueco 
era căutat de poliţie pentru tentativă de omor și extorcare, iar 
șpăgile nu se dovediseră de-ajuns, ea făcuse să dispară 
acuzațiile, în două rânduri. 

Apa dăduse în fiert între timp și el umplu ceștile ochi. 

— Nu știu ce gust are. Dar sigur e mai bun decât cafeaua 
prietenilor noștri comuni, care e combinată cu un alt praf, mai 
tare. 

Băură din nes. Cam jumătate de ceașcă fiecare. Și apoi veni 
momentul. 

— Poftim! 

Scoase dispozitivul cu GPS dintr-unul din buzunarele de la 
piept și i-l puse în față pe masă. Ea citi zecimalele de pe ecran... 


57,308326; 15,1241899 


. şi notă coordonatele locului pe care îl vizitase Piet în ziua 
precedentă - latitudinea și longitudinea codificate - pe o filă 
albă dintr-un bloc notes micut. Coordonatele o vor ajuta să 
localizeze un laborator de cocaină din jungla amazoniană aflat 
sub controlul PRC odată ce introducea cifrele în convertor, în 
biroul ei din Bogotá. 

— Lucia... nu mai repede de opt săptămâni, bine? 

— Am convenit c-o să așteptăm patru săptămâni. Și apoi vom 
acționa. 

— Ultima dată ai așteptat fix patru săptămâni. De data asta, 
va trebui să aștepți cel puţin opt. 

— În opt săptămâni cuptorul, fabrica asta de droguri o să 
dispară. 

— Cocina asta... e esenţială pentru operaţiunea din regiune. 
Și e atât de izolată și de bine dotată... poţi să stai liniștită c-o să 
mai rămână o vreme acolo. 

— Ești sigur? 

— Nu. Dar e un risc pe care va trebui să ni-l asumăm ca nu 
cumva să transpară un... tipar legat de vizitele mele. 

O perioadă de incubație. Care trebuia să varieze. Spre a 
minimiza riscul să se facă legătura între informaţiile furnizate de 
Piet Hoffmann - pe baza cărora autorităţile americane iniţiau o 
operaţiune - și un anume Peter Haraldsson, pe care gherilele 
PRC îl plăteau spre a apăra același cuptor de cocaină. 

— Ştii locul. Și momentul. Dar trebuie să te și avertizez de 
ceva. 

Ea îl privi în expectativă. 

— Lucia, cocina asta... nu e precum celelalte. E mai mare, cea 
mai mare dintre cele la care am fost. Apărarea e la un cu totul 
alt nivel - armament mai puternic, soldaţi -, la instrucţia unora 
am contribuit și eu. Va trebui să fiţi pregătiţi, cu un efectiv mai 
mare, mai bine înarmaţi. Altfel, o să vă lăsaţi ciolanele în jungla 
aia. 

După aceea, acoperiră din nou dulapurile, mesele și scaunele, 
spălară cele două cești de porțelan și schimbară numele de pe 
ușă - din ORTEGA, redeveni SILVA -, ca și cum ei nici n-ar fi fost 
acolo. 

Conveniseră ca el să plece primul, să folosească ieșirea spre 
nord, pe care venise ea. O îmbrăţișă la despărțire, așa își luau 
întotdeauna rămas-bun, și i s-ar fi părut ciudat, aiurea, să-i 
întindă deodată mâna. leșise pe ușă și străbătuse jumătate de 
palier, când Lucia îl ajunse din urmă și-l prinse de braţ. 

— Telefonul? 

— Da? 

Celălalt buzunar de la piept. Îl scoase, în timp ce ea scotea un 
altul din buzunarul de la taiorul ei. Același sistem pe care îl 
folosise și în Suedia. Telefonul acela primea apeluri de la un 

singur număr. Și iniţia apeluri spre un singur număr. Două 
telefoane de unică folosinţă care comunicau doar între ele, doi 
abonaţi anonimi cărora nu li se putea da niciodată de urmă. 

— A trecut o lună. E momentul să-l schimbăm. 

Lucia lăsase o pungă de hârtie pe raftul de pălării din hol și o 
luă de-acolo, scoțând un telefon nou. 

— Dă-mi-l pe cel vechi, te rog. 

El se conformă și îl luă pe cel nou. Cu un singur număr 
înregistrat deja în agendă. 

— Să-l folosești pe-ăsta de-acum încolo. Și... ne vedem la al 
patrulea loc dacă ne întâlnim la Bogotă, la al doilea dacă ne 
întâlnim la Medellín sau la primul pentru Cartagena. 

La coborâre, Piet Hoffmann trecu pe lângă mai mulţi muncitori 
decât fuseseră la urcare, îmbinau cu bolţuri niște schele de 
metal care ocupau mare parte din spaţiu, și, când ieși pe ușa 
principală, era plin de praf și de așchii de vopsea pe haine. 

Președintele Crouse era într-un colț din curtea unităţii 
militare, sprijinindu-și greutatea pe piciorul drept. De fiecare 
dată când stătea prea mult în picioare, îl durea șoldul stâng și se 
temea c-ar putea să observe cineva. Nu știa de ce, la urma 
urmelor era un bărbat trecut de prima tinereţe și, ca alți bărbați 
de vârsta lui, umbla de colo-colo într-un trup pe care viaţa îl 
măcina treptat. Poate din vanitate. Poate că era teama de a-și 
dezvălui slăbiciunea, un politician care nu emana putere nu mai 
atrăgea alegători, nici voturi, nici misiuni. Așa că rămânea în 
mișcare, se tot ridica de pe scaunul din sala de conferințe la 
ședințele prelungite, prefera să se plimbe când dădea un 
interviu și, când nu avea de ales, la pupitru de exemplu, găsise 
o soluţie inedită - memora ce avea de spus și apoi se sprijinea 
într-un cot, în locul unde alţii își țineau hârtiile, apoi durerea 
trecea și nimeni nu observa. 

O bură fină tocmai își împrăștia primii stropi - parte dintr-un 
ciclu etern care purta apa întocmai cum se mișca și el - în sus, 
în jos, de jur-împrejur. Atât de fragilă, încât pietrișul uscat ca 
iasca se ridica în continuare, ca fumul, în timp ce cei 20 de 
membri ai plutonului defilau în formaţie dinaintea lui - stâng, 
drept, stâng - strigătele monotone ale căpitanului în megafon - 
stâng, drept, stâng -, bocanci negri de marș și brațe 
înveșmântate în uniformă, ale căror gesturi erau exagerate, 
teatrale. Pentru că asta și era. Un spectacol, o reprezentaţie, 
pentru că părintele lor spiritual îi urmărea, urmărea Forţa 
Operativă Crouse de la doar câţiva pași distanţă. Exerciţii de 
instrucţie repetate până ţi se făcea lehamite. Crouse se 
întoarse, aruncând o privire spre clubul elegant al ofițerilor de la 
ultimul etaj al clădirii din care tocmai ieșise. De obicei insistau 
să-l invite acolo, de cealaltă parte a acelei ferestre cu vedere 
panoramică, superbă, ar fi trebuit să fie impresionat de 
incoruptibili, convins că fondurile pe care le obținuse cu mari 
eforturi chiar contau, aveau un impact, contribuiau la ceva nou. 
Dar lui nu-i plăcuseră niciodată covorul roșu și argintăria de la 
clubul ofițerilor. Prefera să stea doar cu colonelul, pe care îl 
numise chiar el, după o selecție atentă, privind peste umărul lui, 
fără alţi ofiţeri de faţă, fără Roberts care să studieze zona, 
preocupat de siguranţa lui. ) 

Inspiră adânc, simțindu-se aproape calm. Aici. Tocmai aici. In 

colțul curții, înconjurat de opt clădiri în stil buncăr, în care se 
aflau cei 150 de soldaţi incoruptibili care alcătuiau Camp Justice. 
Un nume absolut ridicol. Dar politicienii columbieni care 
facilitaseră proiectul fuseseră atât de mândri când aleseseră 
numele, încât Crouse a lăsat-o cum picase, iar acum, după 
câţiva ani, aproape că se obișnuise cu numele. 

Liniște. 

În ciuda faptului că membrii Plutonului de Luptă 1 - 
menţinerea ordinii și recunoaștere - defilau acum doi câte doi, 
scandând acele instrucţiuni - la dreapta împrejur și pe loc 
repaus - pe care le detesta. Se uită ţintă la praful ridicat din 
pietriș care se învolbura în jurul lor ca o perdea de fum și îi 
veniră în minte alte imagini: o crimă transmisă în direct prin 
satelit, urmată de asasinate în masă și de îngroparea cadavrelor 
de către o echipă care făcea curățenie pentru câţiva peso în 
plus. De obicei susținea că răul nu există... că era un concept 
creat pentru a explica tipare de comportament pe care nu le 
poți înţelege. Dar când văzuse că viața se reduce la bani, la 
oameni plătiţi să îngroape alţi oameni, realizase că era posibil să 
se înșele... că s-ar putea ca răul să existe totuși. Toată seara, 
noaptea, dimineaţa, fusese bântuit de aceste imagini ale răului, 
care nu puteau fi alungate de imagini ale binelui. De oameni 
care nu puteau fi cumpăraţi. Era a patra călătorie pe care o 
făcea aici și abia acum înţelese că emoţiile nu cedează în fața 
raţiunii decât după ce li se atenuează intensitatea. Aici, în colțul 
curţii unei unități militare, imaginile se schimbară din nou. 
Alungate de imagini care le contraziceau, de scena pe care o 
avea în faţa ochilor și de rezistenţa pe care o sugera, efortul de 
a înfrunta lumea drogurilor și de a o demonta bucată cu 
bucată... nemernicii ăia n-o să câștige și, chiar dacă ar fi 
câștigat, urmau să piardă atât de mult în cursul luptei, încât 
victoria lor nu va mai însemna nimic. 

Incoruptibili. 

Așa erau cei care defilau acum. Recrutaţi după un proces de 
selecție îndelungat, din diferite domenii - polițiști, soldaţi, trupe 
paramilitare, poliţia de frontieră, gardieni din închisori și, 
ocazional, câte un psiholog, profesor sau analist politic -, cea 
mai importantă calitate a lor, pe lângă faptul că erau eficienţi 
într-o confruntare, fiind faptul că nu puteau fi cumpăraţi. 

Incepuse cu câteva ore mai devreme, de îndată ce aterizaseră 

pe aeroportul El Dorado International. Imaginile cu mormintele 
proaspăt săpate începură să tremure de îndată ce pilotul parcă 
avionul pe pistă. Chiar funcţiona să vină aici, să viziteze 
regimentul, care își avea baza într-una din puţinele zone verzi 
rămase în centrul orașului Bogotá - un triunghi încadrat de 
Carrera 60 la sud-est, Calle 53 la nord-est și Calle 25 la vest -, 
știind că avea să vadă în curând plantațiile de coca mistuite de 
flăcări sau depozitele încărcate cu chimicale explodând sau 
spaţii de depozitare monitorizate îndeaproape, pline cu câteva 
tone de cocaină, ambalată și gata să fie trimisă mai departe a 
doua zi, preluate de forțele de ordine. Imagini care înlocuiau 
acea abjecţie și îi dădeau acea stare de împăcare pe care o 
simţea doar când și-o amintea în chip de copil, pe vremea când 
mai credea că fata o să moară după ei, cum ar fi fost firesc. 

Stâng, drept, stâng, drept! 

O curte plină de incoruptibili. Un drum îndelungat și sinuos îl 
purtase până aici din ziua în care se hotărâse să găsească o cale 
de a supravieţui în timp ce Liz se stingea încet. Din momentul în 
care avusese nevoie de ceva solid, de care să se poată agăța, 
spre a nu claca. Ceva care să ofere deopotrivă un contrast și un 
sprijin. lar nevoia lui de treaba asta deveni și mai profundă 
odată ce înţelese că, oricât de tare ar fi strigat, tot n-avea s-o 
convingă să nu se mai sinucidă treptat. Realizase că el avea 
acces la o unealtă de care nu dispun alţi părinţi ai căror copii se 
luptă cu dependenţa. La putere. Se putea întâlni cu experţi, cu 
oameni foarte inteligenţi, și îi putea aduna în jurul lui. Avea 
puterea de a schimba lucrurile. Deși rivalii lui politici au încercat 
inițial să se folosească de Liz ca să dea în el. Așa e în politică. 
Arunci cu rahat în alţii și încerci să nu fii nimerit la rândul tău. 
Dar apoi situaţia se răsturnase. El procedase pe dos faţă de ce 
se așteptaseră ei - a recunoscut public totul, nu a negat nimic, 
nu a ascuns, nici nu a omis ceva. A dezvăluit tot adevărul 
despre fiica lui care nu-și mai dorea să trăiască. Despre 
proiectul Crouse, aflat într-un stadiu incipient atunci. lar infernul 
din viaţa lui personală a devenit un avantaj pe plan profesional - 
credibilitatea și pasiunea nu i-au fost puse la îndoială nicio clipă 
-, războiul Statelor Unite împotriva drogurilor a devenit războiul 
domnului președinte Crouse împotriva drogurilor. 

La dreapta... împrejur. 

Sala Crouse de la NGA. Acolo începuse totul. Sateliţi de 

spionaj plasați de jur-împrejurul lumii spre a putea monitoriza 
producţia, circuitul și comportamentul celor care profită de pe 
urma drogurilor. Dar, în mod paradoxal, senzaţia că doar 
urmăreau ce se întâmplă, fără a putea participa sau interveni, 
se amplificase. Cu cât deveneau mai clare imaginile prin satelit, 
cu cât se apropiau mai mult, cu atât era mai evident că nu erau 
decât niște spectatori. Pentru că drogurile erau fabricate 
aproape exclusiv în ţări extrem de corupte, echipa implicată în 
proiect putea da alarma oricât ar fi vrut, tot nu se întâmpla 
nimic. Informaţiile adunate în Sala Crouse nu aveau niciun 
impact în afara acelei încăperi. Apoi, după câţiva ani de 
recunoaștere prin satelit, a luat naștere Forța Operativă Crouse. 
Poliţişti integri care aveau să fie instruiți și plasați în apropierea 
pieţelor de desfacere unde baronii drogurilor erau protejaţi de o 
cultură a șpăgilor. Și aveau să înceapă cu cea mai importantă 
piaţă, Columbia. 

Pluton... stai! 

S-a semnat un acord cu guvernul Columbian și 150 de 
candidaţi au fost trimiși în Statele Unite pentru a fi instruiți în 
tehnici avansate folosite de DEA, totul pe cheltuiala guvernului 
american. Misiunea lor era aceea de a distruge mijloacele de 
producţie și de a preveni traficul. Viitorii membri ai Forței 
Operative Crouse primeau salarii foarte mari, spre a preveni 
corupţia - de zece ori salariul unui poliţist columbian. Și, pentru 
că a funcţionat atât de bine aici, asta a creat presiune asupra 
altor state exportatoare de droguri, împingându-le să creeze 
unităţi similare. 

Pe... loc repaus! 

Soldaţii se scuturară de praf, își aranjară echipamentul și se 
întoarseră de unde plecaseră. 

Imagini contrastante. 

Pe care încerca să le alunge. Nu reușea. 

Nu era de-ajuns. 

Văzuse de mai multe ori acest exerciţiu - aceleași mișcări 
împotriva unor dușmani imaginari -, atât aici, cât și în State, o 
iluzie menită să te convingă. Dar nu era de-ajuns. Noaptea, 
acele imagini de coșmar își croiau din nou drum în mintea lui, îi 
invadau patul, îl... Aruncă o privire spre fereastra cu vedere 
panoramică. Erau încă acolo: colonelul Victor Navarro și ofițerii 
din subordinea lui. Crouse o porni glonţ spre clădirea mai înaltă 

și ceva mai îngustă din centrul complexului în care se afla 
cartierul general al ofițerilor. Pașii lui reverberau pe treptele de 
piatră în timp ce urca scara ceva mai largă, cu mâna pe 
balustrada moale, de lemn, care îl gâdila în podul palmei. Intră 
aproape în fugă în clubul ofiţerilor, străbătând covorul roșu, 
ocolind o masă pe roţi, pe care se aflau niște pahare superbe, 
pictate manual, și sticle masive, umplute generos, trecu pe 
lângă un șir de ofiţeri și o ţinu glonţ până în dreptul geamului, 
oprindu-se în spatele comandantului regimentului, care se uita 
țintă la curtea interioară din care tocmai venise Crouse. 

— Navarro? 

Colonelul se întoarse surprins spre demnitarul care gâfâia. 

— Domnule? 

— Fazele alea din curtea interioară sunt OK. Dacă îţi plac 
chestiile de genul. Mie nu-mi plac. Eu vreau rezultate. Și nu 
vreau să mai văd nicio defilare. 

Plutonul de Luptă 1 își făcuse numărul, mai rămăsese doar o 
peliculă fină de praf și totul se vedea foarte limpede de aici. 

— Rezultatele tuturor acelor exerciţii, roadele educației și 
instrucției primite. O nouă operaţiune... asta vreau să văd! 
Consecințele defilărilor! 

— Domnule, chiar nu este recomandat. 

— Eu decid ce este recomandat. 

— Vorbim de teritoriul inamic, domnule. E absolut imposibil să 
vă garantăm siguranța dacă vă ducem acolo. Vorbim despre 
junglă. Despre lumea gherilelor teroriste. Și ei cunosc zona mult 
mai bine decât noi. Wu pot să recomand ca președintele 
Camerei să meargă acolo. 

După spectacol urma prânzul - soldaţii hoinăreau prin curtea 
interioară, se îndreptau agale spre sala de mese, râzând și 
fumând, convinși că dușmanul imaginar n-avea să se arate 
decât după ce toată lumea își potolea foamea. 

— Ultima operaţiune. 

— Da, domnule...? 

Crouse nu ridică glasul - treaba asta rareori avea vreun efect 
-, în schimb, se apropie de colonel și-l privi drept în ochi. 

— Care a fost obiectivul? 

— O cocina. Un cuptor de cocaină. 

— Unde? 

— La marginea Serraniei” din Parcul Naţional Macarena. Cam 
pe unde Rio Guaviare se preschimbă în Rio Guayabero. Nu e 
chiar Amazonul, totuși e destul de izolat, e o zonă de hotar între 
pădurea tropicală și savană. 

— Distanţa? 

— La 280 de kilometri sud de Bogotá. 

— Durata călătoriei? 

— Patru sau cinci ore. Cu mașina. 

— Bun. Du-mă acolo! 

Până în acest moment, Roberts stătuse deoparte, ca de 
obicei. Chiar lângă Crouse, dar fără să-l întrerupă. Dar acum 
făcu fix treaba asta, îl întrerupse. Făcu doi pași în față și, 
punându-și mâna la gură, îi șopti ceva la ureche lui Crouse. 

— Domnule, putem să ieșim o clipă? Am ceva de discutat cu 
dumneavoastră. 

— Știu ce ai de gând să-mi spui. Ce mi-ai zis și ieri după ce 
am văzut cum erau îngropaţi niște oameni într-o groapă 
comună. Și chiar când eram în fața unui alt mormânt. Și un lucru 
știu sigur despre morminte - cei îngropaţi acolo nu se vor 
întoarce niciodată la familiile lor. Cei pe care i-am văzut ieri, 
Roberts, pe monitoare... îngropaţi ca niște câini... fiecăruia 
dintre ei îi va duce dorul cineva. Și nu pot să mai văd așa ceva 
pe un monitor fără să fac nimic. 

— Domnule, chiar și-așa, trebuie să insist. Putem discuta? 

Roberts arătă din cap spre un colţ al încăperii impunătoare, în 
spatele biroului lui Navarro, în fața unui perete pe care erau 
atârnate două baionete încrucișate. 

— Domnule... ieri. Da... am discutat despre asta. Și v-am 
explicat că nu am timp să pun la punct echipa de securitate de 
care am nevoie. Și mi-aţi promis, domnule, că în aceste condiţii 
veți rămâne în perimetrul securizat. Așa din scurt, nu vom reuși 
nici măcar să facem rost de avioanele de care avem nevoie ca 
să bruiem radioemiţătoarele. Jungla are urechi, domnule, și cei 
care trag cu urechea transmit mai departe informațiile. 

— Și eu îmi amintesc că ţi-am spus că, dacă asta avem, cu 
asta va trebui să te descurci. O oră, Roberts. Și apoi plecăm. Mi 
s-a luat în ultimul hal de instrucţie și de indivizi în uniformă care 
mărșăluiesc toți ca unul. Vreau să văd cu ochii mei lupta asta 
împotriva morții. 

Roberts stătea dinaintea unui bărbat foarte influent, care se 
întâmpla să fie superiorul lui, și de obicei în punctul ăsta se 
dădea bătut. Ajunsese să înțeleagă puterea care decurgea din 
durerea lui Crouse și din sentimentul lui de vinovăţie. Dar nu și 
de data asta. Avea un presentiment sumbru. Trebuia să se facă 
înțeles. 

— Tim, la naiba! 

Nu-i spusese niciodată pe nume președintelui Camerei. Și cu 
siguranţă nu înjurase niciodată de faţă cu el. De data asta îi 
șopti din nou, cu spatele la Navarro: 

— Ascultă-mă... fix în zona asta au găsit o groapă comună în 
care erau 2 000 de cadavre neidentificate. Și, săptămâna 
trecută în Meta, cum se numește regiunea asta, s-au înregistrat 
28 de morţi în războiul contra drogurilor. Și ăștia sunt doar cei 
de care știm - 15 decapitaţi pe un trotuar în La Macarena, opt 
ciuruiţi de gloanţe într-un taxi și cinci mutilaţi într-o mașină. 

Roberts îl înșfăcă, trăgând de vesta antiglont pe care îl 
obligase s-o poarte, în ciuda protestelor lui. 

— Ți-am dat asta înainte să coborâm din avion. Era de-ajuns 
pentru aeroport, pentru drumul până aici și pentru cât rămânem 
în perimetru. Dar poţi să-ţi pui încă zece ca asta și n-o să 
conteze. Acolo, chestia asta... 

Trase din nou de vesta lui Crouse, un pic mai tare, apucându-l 
și de cămaşă. 

— ... rahatul ăsta nu e decât o boială care-ţi dă iluzia că ești 
protejat. Doamne sfinte, Tim, ai putea la fel de bine să ţi-o scoţi 
chiar acum dacă nu înţelegi lucrul ăsta! Treaba asta, la care 
pare că te-ai hotărât deja... o faci doar de dragul tău! Dacă 
ieșim din perimetru, pui în pericol nu numai viaţa ta... ci pui în 
pericol și vieţile altora! 

Crouse se uită la el, știind că omul ăsta, care era dispus să-și 
jertfească viaţa pentru el, avea intenţii bune. Dar, chiar și-așa, 
bodyguardul lui nu spunea tot adevărul. Nu ţinea cont de faptul 
că, în același weekend, Forța Operativă Crouse îl arestase pe 
Andres Julio Ramos, liderul suprem al cartelului Xetas, într-o altă 
regiune a Columbiei. In asta consta Modelul Crouse: prinderea și 
eliminarea celor mai mari paraziți, iar acum Ramos era acuzat 
de omucidere, tortură și spălare de bani. li prindem. Pas cu pas. 
Dar, de fiecare dată când înhăţau pe cineva, existau alte grupări 
gata să lupte să ocupe vidul de putere lăsat în urmă. Așa că 

trebuiau s-o ia de la capăt. larăși și iarăși. Până când n-avea să 
mai rămână nimeni în luptă. 

— Roberts? 

— Da? 

— Da, să trăiţi. 

— Da... să trăiţi! 

— Nimeni nu știe peste ce-o să dăm acolo. Și treaba ta e să 
mă aperi de orice. Pentru asta ești plătit. Presupun că vrei să-ţi 
faci în continuare meseria. 

— Eu... 

— Și să nu-mi mai spui niciodată pe nume! 

Se auzi un huruit de-afară, care înecă orice posibil răspuns. 
Patru tancuri tocmai intraseră în curtea interioară, pentru 
următoarea reprezentaţie, făcând să zornăie sticlăria și vesela. 

Crouse așteptă să se stingă zgomotul, apoi strigă în direcţia 
grupului de ofițeri. 

— Victor? 

Victor Navarro se întoarse. 

— Domnule? 

— Într-o oră. 

Colonelul, comandantul regimentului, avea un aer sigur pe el 
și autoritar când pășea, adaptându-și mersul la terenul plin de 
pietriș din curtea interioară. 

— Într-o oră... ce anume, domnule? 

— Plecăm. De-aici. 

e 

Frank Roberts strângea bine în mână mânerul de lemn al 
macetei cu care-și croia drum printre lianele și ramurile dese 
care formau în fața lui un fel de perdea vegetală - voia să nu-i 
blocheze nimic câmpul vizual în timp ce-și făcea treaba, care 
era complicată oricum de umezeala enervantă ce i se prelingea 
pe spate și se aduna deja într-o băltoacă sub tocul armei de pe 
umărul lui. Își lăsase sacoul pe bancheta din spate, dar degeaba 
- arșița apăsătoare, insectele care bâzâiau, nerozia de a sta la 
vedere aici, expuși tuturor pericolelor, toate astea îi zăpăceau 
complet creierul, astfel că nu mai putea gândi limpede. 

O tabără abandonată a uneia dintre gherile. Situată undeva în 
interiorul Serraniei din Parcul Naţional Macarena, înconjurată de 
pădurea tropicală. 

Mergeau printre gunoaiele aruncate de colo-colo, ca la 

marginea unei mahalale: cauciucuri tăiate, bidoane de benzină 
ruginite, caserole de mâncare goale, doze de bere, cârpe 
aninate între copacii cu coroana prea deasă și mâlul ăla 
nenorocit care-i pândea din iarbă, în care ţi se afundau 
încălţările. 

Un loc unde nu mai stătea nimeni, un loc abandonat de om. 

Roberts se uită în jur. 

Armata formase un cerc pe o rază de 60 de metri, cu cocina 
în mijloc - ca un strat protector de piele - și cu patru camioane, 
un vehicul blindat și 15 soldaţi columbieni dispuși în formaţie 
între ele, întregul efectiv pe care reușise să-l adune Roberts așa 
din scurt. Înăuntru era un cerc mai mic, la 25 de metri de 
centru, ca o cutie toracică - 14 oameni din forţele speciale 
columbiene. Apoi al treilea cerc, aflat cel mai aproape de centru, 
țesut în jurul nucleului, președintele Camerei Crouse și colonelul 
Navarro, aflaţi în interiorul cocinei - 12 agenţi de securitate 
americani, din Serviciul de Protecție Diplomatic, antrenați 
pentru lupta corp la corp. 

Erau la o distanţă de peste o oră de mers de La Macarena, cel 
mai apropiat oraș mai mare. 

La peste două ore de mers de cel mai apropiat oraș 
important. Foarte departe de orice alte forțe militare sau de 
poliţie, de orice sprijin sau protecţie suplimentară. 

larba înaltă fusese călcată în picioare, lăsând în urmă doar 
noroi, și pentru o clipă simţi o adiere de vânt pe frunte și pe 
obraji. Roberts străbătu cele trei straturi protectoare și, 
ajungând în dreptul cocinei din centru, se postă între banchetele 
și bidoanele de plastic, între vasele de sticlă și vanele joase din 
tablă galvanizată, chiar în spatele lui Crouse, care îl asculta pe 
Navarro. 

— Locul ultimei operaţiuni, domnule... exact cum ați cerut. 
Acum trei săptămâni. Ne-am bazat pe abilităţile tuturor celor 
șapte plutoane. Plutonul de Luptă 1 - membri ai Poliţiei 
columbiene instruiți special spre a putea coordona o operaţiune 
urmând calea legală, cu tot cu arestări, reţineri, anchete - a 
iniţiat recunoaşterea obiectivului, pe baza informațiilor 
transmise de o sursă care colaborează cu DEA. Cu o săptămână 
înaintea operaţiunii. E a șasea cocina pe care am eliminat-o pe 
baza informaţiilor de la aceeași sursă! Din câte știm, a pătruns 
adânc în interiorul gherilelor PRC, până la cel mai înalt nivel. 

Un stol de papagali viu colorați își luă zborul în zare, ciripind și 
sporovăind, un roi de galben și verde profilat pe fundalul cerului 
senin, iar unul dintre căpitani făcu câţiva pași în faţă și îi șopti la 
ureche lui Crouse: 

— Felină mare. 

— Plutonul 2, plutonul de legătură - soldați pregătiţi pentru 
luptă ca și ceilalţi, dar instruiți special în domeniul comunicaţiilor 
-, a fost repartizat la bază spre a putea recupera și transmite 
imaginile obţinute prin satelit, în timp ce Plutonul de Luptă 7, 
aerian - pregătit pentru misiuni în elicopter și avioane de mici 
dimensiuni -, a efectuat survolări și a preluat imagini de la faţa 
locului, atât cu camere convenţionale, cât și cu cele în infraroșu. 

Crouse dădu o tură în jurul clădirii simple, bătu în tavanul de 
metal, lovi cu piciorul podeaua de pământ. Nu părea mare lucru. 
Dar aceasta era sursa. Rădăcina. Aici începea lungul lanț. 
Centenar nenorocit... producția, traficul și vânzarea, facilitate de 
ofiţeri de armată și polițiști corupți, precum și de vameși și 
oficiali din sistemul judiciar care protejau tabăra greșită. Un 
trilion de dolari pe an: valoarea vânzărilor din traficul de cocaină 
în condiţiile în care doar o brumă de 5% din marfă era 
confiscată, în timp ce 95% ajungea la consumatori. Cifre care 
ilustrau atât problema, cât și soluţia - să informezi publicul și să 
aloci mai mulți bani decât cealaltă tabără. Poate că n-aveau să 
elimine azi problema. Ci mâine. Peste o generaţie, poate peste 
două sau trei. 

— Pe-aici, domnule președinte. 

Navarro arătă spre o cărare întortocheată, apoi o luă pe- 
acolo, urmat de Crouse, care încerca să fenteze lianele tăiate și 
crengile despicate. Jungla se îngrămădea în jurul fiecărei 
deschizături, înălțând pereţi verzi și un acoperiș sub care 
domnea o beznă desăvârșită. La capătul potecii ajunseră la râu, 
o apă superbă și foarte lată. După aprecierea lui Crouse, erau 
aproape 100 de metri de la un mal la altul, dar ar fi putut la fel 
de bine să fie de două ori pe-atât. Pe malul opus se afla un 
platou înalt, complet arid în bătaia soarelui, iar dincolo de el se 
vedea cerul, deasupra unui acoperiș și mai verde. 

— Plutonul de Luptă 4, infanterie marină, instruiți să opereze 
la bordul unor ambarcaţiuni mari sau mici și să iniţieze atacuri 
sub apă, precum și să oprească vehicule tip submarin și să le 
oblige să iasă la suprafață, au fost lansați la 20 de kilometri spre 

nord, într-o barcă pneumatică motorizată, cinci soldaţi la bord, și 
au pornit-o în aval, în direcția asta. 

Colonelul Navarro făcu un pas și lovi cu piciorul câteva 
pietricele rotunde aflate pe malul râului, stârnind un clipocit 
înfundat când pietrele străpunseră suprafaţa apei, tulburând-o. 

— Au debarcat la cinci kilometri în amonte, au ascuns barca și 
apoi s-au lăsat purtaţi de curent până aici, complet echipați de 
luptă. Au parcurs ultimii 500 de metri pe sub apă și au înaintat 
prin albia râului până în punctul unde ne aflăm acum. Au ajuns 
pe țărm pe înserat și au blocat cea mai evidentă cale de 
scăpare. 

Se întoarseră pe o altă potecă, una mai veche, dând piept cu 
batalioane de furnici în mișcare și cu roiurile nenorocite de 
muște și țânțari care se învârteau în jurul capetelor lor, în așa 
hal că de-abia mai vedeau. Crouse se împiedică de câteva ori 
când încerca să pășească peste trunchiurile doborâte ale 
copacilor, care începeau să se albească în bătaia soarelui. Se 
apropiară de cocina din spate, ocolind în zigzag alţi copaci - nuci 
de Brazilia înalţi de 50 de metri -, și Crouse nu rezistă tentaţiei 
de a se apropia de ei, atingându-le trunchiurile solide, apoi își 
reluă drumul, intrând din nou în cocina abandonată, ţinându-se 
după vocea joasă a colonelului, care era undeva între bas și 
bariton. 

— Era plin de capcane peste tot în jurul nostru. Ştiam de la 
sursa noastră. Așa că ofensiva a fost lansată de Plutonul de 
Luptă 6, explozibile - instruit nu doar să arunce în aer chestii, ci 
a creat explozibile care generează o căldură așa de intensă, 
încât cantităţi mari de cocaină sunt mistuite pur și simplu. 
Uneori scopul e mai curând eliminarea decât obţinerea 
dovezilor. Plutonul a localizat și a neutralizat toate minele - încă 
se mai văd craterele acolo, au făcut un zgomot groaznic. Și apoi, 
odată ce nu mai erau mine, au atacat. Am acționat în forță. 
Până când fiecare individ dintre cei care lucrau aici a fost 
arestat sau ucis. 

Privirea lui Crouse se îndreptase spre ușa cuptorului de 
cocaină, acolo unde-i arătase Navarro, spre minele care nu mai 
existau. Când se întoarse, observă pentru prima dată un lucru. 
20 de valize. Toate făcute din piele cafenie, identică. Puse 
grămadă într-un colț. 

— Credeţi că... 

Navarro observă ce-i atrăsese atenţia lui Crouse. 

— ... oare călătoresc mult? 

— Ceva de genul. 

— Am văzut teancuri similare în câteva alte cuptoare pe care 
le-am scos din circuit. Valize în mijlocul junglei? Tot nu știm ce 
caută aici. Nu pot fi folosite pentru transportarea drogurilor, 
sunt prea mici, vorbim despre transporturi de câteva tone. 

Colonelul ridică una dintre valize și o deschise. Era goală. 

— Am lăsat câinii să le miroasă. Nimic. Nici urmă de cocaină. 

Câteva arzătoare, cum găsești aproape în orice bucătărie 
improvizată, se aflau lângă câteva oale mari de tablă în care se 
afla o substanţă lipicioasă - cu trei săptămâni în urmă, fusese pe 
punctul de a se transforma în cocaină, când un atac al 
inamicului întrerupsese procesul, astfel că acum suprafața era 
acoperită de un strat de insecte moarte, praf, nisip și mucegai. 
Un aluat ceva mai puţin închegat bolborosea într-o oală de fontă 
în partea dreaptă. Crouse așteptă să se spargă următoarea 
bulă. Când se întâmplă treaba asta, îl izbi un miros aparte, sau, 
mai bine zis, o duhoare. Fiertura fermentase. Așa mirosea, a 
bere care a fermentat prea tare sau ca un terci pe care l-ar fi 
uitat, poate, în camera lui de cămin pe vremea când făcea o 
tărie artizanală într-o găleată veche, din pâine uscată, mere și 
apă. 

— Domnule? Să vă povestesc în continuare? 

— Continuă! 

— Pareaţi... 

— Poţi să continui. 

Navarro arătă spre ieșire, într-acolo se îndreptau. Crouse era 
cu un pas în urma lui, iar Roberts venea imediat după el. 

— N-a mai rămas nimeni care să nu fie arestat. Sau ucis. 
Două plutoane sunt încă în acţiune. Plutonul 3, unitatea canină - 
câinii lor au fost dresați să-i avertizeze asupra pericolelor, să 
descopere cadavre și explozibile și să detecteze cocaina și alte 
substanțe folosite la fabricarea acesteia. Și Plutonul 5, chimiștii, 
care analizează toate ingredientele folosite în fabricarea 
drogurilor - mulţumită eforturilor lor am reușit să găsim cocaină 
peste tot în lume. 

Navarro înaintase prin noroi spre iarba înaltă, de un verde- 
aprins, și se opri când ajunse în faţa unui dreptunghi închis la 
culoare decupat în mijlocul vegetației luxuriante. Părea mândru 

de el, poate se și întinse un pic. 

— Asta e locul. Aici am dat foc tuturor porcăriilor. Cocaină în 
diverse stadii de procesare. O cantitate zdravănă de bazuko și 
ceva produs finit, au sfârșit pe foc. Aproape o tonă în total. Am 
păstrat doar câteva pungi de plastic, niște mostre pentru 
chimiștii noștri. Și acolo, dacă vreți să mă urmați... 

Și-apoi se opri. Brusc. In mijlocul pasului. 

Asculta ceva. 

În curând, Crouse auzi și el zgomotul. 

Zgomot de motor. Mai multe motoare. Mașini? Camioane, 
poate? Nu se vedeau încă, dar veneau pe aceeași cărare plină 
de noroi pe care sosiseră și ei, era sigur de asta. Și apoi 
zgomotul altor motoare. Dinspre râu. Bărci, și în cazul ăsta mai 
mult de una. 

Tensiunea era palpabilă. 

— Domnule președinte... nu-i a bună. 

Soldații și polițiștii din forțele speciale începură să răcnească 
ordine în spaniolă, Crouse desluși cuvântul „încărcați” și, posibil, 
„lansatorul de rachete”. Îl văzu pe colonelul Navarro scoţându-și 
arma din tocul de la șold și dând fuga spre unul din camioane, îl 
simţi pe Roberts prinzându-l de umeri. 

— Cineva ne-a văzut, domnule, cineva ne-a dat în gât! Ceea 
ce n-ar trebui să se întâmple se întâmplă. Gherilele atacă. Și 
dumneavoastră sunteţi ţinta, domnule președinte! 

Simţea răsuflarea lui Roberts în ceafă, îi dogorea pe piele. 

— Drumul pe apă este blocat... aţi auzit bărcile-alea cu motor. 
Drumul pe uscat este blocat, acum se aud limpede mașinile. 
Trebuie să ne întoarcem în cocina, domnule! 

Roberts își trase superiorul înapoi, în cuptorul de cocaină, și-l 
împinse pe podeaua de pământ după una dintre banchete, în 
locul cel mai ascuns, apoi i se puse dinainte, pe post de scut 
uman. 

Atunci auziră ecoul primelor împușcături. 

Și apoi încă un rând de focuri. 

Se auzea și mai tare. 

Focul de mitralieră se contopi cu zgomotul exploziilor. 

Ceea ce n-ar trebui să se întâmple se întâmplă. 

Crouse se răsuci într-o parte, dincolo de corpul solid al lui 
Roberts, încercând să se uite afară. 

Și văzu ce era acolo. Totul se făcuse alb. Cum se întâmplase 

mai devreme în curtea interioară. Un fum dens, compact, îi 
înconjură, pe ei, cocina și tot ce se afla afară. 

— Îndreptaţi-vă spre ieșire! 

Dar de data asta nu era un exerciţiu. De data asta era pe 
bune. 

— Acum! 

Fumul alb absorbea orice zgomot. 

Exploziile și focurile de armă erau înecate în vălătucii de fum, 
vocea lui Roberts părea firavă, deși bărbatul tipa. 

— leșiţi târâș, domnule președinte, ar putea fi toxic! 

Bodyguardul înainta târâș pe podeaua de pământ și Crouse 
încercă să-l urmeze, cu privirea aţintită la tălpile pantofilor lui 
Roberts, pline de noroi. Președintele Camerei se lipise de 
pământ, în costumul lui deschis la culoare, ghemuindu-se, 
simțind cum îi pătrunde și mai mult fum în gâtlej și în plămâni 
cu fiecare răsuflare și tot tușind până când, într-un final, vomită 
de-a binelea. Nu putea merge mai departe. Incepu să tușească 
și mai zdravân, vlăguit după accesul de vomă, fumul era așa de 
gros, că nu mai vedea nimic. Cu excepția unei raze laser roșii și 
înverșunate, care căuta de zor ceva în faţa lui, până când 
descoperi conturul capului lui Roberts. Și îl spulberă. 

J 

Tăcere. 

Domnea o tăcere desăvârșită. 

Nişte umbre întunecate îl înconjurară prin fumul alb, 
mişcându-se de colo-colo, căutând. 

Căutându-l. 

O tăcere desăvârşită în timp ce nişte mâini stranii, agitate, 
acoperite de mănuși, îl prinseră de brațe, îl traseră în picioare și 
îl împinseră în faţă. În timp ce zidul de fum se transformă într-o 
ceaţă mișcătoare, un văl plutitor care se risipi treptat. In timp ce 
niște tineri care purtau măști de gaze și uniforme de camuflaj 
târau cadavrele prin iarba înaltă, ca și cum ar fi ieșit la 
vânătoare și acum adunau grămadă prada. In timp ce-l înșfăcau, 
îl ţineau bine, asigurându-se că vede bine cine zace la pământ 
în faţa lui. Colonelul Navarro. Zăcea pe burtă. În mijlocul acelui 
dreptunghi închis la culoare în care arseseră drogurile - Navarro 
nu mai apucase să ajungă la camion, la adăpost. Lui Crouse îi 
trebui un moment să observe și restul. Pământul de sub 
Navarro, care se vedea limpede prin ditamai gaura apărută între 

umerii colonelului. 

Și o tăcere desăvârșită în timp ce cineva îi prindea mâinile 
într-o brățară care se închise automat, săpându-i urme adânci în 
pielea de la încheieturi, iar altcineva îi puse o eșarfă neagră la 
ochi și i-o legă strâns. 

e 

Un camion cu remorcă. Măcar de asta își dădea seama. O 
simţea. Stătea în șezut, cu spatele rezemat de marginea ridicată 
a remorcii, și simțea un nou junghi de durere la fiecare curbă 
neașteptată, la fiecare denivelare, de fiecare dată când se 
punea frână. 

În continuare nu vedea și nu auzea nimic. 

Era beznă și domnea tăcerea. 

După legătura de la ochi i se puseseră și niște apărători 
pentru urechi, care înecau orice zgomot. 

Insă înţelegea, putea să deducă niște lucruri. Așteptase, legat 
fedeleș în iarbă, și simţise mirosul pătrunzător de benzină în 
timp ce indivizii incendiaseră, rând pe rând, toate vehiculele, 
simţise vibrația produsă de exploziile violente - cele patru 
camioane, un tanc aflat în cercul exterior menit să-l protejeze, 
două mașini mai mari și șase motociclete pe care veniseră 
agenţii din Serviciul de Protecţie Diplomatic, precum și mașina 
în care veniseră el și Navarro, care fusese reasamblată și 
întărită, astfel că aducea mai curând a tanc în miniatură. 

Cei care îi atacaseră, cel mai probabil membri ai gherilelor, 
știuseră momentul exact în care un vehicul, blindat să facă față 
bombelor și să poată trece peste mine, avea să devină inutil, din 
cauză că persoana pe care ar fi trebuit s-o protejeze coborâse 
din el, punându-se în pericol. 

Nimeni nu știe peste ce-o să dăm acolo. 

Asta își spusese întotdeauna, asta era perspectiva pe care 
alesese s-o aibă asupra vieţii. Așa răspunsese de fiecare dată 
când o persoană însărcinată să-l protejeze îi explicase că trebuia 
să-i impună noi restricţii asupra vieţii de zi cu zi. 

Acum știa. 

Remorca se cutremură, simţi reverberaţia în șira spinării, 
drumul denivelat era alunecos și plin de gropi. Dar habar n-avea 
unde se află. Cu excepţia faptului că era în junglă, expus arșiţei 
cumplite și umidității, care îl vlăguiau. Stătea de câteva ore în 
poziția asta, era sigur și de treaba asta, în ciuda durerii pe care 

o simţea la baza coloanei și la umărul stâng, din cauza căreia nu 
putea gândi limpede și pierduse noţiunea timpului. 

Cei care îi atacaseră, ucigașii, răpitorii lui lăsaseră un morman 
de 40 de cadavre. Incendiaseră vehiculele. Și apoi... filmaseră 
totul. Cámara, pelicula, television. Acestea erau ultimele cuvinte 
pe care le auzise înainte de a fi izolat de lumea exterioară. 
Filmat? De ce? Oare filmaseră totul? Atacul? Momentul în care îi 
spulberaseră faţa cuiva? 

O curbă abruptă și se lovi cu ceafa de cabina camionului, iar a 
doua oară cu cotul, un șoc nasol, oribil, pe care îl simţi 
reverberând în tot corpul, ceva ce nu mai simţise de mult. 

Nu era singur. Nici gând. Le simţea respiraţiile, era înconjurat 
de mai mulți indivizi. Și erau înarmaţi, arma persoanei aflate cel 
mai aproape de el îl tot lovea în șold și în coapsă și se întrebă 
dacă era intenţionat, un avertisment ca nu cumva să încerce 
vreo figură. 

li omorâseră pe ceilalți. Dar nu și pe el. Pe el îl lăsaseră să 
trăiască. 

Oare de ce îl cruțaseră pe el, dar nu pe Roberts? 

Rămăsese fără cap. Asta văzuse. Cum i se despicase ţeasta 
bodyguardului său, cum se prăbușise la pământ. 

Ai avut dreptate. E vina mea. 

— Señor 

O voce de femeie, tăioasă și nazală, apoi femeia îl lovi cu 
piciorul, îl împunse cu botul cizmei în piept, îi trase una din căști 
din ureche. 

— Muchas horas. 

Un râs strident. Mai multe râsete la unison, menite să fie 
auzite. Apoi îl lăsă să-și tragă din nou casca pe ureche și se 
așternu iarăși liniștea. 

Multe ore. Dar până unde? 

Partea a doua 


Stockholm. După-amiază. Și o ploaie blândă de septembrie. 

Ewert Grens nu observă nimic din toate astea. Parcurse scurta 
distanță până la mașina din parcare, înghesuită între zidurile de 
containere goale puse unul peste altul. Portul Vărta, trafic la 
greu și o grămadă de oameni în mișcare. În drum spre sau 
dinspre Finlanda, Estonia, Letonia, Polonia, un nod din sistemul 
de transport al capitalei. Nu observă burnița, era atent la punga 
de plastic pe care o ducea în mână, avea mai multă importanţă 
pentru el decât tot ceea ce-l înconjura. Incinta care găzduia 
temporar licitaţia de vinuri, de-acolo venea, tocmai cumpărase 
niște rarităţi pentru care altfel ar fi putut licita doar online: două 
sticle de Moulin Touchais 1982, ceva ce obișnuia să cumpere 
întotdeauna în perioada asta a anului. O colecţie cuprinzătoare, 
de referinţă, astfel că toată crama fusese mutată temporar aici 
pentru o licitaţie de modă veche, în care cumpărătorii urmau să 
aibă prilejul să vadă și să atingă obiectele. Plătise preţul 
standard, 2 350 de coroane, pentru prima sticlă. A doua, care 
conţinea fix același lucru, se vânduse la 3 000 - tipul la costum 
care pierduse licitaţia la prima în favoarea lui Grens fluturase 
mai des din paletă. Se transformase într-o competiţie de dragul 
prestigiului, cum se întâmplă uneori la o licitație de genul ăsta. 
Un preţ exagerat, Grens realiza treaba asta, dar îl durea în cot 
de zâmbetul connoisseur-ului, nimeni altcineva nu înțelegea 
valoarea reală a acestor sticle. Licită și pentru a treia sticlă, de 
care n-avea nevoie. Doar ca să-și râdă de el. Impinse prețul din 
ce în ce mai sus, până când sticla era cu mult mai scumpă decât 
primele două - și, în momentul în care tipul la costum oferise 
suma cea mai mare, părând încântat de sine, îi venise lui Ewert 
Grens rândul să zâmbească. 

Urcă în mașină și așeză cu grijă pe locul din dreapta punga în 
care erau cele două sticle. leși în marșarier, printre călătorii 
nedumeriţi, și o porni spre centru. 

Sticle de fiţe. Deși alcoolul nu-l mai interesa, nici gustul, nici 
efectul. Beţia era o iluzie pentru lașii care aveau nevoie deo 

lume imaginară în care să poată da ochii cu ei înșiși. Și apoi mai 
erau și cei care considerau că licitaţiile de vinuri erau prea 
scumpe raportat la salariul unui poliţist. Dar asta nu era o 
cheltuială, asta nu pricepeau ei. Asta-l făcea pe el să fie mai 
bogat. Pe deasupra, singurele cheltuieli pe care le mai avea 
erau la aparatul de cafea din hol și câte o prăjitură Mazarin de la 
automat. 

Abia acum observă că ploua. Prin ploaia care oglindea când și 
când câte o rază de soare, porni ștergătoarele și trase 
apărătoarea de soare. 

Uneori vinul avea un ușor gust de plută, sticlele erau vechi și 
se simțea trecerea timpului. Nu-l deranja câtuși de puţin. Un 
pahar pentru el dintr-o sticlă, un pahar pentru Anni din cealaltă 
și apoi restul îl arunca. Exact atât băuseră în seara aia. O 
ceremonie de șapte minute la Ambasada Suediei din Paris - cu 
un oficial de la ambasadă pe post de ofițer de stare civilă și doi 
ușieri ca martori - și apoi Valea Loarei și pensiunea ce părea 
desprinsă dintr-o carte poștală. 

Tocmai se întorcea la ea, ca întotdeauna în acea zi din an. Dar 
făcu un ocol prin oraș, trecu de Tegelbacken, îndreptându-se 
spre Kungsholmen, unde avea să se oprească la secţia de poliţie 
din Kronoberg ca să ia frapiera din birou - vinul trebuia ţinut la o 
temperatură între opt și zece grade Celsius. lar deasupra 
frapierei se aflau două piersici într-un castronel. 

Moulin Touchais cu piersici. Își amintea doar parţial cina 
nupţială. Supă de homar servită ca apetitiv, timp în care el 
refuzase să-i dea drumul la mână lui Anni, nu știuse că poţi să te 
agăţi de cineva astfel. Felul principal servit în timp ce el se 
pierdea treptat - uitându-se întruna la ea, până în străfundul 
fiinţei ei, știind că n-avea să se mai simtă vreodată singur. Își 
amintea mai ales desertul, cum râseseră de cât de neașteptat 
era faptul că tocmai se căsătoriseră și apoi băuseră vin dulce, ca 
desert, despre care proprietarul pensiunii le explicase mândru 
că provenea din regiune și că trebuia băut cu piersici flambate, 
pentru că, zicea el, piersicile scoteau în evidenţă gustul, 
amplificau aroma de miere și migdale. Nici după atâţia ani, 
Grens n-ar fi știut să spună dacă așa era, nu-și dădea seama, 
dar de fiecare dată aducea și două piersici, una pentru el, una 
pentru ea. 

Semaforul din fața Primăriei se făcu galben și el opri. Mașina 

din spatele lui, un taxi care îl urmărise fără să respecte distanţa 
regulamentară, încetini pentru a evita o coliziune și șoferul îl 
claxonă nervos, neîntrerupt, până când semaforul se făcu verde. 
Dacă ar fi fost o altă zi, Ewert Grens poate că ar fi coborât din 
mașină, i-ar fi deschis portiera și l-ar fi întrebat pe șoferul de 
taxi ce mama naibii face. Dar nu azi. Nu când era în drum spre 
ea. 

Din ziua aceea, se obișnuiseră să bea fix același vin, din 
aceeași recoltă, de aniversarea căsătoriei lor. Mai întâi, când ea 
era încă sănătoasă și încă mai locuiau împreună. Și apoi, după 
ce ea fusese internată la azil, el se ducea la ea cu cele două 
sticle nedesfăcute, stătea în salonul ei și o ţinea de mână în 
timp ce ciocneau. Anni îi zâmbea și se străduia să soarbă un pic 
când îi ducea paharul la gură. El avea convingerea că Anni 
recunoștea gustul, că trezea ceva în ea. Doctorii îi spuseseră ce 
spuneau întotdeauna, că era imposibil, dar nu-l împiedicaseră 
niciodată să-i servească vinul, iar el știa ceva în plus faţă de ei: 
că, în zilele acelea, el avea o senzație diferită când strângea 
mâna lui Anni. De la an la an, vinul devenea din ce în ce mai 
scump și mai greu de găsit, până când în cele din urmă a 
devenit disponibil doar la licitații. 

Trase cu ochiul la sticle în timp ce vira la dreapta, intrând pe 
strada Norr Mälarstrand. Stăteau pe scaunul de lângă el, în 
punga de plastic, clincănind un pic în ritmul muzicii - Siw 
Malmkvist și Lyckans ost. Îi luase mult timp să găsească un 
casetofon funcţional pentru mașina lui. Dădu mai tare și începu 
să cânte odată cu Siw, lăsând să se reverse muzica pe 
geamurile întredeschise. 

Și apoi ceva îl smulse din ritm. 

Deodată, șoferul care claxonase în spatele lui viră, în ciuda 
traficului din sens opus, într-o încercare disperată să-l 
depășească. Și realiză prea târziu că mai în faţă era un refugiu 
pietonal cu bordură înaltă. Şoferul de taxi acceleră și se strecură 
pe banda lui Grens, fix înainte de a se ciocni de refugiu, silindu-l 
pe Grens să frâneze. Tot ce era în mașină se izbi de geam, de 
plafon și de uși. 

Liniște. Rămăsese șui pe șosea. Se uită în jur... auzise bine. 

Un zgomot care acoperi scârțăitul cauciucurilor pe asfalt. 

Un zgomot de sticle sparte. 

Punga de plastic se izbise de bord și vinul scump picura acum 

pe covorașul plin de cioburi. Şoferul de taxi o ţinu tot înainte, 
fără a sta să vada dacă ceilalţi participanţi la trafic fuseseră 
afectați. Ewert Grens porni din nou, acceleră și prinse taxiul din 
urmă în apropierea Parcului Râlambshov. Acum era rândul lui 
să-l urmărească, fără a menţine distanţa, și să-l claxoneze 
insistent. Până când șoferul de taxi se plictisi și apăsă pe pedala 
de frână. 

Era inevitabil. Grens îl lovi din plin. Și amândoi simţiră și 
auziră îndoindu-se caroseria în momentul impactului. 

— Boșorogul naibii... 

Şoferul de taxi, un bărbat între două vârste într-o uniformă 
albastră, cu o figură congestionată de furie, sări din mașină și 
începu să ţipe la Grens. 

— ... de ce naiba ai oprit când era galben... și de ce mă 
claxonezi acum? 

Grens zbieră la rândul lui prin geamul deschis: 

— Deoarece conduci ca... 

— Jigodia naibii! 

— ... o javră de taximetrist! 

Erau în mijlocul drumului, nu foarte departe unul de altul. 
Dacă Grens ar fi coborât din mașină, cei doi s-ar fi ciocnit. Din 
nou. 

— Boșorog nenorocit! Lucrez de 22 de ani ca șofer de taxi în 
orașul ăsta și, dacă mă face ceva să râd, e un nenorocit de 
amator care încearcă să mă înveţe să conduc! 

Incă o repriză de claxonat. Dar nu mai venea de la Grens sau 
de la șoferul de taxi de data asta - erau deja două mașini 
blocate în spatele lor și numărul lor creștea cu fiecare înjurătură. 

— Uite ce e... Eu lucrez de 39 de ani ca poliţist în orașul ăsta 
și dacă mă face ceva pe mine să râd... 

Ewert Grens căuta în buzunarul interior de la haină cutia 
neagră de piele în care-și ţinea legitimaţia. 

—... e să văd un taximetrist nemernic cum își pierde 
autorizaţia. 

Grens scoase legitimaţia și o flutură un pic. 

Şoferul de taxi se apropie, își lăsă o mână pe acoperișul 
mașinii și cealaltă pe oglinda retrovizoare, uitându-se chiorâș la 
cartonașul de plastic pe care scria „Poliţia”. 

— Poliţai? Aș putea să comand așa ceva de pe net. Șterge-o 
naibii de-aici, până nu mă înfurii de-a binelea și fac ceva ce-aș 

putea regreta. 

Şoferul de taxi era în dreptul portierei lui Grens, așteptând, 
când deodată începu să adulmece fără jenă și se aplecă în față, 
luându-se după mirosul care se revărsa prin geamurile deschise. 

— Ce mama naibii... Imi miroase a băutură! Acum chiar ai 
pus-o! 

Ewert Grens scutură din cap furios și își mișcă un pic trupul 
masiv, ridicând punga de plastic din care se scurgea vin și 
scoțând un ciob, conștient că gestul va amplifica tensiunea. 

Dar șoferul de taxi nu apucă să mai vadă asta, dispăruse deja 
- o porni grăbit spre mașina lui, apoi apăsă pe cele două 
butoane aflate de-o parte și de alta a radioemiţătorului, pentru a 
lansa un apel. 

— 4319 a fost accidentat de un șofer agresiv, într-o stare 
avansată de ebrietate. 

Pe unul din panourile de comandă de la Taxi Stockholm 
apăruse acum o luminiţă roșie și mesajul „Urgenţă” afișat în faţa 
dispecerului. 

— Vă rog să chemaţi poliţia cât mai repede! Sunt pe Norr 
Mälarstrand, aproape de latura de vest a Parcului Râlambshov. 

Apoi sări din nou din mașină și, pe fundalul mai multor mașini 
care claxonau, strigă triumfător: 

— Ha! Acum o să dai de naiba, jigodie! Eşti un beţiv sau care-i 
treaba? 

Grens rămăsese la volan, cu punga udă în mână. 

— Tocmai mi-ai stricat întâlnirea cu soţia mea. 

— Mi se rupe de soția ta! 

Până să apuce Ewert Grens să se ridice, până să apuce să 
răcnească Nimeni n-are voie să vorbească așa despre Anni, 
văzu un alt taxi apropiindu-se în viteză, oprindu-se în faţa celor 
două mașini staționate și blocând șoseaua. Un individ pistruiat, 
rumen în obraji, cobori din mașină, într-o mână ţinea un baston. 
Se uită în jur și i se alătură colegului său. Grens rămase în 
expectativă timp în care cei doi stăteau de vorbă, parcă 
dezbătând ceva. Apoi s-ar zice că ajunseseră la o concluzie - 
primul individ arătă ceva cu degetul și al doilea ridică bastonul 
și o luă la picior. 

Spre el. 

— M-ai auzit, bețivanule? Uite ce-o să facem: tu o să cobori 
din mașină. Nu ești în stare să conduci. Și o să avem o mică 

discuţie. 

Plesni în mod repetat bastonul de podul palmei, un zgomot 
strident, ca un șfichiuit de bici pe piele. 

Ewert Grens n-avea nicio intenţie să agraveze situaţia. Dar n- 
avea baston și, dacă se dădea jos din mașină fără vreo armă, 
era foarte probabil ca Pistruiatul să și-o folosească pe-a lui. Dar 
nici să stea locului nu era o opţiune, practic. N-avea decât o cale 
de ieșire: să apeleze la o armă mai puternică decât cea a 
oponentului. Descheie port-pistolul atârnat în diagonală peste 
cămașă și scoase arma de-acolo, punând un glonţ în cameră. 

— Nu prea cred. O să aştept aici până vin colegii mei. Pe 
deasupra, în locul tău, aș ascunde repede bastonașul ăla. Altfel, 
aș putea să cred că mă ameninţi. 

— Și dacă nu-l ascund... ce naiba o să faci? O să dai fuga la 
magazinul de băuturi și-o să-ţi iei o sticlă să te consolezi? 
Șterge-o de-aici, dobitocul naibii! 

Izbi cu forţă bastonul de acoperișul mașinii. Încă o dată. Și 
încă o dată. Zgomotul făcut îl împinse pe Grens la capătul 
răbdării. Deschise portiera, trântindu-l pe șofer pe asfalt, apoi 
sări cu un elan neașteptat de pe scaun și îndreptă arma spre 
individul aruncat la pământ, care scuipa și înjura. 

— Aruncă bastonul! 

Și deodată parcă totul încremeni. 

— Și întoarce-te pe burtă! 

O liniște desăvârșită. Realiză și el. Nu se mai auzea niciun 
claxon. 

— Fă ce-ţi zic, la naiba! 

Ewert Grens armă pistolul și îl îndreptă spre picioarele 
individului. 

Până când șoferul se întoarse pe burtă, mormăind, fără 
tragere de inimă. 

— Ce mama naibii... Un tip ca tine ar trebui să se ţină departe 
de băutură. 

Traficul se oprise, era coloană de mașini până la Primărie. Se 
auzeau sirenele, reverberând între clădiri, și luminiţele albastre 
ale girofarurilor se reflectau în fațadele tencuite. 

— Acum ajung, taximetristule. Întăririle. O să vă ia pe sus pe 
tine și pe amicul tău. 

Mașina de poliţie trecea de pe o bandă pe alta, croindu-și 
drum printre vehicule și printre curioșii care căscau gura. 

Doi colegi mai tineri în uniformă. Grens aprecie că erau 
cadeți. Deschiseră portierele simultan și coborâră cu pistoalele 
ridicate. 

— Aruncă arma! 

Ewert Grens se uită la ei, dar nu-i recunoscu. Și ei îl priviră, 
dar nu-l recunoscură. 

— Sunt poliţist, ca și voi... și l-am arestat pe acest individ. 

Grens se asigură că arma era la vedere, îndreptată spre 
bărbatul întins pe jos. În caz că ar fi înţeles greșit situaţia și și-ar 
fi imaginat că arma e îndreptată spre ei, ar fi făcut ce-ar fi făcut 
mulţi dintre colegii lui mai tineri - mai întâi apăsau pe trăgaci și- 
apoi puneau întrebări. 

— Aveţi grijă! 

Şoferul de taxi întorsese capul și se ridicase un pic ţipând: 

— E beat și are o armă! 

— Lasă arma din mână și la pământ... cu fața în jos! 

— Sunt Grens, de la Poliţia Municipală, sunt... 

— Aruncă arma sau trag! 

Astia nu ştiu cine sunt eu. 

Eu n-o să trag în ei. 

Dar ei sunt în stare să tragă în mine. 

Ewert Grens procedă la fel de precaut ca mai devreme, 
asigurându-se că cei doi polițiști vedeau exact ce face el în timp 
ce golea camera cartușului și lăsa magazia să cadă peste 
șoferul de taxi. Apoi scoase cilindrul și scoase glonţul de-acolo. 
Glonţul îi sări în faţă șoferului, ricoșând în umăr. Apoi Grens se 
sprijini în piciorul care-l durea și lăsă cu grijă pe jos arma din 
dotare. 

— Totul conform regulamentului... pe care îl urmez dinainte 
de a vă fi născut voi. 

— Pentru ultima dată, la pământ! Cu mâinile la spate! 

— În cazul ăsta, puteţi să folosiţi cătușele mele. Sunt în 
mașină, în torpedo, fix lângă locul unde este legitimaţia mea. 

— Taci și nu mișca! 

Simţi cum se freacă oţelul din care erau făcute cătușele de 
încheieturi. 

— Acum poţi să te ridici. 

Cu mâinile la spate, nu era o treabă ușoară pentru un bărbat 
trecut de prima tinereţe. Colegii lui îl prinseră de antebraţe și-l 
traseră în picioare ca să-l percheziționeze, pipăindu-i haina și 


VP - 88 


cracii de la pantalon în timp ce vorbeau cu șoferul de taxi aflat 
încă la pământ. 

— Dumneavoastră aţi semnalat incidentul? 

— Nu. Șoferul de-acolo. 

Tânărul cadet îi făcu semn celuilalt șofer de taxi să se 
apropie. 

— Puteți veni un pic? 

Nu a fost nevoie să-l roage de două ori. Şoferul care 
accelerase pe lângă alte mașini chiar înaintea unui refugiu 
pietonal și care se băgase la loc pe bandă apoi, obligându-i pe 
ceilalți șoferi să frâneze speriaţi, acceleră din nou, venind în pas 
alergător. 

— Dumneavoastră aţi semnalat incidentul? 

— Da, jigodia asta... 

— Pare să fie adevărat ce-aţi semnalat. Toată mașina 
duhnește a băutură. 

Vocea șoferului aproape că tremura de entuziasm nemăsurat 
când se întoarse spre Grens. 

— Ce ţi-am zis, beţivan nenorocit? 

Ewert Grens nu scosese nicio vorbă de când i se ceruse să se 
întindă la pământ. Era ca și cum fusese stors de energie, odată 
cu vinul. Dar acum își recăpătă energia. 

— Dă-o naibii de treabă! Alea sunt - erau - două sticle de 
Moulin Touchais 1982 și m-au costat 5 350 de coroane! Așa că 
nu-mi spuneți că duhnește! 

Continuă, întorcându-se spre unul din polițiștii tineri. 

— Și n-am băut niciun strop din el. Acum eliberaţi-mă și 
ocupaţi-vă de indivizii care se fac vinovaţi de conducere 
imprudentă și agresiune, nu de chestori de poliţie. 

Între timp, celălalt cadet deschisese portiera de la mașina lui 
Ewert Grens ca să se uite în torpedo și, întocmai cum susţinuse 
Grens, găsise acolo cătușele și o cutie de piele în care se afla 
legitimaţia. 

— Ei bine, pare să fie adevărat. Conform documentului, este 
polițist. 

— De 39 de ani! 

Studie dreptunghiul de plastic, frecând între degete rama de 
metal. 

— Grens. Ewert Grens? Așa te cheamă? 

— Nu e treaba ta. 

Cu un oftat dramatic, din rărunchi, tânărul poliţist scoase 
telefonul. 

— OK. 

Și formă un număr pe care Grens încercă zadarnic să-l 
citească. 

— Dacă așa vrei să procedăm, atunci mă doare în cot cine 
ești. Pentru că nimeni, absolut nimeni, nu-mi vorbește așa. Așa 
că acum sunăm la vârf, domnule chestor, fără tratament 
preferenţial. 

Cineva răspunse și Grens era îndeajuns de aproape spre a 
auzi un mesaj electronic. 

— Aţi sunat la Procuratură. 

— Puteți să-mi faceți legătura cu procurorul-șef? 

Se auzi cum sună de câteva ori. Apoi o voce limpede, solidă. 

— Agestam, procurorul-șef. 

Era greu de spus dacă procurorul-șef vorbea neobișnuit de 
tare sau dacă tânărul poliţist ţinea dinadins telefonul în așa fel 
încât să poată auzi toată lumea din jur. 

In orice caz, funcţiona. Ewert Grens auzea. Fiecare cuvânt. 

— Paul Lindh. Poliţia din Södermalm. Fix acum 14 minute, ne 
aflam în apropiere de Hornstull când am fost alertaţi de Taxi 
Stockholm. La fața locului am arestat o persoană care 
imobilizase un șofer de taxi la pământ, cu arma în mână. 
Miroase în ultimul hal a băutură. Conform legitimaţiei, care pare 
autentică, se numește Ewert Grens și face parte din Poliția 
Municipală. Cum să procedăm? 

Cadetul îi zâmbi lui Grens, arătă spre telefon și îl întoarse și 
mai bine spre el. 

— Ai zis... Grens? 

— Da. 

— Un moment. g 

Vocea aia. Ewert Grens o cunoştea bine. li erau antipatici 
destui oameni, dar pe unul singur îl detesta. Vocea aia, la naiba. 
Vocea aia, în cooperare cu cei din departamentul de Afaceri 
Interne, îl interogase de cel puțin șapte ori și reușise să-l 
suspende o dată - pumnul lui Grens sfârșise prea aproape de 
mutra unui secretar de stat din Ministerul de Externe care n-ar fi 
trebuit să contribuie la extrădarea unui prizonier condamnat. 

— Da. A fost investigat îndeaproape de cei de la Afaceri 
Interne. Conducere în stare de ebrietate, ai zis? 

— Da. 

— Și folosirea unei arme de foc? 

— Da. 

— În cazul ăsta... cred c-ar fi cazul să-l duceţi la închisoarea 
din Kronoberg și să-l lăsaţi să se calmeze într-una din celulele de 
la etajul șapte. Revin eu. 

Cadetul închise și puse telefonul la loc în buzunar. 

— Bănuiesc că ai auzit. 

Părea încântat de sine când se uită la Grens. 

— Așadar... fă bine și urcă-te pe bancheta din spate, fără să 
faci figuri, și totul o să fie în regulă. Sau... poate că ai prefera să 
te ajut să urci? În câteva ore, după ce o să te trezești din beţie 
în patul tău din celulă, atunci poate c-o să luăm legătura cu 
superiorul tău. 

o... 

Erik Wilson încercase să numere picăturile în timp ce izbeau 
colțul din stânga-sus al ferestrei. Funcţionase la început. Până 
când erau prea multe spre a le mai putea număra, făcând notă 
discordantă cu zbârnâitul pervazului, curgând laolaltă, astfel că 
lumea de-afară începu să se vadă ca prin ceaţă, iar colegii lui 
care străbăteau curtea interioară a secției de poliție din 
Kronoberg păreau niște siluete colțuroase și stângace, cu 
gesturi greu de interpretat. 

Nu cu mult timp în urmă, el fusese cel care se plimba pe- 
acolo, contopindu-se cu peisajul. Pășind într-o realitate care 
devenea mai violentă și mai nasoală cu fiecare an care trecea. 
Și apoi totul se schimbase. El devenise chestor. Ce titlu fără 
noimă! Șeful Serviciului Omoruri din cadrul Poliţiei Municipale. O 
numire pentru care alţi polițiști se întreceau. Și probabil că 
fusese un soi de recompensă pentru ambiția și activitatea lui 
strălucită. Cel mai tânăr polițist numit vreodată chestor. Fusese 
măgulit, cum ar fi fost oricine, și nu putuse refuza onoarea, deși 
tot corpul îi spunea s-o facă, nu, la naiba, chestia asta nu ti se 
potrivește, dar prestigiul și statutul au acest efect uneori... ne 
orbesc. Așa că acum era ferecat aici, cu cei care nu se uitau pe 
geam. Departe de acea realitate - de agent de legătură pentru 
informatorii sub acoperire - care fusese lumea întreagă pentru 
el, vârful de lance al poliţiei suedeze, care pătrunsese cel mai 
adânc în universul crimei organizate. Ei erau cei care ar fi 
trebuit să se afle în pușcărie, nu el, prizonier al birocraţiei 

ierarhice din Poliţie. 

Telefonul de pe biroul lui începu să sune. Tot timpul suna. De 
cinci, de opt, de 11 ori. Apoi se opri, persoana de la celălalt 
capăt al firului se dădu bătută. 

Picăturile de pe geam se înmulţiră. O ploaie ca de sfârșit de 
vară. Tocmai încheiase o ședință cu experţii în armament din 
cadrul Agenţiei Naţionale de Poliţie, care investigau de ce 
anumiţi polițiști se codeau să folosească un nou tip de muniţie 
numit Punctul Auriu, menită să ucidă mai curând decât doar să 
oprească un infractor. Două ore de discuţii despre cât de ciudat 
era să trebuiască să le explice polițiștilor că principalul motiv 
pentru care aveau arme în dotare era să se apere. Și în curând o 
să stea într-o altă sală de conferinţă cu președintele Consiliului 
Director al Poliţiei, ales pe criterii politice, legitimarea invocată 
de cei de la vârf spre a dovedi că societatea are un cuvânt de 
spus în activitatea Poliţiei. Și apoi o audiere cu sindicatul. Și 
deliberări cu cei de la Protecţia Muncii. Și discuţii cu 
departamentul Personal. 

Viaţa în picături de ploaie. 

Telefonul începu să sune din nou. Și mai abitir. Se dădu bătut, 
capitulă, cum se întâmplă când ai fost închis. 

— Da? 

— Ai un televizor prin preajmă? 

Engleză. Cu accent american. 

— Da. 

— Dă-i drumul. Pe CNN. În vreo patru minute și 30 de 
secunde. 

Vocea aia. N-o mai auzise de mult. A 

Una dintre puţinele voci în care avea încredere. Iși aminti o 
cafenea din clădirea principală FLETC din Georgia, într-o zi din 
aia de arșiță sufocantă în care toți cei îmbrăcaţi în uniformă se 
refugiau în locul cu aer condiţionat - era aglomeraţie, spaţiul era 
mic și femeia încuviinţase când o întrebase dacă se poate așeza 
la masa ei. După o tăcere stingheritoare, începuseră să discute 
și, treptat, conversaţia ajunsese la lucruri despre care nu 
vorbeşti de obicei. El, care fusese invitat împreună cu alţi câţiva 
colegi din Europa și șefii diverselor agenţii polițienești din 
Statele Unite, pentru un stagiu de formare în adunarea de 
informaţii, operaţiuni sub acoperire și protecţia martorilor. Ea, 
ca ofițer de poliţie de carieră, dornică să se afirme cât mai rapid, 

șefa biroului local al DEA din Boston. Își aminti de cafenea și de 
senzaţia imediată de afinitate. Uneori se întâmplă treaba asta. 
Știi că ai cunoscut pe cineva care va continua să facă parte din 
viața ta. Și asta nu face decât să amplifice senzația. 

Sue Masterson. 

Dacă îl suna ea, probabil că era ceva legat de Paula. Singurul 
lucru pe care-l mai aveau în comun acum. Și se întrebă dacă 
avea să fie ceva de bine sau de rău. Dacă obţinuseră vreun 
rezultat major după o operaţiune care dura de câţiva ani. Sau 
dacă se dusese naibii totul. 

leși grăbit pe culoar, trecând pe lângă biroul pustiu al lui 
Ewert Grens, pe lângă Sundkvist și Hermansson, în sălița de 
recreere, în care erau două mese și un televizor pe o măsuță cu 
rotile. Era trecut de amiază. Ora când era cel mai probabil să fie 
lume pe-acolo, unii ca să bea o cafea pe fugă între mormane de 
dosare, alţii înmuindu-și agale melcii cu scorțișoară în cafea, de- 
abia așteptând să poată pleca acasă. Dar trebuia să vadă de 
unul singur transmisiunea. Aproape că o rupse la fugă din sală 
înapoi în hol. 

Mai era un televizor și în sala de ședințe de la capătul 
culoarului, într-acolo o pornise și, când deschise ușa, 11 capete 
se întoarseră spre el. Mai era un singur scaun liber. Cel pe care 
ar fi trebuit să stea el, răspunzând întrebărilor Comisiei. 

Știa doar atât: orice ar fi fost, era o treabă importantă. Sue 
Masterson devenise între timp șefa DEA. Ajunsese în vârf. Și ea 
era singura, în afară de el și de un agent de legătură din State, 
care știa despre cooperarea Agenţiei cu un informator pe nume 
Hoffmann, care activase în Suedia sub numele de cod Paula. 
Astfel de informaţii trebuiau păstrate într-un cerc foarte 
restrâns. Pentru că, dacă vreo persoană aflată în preajma Paulei 
descoperea cine era acesta de fapt, ar fi fost totuna cu a-l 
condamna la moarte. Ceea ce se întâmplase în Suedia. Motiv 
pentru care bărbatul devenise El Sueco într-o altă lume. Probabil 
că era o treabă gravă, pentru că Sue tocmai îl contactase pe 
cale neoficială - şefa DEA n-ar fi riscat să deconspire totul altfel 
decât silită de împrejurări. 

Erik Wilson le ceru scuze membrilor Comisiei și închise ușa. 
Mai erau două minute până la transmisiune. Trecu în fugă pe 
lângă lift spre scara care avea 55 de trepte - le număra 
mecanic. lar acum adrenalina lui, contorul lui lăuntric, ceva ce-i 

plăcea cândva - o conversaţie agreabilă făcea adrenalina să 
gonească voioasă prin el, în chip de euforie, una neplăcută îi 
trezea puseuri acute de durere -, lăsa loc stresului. Voia să 
gonească, să gonească, să gonească prin trupul lui, dar nu 
putea lua o formă lămurită, pentru că, în continuare, el nu știa 
ce-l așteaptă. Ajunse la parter și o ţinu tot înainte pe coridoare, 
străbătând mai multe încăperi încuiate. Cu cât se mișca mai 
repede, cu-atât mai încet părea să înainteze. Centrul Regional 
de Comunicaţii. Descuie cu cartela de acces și intră într-o sală 
încăpătoare. Nucleul secţiei de poliţie. O sală plină de operatori 
aflaţi în fața unui ocean de computere, care luau decizii de viață 
și de moarte - aici erau transmise și evaluate toate apelurile la 
serviciile de urgenţă din Comitatul Stockholm. O luă la fugă 
printre șirurile de birouri, apropiindu-se de o sală mai micuță 
care aducea a acvariu, pereţi de sticlă între care se afla un 
singur pește, polițistul care era de serviciu azi. 

— Sala de ședințe e liberă? 

— Da. 

— Am nevoie de ea pentru câteva minute, bine? 

Polițistul își luă ochii de la încă un monitor, pe care se mișcau 
și licăreau și mai multe luminiţe. 

— Hai cu mine! 

Era un tip înalt, mult mai înalt și mai solid decât Wilson - un 
om care-și petrecea prea mult timp înotând în cușca lui de sticlă 
și prea puţin la sala de sport a secţiei -, dar se mișca neașteptat 
de agil și se îndreptă rapid spre o ușă din colţul sălii. 

— O să fie o ședință aici într-o jumătate de oră. 

— Termin până atunci. 

Polițistul îi descuie ușa, Wilson îi mulțumi și o închise în urma 
lui, apoi deschise televizorul cu diagonala de 127 de centimetri 
fixat pe perete, lângă o tablă magnetică pe care nu scria nimic, 
și se duse să tragă jaluzelele. 

Mai rămăsese mai puţin de un minut. 

Luă la rând canalele - SVT, TV4, BBC, Sky - până dădu de 
CNN și se așeză într-un fotoliu comod. Sala de ședințe. Sala 
pentru situaţii de criză. Aici se aflaseră cu șase săptămâni în 
urmă, când o confruntare între forțele de poliţie și niște bande 
rivale din suburbiile din zona de sud se transformase într-un 
adevărat război, acum patru săptămâni, când le dăduseră ordin 
lunetiștilor să tragă în atentatorul sinucigaș care intrase într- 


VP - 94 


unul din cele mai mari magazine universale din Stockholm într-o 
vineri, când era plin, acum două săptămâni, când avusese loc o 
evadare în masă dintr-o închisoare de maximă securitate. O sală 
pentru situaţii de haos. Pentru bătălii. Pentru urgenţe. Pentru 
iadul pe pământ. De data asta era singur. Dar senzaţia era 
aceeași. Se putea întâmpla orice. Se putea duce naibii totul. 
Deși habar n-avea ce urma să vadă pe ecran. 

Un bărbat. Doar asta văzu. Un tip cu un aer sever, care-ţi 
inspira încredere. Aducea cu toţi ceilalți prezentatori de la CNN, 
ca și cum ar fi fost cu toţii una și aceeași persoană, într-o altă 
ținută. Atlanta, Georgia. Erik Wilson fusese prima dată acolo în 
interes de serviciu, când își făcuse formarea la FLETC nu era 
departe de baza militară. Un loc care-i amintea de spaţiul în 
care se afla acum. Într-o situaţie de criză, în mijlocul haosului și 
vacarmului, sub presiune, se întâmpla ceva - angajaţii își 
intensificau eforturile, deveneau mai alerţi, mai ageri. O redacţie 
de știri se deosebea de o staţie de poliţie, dar erau mânate de 
aceleași forțe. Întunericul, ceea ce mistuie, rănește și ucide, era 
raţiunea lor de a exista. 

Și acum. 

Reprezentarea vizuală de deasupra umărului reporterului se 
schimbă... imagini cu un accident de mașină. Deasupra frunţii 
lui se rotea titlul BREAK/NG NEWS, în timp ce un alt banner se 
rotea în direcţia opusă, în dreptul mâinilor lui: „Președintele 
Camerei Reprezentanţilor a fost luat ostatic”. 

Se roteau întruna, în timp ce prezentatorul încerca să spună 
ceva, imposibil de deslușit. 

— Te uiţi, Erik? 

Din telefonul aflat în buzunar se revărsă din nou vocea ei. 

— Da. 

— Bun. 

— Dar care-i... 

— Uită-te în continuare! 

Și apoi Sue Masterson îi închise, ca și înainte. Un telefon de 
unică folosinţă. Căruia nu i se putea lua urma. 

Uită-te în continuare... la ce? 

Pe masă erau două sticle cu apă minerală. Desfăcu una și bău 
cu nesaţ. Textul de sub mâinile reporterului se rotea cu aceeași 
intensitate. Președintele Camerei americane a Reprezentanţilor 
fusese răpit? Wilson nu era sigur că citise bine, că interpretase 

corect informaţia. Politicianul aflat pe locul al treilea în ierarhia 
Statelor Unite, după președinte și vicepreședinte, fusese luat 
prizonier? În cazul ăsta, era o știre de interes global. Erik Wilson 
știa lucrul ăsta. Dar nu știa ce avea de-a face cu el. 

Prezentatorul serios, care îţi inspira încredere, dar arăta 
absolut comun, anunţă că urma un alt material. O voce repezită, 
surescitată, începu să vorbească, în timp ce pe ecran apărea o 
hartă detaliată a Columbiei, înlocuită imediat de o altă hartă a 
unei zone de frontieră, în apropierea junglei amazoniene, 
înlocuită la rându-i de imagini cu vehicule carbonizate. 

Camera se focaliză mai bine, imaginile deveniră mai detaliate. 
Camioane, mașini și motociclete distruse. Pături întinse pe iarbă 
în jurul lor. Sub aceste pături zăceau trupuri neînsufleţite. 
Picioare acoperite de pantaloni de stofă și pantofi negri se ițeau 
de sub material... mai multe persoane. Și picioare în uniforme 
verzi, de armată, și bocanci... mai multe. Și apoi picioare în 
uniforme bleumarin, cu bocanci cu botul ascuțit... mai multe. 
Erik Wilson le numără involuntar, cum făcuse adineauri cu 
treptele. 12 agenţi de securitate americani, 15 soldaţi 
columbieni și 14 membri ai Forţelor Speciale columbiene. 

O voce stridentă începu să vorbească despre războiul 
împotriva drogurilor. Despre faptul că era condus de Crouse. 
Despre o vizită la un cuptor de cocaină confiscat. Despre faptul 
că gherilele PRC atacaseră locul, îl răpiseră pe Crouse și, cu o 
oră în urmă, revendicaseră acțiunea. 

Și, treptat, începu să înţeleagă. Nu ce, nici cum, dar cine. 

Columbia. Cocaină. Moarte. 

Paula. 

Prezentatorul din studio avea din nou legătura. Deasupra 
frezei lui dichisite scria în continuare BREAKING NEWS. Dar 
textul de pe burtieră se schimbase. 

America declară un nou război contra terorii. 

Apoi începu un nou segment, iar Wilson desfăcu a doua sticlă 
de apă minerală. Rareori îi era sete, spre deosebire de Grens și 
ceilalți colegi ai lui, care făceau ștafetă între birourile lor și 
aparatul de cafea, dar acum apa i se prelingea pe gâtlej, în piept 
și în stomac, și de-acolo într-o groapă fără fund, fără a-l curăța. 

O nouă voce și prima imagine - pupitrul familiar de la Casa 
Albă, pe care-l văzuse în nenumărate filme, și pentru un răstimp 
Wilson avu senzaţia că era suspendat la hotarul dintre realitate 

și ficțiune, un soi de speranţă că poate, poate, treaba asta nu se 
întâmpla deloc. Dar se întâmpla aievea. Era viaţa reală. Era 
adevăratul președinte, nu vreo versiune dintr-un film care o să 
iasă de pe platoul de filmare și din studio pentru a merge într-o 
rulotă să-și refacă machiajul pentru următoarea scenă. Procedă 
cum procedau președinții americani când se întâmpla ceva grav, 
se uită fix în cameră cât de mult putu înainte de a se preface că 
se uită în jos, la o foaie care nu exista, înainte de a-și ridica din 
nou privirea și a continua să citească de pe prompter. O pauză 
exersată, coborârea glasului și cuvintele poporul american, ca 
întotdeauna. La dreapta președintelui se afla vicepreședinta, 
urmată de șeful de stat major, iar în capătul opus se afla 
directorul CIA. O demonstraţie de forţă. Gravitate. Cum nu se 
poate mai deosebit de o situaţie fictivă. 

Apoi președintele american spuse că un atac asupra unuia 
dintre cei mai importanţi demnitari era un atac asupra Statelor 
Unite. Statele Unite nu negociază cu teroriștii. Organizația 
teroristă PRC, care revendicase acțiunea, devenise un inamic al 
Statelor Unite. Războiul pe care-l ducea Timothy Crouse contra 
traficului de droguri devenise un război în care era implicat 
statul american. De-acum aveau să se concentreze pe anihilarea 
PRC-ului - astfel se câștiga genul ăsta de război. Aveau să-i 
distrugă structura ierarhică. Vor distruge traficul de cocaină din 
care se finanţau. 

— Sue? 

Era prima dată când o suna el. 

— Așteaptă. 

— Dar... 

— În curând. 

Îi închise. Din nou. lar Wilson rămase singur în sala de 
conferințe cufundată în întuneric - tulburat doar de o rază de 
lumină enervantă care se strecura printr-o crăpătură, unde nu 
se trăgea bine una dintre draperii. Netezi cuta, ca să ţină la 
distanță lumea de-afară. Ce se întâmpla în acest moment era 
ceva care-l privea doar pe el, lupta lui, și începuse cu trei ani în 
urmă, când totul se dusese naibii într-o celulă de închisoare - 
era responsabilitatea lui să-l ţină în viaţă pe bărbatul pe care îl 
recrutase și pe care, fără să vrea, ajunsese să-l simpatizeze, ba 
chiar să-l considere apropiat. 

Noi imagini. Pupitrul de la Casa Albă lăsă locul unei suite de 

cărţi de joc. Un soi de listă. 

Erik Wilson se apropie. 

Mai întâi o poză cu o carte de joc de inimă roșie - Asul de 
Cupă. Însă în centrul cărţii scria „Comandantul suprem” și se 
vedea un chip... o imagine încețoșată cu un bărbat care purta o 
beretă mare, verde. O figură mândră, cu niște ochi negri, 
pătrunzători, sub care era scris un nume. Luis Alberto Torres. Și 
porecla lui: Jacob Mayo. 

Prezentatorul anunţă că, începând din acel moment, acest 
lider al gherilei avea să fie pe primul loc pe lista celor mai 
căutați infractori. O listă care cuprindea 13 indivizi pe care FBI-ul 
și CIA-ul îi considerau cei mai influenţi sau cei mai periculoși 
membri ai PRC-ului. 

Rând pe rând, au fost prezentaţi ca personaje de pe cărţile de 
joc. 

Inamicul avea să fie prins... viu sau mort. 

Asul de Cupă a fost înlocuit cu Regele de Cupă - numărul 2 pe 
lista cu pricina, „Comandantul Bloque Amazon”. Un tânăr care 
purta o eșarfă largă în jurul frunţii, cu o barbă neîngrijită, poza 
de pașaport a lui Juan Mauricio Ramos, cunoscut sub porecla de 
EI Médico. Urmă Regina de Cupă, „Teoreticiana”, o femeie la 
vreo 40 de ani, o fotografie alb-negru făcută într-o junglă 
cufundată în umbră. Era înaltă și slabă și, conform cărții de joc, 
se numea Catalina Herrador Sierra și i se spunea Mona Lisa. 
Apoi Valetul de Cupă, cu titlul „Asasinul”, cu o faţă lătăreaţă, cu 
trăsături indigene, și un păr superb prins într-o coadă deasă, 
Johnny Sánchez, poreclit ElI Mestizo. 

Era o prezentare de efect, te ţinea în suspans. Toți aveau un 
aer periculos. Și privitorul știa că toți erau probabil condamnați 
la moarte. 

Wilson mai văzuse și altă dată treaba asta. La momentul când 
Statele Unite invadaseră Irakul. Apelaseră la o suită de cărţi de 
joc pentru a-i prezenta pe cei 50 de membri ai guvernului lui 
Saddam Hussein daţi în urmărire generală. lar scenele execuţiei 
Asului de Pică, Saddam Hussein, îl urmăreau și acum pe Wilson. 
Aceeași strategie - definește și demontează pas cu pas 
organizația inamică. 

Valetul de Cupă a fost înlocuit de Zece, Nouă și apoi Optul de 
Cupă. „Comandantul Bloque Cielo” lăsă locul „Comandantului 
Bloque Juanita”, „Responsabilul cu armamentul” lăsă locul 

„specialistului în explozibile și muniţie”. 

Toţi cei aflaţi pe listă erau proscriși din acest moment. Se 
pusese un preț pe capul fiecăruia. Se oferea o recompensă 
pentru prinderea lor, vii sau morți. 

O numărătoare inversă. Așa părea. O numărătoare care ducea 
spre ceva. Nu știa spre ce. Până când realiză. 

Pe ecran apăru Șaptele de Cupă. 

Și ce simţea Erik Wilson în acest moment nu era teamă, nici 
groază, era mult mai mult decât atât. Se simţea mai degrabă ca 
și cum l-ar fi străpuns o sabie din creștetul capului, trecând prin 
piept și apoi înfigându-i-se în abdomen. Nu avea copii, nici soție. 
Ca urmare, nu se temuse niciodată că ar putea pierde o 
persoană apropiată, cât despre a-și pierde propria viață, gândul 
ăsta nu-l deranjase niciodată, ziua aia avea să vină când era 
momentul, energia veche se va preface într-o energie nouă. Dar 
acum descoperi acest sentiment: teama de a pierde o persoană 
la care ţinea cu adevărat. 

Ar fi vrut să se așeze. Dar nu putea, îi amorţiseră picioarele. 
Ar fi vrut să se ridice, dar și asta îi era imposibil, nu-l ţineau 
picioarele. Se rezemă de masa de conferință, era un sprijin solid. 

Șaptele de Cupă. 

Ocupa ecranul de plastic, ocupa aproape tot peretele. 

Și avu senzația că acea carte de joc rămase pe ecran mult 
mai mult decât celelalte. Nu exista nicio fotografie, în mijloc se 
vedea doar o siluetă întunecată. Deasupra ei scria 
„Instructor/Bodyguard” și dedesubt o poreclă, singurul nume pe 
care îl știau autorităţile americane: 

EI Sueco. 

Și apoi din acea siluetă se desprinseră imagini în mișcare, 
relativ neclare, filmate de sus. Prin satelit, era sigur de asta, o 
secvenţă în care se vedea un bărbat coborând dintr-un camion, 
cu o armă în mână, era limpede că-și apăra marfa. Wilson își 
aminti de întâlnirile în apartamente pustii, în curs de renovare, 
dintre un agent de legătură și un informator. Își aminti acele 
telefoane de viaţă și de moarte, la ore târzii, după ce Paula se 
infiltrase la cel mai înalt nivel al grupării și îi spunea că era 
momentul să atace, să elimine. 

Tu. El Sueco. Paula. 

— Ce se întâmplă? 

Ușa se deschise. Polițistul de serviciu apăruse în prag și se 

uita la el. 

— Cum adică? 

— Te-am auzit ţipând, Erik. 

— Țipând? 

— Da. 

Chiar ţipase, îl durea gâtul acum. Și o făcuse fără să-și dea 
seama. 

— Nu. Probabil că n-ai auzit bine. 

— Dacă n-ai ţipat tu, atunci cine a spart sticla? 

Erik Wilson se uită în direcția indicată de polițist. Una dintre 
sticlele de apă minerală zăcea în fața lui. Făcută țăndări. 
Probabil că fusese izbită de perete și se împrăștiase pe podea, 
acoperită acum de cioburi fine, care scânteiau în lumina 
răspândită de televizor. 

O aruncase cu putere. 

— Voiam doar să văd ce faci. Te las în pace acum. 

Polițistul se uită la el, dădu din cap și închise ușa. lar Erik 
Wilson începu să respire adânc, fără grabă, încercând să-și 
recapete stăpânirea de sine. 

Acum știa. 

Paula. Pe o listă neagră. 

Adrenalina care gonea prin el se putea canaliza acum. 

Ceea ce se manifestase exterior prin țipăt și prin aruncarea 
unei sticle în perete luase forma unei dureri surde înăuntrul lui... 
o apăsare în piept, în zona inimii, un junghi care i se tot punea 
undeva în abdomen. Nu era teamă. Nici furie. Erau toate astea, 
în același timp. 

Călcă peste cioburi și trosniră sub pașii lui. Telecomanda. N-o 
mai găsea. Oare dăduse și cu ea de perete? Căută de-a lungul 
ramei negre, de plastic, a televizorului butoanele mici, lângă 
care nu scria nimic, le testă pe rând și mai întâi se auzi mai tare, 
apoi îl izbi o imagine stridentă, apoi o străfulgerare în marginea 
din dreapta și apoi, într-un final, vocea nesuferită a 
prezentatorului, atât de severă și agasantă, se stinse. Și se lăsă 
tăcerea. O liniște desăvârșită. 

Până când sună din nou telefonul. 

— Erik, îmi... 

— De ce naiba apare pe lista aia? 

— Pentru că operăm ca și voi. Cu informaţii false. 

— Dar aia e o listă cu ţinte de eliminat! 

— Nu era la momentul când l-am pus pe ea, acum șase luni. 
Știi asta. De-abia acum s-a transformat în asta. 

Așa opera poliţia în Suedia. Așa opera și în Statele Unite. Un 
informator trebuia să aibă un anumit grad de credibilitate 
pentru a se infiltra într-o grupare, adopta imaginea unui 
infractor ca să fie acceptat. În Suedia, după ce îl recrutase pe 
Piet Hoffmann, Erik Wilson îl pusese de-a lungul anilor pe 
diverse liste, ca suspect în mai multe infracţiuni grave, în 
arhivele de la Direcţia Judiciară i se modificase retroactiv 
cazierul, spre a include fapte mai grave, în arhivele sistemului 
penitenciar suedez era caracterizat ca violent, cu tendinţe 
psihopatice - toate treburile astea contribuiseră la mitul lui Piet 
Hoffmann, până când a ajuns să fie considerat unul dintre cei 
mai periculoși infractori din Suedia. 

Falsificarea unor informaţii esenţiale pentru statul de drept 
era o componentă a acestei metode. 

Astfel se folosise și DEA de lista celor mai periculoși infractori 
elaborată de FBI, subcategoria Narcotice, o listă care identifica 
personajele cu greutate din rețeaua traficanţilor de cocaină și 
care era folosită și în așa-numitul „Război contra drogurilor” dus 
de Comitetul Crouse - aceeași listă era folosită acum pentru a-i 
prinde pe membrii PRC-ului, clasificată mai nou ca organizaţie 
teroristă. 

— Erik? 

— Da? 

— Am hotărât că asta era cea mai simplă și mai rapidă 
metodă. Hoffmann a reușit să se infiltreze în PRC în 18 luni. A 
fost cu adevărat eficient, așa cum ne-ai promis, poate chiar mai 
bun. Informaţiile pe care ni le-a transmis au fost corecte. Deja 
ne-a ajutat să oprim mai multe transporturi și să închidem 
câteva cuptoare de cocaină. Niciunul dintre informatorii noștri 
de până acum n-a reușit să se apropie așa mult, să ajungă la 
gradul ăsta de încredere. Dar trebuia să facă un pas dincolo de 
Sânchez, să pătrundă și mai adânc în organizaţie. 

Din biroul lui dintr-o secție de poliţie din Suedia, în lipsa altor 
informaţii, Wilson verificase adesea ce se mai știe despre 
individul cunoscut drept El Sueco - când descoperise numele pe 
site-ul FBl-ului, știuse implicit. Numărul 7. Pe lista persoanelor 
date în urmărire generală, cei mai periculoși indivizi din cadrul 
PRC-ului. Pus pe la mijloc ca să nu bată la ochi, totuși încadrat 

de nume care să-i consolideze poziţia. Odată ce capii PRC-ului 
văzuseră cât de important era pentru FBI și, ca urmare, pentru 
Statele Unite, începuse să se bucure de o încredere și mai mare 
din partea lor și putuse astfel să pătrundă și mai adânc în 
organizaţie - era inamicul, definit ca o ţintă, o profeție care se 
împlinea de la sine, făcându-l să joace un rol și mai important. 

— In afară de agentul de legătură american și de tine, Erik, eu 
sunt singura care știe adevărul. Nu ne puteam asuma riscul să 
afle și altcineva. Așa că, oficial, conform listei, e unul dintre cei 
mai periculoși inamici ai noștri. O confirmare absurdă a faptului 
că ne-am făcut bine treaba. Nici măcar șefii mei n-au habar. 

— Sue, nimeni nu înțelege mai bine ca mine. Dar ce nu 
înţeleg este... de ce, de ce mama naibii, n-ai informat pe nimeni 
înainte ca treaba asta să fie anunţată public? 

— Pentru că am aflat cu doar câteva minute înaintea ta. 

Porecla informatorului fusese strecurată pe lista celor mai 
periculoși indivizi din cadrul PRC-ului, primii 13 ca importanţă. ȘI 
strategia se dovedise pe-atât de eficientă pe cât speraseră. 
Până când unul dintre cei mai influenţi demnitari americani 
fusese atacat, luat ostatic și răpit. Până când lista se 
transformase într-o listă neagră. 

— Eu am ales să-l plasez acolo, Erik. E responsabilitatea mea. 

Chiar era  responsabilitatea ei. Intocmai cum fusese 
responsabilitatea /u; când același lucru se întâmplase în Suedia. 

— Deja am programat o întâlnire cu șeful de stat major și cu 
vicepreședinta. Peste trei ore. O să le explic că s-a produs... o 
eroare. Că cineva care lucrează pentru noi a fost etichetat, din 
greșeală, drept inamic. Și, între timp, tu ar trebui să te duci la 
Ambasada Statelor Unite la Stockholm. Vreau să afli cât de 
multe știu ei înainte de întâlnire. 

— Ei? 

— Casa Albă. Oamenii care tocmai au decis că Piet Hoffmann 
trebuie să moară. 

o... 

Multe ore. Așa spusese femeia. 

Timothy D. Crouse, președintele Camerei Reprezentanţilor, 
habar n-avea. 

Umeri, spate, șolduri, baza coloanei. Amorţise de mult, nu mai 
simţea durerea. Dar își dădea seama că cei din jurul lui stăteau 
pe un soi de banchete și el era singurul obligat să stea pe jos în 

remorcă. 

De fiecare dată când se punea frână, fiecare mișcare a 
volanului îi zdruncina zdravăn oasele și mușchii, iar drumurile 
erau făcute praf - de mai multe ori se împotmoliră în noroi și 
simţi, după mişcările remorcii, că ceilalţi săriseră de-acolo ca să 
împingă camionul greoi. 

Într-un final se lăsă furat de somn, încercând panicat să 
rămână lucid, trezindu-se doar când auzi, în ciuda apărătorilor 
de urechi, un râs tăios, strident. Și atunci înţelese motivul. Unul 
dintre soldaţi se lăsase cu picioarele rășchirate peste el și, în 
ciuda gropilor și curbelor periculoase, reușise să-și menţină 
echilibrul îndeajuns cât să urineze peste pieptul, gâtul, faţa și 
părul lui Crouse. Altcineva îi trăsese un șut în coaste, aproape 
de piept, strigându-i într-o engleză poticnită 7rezește, în morții 
mă-tii, altcineva strigase A făcut pe el, nenorocitul, iar o a treia 
persoană, o femeie, zisese £ la costum, dar i-ar trebui un scutec. 
Un cor discordant de râsete pe diverse tonalități, precum 
coţofenele din împrejurimile casei lui din Maryland, când se 
înfigeau într-o pâine și începeau să cârâie și apoi una din ele își 
lua zborul cu ultimul colț de pâine uscată. 

Adormi din nou și dinaintea ochilor i se derulară frânturi 
disparate de cer, frunze verzi și un soare strălucitor. Se mai 
opriră o dată, lăsând în urmă noroiul. Incercă să tragă de eșarfa 
de la ochi lipindu-și fruntea de claviculă și reuși să întrezărească 
un avanpost PRC pe marginea drumului. Și apoi se făcu 
întuneric. Nu răzbătea nicio lumină. Jungla era acoperită de o 
boltă deasă țesută din coroanele copacilor cu trunchiuri înalte 
de 25 până la 30 de metri... sau poate chiar mai mult, 
profilându-se pe cer. 

Trecuseră de o tabără, era sigur de asta. Când nu era nimeni 
atent, întorsese capul până când îi alunecaseră apărătoarele de 
urechi și auzise mai întâi monte, junglă, și apoi ca/etas, barăci. 
Și apoi un sunet bizar, ca un plescăit. Știa ce este, churuquiada, 
semnalul pe care gherilele îl împrumutaseră de la maimuțe, era 
zgomotul pe care îl făceau când se dădea trezirea în tabără. 

Sforăitul și mormăitul camionului încetă. Din nou. Dar cu totul 
de data asta, motorul era oprit, iar ușile cabinei se deschiseră cu 
o smucitură. Parcă era în junglă... umezeala, mireasma. Se 
gândi că, probabil, încă se afla în Columbia. 

Cineva îi smulse apărătoarele de urechi, îl prinse brutal de 

antebrațe, îl trase în capul oaselor și îl împinse jos din remorcă. 
Auzi voci noi, nu la fel de multe ca înainte, vocile celor care 
urinaseră pe el și apoi se hliziseră ca niște coţofene fuseseră 
înlocuite de niște voci mai răgușite și mai grave, ale unor 
persoane mai coapte. Ce auzea era realitatea lui, nu ficţiunea 
teroristului din trupele de gherilă. Mâinile care-l prinseseră de 
antebrațe îi poposiră pe spate și îi dădură brânci pe o potecă 
plină de noroi, căzu și se lovi rău la frunte și la un picior, se 
izbise în plin cu rotula de o piatră ascuţită. 

Și realiză ce zgomot era acum, că nu se mai auzea motorul 
camionului. Bâzâitul a mii de insecte alcătuia un zumzet 
asurzitor care-i reverbera în tot corpul, zdruncinându-i oasele și 
tendoanele. Se auzea ciripitul a sute de păsări care zburătăceau 
de colo-colo pe deasupra lor. Și ţipetele monotone ale 
maimuțelor care săltau din luminiș în luminiș, străbătând 
Amazonul. 

Mai primi câteva ghionturi în spate. Până când cineva îl opri, 
punându-i mâinile pe piept, apoi tăindu-i eșarfa de la ochi și 
lăsând-o să cadă la pământ. g 

Poteca plină de noroi îl purtase până în mijlocul taberei. In 
fiecare colț se afla câte un paznic înarmat. Și niște barăci, niște 
cocioabe mai bine-zis, erau risipite într-un soi de configurație. 

Avea soldaţi înainte și înapoi, îmbrăcaţi toţi în ţinute de 
camuflaj, cu bocanci până la genunchi plini de noroi, cu arme 
automate - păreau să fie puști AK-47 - atârnate pe umăr. 

O tabără temporară. Asta părea să fie. O tabără care putea fi 
ridicată rapid și refăcută în altă parte. 

Bărbatul care-l împungea în piept cu degetele încărcate de 
inele era scund și îndesat. Era greu să-i apreciezi vârsta, ar fi 
putut să aibă oricât între 25 și 45 de ani. Un chip la fel de lipsit 
de expresie ca ale celorlalți, o peliculă permanentă de 
transpiraţie, dar la el se întrezăreau mai multe straturi de 
transpiraţie uscată sub cea proaspătă. Ochii îi ieșeau în 
evidenţă. Avea o expresie aparent îngrijorată, dar doar aparent. 
Cineva care încerca să pară îngrijorat pentru că descoperise că 
oamenii reacționează bine la treaba asta. 

— Señor Crouse. Sau să vă spunem... domnul președinte 
Scutec? Bun venit, prietene. Eu mă numesc Maximiliano Cubero. 
Comandantul frontului special al PRC. Dar poţi să-mi spui 
„domnule comandant”, ca toţi ceilalţi prizonieri. 


VP - 104 


Vocea îi era precum ochii. Părea calmă, prietenoasă. Ca și 
cum încerca să dea impresia asta, descoperise că oamenilor le 
plăceau vocile calme și prietenoase. 

Apoi bărbatul ridică glasul, deveni mai autoritar când se 
întoarse spre insul aflat chiar lângă el, dându-i ordine. Un individ 
care, după însemnele pe care le purta, era aghiotantul lui. Și 
care, la rândul lui, încerca să vorbească asemenea 
comandantului când se întoarse spre cei doi bărbaţi din spatele 
lui, care luaseră poziția de drepţi. Amândoi îl ascultară și apoi o 
porniră spre o clădire mică de lemn, cu un acoperiș de tablă, 
care, spre deosebire de celelalte, era îngrădită pe toate laturile 
de gratii din bambus, cu câte o ușiță îngustă. Comandantul îl 
împunse pe Crouse tare cu cotul în coaste și arătă într-acolo. 

— Camera Reprezentanţilor. Așa o să-i spunem acelei ca/ete 
de-acum. Ce părere aveți, domnule președinte? 

O cușcă. Asta era. Atât și nimic mai mult. Crouse întrezări o 
rogojină pe podea și lângă ea un bol de plastic. lar acolo, nu 
observase la început, într-unul din colțurile opuse ale cuștii se 
afla o fiinţă umană. Un bărbat într-o stare avansată de 
malnutriție, cu părul și barba neîngrijite, într-o cămașă 
zdrenţuită în ultimul hal și în pantaloni de stofă tăiaţi la 
genunchi, legaţi cu o sfoară în jurul mijlocului subţiat. Cei doi 
membri ai gherilei descuiară și se auzi scârțăitul ușii de la cușcă, 
intrară și-l traseră afară pe bărbat de-acolo, ţinându-l de 
subsuori, târându-l după ei. 

— Vă cunoașteţi? 

Expresia comandantului era una aparent îngrijorată, tonul lui 
este prietenos. 

— Dacă nu, vi-l prezint pe Señor Crouse din Statele Unite. 
Dumnealui este Señor Clarke. Tot din Statele Unite! Nu e 
minunat că v-aţi putut întâlni astfel? Vreau să spun, deoarece 
călătoriți amândoi în afara graniţelor? 

Clarke. Un nume pe care Timothy D. Crouse îl recunoscu. Unul 
dintre cei mai importanţi 254 de americani ţinuţi ostatici de PRC 
în momentul de față. De fapt, se întâlniseră la o festivitate și la 
conferința de presă de după, la Washington. Cu patru ani în 
urmă. Poate chiar cinci. Și bărbatul fusese pe-aici practic de- 
atunci, mutându-se dintr-o tabără în alta. Când se apropie și-i 
văzu mai bine faţa, Crouse desluși urme vagi din figura de 
odinioară. 

— Bun. Acum c-aţi avut ocazia să faceţi cunoștință, e 
momentul să vă luaţi rămas-bun. 

Era ciudat. Crouse se tot gândise la asta încă din remorcă. Ar 
fi trebuit să-i fie teamă. Dar nu-i era. Nu încă. Furie! Asta 
simţea. 

Comandantul făcu un semn din cap spre aghiotant, care-l 
îmbrânci imediat pe prizonierul emaciat din faţa lui pe unul din 
puţinele petice de iarbă. Scoase o eșarfă neagră din buzunar, 
aidoma celei pe care o purtase Crouse pe drum într-acolo, și i-o 
legă la ochi lui Clarke. Comandantul se apropie cu pași hotărâți 
de el și abia acum observă Crouse că, spre deosebire de ceilalţi, 
acesta purta cizme negre cu pinteni zornăitori în formă de stele, 
cu pietre roșii, scânteietoare, de-o parte și de alta. La șoldul 
drept îi atârna un revolver pe care i-l puse la tâmplă lui Clarke, 
dând roată feţei supte. Soldaţii începură să strige la unison. 
Muerte. Mort. Şi în engleză, ca să fie siguri. Comandantul 
rămase cu pistolul în dreptul ţestei lui Clarke în timp ce se 
întorcea spre Crouse, asigurându-se că noul prizonier îl vede 
cum se ocupă de prizonierul dinainte. Că îl privește cum apasă 
pe trăgaci. Cum trage. Realitatea mea, nu ficțiunea acestui 
terorist. Prin gaura lăsată de glonţ ţâșniră sânge și limfă, 
mânjindu-i uniforma comandantului. Și subalternii lui începură 
să râdă în hohote, pentru că la asta se aștepta comandantul. Și, 
când Clarke căzu la pământ - nu cu capul înainte, ca și cum 
trupul dârz, chinuit de durere, nu se putea hotărî dacă să cadă 
sau nu -, se întâmplă atât de lent, ca și cum s-ar fi mișcat prin 
apă, predându-se pe măsură ce toate funcțiile biologice se 
stingeau și nici măcar voinţa de a trăi nu le mai putea reactiva. 

— Următorul! 

Aghiotantul dădu fuga spre Crouse, dornic să-i facă pe plac 
comandantului, și-i dădu un brânci cum făcuse și cu Clarke, spre 
același petic de iarbă. Crouse se văzu obligat să stea lângă 
cadavrul lui Clarke. 

— Ştii care e principalul avantaj când avansezi în cadrul 
acestei organizaţii, domnule președinte Scutec? Când devii 
ofițer? Poate chiar și când devii... El Comandante? Desigur. Te 
simţi bine când ajungi atât de departe cum am ajuns eu, nu neg 
asta, și mie, unul, îmi place să mă simt bine. Dar principalul 
avantaj, domnule președinte Scutec, e că e treaba mea să 
execut americani influenți. Pe-aici, eu sunt cel care face asta. 

Așa că ceilalți au trebuit să te cruţe, să te ţină în viaţă, de 
dragul meu. 

Comandantul ridică pistolul, îi frecă ţeava cu arătătorul, ca și 
cum o curăța de praf, îi făcu semn din cap aghiotantului să 
desfacă eșarfa neagră care alunecase de pe chipul încremenit al 
lui Clarke și să i-o lege la ochi lui Crouse. 

Se făcu întuneric din nou. 

Lumea se redusese la sunete, mirosuri și vibraţiile care trădau 
mișcările cuiva. 

Și apoi îi auzi din nou. Soldaţii urlând. Muerte. Și simţi gura 
rotundă, de metal, a pistolului lipindu-i-se de tâmplă - și apucă 
doar să-și spună „în dreapta, nu în stânga”, cum fusese la 
Clarke - înainte ca bărbatul să tragă. 

Erik Wilson o luă la fugă. Țâșni din sala de ședințe cufundată 
în întuneric din Centrul Regional de Comunicaţii, urcă scările, 
străbătu coridoarele secției, îndreptându-se spre un dulap 
dreptunghiular, aproape uitat și rareori deschis, aflat într-un colţ 
al biroului lui. Opt uniforme pe umerașe. Trecuse mult timp. Nu 
le purtase nici măcar la acele ocazii oficiale când s-ar fi cuvenit 
să le poarte. Pur și simplu, nu era stilul lui. Acum smulse husa 
de plastic de la curăţătorie de pe uniforma aflată cel mai în 
spate, o trase pe el și ieși tot în fugă. Trecu de ușa închisă a sălii 
de conferinţe, unde ar fi trebuit să se afle acum, și pentru o 
clipă își dori să se fi hotărât să meargă la acea ședință a 
Consiliului Director, să nu fi răspuns niciodată la telefon - așa n- 
ar fi aflat nici acum că prietenul lui, pentru care era responsabil, 
risca să fie asasinat în numele legii oricând. Că era un proscris. 
Din nou. : 

Ușa asta o deschise. Ușa departamentului SWAT. li salută în 
treacăt pe colegii lui, ocupați cu ale lor, și trecu grăbit în camera 
învecinată, spre pupitrul de comandă. Un dulap încăpător, plin 
cu chei, era larg deschis și înhăță un rând de chei aflat pe 
undeva pe la mijloc și tocmai se pregătea să iasă când șeful 
echipei SWAT îl strigă. 

— Ce naiba faci? 

— Împrumut una din mașinile voastre pentru câteva ore. 

— Uite ce e... în departamentul meu, se cere voie mai întâi! 

Wilson dispăruse deja pe coridorul întunecat și ajunsese în 
dreptul neoanelor enervante de pe scări. Uniforma. Mașina de 
poliţie cu emblema. Avea mai puţin de trei ore la dispoziţie să 
adune informaţiile de care avea nevoie Sue, ca să-și joace cât 
mai bine cartea. Cartea lui Piet Hoffmann. Șaptele de Cupă. ȘI 
totul se reducea la a fi luat în serios, la a transmite semnalele 
potrivite, spre a putea pătrunde într-o ambasadă securizată. 

leși din garaj, urcând pe aleea în pantă spre barieră și ghereta 
paznicului, porni sirena și girofarul și acceleră pe strada 
Hantverkar. 

Gherilele PRC. 

De decenii întregi, aceste gherile columbiene tot răpeau 
americani, scandinavi, japonezi, francezi. Urmau negocieri 
prelungite, de ordinul anilor adesea, în vreme ce oamenii erau 
ținuți închiși în cuști, într-o junglă în care nu putea pătrunde 

niciun intrus. Dar asta era cu totul altceva. Timothy D. Crouse. 
Președintele Camerei. O persoană foarte influentă. Guvernul 
Statelor Unite va fi obligat să acţioneze. 

Și totul se schimbase. 

Erik Wilson își croi drum în zigzag printr-o coloană de mașini, 
trecu pe trotuar prin dreptul Primăriei, pe o pistă de biciclete 
prin dreptul birourilor guvernamentale. Își aminti că evadarea lui 
Paula începuse chiar aici, chiar pe aceste culoare ale puterii, în 
timpul unei întâlniri cu ministrul justiţiei și un șef de poliţie care 
garantaseră sprijin și imunitate totală pentru misiunea lui Paula 
de a se infiltra în mafia poloneză în interiorul unei închisori 
suedeze de maximă securitate. Wilson rezistă cu greu unui 
impuls infantil de a ridica un deget mijlociu în aer la adresa 
tuturor celor care făcuseră promisiuni și le încălcaseră, care 
sacrificaseră viețile altora spre a menţine ierarhia. Dar nu 
meritau nici atât. Și, pe deasupra, își primiseră deja pedeapsa - 
fuseseră condamnaţi în cel mai mediatizat proces al deceniului 
-, sfârșind fix în celulele în care îl lăsaseră pe Hoffmann, în 
pericol de moarte. Se tot învârtea de pe trotuar în stradă și 
înapoi până când dădu de Piaţa Gustav Adolf. Nu se putea 
merge mai departe de-aici. Mașinile pufnitoare, nervoase, care 
împroșcau cu dioxid de carbon, alcătuiau un zid viu. Piaţa 
superbă cu sens giratoriu care despărțea Departamentul de Stat 
de Operă, Parlament și Palatul Regal, inima capitalei, era 
blocată complet și era imposibil să spargi blocajul, chiar și cu 
sirena și girofaruri. Se uită la ceasul de pe bord, așteptă un 
minut și încă unul. Și apoi o luă din loc, izbind metal de metal, 
dând înapoi, înainte, luând-o prin lateral, croindu-și drum prin 
sensul giratoriu, ciocnindu-se de jardinierele care înconjurau 
soclul statuii unui rege care privea de sus orașul. Acceleră când 
intră pe aleea care străbătea Parcul Regal și de-acolo pe cea 
mai aglomerată stradă pe care circulau autobuzele, al cărei 
nume nu-l știa nici acum, ţinând-o tot înainte până la Nybroplan. 
Și acolo, în mijlocul piaţetei, îi sună din nou telefonul. 

— Sue, n-am timp acum. Sunt în trafic și... 

— Îmi pare rău să te dezamăgesc, nu sunt Sue. Te sun de la 
închisoarea din Kronoberg. Sunt directorul. 

O voce de bărbat joasă și hârșâită, un fumător înrăit, Wilson 
era convins de asta. 

— Atunci mie îmi pare rău să vă dezamăgesc. Dat fiind că n- 

am timp să vorbesc nici cu Sue, nici cu vreun director de 
închisoare acum. 

— Ei bine, e o treabă care te privește direct. Așa c-ai face bine 
să mă asculţi, Wilson. Am un prizonier aici care face scandal în 
toată regula într-una din celule. Și vreau să vii personal și să-l iei 
de-aici. 

— De ce naiba aș face treaba asta? Vă închid, așa că... 

— Nu închide. Tu ești cel care ar trebui să nu-și scape 
subalternii din ochi. 

— Poftim? 

— Subalternii. Oamenii pe care ești plătit din bani publici să-i 
coordonezi. Oameni care ar trebui să fie pe străzi vânând 
răufăcătorii. Nu provocând ei înșiși scandal. 

— Despre ce vorbiţi? 

— Deci acum mă asculţi? 

— La naiba! 

— Vorbesc despre detectivul tău preferat, Ewert Grens. 

— Și? 

— Vreau să vii să-l iei. E în celula 5 momentan. A fost arestat. 

Era pe strada dinspre faleză acum. Vedea marea chiar în 
dreptul țărmului - frumoasă indiferent de anotimp. 

— Grens? 

— Da. 

— Chestorul Grens? 

— Da. 

— Nu înțeleg. 

— Conform ordinului de arestare, scris de procurorul-șef 
Agestam, chestorul Grens a fost reţinut pentru presupus uz 
ilegal al unei arme de foc și pentru tulburarea liniștii publice. 

La Podul Djurgârd era roșu - Wilson încetini, trecu pe lângă 
coloana de mașini și o ţinu tot înainte spre cartierul select în 
care stăteau înșirate ambasadele. 

— Daţi-mi câteva ore. O să mă ocup de asta. Dar, până 
atunci, va trebui să rămână pur și simplu acolo. 

— Face mare tărăboi. 

— Nu am timp de asta acum. 

— Personalul meu trebuie să aibă de-a face cu el. 

— Dacă nu se potolește... spuneţi-i că aveţi un mesaj din 
partea mea. Spuneţi-i la ureche că, după părerea mea, o să-i 
stea foarte bine în haine vărgate. 


VP - 110 


Erik Wilson amânase dinadins oprirea sirenei, o opri abia 
acum, când parca în faţa gheretei și a paznicilor în uniforme, 
tunși periuţă, cu embleme mari pe umeri și la mâneci. Apărau o 
părticică din Statele Unite, aflată în mijlocul Suediei. Rămase în 
mașină, trebuia să-i lase să se întrebe cine este, ce caută un 
vehicul al serviciilor de urgenţă aici, de ce un poliţist suedez 
sus-pus, care avea să coboare în curând din mașină, trebuia 
lăsat să intre fără a fi luat la întrebări, fără a irosi timpul de care 
nu dispuneau. Numără secundele pe când ce aștepta în preajma 
acelor fortărețe în miniatură. Nu departe se vedea fluturând 
steagul Italiei, alături se afla ambasada Germaniei, iar lângă ea 
cea a Marii Britanii. Peste drum, niște steguleţe marcau intrarea 
în clădirea SVT, cel mai mare post de televiziune din Suedia. lar 
aici, chiar în dreptul geamului de pe partea pasagerului, erau 
rampe din beton, în pantă, și un gard înalt de oţel, camere de 
supraveghere și arme automate, încărcate, mânuite de indivizi 
cu un aer nervos, gata să te bage undeva - îi aminteau de 
închisorile pe care trebuia să le viziteze regulat în interes de 
serviciu. Totul se schimbase acum. După atentatele din 11 
septembrie. Lumea întreagă fusese declarată inamic. 

Deschise portiera și bătu în ferestruica închisă. Se întrebă 
dacă mai era omul care fusese cândva, dacă Erik Wilson, care 
fusese un agent de legătură de prima mână odinioară - polițistul 
care găsea oameni de care să se poată folosi, care le putea 
câștiga simpatia și încrederea, spre a-i convinge să-i dea ceea 
ce-și dorea -, mai exista înăuntrul lui Erik Wilson în versiunea 
actuală, oficialul prins bine în birocraţia de la vârf, astfel că nu 
se mai putea mișca. 

Dacă nu-și ieșise din mână. 

Știu ce vor să afle. Dar cât de mult știu deja? 

Agenţii de pază îl bombardară cu întrebări, dar răspunsurile îi 
veneau de la sine și începu să simtă din nou valul de adrenalină. 
Și, nu doar din cauza asta, nu mai simțea nici teamă, nici 
durere, exact asta îi lipsise. O senzaţie interzisă. O persoană la 
care ţinea era în pericol. Ar trebui să fie în continuare tulburat, 
confuz. Dar era inundat de energie, entuziasm, concentrare. 

Simt că trăiesc din nou. Din cauză că viata ta e în pericol. 

Agentul de pază puse în furcă telefonul aflat pe peretele 
interior al gheretei, înclină un pic din cap și îi deschise poarta 
grea de fier - pe oricine va fi sunat, răspunsul fusese afirmativ. 

Primul pas. Erik Wilson ieși din zona de securitate 1. 

Holul ambasadei arăta ca sala de așteptare de la un cabinet 
de stomatologie... cu excepţia infanteriștilor marini care stăteau 
de pază și a camerelor, care păreau să-l urmărească doar pe el 
acum. Zona de securitate 2. O femeie îi zâmbi și îl rugă să ia loc 
în timp ce îi examina legitimaţia de poliţist, întocmai ca paznicii 
de la intrare. Îi explică de asemenea că urma să aibă o 
întrevedere cu un anume domn Jennings. După 20 de minute, 
Wilson bătu în geamul de la biroul femeii zâmbitoare să întrebe 
ce se mai întâmplă și i se spuse că nu mai durează mult. Luă din 
nou loc. După încă 20 de minute și încă o bătaie în geam, i se 
spuse din nou că mai durează un minut și luă din nou loc. 

— Îmi cer scuze pentru întârziere. 

După o oră și șapte minute. Fix. 

— Îmi cer scuze, a trebuit să facem o verificare. 

Domnul Jennings. Era de o vârstă cu Wilson. Sau poate că nu, 
poate că asta și-ar fi dorit să creadă. Bărbatul cu părul tuns 
scurt și mustață, îmbrăcat cu un sacou gri, probabil că nu 
împlinise 40 de ani. 

Încă o ușă securizată. Jennings o deschise și îl conduse pe 
Wilson înăuntru. Zona de securitate 3. Ajunsese la un anumit 
grad de încredere. O nouă gheretă de pază, cu mai multe 
camere și mai mulți soldaţi. Cineva îi compară din nou chipul cu 
fotografia din legitimaţie, pentru a treia oară. Și apoi îl 
percheziţionă. Îi plimbă un scanner manual bizar prin dreptul 
picioarelor, brațelor și bustului. 

— Puteţi trece mai departe. 

Un hol scurt. O încăpere goală cu o lumină fluorescentă, care 
îți dădea un aer palid, albăstrui, aproape bolnăvicios. O masă 
simplă în centru, cu două scaune. Doar atât. 

— E singura sală pe care o aveam liberă. 

Sigur că da. 

Era genul de sală menită să pună vizitatorul într-o poziţie de 
inferioritate, să-i arate că e lipsit de putere. Genul de loc pe 
care-l folosea și el când vizita închisoarea din Aspsâs și pe care 
l-a folosit când l-a selectat pe Piet Hoffmann ca potenţial 
informator și l-a abordat, încercând să-i câștige încrederea. 
Când s-a prefăcut, pas cu pas, că-i este cel mai bun prieten. Așa 
se proceda. Un agent de legătură devine cel mai bun prieten al 
informatorului, pentru ca acesta să fie dispus în continuare să-și 

riște viaţa, spre a descoperi noi informaţii. 

— Erik Carl Wilson. 

Domnul Jennings nici măcar nu-și ridică privirea când desfăcu 
o mapă și începu să răsfoiască hârtiile dinăuntru. 

— Subinspector la Poliţia Municipală din Uppsala timp de 
patru ani. Inspector în cadrul Secției Omoruri din Gothenburg 
timp de șapte ani. Inspector-șef la unitatea de legătură pentru 
Informatori  Confidenţiali din cadrul biroului de Informații 
Regionale timp de cinci ani, din care patru ani aţi coordonat 
informatorii care lucrau pentru Poliţia Municipală. În ultimii doi 
ani și jumătate, șeful Serviciului Omoruri. 

— Aţi obţinut toate informaţiile astea într-o oră? Bravo! 

— Dar, între noi fie vorba, nu de-asta te-am lăsat să intri - nu 
mă dă pe spate poliţia suedeză. 

— Hei, între noi fie vorba, nici pe mine. În momentul de faţă, 
unul dintre detectivii mei e arestat. 

— Pe de altă parte, ai la activ cinci stagii la FLETC. La baza 
noastră din Georgia pentru formarea aprofundată a polițiștilor. 
Recrutarea, colectarea de informaţii, protecţia martorilor, 
tehnicile de interogare. 

Acolo începuse totul. Cunoștinţele acumulate acolo îl 
ajutaseră să-l aleagă pe prizonierul Piet Hoffmann. Așa știuse să 
mai adauge câteva infracţiuni la cazierul lui Hoffmann, câteva 
puști Kalașnikov, ca să fie încadrat la posesie de arme de foc. 
După asta fusese ușor să obţină restricţii mai severe... fără 
drept de eliberare condiţionată, fără contact cu lumea 
exterioară. Hoffmann, care avea soţie și doi copii mici, a ajuns la 
disperare după doar câteva luni în care fusese privat de 
comunicare și de orice contact cu o fiinţă umană. Ar fi fost în 
stare să facă orice ca să iasă de acolo. 

— Note maxime, Wilson. Cele mai bune evaluări. Nu sunt prea 
mulţi care să obţină asemenea rezultate, nici măcar din rândul 
americanilor. Eu, unul, clar nu. 

Hoffmann adoptase numele de cod Paula. Devenise unealta 
domnului chestor Erik Wilson. Cineva de care poliţia suedeză se 
putea folosi, pentru ca apoi să-l arunce la coș. Asta era 
perspectiva lui și a colegilor lui care luau parte la operaţiuni sub 
acoperire. Deoarece era interzis să colaborezi cu un infractor, 
deși erau cei mai eficienţi - doar un infractor poate juca rolul de 
infractor -, descoperiseră că, odată ce vreun Paula, Pia sau Berit 

era descoperit de gruparea în care se infiltrase și era 
condamnat, având nevoie urgentă de protecţie din partea 
Poliţiei, trebuiau să nege că ar fi avut habar de ceva și să-i lase 
să moară. 

Unelte. Resurse. Asta ar fi trebuit să fii și tu. 

Uneori lucrurile nu ies exact cum te-ai aștepta. 

Uneori ajungem să ţinem unii la alţii mai mult decât ne-am 
propus. Și nu știa nici acum dacă era bine sau rău să simtă așa 
ceva pentru o altă ființă umană, să ţină atât de mult la cineva. 

— Bun. Ai primit aprobarea, Wilson. Te-am lăsat să intri. 

Jennings avea toţi nasturii încheiaţi la sacou. Era suplu și, 
când se rezemă de spătarul scaunului incomod, de lemn, sacoul 
i se mulă pe șoldul drept. 

Un toc de armă. 

Înarmat, aici? Un birocrat care plimba hârţoage? 

— Și acum e rândul tău să-mi explici. Ce vrei. 

— Vreau să aflu ce știți voi. Am văzut știrile de ultimă oră de 
pe CNN. 

„Fără să vă arăt că știu ce aţi vrea voi să aflaţi”. Despre noul 
război contra terorii. Cei 13 teroriști care urmează să fie vânați. 

Domnul Jennings se rezema în continuare de spătarul 
scaunului. Dar îl asculta. 

— Și... unul dintre ei. Șaptele de Cupă. Cică i se spune £/ 
Sueco. Suedezul. 

— Da? 

— Aveaţi poze cu ei. Cu ei toţi. Poze de pașaport sau poze 
făcute la arestare sau imagini înceţoșate din junglă. Cu toţi, în 
afară de el. Pentru că nu știți cine este. 

— Da? 

— Dacă e adevărat. Dacă există în junglele din America Latină 
o persoană poreclită El Sueco. Care s-ar putea să fie suedez. 
Atunci, desigur, poliția noastră suedeză, care nu vă dă pe spate, 
ar fi și ea interesată. Cine este? Îl puteţi identifica? Îi putem 
ajuta pe colegii noștri din America să-i dea de urmă? 

— Să-i ajutaţi? 

Era ca și cum ar fi mers pe sârmă. Trebuia să afle. Fără ca ei 
să-și dea seama că era posibil ca el să știe. 

— Da. Să-i ajutăm. 

Domnul Jennings zâmbi. Acel zâmbet ironic pe care-l 
schițează uneori oficialii americani la adresa reprezentanților 

unor ţări lipsite de importanță, aflate chiar la sud de Polul Nord. 

— Și... cum ne-aţi putea ajuta voi mai exact? 

Mergea pe sârmă. Îi câștiga încrederea. Fără a trezi 
suspiciuni. Cândva fusese al naibii de bun la treaba asta. 

— Ar trebui să știi un lucru, Jennings. 

Până și notele pe care le scosese la iveală funcţionarul ăsta o 
dovedeau. Dar era mult de-atunci. Poate prea mult. 

— Când vine vorba de Suedia, nu există vreo naţiune 
democratică, nicăieri în lume, care să fi adunat la fel de multe 
informaţii digitale despre propriii cetăţeni. Informaţii care există 
în diferite sisteme. Multe sunt deschise publicului larg. Dar 
există și altele pe care o să vreţi, poate, să le accesaţi, unele cu 
circuit închis. Care nu pot fi accesate de persoanele 
neautorizate. Așa că aveți nevoie de noi... dacă acest El Sueco 
se dovedește a fi suedez. Poliţia aia suedeză incapabilă are 
acces la ele. 

Să revin, pentru o clipă doar, la treaba asta. Să câștig 
încrederea unui individ de la care vreau ceva, să-l fac să lase 
garda jos, să înceapă să mă asculte. 

— Deoarece, dacă e suedez... atunci eu pot să-l găsesc. Să-l 
identific. 

Erik Wilson încercă să pară sigur pe el. Dar poate că era 
epuizat, își pierduse antrenamentul. 

— Dar poate că asta nu e o treabă de care să fie interesaţi 
șefii tăi? 

Pistolul din toc. Împunse și mai mult sacoul când oficialul 
american se rezemă și mai bine de spătar, ca și cum voia să se 
strecoare în tăcerea care se lăsase. 

„Poate că am întins prea tare coarda”. 

Wilson încercă să interpreteze expresia lui Jennings. Avea o 
faţă pătrată, nu foarte diferită de fața luptătorului de gherilă cu 
aer de indigen de pe lista neagră. Dar avea un ten mai palid și-i 
lipsea coada împletită care să-i încadreze figura. Totodată, era 
un chip complet lipsit de expresie, imposibil de citit. 

Până când bărbatul se ridică brusc. Tinea în mână mapa cu 
informaţiile despre cariera lui Wilson, gata să plece. 

„Am întins prea tare coarda”. 

— OK. 

Domnul Jennings se uită la el: îl măsura, îl cântărea din priviri, 
chibzuia. Și apoi își descheie sacoul și și-l dădu jos, dezvelind 

ceea ce se întrezărise doar în contur până atunci: un toc de 
pistol din piele, atârnat peste o cămașă albă, călcată impecabil, 
arătând la fel de sumbru ca un cortegiu funerar. In el se afla un 
pistol Glock 22, la fel de negru ca tocul. Cu un pat care lăsa 
urme în palma oricui l-ar fi strâns prea tare. 

Apoi păru să se hotărască și-și lăsă haina pe spătarul 
scaunului. 

— Trebuie să dau câteva telefoane. 

Erik Wilson nu observase ușa din spatele lui, vopsită în 
aceeași nuanţă ca peretele. De-acum o observă, când Jennings o 
deschise și intră în zona de securitate 4, în inima ambasadei. 

„N-am întins prea tare coarda”. 

Singur într-o încăpere goală, ca o celulă de închisoare. 

Se gândi la cum se infiltrase Paula în închisoare. Expus și 
abandonat. Dar continuând să-i tragă pe sfoară pe toţi. Un 
singur om, în afară de Piet și Zofia, mai știa ce se întâmplase și 
încotro fugise. Erik Wilson. 

De atunci se întâlniseră de patru ori pe an. La Gaira Cafe din 
Bogotá, pe Calle 96, între Carrera 13 și 13A. La ora 15:00, în 
prima săptămână din fiecare semestru. Un loc de întâlnire unde 
nimeni nu punea vreo întrebare și unde Erik Wilson venea pe 
propria cheltuială. Acolo îi ceruse Piet ajutorul, explicându-i că 
ajunsese la fundul sacului: viața de fugar costă, cu atât mai mult 
când ai și o familie. Cheltuielile de trai, taxele de protecţie, 
șpăgile către autorităţi într-o ţară în care șpaga era un mod de 
viață. Așa intrase în contact cu gherilele PRC, care-și finanţau 
operațiunile din traficul de droguri. Hoffmann se întorsese la ce 
făcea și în Suedia: cumpăra și vindea droguri, le pasa dealerilor, 
și afacerea a început să se extindă. Până într-o noapte, când doi 
dintre dealerii lui cei mai de încredere au intrat în bucluc și, ca 
urmare, au fost executați. lar drogurile și banii lor - drogurile și 
banii lui - au dispărut. 

Capitalul pentru două livrări, iar acum nu mai putea să 
plătească. 

Reprezentanţi ai PRC-ului i-au bătut la ușă și l-au ameninţat 
că o să-l omoare și o să-i omoare familia, dar în ordine inversă. 
Mai întâi pe mezin, Rasmus. Apoi pe băiatul mai mare, Hugo. Și 
apoi pe Zofia. 

Hoffmann se apărase și-și apărase familia, eliminând doi 
asasini trimiși de gherile. Dar ce avea să se întâmple 

următoarea dată? Și următoarea? Nu avea de ales: a trebuit să 
lucreze pentru ei în contul datoriei și, odată ce a plătit-o, a 
rămas în slujba lor pentru bani. Șase luni mai târziu, Wilson i-a 
oferit o șansă de a-și dubla venitul, care-i fusese prezentată de 
Sue Masterson de la DEA. Cel mai bun informator sub acoperire 
pe care l-am cunoscut vreodată trăiește ascuns în America de 
Sud. A câștigat încrederea PRC-ului și ar fi dispus să colaboreze 
cu voi, ca informator. Folosiţi-vă de el! £ solutia ideală atât 
pentru voi, cât și pentru Hoffmann. Aşa îi convinsese. Piet 
Hoffmann avea nevoie de mai mulți bani, iar autorităţile 
americane aveau nevoie fix de un astfel de agent sub acoperire. 
Și așa se și întâmplase. Autorităţile americane îl recrutaseră pe 
Hoffmann spre a se infiltra în PRC, organizaţia responsabilă 
pentru o bună parte din drogurile care pătrundeau în ţara lor. 

— O cafea? 

Erik Wilson nu auzise vreo bătaie în ușă, nici când se 
deschisese ușa. Un bărbat foarte tânăr, cu o tavă cu cafea. 

— Mulţumesc. 

Un termos cu cafea, un recipient cu lapte și niște prăjiturele 
uscate, cu gust de chimicale. 

Aștepta de o jumătate de oră. Mestecă o prăjitură, așteptând 
în continuare. 

Piet Hoffmann, care se transformase în Paula cândva, suferise 
o nouă transformare acum, în £/ Sueco. | se dăduse un obiectiv 
clar: să se apropie de liderii PRC - ceva ce începuse să facă 
atunci când un tip poreclit El Mestizo își dăduse seama cât de 
util le-ar putea fi. Încet, s-a înfiripat o conversaţie, suspiciunea și 
aversiunea inițială au lăsat loc încrederii. Piet Hoffmann era 
expert în treaba asta, îi reușise de mai multe ori figura. Asasinul 
care era și patron de bordel se transformase de-acum, fără a-i 
bănui noua misiune - de a-i da în vileag, de a distruge din 
interior organizaţia -, din angajator în cel care garanta pentru el. 
După șase luni în cercul lui El Mestizo, responsabilităţile lui Piet 
s-au extins: pe lângă colectarea datoriilor, i s-a dat rolul de a 
proteja transporturile de droguri și laboratoarele și a început să 
facă instrucţie cu membrii gherilelor. De această încredere voia 
să profite noul lui angajator. Și, din ziua în care devenise 
informator sub acoperire, îi furnizase agentei de legătură 
americane - echivalentul lui Erik Wilson din cadrul DEA - 
informaţii despre cel mai bun loc în care puteau intercepta o 

livrare sau cum să elimine o fabrică de cocaină care era în curs 
de construcţie. 

— Îmi cer scuze. A durat. Din nou. 

Avea pete de transpiraţie pe spatele cămășii și ţinea un 
laptop deschis în mână. Lui Jennings îi pierise zâmbetul ironic. 
Oricui îi va fi dat telefon, obținuse răspunsul la care sperase 
Wilson. 

— Imaginile pe care le-ai văzut la știri, tu și restul lumii, acele 
câteva secunde dintr-un transport, provin de aici. 

Oficialul de la ambasadă își plimbă degetul pe touchpad, dădu 
click pe un director fără titlu în care erau patru fișiere și 
deschise trei dintre ele. 

— Asta e înregistrarea transmisă de sateliții NGA de deasupra 
Amazonului. Pe undeva prin Columbia. Dar aici... aici e 
materialul în forma neprelucrată. 

O înregistrare de 210 secunde, uneori destul de încețoșată și 
cu întreruperi. 

Totul filmat de sus. 

Mai întâi, un transport de frunze de coca și chimicale la o 
cocina păzită de soldaţi, imaginile pe care le văzuseră deja e/ și 
restul lumii. Apoi un transport pe un râu. Apoi un grup de 
luptători de gherilă în zona din apropierea graniţei cu 
Venezuela, care-și făceau instrucţia cu același bărbat, și era clar 
- din felul cum se mișca, din cum dădea ordine - că avea o 
pregătire militară avansată. În sfârșit, imagini mai detaliate, din 
nou același bărbat, dar acum însoţit de asasinul cu faţa 
pătrăţoasă, și se vedea clar că păzeau împreună un transport de 
armament. 

— Toate imaginile astea sunt filmate de sus... nu pot oferi o 
bază de identificare suficientă pentru un program de 
recunoaștere facială. Asta până când am obţinut permisiunea de 
a folosi o nouă tehnologie britanică, ce a redus rezoluția la 
centimetru. Și atunci am descoperit asta. 

Al patrulea fişier. Jennings dădu click pe el. Aceeași 
înregistrare ca mai devreme, transportul de arme. Dar acum 
focalizată pe unul dintre bărbaţi. Pe creștetul capului, unde avea 
un tatuaj, posibil o șopârlă. Apoi pe chipul lui. O imagine care se 
descompunea în pătrăţele gri pe măsură ce creșteau 
focalizarea. 

— Avem acces la asta de câteva luni. Atât de aproape poate 

să ne ducă tehnologia. 

Programul de recunoaștere facială reconstituia conturul feţei 
în pătrăţele. Liniile vagi deveniră un nas și o gură. O persoană 
care nu exista. 

EI Sueco. 

Te văd. Si ei nu stiu. 

Nici tu nu știi. 

— Ce vezi? 

Chipul tău e încețoșat. Dar te cunosc foarte bine. 

— Wilson? 

Și tu ești. 

— ÎI recunoști? 

Jennings îi studie chipul lui Erik Wilson. Între timp, Wilson îi 
evită privirea, făcându-se că se uită din nou la imagine, ca și 
cum chiar se străduia s-o descifreze. 

— Nu. 

Își ridică privirea și citi dezamăgirea pe chipul celuilalt. 

— Nu, Jennings. Habar n-am cine este. 

Un șopron cu pereţi de lemn și un acoperiș de tablă. O 
deschizătură îngustă printre gratiile de bambus pe post de ușă. 
O rogojină într-un colţ, un castron în celălalt. 

— Chontos. 

In doar câteva ore învățase un nou cuvânt. Groapa mare 
săpată în pământ deasupra căreia te lăsai pe vine. O scândură 
de lemn deasupra și aruncai noroi peste excremente. 

— lar? 

Singurul loc în care era lăsat singur, după doi saci de cartofi 
tăiaţi atârnaţi de o ramură de copac, dar era de-ajuns, un perete 
improvizat menit să-i ţină pe nemernici la distanţă. 

— Da. 

Fata probabil că n-avea mai mult de 16-17 ani. Cam vârsta pe 
care o avusese Liz când dispăruse. Avea părul lung, prins într-un 
coc, era îmbrăcată în uniformă și purta o armă atârnată în 
diagonală pe piept. Era dată cu ruj. 

— Arată drăguţ. 

— Poftim? 

— Noua Cameră a Reprezentanţilor, domnule președinte 
Scutec. Vreau să zic, aveţi o dușumea în toată regula, ba chiar și 
un castron negăurit. 

Vorbea tare. In mod evident, voia s-o audă cei trei băieţi 
adolescenţi, care aveau și ei câte o armă automată atârnată 
nonșalant pe umerii firavi. Băieţii începură să râdă. Nu de ea, ci 
de prizonierul pe care ea îl umilea, care trebuia îngenuncheat. 

— Bine. Chontos. Din nou. 

Fata îi deschise poarta cu unghii la fel de roșii ca rujul, 
îndreptându-și arma spre el, și o porni în urma lui spre peretele 
din pânză de sac. Ajunsă acolo, se opri, zorindu-l din 30 în 30 de 
secunde, spunându-i că avea doar cinci minute la dispoziţie. 

El stătea ghemuit deasupra gropii, își terminase de mult 
treaba, dar pur și simplu avea nevoie de un pic de liniște, 
încerca să înțeleagă falsa execuţie. Nu închisese ochii. Cu 
pistolul lipit de tâmpla dreaptă, înfruntase întunericul, ascultând 
zgomotul făcut de pintenii de argint ai comandantului în timp ce 
acesta apăsa pe trăgaci. Nu se gândise la nimic... doar 
așteptase. Și apoi pocnetul înecă orice alt sunet. Nici măcar nu- 
și dăduse seama că asta se auzise: un pocnet în gol. Realiză 
abia când soldaţii începură să râdă în hohote, râsete înecate, cu 

sughițuri, care goniră roiurile de insecte. Un revolver încărcat cu 
un singur glonț. Glonţțul rezervat pentru Clarke, ostaticul care nu 
mai fusese eliberat, pentru că orice negocieri cu guvernul 
american încetaseră după ce lista lor de solicitări fusese 
respinsă. 

Dar îl prinse din urmă teama. 

Avea să moară. 

Fără a se mai putea controla, făcuse pe el de-adevăratelea 
după acel pocnet, iar soldații începuseră să râdă și mai strașnic. 
Domnul preşedinte Scutec, scandau, domnul președinte Scutec. 
Dar treaba asta nu-l îngenunche, nu-i răpi ce purta în suflet. Nu 
mai avea ce să-i răpească. Sufletul lui zăcea deja într-un 
mormânt, pe un câmp, în apropiere de Washington. 

— Bun, dom’ președinte Scutec. Gata! Și n-o să mai ai voie la 
chontos până diseară! 

Femeia, fata, vorbea din nou doar spre a fi auzită de ceilalţi, 
care reacționară imediat, imitând un om care a făcut pe el și 
merge apoi crăcănat, ducând mâinile la nas, ca și cum ceva 
putea în ultimul hal. 

Crouse a fost mânat înapoi în cușcă și, în urma lui, ușa a fost 
închisă și încuiată cu lacătul. Transpira și mai tare ca înainte, îi 
lucea pielea și broboane de sudoare i se prelingeau pe frunte, 
pe obraji și pe gât. Și, când i se aduse mâncarea - un polonic cu 
coada lungă înhăţă castronul și turnă ceva în el -, habar n-avea 
ce soi de pește plutea în fiertura la fel de incertă. Dar era sigur 
că erau niște căpăţâni de pește pe-acolo și niște ochi care se 
zgâiau la el. 

Mașina de poliție cu alb și albastru îl aștepta unde o lăsase. 
Chiar în dreptul gheretei de sticlă în care se aflau paznicii în 
uniformă. Erik Wilson îi salută cu un gest din cap, urcă în mașină 
și o porni încet pe Strada Strand, spre centru, cu gândul la 
pătrățelele acelea gri. Cu rezoluţie de un centimetru. Un chip pe 
care-l recunoștea. Pentru că un individ înseamnă mult mai mult, 
un fel de a se mișca, o impresie, pe care doar cei mai apropiaţi 
le recunosc. Opri la semaforul de la Podul Djurgârd - nu se 
grăbea. Făcuse ce-și propusese să facă, câștigase încrederea pe 
care-și propusese s-o câștige, obținuse răspunsurile pe care le 
căuta. Nu-și ieșise din mână, nu-și pierduse abilitatea de care se 
folosise într-o viaţă anterioară spre a le câștiga încrederea 
infractorilor, spre a-i recruta și a-i transforma în surse sau 
informatori pentru o sumă de nimic, de doar câteva mii pe lună, 
în schimbul căreia aceștia își puneau viaţa în pericol zi de zi. 

— Ei nu știu. 

— Eşti absolut sigur? 

O sunase el, pentru ultima oară probabil. 

Cineva putea descoperi că fuseseră în contact, deja riscaseră 
prea mult. 

— Sue, nu știu cu mult mai mult decât ce a putut vedea toată 
lumea la TV. Porecla lui. Și că se ocupă de protecţie și instrucţia 
recruţilor. 

La un capăt al firului, strada Hamn. Aglomerată, plină de 
zgomot și agitaţie. În mijlocul ţării micuţe din Europa de Nord pe 
care lumea o confundă adesea cu Elveţia. La celălalt capăt al 
firului, Sue Masterson, şefa DEA, tocmai mergea pe 
Pennsylvania Avenue, spre numărul 1 600 și poarta uneia dintre 
cele mai celebre clădiri din lume. Casa Albă. 

— În 20 de minute o să am o întrevedere cu vicepreședinta 
Thompson, cu șeful de stat major și cu șefii de la FBI și CIA. Și o 
să mă ocup de problema noastră atunci, în acea sală. O să le 
explic totul, că El Sueco e în slujba noastră, că lucrează pentru 
noi, că e cel mai valoros agent de care dispunem în interiorul 
PRC... că am reușit să-l strecurăm pe lista noastră de inamici. Și 
că trebuie să-l ţinem în viaţă. 

Wilson își croi drum printre lucrările de pe carosabil și 
autobuzele care claxonau, strada Hamn dădu în Klaraberg și 
apoi în podul spre Kungsholmen. În timp ce o femeie în care 

avea încredere se îndrepta spre locul pe care mulţi îl considerau 
cea mai influentă clădire din lume. 

— Sue... și dacă? 

— Și dacă... ce? 

— N-o să reușești să-i faci să priceapă. 

— O să reușesc. 

— Dacă o să fie cum a fost aici... politicienii care coordonează 
totul știu, dar neagă totul? 

— N-o să fie așa. 

— Sue... dar dacă? 

Sue se oprise. O auzea. Ritmul respirației i se potolea treptat. 

— Atunci avem o problemă majoră. 

Și apoi se lăsă o tăcere desăvârșită. Cumva, te-ai fi așteptat 
să fie mai mult zgomot în Washington la ora prânzului. Erik 
Wilson se întrebă dacă ea acoperea dinadins microfonul și, dacă 
da, de ce? 

— Atunci n-o să mai pot să apelez la canalele oficiale. Sau nici 
măcar neoficiale. Atunci va trebui să o opresc pe agenta lui de 
legătură, singura persoană în afară de noi care știe adevărata 
lui misiune. 

— Sue, la naiba, eu... 

— Erik... tocmai de-asta o să reușesc. 

Erau o mulţime de locuri de parcare pe strada Berg, în 
apropiere de intrarea de la sud în sediul central al Poliţiei, ceea 
ce era atipic. La Washington era liniște, iar aici era pustiu. Părea 
suspect, asta știa sigur, și îl năpădi o senzaţie de neliniște. O zi 
în care lumea nu mai avea noimă. Parcă și intră în clădire... dar 
nu se îndreptă spre Serviciul Omoruri și biroul lui. Se îndreptă în 
direcție opusă, spre închisoare. Spre subordonatul lui, care se 
afla închis acolo. 

e 

Doar un agent de pază. Aveau încredere în ea. lar agentul de 
la Serviciile Secrete, în uniforma lui neagră, cu o insignă aurie 
pe piept și dungile aurii de la pantaloni, probabil că o conducea 
mai curând din politețe decât din suspiciune. 

Această casă remarcabilă, pe care o vizitase de mai multe ori, 
cu pereţi și podele cu ecou, care păreau s-o studieze, în vreme 
ce tavanele înalte păreau s-o apese... de fiecare dată când 
străbătea holurile Aripii de Vest, o năpădea sentimentul că este 
unul din puţinii aleși. Era un sentiment seducător. Și periculos. 

Se scuză când începeau să se apropie de ușa deschisă, se opri, 
inspiră adânc, pe îndelete, și și-l ascunse cât mai adânc în 
străfundurile ființei ei. Dacă se abandona acelui sentiment în 
încăperea în care se pregătea să intre, atunci lupta era ca și 
pierdută. 

Își aranjă mai bine pantalonii și taiorul scurt. Haine civile. Era 
un aspect important. Doar la prima ei vizită, înainte de a fi 
preluat postul de la DEA, venise îmbrăcată în uniformă. Dar 
descoperise că era mai eficientă și era ascultată mai atent când 
se îmbrăca astfel. Cu cât îi imita mai îndeaproape ca aspect, cu 
atât mai mult succes avea. 

Ușa deschisă de la biroul vicepreședintei însemna că era bine- 
venită, deși Thompson insistase că agenda prea încărcată 
trebuia reorganizată și întâlnirile planificate trebuiau amânate. 
10 minute. Atât timp i se acordase. Agentul secret îi zâmbi și-i 
făcu semn să intre. Intrevederile pe care le avusese până atunci 
la Casa Albă avuseseră loc în biroul șefului de stat major și 
fuseseră ședințe de planificare a strategiei, în care stătuse pe 
scaun, lângă directorul biroului de Politici Naţionale Anti Drog. 
Nu mai fusese niciodată în acest birou. Nu stătuse niciodată la 
masă cu aceste persoane. 

— Bine ai venit, Sue! 

Vicepreședinta Thompson. Arăta exact ca în poze. O femeie 
înaltă, blondă, între două vârste, cu ochelari care-ţi evocau anii 
"50. Era așezată la biroul ei din lemn de stejar și-i făcu semn 
spre singurul scaun liber. Sue Masterson se uită în jur. Îl salută 
din cap pe șeful de stat major, Perry, care nu-i fusese niciodată 
oponent, așezat pe o canapea albă, cu perne pufoase, și acesta 
îi răspunse cu același gest. Cu ceilalţi doi însă se certase în mod 
regulat. În fotoliul albastru era așezat Marc Eve, directorul CIA, 
iar în cel verde stătea, cu brațele încrucișate, William Riley, 
directorul FBI. Avusese discuţii în contradictoriu cu amândoi, dar 
separat. Nu se mai întâlnise până acum cu amândoi odată. 

— O cafea? 

— Nu, mulțumesc. 

Doar un pahar cu apă dintr-o carafă care avea o felie de 
lămâie pe buză. Işi turnă și bău jumătate. Ceilalţi așteptară. 
Așteptau. Să înceapă ea să vorbească. Și era limpede că tot ce 
ținea de acea listă cu ţinte proaspăt anunţată fusese decis chiar 
aici, de către aceste persoane. Păreau epuizați. Răpirea avusese 

loc după-amiază, după ora Washingtonului, într-o zonă izolată 
din junglă și, dat fiind că toţi ceilalţi fuseseră uciși, cu excepţia 
țintei răpitorilor, ei au fost cei care au decis când să comunice 
sau să-și exprime solicitările. lar ei așteptaseră până la miezul 
nopții. Și, la câteva ore după aceea, oamenii așezați în jurul ei 
acum se reuniseră. 

Se uită din nou la ei. Erau obosiţi, șifonați. 

— Șaptele de Cupă. El Sueco. 

Și la ceasul mare de deasupra șemineului. 

Arăta 9:50. 

Până la 10 trebuia să termine ce avea de zis. Să-i facă să 
înțeleagă. 

— Nu ne este inamic. Este de-ai noștri. 

Patru indivizi o studiau, întocmai cum îi studia și ea. Trei 
bărbaţi și o femeie. Dar părea că fac parte toți din același corp 
lipsit de gen, care emana aceeași putere lipsită de gen. 

— Mă refer la această listă a țintelor. Conţine un om de-ai 
noștri. Cel mai bun informator al nostru. L-am pus pe lista celor 
daţi în urmărire doar ca să-i consolidăm statutul. Dacă noi, 
inamicul, îl clasificam drept periculos, atunci inamicii noștri o să- 
| considere la fel. 

Se întrebă dacă avea să ajungă și ea așa. Cineva care emana 
o putere lipsită de gen. Avea prea puţini prieteni adevăraţi 
cărora să le pună o astfel de întrebare... numărul de relaţii 
apropiate pe care le avea scădea cu fiecare nou post. Părea că 
titlurile pe care le obținea speriau oamenii, până și pe cei alături 
de care lucrase mult timp o vedeau altfel, îi interpretau altfel 
gesturile, o vedeau altfel odată ce le devenea șefă. 

— N-am mai avut niciodată pe cineva care să ajungă așa de 
departe, n-am mai avut niciodată pe cineva așa capabil. Pe baza 
informaţiilor adunate de el, am eliminat cel puţin șapte cuptoare 
de cocaină și am oprit 15 transporturi majore. Lui îi datorăm cea 
mai importantă realizare de până acum, o captură-record, 15 
tone de cocaină confiscate în apropiere de Tumaco. Poliţia și 
Marina au colaborat într-o acțiune împotriva unui laborator aflat 
nu departe de port. Am arestat 24 de persoane, am distrus tot 
echipamentul aflat în incintă și am confiscat nouă bărci folosite 
pentru transport. 

O mochetă de culoarea cerului, un tapet albastru ca marea. O 
oglindă cu ramă aurită, un candelabru cu lumânări albe, care nu 

fuseseră aprinse niciodată. Până și încăperea în sine părea să 
emane un soi de versiune stereotipică a puterii. 

— Așadar lista conţine o eroare... și trebuie corectată. Acum. 

Se uită la ei, rând pe rând. In vreme ce ei încercau să-i 
proceseze cuvintele. 

— Sue? 

Șeful se stat major rearanjă pernele, ca și cum voia să se 
elibereze de ele, când începu să vorbească. 

— Eşti absolut sigură de... mă rog, de tot? 

— Da. Sunt absolut sigură de... tot. 

Se bucură că el vorbise primul. Orice avea să spună el, știa că 
se bazează pe analiză, nu pe antipatii personale. 

— Ei bine, asta ne cam complică ziua. Tocmai am încheiat o 
conferință de presă care a fost transmisă în întreaga lume. Ar fi 
destul de greu să ieşim în fața lumii și să ne retragem spusele. 

— Lauriel, omul lucrează pentru noi. 

— E un infractor care ne oferă informații. 

— Tehnic, este... un funcţionar public. În slujba Statelor Unite. 
Are dreptul la aceleași beneficii, la aceeași protecţie ca și noi 
ceilalţi. 

— Sue, uită-te la mine! Un funcționar public angajat are un 
contract. 

— Dar noi suntem cei care l-au pus pe lista celor daţi în 
urmărire generală! Pentru că noi am crezut că asta îl va ajuta să 
le câștige și mai mult încrederea... ca să poată face o treabă 
mai bună. Pentru noi. 

Pernele albe, pufoase. 

Șeful de stat major le puse cu grijă una peste alta pe podea. 

— Sue? 

Chiar și cu ele împinse în marginea canapelei, îl încurcaseră. 

— Încredere? Politica ţine de încredere. Știi asta. Dar 
credibilitatea politică se reduce la cât de puternică e veriga cea 
mai slabă. Lista cu ţinte pe care am lansat-o în timpul invaziei 
din Irak, pentru care am reușit să obținem sprijin internaţional, 
asta a ţinut de încredere. Acum? Gherilele PRC sunt grupări 
teroriste... și toată lumea e de acord. Dar, de când am ales să le 
modificăm statutul din „grupări teroriste” în „război contra 
terorii”, care include dreptul la asasinate în afara legii, trebuie 
să menţinem sprijinul internaţional, încrederea pe plan 
internaţional. Și, dacă se dovedește că ne-am înșelat asupra 

unui singur aspect, atunci toate aspectele vor fi puse sub 
semnul întrebării, ca și credibilitatea noastră, întreaga 
operaţiune... și fără încredere pe plan internaţional... nu vom 
reuși. 

— Dacă lucrează pentru noi... 

Sue Masterson nu ţipa, nu încă, dar ridicase un pic glasul, 
deasupra tonului recomandat pentru o conversaţie. 

— ... e totodată responsabilitatea noastră. 

— Poftim? 

Picioarele și braţele încrucișate ale persoanei din fotoliul 
verde se desfăcuseră, dornică să intervină în discuţie. 

— Corectează-mă dacă am înţeles greșit, dar... tu ai fost cea 
care a strecurat acest nume pe listă? 

Spre deosebire de Perry, William Riley n-o înghiţise niciodată. 
Directorul FBI chiar se opusese public numirii ei în postul de 
director al DEA. Dar fusese ignorat. Atât calificările ei, cât și 
competența ei o recomandau cu prisosinţă, iar Sue nu 
înţelesese niciodată, de fapt, dacă bărbatul o antipatiza pe ea, 
personal, sau doar obiecta la ideea unei femei într-un post de 
conducere. 

— Da, eu am făcut-o, dar... 

— Fără să mă informezi? 

— Dacă-mi daţi voie să explic... 

— Fără a informa FBI-ul, autoritatea care controlează lista? 

Sue se uită la șemineu și la ceasul mare atârnat deasupra 
lui... încă ticăia sonor. 

— Da. 

— Atunci aș zice că e responsabilitatea ta, nu? Problema ta! 

9:55. Jumătate din timpul pe care-l avea se dusese. 

— Identitatea unui informator, mai ales când este un infractor, 
ar trebui cunoscută de cât mai puţine persoane. De bună seamă 
așa lucrezi și tu, Riley, nu? Plantând informații false în cazierul 
lor. Pentru că, dacă un informator ar fi detectat, ar fi o 
condamnare la moarte. Și, cu fiecare persoană în plus care știe 
identitatea unui informator, riscul crește. Așa procedăm 
dintotdeauna și așa vom proceda și mai departe. lar voi veți 
continua să ne fiţi recunoscători pentru asta. 

— Dilema asta, dacă-i pot spune astfel, nu ţine de metodele 
noastre. Ci de politică. 

— Și de moralitate. Dar poate că sunt unul și același lucru în 


VP - 127 


această încăpere? 

Sue Masterson se întoarse spre șeful de stat major, căutându- 
i sprijinul. El nu spuse nimic. Dar era frustrat, asta era clar. | se 
înroșiseră urechile și îi tremurau un pic. 

— Deci... cine e individul? 

Întrebarea asta veni dinspre fotoliul albastru. Marc Eve, 
directorul CIA. Care-i zâmbi prefăcut, în timp ce aștepta 
răspunsul ei. 

— Tocmai am încercat să explic asta. Este informatorul 
nostru, e de-ai noștri. 

Când îi pusese întrebarea, tipul știa că n-o să primească un 
răspuns. Acum o studia cu o privire pătrunzătoare, greu de citit. 
Ea mai înfruntase astfel de priviri și nu se lăsă intimidată. Era 
genul de privire pe care o găseai deopotrivă la șefii de poliţie și 
la membrii proeminenți ai unor grupări mafiote... multă putere 
într-un cerc restrâns. Erau cei mai periculoși oponenți. Mai ales 
când li se spunea adevărul doar pe jumătate, ca acum. Lipsă de 
empatie combinată cu exercițiul puterii, decizii luate doar pe 
temeiuri intelectuale și raţionale. 

— Te-am întrebat cine este. Cum se numește? De unde 


provine? 
— Nu știu. 
— Nu... știi? 


— Nu-i știu adevărata identitate. Nu am toate datele lui 
personale, asta a fost înțelegerea cu persoana lui de contact. Ce 
știu este că i se spune El Sueco și că provine de undeva din 
Europa de Nord. 

— Din Europa? 

— Da. 

— Nu este cetățean american? 

— Nu. 

De data asta, Marc Eve zâmbi de-a binelea. 

— Atunci n-avem nicio problemă. 

Se uită în jur, cu un aer triumfător. 

Sue se uită în jur, îngrijorată. 

Un juriu delibera asupra unei condamnări la moarte. Asupra 
unei crime. În ciuda faptului că membrii juriului știau deja că 
acuzatul este nevinovat. 

— Ce anume nu înțelegeţi? Noi îl plătim, o ramură a 
guvernului federal. Lucrează pentru guvernul nostru. 

Paharul de apă se golise. Felia de lămâie alunecase pe 
peretele paharului. Îl umplu din nou și-l goli pe loc. 

Moralitate. Și politică. 

Nu erau unul și același lucru. 

— Și suntem... suntem la Casa Albă, la naiba! De bună seamă, 
nu luăm în calcul opţiunea de a condamna la moarte un om 
nevinovat! 

Ridicase din nou glasul. Slobozise o înjurătură între pereţii 
plini de ifose și o auzi reverberând în jur. Până când singura 
persoană din încăpere care nu spusese nimic până acum, 
vicepreședinta Thompson, reacţionă. 

— Sue? 

Un ton blând. Care o izbi în plin. 

— Da? 

— Va trebui să te rugăm să pleci. Trebuie să discutăm 
problema. Și o să te sunăm să vii odată ce am luat o hotărâre. 

e 

De fiecare dată o nouă figură. 

Erik Wilson îl salută din cap pe paznicul civil pe care nu-l mai 
văzuse până atunci, îi arătă răbdător legitimația până când 
bărbatul înclină și el din cap, și apoi o porni spre lift, apăsând pe 
butonul pentru etajul șase. 

Tocmai de-asta o să reușesc. 

Cândva se iubiseră. O mai iubea și-acum, cumva. Dar 
judecata lui nu era afectată de dragoste. Nu exista om pe lume 
în care să aibă mai mare încredere ca în Sue Masterson. Era o 
fire analitică, metodică, care gândea strategic. Mult mai 
eficientă decât fusese sau putea fi el vreodată. 

Așa că era cazul să se relaxeze. 

Și totuși simţea o neliniște în tot corpul, oricât de tare ar fi 
încercat să-și controleze ritmul respirației. 

— Scopul vizitei? 

O voce care se auzea de undeva din tavanul liftului. Se trase 
mai aproape de microfon. 

— Sunt chestorul Wilson, am venit să te scap de belea. 

O pauză prelungită. Un oftat din rărunchi. Cineva clar răsufla 
ușurat. 

— Mulţumesc. 

Etajul șapte. Zăbovi în lift, fără să coboare. Realiză deodată 
de unde venea neliniștea, de ce îi dădea târcoale, vlăguindu-l, 

storcându-l de energie. Avea încredere în ea implicit... ca 
poliţist. Dar aici nu era vorba doar de activitate poliţienească. 
Era vorba de politică. Și mai fusese prins în așa ceva: politicieni 
suedezi care-l condamnaseră pe Piet Hoffmann la moarte pe 
baza unor documente false la care aveau acces. Și, când 
fuseseră informaţi de greșeală, când li se spusese că Hoffmann 
era plătit de poliția suedeză și nu era un inamic, chiar și atunci, 
în ciuda acestui fapt, nu comutaseră pedeapsa cu moartea, 
pentru ca ei să-și menţină puterea. 

Cobori din lift în dreptul unui ghișeu de pază în care se afla un 
alt angajat civil, după un gemuleţ tras. Și acum auzi o voce 
foarte familiară. Se auzea înfundat, de la depărtare, dar nu era 
nicio urmă de îndoială. Pe măsură ce se apropia, bruiajul din 
difuzor se amplifica: monologul sonor al unui bărbat aflat într-o 
celulă minusculă, care încerca să atragă atenţia asupra sa. 

— Acum dă fuga aici, mâncând pământul, și descuie ușa! 

Paznicul, un tânăr cu o privire blândă, ridică resemnat din 
umeri. 

— Ai auzit ce-am spus? Morţii mă-tii de paznic! 

— Da. Aud ce spuneți. Am auzit tot ce aţi spus. 

— Atunci descuie naibii ușa! 

— Nu pot să fac asta. V-am explicat, domnule chestor. 

— Desculi-o! 

— Nu cu mine trebuie să vorbiţi, domnule. Ordinul de arestare 
a fost scris de domnul procuror-șef. El e cel care decide când vă 
putem elibera. După cum știți, domnule chestor. 

— Procurorul-șef e și e/ un dobitoc de prima mână! Și asta nu 
e nici calomnie, nici defăimare. E purul adevăr! 

Sistemul de intercomunicaţie nu era chiar nou-nouţ - era un 
model care văzuse zile mai bune; butonul de volum părea să fie 
pe o latură. Erik Wilson îl observă pe paznic dând mai încet 
difuzorul. 

— O ţine așa de câteva ore. 

— Sunt sigur c-ar putea s-o ţină și mai mult. 

Arătă din nou legitimaţia și paznicul o studie rapid, se ridică 
aproape instantaneu și deschise ușa închisorii. Wilson se luă 
după el, trecând pe lângă șirurile de încăperi încuiate, un loc în 
care praful părea mai apăsător ca în alte părţi. Celula 5. Un 
bărbat ţipa dinăuntru și lovea cu piciorul puţinele obiecte din jur. 

Erik Wilson îi făcu semn din cap tânărului gardian, care o luă 

din loc... așteptă până când era singur și abia apoi deschise 
ferestruica decupată în ușă. 

— Ewert? 

Deschizătura era la nivelul ochilor și în față îi apăru un spate 
lat, îmbrăcat în sacou. Ewert Grens stătea Întors cu spatele. In 
hainele civile pe care i se dăduse voie să le păstreze. De teama 
țipetelor și amenințărilor? Sau din respect pentru un superior? 
Sau din cauză că nici măcar personalul închisorii nu-l credea 
vinovat de lucrurile de care era acuzat? 

— Vrei să ieși? 

Spatele îmbrăcat în sacou se întoarse și în deschizătură 
apărură doi ochi negri. 

— Deschide-mi! 

— Pentru că, dacă vrei asta, trebuie să te calmezi. 

— Wilson, ce mama naibii... 

Se auzi un declic și Erik Wilson trase în jos ferestruica. Un 
zgomot înfundat. Se așeză pe un taburet cu trei picioare aflat în 
dreptul ușii de la celulă. Un minut. Două. Două și jumătate. Până 
când de dincolo de ușa încuiată nu se mai auzea nimic. 

Apoi deschise din nou ferestruica. 

— OK? 

— Wilson, dă-o... 

— OK? 

— OK. 

— Bine. Așteaptă o clipă! 

Erik Wilson făcu un semn spre ghișeul gardianului, mimând că 
descuia ceva cu o cheie imaginară, și băiatul se apropie în 
curând de el, cu un mănunchi uriaș de chei, ca și cum ar fi fost 
zorit, ca și cum voia să se asigure că detectivul care-i considera 
pe toţi ceilalţi incompetenţi n-o să aibă răgazul să-și regrete 
decizia și să înceapă să ţipe din nou. 

Un oftat metalic când se răsuci cheia în broască. 

Un sacou boțit. Cu pete mari. Urme vădite de vin pe hainele 
unui om care, din câte știa Erik Wilson, nu bea niciodată alcool. 
Pantaloni la fel de boţiţi și pătați. Și cele câteva fire de păr pe 
care Grens le mai avea, răsfirate în toate direcțiile. 

Străbătură împreună coridorul, în care domnea un aer 
nefiresc de încărcat, poate din cauză că niciunul dintre ei nu 
spuse nimic. Trecând pe lângă una, două, trei, patru uși 
încuiate. Până când Grens se opri brusc. 

— Ce naiba porți? 

— Ewert, cred că eu sunt cel care ar trebui să-ţi pună 
întrebarea asta. 

— Chiar și-așa... uniformă? 

— Sunt poliţist. Și uneori... uneori e o problemă de viaţă și de 
moarte. 

Se uitară unul la altul. Și poate că Grens își dădu seama că 
preocuparea de pe chipul șefului său era sinceră și că Wilson n- 
avea să-i mai dea alte explicaţii în momentul de faţă, pentru că 
nu mai avea forță pentru asta. Orice motiv ar fi avut, merse 
înainte fără să-l întrebe, întinzându-se ca să-și dezmorţească 
gâtul și piciorul drept, care-l durea, și străbătură împreună o 
clădire mare, parte din complexul care găzduia epicentrul 
activităţii polițienești din Stockholm. Trei uși care se descuiau cu 
cheia, trei cu cartele de acces. Tăcere, amândoi erau cufundaţi 
în gânduri. Până când ajunseră la Serviciul Omoruri. Până în 
dreptul biroului lui Ewert Grens, unde se despărțiră. 

— Presupun că o să treci mai târziu să vorbim și să-mi explici 
ce s-a întâmplat în după-amiaza asta, Ewert. Cum de-ai ajuns să 
faci cu ou și cu oțet gardienii la închisoare, într-un costum 
îmbibat în vin. Dar, deocamdată, încearcă să te relaxezi. 

Grens dispăruse deja în biroul lui. Fără vreun mulţumesc, fără 
să-și ceară scuze. Casetofonul vechi din birou începu să hârâie 
când puse o casetă pe care o înregistrase singur, pe care Siw 
Malmkvist cânta un cântec în suedeză, urmată de Connie 
Francis cu originalul în engleză. Wilson rămase în prag până 
când „Tunna skivor” a fost înlocuit de „Everybody's Somebody's 
Fool” și-și dădu seama că detectivul nu avea de gând să se 
întoarcă. 

— Ewert... tocmai te-am scos din închisoare. Eşti 
responsabilitatea mea. Aşa că de data asta, măcar o dată în 
viaţă, fă ce-ţi zic eu! 

Vocile vesele, optimiste, ale cântăreţelor din anii '60 îl 
urmăriră de-a lungul holului în timp ce se îndrepta spre propriul 
lui birou, dar, când ajunse lângă aparatul de cafea, în loc de 
muzică se auzi un zgomot electronic, monoton. Soneria de la 
telefonul mobil. Buzunarul de la haină îi vibra cu totul, aritmie, 
urgent. 

— Da? 

— Nu vor să cedeze. 

Sue. 

Pe un ton pe care nu-l mai auzise niciodată de la ea. 

— Insistă să menţină neschimbată lista cu ţinte. 

Temeritatea ei, încrederea în sine. Dispăruseră fără urmă. 

— Poftim? 

— Hoffmann încă este Șaptele de Cupă. 

— Dar, la naiba, Sue... îl condamnaţi la moarte! 

— Sunt perfect conștientă de asta. 

— E unul de-ai voștri! 

— Le-am explicat cât de bine am putut. Au intrat în impas. Și 
n-au de gând să iasă de-acolo. 

Acum se auzea din nou Siw Malmkvist. În suedeză. Și cânta 
dinspre biroul lui Grens în stilul acela demodat: voios, sprinţar. 
Erik Wilson înţelese pentru o clipă de ce Ewert Grens se refugia 
în acea simplitate, ca să evite orice altceva. 

— Deci mai nou, Sue, puteţi să vă executaţi angajaţii pentru 
că... își fac treaba? 

Așteptă. Un răspuns care n-avea să vină prea curând. Avu 
impresia că ea îi închisese. 

— Sue? Mai ești... 

— Asta-i situația. Așa că ascultă-mă atent, Erik. Eu, în calitate 
de director DEA, n-o să mai am voie să mă preocup de această 
problemă. Absolut deloc. Până și conversaţia asta e o 
infracţiune. Dacă aș continua să fac asta, s-ar... conform 
oamenilor cu care tocmai m-am întâlnit, citez, s-ar interpreta în 
mod unilateral că directorul DEA acţionează în mod deliberat 
împotriva intereselor Statelor Unite ale Americii. Am fost 
informată de asemenea că, în acest caz, mai întâi aș fi demisă și 
apoi trimisă în judecată. 

Până și ritmul respirației ei părea poticnit. 

El o ascultă, în expectativă. 

— A fost condamnat la moarte și nici eu, nici agenta lui de 
legătură nu-l putem contacta și nu-l putem ajuta în niciun fel. 
Dar, doar pentru că noi n-avem voie s-o facem, nu înseamnă că 
n-ar putea s-o facă altcineva? Este, Erik? 

El ţinea telefonul în mână. Dar la celălalt capăt al firului nu se 
mai auzea niciun glas, nicio răsuflare. 

Sue îi închisese. 

Ar putea s-o facă altcineva. 

Nemernicii nu cedaseră. Întocmai ca politicienii suedezi. 

Este, Erik? Ă 

| se adresase direct. Il încurajase. 

Doar trei persoane, în afară de Piet Hoffmann și soţia lui, știau 
că acesta evadase dintr-o închisoare din Suedia și că era încă în 
viaţă. lar două dintre ele nu-și mai puteau face treaba fără a 
suferi repercusiuni. 

Era în mijlocul holului, lângă un aparat de cafea care zumzăia. 
Dacă asculta cu atenţie, se auzeau o mulţime de alte sunete. 
Muzica din anii '60 suprapusă cu o voce de femeie, care vorbea 
tare la telefon în biroul de vizavi, și, ceva mai încolo, oameni 
care râdeau la ieșirea dintr-o ședință, risipind tensiunea cum 
simţi nevoia s-o faci când te ridici de pe scaun și poţi să nu mai 
fi așa serios pentru o clipă. 

Erik Wilson rămase locului, ascultând. Apoi se întoarse spre 
aparatul de cafea și umplu două pahare, fără zahăr și fără lapte. 

Doar trei persoane știau lucrul ăsta. 

Și în curând aveau să fie patru. 

O mochetă azurie, tapet albastru ca marea. O încăpere 
menită să creeze o atmosferă cerebrală, de calm. Luaseră 
decizia împreună și se convinseseră reciproc că era decizia 
corectă. Acum se ridicară cu toţii. Vicepreședinta Thompson de 
la birou, directorii FBI și CIA, Riley și Eve, din fotolii, șeful de stat 
major Perry de pe canapea, tocmai luând o ultimă gură de 
cafea. 

Riley ajunse primul în dreptul ușii închise, apăsă pe clanţă și o 
deschise. 

Și apoi se răzgândi. 

— Putem să avem încredere în ea? 

Inchise ușa și se întoarse spre ceilalţi. 

— Putem să avem încredere în Masterson? 

Perry lăsă cana din mână cu atâta forță, încât masa superbă 
scârţăi. 

— Putem să avem încredere în tine, Bill? 

— Ce vrei să... 

— Sue Masterson a fost numită de președinte. Exact ca tine. 
Și noi alegem să avem încredere în persoanele numite de noi în 
post. 

Ultimii stropi de cafea împroșcaseră blatul mesei și Perry îi 
șterse cu șervetelul aproape dezmembrat de pe tava pentru 
desert înainte de a continua. 

— l-am explicat lui Sue că n-ar trebui să mai aibă nimic de-a 
face cu acest caz. Și înţelege lucrul ăsta. 

Riley zâmbi, sau poate că era un rânjet. 

— Eşti absolut sigur de asta? 

— Da. 

Se auzi mai întâi vocea lui Riley dintr-o direcţie, apoi vocea 
vicepreședintei Thompson din cealaltă. 

— Da, ești, Lauriel? Eşti sigur? 

Cele două voci se ciocniră în mijlocul încăperii, în apropierea 
șefului de stat major. 

— Ești absolut sigur că ceea ce exprimă Bill e doar o... 
impresie personală? Și nu un risc real? 

— Da. 

— Pentru că nu ne putem permite să fim luaţi la întrebări mai 
târziu, de oricine. Nu în legătură cu greșeli minuscule, cum ar fi 
faptul că unul dintre oficialii noștri din poliţie, de la vârf, a 

strecurat unul din agenţii noștri pe o listă a celor daţi în urmărire 
generală din motive strategice. Un individ pe care l-au recrutat, 
cum face adesea DEA-ul, din lumea interlopă. Și că a făcut 
treaba asta fără să-și informeze superiorii. 

Acum, ea se uita doar la Perry. 

— Ai zis-o chiar tu, Lauriel. Încrederea. Asta ne asigură 
sprijinul necesar. Ne lasă libertatea de a acţiona. 

Nimeni nu auzi pe moment. O bătaie în ușă care trecu 
neauzită pe sub candelabrul aurit. A doua oară se auzi mai tare, 
mai insistent. Riley, aflat cel mai aproape de ușă, deschise. In 
prag se afla un tânăr, agentul secret care-i condusese mai 
devreme până aici. 

— Da? 

— Am ceva pentru șeful de stat major. E important. 

Un plic alb. l-I înmâna directorului FBI, care-l lăsă pe canapea. 

Șeful de stat major se uită la vicepreședintă, iar aceasta 
încuviinţă. 

Perry luă o linguriţă de pe masă și desfăcu plicul cu ea. Un 
singur document. O fotografie. Un bărbat pe care-l recunoscu. 

Un bărbat pe care-l cunoștea, dar care arăta foarte diferit faţă 
de momentul când îl văzuse pe holurile acestei clădiri, cu doar 
câteva zile în urmă. Președintele Camerei Crouse. Intr-o cușcă. 

o... 

Erik Wilson tocmai auzise muzică revărsându-se prin ușa 
deschisă. Însă acum, când reveni, ușa era închisă. Grens o 
închisese în scurtul răstimp cât fusese Wilson până la aparatul 
de cafea și înapoi, semn că voia să fie lăsat în pace. Nu e ușor 
să baţi la ușă când ţii două pahare de plastic pline în mâini, așa 
că lovi ușor cu botul pantofului în partea de jos a ușii, de două 
ori. 

— Da? 

— Trebuie să stăm de vorbă, Ewert. 

— Mi-ai spus că aștepți să-ți dau explicaţii mai târziu. Și o s-o 
fac. Mai târziu. 

— În momentul de faţă nu mă interesează cum ai ajuns la 
închisoare. Trebuie să vorbim despre cu totul altceva. Și e al 
naibii de urgent. 

Wilson se uită la ușa închisă. Nicio plăcuță cu nume pe ușă, 
absolut nicio informație. Grens refuzase să afișeze vreo 
informaţie, se împotrivise să facă ce făcea orice ocupant al unui 

birou, din motive pe care probabil că le uitase și el între timp. 

— Doar un minut. Sunt aproape gata. 

Așa că fusese lăsat în legea lui. Nu era așa important, oricum. 
Și Wilson renunţase de mult să mai poarte bătălii inutile. 

Auzi cum se închide ușa de la dulap, același scârţăit ca în 
toate celelalte birouri. Și apoi o tăcere desăvârșită. || frigeau 
palmele de la paharele cu cafea și le lăsă pe podea, în dreptul 
pragului. Și așteptă. Pe culoarul întunecat. Era plăcut să nu facă 
nimic, să nu se gândească la nimic. Doar să aștepte. 

— Poţi să intri acum. 

Erik Wilson luă cele două pahare de jos și se aplecă în fată, 
apăsând clanţa cu cotul. Costumul pătat de vin zăcea grămadă 
pe podea. Lângă el se afla Grens. Imbrăcat și el în uniformă. 
Care îl cam strângea. 

— N-aveam altceva de schimb. 

Arătă spre dulapul din colţ, în care se aflau probabil uniforme 
și mai strâmte decât asta, de pe vremea când Ewert Grens nu 
ocupa așa mult loc în spaţiu. 

Wilson îi înmână unul dintre pahare, din care se ridica un abur 
fin în lumina veiozei de pe birou. Cei doi bărbaţi care nu se 
îmbrăcau niciodată în uniformă stăteau faţă în faţă, îmbrăcaţi fix 
așa. Şi amândoi realizară ce puţin lucru te poate face să fii 
văzut... și perceput diferit. Doi oameni care se cunoșteau și nu 
prea. 

— OK. Ce vrei de fapt? 

— Computerul tău? 

— Da? 

— Pot să-l împrumut? 

Grens împinse laptopul peste birou, întorcându-l cu ecranul 
spre scaunul musafirului, în timp ce Erik Wilson își scotea 
portofelul din buzunarul interior al  hainei. Ținând 
compartimentul pentru mărunţiș cu degetul mare și arătătorul, 
extrase de acolo stickul USB primit de la Jennings, îl împinse 
ușurel în computer și dădu click pe fișierul numit „Șaptele de 
Cupă”. 

— Ewert? Vino, te rog. 

Așteptă până când Grens se așeză lângă el. 

— Vreau să-ţi arăt ceva. 

Wilson sări câteva secvenţe mai în faţă și apoi dădu click din 
nou, asigurându-se că ajunsese la secvenţa potrivită. Da. 

Imaginile filmate de sus, un pic neclare. Dar se vedea clar că e 
undeva în junglă. Apoi o luară pe urmele unui camion, ascuns 
uneori de copaci cu coroana bogată. Camionul se apropie de un 
râu lat, parcă lângă plajă și din el săriră doi indivizi. Incepură să 
descarce camionul, stivuind niște cutii pe un șlep care-i aștepta. 
Până când goliră remorca și se urcară în șlep. 

— Ce naiba e chestia asta? 

— Așteaptă! 

— Deja mi-am pierdut prea mult timp dintr-o zi de muncă într- 
o celulă. Așa că te rog să mă scuzi... am o grămadă de treburi și 
absolut nimic care să aibă de-a face cu documentarul tău filmat 
în natură. 

— Uită-te, doar. 

Mai sări un pic. Cei doi indivizi din junglă străbăteau acum un 
râu șerpuit, la bordul șalupei. Și Ewert Grens se uită la ecran, 
cum i se ceruse... fusese mai ușor de convins decât de obicei. 
Grens îl asculta cumva altfel. Fără aroganță, fără distanţa 
obișnuită. Poate era rușinat că fusese închis. Cel mai probabil 
era din cauza uniformelor, Erik Wilson era aproape convins de 
asta. Nu din cauză că Wilson ar fi avut mai multe dungi pe umăr, 
Grens nu ţinuse niciodată cont de treburile astea. Mai curând, 
lucrurile care-i deosebeau ca indivizi dispăruseră... aspectul 
personal pur și simplu nu-i mai încurca. 

Poate că ar trebui să poarte mai des uniformă, cel puţin în 
biroul ăsta. 

— Wilson, dă-o naibii, te întreb din nou: ce e chestia asta? 

— O să vezi. 

Acum. O focalizare rapidă spre chipul unuia din bărbaţii din 
șalupă. O siluetă vagă definită de pătrăţele gri. Erau pe-atât de 
aproape pe cât puteau fi. 

Și Wilson îi studie chipul lui Ewert Grens, care devenea treptat 
mai interesat, mai concentrat. 

Avusese aceeași expresie și pe-atunci. 

Acum trei ani... la momentul luării de ostatici pe care o 
pusese în scenă un Piet Hoffmann încolțit, în incinta închisorii 
din Apsăs. Pe atunci Grens îl urmărise pe un alt monitor și, după 
îndelungi frământări, dăduse ordin lunetistului să tragă în 
individul care luase ostatici. 

— Ultima parte? 

— Da? 

Fusese prima dată când Ewert Grens dăduse ordinul să fie 
ucis cineva. 

— Vreau s-o mai văd o dată. 

Wilson trase cursorul înapoi și suita de imagini fu reluată din 
același punct - din momentul focalizării asupra șalupei. 

Asupra bărbatului aflat la bora. 

Ewert Grens se trase mai aproape. 

Spre cineva care i se părea... cunoscut. A 

Aproape că deslușea un tatuaj pe ţeasta rasă. In forma unui 
șarpe, mare, încolăcit, sau poate că era un soi de șopârlă. 

Bărbatul nu avea un tatuaj pe pielea capului pe-atunci, Grens 
era sigur că era ceva nou. ȘI, desigur, hainele erau foarte 
diferite. Și slăbise. 

Și totuși. Felul cum se mișca. Singurul lucru pe care nu-l poţi 
schimba. 

— Ce naiba e chestia asta? 

— Îl recunoști? 

Ewert Grens dădu fuga spre etajeră, își plimbă arătătorul de-a 
lungul bibliorafturilor și trase unul de-acolo. In spate de tot se 
afla un CD, într-un buzunăraș de plastic. 

— L-am studiat, Wilson. Felul cum se mișca. Oră de oră, zi de 
zi. Asta e treaba cu mișcările, ţi se întipăresc în minte și, fără să- 
ți dai seama, revendică un loc în conștiința ta. L-aș recunoaște 
oriunde. 

Erik Wilson îl urmări pe Ewert cum se înroșește la față. Omul 
care dăduse ordinul să se tragă în plin - și care abia ulterior își 
dăduse seama că luase acea decizie pornind de la o premisă 
greșită. Fără să știe că Piet Hoffmann lucra pentru poliţie. Și că 
el, Ewert Grens, fusese transformat într-o unealtă fără minte, 
pentru ca alţii să scape nepedepsiţi pentru o crimă comisă sub 
acoperirea legii. 

— Vezi, deci? Ewert? Îl recunoști? 

Și de asta dăduse buzna în biroul lui Wilson, zbierând despre 
interese ascunse, despre adevăr și minciuni, chiar pe acest 
culoar. 

— Ei bine? Ewert? 

Și acum... probabil că o să înceapă să ţipe din nou. Din cauză 
că Piet Hoffmann trăiește. Din cauză că Erik Wilson știuse treaba 
asta și i-o ascunsese. Îl lăsase să creadă că e vinovat de 
moartea unui om nevinovat. 

— Da. Sigur că-l recunosc, la naiba! 

In schimb, părea nefiresc de calm și din tonul lui lipsea acea 
nuanţă glacială la care se pricepea de minune. 

— Paula. Piet Hoffmann. Am știut că trăiește. Ca și tine. În tot 
acest răstimp. 

Ewert Grens scoase CD-ul din plicul de plastic și îl șterse, 
scoțând un șuierat înfundat, apoi un fredonat în surdină cât 
ștergea urmele lăsate pe suprafața reflectorizantă și, într-un 
final, introduse CD-ul în lăcașul din computer. 

În tot acest timp, Erik Wilson rămăsese cu ochii la chipul lui. 
Expresia lui se schimbase din lipsită de chef într-una 
concentrată. 

Am ştiut că trăiește. Ca și tine. În tot acest răstimp. 

Și acum chipul lui era impenetrabil. 

— E o copie a înregistrării făcute de principala cameră de 
supraveghere din închisoarea din Apsăs. Din săptămâna de 
după... mă rog, moartea lui Piet Hoffmann. Hai să-ţi arăt ziua a 
patra. 

Grens se oprise din fluierat și fredonat și își încordă toată faţa, 
buzele și obrajii deopotrivă, în timp ce trăgea cursorul pe axa 
care acoperea patru zile și patru nopţi. Se opri la minutul 20:06. 

— Ştii câte crime am investigat, Wilson? 

Observară amândoi scena de pe ecran. Un bărbat cu părul 
tuns foarte scurt, într-o uniformă de gardian, se apropia. Se uită 
țintă la cameră un pic prea îndelung în timp ce ieșea pe ușă. 
Asigurându-se că, atunci când aceste imagini erau analizate mai 
târziu, privitorul va avea răgazul să vadă cine este. 

— Am investigat 227 de crime. Dintre acestea, doar cinci au 
rămas nerezolvate. Și șapte au fost rezolvate, dar criminalul nu 
a fost prins. Dar bărbatul pe care l-ai văzut acolo, Wilson... acela 
e criminalul pe care mă bucur în fiecare dimineață că n-am 
reușit să-l prind. 

Grens lăsă înregistrarea să meargă înainte, iar camera îl urmă 
acum pe bărbatul deghizat în timp ce ieșea pe poarta decupată 
în zid, în noaptea frumoasă, spre libertate. 

— Când am descoperit asta, când mi-am dat seama că m-a 
tras pe sfoară, că ne-a tras pe sfoară, ei bine, am decis să ţin 
informaţia pentru mine. 

Doi bărbaţi în uniformă. Aflaţi de aceeași parte a biroului. 

Se priviră în tăcere. 

Erik Wilson își imaginase că doar trei persoane știu. Dar, de 
trei ani încoace, existase și o a patra. 

— Mulţumesc. 

Îi studie privirea lui Ewert Grens. Așteptând. Până când acesta 
dădu din cap, un gest discret, dar vizibil. Care voia să spună: tu 
ti-ai făcut treaba, eu mi-am făcut-o pe-a mea, așa merg lucrurile 
uneori. 

— Bun. 

Și acum putea să continue. Să treacă la motivul pentru care 
se afla aici. 

— Atunci vrem să facem același lucru, din nou, Ewert. 

— Să facem... ce anume? 

— Să ne asigurăm că scapă cu viaţă. 

o... 

Nu era o fotografie foarte reușită. Într-o lumină proastă, nu 
foarte clară. Chiar și-așa, era cea mai odioasă imagine pe care o 
văzuse vreodată șeful de stat major. Zăbrele. O cușcă. Și dincolo 
de acele zăbrele, în cușcă, o ființă umană. Timothy D. Crouse. 
Președintele Camerei Reprezentanţilor... și parte componentă a 
structurii de putere din care făceau parte toți indivizii aflaţi în 
această cameră. O putere pe care această fotografie i-o răpise 
cu desăvârșire. Era ca și dezgolit. 

— Adresa de IP este adresa unei cafenele de internet din 
Bogotâ. E scrisă mai jos, a scris-o de mână un agent de la NGA, 
chiar sub data și ora când a fost făcută fotografia. 

Se traseră cu toţii mai aproape, studiind aceeași imagine. Sau 
poate că nu era tocmai aceeași. Fiecare era izbit de alte detalii, 
cum se întâmplă de obicei când mai mulţi privesc o imagine. 
Unul observă cât de întunecată era fotografia, făcută noaptea 
târziu, și se întrebă dacă fotograful îl ţinuse treaz dinadins 
pentru a crea un cadru și mai ameninţător. Altcineva observă 
tina din jurul cuștii, noroiul cafeniu plin de urme de pași. lar al 
treilea observă că președintele Crouse purta niște haine 
mizerabile, posibil același costum pe care-l purtase cu doar 
câteva zile în urmă, pe holul din dreptul acestei încăperi. 

Gânduri care le dădeau târcoale ca niște umbre. Dar așa 
funcţionează mintea. Te concentrezi pe detalii minore ca să te 
aperi de ceea ce e de neconceput. Ca de pildă, acum, gândul că 
un costum parcă nu era ţinuta potrivită în junglă. 

Și, într-un final, probabil pentru că era notat în capul paginii, 

cu același scris lătăreţ ca mai jos, descoperiră că agentul NGA 
consemnase că poza îi fusese adresată președintelui, pe adresa 
de e-mail oficială a Casei Albe. 

— Ce-i asta? E... A 

Șeful de stat major arătă spre dușumeaua cuștii. In spatele lui 
Crouse era o rogojină subţire, făcută sul, dar nu spre ea arăta, ci 
spre o chestie rotundă de plastic aflată lângă rogojină. Arăta ca 
un castron. 

— Da. Presupun că da. 

Vicepreședinta nu oftă, nici ea, nici ceilalţi. 

Nu era de-ajuns. 

— Și e pe jumătate plin. Un soi de... tocană. Cartofi? Și încă 
ceva? Nu-i așa? 

O cușcă. 

Un castron de plastic lăsat pe jos. 

Ca să-i răpească demnitatea, să-l trateze ca pe un animal. 

În stânga, spre marginea fotografiei, în aceeași mâzgă 
cafenie, se vedea o bucată dintr-o altă cușcă, în care se afla o 
altă persoană, pe jos, cu spatele la Crouse... o femeie, probabil. 
În marginea din dreapta, aproape ca și cum ar fi fost pusă 
anume, deslușiră o armă sprijinită pe un suport de metal, în 
noroi. 

— O bazooka rusească. 

Directorul CIA se trase mai aproape, schimbându-și ochelarii. 

— Un Vampire RPG-29. Poţi să spulberi și un tanc cu asta. 
Hezbollah a eliminat mai multe tancuri israeliene cu asta în 
timpul Războiului din Liban. O demonstraţie de forţă. În cea mai 
pură formă. 

— O cușcă. Un lansator de rachete. Dar nicio solicitare. 

Șeful de stat major Perry își concentră atenţia asupra 
bărbatului pe care îl cunoșteau cu toţii. Probabil că i se dăduseră 
instrucţiuni să stea în faţă, ţinându-se strâns de zăbrelele din 
bambus ale cuștii. 

— Nu înțeleg. Voi înțelegeţi? Să ne trimită poza asta... dar 
nicio solicitare? 

Degetele lui Crouse păreau chircite pe zăbrele, ca să stea în 
picioare. Privea absent, cu ochii goi. lar bliţul aparatului de 
fotografiat îl izbise în plin, astfel că tenul lui bronzat era aproape 
alb. 

— Doar atât. Deocamdată. 

Perry se așeză pe canapeaua de pe care tocmai se ridicase, 
lăsă fotografia în mijlocul mesei și o împinse ceva mai încolo, ca 
și cum încerca să evite acei ochi rugători, în care se citea 
teama. Vicepreședinta Thompson se așeză lângă el, trase 
fotografia mai aproape și o studie în tăcere o bună bucată de 
vreme. 

— Am făcut publică o listă neagră cu 13 nume, indivizii 
vinovaţi de asta în fond, liderii unei organizaţii teroriste. 

Tinea fotografia aproape, ca și cum ar fi vorbit cu ea, cu 
colegul ei care se afla în acea cușcă și își dorea să se întoarcă 
acasă. 

— Toţi cei aflaţi pe această listă vor fi eliminaţi, rând pe rând. 
Și niciun european care e pe jumătate interlop n-o să pună în 
pericol operaţiunea. 

Dădu din cap spre poză, în direcţia lui Crouse. 

— O să-i tăiem de pe listă, rând pe rând. 

Ewert Grens se ridicase și începuse să se plimbe agitat prin 
cameră. Curând, puse o casetă, cum făcea de fiecare dată când 
încerca să se calmeze, Tunna skivor, cântată de Siw, ca de 
fiecare dată. Se așeză, compară secvențele cu un bărbat care 
ieșea din închisoare cu înregistrarea prin satelit a unui bărbat 
care urca pe o șalupă, în mijlocul junglei. 

Nu zisese nimic. 

Până acum. 

— Așadar, așa își câștigă existenţa. 

Grens era adesea ironic, poate chiar cinic și maliţios. 
Comentariul lui ar fi putut interpretat astfel. Dar chipul lui, ochii 
lui spuneau altceva, Erik Wilson era convins de asta. 

— Da. Așa și-a câștigat existența. Până acum o jumătate de 
oră. Când angajatorii lui au decis să-l concedieze. 

Acum era rândul lui Wilson să se apropie de etajeră, de raftul 
aflat deasupra casetofonului antic și de demult. Scoase o carte 
de-acolo... o carte grea, voluminoasă. Un atlas al lumii. II răsfoi, 
începând de la sfârșit, cum făcea adesea, și observă 
buzunărașul de carton și fișa de împrumut cum existau pe 
vremuri. Trase fișa, o întoarse pe verso și citi. 


Biblioteca Publică din Stockholm 
Trebuie returnată: 18 octombrie 1989 


Și zâmbi, uitându-se la detectiv, care-i zâmbi la rândul lui. 

— S-a prescris, Wilson. Nu-i așa? 

Fără să-i răspundă, Erik Wilson mută de pe birou paharul de 
cafea al lui Grens, telefonul, veioza și teancul de dosare la care 
lucra, făcând loc tomului și continuând să-l răsfoiască, până găsi 
ceea ce căuta, la pagina 218. O hartă mare a Americii de Sud. 
Înhăţă un marker roșu din suportul de rechizite și delimită o 
suprafață. Un pătrat, sau mai curând un romb, în colţul din 
stânga sus, încadrat de Caraibe și Oceanul Pacific. 

— Ewert? 

— Da? 

— Ce ştii despre Columbia? 

— Au cea mai bună cafea din lume. Ar trebui să se bea 
neîndulcită, nu ca rahaturile alea cu lapte. 

Wilson zâmbi, ca și înainte, pentru o clipă ironia și cinismul 

dispăruseră din cameră. 

— Bine. Mai știi și altceva? 

— O climă caldă, plăcută și oameni amabili. Dar o ţară extrem 
de coruptă. Violentă. Carteluri influente de traficanţi. Unul dintre 
puţinele locuri pe care am hotărât să nu le vizitez vreodată - 
deși 99% din populaţie sunt oameni cum nu se poate mai 
drăguți. 

Wilson întoarse harta spre Grens și urmă cu degetul linia 
roşie. 

— Şi totuşi asta e destinația ta. 

Ewert Grens nici măcar nu se uită la pagină, ci îi spuse încet, 
aproape în șoaptă: 

— Aproape tot ce investigăm în clădirea asta nenorocită... îţi 
dai seama de asta, Wilson? Că aproape toate anchetele noastre 
au de-a face cu drogurile? Cu produse care provin fix de-acolo, 
din Columbia? 

— La Gaira Cafe, Ewert. 

— Într-un an se petrec 100 000 de infracţiuni care au legătură 
cu drogurile, doar în ţărișoara noastră. Un număr care se 
dublează din 10 în 10 ani. Și vorbesc de infracțiunile legate 
strict de droguri. Nu de jaf, furt și spargerile comise spre a face 
rost de bani ca să cumperi mizeriile alea. Nici de actele de 
violenţă care decurg din apărarea zonei de influență a 
traficanţilor sau din recuperarea datoriilor. Drogurile sunt sursa, 
Wilson. Tot ce investigăm noi de-acolo pornește. Costul, costul 
total al consumului de droguri în Suedia se apropie de 30 de 
miliarde de coroane pe an - îngrijiri medicale, servicii sociale, 
boală, morţi premature. Chestii de-astea. Pe deasupra, mai ai și 
toate vitrinele și ușile sparte, taxele juridice, costurile activităţii 
polițienești și toate costurile intervențiilor medicale necesare în 
urma atacurilor armate și cazurilor de vătămare corporală... 
Wilson, nu numai că drogurile sunt la originea tuturor 
infracţiunilor, dar ne guvernează societatea. 

Dacă stai să te gândești, oare oamenii vor să pună capăt 
traficului, de fapt? Când atât de mulți își câștigă existenţa din 
consecinţele lui? 

— La Gaira Cafe din Bogotá. 

Erik Wilson răsfoi atlasul care nu mai fusese returnat, până 
când găsi o hartă a orașului și arătă cu degetul pe ea, așteptând 
ca Grens să cedeze și să se uite. 

— Și? 

— E pe Calle 96, între Carrera 13 și 13A. 

— Cum spui tu. 

— Acolo o să te întâlnești cu bărbatul care se plimbă 
nonșalant în filmuleţul tău de supraveghere. Același pe care l-ai 
văzut mutându-se dintr-un camion într-o șalupă în filmuleţul 
meu. O să afli ora exactă de întâlnire când aterizezi pe EIl 
Dorado International. 

Grens nu-i răspunse. Dar nici nu obiectă. Părea să se cufunde 
în hartă, în liniile și pătratele care reprezentau o altă realitate. 

— Nu pot să merg personal. Mi-aș dori să pot... dar mi-e 
imposibil. Dacă m-ar prinde pe mine, ancheta ar face legătura 
între mine și persoana din State care l-a angajat pe Hoffmann. 
lar ea și-ar pierde și locul de muncă, și viitorul. 

Detectivul mai în vârstă se ridică pentru a doua oară și dădu 
mai tare casetofonul - acum cânta Tweead/e Dee, un cântecel 
enervant de voios, care te prindea și care suna mai curând a 
anii '50 decât '60. 

— M-ai auzit, Ewert? Probabil că ești - și pot să fiu complet 
sincer cu tine acum - cea mai nepotrivită alegere pentru 
această misiune, dintre toţi cei care lucrează în această clădire. 
Și e regretabil. Dar... nimeni nu poate face legătura între tine și 
ea. Și îl cunoşti pe Hoffmann. Și despre asta e vorba: ești 
singura persoană, în afară de mine, în care ar avea încredere. 
Ție ţi-a încredinţat un plic cu probe la doar câteva ore după cea 
evadat din închisoare. 

Wilson se uită la Grens, care părea să asculte deopotrivă 
muzica și ce-i spunea șeful lui. 

— Misiunea ta, Ewert, e să-l găsești pe Hoffmann și să-l ajuţi. 
Adaptează-te la situaţie și la posibilităţi. Vei primi toate 
informaţiile după ce ţi-ai făcut bagajul și ţi-ai luat pașaportul. 

Încă vreo câteva acorduri și refrenul se stinse, în sfârșit. 

— Vreau să te întorci cu el, Ewert, teafăr. 

— Îmi pare rău, n-am pașaport. N-am călătorit prea mult la 
viaţa mea. 

— Putem să ne ocupăm noi de asta. 

Tăcere. Caseta se terminase. Și Grens nu puse alta în loc. 

— Să înțeleg că e... un ordin, Wilson? 

— Nu. Nu este un ordin. N-o să ai nicio autoritate acolo. ȘI 
niciun fel de protecţie. 

Polițistul solid, care se simţise atât de ocrotit în biroul ăsta, cu 
canapeaua prăpădită de velur și muzica din altă epocă, se uită 
la șeful lui și ridică din umeri. 

— Sună tare tentant, când pui problema așa. 

— Și absolut nimeni, indiferent de împrejurări, nu poate 
confirma că ești în misiune. 

— Exact ca un informator. 

Grens zâmbi din nou. 

— Ewert? 

Wilson mai că începea să se obișnuiască. 

— Trebuie să pleci acum. Imediat. E urgent. Istoria ne arată 
că, atunci când americanii fac chestii de genul ăsta, când cer 
sprijin și transformă o treabă într-o problemă de politică 
internațională, acţionează rapid. Sunt convins că deja sunt gata 
să elimine prima ţintă. 

Un joc video. Nu avea să se obișnuiască niciodată cu faptul că 
așa părea. Senzaţia asta ţi-o dădea. S-ar fi zis că acum, acum, o 
să-l strige maică-sa de la parter să-l cheme /a masă. Maică-sa 
nu se dădea bătută decât când el se oprea din joc, apăsa pe 
pauză, cobora în fugă scările, înfuleca în tăcere o chestie prăjită, 
își strângea farfuria și apoi se întorcea degrabă în camera lui, la 
biroul lui, la un joc care-l purta într-o altă lume. 

Steve Sabrinski strângea ușurel maneta de comandă, în timp 
ce studia cele două monitoare. Tot ca într-un joc video se 
simțea. Și așa încerca să și vadă lucrurile, ca la jocurile 
desfășurate în camera înghesuită din casa lui părintească, ca și 
cum actul de a lansa rachete asupra unei fiinţe umane era ceva 
pentru care aduna puncte, ca și cum, odată ce se sfârșea totul, 
va putea să apese pe restart. Lumea întreagă avea s-o ia de la 
zero și nu se va fi întâmplat nimic. 

Dar lucrurile nu funcționau așa. 

Jocul ăsta era unul pe bune. 

Morții n-aveau să mai învieze. 

Bău o jumătate de ceașcă de ceai verde și o jumătate de doză 
de Coca-Cola într-o încăpere pe care cel care proiectase nava o 
înghesuise sub punte, lângă una dintre scări. O suprafaţă de 
doar câţiva metri pătraţi rămasă în proiect, pe care un arhitect o 
descoperise chiar înainte de a începe construcţia și pe care 
mâzgălise în cămăruța asta o să stea cineva la un birou, răpind 
vieți. Și exact asta făcea Steve. Era înghesuit, dar era destul loc 
pentru birou, cele două monitoare și un scaun. 

— Sabrinsky? 

— Da, să trăiţi! 

— Obiectivul a fost localizat. Este sub supraveghere. 

Și, de asemenea, loc să încapă comandantul de pe portavion, 
aflat chiar în spatele lui, care se aplecă acum spre el, 
înmânându-i o hârtie. 

— Actualele coordonate GPS. 

Usturoi. Și cafea. Mirosurile astea îl izbiră când simţi respirația 
caldă a comandantului pe gât. 

— Activează UCAV-ul!0. 

Steve Sabrinsky introduse coordonatele din lumea reală, care 
corespundeau unei case reale, în care locuia o familie - oameni 

în carne și oase -, apoi apăsă pe butonul de descărcare și 
aşteptă să se aprindă o luminiţă de confirmare. 

U.S.S. Liberty 

Măsurând 365 de metri în lungime și cântărind 2 000 de tone. 
Cu un echipaj de 4 700 de oameni. Cu piste separate de 
decolare și de aterizare. 

Un portavion de luptă de-adevăratelea. 

Un comandant în carne și oase în spatele lui. 

Străbătuse un drum lung ca să ajungă aici. Acesta fusese 
scopul educaţiei și instrucției primite - primise ordinul de 
plecare în misiune la miezul nopţii, părăsise Baza Navală de pe 
32" Street din San Diego, străbătuse cu vaporul Pacificul, de-a 
lungul Coastei de Vest, trecând de Mexic, Guatemala, El 
Salvador, Nicaragua, Costa Rica și Panama. Totul doar ca să 
ajungă până aici. La opt mile maritime de coasta Columbiei. 
Spre a schimba aerul încărcat de sub punte cu aerul curat, de 
mare, și a vedea profilându-se la orizont portul Buenaventura. 

Se asigură că UCAV-ul avea rezervorul plin și că introdusese 
corect coordonatele în sistem, apoi porni motorul și dădu drumul 
la cameră. 

Și se întoarse spre comandant, care încuviinţă. 

Steve Sabrinsky apăsă pe unul dintre butoanele laterale ale 
manetei de comandă. lar drona care cântărea 97 de kilograme 
începu să se plimbe dintr-un capăt al punţii în celălalt. Până 
când cifrele din partea de jos a ecranului îi confirmară că avea o 
viteză de peste 85 km/oră. Și, în momentul acela, când era la 
marginea navei, trase de manetă și lansă drona. 

Era frumos s-o vezi cum se mișcă pe ecran. In drum spre 
destinaţie. Pentru că el îi dăduse comanda. 

Sabrinsky realiză că-și ţinuse respiraţia și, lăsând aerul să iasă 
afară din plămâni, inspiră adânc din nou. 

Incepuse să coboare! 

Mai mult combustibil! Mai mult combustibil! 

Și apoi urcă din nou. 

— Bun. Las-o acolo. La cinci, maximum șase metri deasupra 
apei. 

Nu era aproape nicio adiere. Niciun val. N-o să aibă probleme. 

— Până când ajunge în Buenaventura. Apoi las-o să se ridice. 

Coordonatele obiectivului erau în colţul din dreapta sus al 
ecranului. Corespundeau. Drona se îndrepta în direcţia bună. 

Altitudine. Viteză. Și cifrele acelea corespundeau. lar în căsuţa 
de jos erau informaţii despre armament - un lansator de rachete 
cu muniţie termobarică. 

Genul de arme pe care le foloseau asupra obiectivelor 
neprotejate. 

Când erau detonate, generau o undă de șoc intensă, capabilă 
să ucidă pe oricine ar fi scăpat cu viață din explozie. 

— Distanţa până la obiectiv? 

— Opt kilometri, să trăiţi! 

— Pe-aici nu spunem să trăiţi! M-ai înţeles? 

— Am înţeles, să... Am înțeles. 

— Când ajungi în dreptul coastei, urcă la o altitudine de 100 
de metri. Ocolește clădirile. Direcţia este Cali, conform 
coordonatelor noastre. După contactul cu obiectivul, mai urcă 
vreo 50 de metri. Și-apoi ia obiectivul în vizor. 

Nu mai era un joc video. Și avea să fie prima dată pentru el. 

— Ni s-a confirmat că ţinta noastră este în interiorul 
obiectivului. Acum, Sabrinsky... 

De la joc la realitate. 

— ... ia-l în vizor. 

— Am luat obiectivul în vizor. 115 secunde până la detonare. 

— Deviaţie? Elevaţie? 

— Deviaţie zero. Elevaţie 150 de metri, în scădere. 

De la viaţă la moarte. 

— Lansează proiectilul. 

— Proiectil lansat. 57 de secunde până la detonare. 

In mijlocul monitorului imens se vedea o ţintă sau ceva ce 
aducea a ţintă, mai multe cercuri concentrice, în cercul central 
se afla o locuinţă. Pe măsură ce drona se apropia și camera 
odată cu ea, se vedea clar că se mișca cineva prin casă, 
probabil trei siluete, două mai mici și una mai mare. 

Steve Sabrinsky își lăsă ușurel degetul pe un buton care ar fi 
putut anula comanda. 

Ordinul putea veni oricând. 

— 10 secunde până la detonare. 

Ewert Grens mergea un pic mai șontăc ca de obicei, ducând o 
valiză voluminoasă în mână. O chestie cafenie, cu o suprafaţă 
denivelată, cu cocoloașe, dintr-un material greu de determinat, 
poate plastic, poate un carton învelit în piele. O găsise în zona 
de depozitare din pod, exact cum își amintise, plină de praf, ca 
tot ce era pe-acolo. Nu era foarte elegantă, nici prea uzată. O 
cumpăraseră împreună, pe-atunci. Sau, mai exact, Anni 
cumpărase câte una pentru fiecare. Și într-un colț era un timbru 
cu Turnul Eiffel pe care îl lipise Anni acolo în prima zi, în camera 
lor de hotel. Rămăsese de-atunci acolo. 

— Ewert? 

Sven Sundkvist era aşezat la birou. Uşa deschisă dădea spre 
holul Secției Omoruri. Avea căștile la urechi, peste părul blond, 
tuns periuță, și era aplecat în faţă un pic, sprijinindu-se în coate. 
Așa stătea de obicei, ascultând și analizând înregistrări cu 
interogatorii, de dinainte să devină el interogator principal. 

Întotdeauna conștiincios. 

— Pari stresat. 

— Da. 

Ewert Grens o ținu tot înainte, deși în mod obișnuit s-ar fi 
oprit, s-ar fi rezemat de tocul ușii și ar fi continuat conversaţia 
pe care o purtau de atâţia ani. Grens nu stătea de vorbă cu 
mulți oameni. Sven Sundkvist dădu fuga spre ușă și văzu că 
Grens încerca s-o tulească pe hol. 

— Ewert, ce pui la cale? 

— Nu pot să vorbesc despre asta. 

— O valiză? Îți iei... 

— Scuze, Sven, dar nu te privește. 

Următoarea ușă care se deschise a fost cea de la biroul 
Marianei Hermansson. Și ea strigă după el. 

— Am auzit că ai fost în inspecție la închisoarea din 
Kronoberg! Câteva ore! 

De data asta se opri și aruncă o privire în birou. Mariana era 
așezată, ca și Sven, la birou, dar nu asculta, ci se uita la ecranul 
unui televizor, la o înregistrare în care erau aliniaţi mai mulţi 
suspecți - bărbaţi cu numere pe piept, filmaţi de o cameră aflată 
de cealaltă parte a geamului-oglindă. Cu siguranţă, o mai 
văzuse și se uita din nou să se asigure că va fi o probă 
convingătoare în instanţă. Sven în biroul lui, Mariana aici, 

amândoi muncind la fel de minuţios. 

Ewert Grens era mândru de ei, în felul lui. 

— N-aveai cum să auzi asta. Astfel de informaţii sunt 
confidenţiale. De bună seamă că poliția suedeză nu ar încălca 
regulile privind confidenţialitatea, nici nu și-ar bârfi colegii. Nu-i 
așa, Hermansson? 

— S-ar părea că domnul detectiv le-a încălcat el însuși fără 
probleme când și-a declarat sus și tare colegii incompetenti. 

— Habar n-am despre ce vorbești... poţi să întrebi pe oricine 
de pe hol dacă fac vreodată gălăgie. 

El zâmbi. Zâmbi și ea. 

El se pregăti să plece. Ea arătă din cap spre valiză. 

— Pleci undeva? 

— Da. 

— Și? 

— Și nu e un subiect despre care să pot discuta cu tine. Dar 
pe biroul meu o să găsești toate cazurile mele în curs în care o 
arestare este iminentă. Vreau ca tu și Sven să vă ocupați de ele 
în lipsa mea. 

— Cât vei lipsi, Ewert? 

Ca și Sven, striga după el acum. 

— Ewert! 

— Nu știu. Nu încă. O săptămână. Poate două. 

Nu se uită în urmă, doar urcă în lift și cobori la parter, în faţa 
ieșirii care dădea spre strada Kungsholm. Erik Wilson îl aștepta 
acolo. Era cu mașina lui personală, cu motorul pornit, gata de 
plecare. Grens își aruncă valiza pe bancheta din spate și porniră, 
croindu-și drum prin traficul din orele de vârf dintr-o capitală. O 
luară pe banda pentru autobuze. Și, când nu era niciuna, pe 
porțiunea de trotuar dintre benzi. Odată ce ieșiră din centru, 
Erik acceleră. 

— Acolo! 

Ewert Grens îi arătă prin geamul din dreptul lui. 

— Într-acolo mă îndreptam azi. 

De cealaltă parte a gardului se afla Cimitirul de Nord. Și o 
persoană care mult timp fusese totul pentru el. 

— Și tot într-acolo mă îndrept. 

Două sticle făcute praf. O să mai facă o încercare după ce se 
întorcea. 

— lar procurorul-șef rămâne un dobitoc de prima mână. 


VP - 152 


După asta nu mai spuse niciunul nimic. Trecură de 
Helenelund, trecură de Sollentuna. Când se apropiau de 
Upplands Väsby, Wilson se întinse peste Grens și deschise 
torpedoul. 

— In spate de tot e o pungă de plastic, Ewert. Două telefoane, 
doar pentru urgenţe. Unul ca să comunici cu Hoffmann. Unul ca 
să comunici cu mine. Amândouă sunt setate să primească 
apeluri de la un singur număr. Sau să iniţieze apeluri către un 
singur număr. 

Două telefoane care puteau comunica doar între ele. Și, dacă 
ar fi pus cineva mâna pe ele, nu le-ar apărea niciun nume, doar 
un abonat anonim, imposibil de identificat, care iniţia și primea 
apeluri de la un alt abonat anonim, imposibil de identificat. 

— Alături e pașaportul tău în regim de urgenţă. E valabil două 
luni. Și, pentru orice eventualitate, ai viză și pentru Statele 
Unite. 

Ewert Grens trase ceva roz de-acolo. Pașaport eliberat în 
regim de urgență. Mai subţire decât cele obișnuite. Îl desfăcu și 
descoperi o poză cu el, scoasă din dosarul lui de la Personal. 

— Și sub el, în punga aia de plastic, ai tot ce-ţi mai trebuie. 

Grens scoase și ce era acolo. Mai întâi informaţiile despre 
zbor. Plecarea la 19:25. Escală și o ședere de o noapte la 
Londra. Durata totală a zborului: 26 de ore și 20 de minute. 

— Vei ateriza la Bogotá mâine la 16:10. Ora locală. 

Următorul document. O rezervare la hotel. 

— Estelar La Fontana. Camera 555. Ultimul etaj. Extrem de 
liniștit. Acolo stau și eu de obicei. 

Și apoi o hartă. Grens o despături. O hartă a orașului Bogotă, 
mai mare decât cea din atlas și mai detaliată. Trei litere mari, cu 
cerneală roșie. Un A - aeroport. Un H - hotel. Și un P între ele. 

— Paula. Și acum tot așa îi spun. Acolo o să vă întâlniți. La 
Gaira Café, la ora 15:00. Îţi transmit eu în ce zi. 

Ewert Grens ţinea în mână pașaportul, rezervările și harta cu 
locul de întâlnire. 

— Cât timp ai fost agent de legătură? 

— Cât timp? 

— Da. 

— 12 ani. 

— Se vede. Nu ţi-ai ieșit din mână. 

Nu o spusese nici cu ironie, nici cu iritare. Era serios. Asta 

detectă Wilson în tonul lui Ewert. Era prima dată, era convins de 
asta, când primea o laudă sinceră din partea lui Ewert Grens. 

Și era o senzaţie plăcută. 

— Da. Dar, pe de altă parte, de obicei îmi recrutez 
colaboratorii din închisoare. 

Zâmbiră amândoi, cum o făcuseră și mai devreme. 

— Acele ultime documente. 

Wilson arătă din cap spre torpedo și Grens scotoci pe-acolo 
până descoperi cinci coli A4 împachetate bine într-o mapă 
separată de plastic. 

— Am continuat jurnalul. După ce mi-am dat seama că 
trăiește. Ții în mână un exemplar din el. 

— Și de data asta conţine... totul 

Adevăr și minciună pe același culoar de poliţie. Infracţiuni 
ascunse spre a găsi alţi infractori. Rapoarte de informații 
secrete, care consemnau ce s-a întâmplat de fapt... și rapoarte 
falsificate, care-l împinseseră pe un detectiv-șef să ia decizia 
greșită. Asta se întâmplase. Și de-asta se dusese naibii totul. 

— Da. 

Erik Wilson încetini un pic, un camion tocmai depășea un alt 
camion, obligând șoferii de pe banda de accelerare să 
încetinească. Secunde pierdute într-o cursă spre aeroport, să 
prindă un zbor a cărui oră de decolare se apropia simţitor. 

— Grens... îți promit, gata cu secretele. 

Nu mai lucrase niciodată așa. Legea de căpătâi a unui agent 
de legătură - nicio informaţie legată de un informator nu poate 
cădea pe mâini străine. Dar acum proceda exact pe dos. In acea 
mapă de plastic se aflau numele informatorului, numele 
agentului de legătură și numele celeilalte persoane de contact: 
erau descrieri ale strategiilor, locuri de întâlnire, situaţia 
familială, locuinţă, aspect, semne distinctive - precum și un 
rezumat din cinci unghiuri ai celor doi ani dedicați infiltrării într- 
o grupare de gherilă care tocmai fusese reîncadrată în rândul 
grupărilor teroriste. In timpul cât lucrase ca agent de legătură 
activ, astfel de informaţii fuseseră consemnate întotdeauna de 
mână și păstrate într-un dosar negru. Numele de cod urmat de 
dată, după care urma un rezumat al scurtei întâlniri din ziua 
respectivă, într-un apartament golit pentru renovare, într-o 
clădire cu două căi de acces, la adrese diferite. lar la fiecare 
jurnal era atașat un plic în care se afla numele adevărat al 

informatorului, sigilat de agentul de legătură în prima zi a 
misiunii, cu o pecete de ceară roșie. Un dosar și un plic păstrate 
într-un seif, securizat cu o ușă masivă și un cod de șase cifre, de 
câtre unul dintre inspectorii responsabili de agenţii sub 
acoperire. 

Treaba asta era în contradicție cu formarea și experienţa lui. 
Dar nu existau alternative. Asta era singura șansă de 
supravieţuire a lui Piet Hoffmann. 

— Citește-l în avion, în drum spre Londra. Când aterizezi pe 
Heathrow, înainte de a trece prin controlul de securitate, du-te 
la toaletă. Rupe fiecare foiţă de hârtie în bucăţi minuscule. Și 
risipește-le în mai multe closete, apoi trage apa. 

leșirea spre aeroport. Viră la dreapta și parcurse ultima 
bucată de drum cu o viteză considerabil mai mare decât cea 
legală. 

— Plătește pentru orice cu banii lichizi pe care-i ai la tine. O să 
mă asigur că ești compensat din contul pentru surse anonime. 

Ewert Grens băgă mâna în buzunarul interior de la haină - 
insigna, legitimaţia de poliţist, telefonul de serviciu. Strecură 
totul în torpedoul golit între timp. 

— Vei merge acolo ca turist și vei cobori din avion ca turist. 
Repet ce ţi-am spus deja. Nu ai nicio jurisdicție. Nicio protecţie. 
Nimeni de-aici, indiferent de moment sau de situație, nu poate 
confirma că ești în misiune. 

Terminalul 5. Ajunseseră. Grens cobori, cu valiza maro în 
mână. Wilson deschise geamul pe partea lui și-i mai întinse un 
plic. 

— Cinci bilete. Bogotâ-Stockholm. Toate cu dată deschisă. 

Grens își măsură din priviri șeful, apoi se uită la plic. 

ÎI desfăcu. Pe primul bilet era numele lui. Pe următorul scria 
Peter Haraldsson. Urmau Maria, Sebastian și William Haraldsson. 

— Deci așa își zic... mai nou? 

Ewert Grens era mai impresionat decât ar fi vrut să 
recunoască. Wilson chiar se gândise la tot - nu mai rămăsese 
niciun gol, niciun fir stingher în plasa menită să-l protejeze pe 
informatorul care era responsabilitatea lui. 

Dar n-avea cine știe ce imaginaţie. 

PH. 

Piet Hoffmann. Peter Haraldsson. 

— O să se întoarcă, Ewert. Piet, Zofia, Hugo, Rasmus, se 

întorc cu toţii acasă. Teferi. 

Monitorul fusese stins. Însă Steve Sabrinsky rămăsese în 
cămăruţă. Ar fi trebuit să fie fericit, într-o stare de efervescenţă 
în sinea lui, să râdă de-a binelea. Asta îi fusese țelul de atâta 
timp. Se întâmpla de-adevăratelea acum. Dar nu părea deloc să 
fie așa. Totul părea... lipsit de substanţă. Poate din cauză că se 
întâmpla de-adevăratelea acum. Nu exista butonul de restart. 
Ziua asta n-avea să mai revină vreodată, uite așa. Lăsase în 
urmă jocurile video și pătrunsese într-o lume populată de 
oameni în carne și oase, care se opreau brusc din cauză că el îi 
aruncase pe toţi în aer. 

Mai rămăseseră 10 secunde până la detonare. Așteptase ca o 
voce din spatele lui să strige Anv/ează comanda. Dar nu venise 
niciuna. Cele 10 secunde s-au prefăcut în cinci secunde, trei 
secunde, una, imaginea de pe ecran fusese atât de precisă, de 
detaliată, în momentul în care drona lansase proiectilul și 
obiectivul explodase. 

— Sabrinsky. 

Comandantul misiunii. leșise pentru o vreme, se dusese la 
centrul de informaţii, după impact. 

— Da, să trăiţi! 

— lar să trăiţi! Ce ţi-am zis de chestia asta? Că în camera asta 
nu ţine? 

— Îmi amintesc. 

— Bun. Pentru că aici nu e cu să trăiţi. 

Comandantul îi puse o mână pe umăr. Sabrinsky o simţi caldă 
și grea, strângându-i umărul în timp ce bărbatul continua. 

— Vreau să-ţi arăt ceva. 

În cealaltă mână ţinea trei fotografii. Le răsfiră pe biroul 
îngust, între tastatură și maneta de control. 

— Sunt făcute acum câteva minute. De cercetașii noștri. 

Prima imagine. Alb-negru, luată de sus. O casă. Sau ceea ce 
fusese o casă până de curând. Acum nu mai rămăseseră decât 
fundaţia de beton și moloz împrăștiat deasupra ei, cuprins de 
flăcări. 

— Ai reușit. 

Următoarea imagine fusese mărită. Și se vedeau niște oameni 
zăcând pe jos, nu departe de flăcări. 

Nemișcați. 

— Ai eliminat teroriștii. 

Steve Sabrinsky își plimbă degetele pe hârtia netedă. 

În fotografie se vedea ceva ce părea a fi... un loc de joacă 
micut. Două leagăne care se dăduseră iarăși și iarăși peste cap, 
o tură și încă una, în jurul unei structuri de oțel, până când 
rămăseseră înţepenite sus. 

Mai întâi o explozie. Apoi unda de șoc. 

A treia fotografie îl aduse și mai aproape. Şi era mai ușor să 
deslușească și să identifice siluetele. Era sigur acum - cadavrele 
care zăceau pe jos fuseseră ale unei femei și doi copii. Dar 
nicăieri, oricât de atent te-ai fi uitat, nu se vedea ţinta. Până 
când îi pică fisa. Tinta se aflase în interiorul casei, care nu mai 
exista. 

Erik Wilson era blocat complet în apropierea ieșirii spre 
Arlanda, în drumul de întoarcere spre Stockholm, așteptând să 
intre pe autostrada E4. Vehicul după vehicul, cât vedeai cu 
ochii. Un ambuteiaj, aici? O coloană de mașini care se întindea 
pe cel puţin un kilometru de-aici înainte, probabil că erau cu 
sutele. Și din vintre, prin piept, în ceafă... simţea valuri de stres. 
Deși nu mai era cazul. Ajunseseră. Ewert Grens era în drum spre 
poarta de îmbarcare - în momentul de faţă nu mai avea ce să 
facă. Adrenalina care-i inundase tot corpul după ce văzuse 
știrea, pe care o simţise gonind prin el când era prins într-un alt 
ambuteiaj, în drum spre Ambasada SUA, părea imposibil de 
risipit acum. Poate că nu voia să renunțe la puseul de 
adrenalină. Îi era atât de familiar, era parte integrantă din fiinţa 
lui. Ceva total opus ședinţelor și negocierilor. Și n-avea să 
dispară deocamdată. Asta știa sigur. Nu în seara asta, nu peste 
noapte. Senzaţia că-i stă inima în loc, transpiraţia, visele alea 
nenorocite în care îl fugărea cineva. Pe vremea când asta era 
viaţa lui, soluția la care recurgea era alcoolul. Dar n-o s-o facă la 
noapte. Nu-i mai plăceau efectele secundare. Băutura îl făcea 
încăpățânat, aproape agresiv, adrenalina era alungată temporar 
doar spre a reveni și mai înverșunată a doua zi, însoţită de 
teamă, neliniște, anxietate... și n-avea niciun chef să mai dea 
ochii cu toată gașca. 

— Da... Polițistul de serviciu la telefon. 

Introdusese numărul deja salvat și duse microfonul telefonului 
la gură. 

— Erik Wilson de la Serviciul Omoruri. Sunt blocat într-un 
ambuteiaj în drum spre oraș, dinspre Arlanda. Poţi să afli de ce? 

— Un moment. 

O tăcere de-ţi țiuiau urechile. Câteva clickuri. 

Cineva parcurgea un monitor cu privirea. 

— Un camion. În apropiere de Bredden. A rămas într-o rână în 
urma unei coliziuni. 

— Într-o rână? 

— Pe autostradă. A blocat toate benzile. 

— Cât mai durează până se eliberează? 

larăși zgomote. Alte butoane. 

— Investighez și vă anunţ. 

Wilson oftă și se puse pe așteptat, cu telefonul în mână. 

Dacă ar fi fost cu mașina de poliţie, ar fi putut să dea drumul 
la girofar și s-o ia pe acostament. 

Ceaiul pe care-l luase cu el la venire se răcise de mult. Până și 
paharul de carton era rece la atingere. Il scoase din suport și 
bău ce mai era. Degeaba. Se simţea la fel de hăituit, parcă 
băteau niște tobe în el, într-un ritm aleatoriu. 

Mii de oameni prinși în același ambuteiaj. Niciunul nu știa 
când va scăpa. Un individ luase o decizie greșită și asta le 
schimbase seara tuturor, poate chiar și ziua de mâine, întâlniri 
ratate însemnau ocazii ratate, speranțe de schimbare prefăcute 
în gazele de eșapament emise de mașinile cu motorul pornit. 

Se îndreptă de spate și rămase uitându-se pe geam în gol. 
Mai rămăseseră câteva picături de ceai, câteva pastile de gât, 
într-o pungă făcută sul în torpedo. 

Și apoi sună telefonul. Polițistul de serviciu îl suna cu 
informaţiile din trafic. Se mișcase rapid. 

— Da? 

Zgomot de bruiaj. Nu se auzea nicio voce. 

— Alo, da? Wilson la telefon. 

Se auzea în continuare un bruiaj pe fir. Dar mai era ceva. 
Zgomotul unei respirații. 

— Dacă vreţi ceva... 

— Eşti singur? 

Parcă l-ar fi pălit cineva în cap. Așa se simți. Ceva explodă în 
el, lăsând în urmă un val de ușurare. Nu mai trăise niciodată un 
astfel de sentiment. 

— Da, sunt singur. 

Nicio conversaţie telefonică în toți acești ani. Așa conveniseră. 
Era prea mare riscul să localizeze cineva apelul. Dar acum, după 
ce bărbatul apăruse pe o listă neagră, ăsta era drumul spre 
viaţă. 

— Am nevoie de ajutorul tău, Erik, pentru că... 

Aveau un singur punct de contact. Locul în care îl va îndemna 
pe Hoffmann să meargă. 

— ... situaţia s-a schimbat. 

— Știu. 

— De patru ore încerc să dau de Sue Masterson și de Lucia 
Mendez. Niciunul din numerele la care le puteam contacta nu 
mai e valabil. Nu pot să iau legătura cu ele. 

Piet. Paula. El Sueco. Dacă te ascultă cineva acum, dacă ne 

interceptează conversatia, ar crede că ai un ton calm, degajat, 
aproape plictisit. 

Dar eu aud și altceva. 

Teamă. 

O teamă cum n-am mai auzit în glasul tău. 

— Știu și asta. Și am... 

Un zgomot strident, ca un zgâriat insistent. Și apoi tăcere. 
Apelul se întrerupsese. 

Erik Wilson era prins într-un ambuteiaj care nu-l lăsa să se 
miște în nicio direcţie, stătea strângând în mână un telefon 
amuţit. 

Nu avea idee dacă Piet știa ce se întâmpla. Dacă primise 
mesajul lansat în cursul după-amiezii - faptul că fusese 
condamnat oficial la moarte. 

Acum știa că aflase și Piet. Cel mai bun informator pe care-l 
cunoscuse vreodată se putea pregăti acum, își putea planifica 
supraviețuirea. Și valul de ușurare continua să crească, 
inundându-i mașina. 

Simţi că-i vibrează mâna dreaptă. 

Wilson răspunse după un singur semnal. 

— S-a întrerupt. Eu... 

— Au început, Erik. Adineauri a fost primul. Comandantul 
Bloque Amazonas. Cu toată familia. 

— Regele de Cupă. 

— Poftim? 

— Așa îi spun. Pe lista neagră. 

— Așa îi spuneau. 

Teamă. Pe care doar el o putea sesiza. Era mai limpede acum. 
Cu toată familia. O teamă care nu mai existase până acum. 

— Ești în pericol, Piet. Dar nu e un pericol imediat. Nu așa 
merg lucrurile. Nu e... un război convenţional... e un război 
împotriva unei organizaţii teroriste și genul ăsta de război e 
purtat lent, sistematic. Țintă cu ţintă. Invazia Irakului, 52 de 
cărţi de joc - au trecut 10 ani deja. Și așa au procedat, i-au 
eliminat rând pe rând, metodic. Și încă mai lucrează la asta. 

— Drone, Erik. Au recurs la drone. Ce-o să folosească data 
viitoare? Rachete? Mașini-capcană? Lunetiști? Eu pot să mă 
protejez, știi asta. Dar nu pot să-i protejez pe Zofia, Rasmus și 
Hugo, cât timp voi continua să lucrez cu PRC-ul, cu Sânchez, cât 
timp voi avea viaţa asta falsă. 

— Trebuie. 

— Nu mai e vorba doar de siguranța mea! 

— Dacă dispari subit din PRC, o să-și dea seama. Dacă nu 
imediat, foarte curând. Și-atunci o să te omoare. Pe tine. Pe 
Zofia. Copiii. 

Un oftat. Prelungit. Erik Wilson ascultă, așteptând, încercând 
să ghicească unde era Hoffmann, cum arăta, în ce fel de 
misiune era. 

— Erik? 

— Da? 

— Ce naiba ar trebui să fac? O... listă neagră? Ce glumă 
sinistră, la naiba! Știi, și o știe și Sue Masterson, și o știu și 
superiorii ei, și cu siguranţă... 

— Peste două zile. Du-te la numărul 1. La ora obișnuită. 

— La numărul 1? Vrei să zici că vii tu... aici? 

— La ora obișnuită, Piet. 

In depărtare se vedea în sfârșit mișcându-se ceva. Un camion 
de remorcare ajunsese la locul accidentului, venind pe 
acostament, îi venise de hac camionului și acum îl trăgea de- 
acolo, încet-încet. Un animal de pradă trăgându-și prada rănită. 
In curând, colegi de-ai lui în uniformă dirijau traficul, 
redirecționând vehiculele spre banda din stânga. 

Și apoi nu mai simţi nimic în piept. În tot corpul. Orice va fi 
țâșnit în el... era secătuit acum. 

Un ambuteiaj nenorocit - și un calm straniu, stăruitor. Știa că 
Piet trăiește. 

Grens era în drum spre el. 

Avea încredere în amândoi, avea încredere în abilităţile lor. 
Făcuse tot ce putea face, deocamdată. 

Partea a treia 


Separeul obișnuit, masa obișnuită - masa patronului. Era ora 
10:00 dimineaţa și La Casa Heaven tocmai se deschisese. 
Fuseseră mai puţine persoane decât se așteptase Johnny peste 
noapte, 97 de hostese - așa le spunea în documentele lor de 
angajare -, care vânduseră 1 364 de băuturi, câte două băuturi 
obligatorii pentru oricine vizita paturile duble, cu cuverturi din 
catifea roșie, de la cele trei etaje ale hotelului. Acum erau în jur 
de zece femei, gata să preia primul val de clienţi ai zilei, 
îmbrăcate conform fișei postului: pantofi negri cu toc și lenjerie 
de dantelă lucioasă, atât și nimic mai mult. Una dintre ele, 
zâmbitoare, veni cu cafeaua la masa patronului și Piet Hoffmann 
îi zâmbi la rândul lui, pentru că și el era un actor în piesa asta, 
jucându-și rolul, spunându-și replicile spre a evita orice întrebare 
din partea șefului, amândoi siliţi să suporte treaba asta pentru 
că nu aveau de ales. Îi întâlni privirea, ochii ei se străduiau să 
dea impresia de fericire, dar nu era cazul. Probabil că fata nu 
avea mai mult de 20 de ani, poate și mai puţin, iar seara, când 
își ștergea machiajul și-și lepăda zâmbetul de profesionistă, nu 
mai rămânea decât o fetiță. 

Și fix asta auziseră de când se așezaseră la masă. 

Zgomotele pe care le făcea o fetiță. 

Dinspre scena pustie, cu bara de striptease părăsită acum, 
din zona din spatele barului - un râs cristalin, la fel de insistent 
ca sughiţul. Zgomot de pași ușori, ritmaţi. Venea în fugă acum, 
croindu-și drum printr-unul din birourile tatălui ei. Alejandrina. 
Fiica lui Johnny. O ţinu într-o fugă până în dreptul mesei, 
oprindu-se în brațele lui Johnny, larg deschise. Părea tare fericit, 
doar ea îl făcea să se deschidă așa. 

— Tati? Tati? 

— Da? 

— Știi ce vreau cel mai mult și mai mult pe lume? 

— Nu, scumpo, de unde să știu eu ce vrei... cel mai mult și 
mai mult pe lume? 

O luă pe sus, mângâindu-i obrajii cu dosul palmei, cum făcea 


VP - 163 


mereu, apoi o ridică și mai și. Johnny o ridică până la tavan, 
trăgând cu ochiul la Hoffmann, ca și cum voia să-i arate ce 
frumoasă e fata, și Hoffmann încuviinţă, chiar era o frumusețe. 

— Tati, vreau să merg să înot. 

— Să înoţi? 

— În piscina ta. 

Johnny zâmbi și o mângâie din nou pe obraji. 

— Ești fetiţa lui tati... dar eu trebuie să lucrez. Cu unchiul 
Peter. 

— Dar eu vreau tare, tare, tare să merg să înot acum! 

— Acum? 

— Acum, tati! 

Își sprijini picioarele pe coapsele lui groase și-l sărută pe 
frunte, pe păr. Ştia exact cum să-l ia. 

— Te rog, te rog, tati! 

Primii clienţi se așezară la una dintre mesele din încăperea 
imensă, altfel pustie, și comandară de băut. Unul dintre ei dădu 
amândouă paharele pe gât, celălalt le lăsă deoparte, neavând 
de gând să se atingă de ele, și-și făcu anunţate pe loc intenţiile 
luând-o de mână pe tânără - cea care venise la masa lor. Fata îi 
zâmbi la fel de profesionist ca adineauri, apoi ea și clientul 
urcară scările îmbrăţișați. 

— Te rog! Haide! Tăticul meu preferat! 

Johnny începu să râdă și-și întinse brațele spre tavan, ca și 
cum se dădea bătut. 

— Alejandrina, știi ce? 

— Nuuu... Ce, tăticul meu preferat? 

— O să urcăm pe acoperiș. Și o să mergem să înotăm. 

O porni spre trepte, cu fetiţa în brațe. Hoffmann o luă după ei 
și se trezi în spatele unui alt cuplu care se ţinea de mâini, o altă 
hostesă, tot la vreo 20 de ani, și clientul ei matinal. 

— Johnny? 

Pe scări, cum urcau, se intersectară cu o femeie care cobora. 
Zaneta. Zâmbetul ei era aidoma cu al Alejandrinei - aceiași ochi, 
aceeași gură. Foarte frumoasă, foarte drăguță - după ce o 
întâlnise în doar câteva rânduri, Hoffmann rămăsese cu impresia 
că era o persoană foarte ușor de îndrăgit. Soţul ei o îmbrăţișă și 
o sărută, apoi arătă spre fiica lor. 

— Cineva a hotărât că trebuie să mergem să înotăm. 

— Dar trebuia să... Johnny, voiai să iau... 

— Mami, tati mi-a promis! 

În ochii fetiţei de cinci ani se citea indignarea, în vreme ce se 
uita la un tată pe care-l învârtea pe degete și la o mamă cu care 
uneori nu-i mergea. 

— Pentru piscină avem întotdeauna timp. Nu-i așa, prințeso? 

Johnny își luă fiica în cârcă și urcară încă patru etaje, descuind 
cu cartela ușa care dădea pe acoperiș. Fetiţa care făcea regulile 
țâșni din haine și plonjă în apă până să apuce maică-sa să le 
adune de pe jos. 

— Tati! 

Fetița ţopăia în apa cu un miros pronunţat de clor. 

— Tati! Tati! Hai mai repede! 

Johnny purta un costum negru cu dunguliţe albe, cămașă 
neagră, bocanci negri. Își scoase tot de pe el, rămânând în 
șosetele negre - ca și cum ar fi fost așa zorit să-i facă pe plac 
fetei că uitase de ele -, și dădu fuga spre marginea piscinei, 
oprindu-se acolo cu braţele întinse spre fetița de cinci ani care 
sălta încântată. 

— Ce zici... să mă arunc ca ghiuleaua? 

— Ca ghiuleaua, tati! Fă ca ghiuleaua! Una mare! 

Și apoi... sări. Țâșni în sus și înainte, trăgându-și genunchii la 
piept, înconjurându-și gambele cu braţele. Dar nu plonjă în apă, 
mai curând brăzdă razant suprafaţa apei, stârnind un tsunami 
care-i stropi pe toţi cei aflaţi în jur - Hoffmann se trezi cu 
pantalonii leoarcă, iar de coafura perfectă a Zanetei se alese 
praful. 

Piet Hoffmann se așeză pe un șezlong la fel de ud ca 
pantalonii lui, dar dotat măcar cu o umbreluță care să-l apere de 
soarele dimineţii. Se uită la fetiţa fericită care-și stropea tatăl, la 
tatăl care o stropea la rândul lui, în timp ce maică-sa se instala 
într-un alt șezlong și îi privea și ea. 

Johnny. El Mestizo. 

Luptător de gherilă de la 12 ani. Și trimis în străinătate cinci 
ani mai târziu, să-și facă instrucţia. Spre a deveni soldatul 
perfect. Și devenise, iar odată întors acasă, își croise drum spre 
eșalonul superior al organizaţiei. Până la vârf. Până la Julio 
Vargas, devenind unul dintre aghiotanţii lui, unul dintre oamenii 
lui de încredere. Unul dintre ei, El Loco, se ocupa de afaceri, iar 
celălalt, El Mestizo, elimina oameni. Când Vargas fusese arestat 
și deportat în Statele Unite, se crease un vid de putere și 

izbucnise un război între cei doi. Un război violent, sângeros, 
soldat cu 600 de morţi în doar câteva luni. Subordonaţii lui El 
Mestizo fuseseră responsabili pentru puţin peste două treimi din 
total, 400, și pierduseră 200 din rândul lor. În ultimele luni ale 
războiului, poliţia îl arestase pe rivalul lui și-l aruncase în 
pușcărie, în timp ce El Mestizo rămăsese în libertate - ăsta e 
avantajul când se întâmplă să ai câţiva prieteni preţioși în cercul 
președintelui. 

Johnny înotă până la marginea bazinului și ieși nonșalant, apa 
prelingându-i-se pe corpul masiv, scoțând un pleoscăit de 
fiecare dată când pășea cu șosetele ude pe dalele de piatră. 

— Tati, întoarce-te! 

Johnny se așeză pe șezlongul dintre Hoffmann și Zaneta și-i 
făcu cu mâna fetei. 

— Tati trebuie să plece acum. 

— Fă-te ghiulea! Fă-te ghiulea! 

— Dar o să rămână mami aici, ca să poţi să mai înoți. 

Se rezemă de șezlong și se chinui să-și scoată șosetele ude, 
care nu voiau să se dezlipească de picior la început, apoi le 
stoarse de apă. 

— Dragule... ești sus? 

O nouă voce, din prag. Yolanda - cealaltă parteneră de viaţă a 
lui El Mestizo, care-și petrecea timpul la cealaltă hacienda, 
aflată în zona de vest a orașului Cali. Piet Hoffmann nu le mai 
văzuse până acum pe cele două femei în același loc, în același 
timp. Yolanda era tânără, n-avea nici 30 de ani, și avea mersul 
tineresc, sprinţar, al cuiva care știe încotro se îndreaptă. Spre 
Johnny. Îl îmbrăţișă, i se așeză în poală, deși el era încă ud, și se 
udă și ea, pe rochie, pe piele. Incepură să râdă amândoi. Apoi se 
îndreptă spre celălalt șezlong, spre Zaneta, și o sărută pe obraz. 

— Zaneta, te faci mai frumoasă pe zi ce trece. Johnny e un 
norocos că te are. 

Femeia doar un pic mai coaptă o sărută la rândul ei pe cea 
mai tânără. 

— Yolanda, dragă, Johnny e un norocos că te are pe tine. 

Și cu asta, basta. Hoffmann zâmbi. N-ai fi văzut asta în niciun 
alt loc din lume, doar aici. 

Un asasin, patron de bordel, care înota în șosete cu fiică-sa. 
Soţia și amanta una lângă alta pe terasa cu piscină. Johnny le 
sărută pe rând pe Yolanda și Zaneta și se îndreptă spre 

marginea piscinei, făcându-i semn cu mâna Alejandrinei, care 
veni înot spre el, cu mișcările unui începător. Se aplecă, o prinse 
și o trase din apă, sărutând-o pe amândoi obrajii și apoi pe 
vârful nasului. 

— Tati se întoarce acasă mâine-seară. 

— Faci ghiuleaua, tati? Încă o dată? Te rog! 

— Mâine. Dar uite altă ghiulea! 

O strânse bine, legănându-i trupușorul înainte și înapoi în timp 
ce fata ţipa, dar nu de teamă, ci de entuziasm, și-apoi îi dădu 
drumul, o lansă cu elan, astfel că se stârni o minifântână 
arteziană, care nu dură mult, în locul unde plonjă. Așteptă s-o 
vadă ieșind la suprafaţă, apoi îi făcu cu mâna și-i trimise o 
bezea. Fata îi făcu cu mâna și-i trimise o bezea la rândul ei. 

Mașina era parcată în fața bordelului, în dreptul stâlpului pe 
care-l pusese El Mestizo spre a-și marca locul de parcare. El 
conducea, ca de obicei, mereu stăpân pe situaţie. Când își 
începu scurta prezentare despre misiunea din ziua respectivă, 
ieșiseră din oraș. 

— Sau, mai bine zis, cele două misiuni. Mai întâi, Libardo 
Toyas are nevoie să-i amintească cineva un lucru. Apoi mergem 
să vedem o cușcă. O să încercăm să-l ajutăm pe bărbatul din 
cușcă să-și dea drumul la gură. 

EI Mestizo părea încântat. Aproape la fel de încântat ca la 
piscină. Și aștepta să i se ceară detalii. Deși nu dadea niciodată 
mai multe informaţii decât era nevoie. 

— O cușcă? 

— O cușcă, Peter. 

— Și o să-l faci pe cel din cușcă să vorbească? 

— Da. Şi de data asta pot să merg cât de departe vreau. Atât 
timp cât nu-l omor. 

Piet Hoffmann stătea ca pe ace. Simţi îngrijorarea care-i 
dădea târcoale uneori, care nu se lăsa alungată până nu afla ce- 
| așteaptă și care artrebui să fie următorul lui pas. 

O cușcă. Un ostatic. Făcuseră de mai multe ori până acum 
treaba asta. Dar El Mestizo părea atât de fericit, atât de mândru 
- nu era o repriză de tortură tipică. 

— E... el? 

În mod normal, când aveau o jumătate de zi înainte, El 
Mestizo i-ar fi spus să tacă și să aibă răbdare. Dar voia să-i 
spună. Și, după ce străbătură câţiva kilometri în tăcere, înclină 

un pic din cap. 

— Ele. 

Uneori o viaţă deja bizară devenea și mai bizară. Piet 
Hoffmann respira încet, poticnit. Bărbatul din cauza căruia 
fusese pus pe o listă neagră. Bărbatul despre care vorbea lumea 
întreagă. Într-acolo se îndreptau, îl vor vizita, vor sta de vorbă 
cu el în cursul după-amiezii. 

Și acum nu se mai putu stăpâni. 

Îl năpădi sentimentul care îi zvâcnise în piept din clipa în care 
își văzuse numele pe acea listă neagră, de când Sue Masterson 
și Lucia îl lăsaseră de izbeliște, de când o dronă spulberase o 
întreagă familie. Hotărâse să aștepte momentul când vor fi doar 
ei. Când vor fi lăsat în urmă piscinele, fiicele, soțiile și amantele. 
Până când realiză cât de absurd era faptul că fiecare pas pe 
care-l făcuse până acum, fiecare faptă pe care o comisese aici, 
le făcuse în slujba guvernului american, care acum voia să-l 
elimine. 

El Mestizo apăsă pedala de frână. Dar nu înjură, nici măcar nu 
lăsă geamul în jos ca să ţipe la un moș cu un câine care încerca 
să-și mâne oile pe cealaltă parte a drumului. Era satisfăcut. Asta 
era cuvântul. Sigur, mai devreme se jucase cu Alejandrina și o 
strânsese în braţe. Își sărutase și soţia și amanta. Dar parcă 
refuza să recunoască faptul că vecinul lor se mutase într-o casă 
mai mare. Casa pe care scria La Muerte. Moartea. 

— Atacul cu dronă. 

— Peter, hai să vorbim despre altceva. N-am de gând să le fac 
jocul americanilor. 

— Dar deja o faci. Și eu, și familia mea, și familia ta. Pentru că 
nu e un joc și nu avem de ales. Intocmai cum omul pe care l-au 
dezumanizat, spunându-i Regele de Cupă, n-a avut de ales. L-au 
transformat într-o nenorocită de carte de joc și l-au omorât, pe 
el și toată familia lui! Joaquin, nu așa îl chema pe băiatul lui? 

Piet Hoffmann se uită la El Mestizo, care se dăduse bătut în 
fața ciobanului și își luase mâinile de pe volan cât așteptau. Işi 
scoase mănușile subţiri de piele pe care le purta în mașină, 
trecându-și mâinile goale prin păr și peste obrazul neras. 

— Joaquín. Îţi era simpatic băiatul, nu-i așa, Johnny? 

Hoffmann urmări din priviri mâinile agasate cum își prefirau 
degetele prin părul lung, aranjând mai bine panglica de păr 
superbă, violet, cu cusături complicate, argintii. El Mestizo 

reacționase. O reacție care trăda furie, neliniște. Era de bine. El 
Mestizo trebuia să simtă în ce pericol erau, să simtă, nu să 
raționeze - așa își aborda toate emoțiile, ca să le evite. Dacă 
simțea pericolul în care se aflau el și familia lui, avea să 
acţioneze mai rapid când era atacat decât ar fi făcut-o dacă se 
baza în continuare pe rațiune, ca să se sustragă emoţiilor. 

Bătrânul adus de spate, care-și târșâia picioarele, își mânase 
și ultima oaie din drum și El Mestizo prinse din nou volanul în 
mâini, băgă în viteză și apăsă pe acceleraţie. 

— Mda. Trebuie să fim precauţi. Dar, Peter, asta nu schimbă 
nimic. Noi suntem întotdeauna precauţi. Suntem mereu în 
pericol, întotdeauna cineva vrea să ne vină de hac. Dar au făcut 
o greșeală. Au venit aici... în jungla mea! Prietenii mei au murit 
pentru că nu erau pregătiţi, dar eu sunt pregătit! Nimeni n-o să 
mă ia prin surprindere aici! Treaba asta nu ne poate afecta 
activitatea de zi cu zi, Peter. Trebuie să fim precauţi, dar asta nu 
înseamnă că trebuie să ne ascundem, la naiba! 

Cartago. Un oraș care-i plăcea lui Hoffmann, aflat între Cali și 
Medellín. Uneori venea aici când avea o zi liberă, cu Zofia și 
băieţii, făceau cumpărături în mulţimea din piaţă, luau masa la 
vreun restaurant modest, se opreau în dreptul catedralei vopsite 
în alb, cu Hugo de-o mână și Rasmus de cealaltă, urcau scări 
care păreau interminabile ca să poată ajunge cu toţii în turn, de 
unde se prefăceau că se poate vedea dincolo de Atlantic, hăt, 
până în Suedia, până acasă. 

Libardo Toyas locuia într-o hacienda la est de oraș. Unul 
dintre baronii drogurilor putred de bogaţi, care trimiteau 
transporturi consistente în Statele Unite. | se spunea El Diablo. 
Dar această vizită la ferma lui nu avea legătură cu vânzările, cu 
rutele de contrabandă sau cu cine trebuia mituit și de ce. De 
data asta, bogătașul refuzase să plătească un transport de o 
tonă de cocaină și o datorie la care se adăuga dobânda, iar El 
Mestizo sublinie, în timp ce încetineau, apropiindu-se de zidul 
care înconjura hacienda, că liderii grupării de gherilă se 
exprimaseră foarte clar în privința misiunii lor. Era ultimul 
avertisment pentru Toyas și era treaba lor să-l facă să înțeleagă 
asta. 

Poarta de fier avea zăbrele înghesuite laolaltă, cu vârfuri în 
formă de săgeți care arătau spre cer, iar paznicul care-și ițise 
capul din ghereta de pază purta un chipiu și o uniformă roșie. li 

aruncă o singură privire lui El Mestizo și înclină din cap, semn 
că-l recunoscuse - porţile se traseră înapoi și ei o ţinură tot 
înainte, intrând într-o curte interioară care părea să cuprindă 
lumea întreagă. Hacienda asta era o adevărată operă de artă. 
Coloane albe între care erau intercalate fântâni arteziene, 
piscine aurite care scânteiau și cai care fornăiau, palmieri 
perfect aliniaţi și flori de un roșu-aprins pretutindeni, pe 
pardoseala de marmură, în ghivece de lut, încadrând fiecare 
nouă secțiune. O scară de piatră în evantai conducea la clădirea 
principală, lăsând să se întrevadă alte coloane, vopsite cu negru 
lucios, în dreptul balustradei, cu mânere rotunde de fildeș la 
capăt. 

Libardo Toyas le deschise personal, până să ajungă ei în prag. 
Hoarda de bodyguarzi lipsea, ca de obicei... spre deosebire de 
mulţi dintre colegii de breaslă, îi plăcea să arate cât de sigur 
este că e de neatins. Răsturna raportul tradiţional dintr-o 
negociere - El Mestizo era un subaltern, un parvenit, cineva care 
n-avea cojones să se atingă de un adevărat baron al drogurilor. 
Piet Hoffmann îl salută pe individ, care, de la o întâlnire la alta, 
aducea din ce în ce mai mult cu protagonistul unui western de 
pe vremuri - un păr drept și negru, obrajii brăzdaţi, nasul un pic 
coroiat, dinţi de un alb orbitor, riduri în colţul ochilor, până și 
haina lui de piele întoarsă era decorată cu o bandă de franjuri, 
parcă decupaţi. Manolito. High Chaparra’. Fix de-acolo era. 

— Ti-am spus de data trecută. N-am banii. 

— O tonă. O mie de kile. La atât se ridică datoria ta. 

— N-am banii, futu-i, pentru că mi-au confiscat averea de cum 
a acostat vaporul la Miami. Il așteptau. S-au dus direct la marfă. 
Cineva m-a dat în gât. Așa că nu plătesc nimic, prietene. 

Piet Hoffmann știa deja de la ultima vizită, când îi dăduseră 
primul avertisment lui Toyas, cum stăteau lucrurile. Că el - cel 
care avea să-l ajute pe El Mestizo să recupereze datoria - era 
persoana vinovată de confiscarea, cu trei săptămâni în urmă, a 
transportului a cărui contravaloare veniseră s-o recupereze! 
Acum, stând pe verandă, îl năpădiră acele imagini. În timp ce 
docherii și poliţia portuară închiseseră ochii, numărându-și 
șpaga, Hoffmann legase o frânghie de containerul care conţinea 
o tonă de cocaină înfășurată în plastic, fixându-l pe fundul 
vasului ancorat în Puerto de La Guairas. O oră mai târziu avea 

să ridice ancora spre a străbate în câteva zile Marea Caraibilor, 
ținând-o înainte spre Golful Mexic, ocolind extremitatea sudică a 
Floridei și ancorând la Miami. 

— Toyas, ai bani cu lopata, dă-o-n mă-sa! Ai suma aia înmiit. 

— Da. Dar n-am banii ăia. 

Așa funcționau operațiunile de contrabandă - vânzătorul era 
responsabil de prima jumătate a călătoriei, până când marfa 
ajungea în port, la aeroport sau la bordul submarinului. lar 
cumpărătorul era responsabil pentru a doua jumătate, pentru ce 
se întâmpla după trecerea frontierei. Hoffmann și cei 10 oameni 
aflaţi în subordinea lui, răspândiţi pe tot cuprinsul Columbiei și 
Venezuelei, se ocupaseră de protecţia acestui transport. Dar, la 
12 ore după ce containerul fusese fixat pe vas și își încheiaseră 
misiunea, el, informatorul, făcuse un drum pe cont propriu la 
Bogotă, se întâlnise cu Lucia la adresa numărul 3 și îi furnizase 
toate detaliile: numele navei, itinerarul, precum și unde și în ce 
condiţii era ţinut containerul. Agenţii DEA avuseseră destul timp 
să pregătească o razie, de cum se lăsase rampa de descărcare. 

— Așadar, prietene, nu plătesc. Nici de data asta. 

Bogătașul arogant îi privea rânjind, era convins de propria 
putere și importanţă, convins că e/n-avea cum s-o încurce. 

— Nu plătesc pentru ceva doar pentru că v-a scăpat vouă un 
ciripitor printre degete. 

— O tonă. Astăzi, în Columbia, preţul este de 3 000 de dolari 
americani pe kilogram. Corect? Dar tu ai cumpărat o grămadă. 
Mereu iei o grămadă. Așa că ai obţinut un preţ bun de la noi. 2 
500 pe kilogram pentru prima jumătate de tonă, 2 300 pe 
kilogram pentru restul. Așa că lasă vrăjelile! Noi ţi-am livrat 
marfa. Ce se întâmplă după livrare nu mai e problema noastră... 
e problema ta! Riscul tău. Și ăsta a fost ultimul avertisment. 

El Mestizo mătură aerul cu mâneca hainei, arătând spre 
Toyas, spre casă și curtea interioară imensă și spre ce se afla 
dincolo de acele ziduri. 

— Eşti de mult în breaslă. Ai propria ta hacienda, ai herghelia 
ta de cai care costa 70-80 de mii de dolari fiecare, ai garajele 
pline de Rolls-Royce-uri și Ferrari-uri și... da, o tonă înseamnă un 
morman de bani... dar tu îi ai! 

— Nu pricepi? N-am banii ğia. 

— Uite ce e, Toyas, poţi să-ţi trimiţi marfa în State sau în Chile 
sau în Argentina sau unde dracului vrei, e problema ta. Poţi s-o 

trimiţi în Spania. Sau în Gibraltar. Mie mi se rupe, ţi s-a spus un 
preţ și l-ai acceptat, ţi-ai primit marfa aici în Columbia... Dacă ți- 
ai băgat-o în cur sau în pizda mă-tii, e problema ta, nu a mea. 

— Ce nu înţelegi, mai exact? Nu plătesc pentru ceva care e 
responsabilitatea voastră: să vă asiguraţi că nu există ciripitori 
printre producători, vânzători, cumpărători sau furnizori. 
Discuţia s-a încheiat. 

Toyas le întoarse spatele și dădu să intre în casă, însă El 
Mestizo îl prinse de umeri, roșu la faţă. 

— Eşti ţicnit, frate, băga-mi-aș, ești cretin cu acte și ţi-ai 
făcut-o cu mâna ta. 

Și apoi începu să râdă. 

— Ăsta ar fi trebuit să fie ultimul tău avertisment. Dar m-am 
răzgândit. Gata cu avertismentele. N-am de gând să mă mai 
întorc peste o săptămână. Vreau banii acum. Atât și nimic mai 
mult. Altfel, știi ce se întâmplă, Toyas. O să încep cu aia mică și 
de-acolo îi iau în ordinea vârstei. Eu n-o iau niciodată de sus în 
jos, o iau de la fundul blidului în sus, până când îmi primesc 
banii. Aia mică. Fata mai mare. Nevastă-ta, mama, frate, văr, 
prieteni, până când îmi dai nenorociţii ăia de bani! 

— Cum... copiii? 

— Știi cum merge treaba. 

Libardo Toyas se smulse din mâna lui El Mestizo și făcu un 
pas mare în faţă. 

— Fac afaceri cu gherilele de șapte ani încoace. Nu s-a 
întâmplat niciodată să nu plătesc. Johnny Sânchez, corcitură 
prăpădită, îndrăznești să stai aici pe proprietatea mea, pe 
veranda casei mele, cu dama ta de companie din Europa, și să 
mă ameninţi că o să-mi omori copiii? Când tu ai un trădător 
printre ai tăi pe care nu-l poţi ţine în frâu? Un trădător din cauza 
căruia am pierdut întreg transportul! Băga-mi-aş, să-ţi fie clar un 
lucru, data viitoare când trimit pe cineva la mine, vreau să mă 
asigur c-o să stau de vorbă cu creierul, nu cu curul. 

El Mestizo se înroșise de-a binelea și începu să se hlizească și 
mai tare, mai strident, un zgomot care-ţi zgâria urechea. 

— Da. Copiii. Mai întâi pe fiică-ta. Cum o cheamă? Mirja? 
Parcă așa, nu? Frumos nume. 

El Mestizo îl îmbrânci pe Toyas peste prag, croindu-și drum 
într-un hol care era cât o sală de bal: lung, lat, cu tavane înalte. 
Până să apuce Toyas să reacționeze, El Mestizo începu să strige 

Mirja!, înaintând prin casă, Mirja, mititico! Toyas o luă la fugă și 
începu să strige și el, dar pe un ton cu totul diferit, cu furie în 
glas: Ce naiba... ce naiba faci? Piet Hoffmann își dădu seama că 
Toyas înțelegea acum. Lasă-mi fata în pace! Şi Piet nu avea de 
ales, trebuia să se ţină după el, să-și facă treaba, să-l protejeze 
pe El Mestizo. Vino încoace, Mirja, mititico! El Mestizo striga în 
continuare, pe un ton înfricoșător, care părea calm, dar avea fix 
efectul opus, băgându-te în sperieţi. Iniţial Toyas o luă la fugă fix 
spre ei, dar apoi se întoarse brusc, intră în bucătărie, 
îndreptându-se spre barul larg, și scoase un revolver dintr-un 
sertar. Mirja! Armă pistolul și o luă din nou la fuga în direcţia de 
unde se auzea vocea aceea monstruoasă - Vino încoace, Mirja, 
mititico! - în timp ce Hoffmann își scotea și el arma din tocul de 
pe umăr. Aruncă arma! Îl luă în cătarea pistolului. Aruncă arma! 
Și trase. Glonţul îi străpunse braţul și umărul lui Toyas. Piet se 
apropie grăbit de baronul drogurilor, care acum scâncea, 
îngenuncheat. Nu mișca și taci naibii din gură de acum! 

Și Toyas tăcu naibii din gură. 

Auzi un ultim Mirja strigat de El Mestizo și o ultimă rugăminte 
din partea lui Toyas - Las-o-n pace, ce dracu' -, zgomotul 
împușcăturii... și apoi se lăsă liniștea. Piet Hoffmann întrezări 
spatele lui El Mestizo în depărtare. Nu se întorsese nici măcar o 
dată după ce intrase în această casă necunoscută, păzită, atât 
de convins era că Hoffmann îl va proteja. 

O tăcere desăvârșită. 

Până când o fetiţă veni în fugă, cu răsuflarea tăiată și speriată 
la culme. 

— Tati! 

Se apropie, glăsciorul firav, limpede, îi anunță prezenţa 
înainte să se ivească în fugă dintr-una din nenumăratele camere 
de zi din hacienda. 

— Tati, tati... Am auzit... niște zgomote puternice și am... 

Și apoi se opri. Pe loc. Avea părul negru prins într-o coadă de 
cal, purta sandale albe și o rochie verde, înflorată. Și încerca să 
înţeleagă ce vedea. La început i se păru că vede un necunoscut 
care stătea pe vine, un bărbat solid, impunător, care-i zâmbea. 
lar în spatele lui, chiar în pragul ușii de la bucătărie, se afla tatăl 
ei, în genunchi, și un alt necunoscut care ţinea un pistol 
adevărat îndreptat spre el. 

— Tati...? 

— Mirja, mititico... deci așa arăţi? 

— Tăticule! 

Se uită la bărbatul solid care-i rostea numele pe acel ton 
artificial, întinzându-și braţele în lături și blocându-i calea. 

— Mirja, mititico, nu e niciun pericol. 

încercă să fenteze brațele uriașe, ca de caracatiţă, și 
descoperi un spaţiu pe lângă perete, dar bărbatul se mișcă mai 
rapid și îi blocă și acea cale de acces, întinzându-și brațele ca 
niște bariere la o trecere de cale ferată. 

— Salutare, Mirja, mititico... poţi să-mi spui nenea Johnny. Hai, 
vino încoace. Nu mușc. 

Ridică bariera și arătă spre ea. 

— O să ne jucăm un joc. 

— E tati! Vreau la tati! 

Piet Hoffmann simţi cum își croiește ceva drum în el, din tălpi 
până în plex și de acolo în capul pieptului. 

Nu-l mai văzuse pe El Mestizo purtându-se astfel. Felul de a se 
mișca, glasul lui, parcă era alt om. El Mestizo întinse iarăși 
brațele, fără vreun avertisment, o prinse pe copilă și o luă pe 
sus. Și nu-i dădu drumul nici măcar când o lăsă în faţa lui Toyas, 
care era isteric de-acum, ca pe o statuie superbă pentru care 
încerca să găsească locul potrivit. 

— Nenorocitule, ești... 

— Toyas, gata cu avertismentele. Banii... acum! 

— Porc nenorocit, lasă-mi fata în pace! 

El Mestizo își scoase revolverul din toc, un Magnum .357, 
arma lui preferată, și i-o lipi de frunte fetei. 

— Acum o să jucăm un joculeț, Mirja. Noi doi. Tu o să închizi 
ochii. O să ne distrăm un pic cu tati. 

— Nu vreau! 

— Doar pentru distracţie. Dacă închizi ochii. 

— Vreau la tati! 

El Mestizo o ţinea strâns pe fată, care încerca să scape, 
înfigându-și unghiile în brațele lui. 

— Toyas, de data asta, o s-o împușc pe loc. Chiar acum. Și, 
dacă nu plătești după asta... o iau pe fata mai mare la rând. 

Piet Hoffmann vedea și auzea, dar nu putea să înţeleagă. Nu 
avea nicio noimă. Întotdeauna exista un ultim avertisment. Dar, 
când încercă să-i întâlnească privirea lui El Mestizo, acesta se 
uită în altă parte. 

— Johnny... ce faci? 

El Mestizo nu se uită la el. Se uita la Toyas. Și la fată. 

— Dă-o naibii, Johnny! 

Hoffmann tipa acum. 

— Am convenit... fără copii! 

— Eu îmi fac treaba mea. Tu ţi-o faci pe-a ta. 

Și apoi totul se întâmplă fulgerător. 

El Mestizo înghionti din nou statuia, trebuia să stea fix în faţa 
lui Toyas. Armă pistolul. Auziră cu toții pocnetul dublu, semn că 
cilindrul se rotise cu o treaptă la dreapta. Mută gura pistolului 
de pe frunte în creștetul capului, astfel că acum apăsarea venea 
de sus, iar ţeava i se afundă în păr fetei. 

Trăgaciul era în poziţie de tragere. 

În timpul întregii demonstraţii, Toyas continuă să ţipe 
necontrolat, cuvinte încărcate de teamă și neputinţă și, deși 
nedeslușite, exprimau foarte grăitor disperarea unui părinte. 

— Toyas, la naiba, mult mai bocești. Așa-i, Mirja? 

Îi trase un șut în umăr lui Toyas, ca să se asigure că se uită la 
el. 

— Avea un nume frumos. 

Și apoi apăsă pe trăgaci, ducându-l până la capăt. Cocoșul izbi 
capătul din spate al percutorului. 

Dar nu se auzi nicio împușcătură. 

— Oh, futu-i... probabil că am uitat să încarc pistolul. 

El Mestizo lăsă arma în jos, până când atinse obrazul drept al 
fetei, apoi răsuci de tot cilindrul, apăsă pe ejector și șase 
cartușe căzură pe podea. Hoffmann observă. Toyas observă și 
el. Cinci gloanţe active. Și un cartuș gol. Acela se aflase în 
poziția de tragere când îndreptase arma spre ea. Un cartuș cu 
care se trăsese deja și acum era inofensiv. 

— Banii. Într-o săptămână. Altfel mă întorc. Și o să mă asigur 
că mi-am încărcat arma. 

Îi dădu drumul fetei și ea dădu fuga spre taică-său, 
întinzându-se pe jos lângă el. 

— Ascultă, Mirja, micuţo. Ştii ce? 

El Mestizo reveni la tonul de mai devreme. 

— Data viitoare când mă întorc, dacă tăticul tău nu-mi dă 
banii, atunci revolverul ăsta o să fie încărcat... și tu n-o să mai 
exiști. Ciudat, nu-i așa? 

O mângâie cu amândouă mâinile pe obraji și ieși din nou în 

hol, luând-o spre ușa de la intrare. Piet Hoffmann rămase 
locului, uitându-se la acea fetiță, ceva mai mică decât băieţii lui. 
Copila se așezase lângă taică-său, făcută ghem. 

o... 

Mâinile vârâte în mănuși subţiri de piele strângeau ușurel 
volanul. Pe autostrada 25, conducea prea repede, dar erau în 
întârziere, așa că El Mestizo nu ridicase piciorul de pe pedala de 
acceleraţie după singurul popas pe care-l făcuseră, imediat 
după ieșirea din La Estrella, ca să se ușureze după cactusul albit 
de soare și după niște tufe ofilite de mimoze. 

Făcuseră drumul în tăcere. Nu era ceva atipic. Dar părea 
atipic. Era genul de tăcere care însemna că nu știi ce s-ar putea 
întâmpla. 

— Ce naiba te-a apucat acolo? 

Genul de tăcere de la care ar fi putut să i se înfunde unui 
informator care nu-și permitea să fie dat în vileag. 

— Poftim? 

Genul de tăcere pe care n-ar trebui s-o rupă. 

— Nu omorâm copilași. 

— N-am omorât-o, Peter. Am ameninţat c-o s-o fac. 

— Nici nu-i amenințăm. Nu așa. Nu... 

Nu mai făcuse treaba asta până acum. Nu contestase pe față 
metodele lui El Mestizo. 

ÎI mai înfruntase și altă dată, dar doar când nu avusese de 
ales, când trebuise să-l înfrunte spre a supraviețui. 

Nu-i contestase niciodată metodele, pentru că nu era treaba 
lui s-o facă. 

— ... nu pe copii trebuie să-i speriem. 

— Îmi pare rău, Peter, așa procedăm pe-aici. Ne folosim de 
copii în afaceri. Mai ai multe de învăţat. 

— Eu n-o fac. 

Pentru că ar trebui să consemnezi și să-i expui, dar să nu fii 
expus la rândul tău. 

— Așa că explică-mi, Johnny... 

Nu atrage niciodată, absolut niciodată, atenţia asupra ta, 
atunci s-ar putea să te vadă și, dacă te vede, dacă te vede cu 
adevărat, s-ar putea să te omoare. 

— ... încă o dată... 

Dar uneori nu mai e posibil. Uneori se întrece măsura. 

— ... ce naiba a fost faza aia? 

Mănușile de piele strânseră mai tare volanul în timp ce El 
Mestizo încetinea, spre a opri în mijlocul drumului, blocând cu 
totul banda. Mașina din spatele lor, o dubiţă, încetini la fel de 

brusc, ca și mașina din spatele ei, iar șoferul unui camion din 
urmă realiză prea târziu că traficul se oprise și patină spre 
marginea șoselei, ieșind cu jumătate din caroseria grea de 
metal în decor, în vegetaţia prăpădită. Când se întoarse spre 
Hoffmann, El Mestizo părea impasibil la mașinile care se adunau 
și claxonau în urma lor. 

— Nu ţi-ai făcut treaba acolo. Ba chiar m-ai sfidat în faţa unui 
client. Am lăsat să treacă de la mine! Ti-am răspuns la întrebări. 
Și totuși insiști! În mod normal, la faza asta te-aș omori. Dar mi- 
ai salvat viaţa, Peter, de mai multe ori. Meriţi să trăieşti. Așa că 
acum îţi salvez și eu viața. 

Trecu din prima în a doua și apoi direct într-a patra, la fel de 
rapid ca înainte. 

— Asta e singurul motiv pentru care te las să trăieşti. 

Piet Hoffmann îl auzea, dar nu-l asculta. Se gândea la un tată. 
Într-o sală aproape pustie din propriul lui bordel, ridicându-și 
fetița de cinci ani întocmai cum o ridicase pe fiica lui Toyas, 
mângâind-o pe obraji întocmai cum o mângâiase și pe Mirja. 

— Alejandrina? 

— Da? 

— E o minune. 

El Mestizo se uită drept în faţă, dar se vedea clar că 
zâmbește. 

— Este. 

— Ai făcut o treabă bună cu ea. M-aș mândri cu o fată ca ea, 
dacă n-aș avea băieții. 

— E totul. 

Zâmbetul îi rămăsese pe chip. 

— E totul pe lume. 

Alcalá, un orășel cu un trafic încărcat la intrare (sau să fi fost 
ieșirea?), și apoi iarăși drumul liber înainte. 

— O iei în braţe, te joci cu ea... Alejandrina e fericită. 

— Asta se face. 

— Asta se face? 

— Da. 

— Nu înțeleg. 

— Îi iei în braţe. Îi mângâi ușurel cu dosul palmei pe obraji. 

— Așa se face. 

— Da. Știu să am grijă de copii. Și știu să mă folosesc de ei. 

Piet Hoffmann încercă să prindă ce-i scăpase, să-și adune 

gândurile, sau oare gândurile lui El Mestizo încerca să le 
surprindă, acest comportament intrat în reflex care se declanșa 
uneori și-l speria mai tare decât pericolul de a fi rănit sau ucis? 
Un gen de comportament la care nu voia să fie părtaș, pe care 
nu voia să-l imite sau să și-l însușească, genul de comportament 
specific persoanelor lipsite de emoții... ceea ce el nu era încă și 
își risca viaţa ca să nu ajungă așa. 

— Mirja. Și ea e totul pe lume. Pentru Toyas. 

El Mestizo cobori glasul și-și lăsă ceafa în jos, ca de obicei. 

— Știu unde vrei să ajungi. 

— Și el o ia în brațe, se joacă și el cu fata. 

Un viraj luat smucit și scârțâitul schimbătorului de viteză când 
El Mestizo trecu de zidul cenușiu care avea să-i ducă spre 
Montenegro, un orășel obosit, imposibil de evitat. 

— Te încurajez călduros să taci din gură. 

— E o fiică. Exact ca fiica ta. 

— Ajunge, la naiba! 

El Mestizo apăsă brusc pedala de frână. Din nou. Pe o stradă 
îngustă, cu o droguería devastată de o parte și o heladería 
pustie de cealaltă. Și scoase pistolul. Nu ridică piedica, nu-l 
îndreptă spre el. Doar rămase cu el în mână. 

— Futu-i! Futu-i! Ți-am explicat. Nu? Mi-ai salvat viaţa. Meriţi 
să trăieşti. Așa că-ţi salvez viața. Și de asta ești încă în viață 
acum! 

Strânse arma în mână, o lăsă în poală și porni din nou mașina. 

— Dar de-acum suntem chit. Ţi-ai irosit creditul. 

Acceleră, scurtul interludiu reprezentat de orășelul cu case și 
oameni lăsă loc din nou peisajelor rurale interminabile. 

— Și n-o să poţi să-l mai revendici data viitoare când o să ai 
nevoie. 

Încă o oră interminabilă a domnit tăcerea în mașină și în 
peisajul pe care-l străbăteau - dacă vreunul dintre ei ar fi lăsat 
geamul în jos ca să intre o boare de vânt, tot a pustiu ar fi 
sunat. In momentul acela, pentru a patra oară - după încă un 
popas ca să se ușureze și două rânduri în care oprise și blocase 
traficul de furie -, El Mestizo încetini și viră. Şoseaua 40 ducea 
spre drumurile lăturalnice aflate la sud de Ibagué și spre un 
elicopter ascuns într-o poiană, printre mahoni cu coroana deasă. 
Deja dotat cu un pilot care era gata de plecare. Călătoriile pe 
calea aerului îi ajutau să economisească timp într-o ţară cu 
distanțe mari și drumuri monotone... dar era o soluţie la care nu 
apelau prea des nici gherilele, nici El Mestizo. Parcurgerea 
distanțelor mari în avioane de mici dimensiuni nu îndeplinea 
criteriile de securitate, erau prea ușor de urmărit și puteau fi 
detectate cu ajutorul radarului, prin satelit sau chiar vizual, din 
staţiile de la sol. Apelau la elicopter doar în cazuri de forță 
majoră. Ca acum. Când trebuiau să ajungă la următoarea lor 
destinaţie, la un bărbat ţinut într-o cușcă, în străfundurile 
junglei, în patru ore, și cu mașina ar fi făcut de trei ori pe-atât. 

Așa că acum pluteau pe deasupra drumurilor șerpuite și a 
satelor micuțe. Și, din când în când, deasupra vreunei finca” 
opulente, cu livezi întinse și bogate. 

— Pe-aia ai văzut-o? Dar pe-aia? Sunt proprietăţi foarte 
scumpe care le aparţin celor ultrabogatți. 

EI Mestizo îi arăta prin peretele de sticlă peisajul care se 
desfășura sub ei. Părea fericit, ca dimineaţă, când mersese să 
înoate cu fiica lui. Existau multe versiuni ale bărbatului care 
stătea lângă Hoffmann - El Mestizo, care începuse să râdă și-și 
afundase pistolul în părul fetiţei, Johnny, care avea încredere în 
tine și stătea de vorbă cu tine, tatăl care înota cu șosetele în 
picioare ca să-i facă pe plac fiicei lui iubite, membrul grupării de 
gherilă care oprise în mijlocul drumului și-și ameninţase propriul 
bodyguard cu moartea. Acum era vesel și Piet Hoffmann încă nu 
înțelegea motivul. Dar se uită în direcţia indicată de El Mestizo 
și-i dădu dreptate, domeniile respective păreau niște proprietăţi 
extraordinare, interminabile. 

— Alţi baroni ai drogurilor. Ca Toyas? 

— Toyas? Toyas, Peter? 


12 Domeniu, proprietate (în limba spaniolă în original). (N.t.). 

El Mestizo bătu mai întâi scaunul pilotului, apoi îl bătu pe 
spate. 

— Oprește intercomul. 

Așteptă până când pilotul învârti o rotiță aflată în mijlocul 
bordului. 

— Ca Toyas? Vorbești serios? Peter, am la fel de mult teren... 
Toyas? Toyas!... ca nemernicul ăla. Ba chiar mai mult! Dublu! 
Două haciende! Nu-i rău pentru o corcitură, este? 

— Și două soții. 

Era la fel de încântat, avea un aer aproape viclean, rareori îl 
vedeai așa de zâmbitor. 

— Exact, două soţii! Lașul ăla de Toyas, care nu-și poate 
proteja nici propriii copii, nu are așa ceva. La dracu', probabil că 
nici nu-s ai lui copiii! Pun pariu pe 1 000 de dolari că nemernicul 
ăla impotent i-a adoptat. 

Domeniile superbe, interminabile, lăsară locul unei noi 
porțiuni de junglă, cu pădurea unduitoare și afluenții 
Amazonului, care se răsfirau în sute de artere ce zvâcneau. 

— Două haciende, Peter. Și am mai multe mașini decât Toyas, 
mai multe animale, mai mulţi copii. Am mai mult în conturile 
mele bancare, și în Columbia și în Panama. 

Zâmbea fericit, cuprins de un soi de euforie care-l făcuse să-și 
dea drumul la gură. El Mestizo nu mai vorbise atât de deschis 
până atunci. O fericire care părea aproape... stânjenitoare, 
respingătoare, dar Hoffmann nu înţelegea de ce. 

Soarele scânteietor deasupra lor, pădurea tropicală ca un 
ocean verde sub ei - lumea era a lor. 

— Ajungem în curând, Peter. Cușca aia de care vorbeam? 

— Da? 

— O să-l ajutăm pe individul din cușcă. O să-l ajutăm să-și dea 
drumul la gură. Cel care refuză să facă ce i se spune. 

— Da? 

— Tot el e vinovat și de /ista aia neagră, Peter... de faptul că 
numele tău și al meu sunt pe lista aia. E vinovat! Fix așa! 
Joaquin - o facem pentru el! Și, dacă mai pierdem și alţi oameni, 
o să fie din vina lui! Pot să merg cât de departe vreau, Peter! 
Atât timp cât nu-l omor! 

Euforia lui părea stânjenitoare, respingătoare. 

Piet Hoffmann înţelese motivul acum. 

Nu era vorba de o repriză de tortură obișnuită. 

Sute de kilometri de junglă deasă și niciun sat, nici ţipenie. 
Distanţele erau enorme. Răpitorii plasaseră cu grijă cușca în 
care-l țineau pe Crouse. Hoffmann închise ochii, în cumpănă. 
Dacă i-ar fi spus cineva de toate lucrurile astea pe vremea când 
copilărea într-o casă din suburbii, la sud de Stockholm, într-o 
familie din clasa mijlocie? Piet, ascultă la mine, la un moment 
dat o să ajungi să trăieşti într-o țară numită Columbia, în 
America de Sud... azi o să protejezi mărfuri de contrabandă, 
mâine o să protejezi un cuptor de cocaină și într-o altă zi o să te 
trezești că zbori pe deasupra junglei, ca să torturezi un politician 
american influent. Și o s-o faci pentru că nu vei avea de ales, 
pentru că ai fugit din țară ca să te sustragi unei sentințe 
îndelungate și pentru că ai fost condamnat la moarte de mafia 
poloneză în care te-ai infiltrat ca informator al Poliţiei suedeze, 
până când fix aceeași Poliţie te-a abandonat. Dacă i-ar fi spus 
cineva asta, ar fi fost o poveste pe cinste, dar nu prea credibilă. 
Trebuie să crezi într-o minciună ca să devină adevăr. 

Elicopterul ateriză în iarba înaltă, pe malul unui afluent al lui 
Rio Vaupes. Un râu lat, impunător, cu o apă în nuanţe de cafeniu 
și verde-albăstrui, care părea aproape caldă când îţi băgai mâna 
în ea. 

Pilotul bărcii se prezentă drept Cristobal, șeful transporturilor 
navale controlate de PRC din provincia Guaviare, și-i conduse 
până la un copac care se înălța din râu, aproape de mal. O barcă 
era legată de el, o funie mergea de la pupă la trunchiul lui 
încovoiat, iar o alta, de la proră până la un alt copac doborât 
care se ițea din mal, expus soarelui și valurilor. Barca, în care 
puteau să încapă cinci soldați complet echipați, avea un motor 
de mare viteză, de 100 de cai-putere, și o carenă plată, ca să 
poată intra pe plaje accidentate fără a rămâne înțepenită. Piet 
Hoffmann și El Mestizo urcară în barcă, iar Cristobal învârti cheia 
în contact, dezlegă frânghiile și dădu înapoi, lăsând barca să 
plutească spre vest, în aval. Hoffmann îl studie. Stătea atât de 
mândru, cu spatele drept, în timp ce-și croia drum prin pădurea 
străveche într-o uniformă de camuflaj, cu un Kalașnikov încărcat 
pe umăr! Un pic mai copt decât majoritatea soldaţilor, poate. 
Hoffmann ar fi zis că erau cam de-o vârstă, dar era greu să-ţi dai 
seama - viaţa de gherilă te îmbătrânea prematur. Și era 
fascinant să-l urmărești cum pilota, în ciuda curentului puternic 
- chiar dacă menținea întotdeauna direcţia, schimba vitezele și 

controla ritmul de înaintare al bărcii, uneori accelerând, alteori 
reducând la minimum viteza prin locurile unde vârtejurile se 
învolburau de zor. 

Kilometru după kilometru pe râu, croindu-și drum prin 
vegetaţie și prin corul vietăților care revendicau acest loc drept 
teritoriul lor, noi trăim aici, noi domnim peste tot, mai puţin 
peste cerul albastru și soarele necruţător. 

O oră de drum sinuos, cu inima la gură, până când Hoffmann 
recunoscu zumzetul motorului când pilotul cârmi spre mal, 
strigându-le Rămâneți în barcă şi așteptând două secunde 
înainte de a băga în viteza maximă. O porniră glonţ spre mal cu 
elicea ițindu-se pe jumătate din apă, lunecând peste ceva ce nu 
părea a fi nici râu, nici plajă, un tărâm al nimănui - frunze și 
păpuriș și ramurile neîmblânzite ale mangrovelor. O ţinură tot 
așa până la albie și simţiră barca cum zgârie fundul râului - mâl, 
pietre, câte un buștean stingher. Săriră pe pământ solid între 
patru potril/los, canoe cioplite direct din trunchiuri de balsa. 

Cristobal o luă înainte, tăind cu maceta crengile care se 
agățau de ei din mers. Un miros puturos. Teren mlăștinos. 
Arșiţă. Insecte. O umiditate de coșmar. Și, după o ploaie 
matinală, poteca îngustă se transformase în noroi. După câteva 
sute de metri ajunseră la tabără. Erau întotdeauna situate în 
locuri similare, foarte greu accesibile și temute deopotrivă de 
armata și de poliţia columbiană; orice atac se solda cu multe 
pierderi din rândul lor în timp ce membrii gherilelor îi fentau și 
scăpau cu viață - erau pe teritoriul lor. 

La marginea taberei trecură pe lângă un camion care 
transportase 20 de soldaţi tineri, așezați pe jos acum, rezemaţi 
de ranițe, așteptând ceva. 

Pilotul le arătă din cap locul liber din fața lor, barăcile și 
corturile încadrau un podet simplu din scânduri, ca o piaţă 
publică dintr-un oraș. 

— Poţi să te uiţi la televizor acolo. Uneori semnalul e chiar 
bun. 

Un televizor micuț era aninat de o creangă, ca în tabăra unde 
era cuptorul de cocaină. 

Ceva mai încolo, în spatele barăcilor, apăru un grup de 
bărbaţi care semănau cu cei care așteptau stând pe jos. 

— Prizonieri. Din cei obișnuiți. 

Piet Hoffmann numără 12 persoane. Cu hainele murdare și 

zdrenţuite, cu părul lung și barbă, cu lanţuri la gât. 

— Nu valorează prea mult. Dar nu strică să-i ai la îndemână 
pentru schimburi de prizonieri. Ăștia tocmai sunt mutaţi într-o 
altă tabără. 

De-asta fuseseră aduși soldaţii, care-i legau acum pe 
prizonieri laolaltă, prinzând unul de altul lanţurile de la gât: un 
șir de ostatici care aveau să-și ducă fiecare bagajul în spinare 
prin junglă - câte o rogojină și puţinele obiecte personale pe 
care le avuseseră asupra lor în momentul răpirii, cu ani în urmă, 
și care încă nu le fuseseră confiscate, în ciuda controalelor 
zilnice. 

Cristobal gesticula cu maceta, arătând spre desiș - era cazul 
s-o ia din loc. Cât durase scurtul popas, Piet Hoffmann își 
întipărise în minte un plan al taberei, poziţia și barăcile, precum 
și vâlceaua care cobora abrupt pe latura din dreapta a taberei. 
Croindu-și drum cu maceta, pilotul îi conduse până la un luminiș 
și, pentru un răstimp, scăpară de sub bolta de vegetaţie și se 
pierdură în tăria cerului, privind păsările. Hoffmann era convins 
că erau egrete. Număra fiecare pas. 200, 500, 1 200 de pași 
egali, din ce în ce mai întuneric, din ce în ce mai umed. Și apoi 
ajunseră. Campo Importante. Un nou centru de detenţie care 
găzduia doar patru prizonieri, ostatici politici cu mult mai 
valoroși decât miile de soldaţi și polițiști columbieni răspândiţi 
prin celelalte tabere din junglă. Resurse umane pentru tranzacţii 
specifice. Și, dacă un astfel de schimb era imposibil, gherilele îi 
țineau acolo, îi ţineau cu lunile, cu anii, până când devenea 
posibil. Cele mai prețioase nestemate ţinute într-un seif, scoase 
ocazional pentru a fi admirate cum scânteiază, savurând gândul 
că-ţi aparțin, ţinute sub lacăt până când vor fi luate de-acolo sau 
vândute. 

— Vă las aici. 

Cristobal se făcu nevăzut în junglă și, la fel de brusc, de-acolo 
se ivi un individ scund, cu o bandană roșie înfășurată de două 
ori în jurul frunţii și pinteni zornăitori la cizmele pline de noroi. 
Hoffmann se întrebă dacă-i purta mereu sau dacă și-i pusese în 
cinstea lor. 

— Bine aţi venit! 

Avea o mână moale, se mulțumi doar să le-o întindă. 

— Mă numesc Maximiliano Cubero, sunt comandantul 
frontului special al PRC. Ceilalți îmi spun „domnule comandant”, 

dar aș fi foarte onorat dacă mi-aţi spune pe numele mic. 

O strângere de mână care nu corespundea cu prima impresie 
pe care încerca s-o creeze. 

— Aceasta e tabăra mea. Soldaţii pe care-i vedeți au fost 
selectaţi de mine, toţi sunt foarte bine instruiți și gata de luptă. 
Elita gherilelor PRC. lar acolo... 

Se întoarse și arătă spre o cușcă instalată în capătul opus al 
taberei. 

— ... este misiunea voastră. 

Cușca. 

Atât de aproape! 

Piet Hoffmann se scuză și o luă la picior prin tabără, în timp ce 
El Mestizo rămase cu comandantul. Trecu pe lângă un șir de 
soldaţi tineri, între care erau multe femei recrutate din cele mai 
sărace cartiere din Columbia, care aleseseră viaţa asta decât să 
ajungă la bordel. Și făcu exact ce făcuse și în prima tabără, își 
schiță o hartă în minte, acolo unde nu putea ajunge nimeni la 
ea, marcând barăcile răsfirate, cu podele de scânduri și pereţi 
din frunze de palmier, cu saci goi de orez pe post de uși. Până 
când ajunse la destinație. O figură murdară, greu încercată, cu 
ochi în care se citea epuizarea... dar în care încă îl mai 
recunoșteai pe Crouse, președintele Camerei, din pozele 
publicate în £/ Espectador. Avea un lanţ gros la gât, cu care era 
legat și de mâini, și de picioare și care se încorda cum stătea 
direct pe podea, mâncând ce avea în vas, un soi de pâine făcută 
doar din făină și apă, prăjită în ulei. 

Abia când se apropie foarte mult observă și restul. 

Faptul că fața, mâinile și braţele lui Crouse erau acoperite de 
umflături, vânătăi mari și pete roșii. Îl bătuseră zdravăn. Și 
apoi... îi observă piciorul drept. Îi smulseseră toate unghiile, 
lăsând în urmă răni pline de puroi, carne vie. De asta stătea pe 
jos. Deja începuseră, fără succes, treaba pentru care îl 
chemaseră degrabă pe El Mestizo s-o termine. Treaba de care 
fusese atât de încântat în mașină și în elicopter. 

Piet Hoffmann încă nu știa adevăratul scop al torturii, ce voiau 
să-l convingă pe Crouse să spună sau să facă... ce ar fi trebuit 
să spună sau să facă odată ce termina El Mestizo cu el. 

Doar câțiva metri îl despărțeau de cușca aceea cu zăbrele de 
bambus. 

Și în acel moment, bărbatul îl auzi și-și ridică privirea din bol, 

uitându-se în ochii lui - fusese chinuit, dar nu cedase. 
e 

Timothy D. Crouse scăpă castronul din mână. Cineva se 
apropiase de cușcă. Un nou-venit, nu femeia-soldat care-l 
păzea, nici comandantul care-i dădea ordinele, acest ins nu era 
în uniformă și nici nu se citea disprețul în ochii lui. Crouse 
încercă să-și dea seama cine era, dar junghiurile intermitente 
care-i țâșneau din piciorul drept îi străpungeau trupul ca niște 
lame de cuțit de fiecare dată când inspira și expira. Nişte lame 
ascuţite, lucioase, care-l izbeau cu toată forța, coborându-i pe 
ceafă, pe spate și în dreptul șoldurilor. De-acolo o luau, de la 
nivelul bustului, izbindu-l ca niște pumni și bastoane. 

Durerea îi străbătea articulațiile, mușchii și nervii, dar el îi 
ținea piept. larăși și iarăși. Dar nu mai facea faţă efectelor 
durerii - își pierdea treptat capacitatea de a gândi limpede, de a 
se împotrivi confuziei, nu se mai simţea ager și capabil să 
analizeze lucrurile. Calităţi care-l defineau. 

De-asta nu reușea să-l identifice pe bărbatul aflat în dreptul 
cuștii. Deși îi era cunoscut. Il mai văzuse. 

Era sigur de asta. 

Felul în care se mișca, cu gesturile cuiva care nu mai era 
tânăr, dar era încă în formă. 

Tatuajul ăla de pe pielea capului, o șopârlă, sau poate un 
șarpe, o coadă verde care-i cobora pe ceafă. 

Crouse își întinse piciorul drept, îl îndoi, durerea nu-i trecu, 
dar se estompă pentru o clipă. Și mai făcu o încercare, se uită 
din nou la vizitator, concentrat, forțându-se să-și amintească. 

Și apoi îi pică fisa. 

Tu ești. 

Din imaginile de supraveghere de pe monitorul mare de la 
NGA. 

Felul de a se mișca, țeasta - ce se vede de sus, din imagini 
care nu sunt înregistrate cu o claritate perfectă, rezultatul a mii 
de ore de înregistrări făcute de sateliții de spionaj. 

Tu ești. 

Cel pe care nu reușiseră să-l identifice operatorii și echipa de 
investigaţie. 

Te-am văzut. Dar tu nu știi. N-ai cum să mă atingi, însă eu te 
am la mână. Întocmai cum toţi cei de aici n-au cum să mă 
atingă, nu în profunzime. 

Tu, cel care erai înregistrat întotdeauna în compania cuiva. 

Tu, care lucrezi îndeaproape cu individul violent pe care am 
reușit să-l identificăm drept Johnny Sânchez, zis și El Mestizo. 

Tu, care până acum nu aveai chip. Dar acum ai un chip. Te 
văd. Te recunosc. 

Tu ești. 

[] 

Piet Hoffmann se uită în ochii lui Crouse. La început păreau 
încețoșați, absenţi, dar acum erau complet limpezi, cu ceva 
agresiv, tăios, care părea să-l străpungă cu totul. Și își dorea să- 
i spună ceva din priviri, să se rezeme de zăbrele și să-i 
șoptească: Crouse, nu știi treaba asta, dar suntem de aceeași 
parte a baricadei. Am fost recrutat de compatrioții tăi, de 
subalternii tăi, pentru proiectul tău, spre a mă infiltra fix în 
rândul celor care te țin prizonier și te maltratează. Dar nu putea 
s-o facă. Soldatul pus de pază chiar în dreptul ușii zăvorâte era 
prea aproape. Dacă auzea, vedea sau bănuia ceva, lui Hoffmann 
i s-ar fi înfundat. 

Poate mai târziu. 

Dacă pot să mă apropii fără să observe ei. 

Si atunci o să-ți spun. 

— Domnule președinte Scutec. 

Se schimbă ceva în ochii lui Crouse. Părea chinuit. Dar mai 
era ceva acolo, la fel de intens. Ură. 

— Sunteţi o persoană foarte importantă pentru noi, domnule 
președinte Scutec. 

Comandantul. Și El Mestizo. Se postaseră de-o parte și de alta 
a lui Hoffmann și se uitau spre cușcă, la omul așezat pe podea, 
cu un lanţ în jurul gâtului. 

— De-asta au făcut domnii ăștia cumsecade atâta cale, ca să 
te vadă pe tine. Au venit hăt de la oraș. Ca să staţi de vorbă. Din 
moment ce nu vrei să vorbești cu noi. 

Crouse nu se trase spre interiorul cuștii, nu încercă să se 
refugieze într-unul din colţuri - să se ferească de individul cu 
pinteni zornăitori. Dar nici nu-i răspunse, rămase nemișcat și se 
uită lung la ei, deși știa ce urmează, de ce veniseră. 

— Vedeţi? Nu e prea vorbăreț de fel. 

Crouse păru să se răzgândească în acel moment și reuși, cu 
mari eforturi, să se ridice în patru labe, înroșindu-se la faţă, cu 
maxilarul încleștat și cu lacrimi în ochi. Se ridică opintit de pe 

podea, își trase în sus jumătatea de sus a corpului și se prinse 
de două dintre gratii, ţinându-se de ele ca să se ridice cu totul. 

Rămase în picioare la câţiva metri distanţă, lăsându-și cu grijă 
greutatea pe amândouă picioarele, inclusiv pe cel de la care îi 
fuseseră smulse unghiile. Și apoi le întoarse spatele, 
întâmpinându-și vizitatorii cu spatele drept. 

(J 

Gardienii - care pomeniseră de mai multe ori cât de onorați 
erau că fuseseră aleși pentru ceea ce era, indiscutabil, cea mai 
importantă misiune pentru care ar fi putut fi ales un luptător de 
gherilă al PRC-ului, să protejeze cu orice preţ acest ostatic 
valoros, să se asigure că rămâne pe mâinile PRC-ului - se 
retrăseseră cu toţii. Nu din cauză că li s-ar fi dat ordin s-o facă... 
Se retraseră treptat. Cu fiecare nouă metodă la care apelase El 
Mestizo în torturarea lui Crouse, e; făcuseră un pas înapoi. Și 
acum, când nu mai aveau unde să se retragă, își fereau fețele, 
ba chiar cineva își astupă și urechile. 

Cineva îl bătuse cu pumnii cu o zi în urmă, tot degeaba, un 
soldat la vreo 20 de ani își demonstrase mândru talentele la 
cererea lui El Mestizo, un meci cu un inamic imaginar și câteva 
lovituri cu picioarele într-un copac care ar fi trebuit să reprezinte 
pieptul lui Crouse. Cineva îl bătuse cu bastonul dimineaţă, tot 
degeaba, și El Mestizo ceruse să afle unde și cum - un 
profesionist trebuie să se pregătească pentru a continua la 
același nivel. Bastoanele se tociseră la un capăt și se umpluseră 
de sânge, iar pe spatele, fesele și coapsele lui Crouse 
rămăseseră niște dungi roșii, umflate. Tânăra căreia îi revenise 
această misiune - cu părul împletit în două cozi și un zâmbet pe 
buzele rujate, le făcuse și o reverență - încercase să scrie PRC 
din lovituri de baston, cu litere ascuţite, care-i aminteau lui 
Hoffmann de niște graffiti făcute de amatori în suburbiile 
Stockholmului, puștani cu tuburi de vopsea care umpleau toți 
pereţii cu numele găștii din care făceau parte. Așa că apoi, tot 
degeaba, cineva îi smulsese unghiile de la picioare, una câte 
una, cu un cleşte - comandantul le arătase cum procedaseră la 
cererea lui El Mestizo și recunoscuse că o făcuse el personal, cu 
ajutorul aghiotantului lui, care-l ținuse pe Crouse de picioare. 
Incleștase mâinile și le plimbase înainte și înapoi, între el și 
Hoffmann, pentru a le demonstra cum, ba chiar scosese și un 
urlet retezat rapid, menit să imite sunetul pe care-l scosese 

Crouse, iar soldaţii se uitaseră unul la altul și începuseră să râdă 
odată ce fuseseră absolut siguri că o să râdă și ceilalți și că râsul 
era reacţia la care se aștepta comandantul. 

Acum aveau să obţină rezultate. 

Piet Hoffmann îi conduse pe El Mestizo până în dreptul cuștii, 
apoi se opri, doar torţionarul și doctorul aveau să intre în cușcă. 
lar el făcu ce făcea de obicei, încercă să găsească o abordare, 
se sili să se gândească la prima dată, pe vremea când astfel de 
lucruri erau doar povești înflorite. La cazuri izolate de tortură din 
oraș. Și la cum - deși nu intra în îndatoririle lui pe atunci - el 
insistase să-și facă mâna, cum dorise să demonstreze, să arate 
că se poate pune bază pe el. Asta se întâmpla în primele luni, 
când era un simplu subaltern de-ai lui El Mestizo, ca atâţia alții. | 
se luase să se tot confrunte cu ideea lor că ești european, nu 
ești bun de nimic. Degeaba le spusese că făcuse închisoare, că 
împușcase deja doi oameni, pe lângă cei pe care îi împușcase în 
Columbia. E ușor să omori pe cineva, îl persiflaseră, ce-i mai 
greu e să-l omori încetul cu încetul. 

Hoffmann se familiarizase cu metodele lui El Mestizo între 
timp. 

După bătăile cu pumnii și bastoanele și unghiile smulse din 
carne urmau șocurile electrice. 

De-asta doi dintre tinerii soldaţi cărau acum în cușcă un cadru 
făcut din patru bare de metal sudate laolaltă. Avea doi metri 
pătraţi, de-abia încăpu în cușcă, pe lung, aproape atingând 
tavanul când îl înclinară. Scoaseră două scânduri din podea, 
lăsând să se vadă pământul de dedesubt - ca să circule mai 
bine curentul -, și fixară acolo un șir de patru bare de fier, cu o 
lungime de 15 centimetri, toate îndreptate în sus. Se potriveau 
la fix în cele patru găuri făcute în partea de jos a cadrului de 
metal. Fixară dispozitivul peste bare și îl lăsară în mijlocul cuștii. 

La cererea lui El Mestizo, tânăra care-l păzise tăia sfoara cu 
care erau legaţi pantalonii lui Crouse, trăgându-i cu tot cu chiloţi 
în vine. 

După ce fixară cadrul, cei doi soldaţi îl împinseră pe prizonier 
spre el, desfăcându-i lanţurile de la mâini și prinzându-i braţele 
de cadru. li ridicară mâinile deasupra capului și, cu ajutorul unei 
sârme de cupru de 10 metri, i le prinseră de câte una dintre 
barele de fier, coborând în diagonală pentru a o înfășură de mai 
multe ori în jurul gleznelor. 

Întotdeauna curentul electric. 

Și întotdeauna începând cu tot corpul. 

Hoffmann se prefăcea că se uită, pentru că asta ar fi trebuit 
să facă. 

Dar se uita undeva în dreapta, dacă-și concentra privirea într- 
acolo, restul se vedea ca prin ceaţă, se transforma în mișcările 
nedeslușite ale unor siluete nedeslușite. 

Continuase să ia parte la reprizele de tortură în oraș, ba chiar 
se oferise, ca să câștige credibilitate. De obicei, asta 
presupunea să tragă în datornic, în diverse zone ale corpului. 
Uneori presupunea să-l și taie. Dar nu simţise niciodată cu 
adevărat strigătele în plex și capul pieptului, nu fusese niciodată 
forțat să meargă așa departe. De obicei mergeau în apropiere 
de Rio Cali și era mai curând ca atunci când mergi să duci 
gunoiul. Tragi un pic, tai un pic, poate că-l zgândări la un ochi. 

Țipaseră, dar niciodată ca în junglă. 

Niciodată cum ţipa Crouse. 

Luând punga pe care o comandase dimineaţă, care fusese 
dusă în cușcă între timp, El Mestizo scoase de-acolo două 
cabluri, care arătau ca niște cabluri auto de transfer, dar mai 
groase. Pe cel roșu îl conectă la clema de pe cadrul de metal, la 
plus, iar pe cel negru la minus, în jurul degetului mare de la 
piciorul drept al lui Crouse, cel cu unghiile smulse. Apoi întinse 
amândouă cablurile ca să ajungă la generatorul pe gaz adus de 
cei doi soldați. Trase de câteva ori de cablul de alimentare și 
generatorul începu să pufăie, un zgomot asemănător cu cel pe 
care îl face mașina de tuns iarba sau un motor vechi de barcă. 
Celălalt capăt al cablului roșu era conectat la polul pozitiv al 
generatorului, iar capătul cablului negru, la blocul terminal cu 
împământare și le ţinu așa fix două secunde. Cadrul de fier 
scăpără și începu să sfârâie, iar din corpul lui Crouse ţâșni 
curent electric. li căzu capul pe piept și strigătele se 
transformară în icnete din cauza spasmelor. 

In momentul ăsta, doctorul întrerupse tortura - conform 
instrucțiunilor date de El Mestizo. Era neobișnuit de tânăr, chiar 
și pentru un doctor aflat în slujba PRC-ului, recrutat la sfârșitul 
semestrului II de facultate - rareori aveau mai multă școală de- 
atât. Un instrument. Asta era. Scopul lui era acela de a-l trata 
superficial și de a-i șopti: De ce taci, prietene, nebunul ăsta e 
dus cu pluta și va continua să te tortureze... vorbește acum, în 

fața camerei, cum iţi cer. Treaba lui era să-l ţină pe ostatic în 
viață, să fie blând, să joace rolul poliţistului bun, dar tu... de ce 
trebuie să treci tu prin asta, cooperează acum, n-o să se dea 
bătut niciodată. 

Tânărul ţinea în mână un stetoscop pe care-l lipi de pieptul lui 
Crouse, ascultându-l la inimă și la plămâni. 

— Ai lăsat curentul să-i circule... prin tot corpul? 

— Da. 

Și apoi îi studie un picior, ieșea fum din locul în care clema îi 
prinsese carnea. 

— Și cum... în ce sens? 

— De la degetele de la picioare până în dreptul braţelor. 

Tânărul doctor nu era un actor grozav, își juca exagerat rolul 
în timp ce inspira mirosul de carne pârlită și își spunea replicile 
prestabilite, ca și cum le-ar fi citit de pe niște cartonașe. 

— Ritmul cardiac e un pic neregulat. 

— ȘI? 

— Poţi să continui dacă reduci intensitatea un pic. Asta dacă 
nu vrei să facă stop cardiac, dacă vrei să-l ţii în viață. 

El Mestizo se întoarse spre Crouse cu gesturi exagerate, 
teatrale. 

— L-ai auzit, domnule președinte? În cazul ăsta, probabil c-ar 
trebui să mutăm cablurile. Nu o să mai produci prea mulți 
spermatozoizi după asta, dar o să trăiești ceva mai mult. 

Slăbi un capăt al cablului roșu, cel fixat de cadrul de metal, și- 
| ridică. 

— Domnule președinte? 

Crouse rămăsese cu capul moale în piept, saliva prelingându- 
i-se din colțul gurii. 

— Poate că vrei să stăm un pic de vorbă? 

Crouse nu-i răspunse. 

— Bine, atunci, domnule președinte. Decizia îţi aparţine. 
Continui să tot iei decizii proaste. 

El Mestizo apropie încet cablul roșu de Crouse, de porţiunea 
inferioară a corpului, rămasă dezgolită. Și apoi se auziră niște 
țipete infernale din cușca de lemn, care reverberară în junglă, în 
momentul în care cablul îi atinse pentru prima dată testiculele, 
țipete care continuară, crescând în intensitate... oricât se 
străduia Hoffmann să se uite în dreapta, nu avea cum să nu 
audă. 

El Mestizo hoinărise aproape 10 minute prin tabără, aparent 
fără ţintă, de la o caleta la alta, intrând în ele, dându-le roată, 
ba chiar urcând pe acoperișul câtorva. Merse chiar și până la 
groapa adâncă, săpată când fusese stabilită tabăra, la o 
adâncime de trei metri, conform regulamentului. La prima 
vedere părea un mormânt, dar, când te izbea mirosul, înţelegeai 
că este latrina. Și de-acolo la bucătărie, la spălătorie și la 
cămara cu provizii. Și apoi se întoarse la cușcă, reintrând cu un 
aer fericit, ca un om care se întoarce dintr-o lungă călătorie și 
care a găsit ce căuta. 

— Domnule președinte? 

Sârma înfășurată în jurul mâinilor și gleznelor lui Crouse 
fusese tăiată și bărbatul nu mai era legat de cadrul de metal. 
Dar, în ciuda pumnilor și șuturilor pe care le primise de la 
femeia-soldat, refuzase să se așeze pe podea, epuizând bruma 
de energie pe care o mai avea ascunsă în străfundurile fiinţei 
lui, ţinându-se strâns de zăbrele și rezemându-se de ele. 

— Așadar mai mult curent te-ar ucide. Dar nu poţi să mori. Nu 
înainte să începi să vorbești. 

El Mestizo întinse mâinile și-i arătă cu ce revenise după ce 
făcuse turul taberei - într-o mână ţinea o ţeavă de plastic, iar în 
cealaltă niște sârmă ghimpată ruginită. 

— După curentul electric, de obicei prefer apa clocotită. Sau 
tortura cu apă pe scândură. Dar pentru tine o să fac o excepție 
și o să trec la asta. 

Plimbă ţeava și sârma ghimpată pe sub faţa lăsată în jos a 
prizonierului, asigurându-se că le vede bine. 

— Metoda provine din Europa, acolo am văzut-o prima dată. 
Am găsit ţeava asta, o ţeavă obișnuită de PVC de 15 centimetri 
lungime, sub un frigider din bucătărie. Odată ce ţi-am înfipt-o în 
anus și de-acolo în rect și o fixez bine, trecem la sârma 
ghimpată, o varietate aparte pe care am găsit-o pe acoperișul 
uneia dintre cuști. După cum vezi, domnule președinte, n-are 
niciun ghimpe micut, doar ţepi lungi și înguști, ușor curbați, care 
fac mult mai mult rău. 

Trase țepii peste bărbia și obrazul lui Crouse și sângele îi ţâșni 
pe gât, peste gulerul cămășii, care nu mai era alb oricum. 

— Până în momentul acela, probabil că n-o să simţi prea mult 
- o să acopăr ţeava cu un strat gros de unguent, cum ai face cu 

un termometru sau la un examen de prostată. Dar în curând, 
odată ce e introdusă sârma ghimpată, o să devină neplăcut. 

El Mestizo șterse țepii însângeraţi pe una din mânecile de la 
cămașa lui Crouse. 

— O să îndes sârma în ţeavă, care în momentul respectiv o să 
fie înfiptă în rectul tău. N-o să ţi se pară mare lucru nici atunci, 
plasticul chiar te protejează. Și atunci o să te mai întreb încă o 
dată dacă vrei să reciti scurtul mesaj de la comandant în fața 
camerei sau dacă vrei să-mi văd de treabă. Dacă vei continua să 
iei decizii proaste și n-o să ne spui ce vrem să ne spui, o să 
devină oarecum problematic pentru noi toţi. Atunci va trebui să 
încep să trag de ţeavă, lăsând acolo sârma ghimpată. lar toți 
țepii ăia o să vină în contact cu măruntaiele tale, o să-ți 
perforeze intestinul când o să trag și sârma. O să fii terminat, 
domnule președinte. Odată ce încheiem, odată ce-am scos din 
nou toată sârma aia ghimpată ruginită, va trebui să porţi o 
pungă pe burtă toată viaţa și o să ţipi și-o să plângi de fiecare 
dată când îţi golești maţele găurite. 

e 

Camera nu părea scumpă, dar era genul cu care puteai face și 
poze și videoclipuri scurte. Comandantul se filmă pe el însuși și 
pe Crouse așezat pe podeaua cuștii în timp ce vorbea direct în 
cameră, era complet vlăguit și nu se mai punea problema să se 
ridice sfidător în picioare. Citi încet biletul scris de mână pe 
care-l formulase cineva într-o engleză corectă, cultivată, și 
Hoffmann se întrebă cine mânuise condeiul - nimeni din tabără 
nu vorbea așa; puţinii care vorbeau engleză aveau accente 
pronunţate și un vocabular limitat. 

Președintele Crouse se resemnase, acceptase și se dăduse 
bătut de îndată ce ţeava de plastic îi atinsese pielea. Ce îi 
ceruseră să spună nu avea să pună în pericol pe altcineva, nu 
fusese niciodată vorba de asta - doar despre faptul că nu-i 
putea lăsa pe nemernicii ăia să câștige sau să creadă că au 
câștigat. Dar, când corpul îi veni în contact cu ţeava de plastic și 
risca să rămână cu sechele pe viață, ridicase brațele, strigând 
Opriţi-vă, și se întorsese, arătând spre trepiedul pe care era 
fixată camera. 

e 

Prima dată. Dar nu-i mai trezea acelaşi sentiment. De obicei, 

în momentul ăsta tot timpul petrecut aici, toate minciunile și 

toată teama se transformau în legitimare - sentimentul că 
ajunsese în sfârșit, că reușise, ba poate chiar o undă de 
încântare în faţa propriei viclenii. De data asta n-a mai fost așa. 
După doi ani, Piet Hoffmann ajunsese la nucleu, la vârful 
grupării în care fusese plătit să se infiltreze; dar era prea târziu, 
nu mai avea niciun contact cu angajatorul, era pe cont propriu, 
ba chiar era vânat și în pericol de a fi ucis de cei pentru care 
riscase totul. 

Crouse tocmai terminase de înregistrat un text care avea să 
fie postat pe internet a doua zi, din oraș, comandantul strângea 
camera, când femeia ieși din singura caleta la care nu aveau 
acces - Catalina Herrador Sierra, zisă și Mona Lisa. Regina de 
Cupă. O femeie înaltă, zveltă, la vreo 40 de ani. Purta aceeași 
uniformă ca și ceilalţi, dar cu embleme pe care Hoffmann nu le 
mai văzuse până acum. A treia persoană în ierarhia PRC-ului, 
aleasă în consiliul suprem al grupării. Femeia descrisă în presă 
drept ideologul grupării. 

O întâlnire cu una dintre Umbre. 

Până acum, lui Piet Hoffmann i se îngăduise să-l urmeze pe El 
Mestizo doar până la un punct și apoi rămăsese peste noapte 
împreună cu alţii care nu aveau permisiunea să meargă mai 
departe. Umbrele. Așa li se spunea, deoarece doar câteva 
persoane știau unde se aflau sau cum puteau fi contactaţi... de 
obicei, ca și acum, în vreo tabără aflată undeva în junglă. 

Ultima dată când se întâmplase treaba asta fusese pe vremea 
când se infiltrase în mafia poloneză și fusese chemat pe 
neașteptate la Varșovia. Ca și acum, pătrunsese adânc în 
organizaţie, dar încă nu ajunsese față în față cu puterea 
absolută. Un drum cu taxiul de la aeroport la sediul Wojtek 
International, unde se întâlnise cu Zbigniew Boruc și Grzergorz 
Krzynówek, schimbase totul și fusese rezultatul a multor ani de 
planificare, de data aceea. Fusese prezentat de contactul lui, 
Henryk - un alt bărbat care avusese încredere în el fără a ști că 
este amăgit -, directorului executiv adjunct și Vârfului, cei care 
controlau compania dintr-o casă aflată în cartierul Mokotów. 

Acum El Mestizo era persoana lui de contact, omul pe care-l 
manipulase pentru a ajunge aici, până la Regina de Cupă. 
Zâmbetul ei părea sincer când dădu ochii cu El Mestizo și primi 
de la el cardul de memorie cu monologul lui Crouse. Îl îmbrăţișă 
strâns, din inimă, cum îmbrăţișezi pe cineva în care ai încredere 

și care-ţi împărtășește valorile. 

— Și uite-l și pe el... El Sueco. Nu ne-am mai întâlnit până 
acum. 

Îi întinse mâna lui Hoffmann. 

— Dar războiul schimbă lucrurile. Ca și listele negre. Și aceia 
dintre noi care apar pe ele nu pot decât să aibă încredere 
deplină unul în celălalt. Întocmai cum a decis Johnny să aibă 
încredere în tine şi să garanteze pentru tine, fără rezerve. 

Și când Piet Hoffmann îi răspunse la strângerea de mână 
fermă, femeia făcu un pas în față și îl îmbrăţișă și pe el. 

Întocmai cum a decis Johnny să aibă încredere în tine și să 
garanteze pentru tine, fără rezerve. 

În timp ce o strângea în braţe pe această femeie influentă, 
Hoffmann se gândi la faptul că toate primele dăti aveau la 
rândul lor o primă dată. La câteva luni după ce se cunoscuseră, 
El Mestizo, care încă nu devenise Johnny, decisese că noul lui 
angajat european avea să-i devină bodyguard. lar Piet Hoffmann 
nu mai avusese o relație atât de apropiată cu un individ atât de 
periculos pe care să-l și simpatizeze și care părea să-l 
simpatizeze sincer la rândul lui. Prima dată din acea serie de 
prime dăţi, ajunseseră într-o altă tabără din junglă unde erau 
ţinuţi prizonierii și El Mestizo declarase că voia să facă o 
plimbare cu el ca să-i arate împrejurimile. Hoffmann își 
imaginase că o plimbare însemna fix asta. Până când își dăduse 
seama că era exact pe dos, că el era cel prezentat 
împrejurimilor. Întreaga tabără trebuia să vadă că nou-venitul 
era amicul lui El Mestizo, să recepţioneze mesajul că, de acum 
înainte, oricine se atingea de El Sueco se atingea de El Mestizo. 

O încredere pe care avea s-o spulbere în curând. 

Pentru că acea cușcă aflată fix în fața lor și politicianul 
îngenuncheat aflat în ea erau singura cale de scăpare pentru el 
și familia lui. 

Peste noapte jungla devenea o lume fermecată. Zgomotele, 
mirosurile, puterea nemăsurată a ceea ce nu putea fi controlat 
de om - regnul animal. Plasele de țânțari care fuseseră strânse 
ca niște crenguțe erau desfăcute și prinse cu sfori pentru a ţine 
la distanţă roiurile de insecte ce bâzâiau în beznă, se auzeau 
tipetele păsărilor care străbăteau cerul întunecat și deodată se 
lăsă frigul, un frig la fel de aspru și apăsător ca arșiţa de peste 
zi. 

Cu câteva ore mai devreme, Piet Hoffmann se îndreptă spre 
caleta care-i fusese repartizată până în zori și se trânti într-un 
pat modest, o simplă saltea de paie și o rogojină... dar nu-l luă 
somnul. Aștepta. Aștepta ca soldaţii puși de pază în fiecare colţ 
al taberei să se abandoneze somnului și ca El Mestizo, care 
ieșise de mai multe ori din ca/eta lui ca să vorbească îndelung la 
telefonul prin satelit, să se potolească. Fusese imposibil să-i 
deslușească spusele, deși vocea lui suna altfel decât de obicei. 
El Mestizo se străduia să vorbească pe un ton măsurat, degajat, 
indiferent cât de periculoasă sau de urgentă ar fi fost o misiune, 
dar acum vorbea pe un ton spart, confuz, oscilând între 
ameninţare și disperare. 

Hoffmann se ridică din patul tare și se așeză pe jos, lângă 
lada de lemn răsturnată folosită drept masă improvizată. Scoase 
un stilou din buzunarul de la vestă și apelă la o bucată de hârtie 
igienică pe post de agendă. Și se puse pe scris. 


Coordonate 
Planul. Așa începe. Asta trebuia să facă mai întâi. Cât de 
curând, putea să se furișeze afară, când paznicii se uitau în altă 
parte și după ce El Mestizo avea să-și închidă telefonul. 


Orbita inferioară a Pământului 


Următorul pas al planului. Să-i oblige pe nemernicii ăia să 
șteargă un nume de pe listă. Să evite moartea sigură. 


Fereastra temporală 


Și apoi următoarea însemnare. 

Cesiu-137 
Și următoarea. 
Bombă în prismă 
Și următoarea. 
Scuter subacvatic 


Împături foaia, un pătrat care se transformă într-un pătrăţel și 
mai mic, până când încăpu pe fundul tecii de piele în care-și 
ținea cuțitul. Și ieși. Frigul părea un animal furios încolăcit în 
jurul lui. O porni glonţ spre duhoarea latrinei, primul punct de 
trecere, apoi o luă în diagonală spre dreapta, printre cușca lui 
Crouse și bucătărie. Soldatul care făcea de pază stătea în 
dreptul zăbrelelor fără a avea habar că o ființă umană tocmai îi 
fentase arma automată, încărcată deja. Când ajunse la al doilea 
punct de trecere - un copac de sapucaia înalt de aproape 30 de 
metri - și la poteca îngustă pe care o tăiase Cristobal cu maceta, 
întunericul se îndesi. Dar nici nu se punea problema să 
folosească lanterna, nici măcar să aprindă un chibrit. Orice 
lumină și-ar fi croit drum ca o fiinţă vie prin vegetaţia deasă. 

612 pași. 

Și-apoi văzu dinainte luminișul, spaţiul deschis dintre tabăra 
pentru prizonieri și cea de la poalele muntelui. O porni poticnit, 
împiedicându-se de trunchiurile groase și rădăcinile răsfirate, 
simțind cum i se înfig ghimpii în materialul de la pantaloni și 
înțepându-se în mâini într-o tufă care se legăna, ce-i aminti de 
urzicile care creșteau pe marginea șanțţurilor în Suedia. 

Și apoi procedă exact cum procedase la râul din apropierea 
cuptorului de cocaină. Îşi scoase receptorul GPS dintr-unul din 
buzunarele de la vesta antiglonţ, apăsă pe „Marchează” și se 
uită la zecimale - coordonatele care indicau exact latitudinea și 
longitudinea, codificate. 


68,779812; 22,3529645 


Genul de informaţii pe care le aduna când localiza o cocina, 

un transport sau un depozit. Și apoi îi transmitea informaţiile 
agentului de legătură de la DEA. 

Dar nu și de data asta. 

Acest șir de cifre era pentru el - era menit să descuie ușa unei 
cuști în schimbul unui preţ, o viaţă în schimbul alteia. 

Când un elicopter decolează din iarba uscată de pe o pajiște 
lăsată de izbeliște, spre a urca din nou pe cerul senin, se aude 
un zgomot ciudat. Un soi de zvâcnet surd - o senzaţie de 
disconfort care ţi se pune în piept când elicele despică aerul. Lui 
Piet Hoffmann nu prea-i plăceau elicopterele. O combinaţie de 
plastic și metal care sfida logica, străbătând distanţe mari și 
oprindu-se brusc, încremenind, la o altitudine de câteva sute de 
metri. Dar aici, pe malul unui râu năvalnic, într-o junglă 
nestăvilită unde nu existau șosele, nu aveau alte mijloace de 
transport. Pe deasupra, nu trebuia să-ţi expui niciodată 
slăbiciunile. Îi mulțumise lui Cristobal, barcagiul, și o îmbrăţișase 
încă o dată pe Regina de Cupă, confraţi care-și urau reciproc 
noroc, apoi sărise fiecare în mașinăria lui zburătoare, pornind în 
direcţii diferite. 

El Sueco și El Mestizo aterizară unde parcaseră mașina în ziua 
anterioară și, de îndată ce deschiseră simultan portierele mașinii 
pentru următoarea fază a călătoriei spre casă, îi izbi aerul 
sufocant, închis, dinăuntru. Parcurseră câţiva kilometri prin 
pietrișul arid, plin de praf, care lăsă treptat locul unui strat 
subțire de asfalt din care se ridica aburul, până să rupă vreunul 
din ei tăcerea. 

— O să trecem prin Medellín, Peter. 

— Prin Medellin? 

— Da. 

Se simțea neliniște în glasul lui El Mestizo, ceea ce Piet 
Hoffmann nu mai sesizase până de curând, dar desluși din nou 
acum. O să trecem prin Medellin. În glasul lui se simţea aceeași 
neliniște ca în ajun, ca în timpul celor două conversații 
telefonice, când își imaginase că n-o să fie auzit în aerul plin de 
umezeală al Amazonului, peste ţipetele de durere ale 
prizonierilor. 

— Facem un ocol. O mie de kilometri, Johnny. 

— Da. 

— 19 ore. 

— Ai o problemă cu asta? Te grăbești undeva? 

Da, am o problemă cu asta. Da, am nevoie de timp ca să 
ajung acasă și să mă asigur că familia mea e în siguranță înainte 
să merg la o cafenea din Bogotă să mă întâlnesc cu Erik Wilson, 
fostul meu agent de legătură prin care m-am ales cu misiunea 

de a te spiona. Sau poate să mă întâlnesc cu cineva trimis de 
Erik Wilson ca să mă ajute să scap de nenorocita asta de 
condamnare la moarte. 

Toate lucrurile pe care nu putea să le spună. 

Între timp, El Mestizo dădea semne clare că nici el nu voia să 
vorbească despre misiunea /ui. Spre a nu îngreuna - distruge - 
relaţia dintre ei și a putea continua să adune informaţii pentru 
adevăratul lui angajator, Hoffmann hotărâse de mult să nu mai 
insiste să-i explice cât de greu era să protejezi un om care nu 
avea încredere în tine. 

Ca întotdeauna, făceau câte un popas din 200 în 200 de 
kilometri, să-și dezmorţească picioarele și să treacă pe rând la 
volan. Sau așa făceau de obicei. Dar, pe la jumătatea drumului, 
El Mestizo adormise. Dormea buștean. Sforăia zdravăn, uneori 
cu capul pe umărul lui Piet. lar Hoffmann - pe măsură ce 
accelera ca să câștige timp - realiză ceea ce bănuise deja, 
neliniștea care se răspândea ca o adiere cu fiecare răsuflare nu 
era închipuită. Nu-și văzuse niciodată șeful dormind. În cei doi 
ani și jumătate de când îl cunoștea, Johnny Sânchez înfruntase 
fiecare moment treaz, pe fază. Spionând. La început, Piet 
Hoffmann încercase să găsească o scuză - El Mestizo probabil 
că era epuizat, ţipetele unui om îl afectau și pe el. Poate că-l 
urmăreau  grozăviile actelor de tortură comise, deși nu-și 
exprima niciodată emoțiile, decât când era cu fiica lui. Bărbatul 
solid de lângă el, care omorâse, torturase, rănise și își 
manipulase semenii de atâtea ori până atunci, poate că era 
vulnerabil, poate că era afectat totuși? Sau... poate că era din 
cauza lipsei de oxigen? Aerul care devenea din ce în ce mai 
rarefiat cu fiecare kilometru care-i aducea mai aproape de 
orașul aflat la doi pași de cer. 

Încet se întunecă. Puţine mașini pe drum, puţine sate. Când 
Hoffmann lăsă geamul, tăcerea îl izbi cum îl izbise căldura la 
urcare cu câteva ore în urmă. Dădu drumul la radio. Bogotá FM, 
94.9. O discuţie aprinsă între doi politicieni care refuzau să se 
asculte, ignorând complet ce avea de spus moderatoarea. Radio 
W 99.9. Tot discuţii despre nimic, dar pe un ton calm, ca și cum 
vorbitorilor chiar le păsa dacă spusele lor deveneau lipsite de 
noimă dacă nu-i asculta nimeni. 

ÎI închise. De unul singur, în beznă, auzind doar respiraţia 
regulată a lui El Mestizo. Aproape că se simţi fericit când musca 

enervantă de pe parbriz veni să i se așeze pe frunte și o lăsă să 
se plimbe pe-acolo. 

O neliniște care nu putea fi explicată raţional, oricât ar fi 
încercat Piet. 

Inflexiunea din ajun revenise. lar acum... acum El Mestizo 
dormea lângă el. 

Totul se lega, știa, dar încă nu știa cum anume. 

Kilometru după kilometru. Seara se făcu noapte. lar pasagerul 
se trezi la intrarea în Puerto Triunfo, în punctul unde Șoseaua 45 
vira spre Șoseaua 60. Se trezi tresărind. Frecându-se la ochi ca 
un copil. Il întrebă, aproape agresiv: 

— Unde... naiba suntem? 

Obișnuit să fie mereu pe fază. Dar acum, deodată, nu mai era. 

— Tocmai am trecut de La Esperanza. 

Paharul de plastic cu cafea stătea neatins în suport și El 
Mestizo se rezemă de spătarul scaunului, lăsând să i se legene 
coada deasă, dând pe gât lichidul rece de-acum și boțind 
paharul. Incerca să înțeleagă cum de-l trădase vigilenţa lui 
obișnuită. Cum se transformase temporar în altcineva, cineva 
care se baza pe o altă persoană. Prins într-o mașină. Și treaba 
asta îl înfurie, simţi acea furie insistentă zvâcnindu-i în tâmple, 
cum făcea uneori. Se simţi rușinat. De sine. Pentru că se dăduse 
de gol. 

— Oprește! 

— Aici? 

— Oprește, la naiba! 

Un drum întunecat, pustiu. Tot asfalt și câmpuri aride, cât 
vedeai cu ochii. 

— De-aici încolo conduc eu. 

El Mestizo deschise portiera și se forță să-și ridice corpul 
masiv de pe scaun, dădu roată mașinii cu pași mari și gesturi 
apăsate, arătând cu degetul spre Hoffmann. 

— Acum! 

Un bărbat care lansa o provocare fără a ști pe cine arată cu 
degetul. Il provoca, considera că e îndreptăţit să jignească, să 
marginalizeze. Cândva, Piet Hoffmann ar fi reacţionat instinctiv, 
violent. Dar nu mai era cazul. Cei nouă ani cât lucrase sub 
acoperire pentru poliţia suedeză - jumătate din viaţa lui ca 
adult, cât trăise ca infractor, proscris, în miezul lumii interlope - 
îl siliseră să-și controleze impulsurile, să-și identifice țelul, 

scopul și apoi să legitimeze orice acţiune prin prisma lui. 

Din acest motiv nu-l prinse de deget ca să i-l rupă. Nu scoase 
cuțitul ca să i-l înfigă între a treia și a patra coastă. Işi ţinu gura. 
Se ridică de pe scaun, înclină din cap spre bărbatul pe care-l 
proteja și îl trăda deopotrivă și se conformă, ocolind mașina în 
sens opus, simțind o adiere caldă pe spatele ud de transpiraţie. 

— Pune-ţi centura! 

El Mestizo răsucise cheia în contact și aşteptă până când 
Hoffmann își puse centura și se stinse ţiuitul infernal. Strângea 
volanul în mâinile lui vânjoase și, apăsând pe pedală, acceleră, 
mergea repede, prea repede. Se dăduse de gol, lăsase pe 
cineva să se apropie de el, un individ care i-ar fi putut veni de 
hac în timp ce dormea, l-ar fi putut da pe mâna poliţiei, a 
armatei, a vreunei grupări paramilitare. 

L-ar fi putut ucide. : 

El Mestizo acceleră din ce în ce mai tare. In timp ce mașina se 
clătina zdravăn, deschise geamul și aerul care dădu năvală îi 
tăie răsuflarea. 

Nu-i stătea în fire să aibă încredere în cineva astfel. Să ai 
încredere însemna să-ți asumi un risc. 

Riscul de a fi trădat. 

— În junglă nu te aude nimeni când strigi. 

Mergea în continuare cu viteză. Doar șoseaua în faţă și beznă. 

Și El Mestizo continua să vorbească singur. 

— Așa spunea bunicul. /n junglă nu te aude nimeni când strigi, 
așa că fii bărbat. la-o în mână, Johnny. la-o! Ai două boașe, da? 
Bunicu-meu m-a dus la bordel când aveam 10 ani. Bordelul care 
acum e al meu. 

Nu era cine știe ce conversaţie. Nici măcar nu se uitau unul la 
altul. 

— Ai copii, Peter, băiete. 

Mașina se clătină din nou, încă și mai zdravăn - din senin, cu 
un gest care devenise instinctiv, Sânchez scoase revolverul din 
toc. 

— Ai doi copii. Ești tată. Așa că mă înţelegi. 

Ținând doar o mână pe volan, duse pistolul la frunte, trase 
cocoșul înapoi până se auzi declicul și-i lipi gura de metal de 
pielea fragilă. 

— Ești tată, așa că înţelegi că, până să am copii... La naiba, n- 
aveam respect nici pentru viaţa mea! Puteam să stau într-un bar 

și să joc ruleta rusească, bagi două gloanţe și-l învârți așa și... 
apeși pe trăgaci. Poc! Poc! Și, când îi făceam felul vreunui 
nenorocit care nu-și plătise datoria, nu m-am gândit niciodată că 
e vreme să stăm la discuţii, nu i-am dat niciunuia de ales, eu 
eram ăla care spunea Hai s-o împușcăm pe târfa de nevastă-sa 
sau să-i Împușcăm copilul aici, sub ochii lui, ca să priceapă. 
Acum le dau de ales, le dau un avertisment. Dar, pe atunci, 
dacă nu plăteau... poc-poc, Peter! 

Mașina acceleră nebunește în timp ce reverberau acele 
împușcături imaginare. 

Puse pistolul la loc în toc. 

Și scoase un teanc de bancnote de 100 de dolari din 
buzunarul de la haină, strângând elasticul cu care erau legate. 

— Dólares! 

Îi flutură în faţa ochilor, în fața scaunului din dreapta. 

— Totul se reduce la bani! Banii, dólares, înseamnă putere, 
Peter! Banii și violenţa... potencia! 

Drumul urmase o pantă ascendentă, abruptă, iar acum cobora 
domol, dar erau încă la mare înălţime, unde aerul e rarefiat. 

— Pot să-mi cumpăr permisul de portarmă. Să-i am în buzunar 
pe polițiști, soldaţi și politicieni. Știu că pot să împușc pe cineva 
și să rămân în libertate pentru 4 000 de dolari. 

Cu țeava pistolului lipită de frunte. Fluturând teancul de bani. 
Nu mai spuse altceva. Decât după ce trecuseră de suburbiile 
Medellinului și se apropiau de centru, de destinaţia lor. 

— Asta-i clar, ai naibii bani... 

Dar acum nu mai vorbea nici tare, nici agresiv. 

— ... sunt totul. 

Vorbea pe un ton moale, șoptit, era greu să auzi ce spunea, 
chiar și de pe scaunul alăturat. 

— Înțelegi? 

Așa că Hoffmann, care nu era sigur că-l auzise bine - că 
bărbatul care era în război cu lumea întreagă, care era 
responsabil personal de executarea a sute de oameni pentru 
vreo bucată de teritoriu, chiar spusese treaba asta -, se întoarse 
pentru prima dată în decursul drumului de 1 000 de kilometri 
spre șeful lui și încercă să-i întâlnească privirea. 

— Ce... să înțeleg? 

Până când realiză că n-avea să se întâmple asta. 

— Pe tine? Johnny? 

Pentru că momentul trecuse. Stătuse sub semnul neliniștii și 
al somnului și era ceva fără precedent, El Mestizo nu se mai 
comportase niciodată așa. 

Străbătură un oraș de două ori cât Stockholmul - căminul lui 
Piet Hoffmann, căruia îi ducea dorul zilnic - trecând pe străzi 
care te purtau de la sărăcie lucie la bogăţie, unde mahalalele 
coexistau cu opulenţa. Un oraș pe care prefera să-l evite. Avea 
una dintre cele mai înalte rate ale criminalităţii din lume. O zonă 
în care mulţi compatrioți de-ai lui sau scandinavi în general 
fuseseră luaţi ostatici pentru a asigura un venit când profiturile 
din traficul de cocaină nu erau de-ajuns. 

Medellin. 

Aici începea totul, aici luau formă lucrurile. 

Lupta primordială pentru teritoriu. 

Pentru dreptul de posesie asupra acestui loc, dreptul de a 
vinde droguri chiar aici. 

Cartelurile din Cali, unde locuiau el și familia lui acum, 
fuseseră în război cu cartelurile din Medellin. La început, în 
timpul acelei lupte primordiale. Lucrurile păreau să fi fost mai 
simple pe-atunci. Mai clare. Cu timpul, situaţia se complicase. 
Acum existau 15 grupări care se luptau între ele, numai aici. 
Războiul pentru teritoriu se răspândise ca o boală, ca o 
epidemie care se declanșa și prindea viaţă în toate colţurile 
lumii, în fiecare ţară, în fiecare oraș, indiferent de mărime. 

Parcară lângă o piață și coborâră direct în mijlocul unei 
mulțimi de oameni. Negoţul se desfășura în șiruri interminabile, 
inegale, de tarabe, dincolo de care se afla un complex 
comercial, mormane de fructe și legume, un miros de mâncare 
în curs de preparare care se revărsa din restaurantele micuțe, 
făcând concurență bărbatului care lucra bijuterii ţipătoare și 
femeii care împletea curele din materiale vopsite peste noapte. 
Piet Hoffmann își aminti că vizitase târgul de la Kivik, la sud de 
Stockholm, copil fiind, și piaţa Hötorget din centrul 
Stockholmului, ca adult, de senzaţia de belșug, de ritualurile 
negocierii preţului până când ambele părţi erau mulţumite, dar 
nu voiau s-o recunoască. Dar acele pieţe nu fuseseră atât de 
sărăcăcioase, nici atât de aglomerate - la fiecare pas se mai 
trezea cu un ghiont în coaste sau mai dădea cu ochii de vreo 
ceafă asudată. 

Mai ales îl izbi duhoarea, care se intensifica pe măsură ce 

înaintau. Miros de pește lăsat prea mult la soare. La sosire îi 
fusese foame... dar îi trecuse acum. 

O mână îl prinse de braţ și el se întoarse. Un bărbat mai în 
vârstă voia să-i vândă portofele de piele moale. Când nu-l 
trimise imediat la plimbare, o femeie care ar fi putut să fie soția 
bărbatului îl trase de celălalt braţ, întinzând niște coșulețe 
împletite din scoarță de copac. Se smulse din mâinile lor și grăbi 
pasul pe aleile înguste, încercând să nu-și scape din ochi șeful. 

Și apoi ajunseră la capăt. 

Când trecură de ultimele tarabe, cu varză și conopidă de o 
parte și un soi de carne de cealaltă, ajunseră la un petic de 
asfalt părăsit, pe care erau aranjate mese și bănci improvizate 
din scânduri. 12 băieţi erau așezați acolo. Cel mai mic era de-o 
seamă cu fiul lui, avea vreo 9-10 ani, iar cel mai mare era doar 
un pic mai mare, la vreo 13, maxim 14 ani. 

Așteptau de ceva vreme acolo, fără să facă nimic. 

Până când îl observară pe El Mestizo, toți în același timp. 

Băieții se ridicară, se întinseră și o porniră spre el. Câţiva 
dintre ei, cei mai mari, aveau pistoale la vedere, îndesate în 
pantaloni, și Piet Hoffmann dădu fuga spre ei, scoțându-și la 
rândul lui arma din toc. Până când El Mestizo se întoarse, 
scuturându-și coada, și flutură din mână, făcându-le semn 
deopotrivă bodyguardului și găștii de băieţi să se oprească. Toţi 
se conformară. Hoffmann mai avea cinci pași până în dreptul lor, 
iar băieţii se opriră în faţa băncilor de lemn. 

Rămaseră încremeniţi acolo, încercând să arate ca niște 
oameni mari. Slăbănogi, cu coșuri ici-colo, cu câte un fir de păr 
răzleț, ca o tulpină ofilită, deasupra buzei de sus. Fiecare încerca 
să atragă privirea lui El Mestizo, sperând să fie el alesul. Și apoi 
El Mestizo arătă spre unul care stătuse pe banca din mijloc, un 
băiat scund, cu cercei mari și rotunzi, de care părea mândru - își 
dăduse cu grijă părul lung după urechi, ca să se vadă bine. Purta 
un tricou negru, un pic prea larg, și o pereche de blugi tociţi. Să 
fi avut vreo 12 ani. Preadolescent, cu un glas care dădea semne 
de schimbare incipientă. Un băiat care arăta ca oricare altul. 
Până când se mișcă. Felul lui de a merge, modul cum îi salută, 
cum râdea, lăsându-și capul pe spate - era un soi de francheţe 
în gesturile și postura lui, nu era îngâmfare, nu era ceva 
calculat, menit să-i semnaleze poziţia în rândul celorlalți. N-avea 
nevoie, prezenţa lui sugera autoritate oricum, nu se compara cu 

niciun alt băiat de vârsta lui. Și, când luă bocceluţa pe care i-o 
întinse El Mestizo, prosopul în care erau pistolul și gloanţele, o 
prinse fără teamă, dar cu respectul cuvenit când ai de-a face cu 
arme, cu aceeași francheţe - era cineva care primise de multe 
ori până acum astfel de bocceluţe. 

— Calle 3S. Aproape de Carrera 52. Scara 17. Etajul trei. Pe 
ușă scrie Rodriguez. 

Băiatul de 12 ani ascultă atent, făra carnet și pix, erau 
informaţii care trebuiau memorate, spre a nu deveni o verigă 
din lanţul de dovezi circumstanţiale reconstituit de un 
anchetator sau de vreun membru al familiei. 

— E cărunt, cu un început de chelie. Poartă ochelari cu rame 
roșii pe care-i ţine atârnaţi de un șnur la gât. Are 76 de ani. Luis 
Rodriguez, așa îl cheamă. E important să afli treaba asta. Cum îl 
cheamă. Înainte. 

Nicio întrebare. Nicio ezitare. Cu spatele drept, încrezător, 
strângând în braţele lui de copil bocceluța - misiunea de a ucide 
un tată care, când îl vizitaseră, își apărase fiul adult într-un mod 
care-l mișcase pe Hoffmann. Bătrânul îndrăznise chiar să-l 
amenințe pe El Mestizo în lipsa fiului. 

— Și două gloanţe. Pe colier. 

Băiatul zâmbi, avea dinţii albi și bine îngrijiţi. 

— Știu. Unul în piept. Unul în frunte. 

Un zâmbet molipsitor când se uită prima dată la Piet 
Hoffmann și apoi din nou la El Mestizo. 

— E prietenul tău? 

— Da. 

Îi întinse un braţ subţire, strângându-i ferm mâna. 

— Camilo. Sicario. 24 la activ. Lucrez cu prietenul tău de trei 
ani deja. 

Îi strânse îndelung mâna și se uită în ochii lui Piet, 
străpungându-l cu privirea. O privire care nu-i era străină lui 
Hoffmann. Mai întâlnise astfel de ochi în închisorile din Suedia 
când își ispășea sentinţa. Ochii goi ai cuiva care a ucis și e 
dispus să ucidă din nou, ochi în care nu poţi să te agăţi de nimic, 
un pustiu în care te pierzi. 

— Dar papaya, bine? 

El Mestizo desfăcu două bancnote de 100 de dolari din teanc. 

— Dar papaya. 

Puștiul zâmbi din nou, n-o să-și asume riscuri de prisos, așa 

promitea de fiecare dată. Și apoi se urni, silueta firavă o porni 
pe lângă tarabele de fructe, restaurante și oamenii care se 
învârteau pe acolo, în direcția din care veniseră Hoffmann și 
bărbatul pe care se presupunea că-l protejează și în care aveau 
s-o ia în curând. Il urmări pe puştiul de 12 ani mergând drept 
înainte prin mulţime, fără a se feri niciodată din calea celorlalți. 
Insă cei cu care se intersecta se fereau. 

— Ştii, Peter, acum e unul dintre veterani - pot să-l plătesc 
înainte de misiune. Își face treaba și-mi înapoiază pistolul. De 
fiecare dată folosește doar două gloanţe. Așa a făcut de prima 
dată când l-am angajat. 

leșiră de pe porţiunea de asfalt și, chiar în punctul în care 
aleea îngustă se îngusta și mai tare, cotind brusc la dreapta, 
Piet Hoffmann se întoarse și se uită în urmă la băieţii care 
rămăseseră pe-acolo, încă așteptând, sperând că o să le vină 
rândul la următoarea misiune. 

Urcară în mașină, El Mestizo la volan, ca mai devreme. 

— Mai avem un drum de făcut. 

Încă unul? 

Hoffmann se uită la ceas. 

Mai avea doar 24 de ore până la întâlnirea cu Wilson. 

— Dacă tot suntem în zonă. Cât așteptăm să-mi înapoieze 
pistolul. Clinica Medellin, pe Carrera 7 - nu e departe de aici. 

Glasul lui Johnny. Neliniștea revenise. Și Piet Hoffmann era 
sigur. Din cauza asta alesese angajatorul lui să facă acest ocol 
neanunţțat. Asta era adevărata lor destinaţie. Clinica Medellín. 
Spitalul. Camilo „24 la activ” nu era misiunea lor principală - 
asta era ceva ce făcuseră dacă tot erau în zonă. 

Neliniște. 

Din ce motiv? 

El Mestizo cel pe care ajunsese să-l cunoască Hoffmann, cu 
care și pentru care lucra, acel El Mestizo ameninţa, rănea și 
ucidea oameni fără teamă sau remușcare. 

— Taică-meu mergea la curve. 

Dar această versiune a lui era doar Johnny și, când Johnny 
vorbea ca acum, cum făcuse cu câteva ore mai devreme, atunci 
ce spunea venea din străfundurile fiinţei lui. 

— Și maică-mea era prostituată. A... de câteva ori a încercat 
să-mi dea foc. Înţelegi? Să mă facă să dispar. A turnat o canistră 
de benzină peste mine și a aprins flama. Și uneori... mi-am 

imaginat... că o să-și ceară iertare, poate. Dar... n-a făcut-o. Așa 
că alţii... Cei care fac ce facem noi. Ei mi-au oferit viaţa. Și, în 
toată nebunia aia, în mijlocul a ceea ce-am făcut ieri și a ceea 
ce-am făcut adineauri, au avut grijă de mine. Inţelegi? Asta a 
însemnat totul pentru mine. Așa că am făcut orice mi-au cerut 
să fac. Și mai mult decât mi-au cerut. A; de gând să-l împuști pe 
tipul ăla? Nu e nevoie, îl împușc eu în locul tău, pentru că... mă 
faci cu ou și cu oțet când port lanțul prea la vedere la gât sau 
când pun pistolul în altă parte decăt trebuie, la brâu, de nu pot 
să-l scot îndeajuns de repede, sau când mă ia valul. Am ucis în 
numele lor. Și aș face-o din nou. Sau... poate că fix asta o să fac 
acum, o să ucid din nou. 

Un oraș în mișcare. lar ei se mișcau odată cu el. Johnny apăsă 
de două ori pedala de frână, ca să nu se ciocnească de mașina 
din faţa lor, claxonând șoferii care îl claxonară la rândul lor, 
fentând bicicletele și pietonii care virau într-o direcție unde își 
imaginau că nu vor vira și alții. 

Și apoi ajunseră. 

Un indicator mare îi îndruma spre intrarea în spital și, în fața 
clădirii de 20 de etaje, de un alb ca laptele, se afla o parcare 
încăpătoare. Un loc curat. Asta îi trecu prin minte lui Hoffmann. 
O faţadă imaculată, ca și cum cineva tocmai o scosese din cutie, 
o asamblase și o înălțase. 

— Bordelul meu din Cali. Acolo am crescut. Unde lucra maică- 
mea. Acolo m-am născut. Un preot catolic m-a moșit în patul 
unde lucra mama. În camera nr. 8. Camera goală pe care n-are 
nimeni voie s-o folosească. În patul în care am fost și conceput. 
Dar au schimbat așternuturile. Uneori îmi spune: Am cerut să 
schimbe așternuturile. Ca să fie curate la sosirea ta. 

Erau două locuri de parcare pentru persoane cu handicap în 
faţa clădirii de un alb imaculat. 

El Mestizo parcă între ele, cu roţile din faţă pe un loc și cele 
din spate pe celălalt. Nu făcea treburi din astea de obicei. Era o 
persoană brutală, da, dar nu era niciodată o scârbă, niciodată 
fanfaron. Puterea de care dispunea era atât de evidentă, încât 
nu era nevoie să se poarte astfel. Doar cei care nu sunt siguri de 
poziţia lor, de autoritatea lor, trebuie să se umfle în pene mai 
mult decât e cazul. Hoffmann nu-l recunoștea pe omul ăsta, care 
compensa acum pentru o versiune a lui care poate că nici nu 
mai exista. 

În portbagaj era o ladă frigorifică electrică, ce fusese 
conectată la curent și funcţiona de când plecaseră din Cali din 
dimineaţa zilei de ieri. Johnny o luase din portul Buenaventura, 
de pe aceeași navă mexicană de pe care luau băutura de 
contrabandă pentru bordel în fiecare săptămână. Johnny 
insistase s-o aducă personal de pe vas și intră la fel de grijuliu 
cu ea în braţe în holul luminat al spitalului, trecând de cantină, 
de ghișeul de informaţii și de magazinul mic de suvenire, până 
în dreptul lifturilor. 

Apăsă pe butonul pentru etajul 18. Urmă o ascensiune rapidă, 
genul după care rămâi cu un gol în stomac, și, o clipă, Hoffmann 
își aminti de senzaţia pe care i-o dădea parcul de distracţii 
Gröna Lund din Stockholm, de pe insula Djurdgârden, o feerie, 
cum obișnuia să-i ducă pe Rasmus și Hugo acolo și cum o ţineau 
într-un râs până acasă. 

Se simțea un miros pronunţat de spital. După ce făcu doar un 
pas pe culoarul lung, îl izbi mirosul greţos cu care n-avea să se 
obișnuiască niciodată. Îl înconjura, ca și cum ar fi vrut să-i 
spună: aici speranța coexistă cu boala și cu moartea. Johnny nu 
întrebă nimic, nu se uită în jur, părea să știe exact încotro se 
îndreaptă și se aștepta ca bodyguardul să-l urmeze. Trecură pe 
lângă saloanele ticsite de paturi, întâlnind priviri în care se citea 
oboseala, resemnarea. Luaţi-mă de aici, păreau să spună. 
Hoffmann o citea în ochii lor, o simţea. Voiau să meargă acasă. 
Nici ei n-aveau să se obișnuiască vreodată cu mirosul. 

Grăbi pasul până când ajunseră să meargă aproape unul 
lângă altul. Și apoi îi surprinse expresia lui El Mestizo. Pe chipul 
lui nu se mai citea neliniște. Ci mult mai mult - aproape că era 
teamă, la un om care nu cunoștea teama. 

Salonul se afla la capătul culoarului. Înăuntru se afla un singur 
pacient și era loc destul. In patul cu rotile zăcea o femeie. Avea 
ochii închiși, poate că dormea. Era întinsă pe spate, pe un 
așternut botit. Transpirase, părul îi stătea lipit de frunte și de 
obraji și avea pete pe piele. El Mestizo deschise geamul și o 
boare de aer cald îi scăldă. Piet Hoffmann se uită la femeie. Era 
greu să-i apreciezi vârsta, dar părea că trecuse prin multe. 
Hoffmann mai văzuse genul ăsta de piele tăbăcită, era o femeie 
care avusese o viaţă grea - avea în jur de 60 de ani, după 
aprecierea lui. Braţul ei stâng era conectat la o pungă de plastic 
atârnată de un suport șubred din același metal ca patul, prin 

care se prelingea șovăielnic, strop cu strop, un lichid. Nu era un 
tub de nutriţie, se vedea, un soi de medicament era injectat în 
acest organism în stagnare. 

Părul ud de transpiraţie era clar încărunţit la rădăcini, pe sub 
vopsea. La celălalt braţ se vedeau semnele evidente ale unui alt 
tip de ac, iar mai sus se vedeau cicatrice lăsate de o lamă, într-o 
configuraţie neregulată - femeia își făcuse singură rănile, în 
mod repetat. Pielea mâinilor arăta întocmai ca pielea de pe 
talpă, era ciuruită, sute de urme de ace care se transformaseră 
în răni vineţii, pline de puroi. Îi mai lipsea un bileţel la gleznă și 
ar fi putut la fel de bine să fie la morgă. 

El Mestizo se îndreptă spre pat și o luă de mână. Femeia se 
trezi. Sau poate că fusese trează deja și doar deschise ochii. 

— Bună, mamă! 

Femeia clipi, orbită de lumina neoanelor din tavan. 

— Johnny. 

O voce tremurătoare, moale, care părea că nu mai ţine mult. 
Și apoi prinse forţă în glas, vorbind tare și răspicat. 

— Unde-mi sunt banii? 

El Mestizo îi strânse mâna cu amândouă mâinile acum și arătă 
din cap spre fereastra deschisă, spre cer. 

— Doar Dumnezeu știe unde sunt banii tăâ;, mamă. Dar 
presupun că te referi la banii me? 

Pacienta fragilă rămăsese încremenită, ca o pasăre abia ieșită 
din găoace, care se clatină pe picioare. Și apoi se mișcă 
deodată, se ridică smucit și braţul plin de răni se învârtoșă, 
arătând spre el, în timp ce femeia îi striga: 

— Corcitura naibii, neisprăvit jegos ce ești - vreau să-mi dai 
banii, banii mei! Acum! 

Fix atunci se deschise ușa în spatele lui Hoffmann și un bărbat 
între două vârste, în halat alb, intră. Ecusonul de plastic din 
piept arăta că e doctor. 

— Bună dimineaţa! 

ÎI salută pe El Mestizo. În mod evident se cunoșteau, îi luă 
lada frigorifică din brațe. 

— Am reușit să stopăm infecția acută de care vă spuneam 
azi-noapte. A cedat acum câteva ore. 

Doctorul i se adresa lui El Mestizo, se uita doar la el - evita să 
se uite în ochii femeii care stătea în capul oaselor în pat, roșie la 
faţă, respirând accelerat. În mod evident nu-i era simpatică 

pacienta gălăgioasă, prefera să comunice cu fiul acesteia, cu 
omul care plătea, și cu nimeni altcineva. 

— Având în vedere starea ei generală, este esențial să ducem 
cât mai repede asta. 

Doctorul îi salută cu un gest din cap pe El Mestizo și pe 
Hoffmann și se făcu nevăzut pe coridor, cu lada frigorifică. 

— Acum ai ce-ţi trebuie - cumpărat cu banii me. 

El Mestizo se uită la maică-sa, care se pregătea să înceapă 
din nou să ţipe, oprind-o. 

— Dar n-ai obținut ce-ţi dorești. 

O sărută pe obraz și ieși. Piet Hoffmann îl urmă, după ce îi 
aruncă o ultimă privire femeii care categoric nu-i mai amintea 
de o pasăre firavă, de-abia ieșită din găoace. Era de rasă albă. 
Așadar, pesemne că tatăl lui El Mestizo era indigen. 

Vocea ei spartă îi urmări prin ușa închisă, vorbe de ocară în 
spaniolă, aceleași expresii specifice spaniolei din America Latină 
pe care Hoffmann le auzise la piaţă fără a ști ce înseamnă, în 
afară de ultima expresie, care era modul maică-sii de a-l trimite 
pe pustii. 

Așteptară liftul care avea să-i poarte cale de 18 etaje. Și totul 
era atât de limpede acum! Neliniștea. Somnul profund. Nu 
fusese vorba de un individ pe care începea să-l mustre 
conștiința din cauză că rănise pe altcineva, care nu mai suporta 
tipetele cumplite ale unui om torturat în jungla întunecată. Era 
vorba de acest țipăt, de disprețul maică-sii. Despre asta era 
vorba. 

Începură să coboare. În tăcere. Până când Piet Hoffmann nu-și 
mai putu ţine gura. 

— ... Maică-ta? 

— Da. 

— A turnat benzină peste tine? Și ţi-a dat foc? 

— Da. 

— Te-a dat pe ușă afară la 11 ani și n-a mai vrut să aibă de-a 
face cu tine? 

— Da. 

— Și totuși i-ai dat... așa ceva? 

— E mama. E sânge din sângele meu. Nu înţelegetți lucrurile 
astea pe la tine pe-acolo, Peter? 

Holul de la intrare - scaune cu rotile rezemate de pereţi și 
pacienţi în halate albe, care ieșeau să ia aer sau se îndreptau 

spre cantină. O porniseră spre ieșire când El Mestizo se opri 
brusc. 

— Locuiește într-o căsuță pe care i-am luat-o eu. Vin aici 
regulat cu lada frigorifică, medicamente antiretrovirale pentru 
bolnavii de HIV, care nu se găsesc aici. Și îi aduc mâncare. Nu 
bani să-și ia mâncare... ci mâncare. 

Piet Hoffmann își lăsă capul în jos, ferindu-și privirea, semn că 
nu ţinea morțiș să afle. Dar El Mestizo continuă, voia să-i spună. 

— Aș putea să-i dau mult mai mult - și-mi cere mai mult, după 
cum ai văzut și auzit -, dar n-am de gând s-o ajut să-și ia droguri 
sau să bea până crapă. 

O ţinură înainte spre ieșire și ușile de sticlă se deschiseră 
când ajunseră în faţa lor. Nu se simţea aproape nicio adiere aici. 
Tocmai ajunseseră în dreptul mașinii parcate ilegal când o 
ambulanţă cu girofar trecu pe lângă ei, în drum spre Urgenţe. El 
Mestizo nu scoase cheile din buzunar și o porni grăbit după ea. 
Când primul brancardier deschise ușa din spate ca să scoată 
targa de-acolo, îl prinse din urmă și i se puse în cale, prinzându-l 
de braţ. 

— Ce s-a întâmplat? 

— Nu vă pot spune. 

Până să termine omul de vorbit, El Mestizo scosese teancul de 
bani, desprinzând elasticul și scoțând o bancnotă de 100 de 
dolari. 

— Vă întreb din nou. Ce s-a întâmplat? 

Bărbatul ridică din umeri și se aplecă spre el. 

— Bine. Gândesc că oricum nu vă mai aude. 

Arătă spre targă și spre cel care zăcea sub pătură, complet 
nemișcat. 

— Un atac armat. 

— E grav? 

— Moartea e o treabă gravă. 

— Cum anume? 

— Cum... ce? 

— Cum a fost împușcat? 

— De două ori. O dată în piept, o dată în frunte. 

El Mestizo aruncă o privire spre targă și apoi spre Hoffmann. 
Își rezolvase amândouă treburile. 

Piet Hoffmann parcă pe unul dintre locurile de parcare ale lui 
El Mestizo în faţă la La Casa Heaven, lăsându-și șeful să 
coboare, iar el se îndreptă spre mașina lui, care-l aștepta în 
parcarea din spate. Tocmai pornise motorul, când El Mestizo se 
iți în dreptul portierei din dreapta, băgând capul pe geam. 

— Hai cu mine! 

— Vreau neapărat să plec s-o văd pe Maria. Și pe băieți. 

— Una mică. O cafea? O bere? O fată... gratis? 

El Mestizo era întotdeauna autoritar - i se citea în glas, în 
ochi, în înverșunarea din priviri -, dar de data asta era o 
solicitare diferită de cele obișnuite, când apela la autoritate spre 
a ameninţa și, dacă autoritatea îi era contestată, spre a ucide. 
Acum era... fericit, aproape exaltat, îi căuta tovărășia cum făcea 
când o misiune decurgea bine și voia să retrăiască momentul. 
Părea că n-are cu cine împărtăși genul ăsta de bucurie - că este 
singur, în ciuda celor 80 de femei care-l așteptau înăuntru, 
tratate ca niște produse, investiții din care obţii profit. 

— Îmi pare rău, Johnny, i-am promis Mariei și trebuie să ajung 
acasă. 

Porni din nou și abia acum, după ce demarase, ignorând 
rugămintea lui El Mestizo și lăsând în urmă strada plină de 
bordeluri, îl năpădiră poveștile. Câtă vreme îl avusese pe El 
Mestizo alături, în mașină, în elicopter sau în tabăra gherilei, 
refuzase să-l asculte, dar acum, rămas complet singur, în drum 
spre casă, nu le mai putea ignora. Nu episodul cu șocurile 
electrice și sârma ghimpată introdusă în corpul bărbatului aflat 
în cușcă... genul ăsta de poveste făcea parte din realitatea lui 
cotidiană aici, din motivul ăsta insistase Zofia într-un final să se 
întoarcă acasă. Celelalte povești. Descrierea foarte recentă a 
unei ameninţări necruțătoare, sumbre, gata să-l înghită. 
Povestea despre drone și lista neagră, de pe care, în ciuda 
promisiunilor lui Wilson și El Mestizo că lucrurile urmau să se 
miște lent, primul nume fusese eliminat într-o zi. Povestea unei 
familii aruncate în aer. O poveste cu moloz, flăcări și fum. Patru 
cadavre - un bărbat, soția lui și cei doi copii - identificate pe 
baza testelor ADN și a amprentei dentare. 

— Hei... eu sunt. 

N-ar trebui s-o sune din mașină. Dar avea nevoie să-i audă 
glasul, avea nevoie de liniștea pe care i-o dădea. 

— Ești teafăr. 

Acum glasul părea că tremură, gata să se frângă, oricât s-ar fi 
străduit ea s-o ascundă. 

— Sunt teafăr. 

— Piet? 

— Da. 

— Trebuie să stăm de vorbă. 

Toată ziua. Era conștient de asta, desigur. Și ea trebuise să 
îndure sentinţa prin care fusese condamnat la moarte. Prin care 
fuseseră condamnaţi la moarte. Fără a apuca să stea de vorbă 
între patru ochi, să poarte împreună povara. Se întrebă unde se 
afla ea când văzuse știrea, când își dăduse seama că soțul ei era 
cel condamnat la moarte. Ar fi trebuit să-i fie alături, s-o ţină de 
mână, pentru că, atunci când se strângeau în brațe, orice 
altceva dispărea. 

— Rasmus și Hugo, Zo. Mă duc să-i iau. 

Se întrebă cum îi suna vocea. Era conștient de faptul că ar 
trebui să fie mai afectat, nu era normal să reacționeze astfel. 
Viaţa lui era în pericol și el ar trebui să simtă teamă sau furie ori 
s-o ia din loc. Probabil, toate trei în același timp. Dar ăsta era 
stilul lui de viață de atâta timp. Copii uciși în misiune, oameni 
împușcați în frunte, tortură, oameni care-și îngropau semenii 
pentru câteva mii de dolari. Pur și simplu era blazat de-acum, 
sau rămăsese cu sechele, după cum ar fi spus Zofia. 

— Tu ești singura persoană care n-ar trebui să-i ia de la 
școală. 

— Zo, eu sunt singurul care-i poate aduce în siguranţă de la 
Señora Vega la noi acasă. 

In primul an, Zofia îi ţinea pe băieţi ascunși în casă toată ziua, 
făcând ea lecţiile cu ei. Invăţaseră spaniola împreună, folosindu- 
se de un CD și de câteva planuri de lecţie și, în curând, băieţii se 
descurcau mai bine decât părinţii. Așa că fuseseră siliți să 
găsească o nouă soluție. Zofia tânjea după o viaţă mai activă, 
iar Rasmus și Hugo aveau nevoie de cineva care să-i îndrume 
acolo unde ea avea lacune. Zofia își găsi de lucru ca profesoară 
de engleză, iar pentru copii angajaseră o meditatoare declarată 
sigură după ce persoana lui de legătură, Lucia Mendez, îi 
studiase dosarul. Señora Vega făcea lecții cu cei doi fraţi la ea 
acasă, un loc pe care Piet Hoffmann îl monitoriza folosind 
același tip de analiză a factorilor de risc - mobil, intenţie, 

abilitate, moment - pe care ar fi aplicat-o în cazul oricărui alt 
obiectiv protejat. Pe plan academic, cei doi băieţi erau avansați 
pentru vârsta lor, datorită beneficiilor unei interacțiuni 
constante cu un profesor, dar, pe plan social, lipsa interacțiunii 
cu alți copii începea să fie o problemă. Plăteau scump pentru 
stilul de viaţă care le fusese impus de Piet. 

— Bine. Du-te să-i iei. Și apoi trebuie să stăm de vorbă, Piet. 

Despre un subiect pe care nu-l puteau discuta la telefon. 
Despre întrebarea dacă urmau să moară. Dacă doi băieței erau 
și ei în pericol din cauza faptelor tatălui lor. 

— Da. Mai târziu. Dar, mai întâi... o seară obișnuită, Zofia. 
Doar noi patru împreună. Luăm cina, ne uităm la televizor, ora 
stingerii și... 

Îi închise. 

Îl luase pe nepregătite. 

El nu plângea niciodată. 

Intrarea în clădirea cu trei etaje de pe Valle del Cauca. O 
clădire bine întreţinută din comuna în care locuiau și ei, cu o 
fațadă în nuanţe de alb și galben proaspăt curățată. 

Parcă și cobori din mașină, îndreptându-se spre Volkswagen- 
ul Golf parcat vizavi, pe străduţa îngustă, și bătând în geamul 
fumuriu de pe partea șoferului. Geamul fu lăsat în jos după 
câteva secunde. Îl salută pe agentul de securitate înarmat de la 
firma recomandată de Lucia, observând că omul desfăcuse 
curelușa de la tocul pistolului, un gest reflex când cineva se 
apropia de mașină. Hoffmann îi întinse imediat o punguță cu 
recompense rotweillerului care-l privea în expectativă de pe 
bancheta din spate. 

— Vreo problemă azi, Zacarias? 

— Nicio problemă, domnule. 

— Bun. Ai scăpat pe ziua de azi. Salutări Palmirei! 

Piet Hoffmann trecu din nou strada, studiind împrejurimile, 
totul părea în regulă. Tastă codul de acces și se asigură, pe 
jumătate instinctiv, că sistemul de supraveghere funcţiona ca la 
carte. Trei rânduri de scări, apartamentul de la ultimul etaj, aflat 
cel mai departe de scară. 

Rasmus îi deschise, mereu era primul. 


— Tati! 
Încă își mai îmbrăţișa tatăl, încă nu se rușina cu el. 
— Ce-i... aia? 

— Ce anume? 

— Chestia aia, tati? 

Rasmus, aflat în brațele lui acum, își îndesă degetele delicate, 
de copil, printr-o gaură apărută în partea din stânga a hainei, în 
dreptul pieptului. Piet Hoffmann nu observase gaura plină de 
funingine până acum - îi rămăsese de la una din străfulgerările 
de curent electric care ţâșniseră în jurul lui El Mestizo în timpul 
ședinței de tortură, în faza cea mai înverșunată. 

— O gaură. Pentru că... am rămas înţepenit. Într-o tufă mare, 
cu niște ghimpi nesuferiţi, știi, cum se întâmplă uneori. 

Degetul curios se afundă și mai mult în gaură și în curând 
urmară și altele - încăpeau trei degețele prin ea -, până când 
Hoffmann trase blând de mânuţa îndărătnică. Să nu uite să 
arunce haina asta, să-și ia una nouă în loc. 

— Tată? 

Acum apăruse și Hugo, rămăsese cu niște căști la urechi. Nu-l 
îmbrăţișă. Dar își lăsă capul un pic într-o parte. 

— Da? 

— Mă lași pe mine să conduc? Ca ultima dată, când Rasmus a 
fost bolnav și m-ai luat doar pe mine? 

Pe o stradă pustie, închisă circulaţiei. Hugo păruse să se 
îngrijoreze când taică-său virase brusc și trecuse pe lângă un 
grilaj pe care erau niște indicatoare de avertizare. Și începuse 
să râdă cu poftă când înțelesese motivul. 

— Azi ne grăbim, Hugo. Și în cazul ăsta... ar trebui să-l las și 
pe Rasmus să conducă. Nu? 

— El e prea mic. 

— Hugo, puiule? 

— Da? 

— Și tu la fel. 

14 minute. Și apoi se opriră la o altă casă. La ei acasă. O 
vedea deja pe geam, de la depărtare, și era atât de ușor să-i 
citească expresia, încerca să dea impresia de calm, dar de-abia 
își stăpânea panica. Nu dormise deloc de ultima data când se 
văzuseră, asta trăda chipul ei. Probabil că-i aștepta de ceva 
vreme și acum dădu fuga să-i întâmpine. 

— Dragii mei! 

Rasmus o strânse tare-tare în brațe. Hugo o îmbrăţișă 
rezervat, se rușina un pic și cu maică-sa. Apoi se îmbrăţișară și 
ei, soț și soţie, și pentru o clipă nu mai exista altceva... doar o 


VP - 216 


îmbrăţișare, pace și sentimentul că erau în siguranţă. lar ea își 
aminti de ziua în care se hotărâse să-l însoțească, să fugă 
alături de el, de faptul că acceptase cu o singură condiţie: din 
momentul ăla trebuia să-i spună totul. Gata cu minciunile 
interminabile. Minciuni care-și schimbaseră forma și conţinutul 
de-a lungul anilor, adaptându-se fiecărei noi realităţi. 

O seară întreagă. In care se comportară conform dorințelor 
lui. Niciunul nu abordă singurul subiect despre care ar fi trebuit 
să discute - treaba care le pusese amândurora o gheară în 
piept. Masa de seară, joacă, îi cicăliră pe copii să-și facă tema și 
apoi se instalară cu toţii în camera de zi. O poveste înainte de 
culcare, cu Rasmus și Hugo întinși de-o parte și de alta a patului, 
cu ochii închiși, începând să sforăie ușurel. O singură dată 
realitatea le întrerupse rutina. Pe neașteptate se auzi un zgomot 
răsunător de la etaj și Piet reacționă instinctiv, mânat de o 
neliniște intensă, urcând treptele din trei pași, cu arma în mână. 
Și dădu cu ochii de Rasmus cu un ghiveci spart în mână. /artă- 
mă, tati, n-am vrut. Ca o împușcătură, așa se auzea când se 
spărgea un ghiveci, aflase acum. 

Când cobori tiptil la parter, după ce se uitase la băieţi cum 
dorm, o găsi așezată la masa din bucătărie. Avea un rebus 
nedezlegat în faţă, strângând relaxat condeiul în mână. Un pix - 
de obicei prefera creionul, ca să poată șterge. Și nici nu-i 
scosese capacul. 

Rebusul din seara asta urma să rămână nedezlegat. O sărută 
pe obraz și o luă de mână. Și așteptă. 

Până când ea lăsă pixul din mână și se uită la el. 

— A început deja. 

Alte explicaţii erau de prisos. Amândoi știau despre ce e 
vorba. 

— Și nu doar pe el. Toată familia. Știi treaba asta, Peter? 

— Da. Știu. 

Așa că ea puse mâna pe telecomanda ascunsă într-o 
fructieră, pe masa din bucătărie, și dădu drumul la știrile locale. 
Imagini explicite de la locul unui atac cu dronă, imagini generice 
cu Casa Albă și o derulare cu încetinitorul a numelor din dreptul 
simbolurilor de pe cărţile de joc. Schimbă canalul, trecând la 
știrile naţionale de pe Señal Colombia. Aceleași imagini. CNN, 
BBC, Al Jazeera - la fel. lar confuzia de pe chipul ei din 
momentul când ajunsese el acasă dispăru. Ochii îi scânteiau, 

limpezi. 

— Vezi? E pe bune. Asta se întâmplă chiar acum, Piet. 

Nu ţipa. Tonul ei nu era nici panicat, nici furios, vorbea mai 
calm, lent, aproape silabisind cuvintele. Obiectiv. Așa vorbea. 

— Te caută. Ne caută. Știu că ţi se spune El Sueco, că 
aspectul tău este tipic pentru Europa de Nora, ba chiar cineva a 
pomenit de trăsături scandinave la știri. Ziceau că e posibil să fii 
suedez, danez, norvegian sau islandez. Cât timp crezi că va mai 
dura până când o să le trezească interesul un anume Peter 
Haraldsson care locuiește în Comuna 5, în Cali? 

Il prinse de mână, pentru prima dată, strângându-l tare. 
Strângându-i cele trei degete rămase. 

Camera de hotel de la Frankfurt - primul lor popas pe drumul 
cu avionul din Suedia încoace, închisoarea de maximă securitate 
și mafia poloneză în care se infiltrase. Îl prinsese și atunci de 
mână, dar descoperise doar niște degete inflamate. Când își 
croise drum prin puțul de ventilaţie, după ce stătuse ascuns 
acolo patru zile, fără să-și dea seama măcar - inundat de 
adrenalină -, își tăiase degetele până la os când slăbise cadrul 
de metal. Zofia realizase că două dintre ele erau schilodite în 
asemenea hal încât nu se mai puteau vindeca și trebuiau 
amputate. Desfăcuse cu grijă țesutul necrozat și apoi spălase ce 
mai rămăsese și-i înfășurase mâna într-un bandaj steril, pe care- 
| schimba de mai multe ori pe zi, în timp ce-i băga pe gât doze 
zdravene de antibiotic. După opt zile, după ce se asigurase că 
nu apăruse nicio infecţie, îi dăduse cinci pastile de morfină, 
tăiase osul rămas - încercase mai întâi cu un cuțit de bucătărie 
fiert, dar, odată ce ajunsese la os, se văzuse obligată să 
folosească o foarfecă de grădinărit -, apoi curăţase locul și-i 
sudase pielea rămasă cu superglue. 

— N-am de gând să rămân aici. Nici în Columbia, nici în 
America de Sud. Nici băieţii nu rămân aici. Oricât de prietenos și 
de amabil s-ar purta oamenii. Nu câtă vreme oamenii cu care ai 
tu de-a face te ameninţă cu moartea. 

— Nu pot... să mă întorc acasă. Mă așteaptă o condamnare la 
moarte acolo, Zo. Nu pot să îndur așa ceva. Nu putem. Ar 
însemna să te abandonez... să-mi abandonez familia. 

— N-am de gând să mă târguiesc. 

Accentuă fiecare cuvânt, articulându-le chinuitor de lent, ca și 
cum semnificaţia fiecărui cuvânt trebuia cântărită... ca și cum 

ceea ce spunea avea să le schimbe cursul vieții. 

— Măcar, dacă ești închis, vei fi în viață. Și dacă mori aici, 
Piet, tot îţi vei abandona familia. 

— Zo, sunt... 

— Când o să ne vină rândul? Dacă nu vrei să pleci... atunci 
plecăm fără tine. Ne întoarcem acasă. Definitiv. 

— Nu e genul ăla de război. Mai durează până ajung la noi. Și 
eu sunt singurul care n-a fost identificat. 

O mângâie pe obraz. lar ea se feri un pic. 

— Zo? Trebuie s-o luăm pas cu pas... și primul pas este să 
luăm noi măsuri de siguranţă. De acum înainte, nu putem să-i 
mai lăsăm pe băieţi la Señora Vega. lar tu nu mai poţi merge la 
școală. Și nu mai putem sta aici. Am mai primit vizite aici și, 
dacă gherilele ne pot da de urmă, pot s-o facă și alţii. Mâine, 
până să se lumineze de ziuă, plecăm din Los Guayacanes. 
Trebuie să rămânem ascunși până rezolv problema. 

Să se mute în ascunzătoarea lui. Într-o altă zonă din Cali. Într- 
un apartament din zona cea mai săracă din Comuna 6, care-l 
costase puțin. Străduţe înguste, cu locuințe de calitate inferioară 
- se afla chiar pe malul râului, în pericol iminent să se 
prăbușească, în ciuda digurilor care erau construite întruna. Un 
apartament la care proiectase fiecare detaliu, spre a-i apăra de 
o ameninţare de gradul 9 - era, în măsura posibilităţilor lui, 
echivalentul reședinței președintelui american. Și aveau să-l 
folosească pentru prima dată acum. 

— Piet, nu înţelegi... n-avem de gând să ne mutăm. N-avem 
de gând să fugim din nou. Plecăm acasă. 

— O săptămână. Dă-mi doar o săptămână să rezolv problema. 
Am un plan, Zofia. Ai încredere în mine. Mâine mă întâlnesc cu 
cineva, ăsta va fi primul pas. Cu Wilson. La Bogotá. Mâine îţi iei 
concediu medical și-i spui Señorei Vega că băieţii sunt bolnavi. 
Nu avem nevoie să ne facem provizii. Tot ce trebuie să faci 
odată ce-ai ajuns acolo e să urmezi instrucțiunile pe care ţi le 
voi da chiar acum. Și, în caz de urgenţă maximă... folosește 
armele pe care le-am lăsat acolo, știu că ai învăţat să le 
mânuiești. 

O situație care n-ar fi trebuit să apară - dat fiind felul în care 
fusese proiectat apartamentul. Dar spera că ea se va simţi un 
pic mai în siguranţă așa. 

— Arme? 

Dar s-ar fi zis că nu. 

— Zofia? Deja m-am apucat de treabă, mi-am pus planul în 
mișcare. Îţi promit, vom supravieţui. 

— Nu asta îmi doresc. Să supraviețuiesc. După cum spuneam. 

Și gata. 

Acum începuse să ţipe. 

— Am zis că vreau să trăiesc. Și vreau să trăiesc cu tine și cu 
copiii! 

Țipetele ei disperate îl străpungeau și îl răneau cu aceeași 
intensitate cu care reverberau în jur. O lăsă să se descarce, 
strângând-o în brațe. 

— Zo, îmi... 

— O săptămână. Sechestrați. 

Își lăsă privirea în pământ și coborî glasul, vorbea aproape 
șoptit acum. 

— Și apoi n-am de gând să mai aștept, Piet. Nici măcar de 
dragul tău. 

Persoana de serviciu de la departamentul de comunicaţii îi 
ceru iertare șefului de stat major pentru că-l suna la ora 2:27. Și 
apoi îi spuse că un e-mail cu un fișier atașat tocmai fusese trimis 
pe adresa oficială a Casei Albe. După aprecierea ei, era ceva de 
care trebuiau să se ocupe imediat. 

Un videoclip cu durata de un minut și 43 de secunde. 

Anchetatorul de la NGA determină ulterior că fusese trimis 
dintr-o altă cafenea cu internet și de pe un alt IP decât la primul 
contact, dar că și acum era o adresă din centrul Bogotei, iar 
destinatarul era președintele. 

O secvenţă filmată cap-coadă, care nu fusese editată. 

Imaginea nu era tremurată - operatorul probabil că fixase un 
trepied în faţa ușii încuiate a cuștii. Șeful de stat major și 
vicepreședinta tot nu se simțeau în stare să vorbească. Când 
videoclipul se termină, rămânând încremenit la ultimul cadru, 
cei doi rămaseră cufundațţi în tăcere în fața monitorului pus pe 
măsuța joasă de cafea, respirând înfundat, la unison, așteptând 
până când unul dintre ei nu mai rezistă și, aplecându-se, trase 
cursorul înapoi ca să reia videoclipul de la început. 

De șapte ori. 

Și, cu fiecare nouă vizionare, descopereau noi detalii. 

Recunoscură amândoi rogojina și castronul roșu de plastic din 
fotografia pe care o primiseră înainte, ca dovadă că ostaticul era 
încă în viață. Dar, ciudat lucru, nu observară lanţul înfășurat în 
jurul gâtului decât pe la jumătatea celei de-a doua vizionări - o 
umbră întunecată ascunsese porţiunea de lanţ care cobora de la 
vârful bărbiei până deasupra claviculei. La a patra vizionare, 
șeful de stat major observă răni adânci în locul unghiilor de la 
piciorul drept al lui Crouse. La a cincea reușiră să distingă 
umflăturile de pe mâini și braţe, vânătăile și tăieturile de la 
nivelul pielii. lar la a șaptea observară, pe podeaua cuștii, o 
priză de pământ din care se ițeau cabluri, o metodă de tortură 
de care auziseră, fără a-i vedea consecinţele până acum. 

Fotografia nu avusese sonor, nu se făcuse nicio solicitare. 
Acesta era un videoclip. 

Cu sonor. 

In care se făceau solicitări. 

Șeful de stat major trase cursorul înapoi pentru ultima dată. 
La secunda 32. In acel punct, Crouse se prindea de zăbrelele de 

bambus și încet, aproape șoptit, citea de pe un soi de pancartă 
care era ţinută lângă obiectiv, parcurgând cu ochii obosiţi 
rândurile scrise într-o engleză afectată, oarecum birocratică. 


Eu, Timothy D. Crouse, mă simt bine. Gazdele mele 
m-au tratat bine, cu respect. 


Șeful de stat major și vicepreședinta simțeau durerea din 
aproape fiecare cuvânt rostit de colegul și prietenul lor, chiar și 
în fotoliile moi din acest birou elegant de la Casa Albă, și până la 
urmă ajunseră să înveţe pe de rost cuvintele. 


Domnule președinte, sunt în viată - dar cât timp de- 
acum înainte? Depinde de dumneavoastră. 


Tim Crouse era o persoană puternică, încăpăţânată - genul 
care nu se lasă îngenuncheat. 

Dar pe trupul lui se vedeau urmele unor agresiuni. Se 
observau spasmele musculare aritmice de la nivelul braţelor, 
pieptului și coapselor, provocate de șocurile electrice. Ochii lui 
goi trădau faptul că fusese torturat și în alte feluri. 

Pas cu pas, îl făcuseră să cedeze. 


Ca urmare, vă solicit ca Forța Operativă Crouse, pe 
care am inițiat-o și creat-o personal, să fie desființată 
imediat. Si ca provocările și actele noastre de 
agresiune imperialiste împotriva poporului Columbian 
să înceteze. 


Așadar despre asta era vorba. Asta fusese miza răpirii. 

Forța Operativă Crouse. 

Acţiunea menită să distrugă întregul sistem de producţie din 
Columbia: aruncarea în aer a cuptoarelor de cocaină, 
confiscarea transporturilor de droguri și arme, distrugerea 
depozitelor, incendierea plantațiilor de coca. Măsurile care 
distrugeau cu totul infrastructura producţiei de cocaină. 


Dacă veti coopera, voi rămâne în viață. Alături de 
cei dragi. Ca și voi. 

Singura informaţie inclusă în acel e-mail anonim era faptul că 
apelul lansat de președintele Camerei Crouse, rostit de 
bunăvoie în faţa aparatului de filmat, va fi distribuit integral 
către mass-media în dimineaţa zilei următoare. 


E foarte important să actionati rapid, domnule 
președinte. Aștept răspunsul dumneavoastră. 


Șeful de stat major opri videoclipul și închise computerul. Nu 
mai suporta să audă șuieratul hard diskului. Și știa deja cum se 
sfârșea videoclipul. Cu mai multe cadre detaliate ale chipului și 
corpului lui Crouse, cu rănile oribile pe care nici el, nici 
vicepreședinta nu mai suportau să le vadă. 

Aveau să se conformeze, vor acţiona rapid - cei care îl luaseră 
ostatic vor primi un răspuns. 

Statele Unite nu negociază cu teroriștii. 

Vânătoarea nu avea să fie abandonată... ci intensificată. 

Așadar Casa Albă va începe să se pregătească imediat pentru 
următorul atac, va bifa încă un nume de pe listă. 

Ultima călătorie. 

Cea pe care o faci o singură dată. La fel de limpede în 
amintire, de specială, ca și prima, pe care o faci de asemenea o 
singură dată. Și apoi vin celelalte, toate cele intermediare, cele 
care se întâmplă pur și simplu. 

Bernhard Glen urmărea un monitor care licărea. Pe un scaun 
relativ modest, la o masă relativ modestă. La trei niveluri sub 
punte, înconjurat de oțel blindat, în centrul de operaţiuni de pe 
U.S.S. Dwight D. Eisenhower, nucleul acestui portavion imens, 
care, exact ca al lui, era protejat de ceea ce-l înconjura, era o 
mașinărie sensibilă, puternică și sigură. Nu foarte departe 
întrezărea spatele comandantului Norton, care tocmai purta o 
conversaţie cu unul dintre operatori, iar într-o altă parte a 
încăperii se afla locotenentul-comandor Eriksen, cu telefonul în 
mână. O atmosferă de liniște și calm, chiar și cu 18 persoane 
care lucrau neîntrerupt într-un spaţiu închis, chiar dacă în fix 
180 de secunde două chei se vor răsuci simultan, deblocând 
butonul de lansare. 

Prima dată nu avea mai mult de 22 de ani - operaţiunea 
„Furtună în Deșert” și acele luni stranii petrecute în Golful 
Persic. Așa i se păruse pe atunci, cumva ireal, o emoție pe care 
n-o mai simţea - poate era din cauză că îmbătrânise sau poate 
că percepţia i se schimbase treptat, odată ce conștientizase că 
țintele lor erau oameni în carne și oase. Dar mai simţea și acum 
vântul dogoritor, arid, pe piele, ca la 29 de ani, în timpul 
operaţiunii „Southern Watch”, când instituiseră zona de 
interdicție aeriană în Irak, și mai auzea și acum vuietul valurilor 
din Oceanul Indian din perioada când vânau membri ai grupării 
al-Qaeda, șapte ani mai târziu, între Dijbouti și Somalia. 

Totul trecuse ca gândul. O carieră delimitată de moarte. Din 
acest motiv fusese avansat într-un final la gradul de ofițer 
specialist - având rolul de a-i ajuta pe cercetătorii și inginerii 
care dezvoltau arme hibride ce combinau sistemele de control 
de pe rachetele antiaeriene cu cele de pe rachetele de 
croazieră. Menite să devină la rândul lor instrumente ale morții. 

— Mai avem 120 de secunde... suntem gata? 

Locotenentul-comandor Eriksen rupse tăcerea. Și Bernhard 
Glen încuviinţă. 

— Gata, să trăiţi! 

Ultima lui călătorie începuse cu 96 de ore în urmă, când 
primiseră undă verde și părăsiseră baza navală din Norfolk, 
Virginia. Trecuseră la Cod portocaliu cu 48 de ore în urmă, când 
un grup de soldaţi din Delta Force îi localizaseră pe Regina de 
Cupă și pe Zecele de Cupă pe o proprietate mică din satul La 
Cuchilla. Trecuseră la Cod roșu cu 24 de ore în urmă, când un 
lunetist lansase o capsulă pe peluza proprietăţii, iar microcipul 
inserat în capsulă începuse să transmită în direct. 

— 90 de secunde... cum stăm? 

— Dispozitivul teleghidat a fost calibrat în raport cu sistemele 
de identificare a țintei. Coordonatele de localizare corespund 
coordonatelor țintei. S-au introdus codurile de activare atât 
pentru rampa de lansare, cât și pentru robot. 

Marea Caraibilor. 

Așadar asta era ultima lui călătorie. 

Intrezărise coasta Columbiei de pe punte, deslușise conturul 
unui oraș numit Cartagena. lar acum pe monitor - conform 
cifrelor înghesuite în colțul din stânga-jos al monitorului, erau la 
o distanţă de aproximativ 278 de mile marine - se afla ţinta. 

Casa Albă trimisese nava U.S.S. Liberty - aflată acum în 
Oceanul Pacific, în apropierea coastei Columbiei - în ideea 
lansării unui atac cu dronă. Insă, conform echipei de investigaţie 
din Forţele Speciale, proprietatea pe care se aflau cele două 
persoane condamnate la moarte era dotată cu un echipament 
de bruiaj îndeajuns de sofisticat cât să prevină un astfel de atac. 
Soluţia a fost să se apeleze la una din rachetele de croazieră la 
dezvoltarea cărora contribuise și el - modificate astfel încât să 
poată fi controlate prin satelit, vizual sau printr-un sistem de 
navigație inerţial. lar racheta nu avea să fie lansată nici de 
vreun distrugător, nici de vreo corvetă - ci de el, de pe acest 
vas. 

— 60 de secunde. 

Ultima călătorie. Și apoi? 

Nu se gândise prea mult la asta, de fapt, deși știa că ar trebui. 

Nu prea mai exista altceva. 

Și, dacă nu știi de ce, nu vrei să știi nici unde. 

— 45 de secunde. A 

Să se apuce de predat? Incepuse să primească oferte. Și 
făcuse o încercare, în anul acela când își imaginase că liniștea 
exterioară era totuna cu liniștea lăuntrică, așa că revenise pe 

uscat și se mutase într-o sală de clasă. lar acel prim atac - cel 
lansat împotriva Regelui de Cupă - fusese implementat de Steve 
Sabrinsky, unul dintre cei pe care-i instruise, așa că poate se 
simţea cumva implicat. 

Unul își lansase primul atac, un altul avea să-l lanseze pe 
ultimul din viaţa lui. 

Nu. N-o să mai facă niciodată așa ceva. Era convins de asta. 
Nu erau totuna, din contră. Descoperise în sfârșit treaba asta, 
era lecţia pe care o învățase e/ Liniştea exterioară nu se 
preschimba în liniște lăuntrică, ci aducea și mai multă neliniște. 

— 30 de secunde. 

Cei care operau muniţia ieșiseră de pe rampa de lansare. 

Camera fixată pe botul rachetei cerceta bolta. Codul de 
lansare alcătuit din 24 de caractere - cifre și litere - urma să fie 
introdus în computerul principal. 

— 15 secunde. 

Mamie. 

Aşa fusese botezată recent racheta. După soția lui 
Eisenhower. 

Nu era convins că era un nume potrivit. 

— 10 secunde. 

Bernhard Glen inspiră adânc, încercând să încremenească în 
timp acest moment final și să rămână în el. Era imposibil - îl 
împingea înainte, trăgându-l la fund. 

— 5 secunde. 

Și nu știa încă, dar avea să-i fie dor până și de jargonul pe 
care-l dispreţuise atâta amar de vreme, considerându-l ceva 
jalnic, adolescentin. 

E momentul să facem un poker, Glen. 

Amestecă și împarte cărțile, Glen. 

— 4,3... 

jargonul cu care o să aibă de-a face și imediat după ce se va 
încheia treaba asta. 

Ai jucat bine, Glen - Regele de Cupă și acum Regina și Zecele 
de Cupă. 

aaa Alpi 

Încă două, Glen, și o să ai o chintă regală. 

— ... foc! 

Nu mai era mult până la Bogotâ de-acum. Încercase să 
asculte muzică, dar, pe orice post ar fi dat, cântecul părea un 
țipăt afectat, o manifestare agresivă, iar melodia nu era decât o 
înșiruire atonală de sunete în buclă, fără pic de armonie. 
Incercase să se cufunde în tăcere, dar, oricât de concentrat s-ar 
fi uitat la parbriz, străduindu-se să se lase pierdut în neant, 
vocea ei acoperea orice altceva. 

O săptămână. Sechestrați. Și apoi n-am de gând să mai 
aștept, Piet. Nici măcar de dragul tău. 

Işi legase strâns o bucată de pânză neagră în jurul testei, 
ascunzându-și tatuajele pentru orice eventualitate, dar era cald 
și începea să-l mănânce pielea, așa că slăbi nodul. Singura 
informaţie concretă pe care o aveau despre el era acel tatuaj cu 
șopârla. De acum înainte va trebui să-și lase părul să crească - 
să arate ca Piet Hoffmann era mai puţin riscant acum decât să 
arate ca Peter Haraldsson. 

Avusese grijă să asculte știrile din oră în oră toată dimineața, 
așa convenise cu Zofia, așa erau siliţi să trăiască de-acum - 
urmărind constant buletinele de știri. Și, când se făcu ora 11, 
chiar când se apropia de suburbii, înţelese și mai limpede treaba 
asta. Deodată, buletinul prezentat agale era întrerupt de o voce 
răsunătoare care anunţă că avusese loc un atac cu rachetă. Cel 
puţin asta înţelese el. Un atac cu rachetă și două victime. Era 
sigur acum. Știrea era urmată de un comunicat oficial de presă 
de la Casa Albă, în care se vorbea despre un atac încununat de 
succes, și apoi de o relatare despre continuarea operaţiunii de 
căutare a celor 10 nume rămase pe listă, în ceea ce începuseră 
să numească „Războiul Final contra Drogurilor”. 

Tocmai se terminase calupul de știri și începuse buletinul 
meteo când sună telefonul. 

— Ai auzit? 

Zofia. Draga de ea. 

— Da. 

— Piet, data viitoare, o să... 

— O să rezolv problema. Îţi promit. Vom supravieţui. Și vom 
trăi. 

Parcă mașina, la fel ca ultima dată, la o stradă distanţă, la 
vest de El Parque Metropolitano Tercer Milenio, traversă zona 
extinsă de agrement - ignorând impulsul de a intra pe terenul 

de baschet să joace un pic și ridicând din umeri spre două 
persoane care ar fi vrut ca el să oprească mingea de tenis pe 
care o lansaseră aiurea - și ieși pe strada de pe latura de esta 
parcului. Biroul World Orbital Systems, una dintre cele 47 de 
filiale situate în diverse capitale ale lumii, se afla la parterul unei 
clădiri de birouri proaspăt construite, dedicate în special 
companiilor de IT. Responsabilul mustăcios, ușor supraponderal, 
nu-l recunoscu pe Hoffmann de la ultima lui vizită - când venise 
să sondeze terenul -, dar îi zâmbi la fel de prietenos și părea să 
aibă timp berechet să-i dea explicaţii. 

— Acestora le spunem sateliți de spionaj. Pentru că așa li se 
spunea înainte. Și, dacă e s-o spun pe-a dreaptă, pentru că 
numele îi atrage pe cumpărători. 

Și îi făcu cu ochiul, ca și cum îi împărtășise ceva confidenţial. 

— Gravitează pe orbita terestră, ca orice alt satelit. Dar mai 
aproape. Pe orbita inferioară a Pământului. Așa că trebuie să se 
rotească simţitor mai rapid - altfel, ar cădea pur și simplu de- 
acolo. Un satelit de-al nostru are nevoie de mai puţin de o oră 
ca să parcurgă orbita terestră. 

Pe Piet Hoffmann nu-l deranja, îi plăceau agenţii de vânzări 
care înțelegeau că metoda de a-i convinge pe oameni să 
cumpere era să-i faci să se simtă speciali, că totul se reducea la 
încredere și afinitate - asta făceai și ca informator -, așa că-i 
făcu la rândul lui cu ochiul. 

— Cât va dura? Dacă vă dau coordonatele... acum, să zicem? 

— Cât va dura? 

— Până când satelitul meu este plasat pe orbită. Până când îl 
voi putea folosi. 

— Da, păi aș zice... vreo cinci zile. 

— Și dacă vreau să fie plasat chiar azi? 

— E dificil. Dar se poate. 

— Dacă plătesc dublu? 

Un satelit particular lansat de o rachetă la o altitudine de 300 
de kilometri. Cu o lungime de 13 centimetri și cântărind 750 de 
grame. Cu o durată de viaţă de trei luni, mai mult decât îi 
trebuia lui. 

— In cazul ăsta... aș zice că da. Se poate. 

Responsabilul de magazin întoarse privirea spre monitor și 
păru să găsească ce căuta. 

— Un satelit. Astăzi... să vedem... dacă mut unul dintre clienţii 

care au rezervat un loc pentru următoarea lansare, brusc avem 
o fereastră. Un loc liber. Și acum... putem să vă plasăm acolo. 
Ce noroc! Ce-ar fi să profitați? 

Și îi făcu din nou cu ochiul. 

— Și acum nu mai trebuie decât să ne spuneţi scopul. 

— Înregistrarea video a suprafeţei terestre. 

— Şi... oficial? 

Vânzătorul versat se pricepea și la treaba asta. La a-i dibui pe 
oamenii care achiziționau sateliți particulari spre a monitoriza 
pe cineva sau ceva... și a le garanta discreţia. 

— Scrieţi ce doriţi. 

— Măsurarea  magnetismului terestru? Testarea unor 
echipamente electronice? O staţie de transmisie pentru un 
sistem de radiocomunicaţii? Teste biologice? 

— Orice doriţi. 

Bărbatul zâmbăreț optă pentru prima variantă. Măsurarea 
magnetismului terestru. 

— Ştiţi că aveţi spaţiu să încărcaţi ceva pe satelit, o 
capacitate maximă de 200 de grame? 

— Eu am nevoie doar de înregistrare video. Atât. 

Piet Hoffmann plăti 20 000 de dolari americani - dublul 
prețului obișnuit -, dar i se permise să rămână în magazin și să 
urmărească lansarea pe monitorul agentului de vânzări. Așadar, 
în timp ce el se întorcea spre mașină, prin parcul plin de copii și 
adolescenţi care jucau fotbal în centrul orașului, satelitul lui 
particular își croia drum pe cer, purtat de o rachetă lansată de 
pe una dintre numeroasele insulițe ce alcătuiau Regatul Tonga. 
Își va continua eforturile pentru a îndeplini ce-i promisese Zofiei 
- pentru a se asigura că vor supravieţui, că vor trăi. Peste două 
Zile. Du-te la numărul 1. La ora obișnuită. 

Chiar și după acel ocol neanunţat prin Medellín, tot reușise să 
ajungă la timp, acum nu mai avea de parcurs decât distanţa 
scurtă până la cafeneaua cu pereţi de bambus și ușă verde. 

Pentru a se întâlni - deși încă nu știa asta - cu un bărbat care 
încercase să-l ucidă cândva. 

Ewert Grens nu era convins că a ajuns unde trebuie. O ușiță 
bizară vopsită în verde, cu înflorituri, de cineva care n-avea ce 
face cu timpul și care-și supraestimase talentul. 

Dar era la Gaira Cafe. 

Grens se întrebă cum nimerise Wilson aici. 

O lumină cam chioară. Scaune făcute pentru persoane mai 
tinere, cu conformații mai firave. Dar muzica era agreabilă și un 
chelner prietenos îi aduse, pe o tavă, o ceașcă mică de cafea, cu 
o cutie metalică alături, în care era zahăr nerafinat. 

Avea un gust fantastic. Cafea columbiană care nu făcuse 
ocolul globului. Aproape la fel de bună ca aceea de la aparatul 
de cafea de pe holul serviciului Omoruri de la secția de poliţie 
din Stockholm. În puţine locuri găseai ceva care să se poată 
compara cu cafeaua aia. 

Plecase din Arlanda cu un pașaport temporar, la un drum de 
26 de ore. Toată viaţa nu avusese de-a face cu diferenţa de fus 
orar. Acum o descoperise - după o noapte petrecută în acea 
zonă febrilă dintre somn și starea de veghe la hotelul Estelar La 
Fontana. La ultimul etaj, cu vedere spre străzile din Bogotá, un 
oraș care părea că nu doarme niciodată. 

Un continent pe care nu-și dorise niciodată să-l viziteze. Un 
oraș pe care nu-și imaginase niciodată că-l va vedea. 

După atâţia ani, viaţa tot te lua prin surprindere. 

Încă o ceașcă. lar cafeaua era încă și mai bună. 

După o carieră de 38 de ani ca poliţist, habar n-avusese. Nici 
el, nici ceilalți. Că atât de multe lucruri se vor schimba. Că vor 
sfârși prin a investiga un gen cu totul diferit de infracțiuni. Că, în 
decursul carierei lui, rata deceselor care aveau legătură cu 
traficul de droguri va atinge valoarea iniţială înmulțită cu 17. Că 
va crește cu 1 700 la sută. Și că apoi... va continua să crească. 

Fuseseră instruiți cu toţii să facă faţă celorlalte elemente ale 
ecuaţiei. 

O rețea infracţională care era strâns legată de droguri, de 
consumul de droguri, de profiturile obţinute din traficul de 
droguri. 

Principala industrie din lumea crimei organizate. Una dintre 
cele mai mari industrii ale epocii în care trăim, cu vânzări anuale 
în valoare de 2 250 000 000 000 de coroane și marje de profit 
imense. Drogurile care făcuseră obiectul anchetelor lui în 

Stockholm străbătuseră un drum la fel de lung ca această cafea 
minunată - aduceţți-mi și a treia cafea, mulțumesc -, un drum 
însângerat, presărat cu victime. Și, când se puseseră bazele 
unei organizaţii dedicate traficului de droguri, aceasta se preta 
la fel de bine traficului de arme și de carne vie. Și, când nu era 
de-ajuns, când voiau să sporească și mai mult profitul, stătea la 
baza unor infracţiuni mai banale: jafuri, șantaj, delapidare de 
fonduri. 

Alte vremuri. 

În care rețelele de traficanţi controlau întreaga societate. 

Ewert Grens se ridică. Ajunsese dinadins mai devreme, nefiind 
sigur că o să se orienteze printr-o capitală atât de diferită de cea 
în care locuia el. Mersese o bucată de drum pe jos, cu harta lui 
Wilson, având ca reper trei litere de-o șchioapă scrise cu 
cerneală roșie, apoi un drum lung cu autobuzul și apoi iar pe jos. 
Era ceva diferit... dar îi plăceau împrejurimile. In ciuda acestei 
misiuni. Se simţea mai ușor aici, străzile și clădirile nu-l pândeau 
la fel, vechile tipare și emoţii rămăseseră în urma lui, sau cel 
puţin nu-l prinseseră din urmă încă - zborul fusese unul relativ 
rapid. 

Urma să se afle față în faţă cu un om pe care nu-l întâlnise 
niciodată. Un om pe care-l vânase, pe care crezuse sincer că-l 
executase. Dar care îi trăsese pe sfoară pe toţi. Cineva care 
murise și ar fi trebuit să moară, dar care umbla încă pe străzi - 
asta însemna că era o stafie, oare? 

Vreau să te intorci cu el, Ewert. Teafăr. 

Wilson îi înmânase cinci bilete de avion în Terminalul 5. Unul 
pe care era scris numele lui. Pe celelalte patru erau scrise 
prenumele Peter, Maria, William, Sebastian - și numele de 
familie Haraldsson. 

Nu. 

N-avea de gând să-l ia înapoi. Nu împotriva voinţei lui. 
Singurul caz de omucidere investigat de Grens în care se 
bucurase să-l vadă pe criminal scăpând nepedepsit - pe care 
fusese recunoscător că nu reușise să-l rezolve. Pentru că acest 
criminal, ca și el, fusese folosit, exploatat. Nu era o opţiune să-l 
ia înapoi împotriva voinței lui. De îndată ce reveneau pe 
teritoriul Suediei, vor trebui să adopte alte roluri. Hoffmann avea 
să devină - atât din perspectiva guvernului suedez, cât și a lumii 
interlope - autorul unei crime duble. lar el va deveni un 

detectiv-șef. Dacă îl lua pe Piet Hoffmann cu el acasă, atunci 
Ewert Grens va trebui să-l aresteze, să încerce să-l trimită în 
judecată, să se asigure că va petrece ani mulţi în pușcărie. Că 
va fi închis pe viaţă. Și, odată ce Piet ajungea în închisoare, va 
trebui să-l apere de deţinuţii care-i detestau pe turnători. Și nu 
așa trebuia să se termine povestea asta. 

Și fix în acel moment bărbatul își făcu apariţia în camera 
înghesuită, întunecată. 

Blugi, bocanci negri, vestă de vânătoare purtată peste o 
cămașă subţire, cu mâneci scurte. In ciuda tenului bronzat, 
părea obosit, îmbătrânise vizibil în ultimii ani. 

Grens observă cum studia instinctiv locul, asigurându-se că 
nu era niciun pericol. Și abia atunci își dădu seama că Piet își 
schimbase dinadins aspectul, era ceva schimbat la nas și la 
bărbie și, când își dădu jos bucata de pânză neagră de pe cap, 
lăsă să se vadă ditamai tatuajul. 

— Tocmai tu? 

— Corect. 

— Mă așteptam să-l văd pe Wilson. 

— N-a ieșit așa. 

Ewert Grens arătă din cap spre tejghea. 

— O cafea? E delicioasă. 

Piet Hoffmann șovăi, ca și cum chibzuia dacă să rămână sau 
nu. 

Și apoi decise să rămână - trase scaunul aflat în faţa lui 
Grens. 

— Nu, mulţumesc. Dar nu refuz o aguapanela. 

Detectivul se uită la bărbatul la care se gândise mult, dar cu 
care vorbise o singură dată, o conversaţie scurtă la telefon, 
înainte de a lua decizia să fie împușcat în plin. 

— Nici măcar nu pot să pronunţ chestia aia. E o băutură 
legală? 

— Apa călduţă cu pulpă din trestie-de-zahăr. Cred că un 
detectiv poate bea așa ceva fără să riște să încalce legea. 

Grens făcu cinci pași spre tejghea și comandă noile băuturi, 
străduindu-se să pronunţe corect. 

Dos. Câte una de fiecare. Când ești la Roma și toate cele. 

Și apoi se așeză din nou. 

— Ar fi trebuit să te ucid. Asta voiai să cred. Asta am și crezut. 
Până când m-am uitat la înregistrările din închisoare pe câteva 

zile. În mod repetat. Și brusc, într-una din înregistrări, cineva 
face cu ochiul. 

Un bărbat îmbrăcat în uniformă albastră de gardian care 
tocmai ieșea din punctul central de pază s-a oprit în dreptul 
camerei, s-a uitat ţintă în obiectiv și a făcut cu ochiul. 

— Ție ţi-am făcut. 

— De ce? 

— Pentru că ai fost manipulat să mă împuști. Și tu erai cel 
care trebuia să trăiască apoi cu gândul ăsta. N-am avut de ales, 
a trebuit să-l manipulez pe polițistul care avea puterea de 
decizie. Pe tine adică. Dar mi-am zis că n-ar trebui să trăiești cu 
povara aia apoi, la naiba. _ 

Piet Hoffmann vorbea încet, stăpânit. In ciuda faptului că 
toată fiinţa lui încerca să nu retrăiască momentul. Nemernicii de 
șefi de poliţie care îl sacrificaseră spre a-și menţine puterea. Cu 
javra de Göransson în frunte, care-i trădase cel mai mult, care la 
momentul acela avea funcţia pe care o avea Wilson acum și 
care promisese să-l sprijine pe informator orice s-ar fi întâmplat, 
dar apoi îi întorsese spatele. 

— Auzisem de tine deja, Grens. Știam că tu investighezi 
atacul armat de pe strada Văstmanna și, înainte de a comite 
infracțiunea de a mă lăsa arestat șia mă infiltra în gruparea din 
închisoare, l-am întrebat pe Wilson. L-am întrebat de ce și el, ca 
și Göransson, s-a îngrijorat așa tare când ai început să-ţi bagi tu 
nasul. 

Un chelner zâmbitor puse pe masă două cești aburinde, cu 
felii de lămâie pe buza de porțelan. Chestia căreia îi spuneau 
aguapanela. Grens studie băutura, șovâăind, și conchise că arăta 
ca un ceai oarecare. 

— Mi-am zis că... aș putea la fel de bine să încerc. 

— Are vitamina C la greu. 

Ewert Grens luă o gură din băutură. 

— Și zahăr la greu. 

— Așa se obișnuiește pe la noi prin Columbia. 

Luă o dușcă zdravănă. Și încă una. 

— Încăpăţânat. Genul care caută adevărul oricât ar dura, ba 
încă și mai mult, când intuiește de la început că s-ar putea să fie 
implicaţi și colegi de-ai lui. Genul de om care nu se dă bătut 
niciodată. 

Piet Hoffmann îl studie pe Grens. 

— Așa mi te-au descris. 

Era greu de spus dacă detectivul - care ar fi putut să-i fie tată 
lui Piet - simțea vreo undă de mândrie auzindu-l, dar parcă, 
parcă îi apăru o străfulgerare în ochi. 

— Scrisoarea pe care ai primit-o, Grens... trebuia să-ţi dai 
seama că doar eu ţi-aș fi putut-o trimite. Și, dacă erai așa de 
eficient cum susținea Wilson că ai fi, dacă începeai să te 
gândești și să iscodești... atunci m-am gândit că o să descoperi 
indiciul. Te-am tras pe sfoară, pe tine și întreaga poliţie, la 
naiba. Trebuia să afli că e așa cum credeai. Dar... dacă nu-l 
descopereai, dacă nu erai pe-atât de bun pe cât spuseseră ei... 
atunci n-aveai decât să trăiești cu sentimentul de vinovăţie. Și 
atunci cu siguranţă n-ai mai sta acum aici. 

Piet Hoffmann îi făcu cu ochiul, întocmai ca în înregistrare și 
cum îi făcuse și agentului de vânzări mai devreme. Și, chiar în 
acel moment, unul dintre cele trei telefoane pe care le înșirase 
pe masă, lângă ceașca aburindă, începu să sune. O sonerie 
duioasă, discretă. Grens încercă să citească numele de pe 
ecran, deși era cu susul în jos. 

Rasmus. 

— Din păcate, trebuie să răspund. E important. 

Piet Hoffmann se trase ceva mai încolo și, când ajunse în 
dreptul ușii verzi, răspunse la telefon. Una din puţinele lui reguli 
- să răspundă întotdeauna când îl suna unul dintre fiii lui. 
Indiferent ce făcea în momentul ăla. Le răspundea de fiecare 
dată. Trebuiau să știe că pot să-l sune oricând. 

— Mami e tristă. 

— Tristă? 

— Se ascunde de mine. Dar eu îmi dau seama oricum, tati, îmi 
dau seama de multe. 

Hoffmann auzi un glăscior firav, dar calm, glasul cuiva care își 
asuma responsabilităţi ce n-ar trebui niciodată să cadă pe 
umerii unui copilaș. 

— Rasmus? 

— Da? 

— Totul o să se rezolve. 

— Ce anume? 

— Ce o întristează pe mami. 

— Dar cum? 

— O să rezolv eu problema. Și apoi... totul va fi în regulă din 

nou. 

Detectivul suedez goli ce mai avea în ceașcă și părea încântat 
când Hoffmann se întoarse la masă. Probabil că-i plăcuse 
băutura dulceagă. 

— Rasmus? 

— Fiul meu. 

— Sebastian... Haraldsson? 

— Ele. 

Se uitară unul la altul. Până când Grens își feri privirea, 
lăsându-și ochii în jos. 

— Eu n-am avut niciunul. 

O pauză scurtă, dar care nu trecu neobservată. 

— N-am avut copii, vreau să spun. Presupun că... uneori așa 
se întâmplă. 

Piet Hoffmann ar fi trebuit să-i răspundă, poate. Să spună 
ceva. Orice. Dar nu spuse nimic. Nu avea ce spune. 

Așa că rămaseră amândoi cufundaţi în tăcere. Până când 
Hoffmann nu mai rezistă. 

— Uneori unele lucruri se întâmplă pur și simplu. Și ești 
obligat să le supravieţuiești. Să trăieşti. Mai ales dacă există un 
Rasmus. Și, ca să fac asta, am nevoie de ajutorul tău. 

— De-asta sunt aici. 

— Și de-asta mâine-dimineaţă am nevoie să pleci la 
Washington. 

Piet Hoffmann avea cu el o geantă mică, neagră. Acum o 
desfăcu și scoase din ea un laptop. 

— Și, când ajungi acolo, du-te la Arlington. Și nu pleca până 
nu dai ochii cu o persoană pe nume Sue Masterson. 

Întoarse ecranul spre Grens și dădu click pe unul dintre 
directoare, așteptând să se deschidă. 

— E șefa DEA. Una dintre cele trei persoane care știe cine 
sunt. Erik Wilson, agentul meu de legătură din Stockholm. Lucia 
Mendez, agentul meu de legătură aici, în Columbia. Și Sue 
Masterson, femeia care m-a recrutat. 

— Una din patru. 

Grens și Hoffmann își zâmbiră. 

— Cu Erik nu pot să vorbesc. Lucia m-a lăsat de izbeliște. Sue 
Masterson m-a lăsat și ea de izbeliște. 

— Și eu. 

— Şi tu. 

O singură imagine se vedea acum pe tot monitorul. Foarte 
greu de interpretat. O imagine neclară, cu o rezoluție proastă, 
era departe de a fi perfectă. Îi aminti lui Grens de imaginile pe 
care le văzuse în biroul lui Wilson. Perspectiva era de sus. 
Perspectiva oferită de un satelit. Asupra vegetației dintr-o 
junglă, poate. 

— Să supraviețuiesc. Să trăiesc. Ca să fac asta, va trebui să 
negociez cu cei care vor să mă ucidă. 

Fix ca atunci. Ca acum trei ani. Ewert Grens recunoscu stilul. 

— Și, ca să negociez, dacă vreau ceva... trebuie să pot oferi 
ceva. 

Hoffmann arătă spre imaginea difuză. 

— Așa că asta va fi baza mea de negociere. 

Grens privi atent ecranul, încă nereușind să proceseze 
informaţiile. 

— Nu observi? Acolo, pata aia cenușie în tot verdele ăla... e 
acoperișul unei cuști. Și în cușca aia se află o fiinţă umană. 

— O cușcă? O persoană? 

— O cușcă. O persoană. 

Ewert Grens zăbovi asupra imaginii. O imagine în mișcare, 
realiză acum, se vedeau păsări în zbor, vârfurile copacilor se 
legănau ușurel. 

— Adică... cel mai căutat om din lume? 

— În persoană. 

Și acum o observă. Se vedea dacă știai unde să te uiţi. O 
deschizătură minusculă într-o junglă deasă. Și, în mijlocul ei, 
acoperișul unei cuști. 

— Știu unde este. Monitorizez locul de pe computerul meu 
personal. Cu informaţii transmise de propriul meu satelit. 

Încă o ceașcă de licoare dulce apăru pe masă fără să fie 
nevoie s-o comande. Ewert Grens îi mulțumi chelnerului și sorbi 
din băutura căreia începea să-i prindă gustul. 

— Nici măcar nu știu să pronunț numele chestiei ăsteia 
siropoase. Și știu și mai puţine despre sateliții particulari. 

Piet Hoffmann luă și el o gură din băutura călduță. 

— Poţi să-ţi cumperi și tu unul, Grens. Oricine poate, oricând. 
E complet legal. 8 000 de dolari pentru un satelit de 750 de 
grame care să graviteze pe orbită deasupra capului tău. Nu e la 
fel de sofisticat ca alte modele, cu rezoluţia asta de 10 
centimetri, dar eu n-am nevoie să le văd feţele... trebuie doar să 

știu dacă tabăra va rămâne în același loc. 

Grens se uită îndelung la imagine. La cușcă. La Hoffmann. 

— Și? 

— Voi elibera ostaticul. Viaţa mea în schimbul vieții lui. 

— Și ai face chestia asta... pe cont propriu? 

Mereu singur. 

— Nu. 

Nu te încrede în nimeni altcineva. 

— Cu ajutorul tău, Grens. 

Se uitară unul la altul. Până când Grens încuviinţă. 

— Cu ajutorul meu? Cu ce te-aș ajuta eu? 

— Cu Sue Masterson. 

— Știu cine este. 

— Atunci știi ce... 

— Până să ajung aici, prietenul nostru comun m-a instruit prin 
intermediul unei... agende aruncate în budă cu privire la cine, 
unde și când. Pentru orice eventualitate. Și apoi mi-a dat parola 
prin care pot s-o contactez - pe care n-ar trebui s-o folosesc 
decât dacă n-am de ales. 

— Parola? 

Hoffmann aștepta să mai spună și altceva. 

Așteptă degeaba. 

— Parola, Grens? 

— Parola privată pe care o folosește Wilson. 

Piet Hoffmann răsuci un pic laptopul, o geană de lumină 
pătrundea pe una din ferestruicile cafenelei și ecranul reflectă 
lumina, scânteind supărător. 

— Vreau să știu orarul circuitului pe orbită al acestor sateliți 
geostaţionari. Pentru un anumit loc. Și tu, Grens, ești cel care îl 
va afla. 

Ewert Grens bătu cu degetul pe ecranul de plastic, pe 
imaginea cuștii. 

— Pentru locul ăsta? 

Hoffmann clătină din cap. 

— Coordonatele astea, domnule chestor, îmi garantează 
viața. Și n-am de gând să le împărtășesc nimănui. Caut orarul 
pentru cu totul alt loc - și vreau să știu exact când apar 
intervalele de umbră acolo. Ferestrele. Breșele. Momentele când 
sateliții nu se suprapun. Când nu sunt la pândă. Dacă cineva s- 
ar afla în acest loc, vreau să știu momentul când nu poate fi 

văzut de sus. În plus... 

Se aplecă spre el, coborând glasul, deși nu asculta nimeni ce 
vorbeau. 

—... vreau ca Masterson să-mi pună la dispoziţie opt 
persoane extrem de bine pregătite, de încredere, incoruptibile, 
care să aibă formație militară. 

— De ce? 

— Ca să negociez. Să-mi pot răscumpăra viaţa în schimbul 
vieții ostaticului. 

— Unde? 

— E mai bine să nu știi locul. 

— Unde? 

— Cu cât știi mai puţin, cu atât mai bine, Grens, crede-mă... e 
pentru binele tău. 

— Dacă vrei ajutorul meu, vreau să am imaginea de 
ansamblu. 

— N-o s-o ai. 

— Uite ce e... Paula? El Sueco? Haraldsson? Hoffmann? Poţi 
să-ți spui cum vrei, mie mi se rupe. Dar acum situaţia e în felul 
următor... la un moment dat, am dat ordinul să fii ucis din cauză 
că nu aveam imaginea de ansamblu. N-am de gând să mai 
acţionez altă dată fără s-o am. Așadar mă pui la curent chiar 
acum sau ești pe cont propriu. 

Piet Hoffmann se aplecă și mai mult spre el. Stăteau cu 
capetele apropiate. Grens îi citi ezitarea pe chip, în ochii care 
căutau o cale de ieșire. 

— Operaţiunea arată în felul următor. 

Informatorul își scoase cuțitul și scutură ce era ascuns în 
teaca de piele. Două hârtii împăturite. Pe prima, pe care era 
scris ceva de mână, o puse la loc. Pe cealaltă i-o arătă, zâmbind. 

— Singurul meu seif, mai nou. 

O despături pe masă... fusese scrisă la o mașină de scris de 
modă veche, la adăpost de orice conexiune de internet sau 
motor de căutare - nu trebuie să lași niciodată vreo urmă. 


XX:XX (Instructaj Calamar.) 

XX:XX (Plecare ATV.) 

XX:XX (Sosire râu.) 

XX:XX (Debarcare tabăra din vale.) 
XX:XX (Sosire tabără prizonieri.) 

XX:XX 
XX:XX 


Atac, pătrundere incintă.) 

Sosire elicopter.) 

XX:XX (Sosire Isla Tierra Bomba.) 

XX:XX (Scufundarea.) 

XX:XX (Sosire navă.) 

XX:XX:XX - XX:XX:XX (Fereastra temporală.) 


— RR 


Ewert Grens citi o dată și încă o dată. Și împinse foaia spre el. 

— Nu înțeleg nimic. 

— E planul, încă nefixat în timp, pentru o operaţiune care 
trebuie să înceapă cât mai târziu - spre a reduce riscul de a fi 
prins - și trebuie să se încheie în ocean. 

— Nu e suficient. 

— În Marea Caraibilor. 

— Nu e suficient. 

— Într-un punct aflat pe coasta de nord a Columbiei, la 10 
kilometri de Cartagena. La o navă ancorată acolo. 

Grens se uită în ochii aceia în care îndoiala lăsase loc 
hotărârii. O navă? Cartagena? 

Oh, Doamne! 

Nu trecuseră decât câteva ore de când se băgase în toată 
povestea asta. 

Spre a alunga senzaţia nesuferită, de gol lăuntric, care îl 
năpădea adesea într-o cameră de hotel, se întinsese în pat, cu 
telecomanda în mână, parcurgând febril canalele. Și dădea 
peste aceleași imagini oriunde s-ar fi oprit, fie că era pe CNN 
sau pe BBC și, în forma cea mai explicită, pe un canal local 
numit El Tiempo. Fum dens, flăcări, prăpăd. Regina de Cupă, 
Zecele de Cupă. Transmisiuni speciale, voci entuziasmate atât 
pe posturile locale, cât și pe cele internaţionale. O chintă regală. 
Și o clădire făcută una cu pământul. 

— La 10 kilometri de Cartagena? 

— Da. 

— O navă? 

— Da. 

— De genul... un portavion american? De genul... un 
portavion american care tocmai i-a eliminat pe doi dintre 
prietenii tăi? Care, întâmplător, erau pe aceeași listă neagră cu 
tine? 

— Da. 

Erau atât de aproape unul de altul! Grens se uită în ochii 
aceia care fentaseră moartea și altă dată. 

— Ai zis că vrei să supraviețuiești? 

— Am zis că vreau să trăiesc. 

Nu mai rămăsese mare lucru pe fundul ceștii, doar zahăr 
concentrat. 

Hoffmann sorbi ce mai era și se ridică. 

— Biletele tale, Grens. Și încă vreo câteva chestii. 

Un plic alb pe masă. 

— Salutări lui Sue din partea mea. 

II salută din cap pe detectivul pe care nu-l cunoștea, dar în 
care decisese să aibă încredere, se întoarse și se îndreptă spre 
ușa verde. 

După un zbor de patru ore și jumătate, Ewert Grens vedea 
prima dată în viaţă capitala americană. Dădură roată agale 
deasupra aeroportului Dulles International și pilotul de la United 
Airlines îi îndemnă pe toţi pasagerii să se întoarcă la locurile lor 
și să-și cupleze centurile de siguranță. 

Stewardesele le înmânaseră ultimele numere din New York 
Times și Washington Post la începutul zborului și detectivul 
suedez avusese timp berechet să citească toate articolele 
despre răpirea unuia dintre cei mai influenți politicieni americani 
- nu exista nicio pistă reală -, precum și relatările despre atacul 
mârșav din ajun asupra a două dintre cele 13 ţinte în ceea ce 
numeau, mai nou, Războiul Final contra Drogurilor. 

Călătoria asta devenea din ce în ce mai bizară. 

Cu doar câteva ore în urmă, Grens se aflase într-o cafenea 
întunecoasă, față în față cu unul dintre puţinii care știau locul 
exact în care era ţinut prizonier acest politician sus-pus - și, mai 
mult, față în față cu una dintre cele 10 ţinte rămase în acest 
război. 

Şoferul de taxi care îl aștepta în taxiul comandat din terminal 
vorbea engleză cu un accent și mai pronunţat decât al 
pasagerului și apărură confuzii când, după un drum cam smucit, 
Grens încercă să-i plătească cu bani gheaţă, cum îl îndemnase 
Wilson să facă, deși șoferul îi spunea că n-are să-i dea rest. Dar 
șoferii de taxi erau mai prietenoși pe-aici, nu te dădeau pe mâna 
procurorului-șef când nu obțineau ce doreau, iar Ewert Grens se 
îndreptă spre o clădire guvernamentală care arăta mult mai 
puţin ostentativ decât numeroasele clădiri guvernamentale pe 
lângă care trecuseră deja - ca și cum și aceasta ar fi fost un 
informator, confundându-se cu peisajul, acţionând fără a fi 
observată. Și, pe drumul într-acolo, își dădu seama că era mult 
mai ușor să respiri aici, că aerul rarefiat, de munte, din Bogotă 
fusese înlocuit de un aer mai umed și bogat în oxigen. 

Prezentarea actelor de identitate. Trecerea prin detectorul de 
metale. Și ajunse în zona pentru vizitatori. 

Și de-acolo la biroul de informaţii situat în holul mare de la 
intrare. 

— Mă numesc Erik Wilson. 

— OK. 

— Și o caut pe Sue Masterson. 

Recepţionera prietenoasă și zâmbitoare se întoarse spre 
monitor. 

— Wilson, aţi spus? 

— Erik Wilson. 

— Nu-mi apare nicio programare aici. 

— AȘ vrea să vorbesc cu ea oricum. 

— Îmi pare rău, dar nu merge așa. Va trebui să vă rog să 
programaţi o întâlnire oficială cu şefa DEA, cum face toată 
lumea. 

— N-am timp pentru asta. Însă dispun de informaţii pe care 
Masterson va dori să le afle. Și, chiar dacă nu le dorește ea, sunt 
sigur că ar vrea ca decizia să-i aparţină. 

Recepţionera îi zâmbi amabil. Dar începuse să tragă cu ochiul 
la paznicii în uniformă aliniaţi în dreptul detectorului de metale. 

— Domnule, va trebui să vă rog să plecați... 

— O să vrea să mă primească. Dacă o suni și o anunţi că o 
caută Erik Wilson. Probabil c-o să apară imediat pe scări. 

— Credeţi? 

— Cred. 

e 

— Doamna director Masterson? 

— Da. 

— Vă sun de la recepţie. Îmi cer scuze că vă deranjez. Dar 
este... mă rog, este cineva aici fără programare care insistă să 
vă vorbească. Nu este agresiv, așa că n-am chemat paza, nu 
încă. Dar nu se dă bătut - și acum l-am rugat să ia loc și să 
aștepte. Se numește... o clipă... Erik Wilson. 3 

Sue Masterson nu simţea prea des teamă. In copilărie și în 
adolescenţă, da, dar într-o zi hotărâse că i-a ajuns. Teama era 
un tovarăș nesuferit, care-ţi tăia cheful și-ţi îngrădea viaţa. lar 
aici, în biroul ăsta, care, deși era șefa DEA de câţiva ani deja, tot 
i se părea nejustificat de mare și încărcat cu prea multe 
canapele scumpe, nu simţise niciodată ceva care să aducă 
vreun pic a teamă. Până acum. N-avea nicio noimă. Nu putea fi 
adevărat. Erik Wilson? Era stabilit să nu se mai vadă niciodată. 
Doar îi explicase asta! Erik înțelesese! Probabil că-și dă seama 
că o pune în mare pericol doar venind aici, ca și cum i-ar fi pus 
un pistol încărcat la tâmplă. 

Accesă sistemul de supraveghere de pe computerul ei. 

Gata. 

O cameră fixată deasupra recepţiei. Cu vedere spre trei 
scaune modeste care alcătuiau un fel de anticameră 
improvizată. 

Un singur individ. O persoană pe care n-o văzuse în viaţa ei. 
Pe la vreo 60 de ani, un bărbat solid, la costum. Și se simţi și 
mai nedumerită. Doar trei persoane știau despre relaţia ei cu 
Erik Wilson. Ea. Erik Wilson. Și Piet Hoffmann. Nimeni altcineva. 
Dar bărbatul ăsta... ei bine, s-ar părea că trei se transformase în 
patru. 

Primul ei impuls, când teama lăsă loc furiei, a fost să-i someze 
pe cei de la pază să-l arunce în stradă pe nenorocit. Până când 
își dădu seama că n-ar fi avut niciun rost. Poate că era modul lui 
Erik de a... o contacta. 

Studie monitorul. 

Un bărbat mai în vârstă. 

Nu părea neapărat o persoană agreabilă. Dar nici cineva 
foarte periculos. 

Cine naiba ești? 

— OK. 

Lăsase receptorul din mână, cu microfonul lipit de birou. ÎI 
ridică din nou. 

— Cobor eu. Spune-le celor de la pază să fie cu ochii pe el. 

Intr-un dulap dreptunghiular aflat în colţul biroului era 
atârnată o uniformă rareori purtată lângă care se afla un toc de 
armă. Un Colt .45, arma ei personală - o prefera armei din 
dotare. Și-o strecură pe sub sacou și cobori cu liftul la parter. 

e 

Lui Ewert Grens nu-i plăceau scaunele astea. Chiar nu erau 
făcute să stai în ele. Cel puțin nu pentru mult timp. Nişte bețe 
tari îl împungeau în spate, unde era carnea mai moale, iar hiatul 
în pantă îl jena la coloană. 

Tocmai se pregătea să se ridice și să-și dezmorțească 
picioarele, când o văzu venind spre el, străbătând holul. 

O femeie frumoasă, care impune respect, având în ochi o 
sclipire de putere, integritate, inteligenţă. Îi amintea de o altă 
polițistă care lucra pe același culoar cu el - așa ar fi arătat 
Mariana Hermansson dacă ar fi fost şefa unei organizații 
polițienești americane. 

— Erik... Wilson? 

Se ridică și-i întinse mâna, dar ea ignoră gestul. 

— Mulţumesc că aţi... 

— Pe bune, Erik... Wilson? 

— Nu. 

Paznicul se apropie, gata să intervină, dar Sue Masterson îi 
făcu semn să se întoarcă la postul lui. 

— Nu, știm amândoi că nu sunt el. 

Grens se aplecă spre ea și cobori glasul. 

— Și știm amândoi cine este El Sueco... și în ce situaţie se 
află. 

Se uitară unul la altul. Pe chipul ei nu se citea nimic. Lumea 
întreagă aflase numele de cod El Sueco în ultimele câteva zile, 
iar un vizitator apărut din senin care invoca acel nume nu 
dovedea nimic. Ewert Grens se așteptase la asta, și el ar fi 
reacţionat la fel și, când continuă, îi vorbi și mai încet, aproape 
șoptit. 

— În Suedia însă, în cadrul serviciului de investigaţii unde 
lucrez, în subordinea lui Erik Wilson, noi îi spuneam Paula. 

Nicio reacţie. Nu doar că dădea impresia de competenţă, ci 
chiar se pricepea. 

— Vrei să-ţi spun mai multe? Detalii pe care doar cineva care 
a venit aici în numele lui Erik le-ar ști? 

Ea nu-i răspunse, ci îl citi până în străfunduri, oricât ar fi vrut 
el să se sustragă. 

— Numele lui adevărat este Piet Hoffmann. 

Niciun răspuns. 

— Și, în general, se crede c-ar fi... mort. 

Niciun răspuns. 

— Așa că acum își spune Haraldsson. 

Ea rămăsese impasibilă. Lui Grens începea să-i fie foarte 
simpatică femeia asta. 

— OK. Atunci hai să vorbim despre cazuri de forță majoră. 

Și îi zâmbi. 

— Erik mi-a explicat în scris cum merge treaba. A zis că, dacă 
voi avea vreodată nevoie să te contactez, dacă voi ajunge 
vreodată faţă în față cu tine, chiar în clădirea asta, o să te porți 
exact cum te porţi acum. Așa că mi-a oferit o... soluţie în caz de 
forță majoră. Știi, când situaţia e disperată. Și o s-o folosesc 
acum. 

Sue Masterson se mișcă involuntar. 

Și îi veniră în minte cuvintele At/anta, 9 iunie 2006. 

— Mi-a zis să-ţi spun, citez: Atlanta, 9 iunie 2006. 

ÎI privi ca și înainte, cu un aer neutru. Sau, mai curând, 
încercă să-l privească astfel. Dar nu-i ieși pe deplin. Îi apăru o 
străfulgerare în ochi, rapidă, dar deloc neutră. 

Și apoi schiţă un zâmbet firav. 

— AȘ vrea să adaug că a fost o logodnă foarte scurtă. 

Și îi șopti: 

— La Saxby's Coffee, la ora 6. Pe 35" Street, în Georgetown. 
La trei străzi distanţă de Potomac. Comandă-mi o cafea fără 
lapte și o gogoașă cu dulceaţă. 

O luă spre lift, dar se întoarse, vorbind un pic mai tare acum. 

— Îmi cer scuze anticipat pentru asta. 

Apoi ridică o mână și le făcu semn câtorva agenţi de 
securitate, patru cu totul. 

— Vă rog să-l daţi afară. 

Ewert Grens nu apucă să reacționeze. Bărbaţii dădură fuga 
spre el, îl înșfăcară, doi îl ţineau strâns de braţe, în timp ce 
ceilalţi doi mergeau unul înainte și unul în urma lui. Îi dădură 
brânci vizitatorului pe ușă afară și pe scări în jos. Unul dintre ei îl 
trimise la origini, iar un altul îl avertiză că, dacă se mai arată pe- 
acolo, o să fie arestat, închis și trimis în judecată. 

(J 

O cafenea primitoare, aglomerată, cu un bar lung, de 
culoarea cafelei proaspăt râșnite, unde mușteriii erau obligați să 
stea atât de aproape unul de altul, încât nu se mai vedeau la 
față. Genul de loc pe care l-ar fi ales și el, ușor de controlat și 
monitorizat. Cât așteptase, se plimbase prin cartierul superb 
numit Georgetown și ajunsese la concluzia că era unul dintre 
puţinele locuri din lume care se puteau compara cu zona 
Sveavägen din Stockholm. Aici domnea o liniște fermecătoare 
care ar fi trebuit să-i displacă, dar care-i făcea plăcere de fapt. 
Saxby's Coffee era la intersecţia dintre O și 35t" Street și își 
propuse ca, odată ce terminau de vorbit, să iasă din cafenea și 
să intre în clădirea învecinată, să urce pe scări, să bată la prima 
ușă și să întrebe dacă n-aveau cumva o cameră de închiriat, pe 
perioadă nedeterminată. leri la Bogotá, azi la Washington, și 
aceeași senzaţie: Ewert Grens, prins în tabieturile și rutinele lui, 
simţea deodată nevoia să zboare, să guste, să miroasă, să vadă 
mai mult din lumea întreagă, înainte să treacă viaţa pe lângă el. 

Mai încolo, poate după ce se ocupa de viaţa altcuiva, în speţă, 

a lui Hoffmann. 

Se uită la ceasul de pe perete. Era și 33 de minute. Sue era în 
întârziere. Sau poate că acţiona ca o profesionistă, realiză. 
Masterson era așezată pe undeva și se asigura că nu maie 
nimeni cu el, că poate face faţă așteptării fără să devină prea 
agitat, cum ar fi reacționat cineva care avea intenţii ascunse. Și 
apoi femeia intră pe ușă. Îl evaluase și acum se îndreptă spre 
masa lui, unde o așteptau o cafea și o gogoașă cu dulceaţă. 

— Ți s-a cam răcit cafeaua. Unde erai? Cât m-ai pândit, vreau 
să spun? Ai descoperit ceva suspect? 

Ea arătă spre casa de vizavi, la fel de frumoasă ca aceea în 
care se aflau acum, o faţadă de lemn cu obloane verzi peste 
lemnăria albă. 

— Dacă aș fi descoperit, ai fi fost arestat deja. 

Părea un fel de magazin cu produse pentru casă. 

— Cafeaua s-a răcit, dar desertul pe care-l voiai e numai bun. 
Fac cinste. Poate așa scap fără să mai fiu dat afară? 

Sue îi zâmbi... apoi expresia îi redeveni gravă. 

— N-avem mult timp. Un procuror federal ar considera un act 
de trădare faptul că port această conversaţie. Inainte să 
continuăm, aș vrea să aud un nume. 

— Un nume? 

— Numele tău. 

Bărbatul mai în vârstă se aplecă spre ea. 

— Ewert Grens, detectiv-șef. Toate celelalte lucruri pe care ţi 
le-am spus la ultima întâlnire sunt adevărate: lucrez la serviciul 
Omoruri în cadrul Poliției Municipale din Stockholm și Erik Wilson 
e șeful meu. 

— Grens? 

— Da. 

— Tu ai dat ordinul să se tragă în Hoffmann? Tu ești polițistul 
de care mi-au spus și Erik și Hoffmann? 

— Da. 

Sue Masterson îl studie, părând să-l citească. 

— Ei bine, acum înțeleg mai bine de ce un om de vârsta ta 
care, mă ierţi că-ţi spun, nu mai e chiar în formă, ar accepta să 
meargă până în Columbia și de-acolo aici ca să-i vină în ajutor 
lui Hoffmann. Ewert Grens. Ești mânat de aceeași motivaţie ca 
mine. 

— Da. 

Mă aflu aici pentru că din vina mea, la naiba, Piet Hoffmann a 
fost silit să fugă din țară. Tu te afli aici pentru că din vina ta, la 
naiba, a fost silit să fugă din nou. Amândoi ne aflăm aici pentru 
că vinovăția este o motivatie foarte puternică. 

— De aceeași motivaţie. 

Pe aeroportul din Bogotâ cumpărase un laptop mic pe care-l 
ținea într-o geantă de umăr la fel de mică. Acum îl puse pe 
masă între ei. 

— Lista neagră. Cea de pe care n-ai putut să-i ștergi numele. 
Hoffmann a găsit o soluţie inedită. 

Ținea în mână un stick USB, care se aflase în același plic cu 
biletele către Washington. 

Ewert Grens îl introduse în computer și deschise fișierul video 
înregistrat de satelitul lui Piet Hoffmann. Coordonatele fuseseră 
șterse din înregistrare. 

— Și soluţia lui are legătură cu asta. 

Sue Masterson reacţionă exact cum reacţionase Grens în ajun 
- se uită lung la imagine fără a reuși s-o interpreteze. 

— Și chestia asta e...? 

— O cușcă. Te uiţi la acoperiș acum. lar în cușca aceea se află 
cel mai căutat om din lume. 

Ea nu-și luă ochii de la ecran. 

— Nu înțeleg. 

— Hoffmann are un satelit privat. Nu mă întreba cum. Dar 
monitorizează cușca de pe computer. 

Sue Masterson studie atent imaginea, începând încet să 
proceseze, fără a se uita nici la Grens, nici la altcineva din acel 
loc pe care-l securizase minuţios. 

— Deci acolo se află... 

— Da. 

— ... Crouse? 

— Conform spuselor lui Hoffmann. Dacă ai încredere în el! 

Ea nu mai spuse nimic. O bună bucată de vreme. 

— O cușcă? 

Și se lăsă moale pe scaun, luând în mână gogoașa uitată. 

— O cușcă, futu-i? 

— Prietenul nostru comun a găsit și o soluţie. Pentru a-și 
vedea numele șters de pe listă. Soluţia, Masterson, are legătură 
cu eliberarea omului aflat în cușca aia. 

Ea dădu gata gogoașa din două înghiţituri, încuviințând din 

cap, semn că el putea să continue. 

— Ferestre temporale. Acele breșe în care sateliții nu pot 
acoperi fiecare moment. Goluri. Hoffmann vrea să știe când 
apar și unde. O să-ţi dau niște coordonate. Și el vrea să afle fără 
a trebui să dea motivul. 

Sue îl privi surprinsă. Grens înţelese ce-i trecea prin cap. 

— Nu... nu acele coordonate. Nu cușca... aia e garanţia lui că 
nu va fi ucis și n-o să renunțe la ea. E vorba de un alt loc. Un 
punct din Marea Caraibilor. 

Grens îi înmână un bilet scris de mână pe care erau șiruri 
lungi de numere. Ea se uită la el fără a înțelege ce era de fapt - 
pe moment n-avea nicio noimă. Însă ce conta era că bărbatul 
din fața ei susţinea că reprezintă interesele cuiva care aflase 
unde era ţinut prizonier Crouse. În fiinţa ei era un vuiet acum - 
ar fi trebuit să ceară întăriri, să-l aresteze pe loc. Dar n-o făcu. 
N-ar fi folosit la nimic - el nu știa unde se află cușca. Așadar, 
oricât de mult l-ar chinui pe Grens în timpul interogatoriului, n-ar 
conta. Condamnarea la moarte era din vina ei. Dar, dacă sârma 
pe care mergea acum rezista, dacă o purta până la capăt, va 
reuși să-și achite datoria, să se asigure că informatorul scapă - 
singura persoană din afara gherilelor PRC care avea habar unde 
se afla acum președintele Camerei. 

— Grens? 

— Da? 

— Am contacte la NGA - Naţional Geospatial-intelligence 
Agency. Cooperăm la mai multe proiecte. Pot să-ţi fac intrarea la 
o persoană care-ţi va oferi tot ce-ţi trebuie - orarul pentru 
mișcările pe orbită ale sateliților. Și care va înțelege că această 
întâlnire nu a avut loc. Tu, în schimb, trebuie să fii gata să vii la 
o cafea aici peste fix... 

Se uită la ceasul care ticăia pe perete. 

— ... trei ore și 17 minute. Și apoi vei avea o jumătate de oră 
la dispoziţie - închid la 10. 

Atinse hârtia pe care erau înșirate cifrele. 

Acum comit un act de trădare. 

Din perspectiva lor. 

Acum încalc interdicţia. 

Dar faptul că ajuţi doi dintre oamenii tăi poate fi considerat un 
act de trădare naţională? Faptul că le dai șansa de a 
supravieţui? Și... dacă nu făcea chestia asta? S-ar fi asigurat 

astfel că Hoffmann - singurul om care știa unde se află Crouse, 
în afară de cei care îl răpiseră - nu va apuca să împărtășească 
această informaţie. 

— Domnule detectiv... asta-i tot? 

— Asta-i tot în ceea ce privește orarele. Poate să ghicească 
singur breșele pe baza orarului, s-ar părea. 

Fără să-și dea seama, Sue Masterson împăturise biletul în 
pătrăţele din ce în ce mai mici, până când nu mai avea ce 
împături. 

Acum îl despături și i-l înapoie. 

— Ce-o să facă... mai exact? 

— Nu știu. 

Ea îl studie - tipul chiar nu știa. Și el a/esese să aibă încredere 
în Hoffmann. 

— Dar știu că mai are o condiţie. 

— Încă una? 

— Vrea ca tu, tu și nimeni altcineva, să garantezi pentru opt 
oameni incoruptibili, căliţi în luptă, dintre care unul ar trebui să 
fie un pilot de elicopter cu acces la un vehicul. Și în 72 de ore 
vrea ca aceștia să ajungă într-un orășel numit Calamar, într-o 
bisericuță aflată în apropierea a ceva numit Registraduria 
Municipal del Estado Civil. Să fie complet echipați pentru 
deplasare pe apă, precum și prin junglă, pentru o confruntare 
nocturnă, pentru o descindere. Și vrea să i se dea autoritate 
asupra lor pe toată durata operaţiunii, timp de 12 ore. 

Sue Masterson nu se atinsese de cafeaua răcită până atunci. 
Acum bău din ea, mai mult ca să aibă ceva de făcut în timp ce 
cântărea ceea ce-i ceruse bărbatul mai în vârstă, care reușise să 
le câștige încrederea atât lui Erik, cât și lui Hoffmann, și în ce 
scop. 

Și dacă ea, șefa DEA, o putea duce la capăt. 

— Și apoi, domnule detectiv Grens? 

Opt persoane incoruptibile într-o ţară în care domnea 
corupţia. Exista o singură opţiune. Forţa Operativă Crouse. 
Soldaţi instruiți de DEA în Statele Unite, ale căror salarii erau 
plătite de DEA. 

— Și apoi... ce? 

— Odată ce am acceptat și această condiţie? Odată ce l-am 
contactat pe comandantul Forţei Operative Crouse ca să-i cer să 
ofere sprijin unui agent sub acoperire anonim, fără chip, și să-și 

răscumpere reputaţia pierdută în urma atacului în care a fost 
luat ostatic Crouse? Ce altceva o să mai vrea omul pe care-l 
reprezinţi? 

— Doar o barcă de pescuit. Ancorată într-un debarcader, la 
sud de Caño de Loro, pe o insulă - Isla Tierra Bomba. 

— O barcă de pescuit? 

— Și pe barca aia, sub o prelată, patru cartușe calibru 12, 
încărcate cu fibre de carbon extrasubţiri, tăiate în 10 fâșii cu 
lungimea de doi metri. Și un MP3 player rezistent la apă, cuo 
înregistrare a unui submarin rusesc care suflă aer de sub apă și 
apoi, după un minut de tăcere, cum își deschide trapa de 
siguranţă. Și un container mic cu cesiu-137. După asta se 
declară mulțumit. 

Sue îl studie. Se studiau reciproc. Cesiu-137 - o substanţă 
radioactivă. Amândoi știau lucrul ăsta... întâlnirea se încheiase. 
Pentru că, dacă nu întreba, nu va primi un răspuns care s-o 
oblige să spună nu. 

Se ridicară simultan, în timp ce Grens căuta ceva în buzunarul 
interior de la haină, un alt petic de hârtie pe care erau scrise 
niște cifre. 

— Numărul meu de telefon, neînregistrat. Dacă ai nevoie să 
mă contactezi. Avem... pasiuni comune. 

Ea luă hârtia, apoi scoase un pix din geantă și un șerveţel de 
pe masa învecinată și, notând numărul ei, i-l înmână lui Grens. 

Îi zâmbi. 

— Bowlingul? Nu-i așa? 

— Poftim? 

— Bowlingul. Pasiunea noastră comună. 

Ewert Grens zâmbi și el. 

— Fix la asta mă gândeam și eu. 

(J 

Aceeași masă. Același tip de cafea și o gogoaşă, decisese să- 
şi comande şi el una acum. 

Grens își umpluse trei ore hoinărind printr-un cartier în care 
nu i-ar fi displăcut să stea, admirând casele superbe din 
Georgetown, bând apă minerală cu lămâie într-un băruleț și 
încercând să adopte un accent american - ceva ce nu mai 
îndrăznise până atunci - cu trecătorii și chelnerii și cine se mai 
nimerea să se așeze lângă el la bar. 

Când reveni la cafenea, proprietarul îl salută, semn că-l 

recunoscuse, și puse la râșnit o cafea columbiană până să apuce 
Grens să-i dea comanda. 

La 9:30 fix își făcu apariţia un tânăr. 

În pantaloni scurţi kaki și cămașă albă, cu părul negru îmbibat 
de transpiraţie lipit de frunte. Nu se uită în jur, nu-l căută din 
priviri, știa exact încotro se îndreaptă. O porni cu pași hotărâți 
spre masa la care un detectiv suedez mai în vârstă își bea 
cafeaua de seară. 

— Aţi vrut să ne întâlnim, domnule. 

— la loc! 

— Aș prefera să nu fiu văzut aici, cu dumneavoastră, 
domnule. Am venit doar să vă dau asta. 

Un alt stick USB îi fu pus în faţă. Grens începea să se 
obișnuiască. 

— la loc. Altfel, întâlnirea noastră o să pară exact ce nu vrei 
să pară. Și apoi poţi să pleci. Am comandat o cafea grozavă. Nu 
e nevoie s-o bei dacă nu vrei. Dar trebuie să rămâi 15 minute 
aici. 

Broboane de transpiraţie i se prelingeau pe frunte. | se citea 
în ochi. În felul în care se mișca. 

Tânărul era foarte speriat. 

— Și nu e nevoie să mă iei cu dumneavoastră. Trebuie să 
putem sta de vorbă. Ca să poată părea ceva firesc. 

Tânărul se așeză și se uită fix la masă, șovăind, în cumpănă. 

— Vorbește-mi. Trebuie. Despre ce vrei tu. Și ar fi cazul să și 
zâmbești. 

Grens așteptă. În timp ce tânărul îngrozit își ridică privirea și 
încerca să se adune. 

— Mă cheamă Eddy. Cred că e de-ajuns numele mic. Lucrez 
ca operator de sateliți - la Naţional Geospatial-intelligence 
Agency. NGA. Mulţi oameni ne confundă cu NSA-ul. Eu sunt unul 
dintre cei patru repartizaţi să monitorizeze Columbia. 

— Bun. Bravo! Bea și din cafea! 

Detectivul-șef împinse paharul înalt, plin ochi, peste masă, 
spre tânăr, care-și dregea glasul. 

— Din câte am... înțeles, Sue Masterson zicea că asta are 
ceva de-a face cu președintele Camerei? Că ar putea fi o treabă 
foarte bună pentru el, o ocazie specială? Că unul dintre agenţii 
sub acoperire ai DEA are nevoie de aceste informaţii în 
încercarea de a-l localiza? 

Tânărul asudat îi studie chipul lui Grens, pentru prima dată, 
poate. Căutând o confirmare. Grens încuviinţă. 

— Exact. 

— Președintele Camerei ne vizitează frecvent la NGA. Stă 
lângă mine, ia parte personal la operaţiunea de supraveghere. E 
singurul care chiar îmi spune Eddy. E un om cumsecade. Fac 
chestia asta de dragul lui - transmit informaţii cuiva dintr-o altă 
țară, îmi pun în pericol viitorul, libertatea. De dragul lui. 

Nu-l interesa paharul plin. Dar strângea în mână stickul USB. 

— Aici e concentrată toată activitatea mea infracţională. 
Numărul de sateliți, gradul de secretizare: TOP SECRET. 
Ferestrele temporale din toată lumea, gradul de secretizare: 
COSMIC TOP SECRET ATOMAL::. Poziţia specifică a unei ferestre 
cu durată îndelungată în care sateliții nu converg, între 00:37:01 
și 00:40:00. Fix trei minute. Vă dau toate astea acum. Pentru că 
Sue Masterson m-a rugat s-o fac. Și am încredere în ea. 

Când se uită la ceasul de la mână, i se albiseră articulațiile, și 
apoi hotări să lase stickul din mână. 

— Au trecut 15 minute. 

Scaunul hârșâi strident pe podea când se ridică. 

— Această întâlnire n-a avut loc. 

Și, cu asta, plecă. 

Fără să se întoarcă și cu pași la fel de hotărâți ca la venire. 

Ewert Grens așteptă să-l vadă dispărând în noaptea răcoroasă 
din Georgetown. Apoi întinse mâna peste masă și luă atât 
stickul USB, cât și paharul neatins - ar fi fost păcat să irosească 
o cafea așa delicioasă. 


13 Clasificare ce indică gradul maxim de secretizare în sistemul american. (W.t.). 

16 camere de filmat plasate în casa scării, în apropierea ușii, 
în garaj și într-un cerc pe stradă, pe o rază de 300 de metri - 
toate echipate cu senzori de mișcare. Nu mișca nimic, pe lumină 
sau pe întuneric, fără a fi înregistrat de acele camere. Piet 
Hoffmann parcurse rapid înregistrările din cursul nopții. Nimic 
ieșit din comun. Copie înregistrarea pe un hard disk extern... în 
caz că ar fi avut nevoie s-o mai parcurgă o dată. 

Era așa de liniște! Era singur în bucătăria provizorie a 
apartamentului cu două camere. 

Zofia era în dormitorul lor comun, băieţii, în camerele lor, cu 
ușile deschise - un cor de respiraţii greoaie, pe ritmuri diferite. 

Se trezea în zori, același ritual în fiecare dimineaţă de când 
fuseseră să viziteze ostaticul și introdusese coordonatele în 
satelitul lui particular - în junglă se lumina, vedea cușca, 
precum și restul taberei pentru prizonieri în care era ascuns, sub 
pază, președintele Camerei, Timothy D. Crouse. In dreptul 
pictogramei din colțul din dreapta-sus al ecranului scria „Cușca”. 
Dădu dublu clic pe ea și introduse parola de 12 caractere, cifre, 
litere mari și mici, un punct și virgulă, fulgi de zăpadă digitali în 
mijlocul a toate cele. Și, odată ce parola a fost acceptată, își 
lăsă degetul mare de la mâna dreaptă peste o altă casetă, 
activată de amprenta lui. 

Două secunde. Și apoi programul și transmisiunea se 
deschiseră. 

Din ceva cenușiu începea să se desprindă un contur negru - 
sau verde-închis, de fapt, dar nuanțele se pierdeau, mistuite în 
lumina chioară și la rezoluţia slabă - și începu să deslușească 
alți oameni de-abia treziți învârtindu-se pe acolo, o zi pe cale să 
înceapă. Era imposibil să-ţi dai seama cine și de ce, dar nu ăsta 
era obiectivul lui... el voia să se asigure că satelitul cu lungimea 
de 13 centimetri înregistrează în continuare pata aceea galbenă 
cu un punct negru minuscul în mijloc, că acea cușcă - în care se 
afla omul despre care vorbea toată lumea, un om din cauza 
căruia o naţiune pornise un război, și a cărei localizare pe hartă 
nu o știau - era tot acolo. 

Că soluţia lui de a o scoate la capăt încă era valabilă. 

Hoffmann se întinse și se îndreptă spre Zofia, nespus de 
frumoasă cum dormea, cu brațele desfăcute, în siguranță, în 
ciuda haosului din viața lor. Apoi merse la băieți, care dormeau 

amândoi pe o parte, pe stânga, dar cu pernele și capetele în 
direcții opuse. O săptămână. Atât îi promisese Zofia că va 
aștepta aici. Sechestrată în casa pe care el făcuse eforturi în 
ultimii ani s-o transforme într-un buncăr securizat și monitorizat. 

ÎI sărută pe Hugo pe frunte și băiatul cel mare se trezi, 
mormăi ceva, apoi se întoarse pe cealaltă parte, continuând să 
respire lent. Bău o cafea lângă chiuvetă și apoi se întoarse la 
monitor și la tabăra scăldată în culori mai vii acum, pe măsură 
ce soarele urca zorit pe cer. 

Și apoi îi sună telefonul. 

Mobilul lui cu număr de Columbia, un singur apel, și răspunse 
imediat, pentru că familia lui avea nevoie de odihnă. 

— Da? 

— Peter? Te-ai trezit. 

El Mestizo. După glas, era plin de energie. Era bine dispus, 
aproape voios. 

— Da, m-am trezit. 

— Vin să te iau în 20 de minute. Avem o misiune. 

— Ce anume? 

— Îți spun când ajungem acolo. Echipează-te ca de obicei! 

Echipamentul standard. Un pistol Radom, cuțitul de 
vânătoare, un mini-uzi. 

— În 19 minute, Peter. Te iau din faţa casei. 

El Mestizo îi închise. 19 minute. Asta însemna 10, de obicei. 
Piet Hoffmann cobori în fugă scările, cu bagajul în mână, 
îndreptându-se spre garaj. La ora asta, când nu era trafic, ar 
trebui să ajungă la timp. 

În zona de nord-est a orașului, patru kilometri și un pic de la 
apartamentul din Comuna 6, unde era o sărăcie lucie, până la 
cartierul Los Guaycanes din Comuna 5, unde locuiau familii din 
clasa mijlocie. Un camion blocă o intersecţie, obligându-l să dea 
câteva sute de metri înapoi, câteva căruțe cu legume mergeau 
pe mijlocul drumului, dar altfel nu era nimeni pe străzi, exact 
cum sperase. Opt minute. Și apoi stătea în faţa unei case pustii, 
cu storurile trase, așteptând. 

Deși nu avusese niciun răgaz. Sau poate că nici nu avusese 
nevoie. Avea de gând să supravieţuiască - iar foștii lui 
angajatori, cei care cândva așteptau informaţii de la el, așteptau 
acum un prilej să-l ucidă. Dar trebuia să meargă înainte. Să nu-i 
trezească vreo bănuială lui El Mestizo, ca nu cumva să se 

transforme și el într-un inamic gata să-l ucidă. Încă un pic. Până 
când se terminau toate astea. Până când puteau face ceea ce-i 
ceruse Zofia și ce-și doreau amândoi: să scape de-aici. 

— Neaţa, Peter! 

El Mestizo oprise aproape la picioarele lui. Și avea un aer la fel 
de alert cum sugerase glasul lui la telefon. 

— Bună dimineaţa! 

Piet Hoffmann se urcă în mașină și așteptă ca El Mestizo să 
pornească. Dar bărbatul nu porni imediat. Se uită spre casă și 
arătă într-acolo. 

— Pare întuneric înăuntru. 

— Dorm cu toţii. 

— O profesoară? Și doi școlari? 

— Încă vreo câteva ore. Ai uitat cum era? Cred c-a trecut mult 
timp de când ai fost și tu școlar, Johnny, este? 

El Mestizo zâmbi, era în toane bune, și o luă din loc. Hoffmann 
îl întrebă de patru ori în total în decursul călătoriei de trei ore 
care era misiunea, ce și unde, și niciodată nu primi un răspuns. 
Până când nu mai trebui să-l întrebe. Până când trecură de 
Cartago și se apropiară de o poartă de metal, cu gratii apropiate 
și vârfuri în formă de săgeată care arătau spre cer. Până când 
intrară într-o curte interioară cu fântâni arteziene și flori de un 
roșu-aprins în ghivece de lut, răspândite pe pardoseli de 
marmură. 

Și apoi, cum stăteau în mașină, la câţiva pași de scările de 
piatră în evantai și o balustradă cu mânere rotunde de fildeș, El 
Mestizo îl prinse de braţ, nu brutal, nu ameninţător, mai curând 
ca și cum voia să creeze un moment de apropiere neobișnuită și 
neașteptată. 

— Știu că nu-ţi place chestia asta. S-ar putea să trebuiască s- 
o ameninţțăm pe aceeași puștoaică azi. Dacă o facem, Peter, o 
facem pentru că suntem obligaţi. Pentru că taică-său a luat o 
decizie. Pentru că a ales să nu plătească. M-ai înţeles? 

El Mestizo nu-și retrase mâna, lăsând-o chiar sub cotul lui 
Hoffmann. 

— Orice părere am avea, Peter, trebuie să facem ce avem de 
făcut. Dar n-o să se întâmple azi. Toyas e prost făcut grămadă, 
dar își iubește fata, cum o iubesc și eu pe-a mea, și, dacă-și 
plătește datoria, fetița poate să se joace liniștită. E utilă într-o 
negociere și o să ne întoarcem acasă cu banii pe care gherilele îi 

așteaptă de prea mult timp deja. 

— Utilă într-o... negociere? 

— Da. 

— Doar atât? 

— Da. 

Piet Hoffmann știa, ca și ultima dată, că întinde coarda. Că, 
punând la îndoială metodele șefului, își punea viaţa în pericol. 

Dar uneori faci ceea ce trebuie să faci. 

— Și fata... fata n-o să păţească nimic? 

El Mestizo șovăi, ca și cum nu se hotărâse încă dacă să-l pună 
la respect. 

— Peter... 

Sau dacă să lase să treacă de la el ca să nu-și irosească 
energia înaintea unei misiuni căreia trebuia să-i dedice toată 
atenția. 

— ... ce-i așa de greu de înțeles? Acum ascultă-mă bine: fata 
n-o să păţească nimic. 

Coborâră. 

Și, în același moment, ușa masivă a haciendei se deschise și 
proprietarul apăru în prag, cu un pistol îndesat în pantalonii 
negri, mulaţi, cu braţul prins într-o eșarfă, și de data asta și cu 
un bodyguard la câţiva metri distanţă. Nu mai mulţi, doar unul - 
semn că aveau de-a face cu cineva care considera că riscă să 
iasă în pierdere dacă face vărsare de sânge. 

— Sefior Toyas? Bună dimineaţa! 

El Mestizo bătu din palme și începu să râdă în timp ce se 
apropia de ușă, iarăși chicotitul ăla. Piet Hoffmann se asigură că 
era poziționat tot timpul, ca un scut uman, între bărbatul pe 
care-l proteja și bodyguard. O ţinură până la veranda cu plante 
superbe, opulente, scaune aurite și mese lucioase de marmură. 
El Mestizo se opri la câţiva pași de Toyas și nu-i întinse mâna, 
dar nici nu era îmbiat s-o facă. 

— E vorba de datoria ta, Toyas. O tonă de cocaină. Am venit 
s-o recuperez. 2 500 de dolari per kilogram pentru prima 
jumătate, 2 300 per kilogram pentru a doua. Asta înseamnă un 
total de 2 400 000 de dolari. Plus dobândă. Așadar, să zicem... 2 
500 000 de dolari? 

El Mestizo se aplecă spre el și se uită fix în ochii datornicului, 
ca de fiecare dată. Se uită fix la el. Dar degeaba. Pentru că 
Toyas își feri privirea. Bărbatul cu obrajii brăzdaţi și dinţii albi, 

imaculaţi, se uita concentrat oriunde, numai la El Mestizo nu. Nu 
pentru că i-ar fi fost teamă... ci în semn de dispreț. 

— Nu vă datorez nimic, futu-i! După cum ţi-am explicat și data 
trecută când ai venit. Așa e? 

— lar eu ţi-am explicat că nu e problema mea. Mi se rupe 
dacă ai băgat banii în scrotul lui tac-tu sau în pizda mă-ctii, e 
problema ta, futu-i! 

Părul lung, tuns drept, se legăna odată cu franjurile de la 
haina de piele întoarsă. Libardo Toyas arăta la fel ca ultima 
dată. Era pus pe ceartă ca ultima dată. 

— Unul dintre oamenii voștri a ciripit. Ce am comandat n-a 
mai ajuns la destinaţie. Și, după cum am spus, eu nu negociez 
cu curul. 

El Mestizo nu se putea apleca mai mult spre el. 

Așa că-și împinse gâtul și bărbia în faţă și, pentru că era 
considerabil mai înalt, răsuflarea lui îi scălda fruntea lui Toyas. 
Și, în același timp - la fel de rapid, la fel de neașteptat ca de 
obicei -, scoase pistolul și i-l puse la tâmplă lui Toyas. 

— Ai comandat și ai cumparat prin intermediul meu. Așa că 
vorbești cu mine și mie îmi dai banii. 

Și se întoarse - fără să-i ia revolverul de la tâmpla lui Toyas - 
mai întâi spre bodyguard, avertizându-l să nu încerce vreo 
figură, apoi spre Hoffmann. 

— Peter, du-te și adu-o pe... ăăă, cum o chema, oare... Mirja. 
Pe micuța Mirja! 

Și apoi se întoarse din nou spre Toyas, aplecându-se un pic și 
suflându-i peste obraji de data asta. 

— Și acum ajungem la problema mea, Toyas. Dacă te omor, 
eu nu m-aleg cu niciun ban. Așa că trebuie s-o rezolv altfel - 
trebuie să-ţi omor rudele. Rând pe rând. 

Piet Hoffmann rămase nemișcat, amintindu-și de ultima vizită. 
De o fetiță, un pic mai mică decât băieţii lui, care se 
transformase într-o statuie, de o scenă care fusese simulacrul 
unei execuţii. 

— Peter? 

El Mestizo arătă din cap spre casă. 

— Nu. 

— Nu... ce? 

— Știi ce. 

— Am vorbit despre asta în mașină. 


VP - 257 


Dar n-o să se întâmple azi. 

Toyas e prost făcut grămadă, dar își iubește fata, cum o 
iubesc și eu pe-a mea. 

— Peter? Fă imediat ce-ţi spun! 

În bucătărie. Acolo o găsi Piet Hoffmann. 

Se cocoțase pe barul din bucătărie, de unde avea vedere spre 
chiuvetă și aragaz, stătea acolo într-o rochie galbenă. Impinsese 
deoparte cuţitele și fundurile de tăiat ca să facă loc pentru trei 
păpuși îmbrăcate cu grijă - nu era foarte sigur, dar părea că 
păpușile fac o prăjitură, că întind aluatul. 

Dacă-și plătește datoria, fetița poate să se joace liniștită. 

O luă prin surprindere, nu-l observă decât când el se furișase 
deja în spatele ei și o prinsese, luând-o pe sus și ieșind cu ea din 
bucătărie. Fata protestă, dar mai puţin când el se întoarse și-i 
luă și cele trei păpuși. Atunci nu se mai zbătu așa tare și 
Hoffmann nu mai trebui să-i ţină mâna la gură. 

— Mirja? 

El Mestizo rămăsese exact unde îl lăsase, pe verandă, 
ținându-i un pistol la tâmplă lui Toyas. 

— Mirja, mititico... îl mai ţii minte pe unchiul Johnny? 

Și acum fata se puse pe ţipat. 

— Tati! 

Işi scăpă păpușile din mână, trăgând de brațele lui Hoffmann, 
plângând în hohote. 

— Tati, tati, taaati! 

El Mestizo întinse mâna liberă spre ea, mângâind-o pe obraz. 

— Toyas? Ce zici? Plătești? Sau... fata? 

Libardo Toyas nu-i răspunse. 

Sau răspunse, mai bine zis... îl scuipă pe El Mestizo, 
nimerindu-l pe umăr, ăsta era răspunsul lui. 

Nu-și amintea, de fapt. Cum a ajuns aici, ce s-a întâmplat 
între momentul în care văzuse o fetiță zăcând ca o păpușă în 
braţele tatălui ei și locul ăsta, o scară murdară cu vedere spre o 
piaţă unde adulţii își vindeau mărfurile: legume și fructe, pește 
și carne, genţi și curele. Și unde copiii vindeau moartea. 

Piet Hoffmann era așezat pe acea scară. Cu o cafea fierbinte 
în mână. Era acolo de ceva vreme deja, uitându-se la băieţii 
care așteptau la mesele de lemn de la capătul pieţei. Rolul lor în 
această societate era unul simplu, să primească un pistol și o 
adresă, erau unelte lipsite de orice urmă de demnitate - în 
lumea asta, valoarea se reducea la droguri și la banii obţinuţi 
din droguri. 

Probabil că-și amintea câteva case, da, și le amintea. Și 
silueta albă a unei catedrale. Și un indicator pe care scria 
Cartago. Işi amintea de asta, și-și amintea de păpuşa de cârpă. 
Și cum - înconjurat de acei ochi stinși, care-l urmăreau, 
încercând să-i atragă atenţia - se prăbușise în mașină și, în loc 
s-o pornească spre zona de sud a orașului Cali, îi spuse lui El 
Mestizo că avea o treabă la Medellín. Așa că o să coboare și o să 
meargă să găsească altă mașină. Și, odată ce găsi una, parcurse 
distanţa de 250 de kilometri spre nord. Până aici. Într-un loc 
străin, pe care-l vizitase o singură dată până atunci. 

Se uită la băieţi, majoritatea erau cam de-o vârstă cu băieții 
lui, cu care semănau și nu prea, totuși. Și se întrebă cum era 
posibil ca un om să fie două persoane. Cum putea bărbatul care 
împușcase o fetiță să fie același om cu care el și Zofia își 
petrecuseră după-amiaza la una din cele două haciende ale lui - 
cea la care El Mestizo locuia cu cea mai coaptă dintre femeile 
din viaţa lui. Hacienda era situată la vest de Cali și El Mestizo îi 
întâmpinase la poartă, cu Zaneta și fiica lor - relaxat, pus pe 
glume. Se purtase afectuos, păruse aproape tandru când 
interacţiona cu fiica lui și cu băieţii lui Hoffmann. Vulnerabil, 
înduioșat. Acea afecţiune nu era o prefăcătorie. Îi sărutase pe 
Rasmus și Hugo pe frunte, îi luase pe sus și pe neașteptate îi 
scosese pe toți la aer pentru un răstimp, care se făcu o oră, apoi 
două, îi dusese la grajduri, acolo merseseră, să salute caii, în 
vreme ce Piet și Zofia stătuseră la povești cu Zaneta, râzând și 
savurând romul negru columbian căruia Hoffmann îi prinsese 
gustul. Și, când se întorsese El Mestizo, înconjurat de cei trei 

copii, părea atât de fericit! Piet Hoffmann nu mai citise niciodată 
așa ceva în ochii lui, nici înainte, nici după. 

O fericire sinceră. 

Și apoi momentul ăla. Copila aia. Un alt copil. Fiica altcuiva. 
La fel de micuță. Zăcea nemișcată în braţele tatălui ei. 

Același om care răpise viaţa unui copil. Același om care-și 
trata propriul copil, ca și pe copiii lui Hoffmann sau pe copiii 
prostituatelor de la bordel, cu o afecţiune sinceră. Același om 
care renovase una dintre camerele de la bordel, scoțând patul 
cu cearșafuri roșii și un dulăpior plin cu vibratoare și zgărzi cu 
căluș spre a aduce în loc un ţarc de joacă, scaune pentru copii, 
cutii cu jucării doar pentru copii, angajând o femeie mai în 
vârstă să aibă grijă de ei, punând bani deoparte pentru o creșă 
în incinta bordelului. 

Unul și același om. 

Terminase cafeaua. Piet Hoffmann se ridică și, la una dintre 
tarabele de la capătul pieţei, un soi de restaurant micuț, pe 
singura masă, se vedea o cafetieră, era convins de asta. 

Se îndreptă încet într-acolo. Apropiindu-se de băieţii care 
așteptau, de cealaltă parte a micului restaurant. Copiii cu care 
El Mestizo își făcea treaba de aproape 20 de ani. Probabil că 
văzuse sute perindându-se pe-acolo. De la 100 de dolari se 
ajunsese la 200, dar, altfel, misiunea era neschimbată. Le 
furnizezi un revolver. Le arăţi încotro să îndrepte arma. Aștepţi 
să-și facă treaba. Cam ca atunci când dresezi un câine. Și, 
pentru băieţi, Hoffmann știa că așa era, că pentru ei totul 
începea aici și acum. Cariera lor. Pentru că, în curând, aveau să 
lucreze pentru oameni și mai sus-puși. Ca sicario. Asasin. Eu te 
plătesc... iar tu omori pe cineva în numele meu. Piet Hoffmann 
își luă o cafea, pe-atât de tare pe cât se temuse că va fi. 
Criminali. Și el era unul. Dar exista o diferenţă. De bună seamă, 
existau criminali și criminali? Cel care împușca oamenii pentru a 
supraviețui era un alt tip de criminal? El așa făcuse. Omorâse pe 
cineva în închisoarea din Suedia pentru a putea supraviețui. Și 
omorâse oameni aici tot pentru a supravieţui. Așa era? Oare un 
criminal e întotdeauna un criminal? Oare Piet Hoffmann era doar 
o altă variantă a băieţilor care-și primeau cei 200 de dolari, care 
cumpărau un cadou pentru mamele lor în drum spre casă, fără a 
se gândi vreodată la moartea în sine? Exista vreo diferență când 
Piet Hoffmann omora pentru că nu avea de ales? Ei aveau de 

ales oare? Oare El Mestizo doar forțase regulile un pic - un copil, 
o femeie, cine-o mai fi fost - până când totul s-a redus la o 
misiune? Ca și copiii la care mă uit. Oare eu când o să-mi 
redefinesc regulile? De cât timp sunt aici dacă și eu sunt în stare 
să împușc o fetiță care-și ţine tatăl de mână? 

Acasă. Suntem în drum spre casă. 

Mai ceru o jumătate de pahar. lar femeia căreia îi înmână 
bancnota boțită de un peso îi mai turnă un rând. 

Piet Hoffmann văzuse cum ţine El Mestizo evidenţa tuturor 
băieților pe care-i angajase. Șeful lui întrecuse măsura la 
băutură într-o seară și deschisese unul din seifurile de la bordel 
ca să-i prezinte mândru situaţia conturilor lui bancare, atât cele 
de-aici, cât și cele din Panama, apoi conturile lui mai morbide, 
explicându-i ce însemna de fapt codul. Pagină cu pagină. 
Prenume. Nume. Numărul de asasinate. Câte gloanțe folosise 
respectivul la fiecare asasinat. Și, în sfârșit, aproape de fiecare 
dată când acumulau o experienţă de câţiva ani, data decesului. 

Piet Hoffmann lăsă paharul gol pe masă, îi mulțumi femeii 
amabile și mai făcu câţiva pași pe aleea îngustă, spre ieșire, ca 
să vadă mai bine. 

Voi, toţi cei care staţi aici și așteptați. În 10 ani veţi fi murit. 
Conform singurei statistici care există. 

Făcuse calculele în seara aceea, cu El Mestizo. 

Calcule de probabilitate bazate pe cifre codificate care 
măsurau durata de viaţă a unui tânăr asasin. 

Trei dintre voi vor fi uciși de persoana pe care ar fi trebuit s-o 
ucideţi. Doi dintre voi vor fi uciși de cineva care răzbună 
moartea unei rude. Doi dintre voi vor muri de la cât au prizat, 
doi vor muri în urma unei supradoze, trei dintre voi vor fi uciși 
pentru că știu prea mult, trei vor cădea victimă unor gloanțe 
trase de polițiștii care vor să nu vă mai vadă pe străzi. lar puţinii 
dintre voi care vor ajunge la 20 de ani o să muriţi când se va 
duce mândria de a fi aleși, lăsând în urmă rușinea după ce v-aţi 
îndeplinit misiunea. 

Așa merg lucrurile. 

Traficul de droguri, profitul, treburile astea deschid ușa spre 
cele mai întunecate încăperi din ființa umană. 

Cele mai întunecate. 

Cele mai întunecate. 

Tocmai o luase din nou spre ei, de data asta o să meargă 

până la capăt, când o femeie i-o luă înainte. Elegantă, cu un păr 
lung și negru prins în coc, la vreo 35 de ani. leșea în evidenţă în 
timp ce-și croia drum printre tarabele aglomerate, era ceva 
aparte în felul ei de a se mișca prin mulţime. Cineva care 
dispunea de autoritate. Cineva care decidea cine urma să 
moară. Hoffmann o văzu apropiindu-se de băieți. Se înghesuiră 
în jurul ei până când ea îl alese pe unul dintre ei, un puști înalt, 
cu o șapcă de baseball pusă invers, bang bang, he shot me 
down, iar ceilalţi, dezamăgiţi, se întoarseră la locurile lor și se 
puseră iar pe așteptat, bang bang, I bit the ground*. 

Piet Hoffmann așteptă să-și termine femeia treaba, așteptă să 
se facă nevăzuți și ea și cel căruia îi încredințase misiunea. Și 
apoi se apropie. Și opri haita până să apuce să se strângă în 
jurul lui, arătă spre unul dintre ei, făcându-i semn să se apropie. 

— Mă recunoști? 

— Mda. 

— Ești sigur? 

— Eşti prietenul metisului. 

Hoffmann arătă din cap spre treptele pe care stătuse mai 
devreme, acolo fuseseră, într-acolo se îndreptară. 

— la loc. 

— Aici? 

— Da. 

Băiatul de 12 ani, cu tricoul prea larg, se uită spre colegii și 
contracandidaţii lui și păru surprins de cât de limpede se vedea 
de-acolo. 

— Camilo, așa-i? 

— Da. 

— Și aștepți o misiune? 

— În fiecare zi. Ce ai pentru mine? 

Autoritate. Piet Hoffmann își aminti că observase lucrul ăsta 
de ultima dată. Acest băiat de 12 ani - care nu era înalt, nici n- 
avea un aer fioros - dădea o impresie de stăpânire de sine care-i 
aminti de femeia pe care tocmai o văzuse, domnind peste tot. 

— De câte ori ai...? 

— Până acum? 

— Da. 

— De 25 de ori, señor. 


14 în traducere: „poc-poc, m-a împușcat”, „poc-poc, am căzut la pământ”. Versurile 
unei melodii celebre din anii '60, interpretată în versiunea originală de Cher. (N.t.). 

O demnitate vădită. Chiar și-așa, se întindea ca să pară mai 
înalt. 

— 25. 

— Deci... care e misiunea mea? Sunt rapid, señor. Și folosesc 
doar două gloanțe. 

Alcătuind un pistol cu mâna dreapta, o ridică și mimă că trage 
în piept și în frunte. 

— Când ești plătit. Pentru o misiune. Ce faci cu banii? 

— Asta-i treaba mea. 

— Dacă vrei misiunea asta, o să-mi răspunzi. 

Camilo, copil și asasin profesionist, îl studie pe Hoffmann ca și 
cum îl cântărea, apoi ridică din umeri. 

— 100 îi dau maică-mii. Restul pun în cutia mea de metal. 

— Cutie de metal? 

— Una turtită. Ca pentru bomboane. 

— Și pentru ce sunt banii ăia? 

— Economii. 

— Îi economisești? Pentru ce? 

— Pentru mai târziu. 

Piet Hoffmann se întoarse spre piaţă, care clocotea de viaţă, 
opusul vieţii de zi cu zi a băiatului. Îi economisești? Pentru mai 
târziu? N-o să mai ai mult de trăit, ca toţi ceilalţi, nu știi asta? 

— Bine. Uite care e misiunea ta. 

O unealtă care servea unui scop. Era cineva. Pentru o clipă. Și 
îi sclipiră ochii când Piet Hoffmann scoase un teanc de bancnote 
de 100 de dolari din buzunarul de la haină. 

— Salariul tău. 

Hoffmann îi întinse două bancnote și băiatul le luă cu mâna 
întinsă, așteptând și altceva. 

— ȘI...? 

Altceva - care nu mai veni. 

— Am nevoie de... armă. 

— N-o să primești una azi. 

— Un pistol. Merge și un pistol. 

— Nu primești nimic. 

Camilo se uită la angajatorul lui și își duse mâinile la 
beregată, prefăcându-se că strânge. 

— Nimic? Să... vrei să... să-l omor cu mâinile goale? 

— Nu omori pe nimeni. 

— Nu înțeleg. 


VP - 263 


— Nu trebuie să faci nimic. 

— Atunci îmi dai o misiune sau nu? 

Piet Hoffmann mai scoase două bancnote de 100 de dolari din 
teancul botit. 

— Misiunea ta e să nu împuști pe nimeni azi. 

— Tot nu înţeleg. 

— Ar trebui să te duci acasă acum. Și, de data asta, ești plătit 
dublu. li dai mamei tale 200 de dolari. Pui 200 în cutia de metal. 
Și o lună de-acum înainte nu te mai întorci aici. 

— O lună? Nu pot. 

— Pentru asta primeşti banii. Eşti plătit dublu. Ca să nu 
împuști pe nimeni o lună. 

Camilo se așeză pe suprafața neregulată a scării, uitându-se 
în gol, fără să vadă mulţimea care mișuna mereu pe-acolo, fără 
să audă zumzetul vocilor care se auzeau mereu pe-acolo. 
Tocmai primise 400 de dolari ca să nu facă nimic. O sumă 
astronomică în lumea lui. 

Ar fi trebuit să înceapă să râdă, să chiuie, să danseze. Dar n-o 
făcu. 

— Cei de-acolo... sunt doar niște începători. 

Se ridică de pe treptele de piatră, arătând spre bănci și spre 
latura unde, după cum știa Hoffmann, stăteau cei mai mici. 

— lar ăia... 

Își mișcă un pic braţul scheletic, arătând spre niște puști mai 
mari aflaţi la capătul opus, pe cealaltă latură. 

— ... au tras doar de câteva ori. Dar eu... 

Se bătu cu palma în piept acum. 

— ... sunt un sicario. 

— Serios? 

— Am 25 la activ. l-am privit în ochi de fiecare dată. Primesc 
200 de dolari pentru fiecare om pe care-l împușc și... 

— Da. Și acum primeşti 400 de dolari ca să nu împuști pe 
nimeni. 

Băieţelul rămase pe loc, bătându-se cu pumnul în piept. Era o 
societate putredă până în măduva oaselor, iar el era... mândru. 
Era vorba de bani. Dar și de ceva mult mai important de-atât, de 
validare. De identitate. In lumea lui, puştiul era un sicario. ȘI 
acum i se răpea treaba asta prin faptul că i se ofereau bani ca 
să nu omoare pe nimeni. 

— Bine? 

Când nimic nu mai are noimă. Când totul a degenerat. 

Piet Hoffmann îl văzu pe băiat chibzuind, reflectând la această 
întrebare stranie. Oare era posibil să facă mai mult să nu ucizi 
oameni? 

Când traficul de droguri îţi arată latura cea mai hâdă. Când o 
viaţă de om valorează câteva sute de dolari, iar călăii au 10-12 
ani. Când profitul este măsurat în copii care fac pe asasinii, ăsta 
e un simptom al unei orbiri absolute. 

— Bine. 

Puștiul slăbănog încuviinţă, întinse mâna și luă banii. 

— O să rămân acasă. O lună. 

Și apoi plecă. 

Camilo, 25 la activ. 

Când o să te oprești? 

La 30? 40? 50? 

Câţi vei omori până să te omoare cineva? 

După ce băiatul dispăru, înghiţit de mulţimea din piață, 
contopindu-se cu zumzetul de-acolo, Piet Hoffmann plecă și el. 
Se îndreptă spre mașină. Era momentul să se întoarcă acasă. 

Sue Masterson se simți izbită în plin de valul de căldură. 
Încărcat de o umiditate sufocantă, care îţi adăsta pe piele. În 
perioada asta a anului o lovea de fiecare dată când trecea pe 
lângă agenţii de pază în uniformă și ieșea pe ușă, după o zi 
lungă de muncă la sediul DEA. Viaţa la Washington. După atâtea 
ore petrecute la adăpost, în birouri răcoroase, cu aer 
condiționat, uitai că te afli într-un loc cu climă subtropicală. 
După câţiva pași, deja îi picurau broboane de transpiraţie pe 
frunte. Dar îi plăcea. Sau, mai curând, era un lucru de care avea 
nevoie, ca și cum ar fi marcat încheierea răstimpului în care 
trăia sub o ameninţare constantă, înconjurată de bodyguarzii 
omniprezenţi. În fiecare zi, indiferent de anotimp, făcea pe jos 
drumul dinspre și înspre casa ei de pe Rezervoir Road, în 
Georgetown, 45 de minute dimineața devreme și după-amiaza 
târziu petrecute în lumea ei, dar totodată și într-o altă lume, un 
timp în care își limpezea gândurile, inspirând haos și suflându-l 
din plămâni în chip de ordine. 

Tocmai își cumpărase sticla obișnuită de apă la magazinul din 
colț - ai cărui proprietari erau doi soți cărora nu le mai păsa 
dacă cicăleala și certurile lor aveau loc de faţă cu mușteriii - 
când îi sună telefonul. Telefonul ei personal. Un apel de la un 
număr pe care nu-l recunoștea. Nu. Era prea curând. De-abia 
ieșise, nici măcar nu începuse să simtă că s-a pornit la drum. 
Asta era răgazul ei, așa că-și băgă telefonul la loc în geanta pe 
care o ţinea atârnată pe umeri, ca pe un rucsac. Sună din nou. 
Același număr. 

— Da? 

Părea iritată, știa. Asta era și ideea. 

— Bună ziua, Sue. 

Dar poate că vocea de la celălalt capăt al firului nu înțelegea 
asta. Sau persoanei nu-i păsa. 

— Sau bună seara? Nu mai știu nici eu, m-a bulversat 
diferenţa de fus orar. Sau cel puţin organismul meu e bulversat. 

O voce de bărbat. Nu era american. 

— Sunt prietenul tău de ieri, de la cafenea. 

Grens. Detectivul suedez. 

— Bună seara. Credeam c-am încheiat discuţia. Că ai plecat 
deja? 

— M-am răzgândit... ieri a fost atât de plăcut! Așa că iar am 

venit aici. La același local, la aceeași masă. La Saxby's Coffee, 
pe 35% Street. Am stat aproape toată ziua aici. Sau, ca să fiu 
sincer, am stat toată ziua. Servesc un mic dejun grozav. Ca și 
prânzul. Știai? 

— Nu, nu știam. 

— Cafeaua. Gogoșile. Sue, nici nu știi ce pierzi. 

— M-ai sunat să-mi prezinţi meniul lor? 

Se auzi zornăitul ceștii de porțelan pe farfurioară. Și apoi 
cineva sorbind, lipsit de inhibiţii. 

— Aș vrea să ne vedem. Din nou. Îţi fac cinste cu o cafea. 

Sue Masterson o ţinu tot înainte prin valul de căldură și 
umezeală. Bărbatul părea treaz. O engleză cu un accent 
pronunţat, dar era sigură că-l înţelege bine. 

— Imi pare rău, domnule detectiv. Mă duc acasă, să fac un 
duș rece. 

— In cazul ăsta... pot să te rog să te duci un pic mai târziu 
acasă azi? 

Traficul curgea întruna. Se făcuse roșu la semafor. Și deja își 
golise sticla de apă. 

— Pentru ultima dată, Grens... 

— Mi-aș dori foarte tare să vii, Sue. E vorba de bowling, știi. 

— De bowling? 

— Pasiunea noastră comună. N-am apucat să terminăm 
discuţia despre asta. 

e 

Stătea la aceeași masă, cu o cafea fără lapte și o farfurie pe 
care erau firimituri de la cel puţin trei feluri de prăjituri. În 
dreptul scaunului ei era o cafea mare și-i pusese o farfurie 
deasupra ca să nu se răcească. Ba chiar îi trase și scaunul, 
îmbiind-o să se așeze. 

— la loc, doamnă. 

_ Ea rămase în cumpănă, codindu-se dacă să se așeze sau nu. 
Incepea să pară că-i face curte. 

— Nu știu, domnule detectiv, poate c-ai interpretat greșit 
lucrurile, dar, pentru orice eventualitate, nu caut o relaţie. 

El făcu semn spre scaun. Și îi zâmbi, un zâmbet care nu 
dispăru imediat. 

— la loc, doamnă director. Cu siguranţă înțeleg de ce i-ai 
căzut cu tronc lui Erik Masterson și nici eu n-am partener și sunt 
o partidă pe cinste - am un corp ca la 20 de ani și nu m-am mai 

schimbat de ieri -, dar nu e vorba de noi doi. Ci de copilul 
nostru. 

Bărbatul supraponderal, care mergea șchiopătat, rămase în 
expectativă. 

— De asemenea - m-am mai îndrăgostit de o colegă o dată și 
nu s-a terminat cu bine. Nici pentru mine. Așa că, deși sunt 
complet irezistibil, o să te rog să menţinem o relaţie strict 
profesională. 

Îi zâmbi din nou și ea luă loc, ridicând farfuria și simțind cum 
se ridica aburul. 

— Ei bine? 

O ceașcă plină pe jumătate. 

— Grens? Sunt la fel de obișnuită cu interogatoriile ca și tine. 
Mi s-a luat de ele. Așa că... vrei ceva? Mă așteaptă dușul. 

O jumătate de negresă. 

— Da. Vreau să-mi faci o favoare. Să-i faci o favoare 
prietenului nostru comun. 

— l-am făcut una ieri - m-am asigurat că primește informaţiile 
despre breșele temporale. Am lucrat toată ziua la ce mi-a cerut 
- fibrele de carbon și înregistrarea cu submarinul, cu cei opt 
soldaţi s-a rezolvat repede, dar nu și cu cesiul-137. M-am expus 
unor riscuri atât de mari, încât nu le-ai putea înţelege. Dar cu 
asta, basta. 

— Nu chiar. 

Sue lăsă din mână ceașca pe care tocmai o ridicase. 

— Poftim? 

— Mai e ceva. 

— Mai e... ce? 

— Mai ai ceva de făcut. Ca el să scape cu viaţă. Ca să scape 
cu viață amândoi - și el, și omul din junglă. 

— Am făcut destule. 

— Doar asta mai e. Și apoi ai scăpat. 

Privirea ei era tăioasă, concentrată, pătrunzătoare - genul de 
privire pe care Anni i-o arunca lui Grens când el întrecea 
măsura. Îi ducea dorul în fiecare zi. 

— În cazul ăsta, Grens... de ce naiba nu mi-ai pomenit de ieri 
de asta? 

Îi întâlni privirea, simțind cum îl străpunge cu totul. 

— Pentru că am vrut să devii părtașă la asta. Aveai nevoie de 
timp să te gândești, să simţi. Să te culci cu gândul ăsta. Să te 

trezești cu gândul ăsta. Dacă ţi-aș fi spus de ieri ce urmează să- 
ți spun acum... Dacă aș fi venit cu toate lucrurile astea și te-aș fi 
forțat la mai mult, iar tu ai fi protestat și ai fi refuzat, atunci n- 
am mai fi ajuns până aici. 

Ea rămase tăcută o bună bucată de vreme. 

— Măcar ești sincer. 

— Când e în interesul meu. 

Chelnerul se strecură în spatele lor fără să-l observe vreunul 
din ei, strânse ceștile și farfuriile și îi întrebă dacă mai doresc 
ceva. 

Ewert Grens se uită la invitata lui. 

— Mai vrei ceva? 

— Nu, mulțumesc. 

Grens făcu semn din cap spre chelner. 

— Eu vreau o cafea. Tot fără lapte. Și o negresă mai mică. 

— Sunt la dimensiuni standard. 

— Atunci una de-aia. 

Și îi făcu cu ochiul lui Masterson. 

— Am un corp ca la 20 de ani. Nu mai mult de o prăjitură 
odată. 

Și apoi se aplecă peste masă. 

— Prietenul nostru are nevoie de o ultimă favoare. O 
înțelegere oficială cu Casa Albă. 

— O înţelegere? 

— EI îl eliberează pe președintele Camerei și vi-l aduce teafăr 
și nevătămat, iar voi îi ștergeți numele de pe lista neagră. Și 
vrea un document semnat care să ateste asta. 

Se auzi un zgomot de sticlă spartă în momentul în care o tavă 
căzu pe podea, iar un chelner scoase capul din bucătărie, roșu 
la faţă. Privirea lui Sue Masterson se schimbase, din tăioasă 
devenise glacială. Întocmai cum reacţiona și Anni când el 
întindea și mai mult coarda. 

— Și cine sugerezi c-ar trebui le prezinte această propunere? 

— Presupun că șefa DEA are pregătirea necesară să poarte o 
negociere? Poate că ea ar fi o candidată bună? 

— Aici nu e vorba de o negociere cu persoane din lumea 
interlopă. 

— Atunci, cum ai descrie modul cum l-a tratat Casa Albă pe 
Hoffmann? 

Se înserase de-a binelea. Fusese rugată să aștepte cu răbdare 
să se elibereze un loc în agendele lor încărcate. Işi umpluse 
timpul mergând acasă, făcând un duș prelungit, mâncând ceva 
și venind agale încoace. Acum Sue Masterson intră din nou în 
Casa Albă, străbătând culoarele vaste, trecând pe sub tavanele 
înalte și totuși apăsătoare. Şi era exact ca înainte, și totuși nu. 
De data asta erau doi agenţi de securitate. De la Serviciile 
Secrete, în uniformă neagră cu o insignă aurită în piept, și 
primiseră noi instrucțiuni - unul mergea în față, celălalt în urma 
ei, ceea ce fusese un gest de curtoazie devenise suspiciune pe 
faţă. 

Sindromul supravieţuitorului. 

Așa i se spunea - sentimentul de vinovăţie pe care îl ai când 
n-ai reușit să salvezi pe cineva de la moarte, în timp ce tu ai 
scăpat. 

Și asta o silise să accepte solicitarea deloc rezonabilă a lui 
Grens de a programa o discuţie în care să abordeze singurul 
subiect de care fusese somată să se ţină departe. 

Spre deosebire de data trecută, ușa de la biroul 
vicepreședintei era închisă acum. Sue Masterson bătu, auzi un 
intră!, înclină din cap spre femeia așezată la biroul din lemn de 
stejar - ochelarii roșii nu-i mai atârnau pe piept de data asta, ci 
erau pe creștetul capului, ca și cum ar mai fi avut un rând de 
ochi. Șeful de stat major stătea în colțul opus al canapelei albe 
și trântise pe podea pernele îndesate. Dar reacţionă la fel de 
prietenos ca ultima dată, făcându-i cu ochiul. 

— Doamnă vicepreședintă Thompson, domnule șef de stat 
major Perry. Vă mulţumesc că aţi acceptat să ne întâlnim așa 
din scurt. 

Nu se auzea nimic dinspre șemineu, dar i se păru că se mișcă 
ceva în oglinda mare, cu ramă aurită, când trecu prin dreptul ei 
- Sue Masterson se întrebă cine-o fi fost, apoi își dădu seama că 
era umărul ei. Se opri între fotoliile în care stătuseră directorii 
CIA și FBI data trecută, așteptând să fie invitată să ia loc. 

— Doamnă director Masterson? 

Când i se adresă, Thompson era roșie toată. 

— Ce n-ai înţeles când ţi-am spus rupe orice legătură cu 
informatorul dacă nu vrei să fii dată afar? 

— Am înțeles. Și nu am luat legătura cu el, nici nu l-am lăsat 

să mă contacteze. 

— Eu nu asta am înţeles din cererea pe care ne-ai transmis-o 
prin intermediul secretarei mele. Ai spus că e ceva crucial 
pentru operațiunea noastră din Columbia și că are de-a face cu 
securitatea națională. 

Sue Masterson rămase în picioare. N-aveau de gând s-o invite 
să ia loc. 

— Însă am primit informaţii prin intermediul unui tert. 

— Nu-i același lucru? 

— Nu e deloc același lucru. 

— O interpretare foarte liberă. 

— Tocmai de-asta veţi vedea că nu am acţionat împotriva 
voinţei dumneavoastră. 

Era straniu să privești puterea de sus, ca un satelit - în părul 
blond al vicepreședintei se vedeau rădăcinile cărunte, iar 
bărbatul rotofei de pe canapea, care-și răsfoia hârtiile, începuse 
să chelească. 

— Am fost rugată să vă împărtășesc o propunere. 

Niciunul nu reacţionă, niciunul nu scoase o vorbă. 

Lui Sue Masterson îi era greu să stea cu faţa la amândoi în 
același timp și hotărî să înfrunte privirea impenetrabilă a lui 
Thompson, o privire în care nu-și dorea să se piardă. 

— Mă aflu aici ca reprezentant al unei persoane din Columbia 
care știe locul exact unde este ţinut președintele Camerei. 
Această persoană dorește să propun o înțelegere. Statelor 
Unite. Nouă. Și, dacă acceptaţi, ar însemna eliberarea 
președintelui Camerei, iar viața lui ar fi cruţată. 

— Politica noastră pe această temă este clară. Statele Unite 
nu negociază cu infractorii. 

— Și, după cum v-am spus la rândul meu, individul în numele 
căruia negociez a fost angajat de noi, plătit de noi, lucrează 
pentru noi. 

Scoase stickul USB din buzunarul de la pantaloni, făcu un pas 
în faţă și îl puse în mijlocul biroului lui Thompson. 

— Știu c-o să vreţi să vedeţi asta... este cușca în care se află 
Crouse chiar acum. Persoana asta știe unde se află cușca și cum 
să-l elibereze. 

— Ştie... unde se află Crouse? 

— Da. 

— Imi pare rău, Sue. Niciunul dintre noi nu poate fi convins de 

asta. 

— Știe poziţia exactă. Dar, spre a-l elibera pe Crouse, vrea un 
acord scris. Odată ce ni-l livrează teafăr pe președintele 
Camerei, vrea ca Șaptele de Cupă să fie șters de pe lista neagră. 
O viaţă în schimbul alteia. 

— Nu. 

De data asta îi răspunsese șeful de stat major. 

— Chiar dacă ce spui tu e adevărat. Ti-am mai explicat, Sue. E 
vorba de încrederea pe plan internaţional. 

— Dacă președintele Camerei, unul dintre cei mai influenţi 
oameni din lume, este eliberat și mulțumește oficial 
specialiștilor americani, asta ar inspira încredere. 

— Nu. 

Acum era rândul vicepreședintei. 

— E de neconceput să negociem cu un infractor, ca și ideea 
că un om, de unul singur, poate da de urma unui ostatic, poate 
învinge o forță superioară numeric, poate elibera ostaticul și 
apoi să-l conducă la un loc sigur. 

— Știţi de ce e capabil. 

— Știm doar ce ne-ai spus tu. 

— Chiar nu înțelegeţi? E cel mai bun informator cu care am 
lucrat în calitatea mea de șefă a DEA - și am destui informatori 
cu care să-l compar, după cum știți. El e cel care s-a infiltrat cel 
mai adânc în organizaţia care a orchestrat răpirea lui Crouse. Și, 
după spusele lui, știe unde se află Crouse. Dar asta îi 
garantează totodată supraviețuirea. Nu ne va dezvălui niciodată 
informaţia fără a primi ceva în schimb. Dacă e șters de pe lista 
neagră, ni-l va livra pe Crouse. Ce aveți de pierdut? In afară de 
prestigiu. 

e 

Vicepreședinta Elena Thompson și șeful de stat major Lauriel 
Perry mergeau unul lângă altul. Mărșăluiau mai curând, stâng, 
drept, la unison. Era ceva involuntar. Era târziu, erau amândoi 
obosiţi, nervoși și se grăbeau să străbată holul și să coboare la 
parter. În Sala de Operaţiuni. Cea mai legendară încăpere din 
Aripa de Vest - nu doar datorită aspectului sau a dimensiunilor, 
când combinai toate secțiunile, nu măsura mai mult de 465 de 
metri pătraţi, ci datorită operaţiunilor care fuseseră iniţiate, 
dezvoltate și puse la punct acolo în cele mai mici detalii. Încă 
mai găzduia masa de conferință aleasă de JFK. Singura încăpere 

care dispunea de tot echipamentul și personalul necesar la o 
asemenea oră și așa, din scurt. Sue Masterson fusese rugată să 
aștepte în biroul vicepreședintei și nu era foarte clar dacă 
trebuia să rămână în picioare, pentru că nimeni n-o invitase să 
se așeze. 

— Obiectivul este încă acolo? 

Operatorul îi salută cu un gest din cap și își văzu de munca 
lentă, monotonă, care le revenea lui și celorlalţi colegi ai săi din 
tura de noapte, trei cu totul - să observe ecranul mare de pe 
perete, vizavi de latura mai scurtă a mesei de conferinţă. 

— Da, doamnă. Obiectivul este încă acolo. Acum îl așteptăm 
și pe următorul. 

Pe ecranul cu plasmă era afișată imaginea filmată din satelit a 
unui oraș care, în ciuda orei târzii, n-avea de gând să meargă la 
culcare. Toate ferestrele hotelului erau luminate. Un șir de 
bordeluri. O stradă dintr-un oraș numit Cali. Următoarea ţintă în 
Războiul Final contra Drogurilor. O clădire care-i aparţinea unui 
bărbat căruia i se spunea El Mestizo, care, de 24 de ore încoace, 
se aflase în interiorul clădirii. Valetul de Cupă. Dar nu era 
suficient. Acum așteptau să ajungă și bodyguardul și tovarășul 
lui constant, El Sueco. Șaptele de Cupă. Data viitoare când mai 
tăiau niște nume de pe listă, avea să fie încă un atac dublu. 

— Le știm rutina... aici se întâlnesc de obicei. Sunt sigur că ne 
apropiem. 

— Și ăsta? 

Șeful de stat major arătă spre un alt ecran mare. 

— Putem să-l folosim câteva minute? 

— Acela e conectat la camerele de pe caschetele Forțelor 
Speciale... dar n-o să fie folosit decât când se lansează atacul. 

— Bun. Poţi să ne arăţi ce e pe stickul ăsta? 

Perry îi înmână stickul USB operatorului, care îl introduse într- 
un computer, aprinse ecranul și le întinse o telecomandă. 

— Funcţionează exact ca o telecomandă obișnuită. De aici se 
pornește, ăla e butonul de pauză și volumul este... butonul ăsta. 

O imagine filmată prin satelit, exact ca aceea de pe celălalt 
ecran. Dar diferenţa era că în asta nu se vedea absolut nimic. 
Sue Masterson le spusese ceva despre junglă, noroi și acoperișul 
unei cuști. Ei nu văzură însă decât niște pete de verde și maro, o 
undă de gri și ceva care părea să fie un punct galben. O 
înregistrare tulbure, nefocalizată, care ar fi putut să fie orice. 

Care dura 25 de minute. 

Oricât ar fi plimbat cursorul înainte și înapoi. 

— Ai o clipă? 

Vicepreședinta îi puse mâna pe umăr operatorului. 

— Poţi să ne ajuţi să interpretăm acest videoclip? 

Operatorul roși. Vicepreședinta tocmai îi pusese mâna pe 
umăr. 

— Desigur. 

Se uită la ecran în tăcere un minut și încă un minut. 

— E... ojunglă, doamnă vicepreședintă. Filmată din satelit. 

— De asta ne-am prins și noi. Dar ce-i aici? 

Thompson arătă spre o pată galbenă aflată cam în centrul 
imaginii. 

Și, în centrul acelei pete, o pată mai închisă la culoare. 

— Ce ai zice că este? 

Operatorul mări imaginea. 

— Imi pare rău... Nu pot să vă ajut prea mult, pentru că 
imaginea a fost mărită deja la maxim. Pe porţiunea aceea, pe 
pata galbenă cu punctul negru înăuntru pe care mi-aţi arătat-o, 
pixelii se descompun imediat ce încerc s-o prelucrez. 

— Dar ce vezi? Interpretezi imagini zi de zi. 

Nu-și luase mâna de pe umărul lui. 

— Ar putea fi, și acum doar îmi dau cu presupusul... o casă 
minusculă. O cocioabă. Sau un bolovan. 

Bărbatul se aplecă și mai mult spre ecran. 

— Ar putea să fie... s-ar putea să sune straniu, dar ar putea să 
fie - cu un pic de imaginaţie - un tavan de bambus. Și aici ar 
putea să fie niște gratii de bambus. Sau ar putea să fie doaro 
iluzie optică. Din cauza pixelării. 

— Și pata neagră din mijlocul celei galbene? 

— Cu un pic, nu, cu foarte multă imaginaţie, ar putea să fie... 
un om. Dar, după cum spuneam adineauri - ajungi la iluzii 
optice când imaginea e de o calitate așa proastă. Sau poate că e 
un condor așezat pe un arbore de cauciuc? Sau o maimuţă mai 
mare care stă pe un ciot de copac? Sau... mă rog, înțelegeţi ce 
vreau să spun. 

— Da. E o amăgire produsă de disperare. Mulţumim. 

Doamna vicepreședintă și domnul șef de stat major așteptară 
în tăcere, în timp ce operatorul devenea atent la cel de-al doilea 
ecran, misiunea lui principală - să monitorizeze următoarea 


VP - 274 


țintă, un bordel deţinut de Valetul de Cupă, așteptând răbdător 
sosirea Șaptelui de Cupă, semnalul că puteau lansa un dublu 
atac. Începură să șușotească. 

— Sue Masterson a intrat în legătură cu un individ pe care i- 
am interzis să-l contacteze. 

O știau amândoi. 

— Și, în mod evident, e dispusă să spună orice. 

Şefa DEA-ului era terminată. 

— Tocmai și-a pierdut postul. 

Stickul USB care nu însemna nimic îi fusese înapoiat lui 
Thompson, care era gata să iasă, când Perry o opri. 

— Așteaptă! 

Thompson se conformă și aşteptă. 

— Sue Masterson trebuie înlăturată. Și treaba asta mă 
întristează, Elena, știi. Îmi era simpatică, încă îmi mai este. 
Trebuie demisă, dar nu încă. Trebuie să evităm pe cât posibil 
scandalul cât suntem în mijlocul acestei operaţiuni - ceea ce n- 
ar fi cazul dacă un fost oficial de rang înalt face declaraţii la 
nervi. Atenţia presei nu trebuie deturnată, ca să avem sprijinul 
opiniei publice pentru această operaţiune, de acord? 

Vorbea și mai încet acum. 

— Așa că acum o să mergem la ea. Deschidem ușa și îi 
zâmbim. Îi explicăm că acceptăm... că suntem dispuși să 
negociem. Că, dacă Șaptele de Cupă - care ne interesează acum 
din cu totul alte motive - poate să ajungă la Crouse și să-l aducă 
aici, atunci ne-am înțeles. 

Perry arătă spre ecranul pe care se vedea o stradă plină de 
bordeluri din vestul orașului Cali. 

— Așa o vom potoli... habar n-are că ne pregătim să-l 
eliminăm. Și n-o să știe niciodată exact cum au decurs lucrurile. 
Doar că într-o zi i-a dispărut din vizor. 

Ewert Grens rămăsese la Saxby's Coffee până când 
proprietarul îl rugase politicos să-și termine cafeaua și să plece, 
pentru că era ora închiderii și - adăugase, făcându-i cu ochiul - 
nu prea mai aveau deserturi și cafea columbiană. Noul lor client 
aproape că le epuizase stocul. Detectivul descoperi un bar la 
două străzi distanţă, pe 37", și se așeză la o masă în colţul cel 
mai retras. Comandă o sticlă de apă și o omletă cu măsline 
negre și feta, cu ochii la ce se întâmpla în jur. Mai mulți clienți în 
diverse stadii de ebrietate își puseră paharele goale pe masa lui 
și încercară să intre în vorbă cu oaspetele solitar, care nu făcea 
parte dintre clienţii obișnuiți - dar se lăsară păgubași văzându-l 
cum ridică din umeri și le răspunde în suedeză. 

În afară de asta, nu făcea decât să aștepte. Un răspuns. După 
ce-și jucase ultima carte dintr-o suită de cupă. După ce-și jucase 
atuul. Dacă Sue Masterson era refuzată de oficialii de la Casa 
Albă, nu mai exista nicio soluţie. lar Hoffmann avea să rămână 
pe o listă neagră de pe care numele erau eliminate metodic. 

La 12:30 noaptea o văzu în sfârșit pe geamul mare, 
îndreptându-se spre încăperea din ce în ce mai întunecoasă și 
mai gălăgioasă. Deschise ușa, îl căută din priviri și se îndreptă 
spre masa lui. 

Ewert Grens încercă să-i interpreteze expresia. Neutră. Aerul 
unui profesionist. Își jucase mâna fără să dezvăluie nimic. N-ar fi 
vrut să fie interogată de ea. Viaţa unui om era în joc, 
supraviețuirea lui depindea de ce urma să spună ea. Și... niciun 
semn. 

Așa că-i urmă exemplul. Îi făcu cu mâna și trase un scaun la 
masă, fără să dezvăluie nimic. Deși i se pusese o gheară în piept 
și ceva voia să ţâșnească de-acolo. 

— O bere? 

Ea clătină din cap. 

— Nu, mulțumesc. 

— Ceva mai tare? 

— Am venit doar să-ţi dau răspunsul. Și apoi o iau spre casă. 

El turnă în pahar apa pe care o mai avea în sticlă și bău 
jumătate din ea. 

— Ei bine? 

— Ce? 

— Știi ce. 

Tonul rămăsese neutru. Dacă fusese un răspuns negativ, 
poate că trăgea de timp pentru că-i era prea greu să i-l dea. 
Dacă fusese pozitiv, trăgea de timp pentru că-și permitea. 

— Da, sigur... chestia aia. 

Doar ca să-l zgândăre. 

Așa ar fi procedat și el. 

— Zău așa! 

— Grens? 

— Da? 

— Tocmai aţi primit acordul. 

— În scris? 

— Propunerea a fost acceptată integral. Prin viu grai. Așa 
funcționează înțelegerile oficiale într-un loc ca ăla. Viaţa lui 
Crouse în schimbul vieţii lui Hoffmann. 

Lui Ewert Grens îi venea s-o îmbrăţișeze, se ridică, cu brațele 
întinse în lături, până să-și dea seama ce face. Ea îi luase deja 
entuziasmul drept o încercare de a-i face curte. Se așeză din 
nou și ridică paharul într-un fel de toast și îi spuse că de-acum 
înainte el și Hoffmann promiteau s-o lase în pace. Așteptă s-o 
vadă ieșind, apoi ceru nota și iniţie un apel de pe telefonul pe 
care îl folosea să comunice cu o singură persoană. 

Primiseră undă verde. 

Piet Hoffmann primise un răspuns pozitiv. 

| se va îngădui să trăiască. 

Piet Hoffmann închise telefonul. Ewert Grens și Sue Masterson 
făcuseră ce ţinea de ei. Acum era rândul lui. 

Işi lăsă mașina în garaj, în apropierea locuinţei temporare din 
Comuna 6, și porni să dea o tură pe întuneric, întotdeauna 
dădea roată clădirii în ambele sensuri, ca să se asigure că era 
într-adevăr liniștea care părea să fie. 

Ar fi trebuit să fie mai fericit, ar fi trebuit să jubileze în sinea 
lui. Primise un răspuns pozitiv. O viaţă în schimbul alteia. Dar 
acordul ăsta, care însemnase totul pentru el cu o zi-două în 
urmă, nu mai era de-ajuns. Mai era și altceva. O păpușă de 
cârpă îi stătea în cale. 

Făcuse o tură într-un sens. O luă în sens opus, străbătând 
întunericul dintr-un cartier sărac, fără iluminat stradal. Acoperi 
raza de 300 de metri care intra sub incidența camerelor, 
perimetrul extins. Și, la a doua tură, observă două vehicule pe 
care nu le mai văzuse pe-acolo până atunci, o mașină și o 
camionetă, le verifică numerele de înmatriculare prin telefon și 
o luă din loc odată ce se asigură că proprietarii locuiau de mult 
în zonă. În drum spre intrarea în casă, se opri în dreptul camerei 
14, cea poziționată un pic mai sus, pentru a monitoriza o bună 
parte din zona din faţa intrării, și o reglă cu câteva grade mai la 
dreapta, minimizând un punct mort pe care tocmai îi 
descoperise, unde se intersectau poteca spre tomberoane și 
aleea spre spaţiul care ar fi putut fi o boxă pentru biciclete, dar 
era folosit în principal pentru depozitarea mobilei vechi și a unor 
mormane de anvelope tocite. 

Trei rânduri de scări până la apartamentul cufundat în beznă. 
Dormeau. li plăcea să le asculte zgomotul respirației. 

Erau teferi. 

Habar n-aveau cum e să vezi o fetiță care nu cade la pământ 
doar pentru că tatăl ei o strânge în braţe, disperat, fără să 
înțeleagă. 

Işi dorea să se așeze la masa din bucătărie, să încerce să 
înțeleagă. Că trebuie să nu se abată de la plan. Planul care le 
dădea o șansă de scăpare lui și familiei lui. Și care devenise încă 
și mai limpede în momentul în care El Mestizo omorâse un copil 
într-o negociere pentru bani. 

Dar nu mai avea energie. Întotdeauna, dar întotdeauna, 
găsise tăria, dar unde era acum? Aici, printre cei dragi, putea să 

uite de vigilență, de atenţia constantă, și simţise treaba asta de 
cum deschisese ușa - momentul când se pleoștise, se uscase, 
dispăruse cu totul când tensiunea care-l mâna se risipi și corpul 
lui parcă se dezintegră cu totul. Alunecă și-și pierdu echilibrul de 
două ori pe distanța scurtă până la dormitor, se lovi tare cu 
cotul și fruntea de tocul ușii și se prăbuși în pat îmbrăcat, 
cuibărindu-se în trupul ei cald, dezgolit, adormind de cum o 
înconjură cu braţul. 

Și visă. 

Visă pe cineva care se certa pe bani și care se alese cuo 
gaură în frunte, apoi îngropat adânc în pământ. Visă un copil 
plătit să omoare pe cineva. Auzi în vis ţipetele unui om care era 
torturat cu șocuri electrice și sârmă ghimpată. Și toți reveneau. 
ÎI urmăreau, îl hăituiau. Așa că îi împușcă. larăși și iarăși. Îi 
înjunghie cu un cuţit, îi înjunghie cu sete și ei cădeau la pământ, 
dar se ridicau din nou și continuau să alerge după el. li lovea 
întruna, îi înjunghia, îi tăia cu cuțitul, ei cădeau și se ridicau, iar 
el nu mai putea să fugă, îl lăsaseră picioarele, alunecă și rămase 
zăcând la pământ în timp ce ei se apropiau. 

— Piet? 

Se trezi de mai multe ori. Transpirat, cu cearșafurile grămadă 
la picioarele lui. 

Ultima dată când îl luă somnul, se făcea că e cu o păpușă de 
cârpă - și ea se uita la el și îi vorbea, deși nu avea cap. 

— Piet? Dragule? 

ÎI trezi Zofia, care stătea lângă el în pat, trăgându-l de braț. Și 
plângea. Pentru că-l auzise țipând o bună bucată de vreme. O 
strânse în brațe și o rugă să se culce la loc, îi spuse că nu se 
întâmplase nimic, doar avusese un coșmar, nimic mai mult. 
Rămase întins lângă ea în tăcere, cu braţul pe șoldul ei, până 
când era sigur că adormise, lăsându-se legănat de respiraţia ei 
domoală. 

O sărută și apoi se îndreptă spre bucătăria cufundată în 
întuneric - mai era mult până la ziuă -, aprinzând veioza de 
deasupra aragazului, pentru că avea lumina cea mai discretă. 

Era târziu în noapte și în somn reușise să-l ajungă din urmă, 
să-l prindă. În momentele acelea nu mai putea să se apere. 
Uneori îl urmăreau în vise primele crime comise în Columbia, în 
special bărbatul și femeia pe care îi omorâse la bordel în prima 
lună după ce fusese angajat, despre care își dăduse seama 

ulterior că făcuseră obiectul unui test. Din când în când îi visa pe 
cei doi deţinuţi pe care-i împușcase la închisoarea Apsâs din 
Suedia, pentru a supraviețui. 

Dar nu-i apăreau niciodată așa. Ca în visul cu păpuşa de 
cârpă. 

Se așeză la masa din bucătărie, cu un ziar în faţă, desfăcând 
pagina cu rebusul. Ea îl luase cu ea din casa pe care - ca și 
acest apartament înghesuit - nu ajunsese s-o considere 
niciodată acasă. Același rebus care fusese încă nedezlegat 
deunăzi era pe jumătate completat acum, cu creionul. 

Fata rămăsese atârnată de brațul tatălui ei, neînsufleţită. lar 
el refuzase să-i dea drumul, pentru că, dacă o făcea, viaţa ei i s- 
ar fi scurs printre degete. 

Toyas își câștiga traiul din traficul de cocaină, ar fi trebuit să 
plătească. 

El Mestizo își câștiga traiul din protecția cocainei, el era cel 
care trăsese. 

Dar așa-numitul Ei Sueco tot din asta își câștiga traiul, ba 
chiar era plătit de do; șefi pentru o activitate ce avea de-a face 
cu cocaina. Din acest motiv încărcase transportul la bordul 
vasului și apoi se asigurase că va fi confiscat. Din acest motiv 
intrase în bucătăria acelei hacienda și luase pe sus o fetiţă de 
cinci ani. 

El crease contextul pentru acea împușcătură. 

Nu trăsese el personal. 

Dar nici nu oprise fapta. 

Piet Hoffmann întrecuse o limită și știa că scena avea să-i 
bântuie visele cât timp mai trăia și mai închidea ochii. Asta era 
pedeapsa lui. De fiecare dată când se abandona somnului 
noaptea, avea s-o invite să-i apară, iar ea va rămâne 
suspendată acolo, încercând să-l prindă. 

Peticul de hârtie scris de mână rămăsese unde îl ascunsese la 
plecarea din jungla înfrigurată - împăturit la fundul tecii de piele 
în care-și ţinea pistolul, lângă un mesaj scris la mașină. Se uită 
la rândurile pe care le tăiase deja. Coordonate. Orbita inferioară 
a Pământului. Fereastra temporală. Cesiu-137. Şi la cele pe care 
le mai avea de rezolvat. Bombă în prismă. Scuter subacvatic. Și 
apoi mai adăugă un rând jos de tot, unde mai rămăsese un pic 
de loc. 

Valiză. 

Zofia avea dreptate. 
Trebuia să plece cu toții de-aici. 
Să se întoarcă acasă. 

Zorii zilei. lar ei încă nu se treziseră. Persoanele care 
însemnau totul pentru el. Zofia. Hugo. Rasmus. Așa stăteau 
lucrurile. Nimic, nu exista nimic fără ei. lar el... el exista doar 
prin ei. 

Ei dormeau, dar el nu putea dormi. Se gândea la un plan legat 
de ce-i stătea în cale. 

Se auzi scârțâitul ușii de la dormitor, apoi niște pași desculți 
pe podeaua care scârțâia și ea. Zofia. îl înconjură cu braţele 
calde încă din culcuș, lăsându-i două sărutări pe gât. 

— Ce faci? 

— Mă... gândesc. 

— La ora asta? 

— Trebuie să plec în curând. 

Îi prinse mâinile într-ale lui și i le sărută, rând pe rând, de 
două ori fiecare. 

— Mi-ai acordat o săptămână, Zofia. Am consumat două zile 
până acum. Și mai am nevoie de încă vreo două. Dar, când mă 
întorc, condamnarea mea la moarte va fi dispărut. 

N-avea mult de mers până la primul popas. O jumătate de oră 
cu mașina până într-una din suburbiile de la sud de Cali, un pic 
mai încolo de Jamundi. Singur în mașină, fără armură, fără 
protecţie, aici gândurile lui nu mai încercau să se ascundă. 
Adevărul. Adevărul era că nu era nici pe departe atât de sigur 
pe capacitatea lui de a rezolva problema pe cât se străduia s-o 
convingă pe Zofia. Oare ea îl credea? Nu era sigur. Probabil că 
nu. Îl cunoștea mai bine decât se cunoștea el însuși, știa să 
citească în glasul și gesturile lui lucruri de care el însuși nu era 
conștient. Dar nu-i spunea nimic, nu lăsa să se vadă nimic, 
înţelegea la fel de bine ca el că degeaba și-ar mai fi exprimat 
neliniștea acum. 

Se opri în apropierea unei clădiri industriale mai mici, pe un 
teren pavat alandala. O tipografie care dăduse faliment recent. 
În astfel de locuri erau plasate aceste laboratoare mobile, se 
închiria pe câteva luni un spaţiu disponibil temporar, cât timp 
proprietarul căuta un nou chiriaș. Această versiune a lui Carlos, 
numele pe care îl foloseau toți chimiștii, îl întâlnise de două ori 
pe Hoffmann, dar niciodată aici, unde se instalase de o lună și 
avea să mai rămână încă o lună, înainte ca operaţiunea să se 
mute din nou într-un complex asemănător din Medellin. Căutat 

constant, unul dintre puţinii din Columbia care știau să 
transforme cocaina într-un produs inodor, sub formă de 
geamantan. 

Piet Hoffmann bătu la ușă. Avea să dureze câteva minute 
până ce chimistul verifica toate camerele și decidea dacă să-i 
dea drumul sau nu. 

Se salutară, dar nu foarte amical, nu se cunoșteau - doar o 
strângere de mână. 

Avea un aer elegant, purta costum pe sub halatul alb și 
vorbea îngrijit, încercând să imite spaniola vorbită la Madrid - îi 
intrase în cap că Europa era un loc cumva mai bun, mai rafinat. 
Și, când îl conduse pe Hoffmann înăuntru, plesni cu înfumurare 
din buze, imitaţia unei imitații de personaj sofisticat și înstărit. 

O hală industrială care consta, practic, dintr-o încăpere mai 
mare cu toate obloanele trase. Era un loc plin de ţevi șerpuite, 
prin care circulase cândva apa pentru aparatura tipografică, dar 
care nu mai funcționau acum și fuseseră blocate - în unele 
locuri din Columbia apa era un bun preţios, care atrăgea hoţii. 
Ca urmare, mai multe vase cu apă erau aliniate lângă șiruri de 
butelii și containere albastre pentru chimicale. Alcătuiau o 
potecă ce ducea spre aragazul care era fixat pe o scândură pusă 
pe două capre de lemn. 

Valiza complet finisată se afla în singura cămăruţă care mai 
era acolo, o chicinetă transformată în uscător, unde un 
ventilator zgomotos sufla aer rece. 

— Trei kilograme. Fix ce-ai comandat. 

— Cocaină pură? 

— N-am văzut ceva mai curat. 

— De cât? 

— De 94-96%. 

Ceea ce se numea, de fapt, 100%. Pentru că nu se putea 
obține ceva mai pur. Vizitase laboratoare pe tot cuprinsul 
Columbiei și niciodată nu i se arătase ceva care să depășească 
96%. Și, dacă o compara cu varietatea diluată la greu pe care o 
vindea el cândva pe străzi în Suedia, era de o calitate 
incomensurabilă. 

Conţinutul unui gram e din ce în ce mai diluat pe măsură ce te 
apropii de ce găsești în stradă și, în același timp, din ce în ce 
mai scump. 

Trei kilograme sub forma unei valize de piele maro, aidoma 

celor pe care le văzuse în junglă. 

Piet Hoffmann îi întinse plicul mai important ca orice. 

— Onorariul tău. 

— Și știi s-o transformi la loc? 

— Da. 

— Fii foarte, foarte atent! Altfel riști s-o arzi. Și apoi nu mai 
e... mă rog, nu mai e bună de nimic. N-ai cum să inversezi 
procesul. Și atunci ai distrus-o. 

În timp ce se întorcea spre mașină și punea valiza lucioasă în 
portbagaj, socotea. Kilograme, procente, euro, grame, coroane. 
Pe străzile din Suedia, cumpărau și vindeau cocaină de 30%. Din 
trei kilograme de 96% obţineai cel puţin nouă kilograme de 
amalgam. Un preț de 75 de euro pe gram însemna un total de 
75 000 de euro pe kilogram, așadar valiza aia valora 6 277 000 
de coroane. 

Locul de parcare privat al lui El Mestizo fusese transformat cu 
câţiva ani în urmă în două locuri - unul, ceva mai mare, pentru 
patron în persoană, care-și lăsa acolo Mercedesul G-Wagen 
negru, unul pentru bărbatul pe care patronul îl cunoștea drept 
Peter Haraldsson. Hoffmann parcă acolo și cobori, asigurându-se 
că a încuiat portbagajul și că n-a rămas cu urme pe haine de la 
laboratorul de cocaină din hala industrială pe care tocmai o 
vizitase. Uneori izul specific de permanganat și acid sulfuric se 
îmbiba în ţesături, în urma procesului de convertire sau 
reactivare, când cocaina dispărea sub forma unei paste groase, 
confundându-se cu pielea, sau când era decantată din piele, și 
te trezeai că dezvălui mai mult decât ţi-ai fi dorit. Așa că, în 
drum încoace, se oprise la motelul mic, se schimbase și făcuse 
un duș. Dacă El Mestizo și-ar fi dat seama că mâna lui dreaptă 
plănuiește o călătorie, Piet spera că n-o să fie în urma unei 
neglijenţe din partea lui. 

Piet Hoffmann inspiră adânc în prag, pe punctul de a intra la 
ședința matinală din sala mare de la bordel, unde-și începeau 
întotdeauna treaba - și astăzi trebuia să pară o zi ca oricare 
alta. Pentru că presupunea că El Mestizo era principalul lui motiv 
de îngrijorare, că acesta era primul obstacol pe care-l va avea 
de depășit a doua zi spre a-și pune în practică planul. Deschise 
ușa, dar se opri din nou, se întoarse și apoi se mai întoarse o 
dată, încercând să se scuture de senzaţia stranie că-l pândește 
cineva. 

Habar n-avea că exact așa era. 

a 

Operatorul stingher din Sala de Operațiuni a Casei Albe se 
aplecă spre ecranul mare de pe perete, de pe latura scurtă a 
mesei de conferință. 

Uite-l. 

Mașina era parcată. Bărbatul coborâse din ea. 

El era. 

A doua ţintă, cel pe care-l așteptaseră răbdător. Cei doi 
teroriști umblau împreună, se învârteau prin aceleași locuri și, 
ca urmare, le ofereau o bună premisă pentru un dublu atac. 

Formă numărul la care primise instrucţiuni să sune. 

— Domnule? 

— Da? 

— Cred c-a venit momentul. Tocmai a sosit și tovarășul lui. 

Un căscat înfundat. Operatorul se uită la ceas - o tură 
monotonă, de 12 ore, tocmai se încheia. lar el urmărise ecranul 
acela și clădirea care apărea pe el aproape minut cu minut. O 
imagine prin satelit transmisă și codificată la câţiva kilometri 
distanță de un alt operator, în ceea ce numeau Sala Crouse de 
la NGA, o imagine care era transmisă acolo, într-o sală unde era 
concentrată o capacitate mult mai mare de analiză și decizie. 
Imaginea unei străzi pline de bordeluri. Următoarea ţintă. Privise 
obiectivul fără întrerupere, cu o singură excepţie - când, târziu 
în noapte, vicepreședintele și șeful de stat major își făcuseră 
apariţia subit, întrebând cum merge treaba și dacă îi poate ajuta 
să folosească un al doilea ecran, de care nu era nevoie până la 
momentul lansării efective a atacului. 

Până acum. 

Așa că puse mâna pe telecomandă și dădu drumul celui de-al 
doilea ecran, pe care apăru un colaj de imagini transmise de 
camerele de pe caschetele celor patru soldaţi din Forțele 
Speciale. Care erau instalaţi cu toții în bordelul de vizavi. 

e 

Dimineaţa, în sala mare a bordelului. 

O atmosferă de calm care domnea doar în răstimpul dintre 
ultimii clienţi din noaptea trecută și primii clienţi de dimineaţă. 
Cel puţin în aparenţă. 

Insă înăuntrul celor două persoane care se pregăteau să se 
întâlnească la cafea la masa patronului era o agitaţie 
nestăpânită, gata să dea pe-afară. 

Se vedea cel mai limpede la El Mestizo. Nu din cauză că în 
ziua respectivă toți polițiștii pe care-i avea la mână veneau 
pentru vizita gratuită, lunară, la bordel și uneori deveneau prea 
indiscreţi și-și băgau nasul peste tot. Treaba asta nu-l deranja 
deloc. Agitaţia era provocată de faptul că, de câteva zile 
încoace, ajunsese să suspecteze că s-a schimbat ceva în 
atitudinea aghiotantului său, fără a fi în stare să spună ce 
anume - ceea ce alţii numeau paranoia era, pentru el, o 
suspiciune firească. Intuise, realizase, de când nenorocita aia de 
listă neagră fusese anunţată oficial, că Peter fusese afectat și 
că, deși n-ar fi știut cum să pună în cuvinte treaba asta, era pe 
picior de plecare. Așa că procedă cum proceda de obicei când îl 
cuprindea paranoia - începu să se învârtă de colo-colo cu o 

cârpă de șters în mână, frecând barul, ștergând mesele, 
aranjând scaunele. Ba chiar băgase aspiratorul peste tot - 
pentru că el simţise nevoia, nu pentru că spaţiul ar fi avut 
nevoie neapărat de aspirator. 

Ușa de la intrare se deschise și Piet Hoffmann cobori pe scări, 
străbătu sala și se așeză la masa patronului, în scaunul care 
aproape că-i era rezervat de-acum, apoi îl salută fără a primi un 
răspuns. Își dădu seama în ce toane era. Dintr-un motiv sau 
altul, Johnny era la fel de agitat ca el. Și, pentru că Johnny nu 
voia să deschidă subiectul, n-o făcea niciodată, decât când era 
prea târziu, Piet n-avea altă opţiune decât să aștepte până 
trecea pasa asta. Descoperise că n-avea rost să-l bată la cap 
sau să se agite, ăsta era stilul șefului lui, încerca să se 
liniștească și să dea de cap problemei șmotruind și făcând 
ordine. Și, în momentul de faţă, era mai bine așa. Asta îi lăsa 
răgazul să-și ascundă propriile neliniști... care aveau de-a face 
cu o valiză și cu un detectiv care negociase supraviețuirea lor și 
cu a se asigura că toată treaba va decurge fără să-și dea seama 
acest individ, pe care ajunsese în sfârșit să-l urască. 

Și apoi Johnny se apropie de el. Fluturând din braţe, își mișcă 
trupul solid până la masa patronului. Își lăsă cafeaua în faţa lui 
Hoffmann, sorbi din ea și șuieră nervos apoi, făcând să scârțâie 
picioarele scaunului când îl împinse brutal înapoi. 

— E rece ca gheaţa. Mă duc să-mi mai iau una. N-ai decât să 
te uiţi la asta până vin eu. 

Scoase un plic roz din buzunarul larg de la sacou. 

— Mai ţii minte faza de deunăzi? Dinainte să mergem la 
Medellin să-l căutăm pe Rodriguez? 

— Da...? 

— Tocmai ce primisem astea, mă pregăteam să ţi le arăt. 
Când ne-au întrerupt cu livrarea de băutură. 

Scoase o mână de fotografii, pe care le puse în semicerc pe 
masă, apoi se îndreptă spre barul care lucea și aparatul de 
cafea din spatele lui. Se întoarse cu o cafea fierbinte și o dădu 
gata dintr-o înghiţitură, uitându-se fix la Piet Hoffmann cu capul 
înclinat și ochii întredeschiși. 

— Și, da, am uitat de ele apoi. Dar, după tot ce s-a întâmplat 
între timp, m-am gândit c-o să vrei să vezi. Cum au decurs 
lucrurile. În jegul de Amsterdam. 

El Mestizo părea că încearcă să risipească tensiunea pe care o 

simțeau amândoi. Să-i aducă laolaltă. Vorbind despre triumful 
împărtășit pe care îl reprezentau aceste cinci fotografii. Mărite, 
color, de o calitate bunicică. 

Îi luă o clipă să le interpreteze. 

O podea, asta era destul de clar. Pe care zăceau niște oameni, 
pe spate cu toţii. În fiecare imagine apărea o altă persoană. 

Dar ăsta era doar începutul. 

Niciunul nu mai avea cap. Nici brațe. Și gecile lor de piele 
zăceau pe podea, ceva mai încolo. 

Ca niște figurine decupate din hârtie. 

Asta era prima imagine care-i veni în minte lui Piet Hoffmann. 
Își aminti de sora lui mai mică, de cum obișnuia să se joace cu 
figurine mici decupate din hârtie, care se vindeau cu revistele 
săptămânale la care era abonată mama lor. Siluete și articole de 
îmbrăcăminte care puteau fi asamblate, pentru a alcătui 
oameni. 

Și puteai s-o faci și aici. 

Existau capete și mâini. Când parcurgeai pozele. De-o parte și 
de alta a gecilor de piele care zăceau acolo - cu HELL'S ANGELS 
OLANDA pe spate și AMSTERDAM în partea stângă, pe piept -, 
acolo se aflau restul părţilor corpului, aliniate cu grijă. 
Fotografiile mărite dezvăluiau tăieturile perfecte, opera unor 
profesioniști. Fiecare cap desprins de trunchi avea o rană în 
punctul de intrare a glonțului la tâmplă și o rană în punctul unde 
ieșise glonţul, în ceafă. 

— Așadar n-ai comis-o tu. Sau altcineva de pe-aici. 

Și râse. Chicotitul ăla înfundat. 

El Mestizo studie fotografiile, rând pe rând, trăgându-le spre 
el. 

Un club de motocicliști dintr-o capitală europeană. Clienţi de 
încredere, un parteneriat de durată. 

Până acum câteva luni. Până când o cantitate de 300 de 
kilograme fusese trimisă după protocolul obișnuit - împărțită în 
trei containere, la bordul a trei nave, cu trei destinaţii diferite. 
Rotterdam, Amsterdam și portul Ostend din Belgia. 

Până la sosirea mesajului. 

Până când persoana de contact din Olanda îi telefonase lui El 
Mestizo în persoană. 

— Marfa a dispărut. Lipsesc toate containerele. 

— Ce naiba îmi... 

— Si, dacă nu e marfa, n-o să fie nici plata. 

El Mestizo nu începuse să râdă atunci. Enervarea se 
transformase în furie și apoi în ură, pe măsură ce demarase 
propria anchetă minuțioasă spre a-și da seama pe cine trebuie 
să omoare. 

Și în curând primi răspunsul: toată marfa fusese încărcată la 
bord. 

Cele 300 de kilograme de cocaină fuseseră puse în lăzi de 
lemn - exact ca la orice alt transport. 

Fişa de transport și ştampila garantaseră că acele lăzi 
conţineau cafea boabe Arabica, livrată în parteneriat cu FNC, 
Federaţia Naţională a Cultivatorilor de Cafea din Columbia - 
exact ca la orice alt transport. 

— Plătești sau ești mort. 

O altă conversaţie cu persoana de contact. Care începuse să 
se dea cocoș. 

— Deci vrei să plătim pentru 300 de kile care nici măcar n-au 
existat? 

— Asta e problema ta. 

— Atunci vrei să ne tragi în piept. 

— Responsabilitatea mea se încheie în momentul în care 
încarc produsul și a plecat de pe teritoriul Columbiei. Știi asta la 
fel de bine ca mine. Ai două săptămâni! 

El Mestizo continuase ancheta, mergând și mai în profunzime 
- acum presupunea că unul dintre oamenii lui nu-și ţinuse gura. 

Marfa n-a mai ajuns la destinaţie! Şi se puse să vâneze 
vinovatul. Un nemernic a ciripit! Și se puse pe ameninţări. Cine 
naiba ne-a trădat? Şi îl ameninţă cu moartea. Cine naiba a știut 
despre asta - cui i s-a urât cu viata? 

Trei căpitani de nave. Șapte membri ai gherilelor PRC. și 
mâna lui dreaptă, El Sueco. 

Acesta era cercul celor care știau. 

Paranoia lui atinse noi cote. Pentru prima dată în mai bine de 
doi ani, se îndoise și de loialitatea lui Piet Hoffmann - care-i 
răspunsese ca de obicei, sigur și stăpân pe sine, deși numai așa 
nu se simţea. El avea un alt secret, mult mai grav decât un 
transport dispărut de 300 de kilograme de cocaină. 

— Peter... El Sueco... Nici măcar nu mai știu cine ești, futu-i! 

— Stii exact cine sunt. 

— Atunci cine naiba eşti? 

— Sunt omul pe care poți conta, omul în care ai ales să ai 
încredere, omul în mâinile căruia ţi-ai pus viața. 

Descoperise deja lucrul ăsta. Că o minciună nu poate ţine 
piept suspiciunii. Că trebuia să devină ceea ce nu era de fapt - 
și pe deplin. 

Că o minciună nu poate convinge decât dacă e împletită 
îndeajuns cu adevărul. 

— Da, Peter. Ești acolo. Dar îmi ești prieten... sau dușman? 

Doar un infractor. 

— Dacă într-adevăr crezi că eu am fost... 

— Tu ai fost, nemernicule, m-ai tras în piept? Este? Este! 

Doar un infractor poate juca rolul unui infractor. 

— ... dacă într-adevăr crezi asta... împușcă-mă! 

Îi înfruntă privirea lui El Mestizo, gândurile, amenințările, ura. 
Ținându-se tare în aparenţă, ros de îndoială în sinea lui - dacă 
mă citește cu adevărat, dacă iscodește dincolo de transportul 
ăla nenorocit, mi s-a înfundat. Viaţă de informator. Dacă ești 
demascat, ești ca și mort. 

Și apoi totul s-a schimbat. 

Întrebările au primit un alt răspuns. 

Un polițist german din Interpol, bine plasat pe lista 
europenilor care încasau șpăgi de la PRC, a descoperit că poliţia 
din Frankfurt confiscase dintr-un laborator o cantitate mare de 
cocaină, care corespundea cu mostrele trimise de El Mestizo, cu 
ADN-ul sintetic pe care chimiștii aflaţi în slujba PRC-ului îl 
introduceau în fiecare lot - profilul ADN unic -, așadar 
transportul fusese ridicat de pe vas și ajunsese acolo, pe malul 
opus al Atlanticului. 

Transportul ajunsese la destinaţie. 

Așa că El Mestizo l-a contactat pe capul bandei de 
motociclişti. Care a acţionat. 

Execuţia celor cinci membri care acţionaseră de capul lor - 
fotografiile împrăștiate pe masa patronului, care înfățișau 
cadavre decapitate și fără mâini - era un mesaj clar despre cât 
preț punea banda pe acest parteneriat de afaceri. Intre timp, 
polițistul german de la Interpol și-a încasat prima - putea să 
acopere studiile fiului lui. Nu că era contravaloarea informaţiei, 
ci pentru că e crucial să știi în cine poţi avea încredere în branșa 
asta. Și în cine nu poţi avea încredere. 

— Ce părere ai, Peter, băiete? 

— Despre ce? 

El Mestizo zâmbi. Neliniștea părea să i se fi risipit. Spre a fi 
înlocuită de autocontrol, ceea ce-i dădea o stare de bine. 

— Vreau să te uiţi atent încă o dată la pozele astea, Peter, cât 
termin eu de strâns pe-aici. Și apoi vreau să-mi spui ce părere 
ai. 

Se întoarse la frecat barul. 

Acum muta paharele de pe chiuvetă pe suporturile care 
atârnau din tavan. Și, pentru că era ceva mai încolo, Peter 
aproape că strigă întrebarea: 

— Ce părere am? Despre ce? 

— Despre ce păţesc cei care mă trădează. 

e 

Șeful de stat major băgă mobilul la loc în buzunarul interior de 
la sacou, pregătindu-se să plece grăbit pe coridoarele lungi din 
acest centru al puterii. 

Domnule... Cred c-a venit momentul. Tocmai a sosit și 
tovarășul lui. 

Venise momentul. Să mai taie două nume de pe listă. 

Dar, mai întâi, un scurt popas la masa lui de scris, uitându-se 
în jur la biroul care-i era foarte drag. 

In ziua în care intrase la Casa Albă ca să-și preia postul de șef 
de stat major, ochii și urechile președintelui, pășea prima dată 
în clădire. Era prima dată când îi întâlnea pe cei pe care lucrau 
acolo indiferent de rezultatul alegerilor. Ca și atunci când se 
mutase în Washington, D.C. - prima dată când trecuse dintr-un 
stat în altul o făcuse într-o camionetă cu care plecase de la 
Denver, pentru a străbate o ţară pe care încă nu avusese timp s- 
o descopere. 

O încăpere cu tavane înalte, parchet de lemn, mobilă menită 
să fie funcţională. Claritate. Și învățase să preţuiască acea 
claritate. Ca să-i poată recunoaște contrariul. 

Parcurse rafturile de cărţi care îmbrăcau pereţii. Să aibă 
lumea la dispoziţie, să se simtă îmbrățișat de ea, să înțeleagă în 
ce fel o influenţa. Rafturi de cărţi - dar care nu conţineau cărți. 
Ci o mulţime de dosare de grosimi diferite, în culori vii, precum 
și mape și teancuri de coli, organizate în funcţie de dimensiunile 
colilor, de la dreapta la stânga, estimări, vrafuri de ziare 
naţionale și internaţionale, alte vrafuri de reviste cu tematică 
economică și, în sfârșit, un șir de cutii de depozitare pentru 

copiile digitale, CD-uri, DVD-uri, stickuri USB - avea grijă să 
copieze toate lucrările din ziua respectivă la sfârșitul 
programului, temându-se mereu că dispozitivele electronice vor 
da chix și gândurile i se vor pierde. 

Să știe întotdeauna mai mult decât toți ceilalți. 

Să se asigure întotdeauna că ceilalţi știu că el este consilierul 
care are răspunsurile de care ei nu dispun. 

În centrul raftului din mijloc ţinea proiectele în curs, ca să le 
poată vedea când se așeza la birou. În momentul de faţă erau 
13 bibliorafturi. Pe fiecare era câte o inimă roșie. Sub fiecare 
inimă roșie, un simbol și un număr. Scoase două dintre ele. Pe 
acele file albe, laminate, scria Valetul de Cupă și Șaptele de 
Cupă. 

A patra țintă. A cincea țintă. 

leși în hol cu bibliorafturile în braţe, având senzaţia că ducea 
ceva mult mai greu decât niște documente - o dualitate, știa că 
una dintre acele ţinte nu ar trebui să moară. 

O decizie politică. Atât și nimic mai mult. 

Șeful de stat major trecu prin dreptul altor încăperi care 
emanau putere înainte de a ajunge la lift, pe care îl deschise cu 
ajutorul ecusonului de plastic cu fotografia lui, care-i dădea 
acces nerestricționat în interiorul Casei Albe. 

Nu trecuseră nici două mandate - și bărbatul din fotografie 
deja părea mult mai tânăr decât el. 

Subsolul. Ajunsese. Ultimul hol îngust care ducea spre Sala de 
Operaţiuni și iată-i și pe ceilalţi - vicepreședinta și directorul CIA 
pe o latură a mesei din era JFK, directorul FBI și o nouă figură, 
pe care n-o mai văzuse până atunci, pe cealaltă latură. 

Perry îi întinse mâna celui nou-venit. Un bărbat la vreo 40 de 
ani, în uniformă. Nu arăta ca toţi ceilalţi - era un pic prea scund 
și avea părul un pic prea lung -, însă i se citea autoritatea în 
ochi, în glas și în strângerea de mână, în mod deliberat reţinută. 

— Bun venit! Mă numesc Lauriel Perry, sunt șeful de stat 
major. 

— Mulţumesc. V-am recunoscut. Michael Cook, comandantul 
Forțelor Speciale. 

— Prima linie în lupta împotriva terorismului. 

— Asta e misiunea noastră. 

— Când aţi ajuns? 

— Pentru prima dată... mă rog, acum aproape 20 de ore, când 

ne-am plasat echipa. De atunci m-am plimbat între ecranele de 
aici și niște întâlniri în zonă. 

Șefului de stat major deja îi era simpatic acest bărbat în 
uniformă care venise cu avionul direct din Carolina de Nord și 
care nici măcar nu încerca să pretindă că această încăpere, 
precum și operaţiunea care urma să fie iniţiată în curând de aici 
erau ceva comun. 

— Cook... ai apucat să dormi vreun pic? 

— În curând. 

Comandantul Forțelor Speciale zâmbi și se întoarse spre cele 
două ecrane imense de pe perete. Pe unul se vedea o imagine 
în mișcare, filmată de sus, un cadru larg cu un șir de clădiri ce 
păreau hoteluri - pe una era o săgeată roșie care licărea, 
îndreptată spre o piscină aflată pe acoperiș, pustie în momentul 
de față. Aceeași imagine, dintr-un oraș numit Cali din Columbia, 
pe care o văzuse și ieri, când vizitase această sală cu 
vicepreședinta pentru a se uita la o altă imagine filmată prin 
satelit, pentru o altă misiune. Sau aceeași misiune, depinde din 
ce unghi priveai problema. Al doilea ecran, cel pe care îl 
deturnaseră ieri, era împărţit acum în patru segmente egale - 
camere fixate pe caschete care erau în continuă mișcare, 
secvenţe care te purtau de colo-colo. Dar se vedea că cele patru 
persoane erau în interiorul unui hotel - din când în când 
întrezăreai un pat dublu, o oglindă mare, o ușă întredeschisă 
care dădea spre o baie ternă - și că au camerele, și privirile, 
aţintite asupra hotelului de vizavi. 

Șeful de stat major se uită la cifrele roșii ale ceasului, care, în 
lipsa unui spaţiu mai potrivit, fusese înghesuit între cele două 
ecrane. 

08:51:10. 

Mai erau opt minute și 50 de secunde. 

e 

22 de persoane înghesuite în biroul șefei. În biroul ei. Care nu 
era făcut pentru așa ceva. Cu geamul și ușa închise, atmosfera 
devenea sufocantă. Dar ăsta era singurul spaţiu pe care se 
putea baza, din care nu se scurgeau informaţii. 

Sue Masterson stătea în dreptul peretelui care dădea spre 
curtea interioară, pe care era expusă o hartă color a Statelor 
Unite, împărțită în 21 de zone - același număr ca invitaţii ei. Cei 
21 de directori ai birourilor teritoriale ale DEA. În fiecare 

segment erau marcate mai multe puncte. Dacă, în ciuda 
căldurii, cineva s-ar fi apucat să le numere, i-ar fi ieșit 109 
puncte, fiecare reprezentând un centru de operaţiuni al unuia 
dintre cei mai activi distribuitori de droguri din America - 
punctele albe indicau fabricile în care cocaina era transformată 
în crack, punctele negre indicau depozitele angro, cele verzi, 
angajaţii importanţi, iar cele galbene, agenţii de distribuţie. În 
astfel de zile, la astfel de ședințe, munca ei - care uneori îi 
dădea senzaţia că împinge un bolovan pe panta unui deal, doar 
spre a-l vedea rostogolindu-se din vârf, iarăși și iarăși - părea să 
aibă un sens. Se pregăteau să iniţieze razii asupra a 19 din 
centrele regionale simultan: să distrugă al doilea segment al 
lanţului, pe cei care preluau ce primeau de la producătorii din 
America de Sud, zdrobind reţeaua de distribuţie a unui cartel 
mexican. 

In astfel de zile, părea că merită efortul. 

Nu vorbea niciodată cu colegii ei despre asta. Ea și Erik 
discutaseră din când în când pe tema asta, abordaseră subiectul 
tabu, faptul că oamenii ca ei trăiau fix pentru astfel de momente 
- faptul că reţelele infracționale pe care aveau menirea să le 
oprească, pentru că aduceau moartea, erau condiţia necesară a 
existenţei lor. 

Avea 21 de chipuri în faţă și toată lumea începea să se 
pleoștească în încăperea lipsită de aer. Își dădea seama că 
oamenii ar vrea să se ridice, să iasă la aer, sa-și dezmorţească 
picioarele, să fumeze o ţigară, poate. N-avea de gând să-i lase. 
Nu încă. Ştia ce șușoteau despre ea pe culoare, dar ajunsese 
până aici pentru că învățase să nu-i pese de asta - pur și simplu 
avea aceleași pretenţii de la alţii pe care le avea și de la sine 
însăși. 

Și voia să mai parcurgă o dată planul. 

Sue Masterson voia să analizeze toate cele 109 razii sub 
forma unei singure misiuni, pe care s-o poată parcurge 
împreună, de la primele observații făcute de un cercetaș până la 
consecinţele finale ale arestărilor. Alesese biroul din San 
Francisco și un depozit din Fresno ca exemplu și era gata să 
atace graficul uneia dintre echipele ce urma să acţioneze, când 
se auzi un ţâărâit. Deși toate telefoanele ar fi trebuit să fie 
închise, din ordinul ei. Și continuă să sune - trei apeluri, patru, 
cinci. Până când Sue își dădu seama că soneria se auzea din 

buzunarul ei. 

Era telefonul ei personal. 

— Alo, da? 

— Puteţi să vorbiţi? 

li luă un moment să identifice vocea, nu era cineva cunoscut, 
dar în puţinele dăţi când vorbiseră la telefon, persoana avusese 
același ton agitat, speriat. 

— Sunt puţin prinsă acum. Te sun eu într-o jumătate de oră. 

— Mda, atunci o să fie... prea târziu. 

Se uită la cele peste 20 de perechi de ochi care o fixau. 

— Un moment. 

Și luă telefonul de la ureche. 

— Știu că toată lumea vrea o pauză. Facem o pauză acum. 

Se ridicară cu toţii în grabă, cu hârșâit de scaune, nu cumva 
ca ea să se răzgândească între timp; așteptă să iasă toată 
lumea înainte să închidă ușa. 

Și apoi duse din nou telefonul la ureche. 

— Da? 

— Doamna director... Eddy sunt. Acum două zile m-aţi rugat 
să vă ajut, în legătură cu președintele Camerei, să-i transmit 
niște informații cuiva care nu este cetăţean american. Și mi-aţi 
cerut să vă informez dacă văd sau mi se pare că văd o anumită 
persoană. 

— Îmi amintesc. 

— Cred că l-am văzut. 

Un bărbat pe care îl întâlnise doar în așa-numita Sală Crouse. 

Un operator de la NGA al cărui scop în viaţă era activitatea lui 
printre acele monitoare ce preluau imagini de la sateliții ce 
survolau Columbia - țara unde se producea cocaina distribuită 
prin rețelele din Statele Unite pe care se pregăteau să le 
spulbere acum. 

— Și? 

Așteptă răspunsul, care veni pe un ton și mai moale. 

— De câteva ore încoace, satelitul nostru monitorizează o 
proprietate din Cali. Un hotel, cred. Sau poate... un bordel. Pe o 
stradă plină de bordeluri. În urma unui ordin venit direct de la 
Casa Albă - le transmitem lor imaginile. Către Sala de 
Operaţiuni, mai precis, și unui alt operator plasat acolo în 
numele vicepreședintei. Și, cam acum 30 de minute, atât mi-a 
luat să vă găsesc numărul personal, am înţeles că acest individ 

- despre care cred că e persoana anume pe care m-aţi rugat s-o 
găsesc - a intrat în această clădire. 

Un gâfâit de la celălalt capăt al firului. Își aminti cum arătase 
și ce ton avusese bărbatul după ce transmisese informaţii 
secrete despre breșele din transmisiunile sateliților unui detectiv 
suedez, faptul că, deși - ca și ea - acţiona mânat de propriul 
simţ ai dreptăţii, în cazul lui, spre a obţine eliberarea lui Crouse, 
în cazul ei, spre a ţine în viață un om de soarta căruia era 
responsabilă, tot părea din ce în ce mai frământat de dubii cu 
fiecare propoziţie. 

— Și adineauri am primit ordinul să transmit noi imagini 
aceluiași operator de la Casa Albă. Patru fluxuri de imagini. De 
pe caschetele unor soldaţi din Delta Force care se pregătesc să 
atace. Treaba mea e să le recepţionez și să le codific. Ceea ce 
înseamnă că văd și imaginile necodificate. Și ceea ce am văzut 
sunt imagini filmate printr-o fereastră aflată chiar vizavi de... 
aceeași clădire. 

Sue Masterson lăsă telefonul pe birou, cum făcea când avea 
nevoie să reflecteze. 

Ca și cum avea nevoie să fie departe de toate, să fie lăsată în 
pace. 

— Mai sunteți pe fir? 

— Aici sunt. 

— Încă ceva: când mă uit la cele patru fluxuri, se vede și un 
ceas. Afișat în marginea din dreapta. O numărătoare inversă. Și 
acum arată... patru minute și 20 de secunde. 

Se uită fix la telefonul în care cineva aștepta un răspuns... 
oare ar trebui să-l avertizeze pe informatorul care era 
responsabilitatea ei și să pună în pericol vieţile unor soldați 
americani? 

— Alo? Mai sunteţi? 

Cali. Un bordel. Valetul de Cupă. 

— Mulţumesc, Eddy... 

Saptele de Cupă. 

— ... ai făcut bine că m-ai sunat. 

e 

larăși neliniștea stranie din dimineaţa asta. Piet Hoffmann era 
tot acolo, singur, la masa patronului din bordelul pustiu. O a 
treia ceașcă de cafea, un pahar cu apă și cinci fotografii care ar 
fi trebuit să fie rezumate, altfel o tăcere netulburată. În timp ce 

El Mestizo continua cu șmotruiala, în momentul de faţă era pe 
jos, în spatele barului, tocmai desfăcea robinetul de la un butoi 
gol de bere și fixa în loc unul proaspăt umplut. Și apoi îi făcu 
proba să se asigure că merge, umplând un pahar și gustând. 

— Ahhh... futu-i! 

Vărsă băutura în chiuvetă. 

— Berea asta nu e bună nici măcar pentru ăştia care vin la 
curve! Pișat de tapir. Asta zici că e. Și pișat care s-a învechit, pe 
deasupra! O să stau de vorbă cu oamenii care ne-au adus 
mizeria asta. Mai încolo. 

Apoi se întoarse la masa patronului ca să primească răspunsul 
pe care-l dorea, înainte să plece în prima misiune de recuperare 
a zilei. 

— Deci te-ai gândit bine, Peter? Ce părere ai de pozele alea 
minunate? Despre ce pățesc cei care mă trădează? 

— Tu ce crezi? Nişte cadavre albe par un sfârșit potrivit. 

Cinci fotografii. Părţile mai viu colorate. Acelea erau cel mai 
greu de deslușit. 

Trunchiurile dezbrăcate, mutilate, ale unor olandezi care 
scânteiau într-o nuanță de alb imaculat. 

Cu pielea acoperită de un strat gros de cocaină. 

Mesajul: banii nu contează, dar încrederea e esențială. 

— Aproape că-mi pierdusem încrederea în tine, Peter. Și când 
colo erau de vină dracii ăștia arătoși. 

El Mestizo arătă spre cele cinci fotografii cu un deget care 
mirosea a bere. 

— Dar, dacă mă înșeli... Dacă mă dezamăgești... Dacă faci 
vreodată chestia asta... 

Niciodată nu era foarte clar ce voia să spună El Mestizo când 
își lua aerul ăsta, cu capul plecat, cu mușchii cefei încordaţi, cu 
o văpaie în ochi și cu un zâmbet firav pe buze. 

— Dacă-ţi pierzi vreodată perspectiva, loialitatea... Vezi cum o 
să sfârșești, da? 

Nu știai dacă vorbește serios. Sau dacă e un joc. Probabil că 
nu știa nici el. 

El Mestizo strânse cele cinci fotografii și le puse la loc în plic. 

Și în momentul ăla îl auziră amândoi. Telefonul. Din buzunarul 
de la vesta lui Piet. 

Johnny se uită fix la el și la Piet - nu-i plăcea să fie întrerupt. 
Nici măcar de cineva care habar n-avea că-l întrerupe. 

Hoffmann îl lăsă să sune. Dar ţârâitul se auzi în continuare. ÎI 
scoase din buzunar și se uită la numărul afișat. 

Ea? 

Strânse telefonul în mână, acoperindu-l, și-l simți cum î 
vibrează în continuare în palmă. Se uită precaut la Johnny 
singurul care nu trebuia să afle în veci cine îl sună. 

Femeia care... a rupt legătura? 

Țârâitul și vibraţiile îi amplificară iritarea, străpungând spaţiul 
dintre ei ca un țurțure care se prelinge pe o suprafaţă. Încercase 
s-o contacteze de atâtea ori în ultimele zile, avusese nevoie să 
stea de vorbă cu ea, avusese nevoie de ajutorul ei, încercând să 
găsească o soluţie după ce fusese pus pe o listă neagră pe care 
n-ar fi trebuit să fie - dar nu putea să aibă o discuţie cu ea aici, 
acum, cu El Mestizo de față. 

Și apoi, într-un final, telefonul amuţi. Hoffmann oftă din 
rărunchi. Era gata să bage telefonul la loc în buzunar - când 
începu din nou să sune. 

Tot ea. 

12 apeluri. Până când nu mai avu ce face. Trebuia să-i 
răspundă. 

— Da? 

— Vezi cine e? 

Sue Masterson. Ea era. Vorbea cu o voce spartă, forţată. 

— Da. 

— Casa Albă o să facă o vizită la bordel în fix un minut și 40 
de secunde. Patru mușterii. 


Sala de Operaţiuni. 

Șeful de stat major se uită în jur. Cinci scaune ocupate și opt 
goale în jurul unei mese de conferinţă dreptunghiulare. 13 
locuri. Exact numărul cărților de joc pe care le eliminau, rând pe 
rând. 

Tot întâlnea privirea vicepreședintei. Sau poate că ea tot o 
căuta pe a /ui/, ca și cum voia să-i amintească de o întâlnire 
stranie pe care o avuseseră în legătură cu niște imagini cu o 
cușcă din junglă, despre care știau doar ei doi. Minciuna 
născocită de Sue Masterson din disperare, spre a-l salva pe 
bărbatul pe cale de a fi ucis pe ecran - o minciună de care nu se 
lăsase amăgit niciunul dintre ei. 

Domnea o tăcere perfectă. 

Tulburată doar de o voce electronică monotonă asociată 
cifrelor din partea de jos a ecranului, o voce care recita 
numărătoarea inversă pentru cei aflaţi în această încăpere și 
pentru cei aflați într-un hotel înghesuit din Cali. 

— 60 de secunde. 

Figuri încordate, atente, urmăreau cele două ecrane imense 
de pe pereţii Casei Albe. Directorul CIA și comandantul Forţelor 
Speciale păreau întrucâtva mai interesaţi de ecranul împărțit în 
patru căsuțe egale - camerele fixate pe caschetele celor patru 
soldaţi de elită, care așteptau nerăbdători, gata de acţiune. 

— 45 de secunde. 

Vicepreședinta și directorul FBI își concentrau atenţia asupra 
celui de-al doilea ecran, pe care se vedea o stradă din Cali ce 
începea să se trezească, hoteluri, sau imobile menite să treacă 
drept hoteluri, înșirate unul după altul, în dreptul uneia dintre 
clădiri se vedea o săgeată roșie care licărea - clădirea îi 
aparținea unui anume Johnny Sânchez, zis și El Mestizo și mai 
nou Valetul de Cupă. 

— 30 de secunde. 

In ultimele câteva zile, laţul se strânsese în jurul lui. O 
vânătoare care se finalizase prin monitorizarea a trei adrese - 
două haciende, una în zona de est, cealaltă în zona de vesta 
orașului, și un bordel aflat în centru. Un bordel care, după ce 
fusese monitorizat îndeaproape, devenise ţinta principală - 
deoarece era aproape pustiu între 7 și 10 dimineața, când 
obiectivul lor se afla în incintă. 

— 15 secunde. 

Așa că se puseseră pe așteptat. 

Il așteptaseră pe bărbatul care se afla adesea în preajma 
Valetului de Cupă - astfel, puteau să elimine simultan două 
nume de pe listă. 

Până acum vreo jumătate de oră. 

Când un bărbat care corespundea portretului-robot al Șaptelui 
de Cupă de care dispuneau, vag de altfel, își parcase mașina în 
fața bordelului, studiase vigilent împrejurimile și apoi o luase 
spre intrare. 

— Cinci, patru, trei, doi, unu... acum! 

Oamenii influenţi așezați în jurul mesei erau acum concentrați 
exclusiv asupra unuia dintre monitoare - cei patru soldati, 
fiecare cu o cameră proprie, tocmai traversau strada, 

instalându-se pe poziţie în dreptul a două ferestre de la parter, 
la capătul opus al bordelului. 

Câte doi soldaţi și două camere, la fiecare fereastră. 

Și apoi totul se întâmplă simultan, ca și cum ar fi fost câte doi 
gimnaști la dublu. În cele două segmente din partea de sus a 
ecranului, purtătorii camerelor sparseră geamurile în același 
timp. În segmentele din partea de jos a ecranului, soldaţii își 
smuciră simultan grenadele de diversiune de pe centură și le 
scoaseră cuiele, aruncându-le în încăpere. 

O lumină albă, orbitoare, întrerupse temporar transmisiunea, 
astfel că ecranul se întunecă înainte să se recalibreze. 

O bubuitură strașnică îi lăsă fără sonor, tăind microfonul, dar 
apoi acesta își reveni. 

Și apoi. Încă 47 de secunde. Până când avea să se sfârșească 
totul. 

Cinci perechi de ochi urmăreau două filmări identice care se 
derulau în paralel. Aceleași mișcări, perfect sincronizate, deși 
soldaţii de elită pătrunseră în încăperea spațioasă pe ferestre 
diferite. Braţele acoperite de uniforme dădeau la o parte 
cioburile cu patul puștilor automate, se auzea cum cad cioburile 
pe podea, apoi zgomotul înfundat a ceva care se izbea de pereţii 
golași, soldaţii își pregăteau armele în perspectiva unei 
busculade. larăși mișcări de gimnastică la dublu - la o distanță 
de 10 metri unul de altul în realitate și despărțiți doar de câţiva 
centimetri pe ecran. Două imagini care săltau în paralel când 
aterizară silențios într-o sală mare - persoanele aflate înăuntru 
probabil că nu mai vedeau și nu mai auzeau nimic după acea 
lumină orbitoare și după bubuitura în stare să-ţi spargă 
timpanul. 

Cei doi soldați se ridicară, în sincron. 

Fiecare făcu un pas în faţă, în sincron. 

Spre a fi întâmpinați de o rază laser verde și o bubuitură 
înfundată, în sincron. Și căzură amândoi în faţă, descriind un 
arc. Până când ambele imagini rămaseră încremenite, zăceau 
amândoi cu faţa lipită de podea, unul întors spre stânga, 
celălalt, amuţit de asemenea, spre dreapta. 

11 secunde. 

Fuseseră împușcați. Două imagini încremenite. Pentru că cele 
două camere fixate pe caschete zăceau la nivelul solului, 
nemișcate, fără să mai prindă nimic în cadru. 

Un schimb fulgerător de priviri între personajele la costum 
dintr-o încăpere aflată la subsolul unei clădiri din Washington, 
D.C. 

Teamă. 

Așa se priveau, ca și cum ei înșiși ar fi zăcut acolo, 
neînsuflețiți. 

Mai rămăseseră două imagini în mișcare. In partea de jos a 
ecranului. Cei doi soldaţi care rămăseseră în expectativă, în 
urma șefilor de echipă, săriră la rândul lor și aterizară în aceeași 
încăpere. 

La fel de bine sincronizațţi. 

Se uitară amândoi la cadavrele care zăceau dinaintea lor și 
camerele le urmară privirea - deși cele cinci perechi de ochi se 
aflau într-o sală la mii de kilometri distanță, în jurul mesei de 
conferinţă din perioada JFK, detaliile se vedeau impecabil. Unul 
dintre morţi avea o urmă de glonț în frunte, un cerc perfect 
delimitat, din care i se prelingea încet sângele, cu viaţă cu tot, 
probabil că fusese împușcat de o persoană care stătea în 
picioare. Celălalt fusese împușcat în nas și se vedea urma lăsată 
de glonţ la ieșire, prin caschetă, cel care-l împușcase probabil că 
trăsese din poziția culcat, ţintind în diagonală, nu se vedeau 
urme de sânge, probabil că se acumula încet în caschetă. Cei 
doi soldaţi rămași își ridicară privirea la unison, pășiră peste 
trupurile neînsufleţite și intrară în încăpere din direcții opuse. 

Dar, din momentul acela, nu se mai mișcară în sincron. 

Unul mergea ceva mai încovoiat și ambele camere 
surprindeau frânturi din ce părea a fi un parchet de lemn, 
precum și mai multe mese cu scaune în jur și o porţiune mai 
înaltă care părea o scenă în miniatură. 

Și apoi imaginile deviară. 

În prima, cea din stânga, soldatul care avansase cel mai mult 
pe întuneric se apropie de un bar și se lăsă pe vine, se furișă 
câţiva pași și sări peste bar, aterizând dincolo de el, și deodată 
parcă tot ce-l înconjura începu să... urce. Mese, scaune, pereţi. 
Sau poate că el era cel care se mișca. Sau, mai exact, cădea 
vertiginos. 

Șeful de stat major se uită stingherit la ceilalţi, care făceau ce 
făcea și el - încercau să interpreteze ce vedeau. 

Chiar părea că se prăbușise, cu tot cu cameră, într-o groapă. 

Până când se opri, cu o bufnitură înfundată, și totul încremeni 

în loc. 

O trapă. 

Și una dintre camere continua să transmită în buclă aceeași 
imagine - un perete scorojit. 

26 de secunde. 

Și apoi mai rămase o imagine în colţul din dreapta-jos, ultima 
care se mai mișca. 

Soldatul înaintă pe un culoar îngust, străbătu scena în mijlocul 
căreia era o bară lucioasă de striptease și se apropie de 
separeurile cu mese și scaune, scăldate în lumina fixată pe 
țeava armei lui. Până când trecu ceva prin cadru, de sus, ca și 
cum s-ar fi prăbușit peste cameră. Și apoi se auzi cum se zbate 
cineva, un gâlgâit, ca și cum ceva îi strângea beregata și 
laringele, și camera ţâșni în sus în timp ce ultimul soldat din 
Delta Force era sugrumat încet. 

Fiecare spectator reacţionă diferit. 

Directorii FBI și CIA se uitau drept în faţă, spre ecran. 
Inaccesibili. 

Vicepreședinta se uita la fel de fix, dar spre masă, 
nedumerită, căutând ceva de care să se agaţe, încercând s-o ia 
de la capăt sau să-și menţină echilibrul. 

Generalul-maior din Delta Force stătea în picioare în dreptul 
ecranului, dăduse fuga într-acolo de îndată ce fuseseră doborâţi 
primii doi soldaţi. Părea că ar vrea să sară în cadru, să se 
teleporteze în America de Sud, în Columbia, la Cali, în bordelul 
în care ar fi trebuit să li se vină de hac Valetului de Cupă și 
Șaptelui de Cupă. Să sară acolo și să ajute, să ducă el singur la 
bun sfârșit atacul. 

Șeful de stat major se uită la ceasul dintre cele două ecrane, 
47 de secunde, asta era afișat pe cele patru imagini diferite 
transmise de patru camere. 

Toate fluxurile încremeniseră. Camerele arătau spre podea, 
spre pereţi, spre tavan. 

Imagini transmise de camerele fixate pe capetele unor 
oameni care nu mai mișcau. 

Și apoi una din camere se mișcă. 

Un soldat care zăcea pe burtă, cu capul îndoit șui într-o parte. 

În marginea cadrului apărură niște bocanci, ca aceia pe care-i 
purtau luptătorii de gherilă. Se vedeau din ce în ce mai mari, se 
apropiau. Și apoi o voce bărbătească joasă în timp ce cineva 

trase în sus capul pe care se afla camera și niște cuvinte 
murmurate, imposibil de deslușit, și apoi... beznă totală. Camera 
fusese închisă. Șeful de stat major, directorii FBI și CIA, 
vicepreședinta, generalul-maior... cu toţii văzuseră scena. Și 
înţeleseră, când aceiași bocanci apărură în imaginea alăturată, 
îndreptându-se cu pași hotărâți spre o cameră care filma 
tavanul din cauză că purtătorul ei zăcea pe spate. Aceeași voce, 
același mormăit, și apoi un chip acoperit de o mască, cu căști de 
protecţie fonică, se uită fix în cameră - la ei - chiar înainte de a 
o închide. 
(J 

Strângând în mâini capul unui mort, Piet Hoffmann șopti nu, el 
nu, întocmai cum făcuse când studiase chipul celui de dinainte 
și-i închisese camera. Avea vreo 25, 28, poate 30 de ani, era 
greu să estimezi vârsta cuiva care murise. Mai erau doi. Unul în 
groapa de sub trapă și unul sub geam, cel pe care-l sugrumase 
El Mestizo cu un capăt de frânghie - Hoffmann se îndreptă spre 
cadavrul acestuia, închise cea de-a treia cameră și-i trase masca 
de pe faţă, studiindu-l ca și pe ceilalţi. Și de data asta șopti: ... 
poate... da, da... e tocmai bun. 

— Ce naiba tot spui acolo? 

El Mestizo așteptase pe întuneric, acum ajunse în dreptul 
primului cadavru și începu să-l tragă spre trapa deschisă, spre 
a-i da vânt în groapa întunecată din faţa barului. 

— Peter? 

— Mmm? 

— Mormăiai ceva! 

— Nu era ceva important. 

— Atunci, taci. Știi că-s morți, da? 

O bufnitură înfundată când celălalt cadavru veni în contact cu 
pământul jos de tot, doi dintre soldaţi zăceau acum la opt metri 
adâncime sub podeaua de lemn. Și El Mestizo dădu fuga spre 
următorul, cel pe care Hoffmann tocmai îl declarase o opţiune 
bună. 

— Așteaptă. 

Dar șeful lui n-avea de gând să aștepte. Trase de cadavru, 
care era mai greu decât cel de dinainte, s-ar părea că sângele și 
fluidele corporale contribuiau la amplificarea forței de frecare. 

— Hei, ţi-am zis să aștepți! 

Piet Hoffmann parcurse în fugă distanţa rămasă și îl prinse de 

umăr pe El Mestizo. 

— Pe-ăsta vreau să-l păstrez eu. 

Șeful lui îi dădu de înţeles că nu-i place să-i pună cineva mâna 
pe umăr. Şi nu se opri, continuând să tragă mortul spre groapa 
adâncă, concentrându-și forțele. 

— Îi bag aici doar pentru o zi-două, în curând o să apară 
personalul și clienţii, iar El Cavo n-o să poată face curățenie 
înainte de ora închiderii. 

Piet Hoffmann se ţinu după el, fără să-și retragă mâna de pe 
umărul lat, atingând un pic și părul negru și des, apăsând și mai 
tare - nu-l mai atinsese pe El Mestizo astfel până acum. 

— Nu, îl vreau fix așa cum e. Întreg. 

El Mestizo se opri. Surprins deopotrivă de solicitarea bizară și 
de mâna care nu voia să-i dea drumul. 

— De ce? 

— Nu pot să-ţi spun. 

Există o primă dată pentru orice. Chiar și pentru suspiciune. 
Trecuseră peste dispariţia transportului spre Olanda, peste 
fotografiile la care tocmai se uitaseră. A doua oară când se 
întâmplă e și mai nasol. Pentru că-ţi amintește de prima dată. 

— De ce? 

— Tu ai secretele tale, eu le am pe ale mele. 

El Mestizo îl studie cu acea expresie intransigentă de care 
mulţi dintre apropiații lui se fereau și se temeau. Genul ăsta de 
suspiciune nu se stinge, ci crește, alimentată de ce a rămas 
nedovedit. Hoffmann o văzuse cu ochii lui. Dar doar îndreptată 
asupra altora. 

— OK. OK. Dar în cazul ăsta... 

Acum el era cel pe care îl cântărea El Mestizo. Și, în ciuda 
faptului că lăsase să cadă cadavrul și ridicase mâinile, aparent 
dezarmat, suspiciunea încă plutea între ei. 

— ... e responsabilitatea ta, Peter, să scapi de el. 

— Bine. 

El Mestizo se îndrepta deja spre celălalt geam pentru a 
recupera celălalt cadavru, târându-l, înjurând când una din 
mâinile mortului rămase înţepenită într-o plantă în ghiveciul din 
mijlocul sălii, trase până când o desprinse de-acolo, împinse 
cadavrul de 85 de kilograme în groapă, ciuli urechea până se 
auzi bufnitura și închise trapa. Rămase locului, în tăcere, 
ștergându-și fruntea de transpiraţie cu mâneca. Apoi își scoase 

revolverul din toc, răsucind ţeava cu degete obișnuite să 
jongleze cu moartea. 

— Cine te-a sunat? 

Se aplecă, prinse inelul fixat pe trapă și o deschise din nou. ȘI 
îndreptă arma încărcată spre Hoffmann, cu o mână sigură. 

— Stăteam amândoi aici, Peter, și ne uitam la niște poze cu 
niște indivizi din Olanda care au încercat să mă trădeze. Și în 
timpul ăsta ne pândeau niște soldați americani de elită. lar tu... 
primeşti un pont? Eşti avertizat? Ce fel de nenorocite de 
contacte ai? 

Fuseseră pe punctul de a fi eliminaţi, cum păţiseră și ceilalți 
de pe lista aceea cu 13 nume. Însă bărbatul aflat în mijlocul unui 
bordel, care-și îndreptase arma spre cel alături de care 
supraviețuise acelei încercări, nu vedea astfel lucrurile. El trăia 
în violenţă și prin violenţă. Era atât de obișnuit cu moartea, cu 
gândul că și el o să moară astfel, încât i se părea că ăstae 
cursul vieţii. Însă cu suspiciunea, paranoia, teama de a fi trădat 
- cu acelea nu se obișnuise niciodată, de fapt. 

— Johnny, ce-i cu pistolul... ce naiba pui la cale? 

— Cineva te-a avertizat! Și vreau să știu cine a fost! 

Îi fusese alături doi ani și jumătate. Treaba lui Piet Hoffmann 
fusese să-l protejeze pe omul ăsta și se descurcase atât de bine, 
încât ajunsese treptat să-i câștige încrederea. 

De data asta avusese doar un minut și 40 de secunde la 
dispoziţie. 

Înșfăcaseră armele automate pe care Hoffmann le ţinea într- 
un compartiment secret pe care-l construise în bar. Luaseră 
măștile și căștile de protecţie fonică dintr-un compartiment 
ascuns sub scenă. Se plasaseră astfel încât să poată 
supraveghea ferestrele cu pricina și își feriseră privirea când 
explodaseră grenadele de diversiune. 

Doi ani și jumatate. Și acum nu mai contau. 

Suspiciunile erodau cu ușurință bruma de încredere câștigată 
cu greu. 

— Cine-a fost? 

— De ce contează? 

— Cine naiba a știut că bordelul meu urma să fie atacat de 
soldaţi americani? 

El Mestizo armă pistolul. 

— Răspunde-mi, la naiba! 

Piet Hoffmann îl ura. Sincer. Și știa exact când îi pierise orice 
urmă de compasiune pentru omul pe care-l turna. In momentul 
în care acesta lăsase o fetiță de cinci ani să cadă ca o păpușă de 
cârpă peste mâna tatălui ei. Așa că, acum, cu un pistol aţintit 
asupra lui, simțea ceva mult mai complex decât teamă. 
Frustrare. Asta simţea. Prin valul de ură se prefirase și un strop 
de admiraţie. El Mestizo nu numai că aprecia violenţa, nu doar 
că recurgea la ea... dar o folosea în mod inteligent. Abil. Asta 
era cel mai potrivit cuvânt care îi venea în minte lui Hoffmann. 
Tocmai se luptaseră să scape cu viaţă, iar El Mestizo trăsese un 
singur foc, unul singur, și își ucisese celălalt oponent cu un lat. 
Era înfiorător de abil. Și, ca urmare, un inamic redutabil. 

— Johnny, nu mă avertizau pe mine. Cineva ne-a avertizat pe 
noi. Pentru asta mă plătești. Și acum mă ameninți pentru că mi- 
am făcut treaba? 

— Răspunde-mi, futu-i! 

Pistolul armat. Arătătorul pe trăgaci. 

— Ti-am respectat sursele, Johnny, cele pe care ai vrut să le ţii 
secrete. 

Dacă răspund greșit. 

Sunt convins de lucrul ăsta. 

Johnny, care e doar El Mestizo acum, o să tragă. 

— Și acum te rog să le respecţi și tu pe ale mele. Ai o 
problemă cu asta? 

— Lasă vrăjeala! Vreau să știu cine-a fost! Delta Force sunt ce 
au ei mai bun! Așadar cel care te-a avertizat e american! Și un 
american foarte influent, la dracu'! Și tare puţini americani de 
rang înalt știu despre operaţiunile secrete ale Forțelor Speciale! 
Apelul ăla, informaţia, înseamnă că ești un turnător, un 
informator, futu-i! 

Arătătorul pe trăgaci. 

Se albise deja. 

O apăsare minusculă - și cocoșul armei ar ţâșni în față, s-ar 
face flamă și explozia ar slobozi glonțul. 

— Pentru ultima dată... cine-a fost? Convinge-mă de 
loialitatea ta, Peter! Fix despre asta vorbeam când cu pozele 
alea din Olanda - așa sfârșesc oamenii în care nu pot avea 
încredere! 

Ori mă crede. Și lasă arma din mână. 

Sau crede că sunt cine sunt de fapt, un informator, un 


VP - 306 


turnător, inamicul lui cel mai periculos, pe care l-a lăsat să se 
apropie de el mai mult ca pe oricine altcineva. 

— Johnny, uită-te la mine! Dacă apelul ăla - care ne-a salvat 
viața amândurora - m-ar fi dat de gol ca informator, atunci de 
ce te-aș fi avertizat? Aș fi putut să te ucid. Și să mă predau lor, 
americanilor, pentru că sunt omul lor. Este? 

Arătătorul. 

Albit. 

— De ce, Johnny, de ce aș a/ege să particip la o confruntare 
armată în care riscam să mor și eu - n-au venit cu pistoale de 
jucărie, futu-i -, de ce aș a/ege să-mi pun viaţa în pericol, de ce 
aș alege să-mi omor propriii tovarăși? 

Se uitară unul la altul, aproape faţă în față, respirând același 
aer. 

— Și de ce, Johnny, aș fi atacat de ai mei? De ce oamenii 
pentru care lucrez m-ar pune pe o listă cu ţinte și apoi m-ar 
trata fix așa, ca pe o ţintă? 

Și încercaseră s-o facă prin intermediul unei minciuni - unei 
minciuni duble. 

— Așa că răspunsul meu, Johnny, rămâne neschimbat. Poţi să 
mă ameninţi până nu mai poţi cu pistolul ăla. Tu ai secretele 
tale, eu le am pe ale mele. Eu îţi respect sursele confidenţiale, 
respectă-le și tu pe ale mele! 

Degetul se albise de tot. Până în momentul ăsta, când reveni 
la o nuanţă sănătoasă, de roșu. 

Când apăsă mai tare pe trăgaci. 

Până la capăt. 

Glonţul ricoșă cu un șuierat ce reverberă în jur. 

El Mestizo trăsese la mustață pe lângă urechea lui stângă, în 
apropierea tâmplei. 

Și Piet Hoffmann rămase pe loc, pentru că nu avea de ales. 
Deși de-abia se abţinea să n-o ia la fugă. Sau să se prăbușească 
sau să se întindă la pământ. 

— Și sursele mele, Johnny, par ceva mai informate decât ale 
tale. Este? 

Pistolul fusese armat din nou, declicul ce prevestește liniștea 
dinaintea deflagrației. 

— Și din acest motiv, Johnny... 

Se studiau din priviri, în timp ce o minciună era cântărită. 

— ... suntem încă aici, teferi. 

În timp ce suspiciunea dădea piept cu încrederea. 

— Johnny? 

În timp ce El Mestizo chibzuia și decidea. 

— Johnny? 

Apoi ridică degetul de pe trăgaci, lăsând arma în jos. 

Mașina încăpea la fix sub treptele de beton vopsite în roșu 
care dădeau spre o intrare discretă. 

Un bloc asemănător cu cele din suburbiile Stockholmului. Un 
dreptunghi de beton. De nouă etaje. Genul de clădire în care 
crescuse. 

Piet Hoffmann opri motorul, fără să coboare din mașină. 

Nu era un simplu bloc de locuinţe. Nu era la Stockholm, nu 
era acasă, unde voiau și trebuia să se întoarcă. Era o seară la 
Bogotá. Și clădirea care-i amintea de un bloc de locuințe din 
Suedia era, de fapt, Spitalul Universitar San Ignacio. 

Pe ultima bucată de drum, cum treceau de Cerros de 
Monserrate și drumul secundar dintre Circunvalar și Carrera 7, 
pasagerul lui începuse să se miște, alunecând la fiecare curbă, 
în jos și într-o parte. Așa că Hoffmann nu mai apăsa așa tare pe 
pedală, încetinind până când se asigură că pasagerul n-o să 
cadă de pe scaun. Acum tovarășul lui de drum stătea iarăşi 
liniștit la locul lui. Cu pălăria lăsată cât mai mult peste fața 
vânătă și umflată. Cu o eșarfă elegantă de mătase în jurul 
gâtului plin de vânătăi. În haine noi - uniforma de camuflaj 
fusese înlocuită de un costum de culoare deschisă și o cămașă 
albă -, stropite zdravăn cu băutură. Un bărbat beat mangă care 
dormea buștean, în drum spre casă după ce petrecuse toată 
noaptea. Dacă l-ar fi oprit poliţia și ar fi vrut să-i inspecteze 
mașina, primul loc în care s-ar fi uitat ar fi fost portbagajul. Ca 
urmare, un domn care duhnea a băutură, aflat la vedere, era 
varianta mai puţin riscantă. Piet Hoffmann slăbi firul subțire de 
nylon pe care îl legase în jurul pieptului pasagerului, ca să-l ţină 
în capul oaselor, apoi tăie sârma cu care îl legase de mijloc și în 
jurul genunchilor... era important să-i imobilizezi picioarele, 
picioarele unui cadavru la care nu se instalase încă rigor mortis 
n-aveau stare. 

Ceasul digital de pe bord nu ticăia, de fapt. Și totuși i se părea 
că-l aude, marcând monoton scurgerea iremediabilă a timpului. 

10:50. Ajunsese devreme. Și, în timp ce aștepta, îl prinseră 
din urmă gândurile. 

Doar un telefon m-a scăpat de la moarte azi. 

Erik Wilson, Ewert Grens, El Mestizo - toti vorbesc despre un 
război lent. Dar lista neagră se scurtează de la o zi la alta și, azi- 
dimineață, ar fi trebuit să fie tăiat de pe listă numele meu. Am 

supraviețuit. Dar data viitoare? Dacă se întâmplă să mă aflu în 
altă parte, cu Zofia, poate? Cu Rasmus și Hugo? 

Acolo. Intrarea laterală. Se deschidea acum, se auzi un 
scârțâit gâjâit prin geamul deschis de la mașină și apoi un alt 
sunet, hârșâitul unei tărgi cu rotile care înainta poticnit pe 
trotuarul accidentat. 

— Benedicto. 

Bărbatul purta o uniformă de portar, ceea ce era atipic. Dar se 
mișca la fel de lent și avea un zâmbet la fel de larg. 

— Peter. Nu ne-am văzut de mult. 

Peter Haraldsson mai fusese pe-aici, dar doar în compania lui 
El Mestizo, după alte nopţi în care El Cavo fusese plecat și 
cadavrele trebuiau să dispară rapid. Hoffmann cobori din 
mașină, dădură mâna și, fără să-i dea drumul la mână, 
Benedicto se aplecă spre Hoffmann și aruncă o privire în 
mașină. 

— El e? 

— Ele. 

— Deci obiectul muncii mele... a fost plimbat cu mașina azi? 

Autopsierul zâmbi la fel de larg ca înainte, așteptându-se la 
vreo replică spirituală despre moarte, vreo ironie, așa vorbeau 
de obicei despre cadavre de care nu le păsa. Așa făceau faţă 
propriei spaime - răzându-și de moarte, bagatelizând-o. 

— Îmi pare rău, azi nu, Benedicto. 

Cadavrul de pe locul din dreapta nu însemna nimic pentru el, 
un bărbat pe care nu-l văzuse niciodată până atunci, un glas pe 
care nu-l auzise niciodată. Dar simboliza propria lui moarte. 
Care fusese programată și aproape se întâmplase cu doar 
câteva ore în urmă, ceea ce el abia acum începea să proceseze. 

Deciseseră că trebuia să moară. 

Așa că poate va trebui să facă fix asta, ca să fenteze soarta. 

Din nou. 

Benedicto împinse targa spre portiera din dreapta, o 
suprafaţă de metal lucioasă. Hoffmann prinse de umeri cadavrul 
ridicat în capul oaselor, în timp ce autopsierul îl luă de picioare 
și îl ridicară amândoi, îl traseră și apoi îl lăsară pe targă. 

Ar fi putut să fie cadavrul meu pe targa aia nenorocită. 

Acoperit de pete închise la culoare, produse de livor mortis, 
când sângele nu mai circulă, doar se transformă în cheaguri 
negre. Articulațiile devin țepene, țesutul muscular rămâne 

încremenit pe veci. 

Și în schimb acum zaci tu acolo, cel care a încercat să mă 
omoare. 

Se poziționară de-o parte și de alta a tărgii, manevrând-o spre 
intrarea laterală. Uneori își imagina propria moarte, moartea 
Zofiei, moartea băieţilor, uneori încerca să și-o imagineze ca 
metodă de a se obișnui cu gândul, de a se pregăti, de a-și 
înfrunta temerile. Așa te protejezi. Teama lui de moarte îl mâna, 
îl silea să acţioneze, să funcţioneze, să supravieţuiască. 

Un om care are totul de pierdut e mai periculos ca oricând. 

Nu invers, cum credeau mulți. Un om lipsit de teamă devine 
neatent, neglijent, poate fi luat prin surprindere. 

Spre deosebire de omul care nu-și permite să piardă, care are 
totul de pierdut. 

— El Mestizo? 

Benedicto deschise ușa laterală și împinseră targa pe un 
coridor gri, pustiu. 

— N-a venit cu mine azi. 

— Transmite-i salutări din partea mea! 

Targa de-abia încăpu în lift, coborâră două etaje și se opriră 
cu o smucitură. 

Nicio întrebare legată de cine, cum, de ce. 

Un nou culoar, la fel de pustiu, și un miros pronunțat când 
deschiseră uşa grea de la morgă. Studiu. Pentru acest scop 
urmau să fie folosite aceste cadavre donate. Material de studiu 
pentru disecție. Benedicto le demonstrase la un moment dat 
cum decurgeau lucrurile - studenții începeau cu un deget, apoi 
o mână, apoi un braț, înfruntând treptat moartea. Fără să știe, 
profesorii și studenţii la Medicină le dădeau o mână de ajutor 
mutilându-i pe cei care trebuiau să dispară, bucată cu bucată. 

Faianţă albă pe pereți. Faianţă albă pe jos, dar în plăci mai 
mici. Tuburi de neon în tavan care răspândeau o lumină 
fluorescentă. Oțel inoxidabil împărţit în compartimente 
dreptunghiulare, loc pentru trei pe fiecare rând, 80 pe 50 de 
centimetri, fiecare compartiment numerotat. 

39 de frigidere. 

22, ocupate. 17, libere - și pe unul dintre acestea îl descuie 
Benedicto. 

Ținând fiecare strâns de câte un capăt, mutară tăblia de 
metal pe care se afla cadavrul de pe targă în compartimentul 

31. Benedicto o împinse înăuntru pe niște șine lungi, încuie ușa 
și legă de mâner un cordon subțire de plastic, documentele de 
identificare erau deja completate. 

Cam pe-aici începeau de obicei să vorbească despre 
compensație. Odată ce cadavrul era pus la locul lui. Așa că 
Hoffmann scoase un plic alb pentru autopsier. 

— De data asta, nu vreau să-l faci să dispară. 

— Poftim? 

— Vreau să-l ţii aici. Intact. În caz că trebuie să vin să-l 
recuperez. 

— La naiba, Peter, n-ai pomenit de asta! 

— Pomenesc acum. 

— Treaba asta te va costa mult mai mult, prietene. Una e să 
scot cadavrul greșit pentru studenţii de la Medicină mâine. Dar 
să-l mut de colo-colo, dintr-o nișă în alta, ferindu-mă de colegii 
mei... Va trebui să vin în fiecare noapte aici. Asta înseamnă un 
drum de două ore cu autobuzul. 

Piet Hoffmann nu avea prea mult timp. Și, în plus, realiză că 
argumentul lui Benedicto era întemeiat. Nu era genul de om 
care să se târguiască doar ca să vadă dacă-i merge. 

— Cu mult mai mult? Bine. Primești tot ce e în plic pe moment 
- cât primeşti de obicei. Și aceeași sumă în fiecare săptămână 
până vin să-l iau. Sau până-ţi spun să scapi de el. 

Bărbatul scund și firav, în uniforma albă prea mare, luă plicul 
și răsfoi bancnotele, ca și cum le-ar fi cântărit în aer. Apoi îl 
îndesă în buzunarul de la piept pe care era sigla albastră a 
spitalului. 

— OK. 

Apoi nu mai rămase decât mirosul. 

ÎI urmări pe culoar, se ţinu după el când ieși afară, la aer 
curat, se așeză lângă el în mașina oprită. Piet Hoffmann își trecu 
brațul peste faţă și își băgă nasul în materialul cămășii. Da, 
acolo rămăsese. Se îmbibase în țesătura de bumbac. 

Mirosul morţii. 

Răsuci cheia în contact și porni motorul. Dar îl opri din nou. 
Fusese o zi lungă. Trecuse de la un atac pregătit cu grijă, care-și 
croise drum spre ei pe ferestrele de la subsol ale unui bordel 
adormit la un frigider încuiat într-o morgă pustie, acum pe 
seară. Dar se ocupase totodată de ultimul rând de pe una din 
hârtiile pe care le ţinea împăturite la fundul tecii de piele, lângă 

cuţit. 

Cel pe care-l scrisese de mână pe hârtie igienică. Pe care îl 
despături acum. 

Coordonate 

Fereastra-temporală 

Cesiu- 137 

Bombă în prismă 

Scuter subacvatic 

Valiză 

Lucrurile mergeau în direcția bună - pe drumul care avea să-i 
ducă spre casă, spre viaţă și supraviețuire. 

Dar mai era loc pentru un rând. În caz că se schimbă situația. 
Un singur cuvânt. Dacă drumul o ia în altă directie. 


Stiloul era în torpedo. Scrise jos de tot. 
Cadavru 


Știa, desigur. 
Mereu singur. Ai încredere doar în tine însuți. 

Mersese cu mașina toată noaptea, direct de la morgă, aflată 
în zona de sud-est a capitalei, până în provincia Guaviare, în 
orășelul Calamar. De la mortul care reprezenta pentru el planul 
B - în caz că situaţia se schimba - la planul principal, 
operaţiunea de salvare, schimbul convenit cu guvernul american 
- o viaţă în schimbul alteia. 

Și detesta sentimentul ăsta, singurătatea, întunericul care-i 
bătea monoton în geam, nevrând să-i dea pace. 

Il secătuia de vlagă. Era singurul lucru de care se temea. Nu-i 
mai era teamă de moarte, ci de o viaţă solitara. 

— Bună! 

— Bună! 

O sunase, desigur. O trezise din somn. O și vedea, 
somnoroasă, căutând pe bâjbâite telefonul. Și nu avea niciodată 
mustrări de conștiință - spre deosebire de el, adormea de îndată 
ce terminau de vorbit, chiar și când era într-un adăpost 
temporar, fără vreun reper clar. Nimic n-o clintea. 

— Unde ești? 

— Departe. 

— Unde anume, Piet? : 

— E mai bine dacă nu știi. Intr-un loc unde o să recapăt 
controlul asupra vieților noastre. 

În seara asta părea mai dură. Cum era uneori, în stilul ei 
propriu, deopotrivă Zofia cea dură și Zofia cea blândă. 

— Sper c-o s-o faci. Pentru că te iubesc și vreau să trăiesc cu 
tine, știi asta. Dar știi și că, și dacă o vei face, eu tot plec de-aici. 
Întelegi lucrul ăsta, Piet? Chiar dacă rezolvi chestia asta, chiar 
dacă supravietuim, asta n-o să-mi afecteze decizia de a pleca 
acasă. 

— Mi-ai promis c-o să aștepți o săptămână... mai am patru 
zile. 

— Da. Și o s-o fac. Te aştept. Dar după aceea, dacă 
supraviețuim, n-o să mai stăm împreună la masa din bucătărie, 
sperând că lucrurile se vor schimba în bine. Dacă reușești, 
diferenţa e că, de data asta, eu și băieţii plecăm acasă - cu sau 
fără tine. 

Și apoi fiecare îl așteptă pe celălalt să încheie conversaţia, 
fiecare cu telefonul în mână, el în mașină, ea în pat. 

Domni tăcerea preț de un kilometru, și încă unul. Fiecare 

asculta respiraţia celuilalt. 

Până când ea sărută de două ori telefonul și îi închise. 

Și, mult mai târziu, când parca în fața unui hotel liniștit din 
Calamar, ca să mai prindă câteva ore de somn, singurătatea 
aceea groaznică începu să-i dea târcoale mai înverșunată ca 
oricând. 

Cu o seară în urmă, Piet Hoffmann rămăsese în fața spitalului 
universitar, modificând una dintre cele două hârtii esenţiale pe 
care le ţinea pe fundul tecii de piele. Acum o despături pe 
cealaltă. 


14:52 (instructaj Calamar) 

15:27 (Plecare ATV) 

17:21 (Sosire râu) 

18:31 (Debarcare tabăra din vale) 
19:21 (Sosire tabără prizonieri) 
19:25 (Atac, pătrundere incintă) 
20:31 (Sosire elicopter) 

23:16 (Sosire Isla Tierra Bomba) 
23:43 (Scufundarea) 

00:32 (Sosire navă) 


00:37:01 - 00:40:00 (Fereastra temporală) 


Planul pentru operaţiunea de salvare a președintelui Camerei 
care, la momentul când i-l arătase lui Ewert Grens, fusese 
demarcat doar cu xx:xx. Dar acum putea să programeze totul în 
funcţie de ultimul punct, fereastra temporală. Planificat să 
înceapă cât mai târziu cu putinţă și cu intervale cât mai scurte. 
Un timp mai scurt însemna minimizarea expunerii, ceea ce 
însemna un risc mai mic ca operaţiunea lor să fie descoperită. 

— Gata? 

Se aflau într-o biserică. Mică, frumoasă și răcoroasă în 
comparaţie cu arșiţa de-afară - situată pe peticul de loc deschis 
din spatele Stării Civile, care fusese cândva una dintre cele mai 
animate piețe publice din Calamar, revendicată între timp de 
mormane de moloz și câini vagabonzi. 

— Gata. 

Avea în faţă șapte chipuri acoperite de măști negre, care se 
uitau la el, în timp ce-și sincronizau ceasurile. 


14:52 (instructaj Calamar) 


Nouă ore și 45 de minute până la obiectiv. Până la acea breșă 
în raza de acoperire a sateliților. Care avea să fie decisivă și în 
raport cu care fuseseră programaţi toţi ceilalți pași. Ora exactă 

la care avea să înceapă ultima fază - doar atunci fereastra 
temporală îi lăsa suficient timp. Ora exactă la care trebuia să 
țâșnească din apă. Dacă nu ajungea, dacă întârzia chiar și un 
minut, dacă rata fereastra, atunci avea să piardă șansa de a 
recâștiga o viaţă în schimbul alteia. 

Prin intermediul lui Grens, îi ceruse lui Masterson să-i pună la 
dispoziție opt oameni incoruptibili căliţi în luptă - un pilot de 
elicopter cu acces la un elicopter și cei șapte aflați acum în fața 
lui, într-un loc de care lumea întreagă părea să fi uitat, complet 
echipați de luptă și instruiți să înainteze prin apă sau să lupte pe 
întuneric. Aceștia din urmă îl ascultau acum și memorau planul 
pentru Operación Obtener, Operaţiunea „Recuperarea”, așa că 
li-l prezentă pas cu pas, minut cu minut. 

Piet Hoffmann le vorbea, în timp ce se gândea deopotrivă la ei 
și la el însuși. | se întâmpla adesea lucrul ăsta. Se detașa de sine 
însuși și observa, evalua, în timp ce gura lui continua să 
rostească ceea ce creierul lui își planificase deja. Ulterior, se 
întâmpla adesea să nu mai știe exact dacă spusese ce credea el 
că ar fi spus, era pe pilot automat. Dar întotdeauna părea să 
funcţioneze, nimeni nu observa nimic, reușea să fie deopotrivă 
prezent și absent. 

Acum, în timp ce le dădea instrucţiuni privind înaintarea de la 
râu la tabăra de la poalele muntelui și apoi de la aceasta la 
tabăra pentru prizonieri, cealaltă parte a minţii lui se gândea cât 
de subţire era, de fapt, sârma pe care mergea, cât de fragilă era 
protecţia pe care și-o crease. Dacă voi, cei care-mi stati în față, 
m-ati lua cu asalt acum, dacă mi-ati dezvălui identitatea... totul 
s-ar sfârși. La doar un metru și un pic distanţă de el se aflau 
șapte soldaţi de elită aflaţi în slujba guvernului american. 
Același guvern care-l condamnase la moarte. Dacă descopereau 
că omul care urma să-i conducă era, totodată, un individ pe care 
ar fi trebuit să-l prindă, viu sau mort - totul s-ar fi sfârșit. 

O sursă anonimă. Așa îl prezentase Sue Masterson noului 
director al Forţei Operative Crouse, succesorul lui Navarro. Unul 
dintre informatorii noștri - a cărui identitate trebuie să rămână 
secretă spre a supraviețui - a descoperit unde se află ostaticul. 
E singura persoană din afara organizației care știe unde se află. 
Și rolul vostru e să-l ajutaţi. Ea îi convinsese mizând pe 
încrederea absolută, care era condiţia necesară pentru orice 
operaţiune sub acoperire. Nu era nici Hoffmann, nici Haraldsson 

- era un informator al DEA, de a cărui soartă era responsabilă, 
iar menţinerea anonimităţii lui era crucială câtă vreme 
dezvăluirea identităţii lui ar fi fost o condamnare la moarte, 
pentru el și familia lui. Se aplicau aceleași condiţii ca și pentru 
membrii Forţei Operative Crouse, care purtau și ei măști negre 
în public spre a rămâne anonimi și incoruptibili - imposibil de 
localizat, ameninţat sau influențat. Așadar premisa anonimității 
nu era ceva ieșit din comun, din contră. Și, pe măsură ce se 
apropia de ultima parte a prezentării detaliate a planului, 
celălalt Piet Hoffmann - cel care se detașase de sine însuși și-i 
studia de la distanţă pe cei șapte soldați de elită și pe liderul lor 
- observă că păreau să aibă încredere în el, erau dispuși să-l 
urmeze pentru a elibera ostaticul. Fără a-și da seama că scopul 
era reabilitarea lui, o cușcă la schimb pentru ștergerea unui 
nume de pe lista neagră. 
De-ar fi știut ei... 


15:27 (Plecare ATV) 


Hoffmann se uită la ceas. 15:26. Cu un minut mai devreme 
decât fusese programat și ritmul inimii i se potoli. 

Fără pilotul elicopterului, pe platforma automobilului de teren 
era destul loc pentru cele șapte caiace și o barcă gonflabilă, în 
care încăpeau șapte soldați cu tot cu echipamentul. Nimeni nu 
spunea nimic, erau concentrați pe misiune. Se auzea un singur 
zgomot... de la avionul Hawkeye din flota Forţei Operative 
Crouse, care, de la sosirea lor, dădea ture la 5 000 de metri 
deasupra lor, bruind zona din jurul orașului Calamar. În caz că 
cineva din oraș le-ar fi descoperit prezenţa, n-ar fi putut să 
alerteze gherilele - toate telefoanele, radioemiţătoarele și orice 
trafic de date aveau să fie blocate până când misiunea era dusă 
la bun sfârșit. 

Piet Hoffmann stătea singur în cabină, doar hărţile 
desfășurate pe scaunul din dreapta îi ţineau companie. Un drum 
de o oră pe ceva ce se putea numi doar cu generozitate 
autostradă, 20 de minute pe un drum neasfaltat, mult mai 
accidentat, și o jumătate de oră prin junglă, pe unde nu exista 
niciun drum propriu-zis. 

Până când ajungeau la un afluent al lui Rio Vaupes. Până când 
ajungeau la următoarea fază. 

17:21 (Sosire râu) 


Se uită din nou la ceas. 17:25. Cu patru minute după ora 
programată. 

Era incredibil de cald. Incredibil de umed. 

Roiuri agitate, insistente, de muște de nisip le dădeau 
târcoale, bâzâind întruna, însetate de sânge. Înainte și înapoi - 
arbori de cauciuc și sapucaia, nuci de Brazilia, smochini, mahoni 
și toate plantele pe care n-ar fi știut să le numească, ce se 
întrepătrundeau printre plantele căţărătoare impenetrabile și 
vegetația deasă ca un zid. Alesese o lagună mică aflată pe 
cursul râului ca punct de plecare, acolo încărcară barca mare de 
cauciuc cu lichide - apă într-unul din bidoanele de 25 de litri și 
colada cu espresso cubanez în celălalt. Urmă echipamentul 
medical - o trusă de prim ajutor dotată și cu morfină, ser, vaccin 
antitetanos și medicamente de diluare a sângelui. Tot aici își 
împărţiră armele, muniţia și macetele, înainte de a se urca în 
propriile bărci de luptă. 

După câteva secunde erau purtaţi de curentul năvalnic, 
străduindu-se să-și menţină echilibrul în timp ce erau împinși în 
aval - plămânii și sângele Amazonului îi purtau spre inima lui. 
Cel mai mare sistem de râuri din lume, unit de o mie de afluenţi, 
care susțineau un întreg ecosistem care, pe moment, era 
reprezentat de acele roiuri de muște pișcătoare, înlocuite 
ulterior de roiuri de țânțari dornici să-i ciupească. 

Covorul verde din zare își schimbă treptat culoarea, pe 
măsură ce soarele cobora la asfinţit. 

Neîntinat. 

Dacă ceva putea fi numit vreodată neîntinat. 

Piet Hoffmann își concentră toată energia pe menținerea 
echilibrului și a direcţiei din vâsle - trebuia să se asigure că 
barca mare de cauciuc pe care o trăgea după el n-o să se agațe 
în ceva, trăgându-l la fund. Acolo unde pândeau anaconda lungi 
de șapte metri. Precum și crocodili și piranha. Și peștii candiru, 
despre care toată lumea avea câte o poveste, dar pe care nu-i 
văzuse nimeni vreodată, care se spunea că-ţi pătrund în corp 
când urinezi în apă și își înfig mustăţile în penis sau în vagin, 
rămânând fixaţi acolo și devorându-ţi sângele și carnea. 

Călătoreau de aproape o oră, când Hoffmann auzi în urma lui 

un zgomot care sună ca un șfichiuit de bici. Se desprinse de 
curent, încetini și încercă să identifice sursa zgomotului pe 
întuneric. Acolo! Un caiac se ciocnise de un trunchi de copac sau 
de o stâncă poate, și un membru anonim al Forței Operative 
Crouse căruia Hoffmann îi spunea Cinci stătea în apa care 
țţâșnea ca o fântână arteziană din gaura apărută în barca de fiţe. 
In timp ce caiacul abandonă lupta și se duse la fund, Cinci prinse 
coarda de salvare agăţată de barca de cauciuc și începu să-și 
umfle vesta de salvare. Suflă de câteva ori, înotă un pic și 
curentul îl purtă înspre barca de cauciuc, până lângă ea. Se 
prinse cu mâinile de marginea bărcii, se opinti să se ridice până 
la brâu, făcu o pauză să-și tragă forțele, se opinti din nou - și se 
ridică de-a binelea. Când Piet Hoffmann gesticulă spre el cu 
degetul mare și arătătorul de pe caiac, ca și cum îl întreba Esti 
bine?, Cinci ridică degetul mare din noua lui poziţie, de la bordul 
bărcii de cauciuc, în semn de încuviințare. 


18:31 (Debarcare tabăra din vale) 


După vreun kilometru, alarma de la GPS-ul lui Piet Hoffmann 
se activă - după următorul cot al râului era locul în care 
debarcaseră el și El Mestizo. Toate caiacele rămase și barca de 
cauciuc se desprinseră de curentul năvalnic, neîmblânzit, și o 
porniră silențios spre mal. Când Hoffmann păși pe uscat, se uită 
și la ceas. 18:39. Erau cu încă patru minute în urma planului. 
Din cauza incidentului cu caiacul scufundat. Un total de opt 
minute și nu-și permitea să mai irosească nicio clipă... din 
contră, trebuia să mai recupereze. Următoarea etapă era 
înaintarea de la râu spre tabăra de prizonieri, trecând de tabăra 
de la poalele muntelui. Trebuia să se miște mai repede decât 
anticipase. 

Descărcară tot, ancorară barca de cauciuc de rădăcinile 
șerpuite ale acelor arbori neidentificați și împinseră, rând pe 
rând, caiacele spre vârtej. Acolo aveau să fie deturnate de râul 
năvalnic și, după câţiva kilometri, urmau să fie distruse și 
scufundate în punctul unde râul se îngusta și devenea mai puțin 
adânc. 

Hoffmann cunoștea bine locul. Același spaţiu minuscul dintre 
două stânci unde mergeau să se spele soldaţii din tabără, 
aceleași potri/los printre care săriseră el și El Mestizo când 

Cristobal îi adusese aici să-l tortureze pe bărbatul pe care Piet 
revenise acum să-l salveze. Era lumină atunci și acum era 
întuneric. Dar își amintea fiecare detaliu. Cum Cristobal mersese 
înaintea lor, croindu-și drum cu maceta, cale de 220 de pași 
până la tabăra din vale și cum merseseră înainte fără el. 

Își luară echipamentul de luptă și ochelarii cu vedere 
nocturnă, își încărcară armele, fixând și amortizorul, apoi își 
împărțiră funiile și echipamentul medical. 

— Gata? 

Piet Hoffmann vorbea în șoaptă. Chiar și-așa, vocea lui 
reverbera în jurul lor prin aerul umed. Voci la fel de înfundate îi 
răspunseră, reverberând la rândul lor. 

— Gata. Gata. Gata. Gata. Gata. Gata. Gata. 

Mergeau încet, la distanţă mică unul de celălalt, pe o potecă 
pătătorită, împiedicându-se de rădăcinile noduroase, izbindu-se 
de plantele cățărătoare. Până când mai erau doar 50 de pași 
până la tabăra din vale... și Hoffmann se opri. La ultima vizită își 
întipărise în minte unde se aflau ca/etas și chontos, precum și 
vâlceaua de pe latura dreaptă a taberei, care reprezenta o linie 
de demarcaţie naturală. Își amintea și unde erau poziţionaţi cei 
15 paznici și luptători de gherilă complet înarmaţi, câte unul în 
fiecare colț al taberei care alcătuia un fel de pătrat. Nu erau 
extrem de bine instruiți - tineri și loiali, dar neavând pregătirea 
necesară să le facă faţă lui și echipei lui. Ar fi putut să câștige cu 
ușurință o luptă aici. Dar asta ar fi pus capăt definitiv 
operaţiunii. Ar fi fost expuși și cineva ar fi transmis un 
avertisment către tabăra de prizonieri, de care-i mai despărţeau 
1 200 de pași. Așa că-și îndemnă oamenii să iasă de pe potecă 
și îi puse s-o taie direct prin vegetaţie, descriind un semicerc pe 
latura dreaptă a taberei. Își tăiară drum cu macetele în direcţia 
vâlcelei, o treabă care-ţi lua timp și te vlăguia chiar și când o 
făceau 16 mâini abile și care trebuia făcută fără să scoţi un 
sunet. Odată ce ajunseră la vâlcea, începură să meargă mai 
repede - nu-i mai preocupa așa tare dacă se auzea ceva sau nu, 
pentru că erau înconjurați și izolaţi de un perete gros de 
vegetație. Le luă o jumătate de oră și mai bine să străbată 
câteva sute de metri. Până când ajunseră din nou la potecă, 
care lăsa în urmă tabăra. O ţinură tot înainte, oprindu-se pe la 
jumătatea drumului, în punctul până unde se furișase în miez de 
noapte la ultima vizită, spre a determina coordonatele exacte, 

latitudine și longitudine... atunci nu avusese ochelari cu vedere 
nocturnă și coborâse poticnit, ducându-se de-a dura, cele 612 
trepte care despărțeau tabăra pentru prizonieri de luminișul în 
care se aflau acum. 

— Vreau ca toată lumea să bea cel puţin jumătate din ce a 
rămas. Prindeţi forțe. Data viitoare când ne oprim va urma 
lupta. 

Băură apă și colada din bidoane de metal, câţiva se întinseră 
un pic, câţiva își fixară mai bine armele. 

Apoi se urniră din nou, apropiindu-se de obiectiv, numărând 
pașii. Tiptil, silențios, ca niște vânători care încercau să nu-și 
sperie prada. 


19:21 (Sosire tabără prizonieri) 


Se uită la ceas, ca și înainte. 19:32. Faptul că dăduseră roată 
taberei îi încetinise și mai mult - acum erau cu 11 minute în 
urmă. Timp pe care trebuia să-l recupereze... totul ar fi fost 
zadarnic dacă ajungea chiar și cu o secundă după ce se 
închisese fereastra. Dar refuză să cedeze stresului, pentru 
pregătirea și implementarea unei operaţiuni de salvare era 
nevoie de calm, stăpânire de sine și spontaneitate, iar pripa 
rareori se dovedea cheia succesului într-o misiune. 

Se opriră pe cărare la doar 20 de pași distanţă de tabără, își 
reglară radioemiţătoarele și fiecare își puse casca la ureche. În 
timp ce membrii Forţei Operative Crouse se lăsaseră pe vine și 
înaintau tiptil spre poziţiile care le fuseseră repartizate, Piet 
Hoffmann se furișă spre copacul despre care decisese la ultima 
vizită că va fi punctul de observatie 2. Un arbore sapucaia cu 
ramuri și frunziș care urcau până sus de tot. Se urcă rapid, 
parcurgând două treimi din trunchi, la o înălţime de vreo 20 de 
metri, probabil, ţinând în mână arma cu lunetă. De acolo putea 
să monitorizeze întreaga tabără în timpul operaţiunii. Putea să-i 
urmărească pe cei 12 soldaţi din tabără, precum și cușca în care 
se afla Crouse. De acolo putea să monitorizeze și orice mesaj se 
transmitea între ceilalți membri ai grupului, nimeni nu avea voie 
să comunice verbal până în momentul în care operaţiunea era 
finalizată și ostaticul era eliberat, cei șapte soldaţi nu puteau să 
răspundă decât apăsând pe butonul de transmisie, conform unui 
cod prestabilit. 

Hoffmann înaintă pe creangă. Acum. Era într-o poziţie bună, 
cu un unghi bun. Cu pușca fixată pe postament, ca să poată 
trage oricând. O ultimă ajustare, pentru a contracara efectul 
temperaturilor ridicate și umidității extreme - răsuci șuruburile 
cu o treaptă la dreapta. 

Perfect. 

El era gata. 

Primul ordin transmis în șoaptă. 

— Unu către Doi, te-ai instalat? 

Două declicuri scurte. Doi se instalase, la șapte metri mai 
încolo spre junglă, cu vedere netulburată spre caleta 
comandantului. 

— Unu către Trei, te-ai instalat? 

Trei declicuri dinspre o movilă de cinci metri aflată de sud de 
chontos, latrina. 

— Patru, confirmă. 

Patru semnale dinspre poziţia cea mai vulnerabilă, punctul cel 
mai apropiat de cușcă în care se puteau plasa. Patru avea să 
inițieze atacul neutralizând paza din dreptul cuștii și apoi 
monitorizând și apărând poziţia și eliberându-l pe Crouse. 

— Cinci, Șase, Șapte, Opt... confirmaţi! 

Opt declicuri în casca lui Hoffmann. Cinci, Șase, Șapte și Opt 
erau grupaţi în spatele popotei sau, cel puţin, așa îi spunea el în 
minte, o caleta ca oricare alta, folosită ca un fel de loc de 
adunare. 

— Acum suntem... cu 10 minute și jumătate în urma 
programului. Sincronizaţi-vă! 19, 35... zero. Și nu uitaţi... lăsaţi-l 
în viaţă pe comandant! 

Toți erau la locurile lor. Momentul pentru numărătoarea 
inversă. 

— Baftă! În 30 de secunde. 

Înainte de a se urca în copac, Piet Hoffmann își dăduse jos 
ochelarii cu vedere nocturnă, care nu-i foloseau la nimic pe 
distanțe mari - acum scoase din buzunar un binoclu cu vedere 
nocturnă spre a se orienta prin tabără și a-i descoperi pe cei 
șapte soldaţi la locurile lor. Nici măcar un lunetist versat n-ar fi 
putut să le ia urma, cu atât mai puţin să-i vadă. 

— 20 de secunde. 

Cercetă în continuare, îndreptând arma spre unul dintre cele 
patru puncte în care ar fi trebuit să se afle membrii Forţei 

Operative Crouse. Nimic în cătarea armei. Până când apăsă pe 
butonul roșu aflat chiar deasupra obiectivului camerei cu 
infraroșu și deodată îi apăru dinainte silueta verde-gălbui a unui 
bărbat nemișcat, în genunchi, la câţiva metri în adâncul junglei, 
în apropierea latrinei. 

Întoarse din nou cătarea spre tabără, asupra celei mai mari 
dintre clădiri, popota. 

Acolo, prin pânza subţire de cort, se întrezăreau cinci siluete 
verzi-gălbui. 

Avea să rămână cu arma îndreptată într-acolo. 

— 10 secunde. 

Închise ochii și inspiră încet, adânc, pe nas de trei ori. 

— 5, 4, 3, 2, 1... 


19:25 (Atac, pătrundere incintă) 


De îndată ce termină de vorbit, auzi două împușcături 
înfundate chiar din spatele cuștii - urmate de patru declicuri în 
cască. Patru eliminase paza. Muniţie subsonică produsă anume 
pentru amortizor, al cărei ecou avea să fie absorbit de zidul de 
vegetație din jurul lor - trebuia să ia cu asalt tabăra pentru 
prizonieri fără să alerteze tabăra din vale. 

Mai erau 11. 

În obiectivul camerei cu infraroșu, Hoffmann văzu cele cinci 
siluete din sala de mese ridicându-se, înșfăcându-și armele și 
țâșnind pe ușa acoperită de pânză. Și îi văzu prăbușindu-se la 
pământ, rând pe rând, împușcați în spate de Cinci, Șase, Șapte 
și Opt. 

Mai erau șase. 

Împinse o crenguţă mai încolo ca să vadă mai bine. Pușca era 
ațintită asupra ca/etei comandantului acum. Și iată-l... țâșnind în 
fugă de-acolo, strigând. 

— Suntem atacați! Declanșaţi explozibilul din apropierea 
cuștii! 

Comandantul nu ajunse prea departe - căzu grămadă când 
Doi îl împușcă în coapsă și în mâna dreaptă, nu mai putea să 
tragă acum, dar nu trebuia ucis încă. 

Mai erau cinci și jumatate. 

Piet Hoffmann puse din nou mâna pe luneta cu vedere 
nocturnă - de-acum înainte, toată activitatea avea să se 

concentreze în apropierea cuștii în care se afla Crouse. Într- 
acolo dădură fuga cei doi soldaţi care păzeau colţul de nord al 
taberei, spre cușcă și spre firul setat să lanseze un proiectil, 
menit să declanșeze la rândul lui o mină antipersonal - o 
combinaţie de explozibile care ar fi trebuit să ucidă deopotrivă 
ostaticul și pe cei veniţi să-l salveze, în cazul unui atac. Orice 
încercare de a fura de la PRC trebuia pedepsită - de fiecare 
dată, consecinţa trebuia să fie moartea făptașului. Cei doi 
soldaţi se opriră brusc, ridicară puștile automate și le îndreptară 
spre terenul plin de noroi din faţa cuștii. Gata să tragă direct 
spre mină, declanșând explozia. Dar se prăbușiră la pământ, 
uciși pe loc, până să apuce vreunul să tragă - Piet Hoffmann 
avusese un unghi bun din copac. 

Mai erau trei și jumătate. 

Și îi vedea clar prin luneta cu vedere nocturnă - se furișau 
într-un grup dezorganizat dinspre latura de sud a taberei, 
apropiindu-se încet de cușca prizonierului. O  bubuitură 
înfundată - Trei, din spatele latrinei - și unul dintre ei, cel mai 
înalt, din mijloc, fusese nimerit în plin. Mai erau doi, care dădură 
să se retragă imediat. Hoffmann nu-i mai putea urmări cu 
ajutorul vederii nocturne și reveni la infraroșu, îndreptându-și 
mai întâi arma spre caleta comandantului, care era pustie, apoi 
spre caletele mai modeste în care dormeau soldații, pustii și ele, 
și într-un final spre popotă, plimbând agale cătarea de-a lungul 
pereţilor. 

Uite-i! Acolo se retrăseseră. 

Siluete verzi-gălbui prin pânza de cort. Năluci care pluteau 
într-o lumină violet, convinși pe moment că sunt la adăpost, 
imposibil de găsit. 

Piet Hoffmann inspiră, îi luă în cătarea armei și trase. 

Mai era o jumătate. 

Mai parcurse o dată din priviri tabăra pe întuneric, numărând 
șapte siluete colorate, vii, emanând căldură, fiecare unde ar fi 
trebuit să fie. Și apoi siluetele care nu se mai mișcau, morți, dar 
continuând să emane căldură - 11. Așadar, mai erau două 
siluete. 

Tot verzi-gălbui. 

Comandantul și Crouse. 

Nu mai existau alte surse de căldură. Nu mai existau năluci 
plutitoare. Hoffmann își reglă microfonul și îi auziră vocea în 

căști. 

— Toţi au fost eliminaţi. 

Cobori metru cu metru cât erau crengi, apoi, ajuns la 
porţiunea netedă a trunchiului, își dădu drumul de-acolo. Aruncă 
o privire spre cușcă. 

Doi tocmai îndepărta firul, dezamorsând bomba și mina. 

Patru trase un singur foc spre lacătul banal cu care era 
ferecat lanţul din jurul zăbrelelor de bambus. 

Nu erau gata, nu încă. 

Mai întâi avea o treabă cu cineva. Cu o jumătate de om. 

Cineva care se mândrea cu faptul că-i lăsase urme pe viață 
altcuiva, care râdea în timp ce le răpea demnitatea altora. Și 
care acum zăcea în noroi, în mijlocul taberei, târându-se plin de 
sânge. 

Piet Hoffmann îl prinse de braţul drept, cel în care fusese 
împușcat, și-l trase în genunchi. 

Comandantul ţipă de durere. 

Până când Hoffmann îl plesni cu palma peste obraz. 

— Gata cu ţipetele! Nu te-aude nimeni, pentru că nu exiști. 
OK? 

Niciun răspuns. Doar un scâncet înfundat, plin de patos, când 
îl târî prin tabără înspre cușcă. Hoffmann se oprea din când în 
când și-i trăgea câte un șut în piept dacă începea să se 
tânguiască mai tare. 

— Ce ţi-am zis? Gata cu ţipetele! 

Ajunseră la cușca deschisă între timp. 

Prizonierul tocmai ieșea, susținut de Patru și Cinci. 

— Sunteţi în siguranţă acum, Señor Crouse. 

Engleză, cu un accent spaniol pronunţat. Președintele 
Camerei trebuia să vadă și să audă un membru al Forţei 
Operative Crouse. Alte întrebări riscau să iste suspiciuni, iar 
grupul pe care-l conducea și pe care se baza Hoffmann trebuia 
să creadă în continuare în masca neagră care-i acoperea chipul, 
nu în condamnarea la moarte, nu în informatorul mazilit. 

— O să vă luăm de-aici, Señor Crouse. Vă ducem acasă, la 
compatrioţii dumneavoastră. 

Cadavre împrăștiate de colo până colo. Niște necunoscuți 
înarmaţi. Dar Crouse nu părea speriat. Confuz, obosit, 
demoralizat. Dar nu înspăimântat. Un om care fusese rănit atât 
de grav și de profund, încât se dăduse bătut, se resemnase. 

Piet Hoffmann își desprinse tocul de armă care-i stătea 
atârnat peste piept și își scoase pistolul, înmânându-i-l lui 
Crouse. 

— E încărcat, cu piedica trasă. Și aici, Señor Crouse, e 
comandantul. 

Crouse se uită la el, fără a încerca măcar să ia arma. 

— Nu înțeleg. 

— Pe el l-am păstrat. Pentru dumneavoastră. 

Timothy D. Crouse se uită la bărbatul care-i fusese lăsat la 
picioare, care-i înscenase execuţia, îl torturase, îi scurtase viața, 
degeaba. 

— De ce? 

— Știu ce v-a făcut. 

Crouse îl studie mai atent pe comandant, ascultându-i 
gemetele, lăsându-și privirea să adaste asupra sângelui îmbibat 
în materialul de la genunchi, apoi asupra rănii de pe antebraţ, 
sângele părea să-i băltească pe sub uniformă și i se prelingea 
pe piele. 

Și clătină din cap. 

— Mulţumesc. Dar nu e nevoie. 

Piet Hoffmann își băgă pistolul la loc în toc, fixă din nou tocul 
și se aplecă spre comandant. Spre o pereche de cizme negre cu 
botul ascuţit. Prinse în mâini pintenii lustruiţi, zornăitori, în 
formă de stea, cu pietricele roșii, strălucitoare, de-o parte și de 
alta. Și îi smuci energic, făcându-l pe comandant să ţipe de 
durere, sau poate din cauza umilinţei, și apoi băgă pintenii în 
buzunarul lui Crouse. 

— Ca să vă amintiţi mai târziu, când o să aveţi îndoieli... 
dumneavoastră aţi câștigat. 

Apoi desfăcu eșarfa de la gâtul comandantului, punându-i-o 
căluș, și îl târî spre cușcă, aruncându-l înăuntru și legându-l 
strâns de mâini și de picioare. Și închise ușa, încuind-o cu 
cordoane de plastic. N-avea să iasă prea curând de-acolo. 

Trei, Cinci, Șapte și Opt veniră din spatele latrinei, ducând o 
targă de bambus proaspăt înjghebată. Șase îi făcu o injecție cu 
morfină în fesă lui Crouse prin pantalonii subţiri și apoi îl luară 
pe sus. 

O porniră în direcţia din care veniseră, ducând cu rândul 
targa. În luminiș se opriră și Piet Hoffmann le spuse că totul 
decursese conform planului. Când se apropiau de tabăra din 

vale, începură să audă voci și, inevitabil, zgomotul televizorului 
atârnat într-un copac, un fel de pârâit. Incet, ocoliră tabăra pe 
poteca tăiată recent prin junglă, coborând în vâlcea ca să 
acopere orice zgomot până când ajunseră în celălalt capăt și o 
ținură tot înainte spre râu. Spre barca de cauciuc, pe care o 
desprinseră de rădăcinile noduroase înainte de a urca în ea, cu 
tot cu Crouse. 30 de noduri însemnau 20 de minute, mergând 
împotriva curentului. Și nu aveau de ales, trebuiau să pornească 
imediat, de aici. Zgomotul motorului avea să-i alerteze pe cei 
din tabăra din vale. Dar, ţinând cont de distanţa până la râu, 
avansul pe care-l aveau și capacitatea bărcii - un potenţial 
urmăritor nu-i putea prinde prea ușor. 


20:31 (Sosire elicopter) 


Alocase un interval de 66 de minute pentru atac, cu tot cu 
deplasarea pe jos și în barcă. Işi puseseră în practică planul în 
61. Câștigaseră cinci minute, mai aveau șase minute de 
recuperat. 

Piet Hoffmann o luă la fugă spre elicopter și spre pilot, în timp 
ce cei șapte soldați se adăposteau într-un crâng de palmieri, 
după trunchiuri acoperite de ţepi - aici urmau să aștepte până 
când elicopterul revenea să-i ducă înapoi la regiment, în timp ce 
Hoffmann își continua drumul de unul singur de-aici încolo. 

Mai întâi se asigură că avea toate articolele de pe lista 
transmisă noului comandant al Forţei Operative Crouse. Bifă 
scuterul subacvatic și dispozitivul gen sanie atașat la el și trecu 
la unul dintre sacii de pânză - scoase și studie vizorul și masca 
de scafandru, lubrifiantul, cele două butelii de oxigen, manșeta 
pentru tensiometru, conul de cupru cu un diametru de fix patru 
centimetri și tubul de plastic cu o lungime de 15 centimetri. Apoi 
se uită în celălalt sac - un set de explozibile C-4, un sac 
impermeabil, cei doi magneţi puternici, o armă automată cu 
ţeava retezată, un ham dublu, un costum de neopren cu 
grosimea de trei milimetri, un computer pentru scufundări de 
dimensiunile unui ceas de mână și, în sfârșit, pe fundul sacului, 
o vestă de salvare. 

Totul era unde trebuia să fie, totul în afară de Crouse. 

Piet Hoffmann îl ţinu strâns în timp ce urcau la bord, 
susținându-l pentru că de-abia se ţinea pe picioare, îl instală și îl 

înfășură în pături între cei doi saci, conștient, dar încă moleșit de 
la morfină. 

Și apoi decolară și pilotul ajustă poziţia elicopterului în funcţie 
de vânt, orientându-l în direcţia coordonatelor introduse de 
Hoffmann și întorcându-se spre comandantul lui temporar. 

— Am înţeles bine... ne îndreptăm spre o insuliță? 

— Da. 

— Aflată în dreptul coastei de nord-vest a Columbiei? 

— Da. 

— În cazul ăsta, durata zborului va fi de două ore și 45 de 
minute. 

— Așa mă așteptam și eu. 


23:16 (Sosire Isla Tierra Bomba) 


Aveau o vedere superbă din elicopter: un golf domol, spre 
nord-vest, în apropierea unei plaje albe, la o distanţă 
considerabilă de clădirile din extremitatea nordică a insulei. 
Coborâră încet spre debarcader, care se ițea un pic din apă, 
alcătuind un ponton unde erau legate trei bărci de pescuit. 
Pilotul ateriză cu măiestrie pe un petic de iarbă, la loc deschis. 
Elicopterul nu-l putea duce mai departe de-aici. Va trebui să-l 
livreze pe Crouse pe cont propriu și s-o facă fără a fi detectat - 
să se expună de bunăvoie era totuna cu a-și semna propria 
execuție. Pilotul și Hoffmann descărcară echipamentul și îl 
transportară spre o barcă care arăta ca toate celelalte, întocmai 
cum convenise cu Masterson prin intermediul lui Grens. Sub 
prelată se aflau celelalte lucruri pe care le ceruse - cele patru 
cartușe cu fibre de carbon, MP3 playerul pe care era 
înregistrarea cu submarinul rusesc și un container cu cesiu-137 
- care fuseseră imposibil de obţinut pe canalele locale ale Forței 
Operative Crouse. 

Două ore și 41 de minute. Câștigaseră patru minute - erau cu 
două minute în urmă. În timp ce elicopterul decola, Hoffmann îl 
ridică pe Crouse, ajutându-l să urce în barcă. Crouse părea tot 
mai lucid pe măsură ce efectul morfinei se risipea, părea să se 
adune, parcă nu mai vorbea atât de bălmăjit. 

— Cine... pentru cine lucrezi? 

— O să aflaţi în curând, Señor Crouse. Când veți fi în 
siguranţă. Atunci veţi primi răspunsuri la toate întrebările. 

— Te întreb din nou. Pentru cine sau pentru ce lucrezi? 

Bun așa. Hoffmann zâmbi pe sub masca de protecţie. Crouse 
rămăsese cu sechele fizice, dar rănile suferite nu-i afectaseră 
agerimea, nici intelectul. Vocea aceea nu fusese zdrobită, era 
vocea unui politician respectat, care era obișnuit să fie ascultat. 

— Grupul de soldaţi care v-a eliberat, domnule președinte al 
Camerei, este grupul care vă poartă numele. Forţa Operativă 
Crouse. 

Crouse încercă să se așeze pe balustradă, dar nu reuși, așa că 
doar se rezemă de ea, uitându-se ţintă la Hoffmann, cu un aer 
autoritar. 

— Forţa Operativă Crouse. A-ham. Nu știu, dar... ne-am... mă 
rog... ne-am mai întâlnit până acum? 

— l-aţi întâlnit pe toți membrii Forţei Operative Crouse. 

— Nu, nu asta am vrut să spun. Îmi pari... cunoscut. Nu vocea, 
nu știu dacă am auzit-o vreodată, ci felul tău de-a te mișca. Am 
senzația că te-am cunoscut în alte împrejurări, nu doar la o 
trecere în revistă. 

Piet Hoffmann n-avea timp de șuete. Dar nu avea de ales. 
Crouse nu putea avea dubii asupra lui, trebuia să fie convins că 
doar membrii Forței Operative Crouse îl eliberaseră, pentru ca 
lucrurile să rămână flexibile, spre a evita neînțelegerile sau 
protestele - abia ulterior avea să-și dea seama că acel membru 
în plus, cel care condusese întreaga operaţiune, era unul dintre 
cei 13 indivizi pe care colegii lui îi declaraseră inamicii lor 
principali. 

— O să înțelegeți, domnule președinte, promit! Când va veni 
momentul. Tot ce trebuie să știți deocamdată este că sunt de 
partea dumneavoastră. V-am eliberat ca să vă salvez viaţa. 
Viaţa dumneavoastră e la fel de importantă pentru mine ca și 
propria mea viaţă. Viaţa mea depinde de a dumneavoastră. 

Crouse întinse mâneca murdară și zdrenţuită, trăgând de 
masca neagră de pe faţa lui Hoffmann. 

— Și asta? 

Piet Hoffmann îi trase mâna la o parte, blând, dar ferm. 

— Totul e în conformitate cu regulamentul Forţei Operative 
Crouse. La elaborarea căruia aţi colaborat și dumneavoastră. 

— Și dacă ţi-aș cere s-o scoţi? 

— Odată ce misiunea mea s-a încheiat. 

Bidonul îi atârna la șold, mai erau câţiva decilitri de apă în el. 

Își scoase mănușa de piele, îi lipseau două degete de la mâna 
stângă și îl văzu pe Crouse uitându-se la ea. Avea două capsule 
de Nembutal în buzunarul de la vestă și le lăsă să cadă în 
bidonul cu apă, așteptând să se dizolve. 

— O să vă rog să beţi asta, domnule președinte. 

Crouse clătină din cap - părul ud de transpiraţie i se lipise de 
frunte și de tâmple. 

— Nu. 

— O să vă ajute să adormiţi. Și e important dacă vrem să ne 
iasă ultima fază a misiunii de salvare. 

Îi întinse bidonul de metal. 

— Trebuie să aveţi încredere în mine acum, domnule 
președinte. Viața dumneavoastră și a mea depind de asta. 

După un moment, Crouse bău. Dar în silă, asigurându-se că se 
vede treaba asta. În curând îl luă somnul și, odată ce Piet 
Hoffmann se convinse că adormise într-adevăr, scoase o doză 
de Propofol, cât pentru o oră, și i-o injectă în braţ. Un anestezic 
foarte puternic și periculos, așa că doza era mai slabă decât ar fi 
fost recomandată de obicei, dar Crouse nu avea să fie 
monitorizat constant de un specialist, așa că era mai bine să 
minimizeze riscurile. Tot din acest motiv, Hoffmann redusese 
intervalul alocat pentru această fază a operaţiunii de la două ore 
la una - nu era ușor să ducă totul la bun sfârșit în timpul alocat, 
dar era necesar spre a-i da șanse maxime de supravieţuire lui 
Crouse. 

Ridică unul dintre saci, scoase masca de scafandru și 
recirculatorul, i le trase peste cap lui Crouse și i le atârnă pe 
piept. Și dădu drumul la oxigen. Recirculatorul Rebreather 12 
era cel mai avansat model cu care avusese de-a face până 
acum, îţi permitea să faci scufundări mai lungi și oferea un plus 
de anduranţă în comparaţie cu modelele mai vechi. 

Scuterul subacvatic transparent îi aminti de un sicriu de sticlă 
și unse cu grijă benzile de cauciuc, până când fanta se închidea 
etanș. Crouse nu fusese nici la început un tip prea solid, și mai 
pierduse câteva kilograme după timpul petrecut în cușcă, așa că 
lui Hoffmann îi era mult mai ușor decât își imaginase să-l ducă 
până la scuter și să-l întindă în dispozitivul gen sanie. 

Acum, că președintele dormea în sania subacvatică, avea 
câteva minute la dispoziţie să construiască bomba artizanală. 

Ținuse somniferele și anestezicul într-unul din buzunarele de 

la piept. În celălalt avea detonatorul, împreună cu conul mic de 
cupru pe care-l căutase o bună bucată de vreme - până când îl 
descoperise întâmplător într-un magazin de antichităţi din 
Cartago specializat în obiecte de artă și sculpturi de mici 
dimensiuni. Il aștepta acolo, pe un raft înghesuit de după 
tejghea, și avea fix mărimea potrivită. Turnă un strat gros, 
uniform, de explozibil C-4 pe dinafară și împinse tubul de 15 
centimetri pe lângă el - cam trei centimetri să acopere conul 
propriu-zis, restul reprezentau distanţa necesară spre a 
concentra explozia înainte de a-și atinge ţinta -, distanţa optimă 
pentru efectul maxim. In sfârșit, îndesă containerul cesiu-137 în 
conul de cupru, îl fixă cu un vârf de unghie de material de 
etanșare, fix sub vârful conului, și îl introduse în sacul 
impermeabil... împreună cu arma automată, cu ţeava retezată, 
cartușele personalizate încărcate cu fibre de carbon și cei doi 
magneti. 

Crouse era gata. Ca și bomba artizanală. 

Mai rămăsese echipamentul lui. 

Se dezbrăcă și își trase pe el un costum sintetic, nou-nouț, de 
neopren, cu grosimea de trei milimetri. Mult mai subţire decât 
costumele pe care le purta de obicei când făcea scufundări, dar 
pentru misiunea asta avea nevoie de mobilitate maximă. Și, în 
plus, pentru cineva care-și făcuse instrucţia în apele reci din 
nordul Europei, Marea Caraibilor era îndeajuns de caldă 
indiferent de anotimp. Işi trase peste cap vesta de salvare și 
celălalt recirculator, își legă curelușele din jurul mijlocului și 
gambelor, simțindu-se ușor în ciuda tubului de oxigen și a 
vasului cu var stins, care ajuta la eliminarea dioxidului de 
carbon, o condiţie de bază spre a putea inspira întruna 
amestecul de gaze. Își atârnă sacul impermeabil de umărul 
drept și-și puse la mână computerul pentru scufundări, dotat cu 
ceas, busolă, GPS, profundimetru și un jurnal de bord automat 
pentru scufundări, care te avertiza când era momentul să ieși la 
suprafață. 

Ținta era la o adâncime de aproximativ 10 metri. Dar drumul 
până acolo era concentrat la o adâncime de doi, poate trei 
metri. Așadar scuterul subacvatic va putea să-l tragă și pe el și 
sania în care se afla Crouse. O ambarcaţiune mică, rotundă, cu 
mânere de-o parte și de alta și o capotă circulară, cu palete. Cu 
baterii care să-i ţină două ore și o viteză de șase noduri, își va 

atinge ţinta după un drum de 45 de minute. 

Mai verifică o ultimă dată în ce stare era Crouse - respira 
calm și regulat. Avea manșeta pentru tensiometru fixată pe 
braţ, ca să i se poată urmări semnele vitale, și dormea profund 
când Hoffmann trase capacul de sticlă al saniei. 

Și acum. 

Răgazul pe care trebuia să și-l acorde Piet Hoffmann, oricât de 
grăbit ar fi fost. Să stea complet nemișcat. Cum făcuse după ce 
se urcase pe balustradă. Ritualul lui de fiecare dată când era în 
astfel de împrejurări. 

Inspiră pe nas, expiră pe gură. Vizualizează misiunea. 

Inspiră pe nas, expiră pe gură. 


23:43 (Scufundarea) 


Coordonatele țintei erau deja introduse în computer. Când îi 
dădu drumul, îi apăru o săgeată pe ecran, indicându-i direcția în 
care trebuia s-o ia. Scuipă în mască, întinse saliva pe sticlă și și- 
o puse în dreptul feței. Dădu drumul la oxigen. Fixă muștiucul 
recirculatorului. 

23:44. Era cu un minut în urmă, trebuia să recupereze. 

Se prinse bine de scuterul subacvatic în timp ce se lăsa pe 
spate și, cu un pleoscăit înfundat, căzu în apă, cu tot cu scuterul 
și sania în care se afla Crouse, adormit. Se scufundă până la o 
adâncime de doi metri și jumătate, unde se opri, pornind 
scuterul subacvatic și ţinându-l în viteză de croazieră. Și totul 
merse exact cum sperase, înainta într-o tăcere aproape 
desăvârșită... era așa de liniște, încât auzea zgomotul pe care-l 
făcea portavionul, cu convoi cu tot, un zgomot care se propaga 
prin apă de la o distanţă de opt kilometri. 

00:13 - după ce parcurse jumătate din distanţă se opri, tot la 
o adâncime de doi metri și jumătate, și se asigură că tensiunea 
lui Crouse rămăsese la 100/80. Apoi porni MP3 playerul rezistent 
la apă și-l lăsă să cadă, urmărindu-l din priviri cum se scufundă 
și ascultând zgomotul pe care-l scotea - reproducerea fidelă a 
unui submarin rusesc care suflă aer, dând iluzia că se pregătea 
să deschidă trapa de siguranţă. In curând văzu că, întocmai cum 
corvetele din convoi păzeau vasul la suprafaţă, un grup de 
submarine îl păzeau de sub apă și începură s-o ia spre locul din 
care se auzea zgomotul. Spre o înregistrare. 

00:29 - după 45 de minute sub apă, computerul pentru 
scufundări de la mâna lui începu să vibreze de zor, avertizându-l 
că era foarte aproape de ţintă, la doar 100 de metri distanţă. 
U.S.S. Dwight D. Eisenhower. După cum o confirma vuietul 
înfundat al motoarelor. Piet Hoffmann mai cobori încă șapte 
metri prin beznă, manevrând scuterul subacvatic de-a lungul 
cocii vasului, spre provă și spre unul dintre reactoare. 


00:32 (Sosire navă) 


00:32:11. 

Era doar cu 11 secunde în urmă - mai avea fix patru minute și 
50 de secunde până când urma să se închidă fereastra. 

După ce-și croi drum spre motoarele navei, ignoră computerul 
de la mână și se bază pe busola tradiţională - turbinele erau 
ghidate de magneţi, așa că acul busolei îi oferea cea mai simplă 
metodă să le găsească. In punctul acela, pe cocă, avea să fixeze 
bomba în prismă care conţinea cesiu-137. 

Porni numărătoarea inversă de pe temporizator la 180 de 
secunde. Destul timp să ajungă în punctul stabilit. În locul de 
unde avea să scoată arma automată cu ţeava retezată, 
încărcată cu patru cartușe ce conţineau fiecare 10 segmente de 
fibră de carbon și apoi, cu arma în mână, va ţâșni din apă în aer. 


00:37:01 - 00:40:00 (Fereastra temporală) 


00:36:46. 20 de secunde până la detonare. 15 secunde până 
la apariţia ferestrei - intervalul în care sateliții nu vor mai intra 
în confluență pentru fix trei minute și în care putea să se 
sustragă ochiului altfel mereu deschis. 

Ajunsese la timp. 

Primul lucru pe care-l văzu - la 00:37:01 - când ţâșni din apă 
fu spaţiul pe care cei aflaţi la bord îl numeau insula sau turnul, 
ori nucleul navei, în care se aflau căpitanul, comandantul și o 
pădure de antene. In același moment simţi o detonare ca un 
șuierat la 10 metri sub el. Și în curând sirenele începură să 
vuiască. In curând, o voce electronică începu să repete în 
difuzoare Scurgere radioactivă, scurgere radioactivă. În curând, 
membrii echipajului se îndreptau în fugă spre posturile lor, spre 
a face faţă unei scurgeri radioactive care exista doar la nivelul 

unei bombe în prismă recent asamblate și detonate. 

Un echipaj care fusese instruit la perfecţie - concentrați pe 
îndatoririle lor, niciunul nu se gândi să se uite spre antene sau 
după o armă automată cu ţeava retezată. Plutind în echilibru, 
Piet Hoffmann armă pușca și trase. Patru focuri. Nişte bubuituri 
ca un șfichiuit de bici, dar care trecură neobservate, acoperite 
de vuietul sirenelor și alarmelor. În timp ce el urmărea cum 
fibrele de carbon se încolăcesc ca niște viermi-cârlig atât în jurul 
antenelor parabolice, cât și în jurul celor de transmisie. 

Sistemul de comunicații e scos din circulație. 

Lăsă arma să se ducă la fund. Câtă vreme fibrele de carbon 
rămâneau acolo unde se aflau, portavionul nu va avea acces la 
radar, GPS sau sonar - erau izolaţi temporar de restul lumii. 

00:38:03. 

Un minut și 50 de secunde până când se închidea fereastra. 

Echipajul ar fi putut să descopere cât de curând că, de fapt, 
nu exista nicio scurgere radioactivă. Ar fi putut să găsească 
acele fibre de carbon și să reactiveze sistemul de comunicaţii și 
monitorizare. Din momentul ăla n-ar mai putea să se întoarcă. 
N-ar mai putea scăpa cu viață. 

Piet Hoffmann scoase din sacul impermeabil cei doi magneti 
extrem de puternici, le smulse husele rezistente la apă și porni 
bateriile magneților. Apoi trase sania în care se afla Crouse, încă 
adormit, deschise capacul de plexiglas și se asigură că respira 
normal și regulat și probabil avea să respire tot așa încă vreo 
15-20 de minute. 

Primul magnet avea să se prindă de cocă, fix deasupra 
nivelului apei, acolo avea să parcheze - atașeze - sania. Pe al 
doilea îl fixă în sanie, între picioarele lui Crouse, apoi închise 
capacul și împinse sania spre magnetul fixat pe cocă. Totul 
funcţiona ca la carte. Prinsă în câmpul de interacţiune al 
magneţilor, sania plutea exact așa cum plănuise, în umbra 
vasului imens. 

00:39:38. 

22 de secunde până când satelitul avea să-și redeschidă ochii. 

Hoffmann prinse muștiucul care-i atârna pe piept, îl duse la 
gură și suflă apa care mai rămăsese. Masca îi atârna la gât și o 
reglă până când era prinsă bine pe față. 

Porni motorul scuterului și îl cârmi în jos, plonjând sub apă și 
coborând din nou la o adâncime de vreo doi metri. 

Reușise. 

Trei minute. O eternitate în comparaţie cu acele trei secunde. 

Acum, că nu mai trăgea sania, drumul spre Isla Tierra Bomba 
avea să dureze mult mai puţin. Și, pe la jumătatea drumului, 
când o să-l despartă cam aceeași distanță de portavion și de 
barca de pescuit, o să iasă la suprafaţă ca să-i dea un telefon lui 
Sue Masterson, o să-i spună cinci cuvinte - obiectul schimbului a 
fost ancorat - şi o să-i închidă. Și apoi va fi rândul ei să le dea un 
telefon vicepreședintei și șefului de stat major, care vor trebui 
să onoreze contractul. 

Partea a patra 


În ceștile largi și adânci de porțelan se afla o băutură 
fierbinte, aburindă, care nu arăta prea apetisant, tot a ceai 
banal aducea. Aguapanela. Apă cu pulpă din trestie-de-zahăr. 
Aici băuse Ewert Grens prima dată așa ceva, a doua zi după ce 
aterizase în Columbia. Piet Hoffmann îl convinsese, când stăteau 
la masa aceea cu lumină chioară din colț, să ia măcar o gură. Și 
prinsese gustul. Poate că n-o comanda la fel de des cum 
comanda cafea, dar aproape la fel de des - și, în cazul lui, 
aproape însemna o cantitate considerabilă. 

Acum stătea la barul de la Gaira Cafe și tocmai plătea pentru 
tava cu băuturi aburinde - câţiva peso. Sigur, era bună la gust. 
Dar nu ăsta era adevăratul motiv. Se simţea oarecum cutezător 
pentru că încercase ceva atât de diferit de cafeaua tradiţională, 
fără lapte. Și acum... mă rog, acum era o petrecere! Aveau ceva 
de sărbătorit. 

Duse tava la una dintre celelalte mese din colţ, fără să verse 
niciun strop, deși ceștile erau pline ochi. Și verifică din nou 
înainte de a le pune pe masă - da, de aici se vedea și se auzea 
televizorul atârnat din tavan, de un suport de metal. Impinse o 
ceașcă peste masă. 

— Aguapanela. Așa cum îţi place ţie. Și într-o zi ca asta! 

Piet Hoffmann se uită la ceașcă fără s-o ia. 

— Mulţumesc. Ești foarte amabil. Dar într-o zi ca asta am 
nevoie de cafea, Grens. 

Detectivul luă o înghiţitură, apoi se ridică să-i aducă altceva. 
În timp ce bea, îl studia pe bărbatul care părea în culmea 
fericirii, dar totodată extenuat, stors... era cu o generaţie mai 
tânăr, dar în momentul de faţă, în acest loc, păreau de-o vârstă. 
Hoffmann era nebărbierit, cu ochii injectaţi și aproape că se 
prăbușise pe scaunul tare și incomod. Arăta ca un om care 
coordonase și implementase un atac planificat minuţios menit 
să-l elibereze pe cel mai cunoscut ostatic din lume, totul 
raportat la o fereastră temporală îngustă în care cel mai 
sofisticat portavion din lume era scos din circuit, apoi, după ce-l 

lăsase pe Crouse la destinație, se scufundase din nou și pornise 
înapoi spre punctul de plecare, Isla Tierra Bomba. Apoi se 
întorsese cu o barcă de pescuit pe continent și de-acolo 
condusese 17 ore, zi și noapte, ca să ajungă până în ora cinci 
după-amiaza și să intre, pe o ușă năstrușnică din bambus, într-o 
cafenea din centrul Bogotei. Cum arată un om după ce a salvat 
o viaţă și știe că, în curând, își poate recăpăta propria viaţă. 

— Cafea. Fără lapte. Dacă ești mai interesat de efect decât de 
gust. 

Grens se întoarse cu două cești și le puse pe amândouă în 
faţa lui Hoffmann. 

— Ar trebui să te ţină treaz până se termină emisiunea. 

Detectivul ridică una dintre ceștile lui - și el avea două acum, 
zahăr și vitamina C la greu - și rămase cu ea în mână, așteptând 
s-o ridice și Hoffmann pe-a lui. Înclinară amândoi din cap, într-un 
toast tacit. Sărbătoreau. În curând vor schimba canalul de la 
televizorul acela prăpădit și vor vedea cum primește lumea 
întreagă vestea. Rezultatul colaborării lor. 

O jumătate de ceașcă. Și încă una. 

Piet Hoffmann simţi cum îl inundă căldura, prindea puteri, dar, 
totodată, începură să-i tremure mâinile... și detectivul aflat în 
faţa lui observă. 

— Am condus o noapte întreagă, Grens. Cu o găleată din asta 
de cafea fără lapte. S-a dus direct la sistemul nervos central. 

Zâmbi, ridică din nou ceașca într-un toast și mâinile începură 
să-i tremure și mai tare. 

Îi era tare dor de ea. De Zofia. Și de băieţi. În curând, în 
curând o să fie gata. Aproape gata. Indeplinise ce se angajase 
să facă, dar nu îndrăznea să se întoarcă încă la casa tip buncăr, 
unde-l așteptau ai lui - oamenii care încercau să-l omoare îl 
găsiseră la bordel și nu știa cât de mult știu, cât de atent îi 
urmăriseră rutina, ce-și permitea să facă până când numele lui 
avea să fie șters oficial de pe listă. Oh, Doamne, o să țâșnească 
glonţ, o să dea fuga acasă de îndată ce i se dădea undă verde! 
Imediat după conferința de presă de la Casa Albă în care urma 
să se anunțe că domnul președinte al Camerei, Timothy D. 
Crouse, a fost salvat și recuperat. Ba chiar s-ar putea să-l arate 
în faţa camerelor. 

Piet Hoffmann se întinse spre televizor, parcurgând canalele 
până ce dădu de CNN. Mai erau doar câteva minute. În 

momentul de față se prezenta un rezumat al ştirilor și difuzau 
imagini cu un incendiu de vegetaţie din California, urmate apoi 
de imagini cu un accident de avion petrecut în apropierea 
coastei de vest a Australiei. Tăie sonorul, butonul mic din 
stânga, imaginile erau de-ajuns deocamdată. 

— În curând, Grens. 

— În curând, Hoffmann. 

Detectivul se aplecă peste masă. 

— Și, după această transmisiune, eu aș putea să mă întorc la 
birouașul meu din Stockholm, odată ce Hoffmann e tăiat de pe 
lista neagră. Misiune îndeplinită! 

Ca și cum voia să se asigure că nu-l auzise nimeni, deși erau 
complet singuri acum, că ospătarul se făcuse nevăzut în 
bucătărie. 

— Dar mai am o misiune. Să mă asigur că familia Haraldsson 
se întoarce acasă, cu mine. 

— Acum nu mai e nevoie. 

— Asta a fost misiunea primită. 

— Într-un minut n-o să mai planeze o condamnare la moarte 
deasupra mea. lar eu nu mă grăbesc. Zofia vrea să plecăm - dar 
eu nu pot să mă întorc acasă, unde mă așteaptă închisoarea pe 
viață. Tu ai fost vreodată în închisoare, Grens? 

— Da, vizitez închisori tot timpul în interes de serviciu. O fac 
de peste 30 de ani. Am fost prin toate. 

— Vizitezi o închisoare. Și apoi pleci. Dar n-ai fost închis 
niciodată într-un spaţiu de șapte metri pătraţi, după o ușă de 
oțel încuiată, împrejmuit de un zid înalt de șapte metri, zi de zi, 
săptămână de săptămână, lună de lună. Așa că nu poţi înțelege 
cum e să nu trăiești - pentru că asta se întâmplă, nu trăiești, nu 
mai iei parte la timp, dispare pur și simplu, se epuizează, e o 
așteptare al naibii de lungă. 

Piet Hoffmann se uită spre ecranul televizorului. Imagini cu 
războiul civil din Siria lăsară locul unor imagini de la o 
demonstraţie prilejuită de un summit al miniștrilor de externe 
din UE. Mai erau câteva minute. 

— Închisoare pe viaţă, Grens? S-aștept o viaţă întreagă? Nu 
pot să fac așa ceva. Nu vreau. Prefer să mor aici, încetul cu 
încetul, cât mai am viaţă în mine. 

— Și soţia ta? E de acord? 

— Sper s-o pot convinge. 

— Închisoare pe viaţă, zici? Sau să rămâi aici? Ce-ai zice de o 
a treia opţiune? 

Detectivul era încordat, surescitat - atât din cauza a ceea ce 
urmau să vadă la televizor, cât și din cauza ideii la care chibzuia 
de 24 de ore încoace. 

— Vreau să știu când va fi următorul transport important de 
cocaină spre Stockholm. Momentul, locul, itinerarul. 

— Vrei? 

— Da. 

— De ce? 

— Pentru că sunt poliţist și asta fac polițiștii. Previn 
infracțiunile. 

Hoffmann nu era foarte interesat. Dar îl asculta. 

— Uite... îmi vinzi un pont despre următorul transport care va 
trece prin Anglia sau Spania sau... nu contează pe unde, câtă 
vreme destinaţia finală este Suedia. Te pricepi la asta. Cu 
ponturile de la tine și dacă apelez la persoana potrivită, o să 
găsesc o soluţie. Chiar dacă persoana protestează, până la urmă 
o să priceapă că are de câștigat dacă acceptă. O soluţie care ar 
însemna că vei primi o pedeapsă cu închisoarea - dar una 
redusă. Și apoi poţi să te întorci la soţie, la copii. 

— Nu m-ai auzit? Nu pot să mă întorc la închisoare. Și n-am de 
gând să mai colaborez cu polițiștii, nici suedezi, nici americani. 
De obicei nu se termină cu bine pentru mine... este? 

— În codul penal formularea este acte de cruzime. Eu sesizez 
mai multe circumstanțe atenuante pentru comportamentul tău, 
astfel că nu se poate numi cruzime. O să rezolv eu problema. 
Mă ocup deja. Dar am nevoie de un pont de la tine ca să 
implementez planul. Pur și simplu, va trebui să ai încredere în 
mine, Hoffmann. Eu nu sunt vreun poliţist suedez sau 
american... sunt Ewert Grens. Și eu mă ţin de cuvânt. 

Apărură paraziți pe ecran, ca atunci când se duce firul la 
ciorap. Hoffmann îi trase una televizorului, nu prea tare, și 
răsuci câteva butoane. Până când dispăru bruiajul și imaginea 
deveni relativ clară din nou, chiar dacă nu se vedea perfect. 

— N-o să mă las băgat în cușcă. Mai bine mor. Și o s-o fac pe 
Zofia să înţeleagă asta, acum, c-a dispărut lista neagră. 

Continuă să răsucească și să apese butoane, oarecum cu 
gândul aiurea. 

Până când găsi o altă frecvenţă, cu o imagine mai bună. 

— Mi s-a luat de tot, futu-i! Înțelegi, Grens? Am întors spatele 
vieții anterioare și am câștigat o altă viaţă, care mi-a întors 
spatele acum. Am fost folosit. Nu-i o senzaţie prea plăcută. 
Poliţia a obţinut destule de la mine. 

— Hoffmann, eu... 

— Pe deasupra, mă așteaptă o condamnare la moarte și 
acolo. Am fost expus ca turnător. De cea mai joasă speţă. Nu 
există nicio închisoare din Suedia în care un turnător să fie în 
siguranţă fără protecţie specială. Ca să fac jocul poliţiei, m-am 
întors în închisoarea voastră nenorocită și m-au băgat în izolare, 
dar n-a folosit la nimic, nici măcar carcera. Au dovedit că pot 
ajunge la mine oriunde. De-asta mă aflu aici, Grens, ai uitat că și 
tu m-ai condamnat la moarte? Ar trebui să ajung în La Picota. 

— La Picota? 

— E o închisoare de-aici din Bogotá. O închisoare specială 
construită pentru cei pe care intenţionează să-i transfere în 
Statele Unite. E între primele zece închisori din lume ca grad de 
securitate. 

Ewert Grens dădu să-i pună mâna pe braţ lui Hoffmann. Dar 
se răzgândi. Nu se pricepea la treburi de-astea. 

— Uite ce e! Cât ai fost tu închis la Apsås s-au comis nouă 
crime în închisoare... iar tu ai fost vinovat de două. Lucrurile s- 
au schimbat. Avem o aripă nouă pentru prizonierii a căror viață 
este în pericol. Din cauza a ceea ce-ai păţit tu. Legea lui 
Hoffmann, dacă vrei. Refuzul asumării responsabilităţii la nivel 
administrativ și lipsa cooperării între autorităţi, pe asta au dat 
vina. De-atunci nu s-a mai comis nicio crimă între pereții 
închisorii. Acolo, în aripa respectivă, un deținut chiar este 
protejat de restul populației. Și, odată ce vei fi eliberat... n-o să 
mai existe nicio ameninţare! Pe baza informațiilor pe care ni le- 
ai transmis - în cooperare cu poliţia poloneză -, am eliminat 
întreaga filială locală a mafiei poloneze în care te-ai infiltrat. 
Wojtek nu mai există. Și nu te mai poate amenința. 

Cobori glasul. 

— Și încă ceva. 

În ciuda faptului că erau tot singuri. 

— În aripa respectivă mai sunt închiși încă doi indivizi care au 
primit ameninţări. Doi oficiali importanţi din poliţie care au fost 
condamnaţi pentru că s-au folosit de informaţii false în scopul 
de a mă manipula astfel încât să... mă rog, cum ai zis și tu, să te 

împușc. 

Apăru o scânteie în ochii injectaţi ai lui Hoffmann, se înviorase 
subit. 

— Oficiali importanţi din poliţie, adică... șeful poliţiei și... 
Göransson? 

— Da. 

— Și, dacă aș primi o sentință redusă în Suedia, m-ar băga 
în... aceeași aripă? 

— Exact! 

Ochii aceia erau foarte alerţi deodată. Grens intuia ce-i trecea 
prin minte. Faptul că Hoffmann de-abia aștepta un prilej să-i 
întâlnească pe cei care-l obligaseră să fugă - faptul că, deși n-ar 
fi fost o compensație, o astfel de întâlnire, fără martori și pe 
picior de egalitate, tot ar fi îndulcit un pic acești ultimi trei ani 
de coșmar. 

Venise momentul. 

Se încheie buletinul de știri. Și se anunţă că urma o conferinţă 
de presă în direct de la Casa Albă. 

— Pur și simplu, va trebui să ai încredere în mine, Hoffmann. 
În zece minute o să fii șters de pe lista aia neagră. Și apoi vom 
porni spre casă. 

Piet Hoffmann ridică din umeri, ca și cum spunea „poate”, și 
dădu mai tare volumul la televizor, se auzea un pic înfundat, cu 
un ecou metalic, dar se auzea. 

O scurtă introducere. 

Și apoi aceeași banderolă cu BREAKING NEWS în partea de 
sus a ecranului pe care Ewert Grens o văzuse cu doar o 
săptămână în urmă - deși părea că a trecut o viaţă de-atunci -, 
când Wilson îl îndemnase să se uite la un buletin de știri de pe 
un canal american, pe un culoar al secţiei de poliţie din 
Stockholm. Și, simultan, un alt text gravită în direcția opusă, cu 
o știre care era complet opusul celei de săptămâna trecută - 
președintele Camerei Reprezentanților, eliberat în urma unei 
operațiuni de salvare. 

Un cadru cu exteriorul Casei Albe. Și acum se aflau în 
interiorul Casei Albe. Un podium. Grens îi recunoscu pe 
președinte și pe directorii FBI și CIA. Se așteptase să participe cu 
toţii. Și apoi încă cineva, o figură pe care n-o recunoscu. In 
capătul din dreapta al ecranului se afla un bărbat în uniformă, 
un ofițer multidecorat, din câte își dădea seama după puzderia 

de medalii și embleme. 

— Grens? 

— Da? 

— Individul de-acolo. Cel în uniformă. Ce naiba are el de-a 
face cu operaţiunea mea de salvare? 

Ewert Grens nu apucă să răspundă la ceea ce era probabil o 
întrebare retorică oricum și, când camera trecu la prim-planuri, 
prezentând pe rând plăcuța cu numele fiecăruia, Hoffmann se 
ridică și se apropie de ecran, așteptând să ajungă la bărbatul 
din marginea din dreapta. Un anume Michael Cook, după câte se 
părea. 

— Cook? Grens... cine-i ăsta? _ 

Ewert Grens nu apucă să-i răspundă nici de data asta. Inainte 
ca întrebările să devină de prisos. Când obiectivul a fost reglat 
din nou spre a reda rândul scris minuscul sub acel nume, 
acoperit parţial pentru că Hoffmann stătea atât de aproape de 
ecran. Lizibil totuși, dacă Grens se lăsa într-o parte. 

Comandant Delta Force. 

— Delta Force, Grens? 

Piet Hoffmann lovi înverșunat cu palma peste ecran. 

— Futu-i, Grens! Presimt că nu-i a bună! 

Detectivul îl urmări pe bărbatul care urma să fie absolvit în 
curând de condamnarea la moarte apropiindu-se încet de 
ecranul televizorului, ca și cum voia să intre acolo, să fie acolo 
în dreptul pupitrului, să fie primul care află. 

— Hoffmann... înțeleg de ce ești agitat. Dar totul se va sfârși 
curând. 

Grens era la fel de înalt ca tânărul lui compatriot și, când îi 
puse o mână pe umăr ca să-l convingă să se așeze, o făcu 
blând, mai curând un semn al prezenţei decât o demonstrație 
de forță. 

— Liniștește-te, uită-te și ascultă! Nu totul trebuie să fie o 
bătălie, Hoffmann. Uneori pur și simplu viaţa e frumoasă. Și 
acum... acum e unul dintre acele momente. 

Piet Hoffmann se așeză încet, simțind încă mâna lui Grens pe 
umăr, inspirând pe nas și suflând aerul printre buzele încordate, 
de șase ori. 

— N-ar trebui să fie acolo. Auzi ce-ţi zic? N-are nicio noimă, 
Grens. 

Camera se fixă asupra președintelui, care, în mod vădit, era 

conștient că e urmărit de un public imens când se îndreptă spre 
microfon și se prinse de marginile pupitrului. Așteptă până când 
toți erau atenţi la el, se uită în camera care-i transmitea chipul 
de jur-împrejurul lumii și începu agale un discurs în direct 
despre cum fusese trezit noaptea trecută de un telefon din 
partea unei voci pe care o recunoștea, un glas obosit, dar 
prezent, și despre cât de ușurat și mândru se simţise. 

În momentul ăsta zâmbi, i se citea zâmbetul și în ochi, iar 
membrii presei și consilierii lui pentru relaţii cu presa zâmbiră 
odată cu el în timp ce continua. 

— Așa se întâmplă când îţi trimiţi cei mai buni oameni. Forțele 
Speciale Americane - Delta Force. 

Camera se mută pe bărbatul în uniformă acum. Pe generalul- 
maior pe nume Cook. Care nu spuse nimic, încuviințând doar din 
cap, cu un aer care inspira încredere. 

— Nu se leagă! 

Hoffmann bătu cu pumnul în masă, răsturnând deopotrivă 
căânile de cafea și ceștile ceva mai mari cu aguapanela. 

— Grens... nu se leagă! 

Și, când se ridică, îi pierise orice urmă de oboseală, era mai 
furios decât văzuse Grens vreodată pe cineva, în afară de sine. 

Când devii altcineva. Când îţi ieși din fire. 

Și apoi se ridică să plece. Pașii lui hotărâți reverberau pe 
podea. 

Între timp, imaginea de pe ecran se schimbase. De la chipul 
președintelui se trecu la un reportaj înregistrat într-un elicopter, 
pe întuneric, deasupra unei întinderi de apă, cu un vuiet 
înfundat de elice în fundal. Când camera se întoarse spre 
cabină, lăsă să se vadă un bărbat întins pe un soi de targă. Avea 
un aer chinuit, hăituit, dar în același timp se citea o anume pace 
în privirea lui. 

Președintele Camerei, Timothy D. Crouse. 

— Mulţumesc. 

Vocea lui era moale, dar calmă. 

— Sunt teafăr. Şi în curând voi reveni în slujba poporului 
american - asta e misiunea mea. Din adâncul inimii, le 
mulțumesc nespus colegilor pentru eforturile neobosite și pentru 
abilităţile Forței Operative Crouse și mulțumesc în special acelui 
membru al Delta Force care m-a găsit și care a dus la bun sfârșit 
misiunea în urma căreia am fost eliberat și salvat. 

Crouse închise ochii și imaginea reveni la Casa Albă și la 
conferința de presă, în cadrul căreia se trecuse de la celebrarea 
misiunii de salvare la imagini cu războiul de eradicare a 
terorismului, încă în curs. Și abia când văzu cele 10 nume 
rămase pe lista neagră proiectate în diagonală pe ecran, Grens 
pricepu ceea ce Hoffmann realizase de la început. 

Faptul că înţelegerea pe care o negociaseră împreună fusese 
încălcată. Faptul că reprezentanții celei mai puternice 
democraţii din lume rescriseseră istoria, spre a se asigura că o 
decizie proastă nu va fi dezvăluită vreodată opiniei publice. Că 
informatorul Piet Hoffmann era în continuare pe lista neagră a 
celor care îl angajaseră. Și că vor continua să-l vâneze până ce 
avea să fie ucis. 

Întâlnirea programată în după-amiaza aceea cu Domenico 
Jose Peralta era crucială. De ea depindea dacă mergeau înainte 
sau se poticneau definitiv, din nou. Și reușise. Finalizaseră un 
acord unic, pe care niciunul dintre predecesorii ei nu fusese în 
stare să-l ducă la bun sfârșit. Sue Masterson era rareori 
mulțumită de sine sau de realizările ei, dar acum era - din 
momentul în care șeful Poliţiei Federale semnase în josul paginii 
și dăduse mâna cu ea, agenţii americani și cei mexicani urmau 
să conlucreze, de-o parte și de alta a graniței. Atât oficial, cât și 
în operațiunile sub acoperire. Acum, că-și uniseră forțele, vor 
putea să identifice și să confiște transporturi și să reducă 
influența cartelurilor mexicane. Forţa Operativă Crouse își 
concentra eforturile pe eliminarea producţiei - această iniţiativă 
se concentra pe distribuţie. 

Apoi se uită la ceas. 

La naiba! 

Conferinţa de presă. Înțelegerea făcută de Hoffmann - o viaţă 
în schimbul alteia. Pe care o negociase cu doar câteva zile în 
urmă. Se scuză și își îndesă grăbită documentele și 
instrumentele de scris în servietă, în timp ce Peralta încuviința 
și-i făcea zâmbitor cu mâna, la fel de încântat ca ea. 

leși grăbită, aproape în fugă, din sala de conferinţe de la 
etajul unu al sediului DEA. Spre scări. Probabil că aceea era 
calea cea mai rapidă. Urcă cu ușurință cele trei etaje - atât de 
fericită era. Baza principală de producţie a cocainei avea să 
rămână în Columbia, Bolivia, Peru și Ecuador, din acest motiv 
Hoffmann și ceilalţi informatori fuseseră plasați acolo - dacă-i tai 
beregata, inamicul n-o să mai aibă suflu. Dar acum făcea 
eforturi să reteze o altă beregată - puntea geografică dintre 
producător și consumator. 

Etajul al cincilea. Biroul ei era la șapte uși distanță. Conferinţa 
de presă începuse deja, dar probabil că era încă în desfășurare. 

Televizorul era suspendat pe perete, între ușă și bibliotecă. 
Puse mâna pe telecomandă și se așeză la birou, neștiind dacă 
inima îi bătea să-i spargă pieptul din cauză că alergase sau de la 
fericirea nemăsurată pe care i-o producea saltul de la un acord 
încheiat cu succes la altul. 

Avea noroc. Conferinţa de presă nu se încheiase încă. Dar se 
spusese cam tot. Poate că-l arătaseră și pe Crouse, ar fi trebuit 

să fie acolo, dar nu-l văzu. Pe ecran se derula acum o listă 
neagră proiectată în diagonală peste umărul vicepreședintelui. 

Zece nume. 

Sue Masterson le numără din nou. 

Mai erau zece nume. Ar fi trebuit să fie nouă. Nu zece. Se 
aplecă în faţă, încercând să se concentreze pe listă în timp ce se 
derula agale pe ecran. Și uite-l! Saptele de Cupă. 

Au făcut o greșeală. 

Au uitat să-l șteargă de-acolo. 

Lista dispăru și transmisiunea se încheie cu un cadru 
panoramic filmat cu încetinitorul, concentrat asupra podiumului. 
Și își aminti momentul în care vicepreședintele și șeful de stat 
major ieșiseră din Sala de Operaţiuni, revenind cu un stick USB 
și o promisiune. Și cum îi repetase acea promisiune lui Grens 
într-o speluncă mică. Cum, fără a trebui s-o spună explicit, 
avuseseră același sentiment, care te năpădește întotdeauna 
chiar înainte de a achita o datorie. 

— Da? 

Fără să-și dea seama ce face, sunase direct pe numărul 
personal de mobil al vicepreședintei. 

— Alo! Sunt... Sue Masterson. 

Și înțelese că Thompson încă se afla, desigur, în sala în care 
se filma, dar cumva în spatele camerelor, alături de șeful de stat 
major, care regiza totul. 

— Masterson? Așteaptă o clipă. 

Sue Masterson o auzi trăgându-se mai încolo, cu telefonul în 
mână, zgomotul de fond se mai estompase, era aproape liniște. 
Se întrebă în ce încăpere se strecurase. 

— Mă uit la televizor. 

— Şi eu, dar eu văd totul live. 

Vorbea pe un ton firesc. Neutru. 

— Și imaginea aceea. Lista. S-a comis o greșeală. Aţi uitat să-l 
ștergeți pe Șaptele de Cupă de pe listă. 

— Nu. 

— Păi, am văzut... e la știri chiar acum. Și numele lui e tot 
acolo. Șaptele de Cupă. El Sueco. 

— Am văzut aceeași listă. Și era corectă. 

— Nu înţeleg... Cum am fi putut vedea două liste diferite? 

— Masterson... nu e cazul. 

— Păi, numele lui n-a dispărut de pe lista pe care am văzut-o 

eu. 

Se auzi ca și cum se deschisese și se închisese o ușă. Ca și 
cum vicepreședinta se mutase într-o altă cameră. 

— Da... și de ce-ar fi dispărut? 

— Pentru că aveam o înțelegere. 

— Ce înţelegere? 

— Ințelegerea prin care... știi ce înțelegere, la naiba... 
înţelegerea conform căreia, dacă ȘŞaptele de Cupă îl găsește, îl 
eliberează și ni-l livrează pe Crouse, îl veți șterge de pe lista 
neagră. 

— Sue, îmi pare rău, chiar nu știu despre ce vorbești... n-am 
făcut nicio înţelegere. 

Tonul acela. La fel de neutru. Și din cauza asta o păli în 
moalele capului pe Sue, ca o lamă de cuţit gata s-o despice din 
cap până-n picioare. 

— O înțelegere. Și el a făcut ieri ce s-a angajat să facă. Eram 
în biroul dumneavoastră când am decis... 

O parte din fiinţa ei tot nu voia să creadă... iar o altă parte 
înţelesese deja, partea care se zbătea și urla furibundă în sinea 
ei. 

— ... aţi fost de faţă, și Perry a fost de faţă! 

— Ești sigură? Sue? În biroul meu? Vreau să zic, la ce întâlnire 
te referi? La mine nu e consemnat nimic. Și, dacă m-aș uita la 
lista vizitatorilor de la Casa Albă, mă îndoiesc c-aș descoperi 
ceva de genul ăsta. Absolut nimic. 

Era din nou în mișcare, îţi dădeai seama pentru că rumoarea 
creștea în intensitate. 

— Uite ce e, Sue, îmi pare rău, dar trebuie să mă întorc. La 
conferinţa de presă pe care tocmai ai văzut-o. S-ar părea că 
unul dintre soldaţii noștri de elită din Delta a reușit să-l 
localizeze și să-l salveze pe președintele Camerei. iți vine să 
crezi? Nu-i așa că e minunat? Așa că acum ne putem concentra 
pe urmărirea neobosită a celor vinovați, care vor plăti cu viaţa 
și, ca și înainte, eu voi fi în fruntea acestei operațiuni. 

Nu era mult de mers de la Gaira Cafe, de pe Calle 96, până la 
Hospital Universitario San Ignacio, aflat pe Carrera 7. Zece 
kilometri în paralel cu Cerros de Monserrate, zona plină de 
verdeață unde mergeau să se recreeze locuitorii capitalei. Dar 
nu într-acolo se îndreptau, nu încă. Primul popas a fost o 
prăvălie mică aflată pe la jumătatea drumului, în cartierul numit 
Chapinero. 

Îi trecuse furia. Sau, cel puţin, genul de furie care-l muncea pe 
Ewert Grens acum... detectivul era așezat pe locul din dreapta, 
înjurând tare și, din când în când, trăgea câte un pumn în bordul 
care nu se putea apăra. Piet Hoffmann nu simţea nimic, pentru 
că nu-și permitea să simtă ceva. 

Mereu singur. Ai încredere doar în tine însuți. 

Acţionând. Așa supravieţuise. Avusese de ales între a se da 
bătut și a merge înainte și, de fiecare dată, mersese înainte. 

— Unde mergem? 

— O să vezi. 

— La naiba, Hoffmann, dacă vrei să vin cu tine, explică-mi! 

— N-am timp. O să vezi. 

— Trebuie să știu... 

— Grens? Nu pe mine ești furios. Și știi asta. Trebuie să lucrez 
cu tine, nu împotriva ta - am nevoie de ajutorul tău. O să afli tot 
ce e de aflat. Dar deocamdată ne grăbim, la dracu'! 

Opri în fața unui magazin cu pereţii acoperiţi de graffiti, cu o 
intrare prea îngustă și o firmă care fusese luminată cândva, dar 
pe care se vedea acum, cu litere estompate, doar „SuperDeli”. 
Hoffmann îi ceru lui Grens să aștepte în mașină cât intră el în 
magazinul cu rafturi cam golașe, pe care erau înșirate ziare, 
tutun, zarzavaturi, produse semipreparate, pâine și dulciuri. 

— Cesar? 

O femeie înclină din cap, arătând spre ușa din spatele casei 
de bani. 

— Acolo e! 

Piet Hoffmann intră într-o încăpere mult mai mare decât 
magazinul propriu-zis. Și iată-l aici, în spate, într-un birou ticsit 
cu pereţi de sticlă. Ca și Hoffmann, făcuse închisoare, dar 
sentința ispășită de Cesar fusese mai lungă și mai aspră. 

— Bun venit, prietene, lumea mea e și ata! 

Se îmbrăţișară ca de obicei, deși nu trecuseră decât vreo 

două săptămâni de când se văzuseră ultima dată - Piet 
Hoffmann avusese nevoie de un nou pistol Radom și Cesar știa 
să-ţi facă rost de unul rapid. 

— Cu ce te pot ajuta azi? 

— Am nevoie de ajutorul tău să rezolv o problemă. 

— Peter, m-am uitat la știri toată săptămâna... și ajut 
întotdeauna un tovarăș. Mai ales pe unul care plătește așa bine 
ca tine. Dar treaba asta, la naiba... e altceva. 

— Știu. 

— Când începem să vorbim de război și de... 

— De treaba aia mă ocup eu. Tu ar trebui să faci doar o mică 
parte. Dar e ceva de care am nevoie. Bine? 

Piet Hoffmann scoase bucata de pânză neagră cu care-și 
acoperise capul în ultimele câteva zile. 

— Chestia asta. 

Cesar zâmbi în timp ce-i studia pielea capului, mândru de 
propria operă. O temă rară, care nu aducea deloc cu modelele 
mai agresive pe care le făcuse folosindu-se de instrumentele 
rudimentare pe care le putuse înjgheba în închisoare - era o 
șopârlă superbă, liberă, cu coadă groasă și strălucitoare, care-i 
cobora pe gât. Nu mai văzuse niciodată un tatuaj ca ăsta, dar 
Hoffmann insistase și îi luase două nopți să-l termine, o 
desenase pe toată cu mâna lui, fără vreun model. 

— L-am recunoscut chiar și în imaginile alea neclare pe care 
le-au dat la știri. Și mi-am dat seama că probabil nu prea mai au 
alte semnalmente pentru tine. Dar să-l scot... o să fie al naibii 
de greu. Și o să-mi ia o grămadă de timp, să fiu al naibii! 

— Cesar... nu-i nevoie să scoţi nimic. Trebuie să faci alt tatuaj. 

După câteva minute, artistul tatuator autodidact aștepta pe 
bancheta din spate a mașinii, cu geanta neagră cu ustensile în 
mână. Ewert Grens, care rămăsese pe locul din dreapta, se 
întoarse să-l salute pe bărbatul la vreo 40 de ani, scund, dar 
musculos. Îi amintea detectivului de deţinuţii cu pedepse 
îndelungate pe care-i cunoscuse în închisorile suedeze - nu doar 
prin felul de a se mișca, dar i se citea și în ochi, ca și cum în 
străfundurile ființei lui mai exista o senzaţie de claustrare. 

Hoffmann porni mașina și Grens continua să nu aibă habar de 
ce sau încotro merg. Ce naiba plănuiau? Tot ce știa sigur era 
faptul că misiunea lui - să se asigure că toţi membrii familiei lui 
Piet Hoffmann se întorc teferi în Suedia - fusese compromisă cu 

o jumătate de oră în urmă, când niște oficiali care ţineau o 
conferință de presă la Casa Albă își încălcaseră promisiunile. 

— Hoffmann? Te întreb din nou... unde naiba mergem? 

La planul de rezervă. 

Unde mergem dacă se schimbă situația. Dacă se schimbă 
direcția de mers. 

— lar eu îţi spun din nou, Grens... o să afli în curând. 

Ewert Grens nu apucă să-l mai întrebe altceva. Hoffmann 
călcă pedala de frână după ce luă prea rapid o curbă și se opri în 
dreptul unei scări de beton vopsite în roșu, în faţa unei clădiri cu 
nouă niveluri. 

Hospital Universitario San Ignacio. Spitalul Universitar din 
Bogotă. 

Și pe una dintre ieșirile laterale ţâșni un tânăr în halat alb, 
care veni în fugă spre mașină. 

— Benedicto! 

Hoffmann îl salută și le făcu semn celor doi pasageri să 
coboare și să se ţină după ei. Ewert Grens recunoscu mirosul de 
îndată ce intrară în hol, nici nu era greu, după zeci de ani în care 
intrase în morgi și săli de autopsie, creierul lui de poliţist 
recunoștea instantaneu orice urmă a acelor chimicale. După ce 
luară liftul și trecură de patru uși, ajunseră la destinaţie. 
Frigidere din oțel inoxidabil suprapuse, trei câte trei, numerotate 
și de dimensiunile corespunzătoare. O lumină stridentă, aproape 
orbitoare, se reflectă în faianţa albă când autopsierul deschise 
compartimentul cu numărul 31 și trase cele două șine pe care 
se afla o tăblie de metal, cu un cadavru deasupra. 

— Mă bucur c-ai venit, Peter. N-aș fi putut să-l mai mut prea 
mult de colo-colo. L-am salvat nu o dată din mâinile unor 
studenţi la Medicină care abia așteptau să-l taie. 

Grens se aplecă spre cadavru, încercând să-și dea seama de 
cât timp se afla acolo. 

Și de ce. 

Hoffmann observă gestul. 

— În curând, Grens. O să afli în curând. 

Apoi se întoarse din nou spre autopsier. 

— Câteva zile încă. Și apoi ai scăpat și de el, și de mine. 

Arătă din cap spre cadavru și-i lăsă un plic cafeniu pe piept. 

— Ăsta e pentru cât a trecut. O să mai primești un plic când 
mă întorc după el. Și, dacă pot să împrumut una din sălile mai 

mici de autopsie pentru vreo patru-cinci ore, cât aștepți tu afară 
cu ușa încuiată, o să mai primești unul... cu aceeași sumă. 

— Acum? 

— Acum, Benedicto. 

e 

Era mai ușor să lucrezi cu cadavrul dacă îl ţineai pe targa pe 
rotile, sub una dintre lămpile puternice din mijlocul sălii de 
autopsie. Cesar începu să-l radă în cap, răsucindu-l ca să-i ia 
fiecare fir, apoi desfăcu geanta neagră și își scoase acele, 
cerneala și un aparat de tatuat care părea nou, ușor de 
transportat și de manevrat - nici nu se compara cu uneltele lui 
artizanale din La Picota. 

— Ace sterile, nefolosite. Degeaba. Vreau să zic, mușteriul 
ăsta n-o să-și facă griji din cauza bacteriilor, este? 

Cesar zâmbi în timp ce lăsa targa - cu tot cu cadavru - în jos, 
apăsând pe o pedală aflată lângă una din rotilele din faţă. 

— Dar e bine că ai așteptat câteva zile, Peter. Imediat după... 
n-ar fi prins la fel de bine. Cadavrul ăsta n-o să sângereze deloc 
- absolut nimeni nu va observa că a fost tatuat după moarte. 

— Poate că toţi ar trebui să-și facă tatuaje doar după ce au 
murit. 

La un braţ distanţă de targă se afla o măsuță laterală - tot din 
oțel inoxidabil, acolo își înșirase tot soiul de cutii cu vopsele, 
preparând noi combinații în niște castronele. 

— A început deja procesul de descompunere și pielea o să fie 
în curând ridată și pământie, cu totul altă culoare. Dar sunt 
convins... nuanțele astea o să meargă. 

Până acum, Ewert Grens alesese să stea deoparte. Era mai 
ușor să studieze semnele hemoragiei de la nivelul ochilor fără 
să-i blocheze cineva câmpul vizual. 

— Cine este? 

— Nu vrei să știi. 

— Întocmai cum nu vreau să știu cine l-a omorât? 

Piet Hoffmann se lăsă un pic pe vine, Cesar era considerabil 
mai scund și era important ca hârtia cerată să rămână complet 
nemișcată în timp ce acesta copia conturul șopârlei. De 
asemenea, era mult mai ușor să-i evite privirea din acea poziţie, 
deși nu conta - detectivul trăsese oricum propriile concluzii. 

— Păi, mi-am dat seama ce pui la cale, Hoffmann... și n-o să-ţi 
meargă. 

— Ba da. Primul lucru pe care-l vor face, Grens, va fi să-i 
verifice profilul în CODIS, baza de date ADN A FBl-ului. Și n-o să 
găsească nimic. Individul ăsta chiar face parte din Delta Force, 
spre deosebire de ce-am văzut la televizor mai devreme. 
Diversele direcții polițienești din Statele Unite nu-și împărtășesc 
informaţiile. Exact ca în alte ţări. Poate mai ţii minte care-a fost 
treaba în Suedia când tu ai încercat să mă omori? Când decizia 
ta s-a bazat pe informaţiile din registrul oficial al Poliţiei? Când 
realitatea era cu totul alta, și încă pe unul și același culoar din 
secție. 

Nu era nevoie de vreun răspuns. Știau amândoi foarte bine 
că-și amintea. Detectivul făcu un ultim pas în faţă și își lăsă 
mâna - cum făcea de obicei când era la morgă - în apropierea 
mortului, împingându-l un pic, ca și cum voia să-l trezească, să-i 
stârnească un reflex. 

Înţelesese despre ce era vorba. Și înţelegea că, de fapt, 
cadavrul pe care-l avea în față nu constituia o probă foarte 
solidă - înălțime, greutate, constituţie. Dar putea să fie 
identificat drept Hoffmann, tatuajul acela aparte - pe care Cesar 
îl copiase de pe hârtia cerată și acum îl desena, din împunsături 
de ac, pe ţeasta cadavrului, coborându-i pe ceafă - da... poate. 
În mod normal, n-ar fi de-ajuns, nici măcar ca probă 
circumstanţială. Dar, în cazul unui om condamnat la moarte și 
lipsit de chip și al unui stat care trebuia să dovedească 
neîncetat că a obţinut rezultate, ca nu cumva războiul pe care îl 
purtau să fie pus sub semnul întrebării - ei bine, în cazul ăsta, s- 
ar putea să meargă. 

Când Cesar se mută de pe partea stângă pe dreapta, ca să 
ajungă mai bine în punctul unde urma să apară ochiul șopărlei, 
Hoffmann se mută în locul lui. Și desfăcu teaca de pe umăr în 
care-și ţinea cuțitul de vânătoare. 

Prinse mâna stângă a mortului, o trase spre el și începu să-i 
taie două degete. 

— Nu-i nevoie să faci chestia asta, îi zise Grens, bătându-l pe 
umăr. 

— Ba da. 

— Nu știu despre degetele alea. Dacă ar ști, ar fi menţionat 
treaba asta în portretul-robot. Semnele distinctive sunt folosite 
întotdeauna în anchete. 

— Nu. 

— Nu? 

— Crouse știe. 

— Crouse? Pentru el n-o să mai conteze. 

— Ba da, domnule chestor. 

Piet Hoffmann avu grijă să procedeze exact cum procedase 
Zofia cândva cu degetele lui. Când cineva îţi amputează o parte 
a corpului, n-ai cum să uiţi, și el memorase fiecare detaliu - 
nimeni n-ar fi putut avea o imagine mai fidelă, mai intensă. 

Tăie ușurel degetul până la os, până la măduvă. Din 
buzunarul vestei scoase o foarfecă de grădinărit, aceeași pe 
care o folosise și ea ca să taie osul aflat în paralel și tendoanele, 
un pic mai lung decât ar fi avut nevoie. Disecă pielea care 
atârna peste os până când fu sigur că mai rămăsese un pic de 
prisos - că putea fi ridicată și trasă peste ciot - și, într-un final, 
îmbină marginile de tegument cu superglue. 

Într-o amputare normală, lipiciul se desprindea odată ce se 
încheia procesul de vindecare și organismul nu mai avea nevoie 
de el. În cazul ăsta, n-avea să se petreacă nicio vindecare, 
pentru că era vorba de un cadavru. Dar, dacă lipea cu grijă 
pielea, n-avea să observe nimeni - o suprafaţă translucidă care 
nu era vizibilă decât dacă o studiai foarte atent. 

Ewert Grens urmărea gesturile neașteptat de abile ale lui 
Hoffmann. La înălţime, greutate, constituție și un tatuaj aparte, 
acum se putea adăuga o leziune la nivelul osului de la mâna 
stângă, degete care suferiseră același fel de mutilare. 

Piet Hoffmann nu primise ce i se promisese după ce-și 
îndeplinise partea lui din contract. Așa că trebuia să facă 
următorul pas - cei care-l condamnaseră la moarte trebuia să fie 
convinși că reușiseră să-l ucidă. Și, ca urmare, să-i taie numele 
de pe listă. Și, din cauză că nu-i aflaseră identitatea, îl văzuseră 
doar în imagini neclare, transmise prin satelit... 

S-ar putea să meargă. 

— Ai dreptate, Hoffmann. Și, odată ce-a terminat cu tatuajul 
ăla sofisticat, chiar s-ar putea să-ţi iasă. Dar ţi-a scăpat un 
detaliu important. 

Pentru prima dată de când plecaseră de la cafenea, lăsând în 
urmă conferința de presă de la televizorul cu semnal prost, Piet 
Hoffmann se opri. 

— Poftim? 

— Acordul privind amprentele. Nu exista pe vremea când ai 

plecat tu din Suedia. Acum există. Recent, Statele Unite au 
obţinut dreptul de a accesa fără restricţii baza de date cu 
amprente a Poliţiei suedeze. 

Piet întâlni privirea lui Grens. 

— Ce naiba tot spui acolo? 

— Ca și mortului, ţi-au mai rămas niște degete. Așa că n-o să 
meargă pentru că, pe baza acestui acord, organizaţiile 
polițienești din Statele Unite pot să verifice pur și simplu 
amprentele din registrul nostru. Șefii mei bat din palme de 
fericire și vorbesc despre cât de important e acest instrument în 
lupta împotriva criminalităţii. Însă eu, unul, sunt convins că ei 
pot să obţină orice-și doresc, fără să le pună piedică vreun 
suedez, în timp ce nu-i deloc la fel de ușor dacă vrem noi ceva 
de la ei. Și, din cauză că bănuiesc că ești danez, suedez, 
norvegian sau islandez, vei fi identificat, Hoffmann, la fel de 
rapid pe cât ai tăiat degetele alea. 

Piet Hoffmann mai dădu cu un strat de lipici și îl întinse din 
nou cu vârful degetelor peste zona care trebuia să se sudeze, ca 
să fie sigur că n-o să se observe. 

— Ba o să-mi iasă, domnule chestor. 

— Poate că ai dreptate și bărbatul care zace aici nu poate fi 
găsit în acele registre. Exact ca tine. Până acolo o să-ţi iasă. Dar 
ai făcut închisoare, Hoffmann. Motiv pentru care ești înregistrat 
în evidența judiciară a Poliţiei suedeze. Dacă-ţi lași amprentele 
peste tot, mai devreme sau mai târziu o să le dea de urmă și te 
vor prinde. 

— Nu las nicio amprentă. Și nici n-o să fiu prins. Așa că n-o să 
aibă cu ce le compara. Și, pe deasupra, Grens... de îndată ce mi 
se descoperă cadavrul, n-o să mă mai caute nimeni. 

Ewert Grens realiză deodată că Cesar se aflase lângă ei, 
lucrând la tatuaj în tot acest timp, și că auzise toată discuţia. 
Arătă cu subințeles spre cadavru și spre artistul tatuator, dar 
Hoffmann continuă să vorbească tare. 

— Nu înțelege suedeza. Și nici prea multă engleză. 

— Ești sigur? 

— Da. Foarte sigur. Dar nu contează... Cesar nu e prost, știe 
exact ce pun la cale. Am încredere în el. Uneori, Grens, trebuie 
să alegi să ai încredere în cineva, chiar dacă ai încredere doar în 
tine însuţi de fapt. Să fiu al naibii, aproape că am încredere în 
tine! 

Hoffmann schiță un zâmbet firav și Grens îi zâmbi la rândul 
lui. Era o senzaţie plăcută. 

— Așadar, Grens, acum ajungem la motivul pentru care te afli 
aici. 

Vorbea la fel de tare. Ewert Grens nu se simţea foarte 
împăcat cu chestia asta. 

— Da? 

— Tu ești cel care trebuie să mă predea Ambasadei Statelor 
Unite. 

— Poftim? 

— Da, acum, c-am murit. 

— Vrei să le predau... chestia aia? 


— Da. 

— Să-i conving să mă lase să intru? Să le câștig încrederea? 
— Da. 

— Adică să-i conving că ăla ești... tu? 

— Da. 


Grens rămase orbit pentru o clipă când se uită ţintă la lumină 
și se apropie de cadavru. 

— Eu nu profanez cadavre. 

— Grens... individul ăsta a încercat să mă omoare. Și înainte 
de asta și tu ai încercat să mă omori. 

— Pentru că sunt poliţist. Și sunt om și eu. 

— Și, în momentul în care ai decis că ai dreptul s-o faci, 
Grens, că ai dreptul să mă omori, atunci ţi-ai pierdut dreptul de 
a mă judeca pentru cum aleg să supraviețuiesc. Niciunul dintre 
voi nu mai e îndreptăţit să facă judecăţi etice în această 
privinţă, futu-i! 

Cu un aer absent, Ewert Grens trase de picioarele cadavrului. 
Se afla aici pentru a-l ajuta pe Hoffmann să scape cu viaţă. Și 
era încă furibund pe cei care călcaseră în picioare înţelegerea. 
Ridică din umeri. 

— Crezi că e posibil? 

— Domnule chestor... știu că e posibil. 

Telefonul mobil se afla într-unul din buzunarele sacoului. 
Grens îl scoase, îi dădu drumul și făcu câţiva pași înapoi. 

Până când reuși să încadreze cadavrul cu totul în camera de 
la telefon. 

— Bine, Hoffmann. Hai să facem chestia asta! 

Firma de neon defectă de pe peretele acoperit de graffiti era 
și mai greu de deslușit pe întuneric. SuperDeli. Ewert Grens 
deschise geamul de pe partea lui și trase cu ochiul spre magazin 
- aceeași vânzătoare ca mai devreme stătea tot pe scaun, 
înconjurată de rafturi pe jumătate goale, și se întrebă cum 
reușeau, realist vorbind, să ascundă adevăratul tip de negoţ 
care se desfășura dincolo de ușa aceea. 

Piet Hoffmann îl îmbrăţișă afectuos pe Cesar în prag, îi 
multumi pentru ajutor și îi întinse plicul cu suma asupra căreia 
conveniseră. 

— Nu-i nevoie. 

Cesar îi împinse ușurel mâna la o parte. 

— De data asta ar trebui să te plătesc eu pe tine. 

— la-i! Fără ajutorul tău, nu s-ar putea face nimic din ce 
plănuiesc. 

— Nu înţelegi, Peter. Astăzi... la naiba, uneori pur și simplu 
treci de un prag. Trăiești cu adevărat. Simţi ceva. În timp ce 
tatuam cadavrul ăla, nu știu, rareori simt o asemenea beţie fără 
să fi băut nimic. 

Piet Hoffmann îi întinse plicul, fără să se dea bătut. Până când 
Cesar i-l luă din mână, îl împături de două ori și i-l îndesă în 
buzunarul de la vestă. 

— A fost... mă rog, a fost interesant să lucrez pe un tip de 
piele care semăna cu hârtia cerată pe care ţi-am lipit-o de cap. 
Din obișnuință, la naiba, am încercat să şterg sângele care 
întinde vopseaua de obicei - și nu exista, nu sângera deloc -, 
pielea s-a crăpat și s-a desprins. Am descoperit că se curăţă cu 
superglue și ţine totul laolaltă de minune. Îţi promit, n-o să 
observe nimic. 

Un colț al plicului se ițea din buzunar și Cesar îl împinse la loc, 
poate un pic mai apăsat, ca să se asigure că n-o să mai iasă din 
buzunar. 

— lar tu o să ai nevoie de bani pentru alte chestii, Peter. Cum 
ar fi să scapi de-aici. 

Hoffmann se aplecă spre el. 

— Ba o să /ei plicul. Pentru că am nevoie să mă mai ajuţi cu o 
chestie - o bombă micuță. 

— O bombă? 

— Ceva cu care se poate arunca în aer o mașină. 

Amândoi coborâseră glasul, ca să se asigure că nu-i aude 
Grens. 

— Ca ultima dată? Sau ai vreo cerinţă speciala? 

— Un dispozitiv explozibil cu temporizare automată și 
telecomandă. Și cu senzor pentru vibrații, Cesar... e important. 

Câteva secunde de tăcere, o privire curioasă aţintită spre 
bărbatul mai în vârstă care rămăsese în mașină, apoi încuviință 
încet, întorcându-și privirea spre Hoffmann. 

— Bine, prietene. În 12 ore. În locul unde-ţi livrez de obicei 
comenzile. 

— Mulţumesc. 

Cesar ridică geanta neagră, gata să plece. 

— Pentru cine e, Peter? 

— Nu contează. 

— Cineva cunoscut? 

— Cineva care transformă îngerii în păpuși de cârpă. 

Ewert Grens închise geamul, în timp ce doi infractori 
înveteraţi aveau o discuţie pe trotuar și sfârșiră prin a se 
îmbrăţișa din nou. Polițistul suedez zâmbi - s-ar părea că treaba 
asta era universală, cu cât erau mai înveteraţi în rele oamenii, 
cu-atât mai des se îmbrăţișau. Hoffmann o porni încet printr-un 
cartier cam dărăpănat, în timp ce Grens rămăsese cu gândul la 
hârtie cerată, tatuaje și cadavre. La faptul că, în ciuda 
experienţei îndelungate, tot mai descoperea noi metode folosite 
de infractori. Și că, indiferent cât de rapid își dezvoltau metodele 
de investigaţie, infractorii tot păreau să fie cu un pas înaintea 
lor. 

Străzile întunecate lăsară loc altor străzi întunecate odată cu 
trecerea din Chapinero în cartierul Fontibn, case ceva mai 
cochete, cu intrări în trepte și scări interioare. Cafeneaua de 
internet nu-ţi făcea cine știe ce impresie, pe lângă un salon 
mare de bingo, care o eclipsa complet - pe toată clădirea scria, 
cu litere luminoase, Bingo Royale și prin geamurile deschise se 
revărsa vocea prezentatorului, transmisă prin staţie. 

— Domnule chestor? 

Ewert Grens era pe la jumătatea drumului când Hoffmann îl 
strigă de la volan. 

— Incă ceva. 

Grens se întoarse și realiză că aproape nu mai șchiopăta, 
junghiurile îl lăsaseră de câteva zile și mai că le ducea dorul. 

Poate că era de la căldură. Poate era din cauza adrenalinei, a 
faptului că era responsabil de soarta cuiva care se lupta, la 
propriu, să scape cu viaţă. 

— În legătură cu drumul la Washington. 

Washington. 

Nici măcar nu vizitase Statele Unite până să vină aici. Și acum 
avea să mai facă un drum acolo într-un interval de nicio 
săptămână. Optiunile lor se reduseseră până la urmă la una - 
doar Sue Masterson avea destulă influenţă să garanteze pentru 
el în momentul în care apărea cu cadavrul lui El Sueco. Spre a-i 
convinge pe cei de la Ambasada SUA să-l primească și să aibă 
încredere în el - și în identitatea acelui cadavru. 

— Cum ţi se pare, Grens, te descurci? 

Ewert Grens băgă capul pe geam și, când se prinse de 
portieră, se ţinea bine. 

— Cum mi se pare? Mie unul nu mi-ar părea rău s-o 
reîntâlnesc pe Masterson. La o cafea. Dar nu sunt sigur că ea o 
să vrea să se vadă cu mine. 

— Odată ce-ai terminat cu chestia asta, Grens, și ea acceptă 
să garanteze pentru tine, vreau să-i dai asta. 

Piet Hoffmann deschise torpedoul și scoase de-acolo un plic 
care părea identic cu cel pe care tocmai încercase să i-l dea cu 
forţa lui Cesar. Și totuși nu era deloc la fel. Acesta era sigilat. Cu 
o pecete de ceară roșie. 

— Pentru Masterson? 

— Da. 

— Și pecetea de ceară? 

O pecete roșie, rotundă, fără vreun simbol în mijloc. Semăna 
cu plicurile sigilate pe care le folosea poliția suedeză pentru 
informatorii lor din lumea interlopă și pe care le folosise, 
probabil, și cu Hoffmann, plicuri care conţineau un jurnal în care 
era consemnat numele adevărat al unui informator și care erau 
sigilate de agentul de legătură în ziua în care începea misiunea. 

— Ce-i asta? 

— Știu la ce te gândești. Dar asta n-are nimic de-a face cu 
nume de cod sau nume adevărate. Ce ţii în mână acum, un 
mesaj pe care nu l-ar putea desface niciun mesager fără să se 
vadă, este ultimul meu pont. Un cadou de despărțire pentru 
Masterson. 

— Cadou de despărţire? Care conţine... ce anume? 

— Momentul și locul din care vor putea culege ce-o să mai 
rămână dintr-unul din numele de pe listă. 

— Eu ţi-am cerut fix asta. Mai ţii minte? Un pont. În legătură 
cu un transport de droguri. În timp ce așteptam conferinţa aia 
nenorocită de presă. Ti-am zis că ai putea să te întorci acasă. Cu 
toată familia. În Suedia. O sentinţă redusă, în aripa securizată, 
alături de polițiștii tăi preferaţi. Dar poate nu m-am exprimat 
clar? Sau poate că ţi-a scăpat un detaliu mărunt - faptul că, 
pentru a avea un efect asupra statutului tău din Suedia, pontul 
trebuie să fie câtre poliţia suedeză. Nu către organizaţiile 
polițienești din America. 

— Ţin minte, da. 


— Și? 

— Și lucrez la asta. O să-ţi primeşti pontul, Grens. Dar asta e 
cu totul altceva - e ceva personal - și e special pentru 
Masterson. 


Grens luă plicul, își făcu un pic de lucru cu pecetea și apoi îl 
băgă în buzunarul interior de la haină. 

— Cum spui tu. 

— Așa spun. 

— OK. Pe mâine. Ne vedem în faţa Spitalului Universitar San 
Ignacio. Și o să ridicăm un material didactic de la morgă. 

Mașina se făcu nevăzută dincolo de firma de neon a salonului 
de bingo și Ewert Grens deschise ușa unei cafenele de internet 
pentru prima dată în viaţă. Plăti pentru o oră de utilizare și 
pentru un pahar de plastic cu un lichid pe care patronul 
cafenelei se încăpăţâna să-l declare cafea. Și apoi introduse 
unul din puţinele numere de telefon pe care le știa pe dinafară. 

Era pe cale de a-și încălca promisiunea de a nu lăsa nicio 
urmă care ar fi putut conduce la Erik Wilson și de-acolo la Sue 
Masterson. Dar, în momentul de faţă, recursul la autoritatea lui 
de poliţist era singura șansă pe care o mai avea să-și 
îndeplinească o promisiune mai importantă - aceea de a se 
asigura că Piet Hoffmann se va întoarce acasă teafăr. 

— Alo? 

O voce somnoroasă. Obosită. Răgușită. 

— Sven, eu sunt. 

Cineva care era întins în pat. Care căutase pe bâjbâite 
telefonul. 

— Ewert? 

Cineva care-și drese glasul și se întoarse pe o parte, vorbind 
în șoaptă ca să nu trezească persoana întinsă lângă el. 

— Nu știi cât mă bucur să-ţi aud vocea! 

Ewert Grens zâmbi și înghiţi în sec. Și speră că nu avea să se 
audă în telefon. Sven Sundkvist, colegul de care era cel mai 
apropiat și persoana din viaţa lui care-l suportase mai mult timp 
decât oricine altcineva, ar fi putut crede că s-a emoționat. 

— Și eu care credeam că ţi s-a cam luat de ea. 

— Nu înţelegi, Ewert... nu înţelegi, așa-i? Mă rog, mi-am făcut 
griji. Pe bune. Ai... ai dispărut, pur și simplu. Ai ieșit pe ușa unei 
secții în care, practic, trăiești de când te știu - fără o vorbă -, cu 
o valiză maro cu un abțibild cu Turnul Eiffel într-un colț. 

Sven se dădu jos din pat acum, desculț pe pardoseala rece, 
ieșind tiptil din dormitorul în care soţia lui încă dormea și 
coborând pe scara de lemn la parterul cufundat în întuneric al 
casei înșiruite. 

— E miezul nopții, Ewert. Știi treaba asta, da? 

— E noapte? 

Sven Sundkvist știa foarte bine acel glas. Ewert părea sincer 
surprins. Și poate chiar era pe-atât de surprins pe cât sugera 
tonul. Era ceva tipic. Șeful lui avusese chef să vorbească... și, de 
îndată ce-i trecuse prin cap să sune, o și făcuse. Fără a sta să se 
gândească la contextul în care se afla persoana pe care o suna. 

Cum faci când n-ai un context în viața ta personală, n-ai o 
rutină, n-ai familie. 

Dar de data asta nu-l suna de pe canapeaua jerpelită de velur 
de la secţie pe care dormea de obicei. După numărul de telefon. 
Calitatea apelului. Zgomotul de fond. Era în altă parte. 

— Deci... nu ţi-ai pus problema asta? OK, Ewert. O diferență 
de fus orar. Măcar acum știu că ești undeva departe. Spre vest? 
Spre est? O să se facă noapte în curând sau noaptea a trecut? 

— Îmi pare rău, Sven, în continuare nu te privește. 

Grens trase telefonul mai aproape, ca de obicei când se 
pregătea să treacă la chestii serioase. 

— Unde ești? 

— În bucătărie. E frig. Noaptea reducem căldura. 

— Atunci vreau să te îmbraci. Nu pentru că ţi-e frig. Ci pentru 
că vreau să te duci la secţie. 

— Ewert? 

— Cât o să-ţi ia să ajungi? 

— Te rog, Ewert, ascultă-mă... 

— Cât timp? 

— 25 de minute. Nu e trafic la ora asta. Pentru că e miezul 
nopții. 

— Bun. Când ai ajuns, vreau să redirecționezi un e-mail către 
Ambasada Statelor Unite din Bogotă - dar s-o faci de pe adresa 
mea. Din partea Autorităţii Poliţienești din Stockholm. 

— Bine...? 

— Către un anume Jonathan Woods. Cere o audiență. Și 
atașează și o poză la mesaj. 

— O poză? 

— Cu un cadavru. 

— Ewert. 

— Un mort. 

Sven Sundkvist nu se mai învârtea pe vârfuri pe podeaua rece 
- se așezase la masa din bucătărie, cu un pahar de apă. Nu era 
a bună. Ştia treaba asta, desigur. Descoperise că, atunci când îl 
lua așa cu arsuri de la stomac, din capul pieptului până în gât, o 
gheară care se strângea cu fiecare răsuflare, era reacţia la o 
chestie în care ar fi preferat să nu fie implicat. 

Nu-și văzuse șeful, care-i era și prieten, de câteva zile și își 
făcuse griji, se gândise la Ewert mai des decât ar fi vrut să 
recunoască. Și apoi, deodată, Ewert îl contacta, în miez de 
noapte. Cel mai probabil din Bogotá, realiză Sven acum. Și cu 
poza unui cadavru, pe deasupra. 

O realitate care parcă nu se lega. Așa că, în ciuda faptului că 
tot încerca să proceseze informaţiile, treaba cu cadavrul ăla 
nenorocit n-avea mai multă noimă decât când o auzise prima 
dată. Ewert Grens - în America de Sud? Un om care-și împărțea 
timpul între secţia de poliție din Kungsholmen și apartamentul 
lui din Sveavägen, o viaţă care se desfășura pe o suprafaţă de 
câţiva kilometri pătraţi. Dacă l-ar fi pus cineva pe Sven cu 
câteva ore în urmă să-și dea cu presupusul despre cât știa Ewert 
despre America de Sud, ar fi pus pariu că șeful lui probabil că 
nici nu știa unde e situată Columbia. 

— Ewert... cine e mortul? 

— Nu pot să-ţi spun. 

— Cine a făcut poza? 

— Nu pot să-ţi spun. 

— Cine l-a omorât? 

— Nu pot să-ţi spun. 

Sven Sundkvist era as în interogatorii. Era expertul Poliţiei 
Municipale. Dar de data asta nu avea să obţină niciun răspuns, 
pentru că Ewert Grens se comporta asemenea tuturor 
infractorilor pe care îi interogaseră sau aveau să-i interogheze 
împreună - răspunsuri care însemnau „Nu comentez”, sau o 
privire chiorâșă aţintită în podea, sau un „Ba pe-a măctii” 
adresat persoanei care-i interoga. Practic, Grens le făcea pe 
toate trei concomitent. 

— În regulă, Ewert - hai să ne întoarcem un pic în timp, bine? 
La momentul când ai tulit-o pe lângă mine pe hol, cu valiza cu 
Turnul Eiffel în mână. În aceeași zi în care la știri se vorbea doar 
despre răpirea unui politician american și un nou război contra 
terorismului având ca ţintă centrul global al producţiei de 
cocaină. Nu m-am gândit la treaba asta pe moment, desigur. 
Dar acum vrei să trimit o poză cu un cadavru Ambasadei 
Statelor Unite din... fix capitala acelui stat? 

— În sfârșit! 

— Ewert, care naiba e treaba? Pe bune? 

Un mort. lar reacția instinctivă a unui detectiv ar trebui să fie 
să investigheze, să caute răspunsuri. Ewert făcea exact 
contrariul. Se închidea în el. Ascundea ceva. Ascundea adevărul. 
Chiar și de colegul lui cel mai de încredere. Mai făcuse treaba 
asta o singură dată în răstimpul cât fuseseră colegi - când două 
tinere fuseseră aduse în Suedia împotriva voinței lor și 
sechestrate spre a fi vândute unor bărbaţi suedezi. La momentul 
acela Ewert alterase probe, influențase cursul anchetei și își 
pusese cariera în pericol spre a proteja un om la care ţinea și de 
soarta căruia se simțea responsabil. Dar în Columbia, pe celălalt 
mal al Atlanticului, implicat într-un război oficial împotriva 
traficului de droguri? În cazul ăsta - pentru cine o făcea? Pentru 
sine? 

Nu. 

Nu Ewert, el nu proceda așa. 

Sven Sundkvist inspira și expira pe îndelete. 

Pur și simplu, n-avea nicio noimă. 

— Sven? 

Un ton încordat, iritat. 

— Sven, nu mai fi așa îndărătnic, la naiba! N-am mult timp la 
dispoziţie. Îţi trimit o poză. Când intri în reţea de pe calculatorul 

meu și ajungi la platforma de conectare a Serviciului Omoruri, 
conectează-te cu datele mele. Și apoi trimite e-mailul pe care te 
rog să-l trimiţi. Îmi ţin legitimaţia împreună cu pistolul, în 
dulăpiorul pentru pistol. lar cheia de la dulăpior e sub casetofon. 

Sub casetofon. 

Lângă poza lui Siw și casetele cu compilaţii care erau tot ce 
avea Ewert mai de preţ. 

Unde altundeva s-o ţină, dacă nu printre cele mai importante 
obiecte din cameră? 

— Ewert? 

— Da? 

— Răspunde-mi sincer acum. Fără tâmpenii de genul „nu 
comentez” și „nu pot să-ţi spun”. 

— Sven... 

— Sincer, bine? 

— Bine. 

— Ewert, ești în pericol? 

Grens șovăi. Prea mult timp. 

— Nu. 

— Columbia? Ambasada Statelor Unite? Un cadavru? Poţi să- 
mi garantezi, Ewert, că ceea ce-mi ceri acum n-are nimic de-a 
face cu faptul că ești în pericol? 

— Da, Sven. Îţi garantez. Eu nu sunt în pericol. 

Îi răspunsese. Fără a-i răspunde. Eu nu sunt în pericol. Așadar 
altcineva era în pericol - cineva pentru care era dispus să-și 
asume diverse riscuri. 

— Încă o întrebare. Ewert, mi-ai dat un ordin? 

Conexiunea era proastă și distanțele considerabile. Poate că 
din cauza asta se lăsă tăcerea, în loc să primească un răspuns. 

— Alo, m-ai auzit? 

— Sven, sunt... 

— Mi-ai dat... un ordin? 

— Nu. 

— Atunci nu înţeleg. 

— Pentru că toată treaba asta ţine de un caz care nu există... 
nu există nicăieri. Ai putea să iei la mână fiecare fișier și director 
și raport din secţie și tot nu l-ai găsi. Așa că nu-ţi pot da un ordin 
în calitate de șef, Sven, nu de data asta. Dar pot să te rog să 
faci asta pentru mine ca prieten. 

Zborul dură cam tot atât timp ca data trecută: patru ore și 
jumătate. Și, ca și data trecută, el reuși să parcurgă de la cap la 
coadă numerele gratuite din New York Times și Washington Post 
înmânate de stewardese înainte ca pasagerii să fie rugați să ia 
loc și să-și cupleze centurile de siguranţă, pentru că se apropiau 
încet de Aeroportul Dulles International. Dar asemănările cu 
prima lui călătorie în capitala Statelor Unite se opriră de îndată 
ce ajunse la Control Pașapoarte. Înconjurat de trei agenţi de 
securitate, scos din șirul lung de oameni, condus într-o 
cămăruţă mizerabilă, care-i amintea de sălile de interogare cu 
care avea de-a face frecvent, i se ceru în mod repetat să explice 
de ce nu avea bagaj și de ce intenţiona să rămână atât de puţin 
timp pe teritoriul american, atât de puţin timp, încât de-abia o 
să apuce să ia un taxi spre oraș înainte de a trebui să se 
întoarcă pentru check-in. 

Pentru că nici nu va avea nevoie. 

Pentru că, de îndată ce trecea de magazinele de lux duty- 
free, în care sclipeau sticle de băuturi și în care plutea miros de 
parfum, și de sala cu banda pentru bagaje, o să se așeze lao 
masă de pe colţ, la un restaurant unde se servea mâncare 
scumpă, ca la aeroport, unor călători stresaţi, care erau 
interesaţi mai ales de meniul cu băuturi. 

Și o să rămână acolo... până când termina de vorbit cu o 
femeie care-l aștepta deja. 

— Mulţumesc c-ai venit aici. Am foarte puţin timp. 

— Grens, mi-e indiferent. Nici eu n-am mult timp, mai ales 
pentru persoane care mi-au promis că nu va trebui să le mai 
întâlnesc vreodată. 

— Și o să-ţi fac aceeași promisiune și de data asta. 

Sue Masterson comandase apă minerală franțuzească. Grens 
comandă același lucru când apăru chelnerul. 

— Dar... n-am fi aici acum dacă n-ar fi existat o altă 
promisiune, pe care mi-ai transmis-o tu și care n-a fost 
respectată. 

Se uită la el și parcă se îmblânzi ceva, infinitezimal, în ochii 
ei... dincolo de acea faţadă dură se afla probabil o persoană 
care se simţea umilită, demoralizată și care voia să-și ia 
revanșa. 

Altfel n-ar fi acceptat o nouă întâlnire cu el. 

— Foarte bine, domnule detectiv, să auzim... pentru ultima 
dată. 

Abordarea aceea dură. Lui Grens îi plăcea. 

— Te-am rugat să vii aici deoarece, pentru prima dată... de, 
mă rog, de când mi-am depus candidatura la Academia de 
Poliţie, în anii '70, am nevoie de o referință. Am nevoie deo 
persoană într-o poziţie de autoritate care să garanteze pentru 
mine. 

— Referințe? 

— Trebuie să certifici faptul că sunt o persoană inteligentă, 
demnă de încredere, cu abilități analitice. 

Ea îl studie. Oare îi irosea cu bună știință timpul? Își bătea joc 
de ea? Conchise că nu era cazul. Acest bărbat, mai în vârstă, 
avea aceleași expresii faciale, aceeași postură ca la întâlnirile 
anterioare. Și folosea același limbaj. Se familiarizase cu el. Și 
dincolo de acel limbaj se ascundea o treabă serioasă. 

— In aproximativ 24 de ore vei primi un telefon de la 
Ambasada Statelor Unite din Bogotá. Vei fi anunţată că Piet 
Hoffmann a murit. 

Ea simţi un junghi în stomac. 

De parcă el i-ar fi tras un pumn în plex. 

Ca și cum ar fi străpuns-o cu totul. Lăsând o gaură prin ea. 

— A murit? 

— Din acest motiv vei primi acel telefon. 

— Nu înţeleg... când... 

— Piet Hoffmann i-a amputat două degete unui cadavru cu o 
foarfecă de grădinărit și i-a făcut un tatuaj identic cu al lui pe 
țeastă. 

Gaura din stomac. 

Se risipi pe măsură ce înțelegea adevărul. 

— Dacă mai faci o glumă ca asta, am plecat. Și acum e rândul 
tău, Grens, să-mi răspunzi la întrebare. Dacă răspunzi corect, 
continuam discuţia. 

— Bine. 

— Cadavrul? 

— Da? 

— A fost un cadavru de la bun început? Sau a devenit cadavru 
spre a-i oferi o soluţie lui Hoffmann? 

Voia să i se dea o asigurare. 

Să știe dacă fusese sacrificată - încă o dată - o viaţă pentru a 

salva o alta. 

— A fost cadavru. A devenit cadavru când cei de pe 
Pennsylvania Avenue, numărul 1 600, l-au trimis să-l transforme 
pe Hoffmann în cadavru. Așadar, când o să te sune colegul tău 
de la Secţia de Narcotice și Cooperare Poliţienească 
Internaţională din Bogotá, o va face pentru a decide dacă e 
cazul să vadă acel cadavru sau nu. Și va accepta s-o facă doar 
dacă are încredere în omul aflat în faţa lui. În mine adică. 

Poate că Sue Masterson ar fi trebuit să se ridice și să plece. 
Asta ar fi făcut dacă i s-ar fi cerut același lucru cu doar câteva 
săptămâni în urmă. Pe atunci, simplul fapt să ia în considerare 
un plan menit să înșele organizaţiile polițienești cărora își 
dedicase viața i s-ar fi părut o escrocherie. Acum însă nu prea 
mai avea nimic de pierdut. 

— Bine, Grens... 

Sue înțelegea cum vedea Hoffmann lucrurile. Ideea că 
moartea cuiva ar putea fi o șansă la viaţă pentru el. 

— ... O să garantez pentru tine. Dacă voi ști cum s-o fac. 

Ewert Grens îi întinse un document de două pagini. 

— Uite! Un proiect internaţional de combatere a traficului în 
care Statele Unite și Europa sunt parteneri. Comisia Inter- 
Americană de Prevenire a Abuzului de Droguri. Sugestia mea e 
să spui că am participat amândoi la proiect. Așa ne-am 
cunoscut. În cadrul întâlnirilor pe care le-am detaliat aici. 

Sue luă coala scrisă de mână și o parcurse rapid. 

— Ai încredere în chestia asta, Grens? 

— În proiectele internaţionale de combatere a traficului de 
droguri? 

— In ideea că Hoffmann ar putea fi mort. Că ai putea să-i 
convingi de asta. 

— Cred că e ultima lui șansă. Și că noi doi suntem obligaţi să-l 
ajutăm cum putem să-și implementeze planul. 

Se uită la el și ridică din umeri. 

— Bine, atunci. O să garantez pentru tine. O să spun că ești 
deștept. Cu abilităţi analitice. Că am colaborat. 

Apoi se ridică și se pregăti să dea mâna cu el, deja pe picior 
de plecare. 

— Nu încă. 

Ewert Grens îi făcu semn să se așeze. 

— Mai e ceva. 

Ea rămase în picioare. 

— Pe bune? /arâși? 

— Da. 

Grens mai scoase un document din mica lui servietă. 

— Acesta e un cadou de despărțire din partea lui Hoffmann. 
De rămas-bun. Un pont cu privire la... cineva. Despre care, în 
mod evident, eu nu trebuia să aflu. 

Ea luă plicul, atingând ușurel pecetea de ceară cu două 
degete. 

Dar nu păru încântată, nici măcar interesată, cum s-ar fi 
așteptat Grens. În ciuda aerului ei dur, se așteptase la un 
zâmbet, fie și unul firav. Oricărui șef îi place să primească un 
pont. 

— Sue? 

Încercă s-o smulgă din transă. Pe un ton din care dispăruse 
orice urmă de ironie. 

Vorbea serios acum. 

— Sue? S-a... întâmplat ceva? În afară de faptul că am primit 
amândoi o lovitură sub centură de la prietenii noștri de la Casa 
Albă? 

Ea îi zâmbi, tonul ăsta îi plăcea. 

— O să mă ocup de ce e în plic. Ponturile lui Hoffmann nu s-au 
dezminţit niciodată. Dar va fi, totodată, ultimul lucru pe care-l 
fac în acest post. Și apoi o să-mi vină mie rândul să cer 
referințe. 

Îndesă plicul în buzunarul taiorului ei subţire. 

— Nu numai c-am fost trasă pe sfoară. O să fiu demisă. Nu se 
vorbește despre asta. Dar o știu... nu s-ar fi folosit astfel de un 
șef al DEA dacă ar fi avut de gând să-l mai ţină în funcţie - au 
încercat figura asta cu alte organizaţii polițienești și și-au luat-o. 
Am negociat pe singura temă pe care n-ar fi trebuit să negociez. 
Și am pierdut. 

Ewert Grens nu era genul de om care îmbrățișează pe toată 
lumea. Dar îi veni să facă fix treaba asta acum. Pentru o clipă, 
ea îi păru atât de mică și de vulnerabilă, în ciuda forței ei. 

— Înţeleg foarte bine ce risc ţi-ai asumat acceptând să ne 
întâlnim. Să te întâlnești cu Hoffmann prin intermediul meu. Și 
poate că nu e cine știe ce consolare. Dar îți promit. Sincer. Nu 
va trebui s-o mai faci altă dată. 

Ea schiță din nou un zâmbet firav. 

— Acum... 

Și îi strânse mâna întinsă un pic mai mult decât era nevoie. 

— ... când nu mai contează. Când aș putea să-mi asum orice 
risc doresc. Cum ar fi să garantez pentru un detectiv suedez 
foarte căpos. 

Și apoi se făcu nevăzută, ieșind din restaurant și apoi din 
aeroport. 

Ewert Grens se uită la ceas, mai avea o oră până la check-in, 
avea timp să mai comande ceva - să-și ia o cafea și poate și o 
negresă cu ciocolată, în locul apei minerale complet insipide. 

Alesese o mașină cu un portbagaj încăpător. Asta fusese 
singura cerinţă. Destul spaţiu să încapă un cadavru ţeapăn. 

Îmbrăcaseră cadavrul în haine luate de la second-hand, 
purtate, dar în stare bună, de calitate fără a fi de firmă. Piet 
Hoffmann își studie alter ego-ul. Bărbatul pe care Benedicto îl 
scotea pe o targă pe o ușă laterală a Spitalului Universitar San 
Ignacio arăta destul de credibil, ar fi putut cu siguranţă să fie 
bărbatul pe care-l văzuse o lume întreagă în niște imagini 
neclare la știri. 

— Mulţumesc pentru ajutor. Ai aici ce-ţi datorez. 

Îi întinse un ultim plic autopsierului, care mutase cadavrul de 
colo-colo, spre a-l păstra intact. 

— Și-altădată, Peter. Doar știi asta. 

Dădură mâna și apoi Benedicto se întoarse, în scârțâitul 
obișnuit al rotilelor, la celelalte cadavre, cele care aveau să fie 
tăiate bucăţi pentru instruirea studenţilor la Medicină. 

— Și acum, domnule chestor, e rândul tău. 

Piet Hoffmann prinse cadavrul de umeri, iar Ewert Grens de 
picioare. Îl ridicară, îl împinseră un pic, îl ridicară din nou - 
mortul nu încăpea foarte bine, de-abia se închidea portbagajul. 

— Bine... acum e rândul meu. 

Grens realizase și se resemnase de mult cu faptul că nu 
deţinea el controlul. Că, în aceste câteva zile bizare, nu putea 
decât să facă ce i se cere, poate să încerce să înțeleagă un pic, 
dar cam atât. 

— Dar nu înainte de a obţine pontul de care avem mare 
nevoie și pe care mi l-ai promis, Hoffmann. 

Grens nici nu terminase de vorbit, că informatorul, care-și 
avea întotdeauna propriul program și propriile obiective, îi 
întinse o chitanţă de la băcănie. li spuse să se uite pe verso și 
Grens se conformă. Pe dosul chitanței erau șapte șiruri de litere 
minuscule, pe care Grens nu reușea să le deslușească fără 
ochelari. 

— Locul, ziua și ora, ruta. Exact cum mi-ai cerut. Peste o tonă 
de cocaină de 94% care o va porni spre Suedia, trecând prin 
Anglia. Dar informaţiile tot depind în continuare de o condiţie: o 
sentinţă redusă. 

— Și tu tot nu înţelegi. 

— Ce să înţeleg? 

— Doar ţi-am spus. Eu nu sunt un poliţist oarecare, suedez 
sau american... sunt Ewert Grens. Și eu mă ţin de cuvânt. 

Se despărțiră la aleea de acces a spitalului, Hoffmann, în 
mașina lui, demară, iar Grens porni, cu mașina închiriată, spre 
Ambasada Statelor Unite, de la est spre vest, străbătând centrul 
cufundat în întuneric al orașului. 

— Sven? 

Formă același număr ca în noaptea trecută. 

li răspunse un glas la fel de somnoros și de răgușit. 

— lar... âși? Ewert? 

— Exact! Tot eu sunt. Pariez că ţi-a fost dor de mine. 

Același geamăt, apoi persoana își drese glasul și se rostogoli 
din pat, cu telefonul la ureche. 

— Am făcut ce mi-ai cerut. Am trimis fotografia pe e-mail. Așa 
că... 

— Ai făcut treabă bună. Așa bună, c-o să-ți mai dau ceva de 
făcut, ca recompensă. 

— Ewert... aș vrea ca recompensă să mă lași să dorm. În 
liniște. 

— In curând. După ce ai notat ce urmează să-ţi spun. 

Un foșnet. Sven Sundkvist se ridicase, în pijama, cu un pix și 
un bloc-notes, parcă-l și vedeai. 

— Bine? 

— Cel mai mare transport de cocaină confiscat vreodată de 
poliția suedeză. 

— Aăă... Nu sunt sigur că înţeleg. 

— In 36 de ore. 

— Un moment. 

Grens îl auzi trăgându-și un scaun și trântindu-se în el, cu un 
oftat. 

— Continuă, Ewert! 

— Un cargobot. Care a plecat din Venezuela iniţial, dintr-un 
port la Marea Caraibilor sau la Atlantic - acum nu sunt foarte 
sigur cum se pronunţă, dar în principiu... Ka-ru-pano. Scris cu 
„C” și cu accent pe „u”. Care transportă cocaină spre mai multe 
destinaţii. Va sosi azi în Scoţia, la Aberdeen, oficial transportă 
cafea boabe, și de-acolo planul este să meargă înainte spre 
Câdiz, în sudul Spaniei. Dar pe noi ne interesează transportul 
pentru Aberdeen. Urmează să fie transferat pe două submarine. 
Unul care se îndreaptă spre Danemarca și Norvegia, unul spre 

Suedia și Finlanda. 

Un creion. Se auzea prin telefon. Scârțâitul minei pe hârtia 
aspră. 

— Ai zis cumva... submarine? 

— Da.  Minisubmarine. 80% din cocaina transportată 
clandestin din America de Sud spre Statele Unite circulă acum 
pe sub apă. E cea mai bună metodă de a transporta marfă de 
contrabandă. Inveţi o grămadă de chestii aici, Sven. Se folosesc 
și de submarine mai mari care circulă în altă direcţie - spre 
Europa. Riscul de accident sau riscul de a dispărea într-o furtună 
este mult mai mare decât riscul de a fi prins. Cele despre care 
vorbesc eu vor face tot drumul dinspre Scoţia pe sub apă. 
Incărcate cu cocaină. 

Nu se mai auzea niciun scârţâit. Nici cel al minei de creion, 
nici de pe fir. 

— Unde? _ i 

— Pe coasta de est. In arhipelagul Stockholm. In apropierea 
unei insule numite Granholmen. O să-ţi trimit coordonatele 
exacte într-un e-mail, de la cafeneaua cu internet. 

Colegul lui mai tânăr se afla la câteva mii de kilometri 
distanță, într-o ţară numită Suedia, dar îl auzi când se ridică, 
auzi hârșâitul scaunului. Și apoi câţiva pași spre pat. Vorbea 
răgușit când se întinse din nou în pat. 

— Închid acum. E miezul nopţii aici. 

— Nu încă. Mâine vreau să-i spui procurorului nostru preferat 
tot ce ţi-am zis acum. În cele mai mici detalii. Inclusiv 
coordonatele. 

— Lui Agestam? 

— Da. 

Acum Sven Sundkvist se foi în loc, probabil întorcându-se pe-o 
parte. 

— De ce, Ewert? 

— Nu pot să-ţi spun. Nu încă. 

Da, pe o parte. Așa stătea acum. Categoric. 

— Imi spui toate astea... și știu că sunt obosit, dar îmi spui că 
avem șansa să facem o captură-record? Și vrei... vrei ca tocmai 
el să se împăuneze cu asta? Omul care ţi-e cel mai puţin 
simpatic dintre toți colegii noștri? 

— Da. Exact! 

— Nu înțeleg. 

— Tot ce trebuie să înţelegi este că Âgestam trebuie să se 
împăuneze cu treaba asta. Cu cât e mai fericit, mai mândru, cu- 
atât mai bine. 

În ultima parte a conversaţiei, mașina rămăsese pe loc. 
Ajunsese la destinaţie. Întrezărea acoperișul Ambasadei Statelor 
Unite la doar 300 de metri mai încolo. Aici trebuia să parcheze 
mașina și apoi să se întoarcă la hotel cu taxiul, și tot aici avea să 
revină a doua zi pentru a-și încheia efortul de a obţine o ultimă 
șansă de supraviețuire pentru Piet Hoffmann. 

Ambasada Statelor Unite din Bogotă arăta identic cu 
Ambasada Statelor Unite din Stockholm. Un gard înalt, agenţi de 
securitate care patrulau, un steag cu roșu, alb, albastru care 
flutura în adierea brizei, clădiri de culoare deschisă, cu 
acoperișul plat, pe care se aflau antene parabolice uriașe, care 
se holbau cu jind la cer. ţi și dădea aceeași senzație. Un anume 
tip de ostilitate și suspiciune. Presupunerea că oricine este un 
inamic dornic să te distrugă, până la proba contrarie. 

Ewert Grens se încălzise și se înroșise la faţă în timp ce urca 
strada în pantă domoală și începuseră să-l doară picioarele când 
bătu în geamul cabinei de sticlă, intrarea și punctul de recepție 
în care personalul diplomatic local era înghesuit laolaltă cu 
soldaţi americani de elită. Își strecură actul de identitate prin 
deschizătură, pregătit să invoce același argument la care apela 
de fiecare dată când investigaţiile lui îl purtau în aceste regate 
americane în miniatură. Dar nici nu apucă să termine explicaţia, 
că un bărbat la costum, cu cămașă albă și cravată albastră, cu 
părul blond tuns foarte scurt, care se ițea ca una din acele 
antene parabolice, îl aștepta deja după un zid de bărbaţi 
musculoși în uniformă. 

— Bine-aţi venit! Jonathan Woods, directorul Secţiei de 
Narcotice și Cooperare Poliţienească Internaţională din cadrul 
ambasadei.  Preferaţi să vorbim în engleză? Spaniolă? 
Portugheză? 

— În suedeză. 

Jonathan Woods avea dinţii foarte albi și și-i dezveli când îi 
zâmbi larg. 

— În cazul ăsta, îmi pare rău să vă spun, va trebui să vă 
mulțumiți cu limba engleză... n-am apucat să-mi finalizez 
studiile de limbi nordice. 

Niciunul nu spuse prea multe în timp ce străbăteau curtea 
interioară bine păzită. Grens numără camerele de filmat, apoi 
agenţii de pază, și realiză că, practic, erau în număr egal. În 
clădire se aflau și mai mulți oameni înarmaţi, dar îmbrăcaţi în 
civil. Urcară pe scări până la etaj și intrară într-un birou cu 
vedere spre poarta din fier cu ţepușe pe care tocmai intrase. 

— De la Poliţia suedeză? 

Woods arătă spre un fotoliu, îmbiindu-l pe Grens să se așeze. 

— Da. 

— Verificările noastre ne-au confirmat - 39 de ani de 
experienţă, detectiv-șef la Serviciul Omoruri din Stockholm, din 
cadrul unei secții numite Poliţia Municipală. Am confirmat și noi. 
Dar nu știm de ce vă aflaţi în Columbia. 

Fotoliul care păruse atât de elegant nu era deloc comod. Niște 
șipci de lemn îl împungeau în șale. Tapiţeria îl rodea. 

— Nu pot să vă spun. 

— Nu puteți să-mi spuneți? 

— Nu, nu pot să vă spun. 

Oficialul de la ambasadă își studie vizitatorul cum se foia pe 
scaun, încercând să-și găsească o poziţie comodă, apoi îl rugă 
să aștepte o clipă și se întoarse cu un alt fotoliu. Din catifea 
roșie, cu braţe rotunde, moale fără a fi prea moale. Grens înclină 
recunoscător din cap și se lăsă să cadă în el. li amintea un pic 
de o canapea de velur dintr-un alt birou. 

— Așadar nu puteți să-mi spuneţi nimic, dar puteţi să-mi 
trimiteţi poze cu un cadavru? 

— Pot să vi-l și arăt. 

— Și de... de unde știu că e cel pe care-l căutăm? 

— Nu știți. Dar îl puteți examina. Puteţi face ce vreţi cu el. 

— Și dumneavoastră cu ce vă alegeţi din asta? 

— Cu nimic. 

— Toată lumea își dorește ceva. 

Planificaseră minciuna. Hoffmann îi spusese - o minciună 
trebuie să fie cât mai aproape de adevăr sau va fi expusă. 

— M-am trezit cu un cadavru pe cap. 

Adevărul ţinea nu doar de cuvinte, ci și de tonul vocii, de 
mișcările ochilor și de ritmul respirației. Și Grens îi spusese, la 
rândul său, lui Hoffmann că el, fiind cu 20 de ani mai în vârstă, 
avea 20 de ani de experienţă în plus în materie de minciuni. 

— Și, dacă e cadavrul cui bănuiesc eu, atunci vă va fi mult 
mai util decât mi-ar fi mie. 

— Un detectiv suedez aflat în Columbia ca turist. Nu în 
misiune oficială. Dar, ce să vezi, acum se plimbă de colo-colo cu 
cadavrul unui individ dat în urmărire generală. 

— Pe scurt, cam așa a fost. 

— Grens? Așa se pronunţă? Presupun că aţi coordonat mii de 
interogatorii, aţi avut de-a face cu mii de idioţi. Dacă ați fi în 
locul meu acum... ați crede povestea dumneavoastră? 

— Nu. Dar nu pot să vă spun mai mult decât v-am spus deja. 

Contează? Căutaţi pe cineva - și e posibil ca eu să-l fi găsit. 
Dacă se dovedește a fi persoana cu pricina, veți fi un erou. Dacă 
nu e, ați irosit câteva minute cu un vizitator care nu vă cere 
nimic. Așa că, dacă aș fi în locul dumneavoastră, eu n-aș mai 
pune nicio întrebare. Luaţi legătura cu o oficialitate și verificaţi 
dacă sunt un om care știe despre ce vorbește. Și aș începe cu 
șefa dumneavoastră principală, cu Sue Masterson. 

Se lăsă tăcere. 

Există atâtea tipuri de tăceri. 

Stingherită. Forţată. Încordată. Ameninţătoare. 

Firească. Bine-venită. Agreabilă. Liniștitoare. 

Această tăcere nu se încadra în niciuna din aceste categorii. 
Era o evaluare lentă. Și absolut crucială. Dacă oficialul de la 
ambasadă care-l studia acum, un anume Jonathan Woods, cu 
părul blond care se ițea ca o antenă parabolică, i-ar fi cerut 
necunoscutului din faţa lui să se ridice și să plece, asta i-ar fi 
spulberat și ultima speranţă lui Hoffmann. Dacă, în schimb, 
continua să asculte, să chibzuiască, să dea telefoane de 
verificare la sediul DEA, aflat în suburbiile Washingtonului, ar 
mai rămâne o mică breșă prin care o familie ar putea 
supraviețui. 

— Vă rog să mă scuzați. 

Woods ieși pe ușă și o închise ceremonios în urma lui. Ewert 
Grens rămase într-o tăcere de alt tip. O tăcere a așteptării, a 
angoasei și neputinței. 

Se rezemă de spătarul fotoliului, se uită la ceasul care ticăia 
pe perete și închise ochii. 

27 de minute. 

Apoi ușa se deschise la fel de ceremonios cum se închisese. 

— Mi-a luat ceva până am obţinut un răspuns. 

Grens se întinse involuntar. 

— Și? 

— Sue Masterson a garantat pentru dumneavoastră. Înţeleg 
că aţi colaborat în cadrul CICAD? 

— Cum spuneţi dumneavoastră. 

Jonathan Woods se aplecă spre el și zâmbi. 

— E ceva atât de confidenţial? 

— l-am promis lui Masterson să nu discut cu nimeni despre 
colaborarea noastră. 

— Cu tot respectul, Comisia Inter-Americană de Prevenire a 

Abuzului de Droguri sună bine, dar eu, unul, nu prea cred în 
astfel de grupuri operative. Eu aș prefera... 

— Cum spuneţi dumneavoastră. 

Oficialul de la ambasadă îl studie îndelung pe detectivul 
suedez, care susţinea că se află în Columbia ca turist. 

— Ei bine, și acum? 

— Acum? 

— Unde se află cadavrul... acum? 

— Într-o maşină închiriată. La 300 de metri de-aici. În 
portbagaj. 

Woods se apropie de fereastra cu vedere spre poarta de fier a 
ambasadei și agenţii de securitate înarmaţi, ca și cum spera să 
vadă vehiculul de care vorbeau. 

— Și când îl desfacem... de unde știu că n-ai alte intenţii? De 
exemplu, ce-ar fi dacă explodează? 

— Nu știți. Dar aveţi o armată la dispoziţie aici, care se 
pricepe să investigheze astfel de lucruri. 

Se uitară din nou unul la altul, cufundațţi într-un nou fel de 
tăcere - mai potolită, mai relaxată. 

— Așadar... cu asta am încheiat? 

Woods încuviinţă. 

— Presupun că da. Am chemat pe cineva să vă conducă. 

Grens tocmai se ridicase și pornise spre ușă, când Woods 
păru să se răzgândească. 

— Domnule Grens? 

— Da? 

— Acum că mă gândesc... n-am încheiat discuţia, de fapt. 

Ewert Grens avusese întotdeauna genul de figură pe care nu 
se citea când era îngrijorat, în cumpănă. Spera că așa să fie și- 
acum. _ 

— Mai am nevoie de ceva de la dumneavoastră. Inainte de a 
vă lăsa să plecați. A 

Funcţionarul de la ambasadă pesemne că se prinsese. Işi 
dăduse seama de ceva. Inţelesese că avea de-a face cu o 
cacealma. 

— De cheile de la mașină. 

Woods nu zâmbi, dar aproape că era s-o facă. lar Grens simţi 
neliniștea coborându-i din capul pieptului și prelingându-i-se din 
stomac. 

— Poftim. 

Ewert Grens îi întinse cheile și își luară rămas-bun. Când 
Woods deschise ușa, un tânăr aștepta deja în prag, ca să-l 
însoțească pe vizitator afară din clădire și de pe teritoriul 
american. Detectivul suedez tocmai făcuse primii pași când se 
opri din nou și se întoarse... de data asta, el era cel care avea 
ceva de spus. 

— Apropo... 

— Da? 

— V-aș fi recunoscător dacă aţi face o curăţenie temeinică 
înăuntru. Și faceţi-i plinul înainte s-o returnaţi. Tin mult la treaba 
asta. 

o... 

Un drum scurt, pe jos. Ăsta era timpul pe care-l aveau la 
dispoziție. Piet Hoffmann îl aștepta pe Ewert Grens cam la un 
kilometru de Ambasada Statelor Unite. Grens era ușor de 
recunoscut de la depărtare, constituţia masivă, mersul ușor 
șontăcăit, ca și cum piciorul stâng compensa pentru durerea 
constantă. Străbătură agale două străzi cu clădiri bine 
conservate - cât să aibă Grens răgazul să-i dea toate detaliile 
despre cum fusese primit mortul din portbagaj și să-i confirme 
astfel că mai exista măcar o ultimă șansă. Și, când se 
despărţiră, Hoffmann zăbovi la răspântia dintre două străzi cu 
sens unic și îl urmări din priviri pe polițistul în care decisese să 
aibă încredere și care tocmai iniţiase faza crucială a planului său 
de supravieţuire. Și acum depindea de Piet să facă restul. 

Buletinul ăla nenorocit de știri. 

Televizorul fusese pornit în barul bordelului și El Mestizo se 
uita absent la el, în timp ce bea o bere. li luă o vreme să 
înţeleagă despre ce era vorba, dar treptat, de undeva din 
străfundul lui, începu să crească un val de furie. Un reporter 
vorbea entuziasmat despre niște imagini autentice difuzate în 
premieră. Vocea spartă le dădu vestea că încă un nume fusese 
tăiat de pe lista neagră. El Sueco. Politicienii americani 
organizau o conferinţă de presă triumfătoare pentru a dezvălui 
fotografii explicite în care apărea un trup neînsufleţit. O echipă 
de experţi legiști confirmaseră, după ce au comparat toate 
circumstanțele externe cu conditiile concrete existente și cu 
semnele distinctive ale decedatului, că individul cunoscut drept 
Șaptele de Cupă, pentru care nu aveau niciun chip, niciun nume, 
a fost identificat fără urmă de îndoială drept cadavrul descoperit 
în Bogotá, cel mai probabil sugrumat cu un lat. 

Văzut. Înţeles. Detestat. 

După ce dispăruse și ultima imagine de pe ecranul 
televizorului, furia lăsă loc unui soi de panică, o ameţeală cum 
nu simţise niciodată, și urcă poticnit scara bordelului până la 
etaj, până la una dintre camerele cu paturi mari, pentru sex pe 
bani. 

Parcă totul devenise transparent în jurul lui. Ca și cum înainta 
printr-o lume fără culoare. Covorul roșu-aprins din holul de la 
intrare, pătat și jerpelit, pe unde clienţii își vărsaseră băuturile, 
plantele verde-închis care se înălțau din ghivecele cu irigație, 
urcând pe spalier, cerul nesfârșit de albastru care stătea de 
strajă dincolo de ferestrele bordelului. 

Totul era transparent. Ca și cum nu mai exista. 

Întocmai ca încrederea pe care și-o pusese - contrar 
principiilor sale - într-o altă persoană, iar acum persoana pe 
care alesese s-o primească în cercul lui și în care decisese să se 
încreadă nu mai exista. 

Și, când își scoase pistolul din toc și trase în prima persoană 
pe care se întâmplă s-o întâlnească pe culoar, apoi mai trase o 
dată - chiar și atunci, totul rămase transparent. Secretara lui, 
care fusese 12 ani în slujba lui, zăcea pe podeaua bordelului 
acum și sângele ei se revărsa în jur. 

Era prima dată când se trezea într-o astfel de lume și era mult 


VP - 379 


mai ușor, se mișca fără a întâmpina rezistenţa aerului, ca și cum 
putea să treacă efectiv prin clienţii care se lipiseră de pereţi 
acum și prin tinerele care se târau pe podea, în timp ce continua 
să tragă la nimereală. 

Transparent. 

Știa foarte bine, mama ei de treabă, despre ce era vorba. 

Ori tu, ori eu. Și tin mai mult la mine decât la tine, așa că mă 
aleg pe mine. 

El Mestizo zbieră, ţipă, împinse un fotoliu, dărâmă două 
veioze banale și sparse o ușă - ușa camerei 15, îi era totuna. 
Femeia care era întinsă în pat, dezbrăcată, în fața unui bărbat 
care tocmai se îmbrăca, își văzu șeful îndreptând arma spre el și 
împușcându-l de două ori în piept. Și nu înțelese motivul. 

Nu știa că bărbatul, care acum împușca de nebun, văzuse 
într-un buletin de știri, cu doar un minut în urmă, cum fusese 
trădat de cineva care-și înscenase moartea, așa că avea să 
împuște în continuare pe oricine se nimerea până când senzaţia 
de transparenţă dispărea. 

Erik Wilson închise televizorul cu diagonala de 35 de 
centimetri pe care-l avea pe birou. 

Zi după zi în care nu primise nicio informaţie și fusese iadul 
pe pământ. 

Și apoi, nicio veste. 

Din acest motiv, își eliberase plin de entuziasm programul, 
când Sven Sundkvist, Mariana Hermansson și Lars Agestam îi 
bătuseră la ușă spre a discuta o razie asupra unui transport de 
cocaină care se îndrepta spre Suedia. Pentru că trebuia să aibă 
o legătură cu Hoffmann. 

Din același motiv în ultimele câteva zile, dăduse drumul la 
televizor și căutase canalele americane de știri de mai multe ori 
pe oră. Ar fi putut fi ceva legat de Hoffmann. 

Și, din același motiv, stătea acum complet nemișcat în biroul 
lui din cadrul Serviciului Omoruri al secției de poliţie din 
Kronoberg, plângând. 

Nimic n-avea să mai aibă legătură cu el de-acum. 

Piet Hoffmann murise. 

Reporterul pe care tocmai îl văzuse pe CNN îi anunţase 

moartea - vestea fusese prezentată ca știrea zilei pe tema luptei 
împotriva drogurilor. O nouă carte de joc fusese sfârtecată. 
Șaptele de Cupă, cunoscut și ca El Sueco, fusese ucis. 
___ Erik Wilson încercă să se adune, încercă să proceseze vestea. 
Ințelesese bine? Oare acele înregistrări cu plantaţii de coca și 
cuptoare de cocaină chiar fuseseră urmate de secvențe filmate 
cu încetinitorul în care apărea portbagajul unei mașini din fața 
Ambasadei Statelor Unite din Bogotâ? Și acele secvențe chiar 
înfățișau... acel cadavru? 

Zăcea pe partea dreaptă. Asta își mai amintea. Cu faţa spre 
portbagaj și cu spatele la cameră. O imagine care părea 
regizată - îi răsuciseră mâna dreaptă sub trunchi ca să-l așeze 
în poziția asta. 

Dar apoi camera se apropie. La mâna stângă se vedeau două 
degete schilodite. Purta o bucată de pânză neagră pe cap, pe 
care i-o traseră la o parte, dezvelind un tatuaj de mari 
dimensiuni - o șopârlă pe care o recunoscu. 

Hoffmann. 

Murise. 

Și, deși plângea din ce în ce mai înfundat, cu lacrimi domoale 

care îi adăstau pe buza de sus și pe care le simţea pe vârful 
limbii, se simţea în continuare gol pe dinăuntru. 

Femeia aflată în capătul opus al barului era dezbrăcată de la 
brâu în sus și era complet incoloră și ea, dar nu mai părea 
transparentă. 

Împinse o sticlă de bere în direcţia lui El Mestizo, fix la 
temperatura pe care o prefera el - niciodată peste cinci grade. 
Era stabilimentul lui, la urma urmei. Clienţii care veneau aici și 
consumau băuturi la preţuri umflate cu pompa ca să aibă acces 
la fete și la camerele de la etaj habar n-aveau... ei nu însemnau 
nimic, se aflau aici doar pentru că El Mestizo le-o îngăduia. 

Întocmai cum îi îngăduise bărbatului care-l trădase. 

Buletinul ăla nenorocit de știri. Reporterul care anunţase că 
încă un nume fusese tăiat de pe lista neagră și îi stârnise 
accesul de ură îi provocase o senzaţie de vertij și îl aruncase 
într-o lume transparentă. 

În ciuda tonului grav, în ciuda formulărilor convingătoare și a 
tatuajelor, el se prinsese imediat. 

Șaptele de Cupă nu murise. 

Își dăduse seama la ce fusese folosit acel cadavru, pe care 
bărbatul insistase să-l păstreze. 

Acela nu era Peter. Dar trebuia să arate ca Peter. 

Și apoi mortul îl sunase. li spusese o singură propoziţie: 

— Johnny, pun pariu că vrei să stai de vorbă cu mine. 

Și îi închisese. 

După acest apel, Johnny se întorsese la bar și-i ceruse 
Rosalitei să oprească televizorul la care difuzau în buclă aceeași 
știre. Închisese ochii, lăsându-se purtat de gânduri. 

Bărbatul care-i câștigase încrederea nu mai exista. Nu din 
cauză că murise, cum susţinea reporterul. Ci din cauză că 
trebuia să moară și avea să moară. 

Îi făcu semn cu mâna fetei și ea mai scoase o sticlă de Aguila, 
se asigură că era fix la cinci grade și i-o împinse peste bar, ca și 
înainte. Tocmai se îndrepta spre un client nou, la celălalt capăt 
al barului, când el rupse tăcerea. 

— Rămâi aici, Rosalita. 

Fata se opri. Așteptând. El părea să-și adune gândurile. Apoi 
se uită la ea, smulgând din străfundurile ființei lui ce se 
pregătea să-i spună. 

— Trebuie să înveţi un lucru. 

— Da? 

— Să n-ai niciodată încredere în altcineva. 

— Poftim? 

— Asta-i treaba, Rosalita. M-ai auzit? N-ar trebui să ai 
niciodată încredere în altcineva. 

Îi făcu semn să plece. A 

Băutura rece, slabă... n-avea niciun efect. Inghițtea tot cu 
noduri. 

Învățase să nu aibă niciodată, dar niciodată, încredere în 
altcineva. O singură regulă. Atât în munca lui, cât și în viața 
personală. Discutaseră un pic despre asta, el și Peter, după ce 
descoperiseră că aveau firi asemănătoare. Ba chiar Peter fusese 
cel care pusese în cuvinte ce gândeau amândoi. A; încredere 
doar în tine însuţi. Şi începuseră să râdă, doi oameni care n- 
aveau încredere în nimeni, la naiba, cum ar fi putut să aibă 
încredere unul în celălalt? 

— Rosalita. 

Ar fi cazul să se întoarcă. Îi făcu semn, ar fi cazul să se 
întoarcă repejor. 

— Mai e ceva? Să... încă una? 

Se uită la sticla lui, încă pe jumătate plină. 

— Ce ţi-am zis mai devreme, Rosalita... 

— Mai... devreme? 

— Ai? Ai încredere în cineva, Rosalita? 

— Eu? 

— Ai încredere? 

— Nu știu dacă... 

A avut dreptate. 

— Poţi să pleci. 

Femeia care m-a învățat asta. 

— Bine, du-te! 

Îi făcu din nou semn să plece. Și se lăsă din nou purtat de 
gânduri. 

Spre mașina în care adormise la un moment dat. Ba chiar 
spre mama pe care alesese să i-o dezvăluie. 

N-ar fi trebuit să facă nici asta. 

N-ar fi trebuit să lase pe nimeni să se apropie. 

Ea a avut dreptate. 

e 

Piet Hoffmann bătu ușurel cu palma în bar și Rosalita își ridică 

privirea. El îi zâmbi și aşteptă până când fata îi răspunse la 

zâmbet, făcând semn din cap spre masa patronului, la care era 
așezat El Mestizo, cu o sticlă de bere în față. 

— Ca de obicei? 

— Ca de obicei, Rosalita. 

Fata se uită la el, știa foarte bine ce voia de obicei, ambele 
băuturi. Când pleca la treabă cu șeful lor comun, voia cafea fără 
lapte ca să fie în priză, iar după ce se întorceau și rămânea la un 
pahar de vorbă cu șeful prefera rom columbian, ca să se 
relaxeze. Acum nu știa, de fapt. Nu era îmbrăcat ca pentru o 
misiune, dar părea încordat, din felul cum se mișca și se uita la 
ea. Pe fază. Așa era acum. Și, luându-se deopotrivă după ţinută 
și comportament, se hotărî să-i aducă și cafea, și rom. El luă 
ceașca fierbinte și paharul elegant și îi mulțumi înclinând din 
cap, îl citise bine. Și apoi se îndreptă spre masa patronului, cu 
amândouă mâinile ocupate. 

— Johnny. i 

El Mestizo se uită lung la el, fără să-i răspundă. Işi pusese 
pistolul pe masă și, când Piet Hoffmann se apropie, îl ridică, îl 
cântări în mână, scoase camera cartușului și o răsuci de câteva 
ori, apoi o băgă la loc și lăsă din nou pistolul pe masă, având 
grijă să-l ţină cu ţeava spre vizitator. 

— În legătură cu moartea mea... 

El Mestizo se uită la el, în tăcere. 

— Vreau să stăm de vorbă despre asta. 

El Mestizo se uită la el, în tăcere. 

— A trebuit s-o fac. Nu aveam de ales. 

El Mestizo se uită la el, în tăcere. 

— Dacă nu mă întorc acasă cu Zofia și băieţii, știi cât de mult 
își dorește ea asta, mă părăsește. 

Nicio mișcare. Nicio vorbă. 

— Și nimeni nu poate risca să piardă o persoană de care e 
atât de apropiat. Nu-i așa, Johnny? 

Piet Hoffmann strânse într-o mână paharul cu rom, în cealaltă, 
ceașca de cafea fierbinte, fără lapte. Nu se atinsese nici de una, 
nici de cealaltă. 

Limita. 

Totul depindea de asta. 

Să se apropie de ea, să-și menţină echilibrul pe lângă ea, dar 
să n-o depășească niciodată. Oare o făcuse adineauri? 

O făcuse prin simplul fapt că venise aici? 

Dar nu avea de ales. Nu pe El Mestizo ca adult trebuia să-l 
neutralizeze; copilul din el, El Mestizo cel care fusese trădat, era 
mai periculos - acel El Mestizo care știa că tocmai a fost 
abandonat, că cineva profitase de apropierea pe care el o 
îngăduia atât de rar. Și dacă, după ce afla că Peter Haraldsson 
fusese identificat drept cadavrul celui pe care îl eliminase el, El 
Mestizo ar fi analizat și evaluat totul fără vreo comunicare între 
ei, fără vreo explicaţie, atunci și-ar fi investit pe dată toate 
resursele în a-i da de urmă lui Piet Hoffmann și a-l ucide, pe el și 
familia lui. Așa că Piet hotărâse să-l caute el, să-l convingă că 
erau în continuare de aceeași parte a baricadei, că puteau ţine 
piept inamicului împreună următoarea dată când vor fi atacați, 
că va rămâne alături de El Mestizo până la capăt... și poate că 
astfel va câștiga timpul necesar ca să scape de-aici. 

— Da, înțeleg că ești dezamăgit. Și cândva o să mă întorc 
acasă. În Europa de Nord. Dar nu înainte să terminăm cu 
nenorocita asta de listă neagră. Nu înainte să mă asigur că ai 
scăpat teafăr și tu. Până atunci, prietene, voi rămâne lângă tine. 

Dar... poate că nu doar din acest motiv venise aici - să mintă 
pentru a câștiga timp? Oare era posibil să mai fi existat un 
motiv? Cum ar fi să ajungă îndeajuns de aproape spre a se uita 
în ochii lui El Mestizo, spre a-l vedea cum suferă pe individul 
care le răpea viața unor îngerași și care, ca urmare, trebuia să-și 
piardă viaţa la rândul lui... poate că era din cauză că Piet 
Hoffmann își dorea treaba asta? Oare din cauza asta nu avea 
stare? Sentimentul că el, care oficial era acum mort, va continua 
să trăiască, în timp ce bărbatul care stătea în tăcere în fața lui, 
oficial încă viu, va muri - oare despre asta era vorba? 

Manipulare. 

Răzbunare. 

Uneori, ambele îţi dădeau aceeași senzaţie de exaltare. 

Și când plecă de la bordel, mult mai târziu, paharul cu rom și 
ceașca de cafea rămaseră pe masă, neatinse. Nu avea să mai 
aibă nevoie niciodată să rămână pe fază înaintea unei misiuni în 
care porneau amândoi, nici să stea împreună după aceea să se 
relaxeze. 

e 

El Mestizo mai comandase o bere. Rece ca gheaţa. Și, când i-o 
aduse Rosalita, o invită să se așeze lângă el. 

— Aici...? Eu? La... masa patronului? 

— Stai jos! 

Fata se așeză, șovâind, pe marginea colţarului. 

— Mai ţii minte ce ţi-am spus, Rosalita? 

— Ce? 

— Mai devreme. Acum șapte beri. 

— Nu. Da. Ce vrei să... 

— Să n-ai niciodată încredere în altcineva, Rosalita. Niciodată. 

Fata nu înțelegea. De ce stătea aici, de fapt? La masa 
patronului? În toţi anii cât lucrase pentru El Mestizo, nu-l văzuse 
niciodată tremurând așa. Auzise de la Zaneta că-și omorâse 
secretara. El Mestizo făcea genul ăsta de lucruri departe de 
casă, știa asta, dar nu mai împușcase niciodată pe cineva aici. 
Ar fi trebuit să-i fie frică de el. Dar nu-i era. Stinghereală, asta 
simţea, fuseseră prinși în vârtejul firii lui imprevizibile, dar era 
sigură că n-o să-i facă nimic, că acum îi trecuse. 

— Pentru că, dacă ai încredere în cineva, Rosalita, până la 
urmă persoana respectivă te va părăsi. Te va trăda. 

Patronul o prinse de mână și i-o strânse tare. 

— Și, dacă cineva dispare departe, departe, nu-ţi mai este 
loial. 

Îi trase mâna mai aproape, o ridică și o frecă de obrazul lui. 

— lar cineva pe care l-ai lăsat să se apropie prea mult și care 
plănuiește să fugă departe... ar putea vorbi, te-ar putea trăda, 
te-ar putea da în vileag. 

Îi frecă mâna catifelată de obraz, până când Rosalita simţi că i 
se încălzește dosul palmei și văzu că lui El Mestizo i se înroșise 
obrazul. 

Și apoi El Mestizo se ridică brusc, îi sărută ușurel fiecare deget 
și plecă. 

Se îndreptă spre ieșire și spre mașină. Spre femeia care 
avusese dreptate când îi spusese să nu aibă încredere în nimeni. 
Spre persoana care avea să primească misiunea de a-l elimina 
pe cel care-l trădase. 

e 

Parcă maşina sub scara unui vapor numit M/S Maria Angelina, 
care arbora pavilionul panamez - întotdeauna pavilionul de 
complezență pentru transporturile pe mare cu care avea el de-a 
face. Însemna costuri mai mici și un control mai puțin strict. El 
Mestizo cobori din mașină, întinzându-și braţele spre vapor și 
implicit spre cer, inspirând aerul marin din capătul portului 

Buenaventura. Era o scară neobișnuit de abruptă și se lăsă 
involuntar în față spre a-și menţine echilibrul în timp ce urca 
spre punte. 

Vaporul arăta cam rablagit. Ar fi avut nevoie de un nou strat 
de vopsea. Un pic ruginit. Un vas care se afunda în apă, supra- 
încărcat, containere peste containere, cutii dreptunghiulare de 
metal - portocalii, roșii, albe, verzi și albastre, puse în stive care 
depășeau cu mult limita legală, marfă care urma să fie trimisă 
spre următorul port și descărcată acolo pentru a face loc altei 
mărfi, ce urma să fie trimisă spre următorul port. 

Încă o doză de aer de mare. 

Aici aerul era mai respirabil, mai curat. 

A avut dreptate. A avut dreptate. 

Până și tatăl lui, un individ pe care-l întâlnise doar de două ori, 
avusese dreptate. Fiule, îi spusese ultima dată. Nu știi ce-i aia 
prietenia. Dar o să înţelegi când ajungi la puşcărie sau în spital. 
Atunci o să știi unde se găsește dragostea. Ințelegea ce a vrut 
să spună tatăl lui. Pe măsură ce trecea prin viață, avea din ce în 
ce mai puţini prieteni. Profitau de el. Furau de la el, furau din 
fiinţa lui. Și nu se achitau de datorie când ar fi avut nevoie de ei. 
El Mestizo îi salută din cap pe cei doi marinari tineri care fumau 
Camel fără filtru și râdeau, rezemaţi de balustradă, în bocanci și 
pantaloni scurţi, cu tricouri albe mânjite de funingine și de 
altceva. Nu venea niciodată aici pentru transporturile de 
băutură, nu trebuia să supravegheze nimic înainte ca sticlele să 
ajungă la bordel spre a fi numărate. Dar venea să ridice 
personal orice transport care era pentru ea. Și îl ducea personal 
la Medellin. Și astăzi, din cauza bărbatului care-l trădase și, ca 
urmare, trebuia să moară, mai avea un motiv să vină aici. 

Își amintea exact când luase decizia. Cum mișunase toată 
dimineaţa, în cursul zilei și seara, prin toate comunele din Cali, 
cu Peter alături, dând de înţeles că tipul cel nou din Suedia 
trebuia acceptat, invitat printre ei, că era de-ai lor de-acum. 
Garantase pentru el și nimănui nu-i scăpase mesajul - de omul 
pe care vi-l prezint acum nu vă atingeți. 

Briza călduţă, soarele dogoritor. Marea care-l încălzea și-l 
răcorea totodată, dacă închidea ochii, ar fi putut fi oriunde. 

Când cobori pe puntea inferioară, îl izbiră bezna și dogoarea. 
Cobori, scară după scară, până în sala mașinilor. Ulei și benzină. 
Încercă să nu atingă balustrada mizerabilă și se îndreptă direct 

spre mașinile care pufneau și duduiau. 

Un bărbat mai în vârstă, cu umerii laţi, într-o salopetă 
albastră. El Mestizo îl bătu pe umăr. 

— Inginerul-șef? 

Bărbatul arătă spre o ușă îngustă pe care El Mestizo n-o 
observase în toată fierăraia aia. Se îndreptă într-acolo, 
deschizând ușa ce dădea spre o coșmelie în care era dezordine 
și care, conform plăcuței de pe perete, era biroul inginerului-șef. 
Și iată-l, așezat la un birou care era în ton cu restul încăperii - 
mic și dezordonat. Inginerul-șef se ridică imediat, fără să-l 
salute, și deschise frigiderul care ocupa unul din colţuri, puse 
trei cutii de carton într-o ladă frigorifică, apoi scoase trei pungi 
cu gheaţă din congelator și le puse în cutii. Și, zâmbind, așteptă 
plicul îndesat cu dolari. 

El Mestizo cobori pe scară, cu lada frigorifică în mână și, 
deodată, realitatea care rămăsese încremenită se puse din nou 
în mișcare - braţul imens al unei macarale tocmai cobora un 
container pe care scria „Furaje pentru pui”, suspendat deasupra 
capului lui, și se auzea un bocănit monoton dinspre cei trei 
bărbaţi prinși în hamuri de siguranţă pe marginea navei, care 
loveau cu dălți și raclete în stratul de rugină. Urcă în mașină, 
conectă lada frigorifică la o sursă de curent și își continuă 
călătoria. 

e 

Holul de la intrare în clinica din Medellín era liniștit și luminat, 
cum se obișnuise să-l găsească, iar el se opri la florăria mică de- 
acolo, arătând spre un buchet viu colorat, pe care-l desprinse 
din hârtie în timp ce lua liftul spre etajul 17. 

larăși mirosul ăla nenorocit. Miros de boală. Mirosul morții. 
Moartea ei. 

Numără și mai multe paturi decât la ultima vizită. Acum erau 
pe mai multe rânduri și se înșirau două câte două și pe coridor. 

Dar, în salonul de la capătul holului, ea era complet singură. 
Cu ochii închiși, ca de obicei. Și totuși schimbată, cumva. Nu era 
conștientă. Și asta îi dădea un aer oarecum liniștit. Ridurile ei nu 
mai erau așa pronunţate, gura ei nu mai era așa grăbită să 
muște. 

O sărută pe frunte, deschise geamul ca să intre un pic de aer 
curat și mută scaunul pentru vizitatori de la capătul patului, ca 
să fie mai aproape de mâinile ei. 

— Aţi venit deja? 

Doctoriţa, pe care o plătea dublu ca să se ocupe de o singură 
pacientă, se crispă când intră și își dădu seama că în salon era 
cineva. 

— Se simte mai rău. Are nevoie de medicamente. 

— Ne-aţi lăsat destule medicamente antivirale cât s-o ţină 
încă vreo două săptămâni, după cum v-am zis la telefon. Din 
alte motive se simte mai rău. 

— Alte motive? 

— Complicaţii. Nimeni nu moare efectiv de SIDA. Complicaţiile 
sunt cele care-ţi vin de hac. O candidoză, o răceală gravă. Mama 
dumneavoastră se luptă cu o pneumonie în momentul de faţă. 

Se uită la maică-sa. Respira mai liniștit ca oricând și era ceva 
molipsitor, își dădu seama că și el respira liniștit. Îi întinse lada 
doctoriței, medicamente pentru luna următoare. 

— Aş vrea să rămân un pic singur cu ea. 

El plătea, era mama lui, așa că doctorița încuviinţă și ieși. 

li căută mâna firavă și se uită la un chip emaciat, care se 
schimba încet. Dacă zâmbea. Dacă încreţea din buze și se 
înfuria. Nu conta, o să-și dea seama că a trecut pe-aici. li 
mângâie dosul palmei, obrazul... și aproape că ducea dorul 
momentelor când femeia aceea firavă, ca o vrăbiuţă, se 
transforma în cineva care zbiera, te hăituia și cerea explicații. 

Din braţul ei stâng ieșeau niște tuburi conectate la o pungă de 
plastic cu fluide. Și totuși femeia părea să aibă dureri. El simţea 
lucrul ăsta. Se rezemă de suport și apăsă pe butonul care regla 
perfuzia, de mai multe ori, crescându-i doza de morfină. 

Picăturile se prelingeau mai repede acum, înlocuite mai 
prompt de altele. 

Femeia care-l învățase lecţia despre încredere nu avea să se 
stingă în chinuri. Femeia care-i răpise încrederea, care-l 
învățase să nu se încreadă în veci în altcineva. 

Ai avut dreptate, mamă. 

Dacă-mi deschid sufletul, dacă las garda jos, pierd controlul. 
Sau Îmi este răpit. De cineva care se va întoarce în Europa. 

e 

O sărutase pe frunte din nou, apoi ieșise din cameră, din 
salon, din spital. Pentru ultima dată. Uneori știi pur și simplu, știi 
că se va sfârși în curând. 

Un drum de 20 de minute cu mașina de la Clinica Medellin 

până în capătul opus al orașului, până în piaţa care dădea spre 
culoarele întunecate și înghesuite din La Galeria. Lume buluc, ca 
de obicei. Siluete și voci care se confundau cu peisajul, cu 
mormanele de fructe, pește și carne. O ţinu tot înainte până la 
ultimele tarabe, cu pește și gheață topită, din capătul pieței. 
Acolo unde stăteau băieţii pe bănci de lemn, așteptând și 
sperând. Și, când ajunse acolo, își dădu seama că reveniseră și 
culorile. Putea să vadă, să audă, să guste totul. 

O călătorie lungă de la transparenţă. 

El Mestizo ieși în piațeta uitată. Și totul decurse ca de obicei. 
Toţi se ridicară în același timp și dădură fuga spre el, ridicându- 
se pe vârfuri ca să fie băgaţi în seamă. 

Mai bine zis, toți în afară de băiatul căruia venise să-i dea 
misiunea. 

Camilo, pe care-l angajase de atâtea ori în ultimii câţiva ani, 
care fusese în slujba lui El Mestizo încă de la prima misiune. 
Acum băiatul stătea pe bancă, cu un aer aproape indiferent. El 
Mestizo se opri brusc, ușuindu-i pe cei care se apropiaseră și 
făcându-i semn băiatului care nu se mișca. 

— Camilo? 

Adolescentul deșirat îi făcu la rândul lui cu mâna. 

— Da? 

— Vino-ncoace! 

Băiatul se apropie agale printre tovarășii lui dezamăgiţi. 

— Am o misiune pentru tine. 

Zâmbetul acela, care apărea întotdeauna în urma unei oferte, 
nu i se mai ivi pe chip. 

lar băiatul, care se uitase întotdeauna în ochii lui până atunci, 
rămase cu privirea în pământ. 

— Nu știu dacă m-ai auzit... dar am o misiune pentru tine. 

El Mestizo nu înțelegea. Băiatul aflat în fața lui era de obicei 
mândru să se declare sicario. Ucidea doar pentru privilegiul de a 
ucide. Acum stătea nemișcat, în locul unde se făceau astfel de 
târguri, și părea... trist. 

— Nu mai primesc misiuni, señor. O vreme de-acum încolo. 

— 200 de dolari. 

— Nu pot. Mi-am dat cuvântul. 

— Atunci ce cauţi aici? 

— Vreau... vreau să fiu aici. Mereu. 

Își ferea privirea în continuare. 

— Deci cel mai bun sicario al lui El Mestizo nu mai e cel mai 
bun? Poate că e cazul să te plătesc mai mult. 

— Mai încolo. Mai încolo, señor, mă întorc la treabă. 

— 400 de dolari. 

— 400? 

— Da. Pentru că e vorba de o misiune specială și foarte 
importantă. Suma asta e doar pentru primul. Și o să mai 
primești încă 400 pentru fiecare membru al familiei lui. Soţia și 
doi copii, mai mici ca tine. În total, 1 600 de dolari americani 
pentru o singură misiune. 

— Mmm... 1 600 de dolari...? 

— 800 acum. 800 când te-ntorci. 

El Mestizo întinse mâinile strânse pumn și le desfăcu pe rând, 
dezvăluind ce ţinea în mâna stângă, apoi în dreapta, și băiatul 
se uită lung la două bancnote autentice de 500 de dolari și șase 
bancnote autentice de 100 de dolari. 

800 pentru maică-sa. 800 pe care să-i pună în cutia de metal. 

Rareori i se întâmpla lui Camilo să nu înţeleagă ce, cum și de 
ce. 

Acum simţi... un freamăt în piept, asta simţea. 

— Cine e? 

— Prietenul meu. Sau, mai bine zis, mi-a fost prieten. Până să 
mă trădeze. 

— El Sueco? î 

— El Sueco. Cu soţia. Și copiii. In ordinea asta. 

Și apoi freamătul i se urcă la cap. ȘI-l luă cu ameţeală. 

Acum, în răstimpul în care fusese plătit să nu omoare pe 
nimeni, i se oferea o sumă și mai mare de bani ca să-l omoare 
pe cel care-l plătise să nu mai omoare. 

— Pe tipul ăla? Care vine cu tine aici de obicei? Care e garda 
ta de corp? 

— Nu mai e. 

Camilo încuviință precaut. 

Și apoi se uită în sfârșit în ochii lui. 

— Bine. 

Mai întâi, voia banii pe care-i ţinea El Mestizo într-una din 
mâini, era important să-i ia. Apoi înșfăcă biletul pentru 
autobuzul de Cali, care pleca în două ore. Apoi adresa. Apoi 
pistolul, cu opt cartușe, câte două pentru fiecare. 

— N-o să fie nimeni acasă, o să fie întuneric în casa la care 


VP - 392 


mergi. Așa e de câteva zile încoace. Dar toată mobila și toate 
lucrurile lor sunt încă acolo. Așa că vor trebui să treacă în 
curând pe-acolo, pentru că pleacă într-o călătorie și vor avea 
nevoie să-și ia lucrurile. De-asta ne cam grăâbim. Ca să ne 
asigurăm că ajungi la timp. Ca să te ocupi, rând pe rând, de toți. 

Tristețea îi rămase pe chip, tristeţea pe care El Mestizo n-o 
înţelegea, dar băiatul dispăru rapid, cu pistolul înfășurat într-o 
cârpă și cu banii - era un sicario, la urma urmei, un profesionist. 
El Mestizo aşteptă până când se făcuse nevăzut, apoi se 
întoarse spre ceilalţi copii-asasini care-l priveau cu speranţă. 
Dar, în momentul de faţă, își dorea opusul - nu căuta pe cineva 
cu experienţă, ci un începător. Și procedă cum proceda de 
obicei când îi dădea cuiva o misiune pentru prima dată, așteptă 
până îl înconjurară și apoi îi luă la întrebări. 

— Cu toţii aţi mai făcut treaba asta până acum? 

Îi răspunseră ca de obicei, într-un glas. 

— Da. 

Cu toţii, cu excepția unui băiat aflat mai în spate. Care nu 
ridică mâna, nici nu strigă de cinci ori sau de 12 ori sau de 22 de 
ori. 

— Dar tu? 

— Niciodată. Sau... nu încă. 

— Bun, e momentul. Pentru prima ta misiune. Azi. 

El Mestizo desprinse două bancnote de 100 de dolari dintr-un 
teanc, apoi scoase un pistol dintr-un rucsac, cu un amortizor și 
două cartușe. Și o fotografie mică. 

— El. El e misiunea ta. 

Băiatul - să fi avut vreo 10, 11 ani, după aprecierea lui - se 
uită lung la poză. 

— Pe el? 

— Peel. 

— Dar e... Îl cunosc. 

— Uneori se mai întâmplă. Când devii un sicario adevărat, ţi 
se dă o misiune și împuști pe oricine face obiectul misiunii. 

Băiatul se uită nedumerit la poză, o întoarse pe-o parte și pe 
cealaltă. Același chip îl privea de-acolo. 

— Nu știu... Pe Camilo? 

— El e misiunea. Și ești un sicario adevarat, nu-i așa? 

Poza. Chipul. 200 de dolari. Pistolul. 

Un sicario. 

— Da, sunt. 

Încuviinţă. 

— Un sicario adevărat. 

El Mestizo îi întinse o bancnotă de 100 de dolari și pistolul 
înfășurat într-o cârpă. 

— Cum te cheamă? 

— Donzel. 

— Donzel? Bun nume. Donzel, în vreo două ore, Camilo o să 
ajungă cu autobuzul în Cali. Și tu tot acolo o să mergi. Dar te 
duc eu, cu mașina. Și, când ajungem acolo, o să te las în 
apropierea unei case întunecate. Tu o să pândești casa, dar 
ascuns, ca să nu te vadă Camilo când ajunge acolo. După ce 
intră el în casă, așteaptă. Până când auzi împușcăturile. Până 
când iese, singur. S-ar putea să se întâmple rapid sau să dureze 
mult. Tu așteaptă și, când îl vezi că iese... atunci îţi vei îndeplini 
misiunea. Din două împușcături, una în cap, una în piept. Pentru 
că, Donzel, uneori e important să-ţi ștergi urmele. 

El Mestizo respira agale. 

Nimic nu mai era transparent. 

Totul avea culoare. 

Dacă nu vrei să te văd, n-o să te văd. 

Mirosea foarte tare a smoală. Şi a încă ceva. Poate a resturi 
de pește. Sau, se gândea, poate că era de la gălețile de metal 
de pe jos, cele în care duceau peștele, sau de la năvoadele care 
atârnau cu dichis din două cârlige lungi de pe perete... poate că 
tot ce vedea în jur îi inducea un miros care nu exista de fapt. 

O cabană de pescuit minusculă de pe o insulă aproape 
nepopulată din arhipelagul Stockholm, situată pe o faleză care 
cobora spre  debarcaderul din  Granholmen. Inspectorul 
Sundkvist întinse precaut un picior, apoi pe celălalt, stătea de 
aproape trei ore într-o poziţie incomodă. Cu binoclul cu vedere 
nocturnă în mână, în liniștea mormântală care domnea peste 
golf, o întindere de apă întunecată peste care sufla o boare de 
vânt. 

— Poftim, e rândul tău. E la fel de tăcut. 

Îi întinse binoclul bărbatului din stânga lui - procurorul-șef 
Lars Âgestam, care se legăna înainte și înapoi pe un scaun de 
lemn și care se grăbi să-și preia postul de observator în fața 
ferestrei care dădea spre bezna de-afară. Intre timp, omul din 
dreapta lui - un general de brigadă pe care îl întâlnea prima 
dată, comandantul detașamentului de operaţiuni speciale ce 
avea misiunea de a intercepta orice submarine ale altor state 
care pătrundeau ilegal în apele teritoriale ale Suediei - stătea la 
fel de hotărât la locul lui, înarmat și el cu un binoclu cu vedere 
nocturnă, neclintit de când ajunseseră la cabană. 

În confuzia iniţială, atât polițiștii, cât și armata își imaginaseră 
că vor avea de-a face cu genul de submarine de mari 
dimensiuni înzestrate cu puterea și tehnologia necesare spre a 
străbate distanța dintre America de Sud și Europa pe sub apă, 
din cele pe care Forţele Navale suedeze și portugheze le 
capturau din ce în ce mai des în Câdiz, Faro și Gibraltar. 
Construite din materiale ușoare, oferind o metodă mai ieftină și 
mai sigură decât cele folosite în mod tradiţional de traficanţii de 
droguri. Însă, când Ewert Grens le descrise pe scurt itinerarul 
într-un nou e-mail - faptul că submarinul avea să pornească din 
apropierea unui vapor venezuelean ancorat la 15 kilometri 
distanţă de Aberdeen -, își adaptaseră în pripă planul de atac. 
Și, odată ajuns pe insuliţă, Sven Sundkvist începuse să se 
relaxeze... generalul de brigadă și subalternii lui păreau să știe 
exact ce aveau de făcut. 

Conform informaţiilor de la Grens, submarinul încărcat cu 
cocaină se cufundase în mare în apropierea coastei Scoției și 
avea să străbată Marea Nordului la o adâncime de 35-40 de 
metri, mergând spre Gothenburg, avea să-și schimbe direcţia 
spre Oresund, trecând printre Suedia și Danemarca, apoi urma 
să ocolească extremitatea sudică a Suediei, spre a intra în 
Marea Baltică. Având ca obiectiv arhipelagul Stockholm și insula 
modestă numită S6dermâja. Și de-acolo avea să se îndrepte 
spre Granholmen, insula mult mai mică aflată lângă ea. Acolo, la 
mică depărtare de debarcaderul din Granholmen, apa ajungea 
la o adâncime de 79 de metri și le-ar fi fost ușor să descarce 
marfa în bărci cu motor care s-o pornească direct spre capitală. 

— Sven, poftim, e rândul tău din nou. 

Procurorul aproape că scăpă binoclul din mână până să apuce 
Sven să-l prindă. Inspectorul, afabil, nu se enerva prea des, la 
urma urmelor, îl suporta pe Grens, dar era nervos acum. Tot nu 
înţelegea ce căuta Agestam, individul pentru care Grens avea o 
aversiune profundă și care-l aruncase pe acesta în închisoare cu 
doar câteva săptămâni în urmă, în cabana asta și de ce i se va 
îngădui să culeagă laurii, pe nemeritate. Era un pont unic, o 
captură-record pe baza unor informaţii pe care detectivul-șef 
Grens reușise să le obțină pe cont propriu - recunoașterea i se 
datora lui, lui și colaboratorilor lui. 

— Frigg către bază. Subiecţii s-au pus în mișcare. 

Mesajul transmis prin radioemiţătorul generalului de brigadă 
reverberă în cabana de pescuit, izbindu-se de pereţii fragili. 
Frigg. Una dintre  corvetele ancorate în apropierea 
debarcaderului Sollenkroka, al cărei radar era îndreptat spre 
Kanholmsfjărden și asupra a două bărci cu motor neidentificate, 
mai exact, bărci de transport, care rămăseseră neclintite în larg 
de o jumătate de oră încoace. 

— Subiecţii s-au pus în mișcare... se îndreaptă spre obiectiv. 

Acum, cele două bărci de transport începuseră următoarea 
fază a călătoriei lor - se pregăteau pentru momentul decisiv de 
pe Granholmen. 

Generalul de brigadă duse radioemiţătorul la gură. 

— Către toate unităţile... fiţi gata de atac. 

Apoi se întoarse, pe rând, spre inspector și spre procurorul- 
șef. 

— Odată ce au ajuns în punctul de întâlnire, minisubmarinul 

își va goli rezervoarele și va ieși la suprafaţă ca să descarce 
marfa. 

Și arătă undeva în beznă, cu brațul. 

— În momentul ăla atacăm. Când submarinul și-a golit 
complet rezervoarele. 

Lars Agestam zâmbi și-i răspunse cu o voce spartă, cum i se 
întâmpla adesea când era copleșit de emoţii intense. Indiferent 
dacă era furios, necăjit, speriat sau nerăbdător, tot la fel se 
auzea. 

— O captură-record pentru Suedia! Un record pentru 
Peninsula Scandinavă! Nu se întâmplă prea des să iei parte la 
așa ceva. 

— Probabil. Probabil. Dar încă n-am ajuns în punctul ăla, 
domnule  procuror-șef. Pentru că există un risc. Dacă 
submarinul, dacă... 

Generalul de brigadă avu grijă să-l privească în ochi în timp ce 
vorbea. 

— ... ne-ar descoperi și ar încerca să imerseze din nou, iar eu 
aș aprecia că are capacitatea de a-mi răni subalternii sau de a- 
mi deteriora echipamentul, aș da ordinul să fie scufundat cu 
grenade submarine. 

— Așa ceva... trebuie evitat cu orice preţ. Trebuie să 
confiscăm marfa. Să-i prindem în flagrant! 

— Atunci domnul procuror-șef ar prefera să-i împușc pe 
membrii echipajului... în timpul transferului? 

Agestam așteptă, fără să spună nimic. 

— Pentru că doar așa vă pot garanta că nu vor dispărea. 

Generalul de brigadă continuă să studieze chipul lui Agestam, 
pe care se citea dezamăgirea acum. Procurorul era cu siguranţă 
entuziasmat, era pe punctul de a câștiga laude și faimă. Dar nu 
era genul care să nege realitatea spre a-și atinge scopurile. 

— Bun, domnule procuror-șef. Atunci știu cum stam. 

Acum generalul de brigadă îi puse mâna pe umărul firav, ca și 
cum voia să-i alunge dezamăgirea. 

— Dar... nu vă frământaţi. E puţin probabil să dispară. 
Oamenii mei ţin situaţia sub control. Cel mai probabil, totul va 
decurge conform planurilor noastre. 

Și apoi se aplecă spre el, vorbind în șoaptă, deși nu aveai cum 
să ţii vreun secret în cabana asta minusculă. 

— Între noi fie vorba, domnule procuror-șef, când auziţi 

despre un submarin capturat în apele noastre, de obicei e un 
submarin de genul ăsta. Când prim-ministrul și comandantul 
suprem organizează o conferință de presă în care ne arată niște 
fotografii neclare și ne spun Putem confirma că un submarin de 
mici dimensiuni a pătruns ilegal în apele noastre teritoriale şi 
apoi, când informaţia este preluată de acei imbecili utili, adaugă 
analiștii nu au putut determina naționalitatea intrușilor și toate 
informațiile cu privire la incident sunt strict secrete. Mă 
urmăriţi? Nu sunt rușii, nu e o operaţiune de spionaj, dar asta 
lăsăm populaţia să creadă, lăsăm oamenii să citească printre 
rânduri, ca să continue să sprijine finanţarea proiectelor de 
apărare. Când de fapt, de fiecare dată, e vorba despre un 
transport de droguri și despre capitalul generat astfel. 

Generalul de brigadă își reglă din nou binoclul și se întoarse 
spre singura fereastră a cabanei și spre golful întunecat de 
dincolo de geam. 

O undă pe suprafața apei, la vreo 50 de metri de doc. 

Un val de la provă. 

Minisubmarinul era aici, foarte aproape de suprafaţă, gata să 
facă joncţiunea cu bărcile de transport. 

Generalul de brigadă puse mâna pe radioemiţător. 

— Pregătiţi-vă de abordare! 

Sven Sundkvist își reglă la rândul lui binoclul, reorientând 
obiectivul dinspre mare spre uscat și cele trei echipe - 12 
oameni din Forţele Speciale -, care ieșeau de la adăpostul oferit 
de ţărmul împădurit și se îndreptau grăbiţi spre debarcader. Și, 
odată ajunși acolo, împinseră trei ambarcaţiuni de luptă negre, 
bine camuflate, în apă. 

Apoi îi întinse din nou binoclul lui Agestam. 

— Uite, sunt pregătiţi! 

Lars Agestam îi urmări din priviri pe soldaţi cum se întindeau 
în bărci, patru câte patru, așteptând semnalul. Așteptând ca 
submarinul să iasă la suprafaţă și să se instaleze pe poziţie. Ca 
ei să poată declanșa operaţiunea. 

Procurorul-șef întoarse din nou binoclul spre apă, căutând 
coordonatele exacte transmise de Grens. Latitudine 59,372905, 
longitudine 18,876421. Exact când submarinul ar fi trebuit să 
iasă la suprafaţă, exact când bărcile de transport aveau să 
primească marfa ambalată în plastic, pe care acestea ar fi 
trebuit să o transporte pe ultima bucată de drum, până în 

Stockholm. 

Nemișcare. Liniște desăvârșită. 

Până când se auzi vuietul pe care-l așteptaseră cu toții. Un 
zumzet asurzitor, aproape tangibil, dinspre Kanholmsfjărden. Un 
zgomot care creștea în intensitate. 

Cele două bărci de transport... care se apropiau de 
Gransholmen acum. Se opriră brusc. Zgomotul pătrunzător se 
stinse, înlocuit de o străfulgerare de lumină în momentul în care 
amândouă bărcile își întoarseră farurile spre suprafaţa apei. 
Spre punctul în care turela minisubmarinului străpungea apa, 
deschizându-și trapa. 

— Declanșaţi operaţiunea... 

Tonul generalului de brigadă se schimbase, era infinitezimal 
mai grav. 

— ... acum! 

Și apoi totul se întâmplă fulgerător. 

Ambarcaţiunile de luptă porniră motoarele și se îndreptară cu 
viteză maximă dinspre debarcader spre locul de unde se vedea 
lumina. Spre bărcile cu motor. 

Gata să atace bărcile. 

Două dintre cele trei ambarcațiuni de luptă - pe care soldații 
erau prinși în hamuri de siguranță acum - se îndreptară glonţ 
spre bărcile de transport, izbindu-le din plin, iar membrii 
echipajului înarmat, luat prin surprindere, se treziră aruncaţi pe 
punte, în balustradă, în curând, soldaţii din Forţele Speciale se 
desprinseseră din hamuri și abordau bărcile, preluând controlul. 

Le dezarmau. Fără a fi tras un singur foc. 

In același timp, a treia ambarcaţiune se îndreptă spre 
minisubmarin și era pe la jumătatea drumului când, prin trapa 
deschisă, se auzi ropot de mitralieră. Câteva secunde și 100 de 
focuri. Apoi se lăsă din nou tăcerea, pe-atât de brusc pe cât 
fusese spulberată. Și Sven Sundkvist încercă să identifice de 
unde se auzise un singur foc, tras în același timp de o altă armă. 
Probabil din spatele lui. Din pădure. 

Un lunetist. 

lar acel singur glonţ îl eliminase pe unul dintre cei doi membri 
ai echipajului. 

— 10 secunde! 

Vocea care răsună în larg îi aparținea soldatului aflat în față, 
la proră, care se urcă primul în submarin. 

Își strecură arma prin trapă. 

— Aveti 10 secunde să vă predati! 

Acum era greu să deslușești de pe uscat ce se întâmpla exact, 
luminile care jucau în apă le afectau vizibilitatea. 

— 5 secunde! 

Sven Sundkvist își luă ochii de la ei după o vreme, era mult 
mai ușor să asculți. 

EA AR 

Apoi, deodată, un murmur de voci. Și Sundkvist își întoarse 
din nou privirea într-acolo, descoperind că luminile 
încremeniseră acum și că bărcile de transport nu le mai stăteau 
în cale. Un bărbat la vreo 30 de ani, probabil sud-american, urcă 
pe scara submarinului și ieși pe punte, cu mâinile ridicate - dacă 
binoclul ar fi surprins mai de-aproape imaginea, Sundkvist ar fi 
observat că-i curgea sânge din amândouă urechile. Unda de șoc. 
De la minele submarine. Întotdeauna îţi spărgea timpanul. 

ii înmână binoclul lui Lars Agestam și procurorul-șef părea să 
zâmbească. Îmbujorat, cu bretonul blond ridicat aproape de tot, 
cu câte o broboană stingheră de transpiraţie pe frunte... Sven 
Sundkvist nu-l văzuse niciodată atât de surescitat. 

— Procedura de confiscare? 

Dădea din mâini ca o morișcă atunci când nu mai avea stare. 

— Sven, ai pregătit-o, da? 

Fără a aștepta un răspuns, ţâșni din cabana de pescuit în 
bezna de-afară, străbătând stâncile golașe care-i despărțeau de 
debarcader și de ambarcaţiunile militare, care se întorceau cu 
minisubmarinul, remorcat cu o funie ordinară. Prizonierul 
aproape că degerase când fu luat pe sus, sau mai curând împins 
spre debarcader, cu cătușe la mâini, și părea extenuat, cum e 
de așteptat după ce ai petrecut câteva zile la mare adâncime. 
Lars Agestam o să-l interogheze mai încolo... dar deocamdată 
procurorul se îndreptă la fel de zelos spre submarinul care se 
bălăbănea la suprafaţă ca o balenă răsturnată. Nu era mult de 
mers de la debarcaderul destul de înalt până la submarin și 
Agestam își luă avânt și sări. Și căzu. Pantofii eleganţi, lucioși, îi 
alunecară când ateriză pe suprafaţa submarinului și el se prăvăli 
în apa îngheţată. Sven Sundkvist tocmai ajunsese la debarcader 
și se aruncă pe burtă. Agestam se prinse cu o mână de mâna lui 
și cu cealaltă de marginea debarcaderului, ridicându-se opintit. | 
se prelingea apa din costumul care adineauri era imaculat. Dar 


VP - 400 


nu părea să-l deranjeze. Îi mulţumi pentru ajutor, se ridică în 
picioare și își luă elan spre submarin, făcând un nou salt. De 
data asta ajunse la destinaţie, se prinse de turelă și de trapa 
deschisă și se lăsă să cadă în genunchi, pentru a trage cu ochiul 
prin fanta care dădea spre interiorul submarinului. Spre cabină - 
atât de înghesuită și de rudimentară, dar funcţională. Spre 
spaţiul de depozitare - și una dintre cele mai uluitoare priveliști 
pe care le văzuse vreodată. 

Pachete dreptunghiulare ambalate în plastic și lipite cu bandă 
adezivă. 

În teancuri care ajungeau până la tavan. Pretutindeni. N-aveai 
unde să arunci un ac. 

— Unităţi mici, ambalate în plastic. E totul aici. Pontul a fost 
corect! 

Strigă și vocea lui spartă fu înghițită parţial de interiorul 
submarinului. 

— M-ai auzit, Sven? O tonă! 1 000 de kilograme! Care nu vor 
mai ajunge la consumatori. Deoarece transportul este confiscat, 
în acest moment. Și ascultă-mă... după procedura de confiscare, 
vreau ca pachetele să fie numărate și fotografiate. Pachet cu 
pachet! 

Apoi cobori, strecurându-și silueta murată, la costum, prin 
deschizătura rotundă. Și Sven Sundkvist strigă după el. 

— Categoric! Pachet cu pachet! A fost un pont bun, este? Și 
peste două zile o să fie urmat de încă un pont bun. O nouă 
captură-record. 

Capul procurorului-șef se făcuse nevăzut prin deschizătură. 

Dar se iţi din nou, peste marginea deschizăturii. 

— Cum... adică, Sven? 

— La Aeroportul Ariana. Dacă o să veniţi acolo peste două 
zile, veţi primi următorul pont. Vă dau mai multe detalii mai 
încolo. 

Sven Sundkvist nu-i spuse mai multe. Exact atât îi ceruse 
Ewert Grens să-i dezvăluie. 

Și făcu ce i se ceruse - deși nu înțelegea motivul. Apoi îl lăsă 
pe Âgestam, cu tot cu minisubmarinul și debarcaderul, și înaintă 
un pic pe plajă prin întuneric, asigurându-se că nu-l aude 
nimeni. Mai avea de dat un telefon, tot conform instrucțiunilor 
lui Grens. 

Cinci apeluri, apoi vocea șefului lui. 

— Erik Wilson la telefon. 

— Sunt Sven. 

— Da? 

— Operaţiunea de confiscare de care te-am anunţat - totul a 
decurs conform planurilor. Cea mai mare captură din Suedia de 
până acum. Dar am omis un aspect. Pontul provine de la o sursă 
cunoscută. 

— O sursă cunoscută? 

— Da. Pontul provine din cadrul organizaţiei. De la cineva care 
s-a infiltrat aproape până la vârf, în numele autorităţilor 
americane. 

Wilson își drese glasul și expiră adânc înainte de a-i răspunde. 
Ca și cum voia să se asigure că n-o să-i tremure vocea. 

— De... unde știi? 

— Grens mi-a spus treaba asta când mi-a dat pontul. Și m-a 
însărcinat să-ţi comunic faptul că Haraldsson face o treabă 
grozavă. 

Vocea aia... începuse să tremure. Și Wilson nici nu încerca s-o 
ascundă. 

— Ai zis că face? Adică... o face acum? Adică... mai trăiește? 

— Da. 

Sven Sundkvist sesiză freamătul mascat de tăcere. Cum se 
schimbă din haos lăuntric în nedumerire și apoi în ușurare. 

Pe măsură ce ceea ce fusese de neconceput începea să fie 
conceput. 

— Grens mi-a zis să-ți mai spun un lucru. Morţii pot învia. S-a 
mai întâmplat. Și oamenii cred. Spera, așadar, c-o va crede și 
domnul comisar. 

Noapte. Ora 3:30. Ora când nu mai era nici ţipenie pe străzile 
din Cali și ora pe care o așteptase. Momentul pentru o ultimă 
călătorie printr-un oraș care nu fusese niciodată mai mult decât 
un refugiu pentru el. 

Piet Hoffmann stătea pe unul dintre scaunele din bucătărie, 
cu Zofia în brațe, lipită de el. 

O ultimă călătorie, în sensul că era ultima noapte, erau 
ultimele ore. 

Nu-și mai ceru iertare, ea decisese să-l urmeze la Frankfurt și 
să înceapă o viaţă nouă împreună, fără a-i cere vreodată 
recunoștință sau penitenţă în schimb - nu-i stătea în fire și erau 
implicaţi împreună în povestea asta, încercau să supravieţuiască 
împreună. 

— Acasă, Piet. 

In timp ce băieții dormeau, strânseseră cele trei valize cu ce 
avuseseră la ei aici. Fragmentele unui soi de existență. Acum îl 
sărută ușurel pe buze, de două ori. 

— Oriunde o fi acasă acum. 

El nu-i răspunse. 

— Piet? 

Incă două sărutări. 

— Piet? Hei, ești...? 

— Acasă? 

— Da. 

— Acasă e oriunde suntem cu toții, împreună. 

Ea îl îmbrăţișă strâns. Işi dorea s-o strângă și el în brațe. O s-o 
facă odată ce se sfârșea noaptea asta, odată ce o porneau la 
drum. 

— Însă habar n-am ce naiba mă aşteaptă acasă. Dincolo de o 
promisiune. 

Ea îl mângâie pe obraz, pe frunte, trăgându-i capul la pieptul 
ei. 

— Eu am încredere în promisiunea aia, Piet. Odată ce ţi-ai 
spulberat realitatea, cum am făcut noi, odată ce ai rupt toate 
legăturile cu familia, toate prieteniile, odată ce nu mai ai 
siguranţă, nu mai ai nimic, atunci trebuie să crezi în ceva. Și am 
decis să cred într-o sentinţă redusă. Să cred că acea casă pe 
care am lăsat-o în urmă, despre care Wilson spune că ne 
așteaptă, poate redeveni „acasă” pentru noi. Pentru că tu, eu și 

copiii trebuie să credem în asta. 

O iubea nespus. Uneori avea o senzaţie de rău fizic când 
pleca de lângă ea. Ca și cum îi pătrunsese în corp și nu putea 
decât s-o poarte cu el, în el. 

— Piet? 

— Da? 

Îi cuprinse fața în mâini și o ridică spre ea, în ochii ei nu se 
citea reproș, doar îngrijorare. 

— Ce-ai de gând să faci? 

— Să recuperez niște lucruri pe care le-am lăsat în casă. 
Bruma de lucruri pe care vrem să le luăm cu noi. O valiză cu 
chestii. 

— Ce altceva ai de gând să faci? 

Il cunoștea prea bine. 

— Nimic. 

— Piet? 

— Mai am o treabă măruntă de rezolvat. 

— Ce anume? 

— Nu pot să-ți spun. 

— Nu ține cu mine. 

Se uită la el. Privirea aia care îl străpungea. 

— O să mă asigur că un individ care strivește îngeri n-o să 
mai fie în stare s-o facă. 

— Îngeri? 

— Zofia... nu pot, nu vreau, nu îndrăznesc să spun mai mult. 

Se ridică și mai aruncă o ultimă privire spre pupitrul de 
comandă și fluxul neîntrerupt de imagini transmise de cele 16 
camere pe monitor. Niciun obiect neidentificat, nicio mișcare 
suspectă. 

— Nu-mi place ideea că pleci de-aici. Nu în seara asta, Piet. 
Ne-a mai rămas așa puţin timp! Să ne asumăm riscul... n-avem 
nevoie de nimic din casa aia. Și niciun înger, orice ai pune tu la 
cale, nu poate să fie mai important decât cei doi de a căror 
soartă ești deja responsabil. 

Un ultim sărut, două ultime sărutări, apoi cobori treptele și 
ieși în beznă. 

Era mai cald ca de obicei, mai multă umezeală, stătea să 
plouă. 

Nu mai stătea nimeni de pază, nici pe jos, nici în vreo mașină. 
Așa aranjase el lucrurile, deși astfel îi punea pe Zofia și pe băieţi 

în pericol. Dar, când cântărise alternativele, decisese că ar fi 
mai sigur să nu lase vreo urmă. p 

Traficul nu era prea aglomerat. Intocmai cum se așteptase. 
Câte o mașină sau câte o motoretă stingheră și apoi câte un 
pieton. Era un drum simplu cu mașina și o parcă la aproape 
două străzi distanţă, deschise portbagajul și scoase o valiză 
nouă, goală, cafenie, care rămăsese acolo de la întâlnirea din 
hala industrială din apropiere de Jamundí, cu chimistul-șef care 
știa să stingă mirosul. 

Prima treabă de rezolvat. 

La casa lor întunecată, părăsită. 

Unde o să strângă câteva lucruri pe care nu voia să le lase 
aici și care trebuiau puse în valiză în caz că se hotăra vreun 
vameș să caute în ea. 

e 

Un drum de câteva minute pe jos - n-avea să se obișnuiască 
niciodată cu bezna de nepătruns care se lăsa aici noaptea -, așa 
de puțină lumină artificială în comparație cu Stockholmul în care 
crescuse și locuise. Casa era la fel de întunecată. Piet Hoffmann 
se apropie încet, perfect conștient de tot ce-l înconjura, intrând 
pe pajiștea mică dinspre parcare - de fapt, singura cale de 
acces, pentru că spatele casei era lipit de un zid înalt și hidos de 
beton. După fix un metru și jumătate, se opri și scoase o 
lanternă cât un creion, având grijă să rămână cu spatele la casă 
cât căuta firul fluorescent cu ajutorul luminii ultraviolete. Nu mai 
era. Se lăsă pe vine și studie solul. Uite-l! Era rupt în două - 
ceva sau cineva călcase pe el. Un câine? O pisică? Copii care se 
jucau? Sau un inamic care n-ar fi trebuit să fie aici? 

Se apropie rapid, dar tiptil, de ușa de la intrare, băgă ușurel 
cheia în broască și apăsă pe clanţă. Ciuli urechea. Nimic. 
Șuieratul ventilatorului din baie și ticăitul ceasului de pe vitrina 
din camera de zi. Lumină următoarea barieră. Firul subţire pe 
care îl atârnase între hol și bucătărie. Nici acesta nu mai era 
intact - ca și cel de-afară, zăcea rupt în două la picioarele lui. 

Cineva era, sau fusese, în casă. 

Se lăsă pe jos, străbătu târâș holul și mută o haină 
impermeabilă care atârna pe raftul din spate. In spatele ei se 
afla o debara mică, în perete. Deschise ușa după care se afla un 
monitor de 15 pe 15 centimetri, care transmitea imagini de la 
toate camerele cu infraroșu din casă. Erau patru butoane jos - și 


VP - 405 


unul licărea pe roșu. 

La etaj. In camera lui Rasmus. 

Piet Hoffmann apăsă pe buton, selectând imaginea din acel 
dormitor. Era beznă, cum ar fi trebuit să fie. Mai puţin acolo - în 
colțul din dreapta, jos. 

O siluetă, era convins de asta, care răspândea o lumină la fel 
de roșie ca a butonului. 

Și părea să fie întinsă pe podea, așa că era greu să-ţi dai 
seama dacă era mare sau mică, om sau animal. 

Așteptă. 

Tăcere. 

Un minut. Două minute. Trei minute și 30 de secunde. Și apoi 
pata roșie începu să se miște. Se ridică în picioare. Era o 
persoană, își dădu seama acum. Cineva mic de statură. leși din 
camera lui Rasmus. Trecu la următoarea imagine, camera cu 
infraroșu care monitoriza holul de la etaj și scara. Cobora spre 
parter. Venea spre el. 

Hoffmann își scoase cuțitul din teacă și îl prinse de mânerul 
de lemn, lăsându-și ușor arătătorul peste lama dublă. O ultimă 
privire la ecran. Silueta roșie, persoana, ţinea ceva în mână - 
ceva neclar, o pată întunecată. 

În momentul în care silueta roșie de pe ecran ajunse pe 
ultima treaptă, Piet Hoffmann atacă. 

Doi pași în faţă, prinse umărul stâng al intrusului cu stânga și 
îl răsuci cu putere cu spatele la el, punându-i cuțitul la beregată 
cu dreapta. 

Și apoi încremeni. 

Nu era un bărbat în toată firea. Nu avea forța, greutatea, 
îndemânarea necesară să se apere. Era ceva aiurea aici... se 
convinse de îndată ce dădu cu mâna de un măr al lui Adam încă 
nedezvoltat. 

Era gata să taie beregata unui copil. 

— Lasă pistolul din mână! 

Îi apropie și mai mult cuțitul de gât. 

— Dacă vrei să scapi cu viaţă, lasă pistolul! 

O bufnitură surdă când pistolul căzu pe podea. Și o bubuitură 
înfundată când arma se declanșă, nimerind peretele din faţa lor. 

Hoffmann îl ţinea strâns. Chiar era un copil. Aprinse lumina 
din hol. 

— Tu? Tu...? 

ÎI recunoscu. Dar nu înțelegea. 

— Ce naiba... tu ești! 

Adrenalina. Încă îi gonea prin tot corpul, gesturile îi erau prea 
înverșunate, prea intense. Dacă n-ar fi... băieții mei ar fi 
descoperit peste câteva ore că sunt mort? Și, dacă eu aș fi murit 
- oare copilul aflat în fata mea ar fi trecut la ei... - imaginea îl 
oripilă, începu să ţipe și-l scutură pe băiat. 

— Așa respecţi ce-am convenit? 

ÎI plesni zdravăn peste amândoi obrajii, lăsându-i urme roșii 
de palme. 

— Deci El Mestizo ţi-a dat tie misiunea să mă omori pe mine! 

Îl scutură din nou pe băiat, îi mai trase o pereche de palme. 

— Răspunde-mi, la naiba! 

— D... da. 

Piet Hoffmann nu era sigur... dar era posibil ca băiatul din fața 
lui să fie înspăimântat. Sau, dacă nu-i era teamă, se simţea cel 
puţin umilit. 

— Da... ce? Răspunde-mi... pot să omor la fel de ușor ca tine, 
futu-i! 

— Da. Am încălcat înţelegerea pe care am făcut-o pentru că 
am primit mai mulţi bani pentru tine decât de /a tine. Da. El 
Mestizo mi-a dat mie misiunea. 

— Și acum... acum ai dat greș. 

Corpul firav nu încercă să se smulgă din mâinile lui, nu-i 
opuse rezistenţă... singura putere de care dispunea Camilo 
zăcea pe podea și deja slobozise un glonţ. Piet Hoffmann îl puse 
să se întindă pe burtă ca să-l percheziţioneze ca lumea. Intr-un 
buzunar avea un stilet și, într-o teacă pe care o ţinea la spate, o 
sabie scurtă cum își comandau copiii de pe-aici din Japonia, 
căreia îi ziceau tanto. Hoffmann i le aruncă pe amândouă în 
capătul opus al camerei. 

— lar cei care-l dezamăgesc pe El Mestizo îl pun în pericol. 

Hoffmann întinse piciorul drept spre pistol și îl prinse cu laba 
piciorului, folosindu-se de mâna liberă să golească magazia, mai 
rămăseseră șapte cartușe - fuseseră opt iniţial. 

Pentru toată familia. 

ÎI luă pe sus pe băiat, n-avea mai mult de 50 de kilograme, și-l 
aruncă din nou pe podea. 

Băiatul alunecă un pic mai încolo și se întoarse să se uite la el. 

Și furia i se risipi. 

Un copil... care omora oameni. Totuși un copil. 

— Și oricine îl pune pe El Mestizo în pericol se pune pe sine în 
pericol la greu, la naiba! 

Un copil, care se făcuse ghem, ca și cum încerca să se apere, 
care n-avea de unde să știe că lui îi trecuse furia. 

— O să... o să mă... omori? 

— Nu eu. Eu nu reprezint un pericol pentru tine acum. 
Camilo... ai dat greș și El Mestizo o să te omoare. Când te 
întorci. 

Piet Hoffmann se apropie de băiat, care-și ridică braţele să se 
apere, numai piele și os - singurul lui scut. Dar lovitura nu veni. 
Hoffmann îl prinse, îl ridică și îl lăsă în capul oaselor pe podea. 

Și apoi scoase un teanc de bancnote din buzunar. 

— Acum, du-te direct în stația de autobuz. Dar nu te întoarce 
la Medellin. Nu contează încotro o iei - oriunde, numai acolo nu, 
m-ai înţeles? Urcă-te în primul autobuz și mergi până la capăt. 
Și, odată ce-ai ajuns, rămâi acolo și mulţumește-i Maicii 
Domnului că mai trăiești. 

e 

Donzel așteptase pe o bancă din parc. Așteptase mult, tare 
mult. Dar avea o misiune. Prima lui misiune. 

Rămase la pândă într-un punct de unde se vedea bine casă, 
conform instrucţiunilor lui El Mestizo. Și, întocmai cum îi spusese 
acesta, într-un final apăru un bărbat - înalt, agil, cu un soi de 
cârpă care-i acoperea capul și ceafa -, Donzel era sigur de asta, 
în ciuda întunericului. 

Era individul cu pricina. 

Și, tot după cum spusese El Mestizo, în curând se auzi o 
împușcătură. Un zgomot surd, se trăsese cu amortizorul, dar se 
auzise clar. 

Și apoi, în sfârșit, după cum spusese El Mestizo, Camilo ieși 
din casă. 

Și o porni spre staţia de autobuz, întocmai cum ar fi trebuit. 

Donzel se dădu jos de pe bancă și se întinse să-și 
dezmorţească spatele după ce stătuse ghemuit atâta timp. 
Scoase pistolul din cârpă. Și o luă după el. 

În curând. 

Un adevărat sicario. 

Piet Hoffmann tremura în sinea lui. Nu de teamă, nici măcar 
de furie. Se trânti pe scaunul de la volan, observă că ceasul 
arăta ora 4:20 și încercă să-și controleze accesul de tremurat, 
fără precedent. Parcă l-ar fi inundat tot ce se întâmplase și 
încerca să-i ţâșnească prin piele acum - trei ani de coșmar ca 
fugar, ameninţarea morţii planând mereu deasupra lui, Zofia, 
Rasmus și Hugo pe care când îi proteja, când îi punea în pericol 
și pe care îi lăsase singuri acum, într-un apartament, și copilul 
care fusese trimis la el acasă să-l omoare și pe care fusese cât 
pe-aci să-l omoare la rândul lui. 

Ar trebui să se întoarcă. 

Chiar acum. 

Nu-mi place ideea că pleci de-aici. Nu în seara asta, Piet. Ne-a 
mai rămas așa putin timp! Să ne asumăm riscul... 

Porni mașina, dar nu-i trecuse tremuratul. Și afară era încă 
beznă. 

Așa că se hotări. 

Dacă străbătea îndeajuns de rapid orașul adormit, dacă 
reușea să fenteze clienţii de la bordel care tocmai veneau sau 
tocmai plecau, i-ar fi luat doar un sfert de oră, maxim 20 de 
minute în plus. 

e 

Parcă în spatele Mercedesului G-Wagen negru al lui El 
Mestizo, deschise portbagajul și aprinse precaut lanterna. Avea 
tot ce-i trebuia. Lângă valiza care nu mai era goală se afla o 
geantă în care avea o telecomandă și patru magneţi adezivi. lar 
alături se afla bomba. 

Creaţia lui Cesar. În fond, o alarmă de mașină banală. 
Introdusă acum într-o cutie cu o carcasă neagră și cu capac de 
metal, cam cât o cutie de bomboane, care conţinea și o baterie 
de 12 volţi, câteva șuruburi și explozibil C-4. 

Pe câteva dintre ferestrele deschise se revărsa muzică din 
bordel, i se păru că aude și clinchet de sticle și pahare. 

Câţiva clienţi, bărbaţi între două vârste, tocmai ieșeau de- 
acolo. 

După ce se urcară într-un taxi care-i aștepta, continuând să 
discute animat, se lăsă tăcerea. 

Și atunci acţionă. În jur de un minut, în total. Luă bomba, se 
furișă spre mașina patronului, se întinse pe asfalt și răsuci cheia 

aflată pe capac, pornind bateria bombei. Apoi se băgă târâș sub 
mașină. 

Cei patru magneţi fixară bomba exact unde voia - sub 
scaunul șoferului. Ultimele gânduri care aveau să-i treacă lui El 
Mestizo prin minte vor fi spulberate odată cu acoperișul mașinii. 

Piet Hoffmann ieși tot târâș de-acolo, se asigură că nu-l 
observase nimeni și, din câţiva pași rapizi, se întoarse la mașina 
lui. Lăsă geamul lateral, îndreptă telecomanda spre mașina lui El 
Mestizo și activă alarma. 

Din cauza asta era așa de important să se păstreze senzorul 
pentru vibrații. 

El va fi departe la momentul respectiv, peste câteva ore, și nu 
va putea acţiona direct... senzorii vor detecta, în schimb, când o 
să se așeze El Mestizo la volan și când va porni motorul. Și, în 
loc să transmită semnalul spre claxon, prin care s-ar declanșa în 
mod normal alarma, semnalul va ajunge la cartuș și va declanșa 
bomba. 


Pentru că așa merg lucrurile. 
Uneori, când cineva strivește îngerii, nu ai de ales. 

Aeroporturile. Nu trecuse prin multe la viaţa lui, nu-l 
interesaseră. Stockholmul și secția de poliţie îi umpleau zilele, 
serile și nopţile. După două drumuri dus-întors la Washington și 
acum o a șasea vizită la aeroportul El Dorado International din 
Bogotâ, rămânea la părerea lui. Ewert Grens avea tot atâta 
nevoie de lume pe cât avea lumea de el. 

Și totuși. 

Ce vedea dinaintea lui în dimineaţa asta merita fiecare clipă a 
călătoriei, ba poate că l-ar fi motivat chiar să se întoarcă în 
această țară din America de Sud pe care în continuare n-o prea 
înțelegea. 

O familie. Un tată, o mamă, un frate mai mare și un frate mai 
Mic. 

Care se întorceau acasă. 

Și Grens va ști întotdeauna că a contribuit la asta. 

— Bună! Mă cheamă Ewert. Unchiul Ewert. 

Se lăsă pe vine cum putea mai bine cu piciorul beteag și 
întinse ditamai mâna spre o mână micuță. 

— lar pe tine te cheamă... Rasmus? 

— Mă cheamă Sebastian. 

Grens îi făcu cu ochiul și-i șopti: 

— Știu că te cheamă Rasmus, de fapt. Un nume frumos. Și, 
după ce aterizăm în Suedia, o să redevii Rasmus. 

Rasmus trase cu ochiul la taică-său, îngrijorat. Piet Hoffmann 
înclină ușor din cap și îi spuse, tot pe șoptite: 

— Unchiul Ewert... știe. 

Expresia băiatului de șase ani se relaxă. 

— Rasmus. Numele meu adevărat. 

Grens înclină și el din cap - împărtășeau un secret. Și apoi se 
întoarse spre băiatul ceva mai înalt. 

— Inseamnă că pe tine te cheamă... 

— Hugo. Nu mi-a plăcut niciodată numele William. 

— lar mie nu mi-a... 

Grens se aplecă spre el, șoptindu-i la ureche. 

— ... placut niciodată numele Ewert. Dar nu-ţi alegi numele. 
Așa că până la urmă devine una cu tine. 

Işi zâmbiră. Și pe ei îi lega un secret. 

— Pe mine mă cheamă Zofia. Pe bune! 

Brusc, Zofia Hoffmann îl îmbrăţișă. Nu se așteptase, nici nu 

era obișnuit cu astfel de gesturi. 

— Mulţumesc. Pentru tot. 

Așa că n-o îmbrăţișă prea strâns la rândul lui. 

— Pentru puţin. Am încercat să compensez pentru faptul că 
am încercat să vă ucid soțul. 

Piet Hoffmann, în schimb, nici nu-l salută, nici nu-l îmbrăţișă. 
Aveau să petreacă mai mult timp împreună după ce aterizau pe 
Arlanda. Puteau să-și ia rămas-bun atunci. Sau să-și spună ce 
era de spus. 

Se auzi un părâit în boxe, apoi un anunț despre un avion care 
ateriza și un altul care se pregătea să decoleze. In jurul lor era 
un du-te-vino, călători care se pregăteau de noi reuniuni. lar 
grupul mic alcătuit din cinci suedezi se îndreptă spre rândul de 
la ghișeul de check-in. Fiecare ducea o valiză. Femeia de la 
ghișeu zâmbi văzând valiza cafenie, demodată și peticită, cu 
abţibildul cu Turnul Eiffel într-un colţ, pe care o ducea Grens. Cei 
doi băieţi aveau valize mult mai mici și viu colorate, cu roșu și 
galben, și ţinură morțiș să le ducă singuri până la cântar. Valiza 
Zofiei avea o panglică verde legată de mâner, mai văzuse și la 
alţii stratagema asta, pentru că multe valize arătau la fel când 
se învârteau pe bandă. Valiza lui Piet Hoffmann părea nouă, era 
mare și cafenie, ca a lui, dar pielea era așa lucioasă, încât 
aproape că te oglindeai în ea. Femeia îmbrăcată în uniforma 
companiei aeriene le cântări bagajele și le puse câte un abţibild 
mic ici-colo, îi întrebă dacă-și făcuseră singuri bagajul, le aminti 
că nu au voie să transporte substanțe explozibile și-i informă că 
bagajele vor fi verificate de câini special dresați, înainte de a 
trece prin vamă. 

Mai era o oră până la decolare. Un drum de șase ore până la 
New York. O escală de două ore. Și încă opt ore până la 
Stockholm. 

Piet și Zofia Hoffmann nu mai aveau nicio valiză, se ţineau 
strâns de mână și respirau cât de calm puteau. În zorii zilei 
următoare, după trei ani cumpliţi, care păruseră interminabili, 
aveau să pășească din nou pe pământ suedez. 


VP - 412 


Partea a cincea 


Ewert Grens era cuprins întotdeauna de teamă chiar când 
ateriza. Momentul părea să confirme cât de absurdă era toată 
treaba. Pluteai în aer. Într-o mașinărie. Viaţa sau moartea ta era 
în mâinile altcuiva. Și dacă bărbatul aflat pe scaunul pilotului - și 
era un bărbat, își dăduse seama din anunţurile din difuzoare - 
avea o zi proastă sau era în stare de ebrietate sau, pur și 
simplu, incapabil? Cum puteau atâţia oameni care purtau căști 
de protecție când mergeau cu motoreta și centuri de siguranţă 
când mergeau cu mașina, care încuiau ușa de la intrare de 
fiecare dată când plecau de-acasă, să-și pună viața în mâinile 
unei persoane pe care o întâlneau prima dată, pe care nu 
avuseseră prilejul s-o cântărească? 

Aruncă o privire scurtă în spatele lui, în cabină. lată-i, toți 
membrii familiei Hoffmann - locurile A, B, C, D, de-o parte și de 
alta a culoarului. Un pic obosiţi, un pic bucuroși, un pic 
îngrijoraţi. Avusese grijă să nu călătorească laolaltă cu ei, să 
lase mai multe rânduri între el și ei, ca să nu coboare împreună 
și să evite orice suspiciune, în eventualitatea că discuţia pe care 
urma s-o aibă Grens se încheia în coadă de pește. Ewert Grens 
și Piet Hoffmann căzuseră de acord asupra unui lucru. Dacă 
sentinţa redusă pe care i-o promisese detectivul era imposibil de 
negociat, atunci Peter Haraldsson își va lua rămas-bun cu calm 
de la soţie și cei doi copii, își va lua valiza lucioasă, nou-nouţă, 
va cumpăra un bilet și-și va continua drumul. 

Grens închise ochii când roţile veniră în contact cu pista, 
încleștă pumnii când avionul ateriză hurducat și începu să 
respire agale în timp ce era clătinat încoace și-ncolo. Deschise 
ochii, precaut, doar după ce se opriră de-a binelea. Era ultima 
dată. Așa-și promitea de fiecare dată. 

Păși pe puntea care făcea legătura între avion și terminalul 
principal și îi salută cu un gest din cap pe colegii lui polițiști și 
vameși înșirați acolo. Aveau și câinii special dresați în față lângă 
ei, ţinuţi în lesă, ca să poată mirosi fiecare valiză care trecea 
prin dreptul lor, și după ce întrebase, de curiozitate, aflase că 

procedau frecvent așa la sosirea unui avion cu mai multi 
pasageri din Columbia la bord. Merse înainte pe culoarele 
animate ale terminalului internaţional, până la benzile de 
bagaje, trecu de Control Pașapoarte și de-acolo, spre tunelul 
care dădea spre garaj, la aer curat - Grens o ţinu tot înainte 
până într-o cameră rezervată aflată în apropierea staţiei de 
poliţie din incinta aeroportului. Nu-și făcea griji în privinţa lui 
Hoffmann, care știa unde trebuie să aștepte. 

Procurorul-șef Lars Âgestam era deja înăuntru. Cu batista în 
mână, tuși și își suflă tare nasul. Cu o ceașcă goală de ceai în 
față, cu bretonul blond zburlit ca de obicei, i se citea iritarea în 
ochi, dincolo de ochelarii cu rame cafenii - el ajunsese la timp, 
dar avionul avusese o întârziere de 45 de minute. Încă de la 
primul caz la care colaboraseră - un băiat de cinci ani ucis de un 
pedofil cu mai multe victime la activ -, își făcuseră o părere 
proastă unul despre celălalt și de-acum niciunul dintre ei nu se 
obosea să mai ascundă asta. Procurorului îi făcuse mare plăcere 
să-l arunce în arest pe detectivul îmbrăcat într-un costum 
îmbibat de vin. Și acum irosise o oră în care realizase treptat pe 
cine așteaptă. Treaba asta nu-i inspiră sentimente mai 
prietenești. 

— Tu erai. 

— Exact, amicul tău, Ewert Grens. Și s-ar zice că te-ai 
pricopsit c-o răceală, Agestam. Am auzit că te-ai gândit să faci o 
baie la costum. 

— Deci de dragul tău mă aflu aici? 

Grens se îndreptă spre filtrul de cafea modest - și nu prea 
curat - și îl umplu cu apă, turnând zaț de cafea suedeză în el. 
Incepuse să prindă gustul varietăţilor mai gustoase care se 
găseau într-o altă parte a lumii. Era momentul să se întoarcă la 
ce-l aștepta aici, iar cafeaua asta ieftină, comună, servită într-un 
pahar de plastic, era începutul perfect. 

— De dragul meu. De dragul tău. Și de dragul unei... vechi 
cunoștințe. Avem de-a face cu ceea ce imbecilii din domeniul 
financiar ar numi un schimb avantajos pentru toată lumea. 

— La naiba, Grens! Am fost convins de Sven Sundkvist să vin 
aici. Sau mai bine zis ademenit! Pentru că mi-a zis că o să 
întâlnesc creierul din spatele capturii-record de săptămâna asta, 
pe care ai ratat-o cât ai fost... unde-ai fost mai exact... în 
vacanţă? Parcă te-ai bronzat un pic. Da, cu creierul operaţiunii, 

și poate chiar să mai primesc un pont. Așa a zis. Așa că acum nu 
prea înţeleg, Grens. 

— Cu creierul? Mă flatezi. Dar nu ești departe de adevăr. 

Detectivul se așeză în fața procurorului mult mai tânăr decât 
el și plesni un pic din buze în timp ce umplea pe jumătate 
paharul. 

— Deci uite care-i treaba. O să vină un nou transport peste 
trei zile. Pot să-ţi dau data, ora, locul. Nu e la fel de mare ca 
ultimul, dar tot sunt destule kilograme cât să se considere ca 
fiind una dintre cele mai mari capturi de cocaină din istoria 
poliţiei suedeze. Și ar fi, dacă aș decide să-ţi dau informaţiile, a 
doua captură masivă înregistrată de Lars Âgestam într-un 
interval foarte scurt. 

Agestam își prefiră degetele prin breton, cum făcea de obicei 
când era agitat, părul răvășit în ultimul hal se transforma într-o 
întruchipare a haosului. 

— De unde știi lucrurile astea? 

— Recunoaștere la greu. O judecată aparte. O putere de 
analiză brici. 

Ewert Grens încercă să-și stăpânească zâmbetul, dar nu reuși. 
Se distra de minune. 

— Sau, dacă e s-o spun pe-a dreaptă, de la un informator. Cel 
mai bun informator din lume. Lui îi datorăm și ultima captură. Și 
o să ne-o pună la dispoziţie și pe-asta, dacă decizi să cooperezi. 
De fapt, de dragul lui te-am rugat să vii aici. 

Lars  Âgestam rareori părea atât de nedumerit. 
Condescendent, irascibil, arogant, da - toate trăsăturile pe care 
Ewert Grens ajunsese să le recunoască și să le disprețuiască. 
Dar nu-l văzuse niciodată cu adevărat depășit de situaţie. Până 
acum. 

— Te rog, Grens, nu... despre ce e vorba? 

— Când o persoană începe să ia un drog, apare dependența. 
Începe să vrea mai mult. 

— Dependenţa? Mai mult? 

— Ca și tine. Vrei mai mult. Știi cum merge treaba. Astfel de 
capturi consolidează o carieră. Și, de data asta, Agestam, nici nu 
va mai trebui să te bagi în apă. 

Agestam se rezemă de spătarul scaunului incomod, de lemn, 
ca să nu mai vadă zâmbetul lui Grens. Oftă din rărunchi. Se 
ridică. Dădu roată mesei. Bău un pahar cu apă. Se întinse. Oftă 

din nou. Și se așeză la loc. 

— Bine, Grens. Ce vrei de la mine? 

— Trebuie să-mi dai ceva în schimb. 

— Ce anume? 

— Va trebui să-ţi foloseşti - da, recunosc, dar nu voi confirma 
niciodată oficial că am zis așa ceva - mintea ageră. Trebuie să 
găsești un motiv care să-i permită unui criminal, care fentează 
de mai mulţi ani sistemul de justiţie suedez, să ispășească o 
sentinţă de maxim un an. 

O oră. Atât timp îi luă lui Lars Âgestam să înțeleagă, să 
înțeleagă cu adevărat cum putuse un mort să învie în America 
de Sud. Și cum fusese condamnat la moarte de cârmuitorii unui 
alt stat. Cum, spre a se sustrage acelui destin, se oferise și 
reușise să-l salveze pe cel mai proeminent ostatic din lume. Și 
cum, cu toate astea, i se impusese să moară a doua oară și fix 
asta făcuse, murise. 

— Nu. 

— Nu? 

Și apoi să înțeleagă, să înțeleagă cu adevărat, că individul cu 
pricina se afla acum undeva în incinta aeroportului cu familia lui, 
așteptând deznodământul acestei conversații. 

— Nu, trebuie să respect legea. 

— O nouă captură-record, Agestam. Dacă respecţi legea în 
așa fel încât procesul să se încheie așa cum dorim noi. 

— A ucis pe cineva pe teritoriul Suediei. Cel puţin o persoană. 
Poate chiar două. 

— Era în slujba noastră, a comis fapta indirect în numele 
nostru. Întocmai cum a fost angajat și ucis în numele unei alte 
autorităţi în Columbia. Și deja i-am închis pe autorii morali - 
ministrul de justiţie se află la Penitenciarul pentru Femei 
Hinseberg, iar un fost comisar-șef și un fost chestor sunt 
amândoi închiși la Apsas, în aripa securizată. 

— Trebuie să plătească pentru fapta lui. 

— Ştii că ești tentat, știi că-ți dorești pontul ăla. N-o să mai ai 
în veci șansa să confiști asemenea cantităţi. Și știi că e posibil, 
dacă faci un efort, să găsești circumstanţe atenuante. 

e 

Pe o etajeră ignorată din sala de recreere a secţiei se afla o 
carte de drept. Agestam parcă o mirosi, se îndreptă aproape 
glonţ spre ea, mormăind în timp ce se îndepărta de detectiv. 

Când se întoarse și se așeză, ţinea în braţe tomul. 

— Probabil că... aș putea... mă rog, poate... să scriu că în ziua 
x din luna x Hoffmann i-a luat viaţa lui xx prin împușcare. Da, va 
trebui să ţi-l imaginezi și pe x. 

Işi aminteau amândoi. Cel mai mic pistol din lume, strecurat 
pe bucăţi în închisoare și reasamblat în celula lui Hoffmann. 
Spre a fi folosit în caz de urgenţă, în caz că era descoperit. În 
caz că organizaţia mafiotă poloneză în care se infiltrase, între 
acele ziduri groase, ar fi descoperit că lucra pentru poliţia 
suedeză de fapt. Și apoi asta s-a întâmplat, a fost descoperit. A 
apărut o urgenţă. Și un glonţ tras în ochi e cea mai sigură cale 
de acces care să-i permită unei arme ușoare să fenteze cutia 
craniană, cel mai tare os din schelet, și să ajungă la creier. 

— Și în plus... ipotetic vorbind, Grens... aș putea susţine, ca 
procuror - și fără a intra în vreo belea -, că, ţinând cont de 
circumstanţele atenuante, fapta ar trebui încadrată la ucidere 
din culpă. 

Lars Âgestam răsfoi codul, parcurgând nenumăratele foi 
subțiri ca foita de ceapă. 

— Nu cred că e nevoie să aduci argumente în favoarea 
uciderii din culpă - e de-ajuns ca procurorul să declare că asta a 
fost. Pe deasupra, aș explica în instanţă de ce o încadrez la 
ucidere din culpă, probabil în timpul... 

Alte foi subţiri. Degetele delicate urmăreau alineate și 
paragrafe. 

— ... prezentării cazului, mai ales în timpul pledoariei mele. Și 
apoi aș putea - strict ipotetic vorbind - să explic că situaţia era 
de așa natură, încât Hoffmann s-a trezit ameninţat de un întreg 
grup, o gloată gata să-l linșeze, și că fapta n-a fost comisă cu 
premeditare. Și că - treaba asta pare mai curând ceva ce ar 
spune apărarea, dar uneori un procuror poate juca și el rolul de 
apărător - arma cu care a comis fapta se afla întâmplător la 
îndemână. Și că, atunci când a văzut gloata - g/loată e un 
termen bun pentru avocatul apărării, dar poate nu și pentru 
procuror, deci poate că totuși ar trebui să evit termenul -, când 
a văzut mulţimea care se îndrepta spre el, a avut de ales între 
viaţa lor și a lui. 

Mai stătuseră o dată laolaltă astfel. Și cooperaseră. Acasă la 
Grens, în bucătărie, cu un whisky și sute de condamnări pe 
nedrept în față, toate consecinţa activităţii ilegale și, ca urmare, 

secrete a lui Hoffmann și a altor informatori din lumea interlopă. 
Se simţiseră bine atunci, aproape ca și cum se înghiţeau. 

Avea aceeași senzaţie și acum. 

— Ca urmare, Grens, s-a trezit într-o situaţie în care nu pot 
nici să dovedesc, nici să infirm că a fost în legitimă apărare... și 
procurorul e cel care ar trebui să infirme ipoteza. Astfel, aș cere 
o sentinţă redusă. Aș susţine că situaţia a fost de așa natură și 
că i-ar fi fost aproape imposibil să procedeze altfel și, ca urmare, 
aș propune o sentinţă de să spunem... trei ani. În calitate de 
procuror. Și apoi avocatul apărării ar descrie cât mai grăitor 
gloata care l-a atacat pe acuzat și că norocul a făcut să aibă o 
armă la îndemână. Poate că n-a fost cea mai inspirată decizie să 
tragă în plin, dar vorbim de o ucidere din culpă, ar susține 
avocatul, până și procurorul e de acord. Pe deasupra, avocatul 
ar sublinia că s-a întors acasă de bunăvoie și că sentinţa ar 
trebui să ţină cont de asta - și apoi ar propune o sentinţă de 
șase luni. 

Ewert Grens nu-l îmbrăţișă pe Agestam. Dar era cât pe-aci. 

— Sase luni, Agestam? 

Procurorul ridică mâinile, ca și cum voia să se apere. Nu voia 
să se apropie și mai mult de el. 

— Da. Și apoi, dacă avem noroc, completul de judecată îl va 
condamna la un an de închisoare. 

— Și ar fi eliberat după... vreo opt luni, poate? 

— Da. 

Lars Âgestam tocmai își lăsase mâinile în jos. De asta nu 
apucă să se apere - încă o dată. Când detectivul solid se aruncă 
peste masă și-l strânse în braţe. Grens se mișcase mult mai 
repede decât te-ai fi așteptat. 

— Meriţi să primeşti pontul, Agestam! Să fiu al naibii, meriţi 
încă o îmbrăţișare! 

Așa că procurorul firav se trezi strâns zdravăn de niște braţe 
groase, care nu-i dădură drumul decât când se înroși la față 
pentru că nu mai avea aer. 

(J 

Membrii familiei Hoffmann erau așezați la o masă pe colț, la 
una din micile cafenele care apăruseră în perimetrul cu pereți 
de sticlă dintre terminalul internaţional și Terminalul 4. Pahare 
cu apă minerală și un soi de suc gălbui erau înșirate pe masă, 
într-un cerc neregulat, în jurul turtițelor suedeze cu scorțișoară, 

unsuroase și sfărâmicioase. Grens nu scoase o vorbă în timp ce 
se apropia - dar Piet Hoffmann i-o citi pe chip oricum, obţinuseră 
ceea ce doriseră. Așa că cei patru oameni se îmbrăţișară, în 
timp ce detectivul se îndreptă spre un chioșc și zăbovi până să 
aleagă ziarele. Era momentul lor și aveau dreptul să se bucure 
de el pe îndelete. 

Când se întoarse Grens, se vedea că Hoffmann plânsese - era 
tot acolo, cu valiza, cu un aer însingurat, abandonat și golit pe 
dinăuntru, cum se și simţea probabil. Înclinară amândoi din cap 
și se îndreptară spre parcarea mică din faţa zonei SkyCity, locuri 
de parcare temporară pentru câteva vehicule - unul găzduia 
mașina de poliție pe care o ceruse Ewert Grens pentru un drum 
de la aeroportul Arlanda până la penitenciarul de maximă 
securitate Apsăs. 

e 

— În mod normal, Hoffmann, ţi-ai fi petrecut noaptea la 
închisoarea din Kronoberg. Dar ai evadat din Apsăs. lar 
Oscarsson, gardianul-șef, n-a... mă rog, n-a dus-o grozav după 
plecarea ta, deoarece el a fost tras la răspundere pentru tot ce 
ai reușit să strecori pe sub mână în închisoare și pentru 
exploziile ulterioare pe care le-ai pus la cale. Mi-a spus imediat 
că ţi-a rezervat un loc în noua aripă securizată. Sau poate că ţi-a 
creat unul. Oricum, n-a fost greu de convins când i-am dat 
prilejul să te închidă... din nou. 

Un drum scurt, vreo 20 sau 30 de kilometri, dar destul timp să 
discute ce aveau de discutat. 

— Și da... înţelegi că acolo sunt închiși și comisarul-șef și 
Göransson? 

— İnțeleg, domnule chestor. 

— Vreau să zic... e important să-ți păstrezi calmul. Să-ţi iei 
revanșa în fața indivizilor care m-au luat de prost, care m-au 
manipulat pentru a mă face să-ţi trag un glonţ în cap, indivizii 
care te-au exploatat pe tine, te-au transformat într-o unealtă 
periculoasă și apoi te-au aruncat la coș... iar răzbunarea după 
gratii, acum, că ei sunt cei care nu pot evada, probabil că n-ar 
fi... o idee inspirată. 

— Nici nu mi-a trecut prin cap așa ceva. 

— Bun. Lucrurile de genul ăsta se presupune că... fac mult 
rău. 

— Fac mult rău. Și mi-ar plăcea să-ţi spun că acum, spre 

deosebire de atunci, știi cine sunt. Dac-ar fi să se-ntâmple. Ceea 
ce, desigur, nu o să fie cazul. 

— Desigur. 

e 

Ewert Grens stătea cât de aproape putea de zidul înalt de 
șapte metri. Se îndreptară împreună spre poarta închisorii, unde 
se aflau o cameră de supraveghere și o sonerie. Aici aveau să-i 
întâmpine gardienii, pentru a prelua un prizonier care la un 
moment dat le amenințase colegii și ucisese sau rănise alţi 
deţinuţi și despre care aflaseră între timp că lucrase sub 
acoperire pentru poliția suedeză. Işi întinseră și își strânseră 
ferm mâna. Detectivul se pregătea să plece, când Hoffmann îl 
opri cu un gest pe primul gardian, cerând să i se mai acorde un 
minut. 

— Aăă... încă ceva. ` 

Grens zâmbi, nu foarte surprins. Intotdeauna mai era ceva. 

— Doar asta. 

Hoffmann îi întinse valiza cafenie, lucioasă. 

— Ar fi trebuit să i-o las Zofiei. N-o să am nevoie de ea în 
închisoare. Și nu-mi vine s-o încui într-un nenorocit de spaţiu de 
depozitare plin de praf, laolaltă cu rahaturile altor deţinuţi. Așa 
că mă întrebam... ai putea s-o iei tu? S-o ţii într-un colț în biroul 
tău? Vreo opt luni? 

A doua zi 


Era mai târziu ca de obicei. Dar, cumva, i se părea la fel. 

Rareori i se întâmpla lui Ewert Grens să fie așa calm, acel 
neastâmpăr groaznic tot nu-i dădea pace, și, deși avea 63 de 
ani, tot nu găsise nicio metodă să scape de el. Dar, în drum spre 
ea, pentru a sărbători aniversarea lor, se înmuiase tot și simţea 
o căldură în tot corpul, ca și cum nu trebuia să mai înfrunte 
vreodată teama, furia sau singurătatea. 

Nu închisese un ochi. Dar, înmuiat și inundat de căldură, nici 
n-avea nevoie să doarmă. Și, chiar dacă ar fi încercat, nu i-ar fi 
ieșit, din alte motive - tot nu se adaptase la schimbarea de fus 
orar, se obișnuise cu ora din Columbia fix când venise vremea 
să treacă din nou la fusul orar din Suedia și s-ar fi zis că 
adaptarea era prea dificilă pentru cineva care ţinea atât de mult 
la tabieturile lui, care se agăța de rutină ca să nu se piardă pe 
sine însuși. 

În dimineaţa asta plecase de la licitaţia de vinuri cu o pungă 
de plastic în mână și străbătuse portul Värtahamnen, care era la 
fel de liniștit cum se simţea și el acum, era una din zilele acelea 
când oamenii nu pleacă nicăieri. Lada frigorifică era deja lângă 
el, pe locul din dreapta, și de data asta avu grijă să pună sticlele 
direct în ea și s-o fixeze cu centura de siguranţă, strânsă bine în 
caz că ar fi zdruncinat-o pe neașteptate. _ 

Și, desigur, alese o altă rută. N-o mai luă prin Ostermalm sau 
prin oraș, ca acum câteva săptămâni, de data asta ieși din port 
și o luă prin tunelul Norra länken, drumuri în linie dreaptă și 
departe de zonele prin care se învârteau majoritatea taxiurilor. 

Discuţia obligatorie cu un terapeut specializat în tratarea 
dependenței de alcool și droguri, numit de instanţă - Grens 
insistase ca întâlnirea să aibă loc înainte de ora 9, avea treburi 
mai importante de rezolvat - dovedise că detectivul-șef Ewert 
Grens avea, ce-i drept, multe defecte, dar că niciunul n-avea 
legătură cu băutura. După un dialog de doar câteva minute, 
terapeutul declarase că nici șoferii de taxi, nici procurorul-șef nu 
aveau competenţa să-l evalueze - că Grens era genul de om 
care rareori bea alcool și care nu era interesat de beţii și că 

băutura pe care o consuma în decursul unui an se reducea la 
cele două sticle de vin scump aflate acum pe scaunul din 
dreapta lui. 

Un dobitoc de prima clasă. 

Astfel îl descrisese Grens iniţial pe procurorul-șef și, după o 
anchetă neobișnuit de scurtă - de două ore -, nu descoperise 
nimic care să contrazică această caracterizare. Ancheta 
preliminară a fost închisă rapid din lipsă de probe. Ewert Grens 
nu se omora după anchetele interne, alţi dobitoci ar fi fost 
trimiși să investigheze, dar, în semn de mulțumire pentru 
cooperarea din ajun, îi dădu lui Agestam posibilitatea să aleagă 
între așa ceva și a-și cere personal scuze. Ticălosul se înfăţișase 
în biroul lui Grens, lângă canapeaua tocită de velur și masa 
șubredă de cafea, în timp ce Siw cânta Tunna skivor, și îi 
întinsese o mână moale și umedă. 

Roslagstull se transformă în Norrtull, care lăsă la rândul său 
locul șoselei E4 spre nord. 

O ladă frigorifică în care se aflau două sticle de Moulin 
Touchais din 1982, pe care le cumpărase încă și mai scump ca 
până atunci, în urma unui duel al ofertelor între trei părți - 
individul la costum de data trecută și o doamnă cu o pălărie 
roșie, cu borul larg. Verifică centura de siguranţă, trase de 
câteva ori de ea să se asigure, apoi împinse cu mâna bolul cu 
două piersici proaspete, aproape aurii, lăsat pe jos în faţa 
scaunului din dreapta. 

Vin. Și piersici. Și chelnerița mândră de la o pensiune de pe 
Valea Loarei, care îi servise chiar în ziua în care deveniseră soț 
și soție și îi încurajase să comande piersici flambate la desert, 
spre a scoate în evidenţă aroma vinului. Le povestise pe 
îndelete despre vin și podgorie, cum, de la 1800 încoace, 
puneau câteva lăzi deoparte în cramă în fiecare an și cum, un 
secol mai târziu, săpaseră și mai multe crame, ca să poată pune 
deoparte 10 000 de sticle, să se învechească. Până venise al 
Doilea Război Mondial. Și bolțile fuseseră zidite. lar sticlele 
rămăseseră acolo - recolte întregi, neatinse - până când 
pivnițele fuseseră redeschise în anii '70. Grens probabil că va 
putea să pună mâna pe câte două sticle și să i le ducă toată 
viața de-acum încolo. 

În acei primi ani ciocneau un pahar cu vinul respectiv în ziua 
aniversării, într-un restaurant din orașul vechi sau acasă, în 

apartamentul lor din Sveavägen. La azil, paharele nu mai 
fuseseră la fel de elegante, doar pahare obișnuite de suc, dar 
vinul avea același gust. În ultimii ani bătea drumul până la 
Cimitirul de Nord, luând-o printre pietrele funerare spre o 
secţiune mai nouă, cu cruci simple de lemn. Aleea 19B, 
mormântul nr. 603. 

Anni Grens. 

Doar atât le ceruse să graveze pe plăcuța de metal. Un rând 
de iarbă neagră și, în spate, o plantă mai înaltă cu ciorchini de 
flori roz, pe care n-ar fi descris-o drept frumoasă, dar pe care o 
plantase pentru că-i plăcea numele - buruiana dragostei. Aduse 
un urcior care atârna în apropierea unui suport pentru unelte de 
grădinărit, îl umplu pe jumătate și începu să ude plantele. Atent 
să nu-i pice niciun strop pe tufa de trandafiri aflată cel mai 
aproape de cruce, unde bătea cel mai puţin umbra copacilor din 
preajmă. Floarea aia era ceasul după care se lua când bea. 
După ce umplu două pahare, mai întâi îl bău pe-al lui și apoi îl 
vărsă pe-al ei peste trandafiri, udând dinadins câteva petale, 
care se pleoștiră imediat. Le lua două ore să-și revină. Odată ce 
se înviorau, știa că alcoolemia i-a scăzut suficient cât să poată 
urca din nou la volan. 

Ewert Grens se îndreptă spre o bancă, aflată chiar în dreptul 
aleii asfaltate, o trase de-acolo și o lăsă pe iarbă în faţa 
mormântului ei. Se așeză și banca se lăsă un pic în mijloc sub 
greutatea lui. 

Liniștea dintr-un cimitir. Se temuse atâta amar de vreme de 
asta! Dar învățase să se bucure de ea, să se bizuie pe ea. 

Desfăcu sticlele, câte una de fiecare. 

Sărbătorea cu întârziere anul ăsta, dar n-avea să se mai 
întâmple. 

După primii stropi își aminti exact cum arăta ea când băuse 
prima dată vinul ăsta, cum râsese și-l prinsese de braţ, îl trăsese 
spre ea, îl sărutase și-i șoptise că vor fi mereu împreună. 

Patru luni mai târziu 


Nu înțelegea de ce alesese acest drum, mergând pe 
Pennsylvania Avenue, cvartal cu cvartal, mai bine de o oră, în 
pantofi negri eleganţi și un costum gros, simțind că-l dor 
picioarele și îl înjunghie șoldul la fiecare pas. Un bodyguard 
mergea la o jumătate de pas în faţa lui. Un altul la o jumătate de 
pas în spate. Nu știa cum îi cheamă, erau mereu alţii, prin 
rotație. Dacă ajungeai să cunoști mai bine, mai îndeaproape, pe 
cineva, atunci erai implicat, trebuia să mergi la înmormântarea 
persoanei, iar el nici măcar nu vizitase de formă mormântul lui 
Roberts - în schimb, îl văzuse spulberat sub ochii lui. 

Ajunsese. 

Gardul. Poarta. Pajiștea. Fântâna arteziană. Și ultima bucată 
de asfalt în formă de semicerc din fata intrării oficiale la Casa 
Albă. 

Își petrecuse dimineaţa la NGA, apoi luase prânzul la Camera 
Reprezentanţilor - o zi ca oricare alta. Până acum. Până acum 
evitase să vină aici, la ședințele și informările la care era invitat 
săptămânal. Nu mai voia să știe cine era ucis și de ce. 

Patru luni de libertate, de-asta se afla aici - era momentul. 

Înclină din cap, salutându-i pe agenţii de securitate din 
Serviciile Secrete care îi deschiseră ușa de la Casa Albă - nu i-au 
cerut niciun act de identitate, nu l-au percheziţionat. Deși era 
unul dintre cei mai influenţi politicieni din ţară, puţini oameni din 
afara cercurilor puterii l-ar fi recunoscut după figură înainte sau 
s-ar fi sinchisit de asta - răpirea schimbase totul. Timothy D. 
Crouse era o celebritate acum, o figură recunoscută de toată 
lumea. 

— Așteptaţi aici. 

Zăbovi un pic, până ce bodyguarzii - nu foarte convinși că 
procedau bine - plecară de lângă el și se așezară pe niște 
scaune modeste chiar în fața intrării. Și apoi își continuă drumul 
de unul singur, străbătând culoarele. 

În ziua de după operaţiunea de salvare și conferința de presă 
urmărită în toată lumea, fusese încurajat să programeze o 

discuţie cu echipa de experţi în tratamentul traumei, afiliată 
Camerei Reprezentanţilor. Dar refuzase, nevrând să se expună, 
și preferase să apeleze la un specialist în particular - un 
terapeut pe care-l cunoscuse în timpul tratamentului lui Liz, 
care-i ajutase pe amândoi părinţii ei să treacă peste perioada de 
doliu. Amintiri emoționale. Pe asta se concentraseră și fusese un 
coșmar să înfrunte sentimentele inspirate de faptul că 39 de 
oameni muriseră, sub ochii lui, din vina lui. Să retrăiască drumul 
spre junglă în remorca unui camion, legat la ochi, fără să aibă 
habar încotro merge și de ce. Inscenarea unei execuții. Cum 
fusese închis într-o cușcă. Torturat. Cum se transformase într-un 
animal plin de noroi și îmbrăcat în zdrențe. 

Terapeutul apreciase că-i va lua cel puţin un an, poate chiar 
doi, să-și poată procesa emoţiile și gândurile ca înainte. Dar nu 
fusese așa. După doar patru luni, lucrurile care ar fi trebuit să-l 
tulbure nu-l mai tulburau. Nu-l mai deranjau la fel de mult și știa 
motivul - un om care și-a pierdut unicul copil nu mai are nimic 
de pierdut. Nemernicii ăia credeau că l-au distrus, și poate că 
înainte ar fi reușit, dar nu acum, nici măcar nu se compara cu 
teama pe care o simţise cândva. 

O ușă închisă. Bătu, o deschise și așteptă. 

Totul arăta ca înainte, când venise la o ședință aici în ajunul 
plecării în Columbia. 

Un covor azuriu, un tapet albastru ca marea. O oglindă cu 
rama aurită, un candelabru cu lumânări care nu fuseseră 
aprinse niciodată. Vicepreședinta Thompson stând la biroul ei 
din lemn de stejar, cu părul blond prins în coc și ochelarii cu 
rame roșii atârnaţi de un șnur la gât. Dar erau și alții aici, care 
nu participaseră la ultima întâlnire. Șeful de stat major, Perry, 
Eve de la CIA și Riley de la FBI. Acum erau înghesuiți toți pe 
canapeaua albă, înconjurați de pernele moi. 

— la loc! 

Fotoliul albastru, locul acela era rezervat pentru el. Lângă 
șemineu - se gândiseră că o să fie mai cald acolo, mai adăpost 
pentru o persoană pe care o considerau fragilă. 

Războiul Final contra Drogurilor. Liste negre. Columbia. Nu se 
sustrăsese doar de la întâlnirile care aveau loc aici, evitase și 
discuţiile cu ziariștii, cu colegii, chiar și cu propriii lui fraţi. Cum 
se întâmplase și după moartea lui Liz. Nu înțelesese atunci și nu 
înţelegea nici acum. Poate că pur și simplu avea nevoie de mai 

mult timp. Poate că era genul care-și transforma emoţiile în 
gânduri, nelăsându-le niciodată să ajungă de la creier la inimă. 
Sau poate că asta era modul lui de a supraviețui. 

Un teanc gros de documente străjuia pe masa dintre ei, o 
piesă de muzeu. Deasupra teancului - precum coperta unui 
roman pe care aveau să și-l citească în curând cu voce tare - se 
afla o ilustrație cu 13 cărți de joc, pe fiecare carte era un portret 
și, sub ele, 13 porecle. 

Șeful de stat major se aplecă și trase teancul spre el, se părea 
că el adusese documentele. 

— Asul de Cupă. 

Perry dădu la o parte ilustraţia ca o copertă și înșfăcă 
următorul document. O fotografie alb-negru. Un mort. Atârnând 
într-un laţ. Crouse se prinse de spătarul fotoliului, nu foarte 
convins că făcuse bine să vină aici. 

— Asul de Cupă. Luis Alberto Torres, zis și Jacob Mayo. | s-a 
dat de urmă într-un port numit Buenaventura. Și, ca și în cazul 
capturării lui Saddam Hussein, în timpul Operațiunii „Eliberarea 
Irakului”, am apreciat că un proces și o execuţie publică 
desfășurate transparent ar atrage maximul de sprijin din partea 
opiniei publice. 

Crouse se uită lung la fotografia oribilă, nereușind să-și ia 
ochii de la ea. De la gluga neagră, care părea foarte incomodă. 
Și se întrebă dacă recurseseră la glugă de mila lui Torres sau 
pentru a-i proteja pe privitori. 

— Inchis la Camp Justice - cu care tu ești familiarizat, Tim - pe 
toată durata procesului. Reprezentantul nostru acolo, un anume 
Jonathan Woods de la ambasadă, ne-a relatat că, citez, 
comandantul suprem al PRC-ului a fost condus la eșafoa, o trapă 
înconjurată de o balustradă roșie, în timp ce făcea conversație 
cu călăii care aveau fețele acoperite. Apoi, citez din nou, i s-a 
pus o cârpă moale la gât, înainte de a i se pune și strânge latul, 
și s-a deschis trapa. Woods își încheie astfel raportul: fostu/ 
comandant s-a prăbușit prin trapă, găsindu-și sfârșitul, am auzit 
cum i s-a rupt beregata. 

Șeful de stat major avea un marker roșu în buzunarul de la 
sacou. İl folosi acum ca să taie cu un X fotografia Asului de 
Cupă, înainte de a trece la următorul document. O altă 
fotografie. Un morman de cenușă, ce mai rămăsese dintr-un 
trup omenesc printre fundaţiile de beton pline de funingine ale 

unei clădiri incendiate. 

— Regele de Cupă, Juan Mauricio Ramos, zis și El Medico. Am 
recurs la o dronă. Lansată de pe U.S.S. Liberty, aflată în Pacific, 
la opt mile de coasta de vest a Columbiei. Ținta, o clădire în 
apropiere de Jamundí, la sud de Cali. Eliminat împreună cu toată 
familia. 

Cu markerul roșu tăie cu un X figura Regelui de Cupă. Și luă o 
altă fotografie. Un crater mare în pământ. 

— Regina de Cupă. Catalina Herrador Sierra, zisă și Mona Lisa. 
Eliminată de o rachetă hibridă proiectată special. De pe U.S.S. 
Dwight Eisenhower, din Marea Caraibilor, la 22 de mile la nord 
de coasta Columbiei. Tinta, o proprietate din La Cuchilla, la vest 
de Medellin. Un atac pe două fronturi, la care voi reveni. 

Tăie și chipul Reginei de Cupă cu roșu. Și apoi, o altă 
fotografie. O mașină incendiată. Acoperită de funingine. În 
marginea fotografiei, încă la volan, rămășițe omenești. Și Crouse 
rămase din nou cu privirea aţintită la ceva - ceva ce, își dădu 
seama, era probabil un cap. Minuscul. Ca de nou-născut. 
Micșorat. Știa că așa se întâmplă de la căldură. 

— Valetul de Cupă. Johnny Sánchez, zis și El Mestizo. O 
bombă. Care a explodat într-o dimineaţă când și-a pornit 
Mercedesul G-Wagen în fața bordelului pe care îl deţinea. 
Conform analizei tehnice, s-a lucrat frumos: o alarmă obișnuită 
de mașină la care s-au adăugat explozibile, șuruburi și C-4. De 
fapt, am primit pontul direct de la fosta șefă a DEA, Sue 
Masterson, ultimul serviciu pe care ni l-a făcut, ne-a comunicat 
locul și momentul, unde și când îl puteam găsi. Și, partea cea 
mai bună, nici măcar n-a trebuit să punem noi explozibilul! 
Conform spuselor lui Masterson, a fost un conflict intern între 
doi membri ai gherilei. 

Șeful de stat major îl îngropă pe El Mestizo din două trăsături 
de marker. 

— O moarte violentă pentru un individ violent. 

Crouse nu se mai ţinea de fotoliu. Se aplecase în faţă, mai 
întâi spre poza care înfățișa capul micșorat, apoi spre figura 
aflată pe cartea de joc. 

— Îmi arăţi un pic? 

Perry îi înmână fotografia cu mașina incendiată. 

— Nu pe-asta. Poza pe care ai tăiat-o. 

Un chip. 

Pe care îl mai văzuse. 

Prin satelit, când individul executase și îngropase patru 
soldaţi. Pe viu, când același ins intrase într-o cușcă pentru a-l 
supune unor torturi. 

— El Mestizo. Nu așa îi ziceau? 

— Tim, ce s-a întâmplat? 

Fără să-și dea seama, Crouse se ridicase și, tot fără să-și dea 
seama, se înroșise la față și începuse să tremure. 

El e. 

— Tim? 

El a fost. 

— Hei, Tim... ţi-e rău? 

Cel care zâmbea în timp ce mă nimicea. 

— Tim? 

— Continuă! 

Vicepreședinta îl prinse de braţ, fără să-i dea drumul. 

— Dar, Tim, nu știu ce să zic, tremuri, ai transpirat, respiri... 

Însă Crouse îi dădu mâna la o parte, respingând contactul fizic 
nedorit. 

— Continuă! În momentul ăsta! 

Observaseră cu toţii. Crouse dispăruse pentru o clipă, fusese 
purtat departe de aici, unde nu se putea ajunge la el. Dar 
niciunul dintre ei nu știa de fapt sau nu înţelegea unde anume. 
Așa că acum se uitau unul la altul, căutând răspunsuri pe care 
nu aveau să le primească niciodată. 

— Tim? 

Timothy D. Crouse își șterse transpiraţia de pe ceafă și de pe 
creștet cu mâneca de la cămașă, concentrându-se la ritmul 
respirației pentru a-și alunga neliniștea, până când absorbi tot 
aerul în stomac și îl reținu acolo. 

Apoi se așeză din nou și se opri din tremurat, cel puţin 
aparent. 

— Bine, Tim... continuăm. 

Perry continuă să extragă hârtii din teanc, parcurgându-le 
document cu document, acum aranjate în patru teancuri pe 
măsuța de cafea. 

— Rămășițele pământești ale Zecelui de Cupă - cealaltă ţintă 
a noastră în dublul atac. 

Prima fotografie, o imagine cu un crater. Cel puţin așa arăta. 
Ca o gaură neagră săpată în pământ. 

— Ca și în cazul Reginei de Cupă, deși n-a mai rămas prea 
mult, suntem absolut siguri că el este, am reușit să luăm o 
probă de ADN: am găsit un femur, practic încă intact, cazul 
ideal. Poţi să vezi unul dintre oase aici. 

Al doilea document - Crouse știa ce reprezintă fără să 
trebuiască să i se explice -, un concasor pentru oase dintr-un 
laborator de medicină legală din Langley. In al treilea document, 
o porţiune din femur fusese zdrobită cu un ciocan obișnuit, iar în 
al patrulea fragmentele de os fuseseră introduse într-un 
concasor rotativ care conţinea azot în stare lichidă și, după o 
rotație de 20 de minute, osul fusese măcinat și făcut praf, din 
care se putea extrage ADN-ul. 

— Punem un X peste Zecele de Cupă... și cu asta chinta 
regală e gata. 

Perry zâmbi și adună cele patru imagini, având grijă să le 
pună în ordine. Și apoi trecu la următoarele două din teanc, dar 
le puse imediat la loc. 

— Nouă și Optul de Cupă. Serviciile noastre de informaţii, 
interne și externe, încă fac eforturi să-i găsească. 

Un nou document, o nouă imagine. Și trase repede cu ochiul 
la ceilalți. Ca și cum îl frământa ceva și încerca s-o ascundă. 

— Șaptele de Cupă. 

Un singur document pe masă. _ 

Un cadavru dezbrăcat, pe o masă de autopsie. intins pe 
spate. Cu pielea pământie și urme de vânătăi la gât. g 

— A fost lăsat la Ambasada Statelor Unite din Bogotá. Intr-un 
portbagaj. Moarte prin strangulare. 

Markerul și un X. Puse hârtia cu susul în jos și trecu la 
următorul document, până să apuce Crouse să-l întrerupă. 

— Cum ai spus... într-un portbagaj? Moarte prin strangulare? 

— Da. 

— De ce l-am strangulat și l-am băgat în portbagaj? 

— N-a fost mâna noastră. Așa l-am primit. 

Crouse întinse mâna spre document. 

Luă fotografia și studie o bună bucată de vreme cadavrul 
pământiu de pe blatul de metal. 

— În cazul ăsta... de unde știm că e persoana cu pricina? 

— Corespunde descrierii. Înălţime, greutate, conformaţie, 
leziuni suferite, semne distinctive. 

Crouse ar fi trebuit să lase fotografia din mână, să-l lase pe 

șeful de stat major să continue să treacă în revistă ţintele, astfel 
ca toată lumea să poată ajunge la timp la următoarea întâlnire. 


Însă bărbatul care zăcea acolo... pământiu, ţeapăn, 
neînsufleţit. Nu se îndura să lase fotografia din mână. 
— ADN? 


Avea senzaţia că... ceilalţi încercau să treacă repede peste 
asta. 

— Nu. 

— Amprente? Ca la ceilalți? 

— Ne pare rău. 

William Riley nu spusese nimic până atunci. Acum dobori 
două perne când gesticulă de zor, în direcţia măsuței de cafea. 

— Pur și simplu, n-am reușit să-l identificăm. Deși avem cea 
mai mare bază de date ADN din lume. Nouă milioane de profiluri 
- dar doar suspecţii care au făcut obiectul unor anchete. După 
cum am mai zis, ar trebui să le obţinem pe toate, la naiba! 

— Opinia publică n-ar fi de acord. Cred că se numește 
integritate. 

— Integritate, Perry? De ce ar avea infractorii dreptul la viaţă 
privată? 

Șeful de stat major nu-i răspunse. Nu era o întrebare, deși 
șeful FBI o formulase astfel. Se întoarse spre Crouse, în schimb, 
și arătă spre omul de pe masa de autopsie. 

— El Sueco. Poreclă bazată pe origine, pe aspect, cum se 
întâmplă frecvent în Columbia. El Indio, El Mestizo, El Negro... 
origine etnică sau rasială. Am presupus că El Sueco corespunde 
acestui tipar, așa că am cerut informaţii de la forţele de poliţie 
din Europa de Nord, Australia, Noua Zeelandă, Canada, Africa de 
Sud și probabil și din alte părţi. N-am găsit nimic. 

— Danemarca. Un exemplu pe cinste, Perry. Ei conservă 
probele de sânge de la fiecare nou-născut pentru a testa dacă 
au anumite boli. Și le folosesc când compară suspecţii într-o 
anchetă. Dacă ei pot s-o facă, de ce n-am putea și noi? 

Nici acum nu era o întrebare. Și directorul FBI nu primi niciun 
răspuns, în timp ce Perry dădea de înţeles că i se adresează lui 
Crouse. 

— În legătură cu Șaptele de Cupă - ne-am folosit de toate 
instrumentele aflate la dispoziția noastră, pe baza informaţiilor 
de care dispuneam. Legiștii noștri consideră că avem destule 
probe circumstanţiale pentru a-i confirma identitatea. 

Ca și Riley, Marc Eve, directorul CIA, nu spusese nimic până în 
acest moment - doar îi urmărise și ascultase. Acum întinse 
mâna peste măsuţa de cafea și adună cele patru imagini cu 
Șaptele de Cupă, punându-le în teancul cu documentele 
parcurse deja. 

— E momentul să trecem mai departe. 

li smulse markerul din mână lui Perry și tăie încă o dată 
fotografia cu Șaptele de Cupă, îngroșând dungile. 

— Perry? 

Șeful de stat major nu se conformă, nu trecu mai departe, nu 
imediat. 

— E momentul să trecem mai departe acum, Perry. 

Perry părea că vrea să se răzgândească. Graba subită îl 
pusese pe gânduri pe Crouse, invitatul de onoare. Perry se uită 
din nou în ochii lor - Marc Eve, William Riley și vicepreședinta. Și 
apoi luă documentele pe care directorul CIA le adunase atât de 
zorit, punând mâna pe marker. 

— În interesul tuturor părţilor, trebuie să împărtășim această 
informaţie. 

— Un infractor ucis, fără cetăţenie... 

Vicepreședinta procedă ca și șeful de stat major, insistând să-i 
privească pe rând pe toţi trei în ochi. 

— ... nu e de-ajuns atât, Lauriel? 

— De bună seamă, Tim are dreptul la aceleași informaţii 
privind contextul, pe care le avem și noi. 

— Contextul? 

Crouse nu mai tremura. Dar încă era roșu la față. 

— Ce tot spui? Ce tot spuneți cu totii? 

In decursul întâlnirii, jos, lângă piciorul stâng al șefului de stat 
major, se aflase un biblioraft negru. Acum se aplecă, îl desfăcu 
și-i puse și mai multe documente în faţă. Crouse, care era 
așezat în fața lui, încercă să vadă, să citească ce scria acolo, dar 
era prea departe și scrisul era prea mic. Șeful de stat major 
cobori glasul și se uită la el. 

— Aici și, exclusiv, în această încăpere - iniţial am procedat 
oarecum... incorect în ceea ce-l privește pe Șaptele de Cupă. 

— incorect? 

— Șaptele de Cupă s-a dovedit a fi... mă rog, un agent 
infiltrat, un informator. 

— Un agent infiltrat? 

— Unul dintre colaboratorii civili, cu cazier, ai lui Sue 
Masterson. A fost pus pe lista celor daţi în urmărire generală pe 
baza unor informaţii false pentru a-i da credibilitate în 
activitatea lui sub acoperire - pentru a-i consolida statutul în 
organizaţia în care încerca să se infiltreze. O strategie 
răspândită în astfel de cazuri. Dar nimeni din afara DEA nu a 
fost informat de asta! Odată ce am planificat Războiu/ Final 
contra Drogurilor ca reacţie la atac și am elaborat lista țintelor 
pe baza listei celor daţi în urmărire generală, anunțând lumea 
întreagă de planurile noastre... mă rog, era prea târziu s-o mai 
dăm cotită. 

Timothy D. Crouse se ridicase, tremurând și roșu la faţă, 
văzând din nou cu ochii minţii cum pătrundea un individ în 
cușcă. Doar un om care a fost închis într-o cușcă, care a dat 
ochii cu niște torţionari acolo, putea înţelege genul ăsta de 
tremurat. Dar la momentul acela fusese vorba doar de el, de 
propriile lui sechele. Încă nu era sigur că înţelege la ce se referă 
șeful de stat major - dar corpul lui simţea deja, era vorba de 
altcineva care fusese rănit, de altcineva pe care nu reușise să-l 
protejeze, încă o dată. 

— În ce grupare? 


— Poftim...? 

— În ce grupare s-a infiltrat, la dracu'? 

— În PRC. 

— În PRC? S-a infiltrat printre ei... în numele nostru? 
— Da. 


Nu mai putea sta locului. Începu să se învârtă prin încăperea 
albastră ca marea, dădu o tură între birou și șemineu, o tură, și 
încă una. 

— Deci vrei să spui că... l-am omorât pe unul dintre oamenii 
noștri? 

— Nu l-am omorât noi. Am decis să-l lăsăm pe lista neagră. 

— Dacă înțeleg imaginile pe care tocmai mi le-ai arătat, pe 
care le interpretez drept reconstituirea unei autopsii, și dacă 
înţeleg ce-mi spui acum, dacă înţeleg bine... e mort? 

— Era pe lista neagră. Doar atât am reușit să facem noi. 

Crouse nu ţipă, nici nu murmură ceva. Doar rămase 
încremenit lângă șemineu, lângă suportul de alamă pentru 
bușteni încărcat cu lemn de fag, așteptând. Așteptând ceva, 
orice, care să pară real în lumea asta imaginară. 

— Tim... nu puteam să dăm înapoi. Deja anunţaserăm ce 
intenţii avem și nu puteam risca să pierdem sprijinul pe plan 
global - o singură greșeală pe lista aia ne-ar fi costat sprijinul 
pentru întreaga operaţiune. Doar înţelegi asta, Tim! Asta e 
lumea în care trăim noi doi! Așa merg lucrurile! Aceia dintre noi 
care se află aici au ales, în mod unanim, să sacrifice o viaţă spre 
a salva multe altele. 

Nu. 

Nu era nimic real. 

Pentru că, în lumea reală, oamenii nu erau băgaţi în cuști, și 
nici nu erau sacrificați. 

— Cine era? 

— Nu știm. 

— Nu știm? 

— E ceva obișnuit în cazul unui informator. Știm că nu era 
cetățean american, că avea cazier, că timp de doi ani și 
jumătate a fost infiltrat în gherilele PRC și că a transmis în mod 
regulat informaţii către DEA. 

— Cum ar fi? 

Marc Eve nu mai era doar grăbit, era iritat, înciudat. 

— Acum e momentul să trecem mai departe. 

— Așadar lucra pentru mine, de fapt? A murit din vina mea? 
Uite ce e, am mâncat dintr-un blid, pe o podea de pământ. Am 
dreptul să știu! 

Șeful de stat major se ridică. 

— Aşteptaţi! Amândoi! 

leși din cameră, dar se întoarse până să apuce a doua limbă a 
ceasului aurit de pe perete, care ticăia foarte tare, să dea roată 
cadranului. 

— Avem un scurt profil de la Masterson. Ea e cea care l-a 
angajat. 

Un biblioraft asemănător cu cel de pe jos, poate un pic mai 
subţire. Șeful de stat major îl răsfoi și apoi i-l înmână lui Crouse. 

— Poftim! 

Crouse se ridică în timp ce citea. Cuvintele se înșirau în 
propoziţii, alcătuind imaginea unei persoane ale cărei ponturi 
permiseseră autorităţilor americane să se împăuneze cu 
eliminarea a șapte laboratoare de cocaină importante. 

— La naiba! 

Precum şi informații suplimentare care  duseseră la 

confiscarea a 15 transporturi masive. 

— Până și... Tumaco. 

La nicio lună înaintea răpirii. Una dintre raziile de amploare. 

— Și... noi l-am executat? 

— Nu noi. Tehnic vorbind. Dar, da, noi l-am condamnat la 
moarte. 

— Şapte laboratoare de cocaină și 15 transporturi de minim 
șapte tone. Imi amintesc de toate. Fix pentru asta a fost lăudat 
Modelul Crouse! Ba chiar îmi amintesc că Masterson mi-a 
pomenit fix de acest informator. 

a 

Zgomotele păreau să reverbereze mai intens pe culoarele 
Casei Albe decât în alte părți. Așa fusese dintotdeauna, Crouse 
era convins de asta, se gândea la asta de fiecare dată când le 
străbătea. Dar nu reușea să-și dea seama dacă zgomotul era 
într-adevăr mai intens sau dacă autoritatea aparte care era 
concentrată în acest loc îţi dădea impresia asta. 

Uite ce e, am mâncat dintr-un blid, pe o podea de pământ. Un 
zgomot de tocuri pe pardoseala de piatră. Așadar lucra pentru 
mine, de fapt? Nu simţea furie, doar iritare. A murit din vina 
mea? Neputinţa unui om care ar fi trebuit să aibă putere. Am 
dreptul să ştiu! 

Cei doi bodyguarzi anonimi se ridicară de pe scaunele 
modeste de lemn de îndată ce el se apropie de ieșire. La o 
jumătate de pas în faţa și în urma lui. 

Și apoi se opri. _ 

— De fapt... mai am ceva de făcut aici. Incă o jumătate de 
oră. Revin. 

Se întoarse din prag și făcu drumul înapoi de unul singur. 

Dar n-o luă la dreapta pe următorul coridor, spre biroul 
vicepreședintei, ci o ţinu tot înainte spre scări - nu mai luase 
liftul de când se întorsese acasă. Cobori un etaj, două, trei. Până 
la subsol, la arhive. Il salută pe agentul de pază și-i arătă 
legitimaţia, deși nici acesta nu-i ceruse vreun document, nici nu- 
i pusese întrebări. Și intră. Il izbi mirosul de hârțoage, dosare, 
bibliorafturi, mirosul de praf, mirosul timpului care se scurge. 

N-ajunse prea departe. 

Din cauza pereților. Care începură să se strângă în jurul lui. 
Ca și acoperișul, care începea să-l apese. N-avea loc. Nu putea 
să iasă. Il izbi duhoarea de hazna peste care roiau muște mari și 

verzi, îl copleși totul - acidul pe care-l slobozeau furnicile roșii și 
negre cocoţate în bananieri, care te atacau urinând peste tine, 
iar urina lor îţi ardea pielea până te umpleai de bășici, până și 
mirosul turtelor cu brânză din făină de yucca lăsate în vase albe 
pe jos. 

— Domnule Crouse? S-a întâmplat ceva? Vă e rău? 

O cușcă. 

Și din cuști trebuie să scapi. 

— Mulţumesc. N-am nimic. 

Dar înclină din cap spre paznic, mergând înainte. 

O călătorie în timp. 

Trecu de secțiunea care detalia întreaga anchetă privind 
asasinarea lui JFK, aruncă o privire spre rafturile aflate ceva mai 
sus pe care scria Vietnam și spre cele aflate un pic mai jos cu 
etichete albe pe care scria Afganistan, Israel, lrak. Aproape în 
fund, sub o plăcuţă improvizată, descoperi Războiul Final contra 
Drogurilor. Aici se opri, scoțând dosare, mutându-le, căutând. 
Până ce găsi o cutie maro de carton pe care scria, de mână, 
Saptele de Cupă. 

Se așeză la un birou mic dintr-un colț și deschise cutia. 

Dosare albastre de la DEA. Dosare verzi de la FBI. Dosare roșii 
de la CIA. 

Toate, foarte subţiri. 

Și apoi trei DVD-uri, pe care le introduse pe rând în 
computerul de la Arhive. Mașinăria protestă la început, dar el 
insistă. 

Un mod de a se mișca pe care îl recunosc. Pe care l-am mai 
văzut. 

Așa l-am cunoscut prima dată. Din unghiul unui satelit, în 
birourile de la NGA. Pe un scaun, lângă un operator care 
monitoriza Columbia. 

Continuă să caute. 

Buzunărașe de plastic desprinse, documente capsate, 
fotografii mari și mici. 

Răsfoi un raport care compila 27 de ponturi anonime, conform 
cărora Șaptele de Cupă fusese reperat în diverse locuri - dar 
despre care în fiecare caz ofițerul de informaţii responsabil 
decisese că erau menite să-i inducă în eroare. 

Răsfoi un raport al unei patrule Delta Force care stabilise că 
ținta se afla într-un bordel din Cali pregătind o descindere - dar 

nu exista nimic privind deznodământul operaţiunii, doar un 
document suplimentar pe care erau enumerate patru nume, 
urmate de literele DM - dispărut în misiune. 

Răsfoi un raport al Ambasadei Statelor Unite din Bogotă, 
semnat de Jonathan Woods, directorul Secţiei de Narcotice și 
Cooperare Poliţienească Internaţională, care descria în detaliu 
cum un trup neînsuflețit, identificat ulterior drept El 
Sueco/Șaptele de Cupă, le fusese adus în portbagajul unei 
mașini închiriate de un polițist suedez aflat în vacanță în 
Columbia. 

În sfârșit, răsfoi raportul medicului legist. 

În care medicul aprecia că înălţimea, greutatea și conformaţia 
corespundeau cu cele estimate pe baza materialului vizual. 

In care era descris un tatuaj care corespundea - ca aspect, 
dimensiuni și poziţie - cu tatuajul aparte observat pe ţeasta 
Șaptelui de Cupă. 

In care era indicată cauza decesului - stop cardiac survenit ca 
urmare a asfixierii. O interpretare bazată pe faţa umflată și 
vânătă, pe faptul că avea și limba umflată, pe numeroasele 
capilare sparte de la nivelul ochilor și mucoasei, pe hemoragiile 
transversale de la nivelul mușchilor de la gât și al tiroidei și pe 
fractura osului hioid. O imagine de ansamblu care, conform 
medicului legist, sugera că fusese strangulat cu un laţ. 

Și în care, într-un final, se consemna că îi lipseau arătătorul și 
degetul mijlociu de la mâna stângă - lipsa falangei distale și a 
falangei intermediare. 

Timothy D. Crouse avu aceeași reacție. Fără să-și dea seama. 
Se ridică, roșu la faţă. 

Și tremurând tot. 

Exact ca mai înainte. Când văzuse acele imagini în mișcare. 
Ceva cunoscut. 

— Aveţi niște apă pe-aici? 

Reciti ultima parte. 

li lipseau arătătorul și degetul mijlociu de la mâna stângă. 

Ceva ce n-am știut. Ceva ce nu apărea în portretul nostru 
robot, de pe lista celor daţi în urmărire. 

Dar tu mi-ai arătat. Asta a fost salutul tău către mine. Astăzi. 

— Mă scuzați... un pahar cu apă, vă rog. 

Paznicul rămăsese cu spatele la Crouse, la capătul culoarului 
îngust, chiar la intrarea în sală. Dar nu-i luă mult, apăru cu o 

carafă mare și o cană mare, pe care i-o umplu, iar Crouse se 
întrebă când apucase să le aducă și de unde le luase. 

Simţi cum i se prelinge apa rece pe gâtlej, până-n capul 
pieptului. 

Paznicul în uniformă se întoarse cu spatele și se făcu nevăzut, 
mișcându-se silențios. 

În timp ce Crouse rămăsese încremenit. 

e 

Sunteţi în siguranță acum, domnule Crouse. 

Un mod de a se mișca pe care îl recunosc. 

Vă preluăm noi de-aici, señor. Vă ducem acasă, la 
compatrioții dumneavoastră. 

O absenţă pe care o recunosc. 

e 

Tu ai fost. 

Aveai un bidon cu apă la șold. Și două capsule cu sedative în 
mâna mutilată. 

Tu m-ai salvat, tu mi-ai... redat viata. 

Mâna aceea de la care lipseau două degete. 

lar noi te-am lăsat să mori. 

După încă patru luni 


Dimineaţă. Ceaţă. Relativ cald și umed. Piet Hoffman își 
scoase haina pe care tocmai o luase pe el și își trecu mâna prin 
părul de-abia pieptănat. Era agitat. Timpul petrecut în 
închisoare, într-o altă realitate, tinde să aibă acest efect asupra 
oamenilor. 

Erau 15 metri, maxim 20, între punctul de observaţie principal 
și poarta uriașă a închisorii. Ar fi putut la fel de bine să fie 1 000 
de kilometri. Între acele ziduri, ideea era să încremenești timpul, 
să uiţi de trecerea lui, iar dincolo de ziduri, ideea era să 
ocrotești timpul, să-l preţuiești. În închisoare trebuia să-ţi 
înăbuși dorințele, să rămâi complet nemișcat, pe când afară 
toată lumea era în mișcare. Îi explicase Zofiei că nu vrea să-l 
viziteze aici cu băieţii, nici măcar o dată cât timp își ispășea 
sentinţa și nici azi, când era eliberat, voia să amâne momentul 
când îi va strânge din nou în braţe, când îi va revedea și va 
putea să trăiască din nou alături de ei până când se vor afla cu 
toţii în casa lor din Enskede, acasă. Avea nevoie de o oră în care 
să fie singur - pe durata călătoriei dintre o realitate și cealaltă, 
între viaţa în claustrare și eliberare -, să stea departe de ei ca 
să poată deveni unul dintre ei. 

17 metri. Numără pașii până la poartă. Până la Ewert Grens, 
care-l aștepta dincolo de zid. 

— Bine-ai revenit! 

— Mulţumesc! 

— Cum ţi-a fost? 

— Nu vrei să știi, sincer. Nu-ţi pasă. Și nu-i nimic. Pentru că 
nici pe mine nu mă interesează ce-ai mai făcut tu. Dar ce vrei să 
afli, Grens, e că ne-am distrat de minune în aripa noastră, eu și 
foștii tăi șefi. Au fost tare miraţi să mă vadă teafăr. Am avut 
multe prilejuri să socializăm. 

Se îndreptară împreună spre mașina de poliţie a lui Grens, 
deturnată pentru o zi, una dintre cele discrete, complet negre, 
nu era un transport oarecare de prizonieri. 

— Da. Asta voiam să știu. 

Piet Hoffmann lăsă pe bancheta din spate punga de plastic în 
care avea puţinele lui obiecte personale și ieșiră din parcarea 
închisorii, îndreptându-se spre drumul principal. Pereţii semeţi 
înconjurați de un prim rând de sârmă ghimpată, înconjurați de 
încă unul, dispărură încet din oglinda retrovizoare, înghiţiţi de 
un trecut pe care îl lăsa în urmă. Definitiv, de data asta. N-avea 
să mai fie închis niciodată de-acum, n-avea să mai fie exploatat, 
n-avea să mai fie prins la mijloc între minciuni și noi minciuni. 
Copacii pe lângă care treceau erau ceva real, ca și suburbia, ca 
toți oamenii aceia în continuă mișcare - realitatea în care se 
pregătea să pășească, să trăiască, și el. 

Niciunul nu avea multe de spus. Nu aveau nimic în comun, nu 
împărtășeau nimic care să ţină de viitor, nu aveau de gând să se 
mai intersecteze. Un ultim drum spre destinaţia finală a unei 
călătorii care durase trei ani și pe care era important să-l încheie 
împreună, atâta tot. 

Când trecură prin Stockholm, se simţi mai ușor. De câte ori se 
gândise la acest loc ca să poată rezista, găsind puncte de 
referinţă din orașul lui natal în mijlocul junglei, între ostatici și 
cuptoare de cocaină, în pieţe printre copii-sicario, în morgi unde 
se vindeau locuri pentru cadavre neidentificate, spre a fi 
disecate. 

Mai merseră un pic spre sud - Slussen se transformă în 
Gullmarsplan, care lăsă locul șoselei spre Nynăshamn. Și Grens 
părea să știe încotro se îndreaptă, virând pe o străduță îngustă, 
trecând de florărie și intrând într-o suburbie plină de căsuțe 
preferată de clasa mijlocie. Aici locuise cândva familia 
Hoffmann. Și aici locuiau din nou. 

începu să plângă înfundat când văzu acoperișul, grădina, 
bicicletele lui Rasmus și Hugo și porțile de fotbal, gaura din gard 
prin care se strecurau cândva pentru a câștiga câteva secunde 
în drum spre casa vecinilor, toate astea erau la locul lor. 

Detectivul opri în faţa unei porți simple și, întredeschisă cum 
era acum, se vedea cât de mult ruginise în ultimii ani. Piet 
Hoffmann cobori, dădu roată mașinii și îi întinse mâna pe geam. 

— Mulţumesc. Pentru tot. 

— Ai grijă de cei care te așteaptă în casă. De-acum înainte nu 
mai face nimic care să-i pună, sau să te pună, în pericol. În 
fiecare zi, Hoffmann. Nu te mai abate de la calea cea dreaptă. Zi 
de zi. N-o să ne mai întâlnim niciodată. Corect? 

Mâna bătătorită îi dădu drumul și arătă spre portbagaj. 

— Valiza ta e în spate. A stat frumușel în biroul meu, între 
canapeaua mea de velur și dulapul în care-mi ţin uniforma. Și n- 
am tras nici măcar odată cu ochiul la ce e în ea. 

Ewert Grens îi zâmbi. 

— N-ar fi contat, domnule chestor. Ce e în ea nu valorează 
nimic. 

Rămase în dreptul porţii ruginite în timp ce mașina de poliţie 
sub acoperire se făcea nevăzută, apoi el studie ferestrele, parcă 
se vedea cineva în bucătărie. Sau poate că era doar umbra 
mărului care juca pe geam. 

Cu valiza în mână, se îndreptă agale spre ușa de la intrare, 
modestă, pe care se afla o plăcuță personalizată din ziua în care 
se mutaseră aici - Hoffmann. Ridică de câteva ori valiza și o lăsă 
în jos... după aprecierea lui, n-avea mai mult de șapte, opt 
kilograme - știa că materialul mult mai valoros din care era 
făcută valiza propriu-zisă cântărea fix trei kilograme. 

Un nou început pentru ei. 

Peste câteva zile, după ce copiii vor fi plecat la școală, cu 
ghiozdanele în spinare și cu pași zoriţi, iar Zofia va fi plecat la 
școala ei, unde preda spaniola ca profesor suplinitor, va cobori 
cu valiza goală la subsol și se va apuca să lucreze la pielea 
cafenie, ternă, pe care Carlos din Cali o făcuse inodoră. Folosind 
eter, permanganat, acid sulfuric și încă vreo câteva chimicale 
ținute în bidoane de plastic, va învia morţii, va decanta din piele 
o pastă densă și o va aduce la temperatura de 37 de grade, apoi 
o va turna într-o tavă și o va lăsa să se usuce. 

Cea mai pură cocaină văzută vreodată. 

Din trei kilograme se vor obţine apoi, prin diluare, nouă 
kilograme - de o asemenea calitate fusese praful pe care 
obișnuia să-l vândă la Stockholm mai demult și îi adusese un 
profit foarte bun. Nouă kilograme la 75 de euro pe gram. Peste 
șase milioane de coroane. 

Piet Hoffmann deschise ușa de la intrare și le auzi vocile. 

Ajunsese acasă. 

